
PRATARMĖ 


Šioje studijoje atskleidžiamas lietuvių religijos ir mitologijos sisteminis vaizdas. Archajiniai vaizdiniai 
pateikiami remiantis istorijos šaltinių ir tautosakos duomenimis, taip pat naudojantis lyginamąja re- 
ligijotyra, siekiant dviejų vienodos svarbos tikslų. Pirmasis - pristatyti pagrindinius archajinių vaiz- 
dinių blokus, kurie vyravo lietuviškoje tradicijoje, dėmesį telkiant į daugybę istorinių bei tautosakinių 
šaltinių, į esminius, reikšminius elementus, į tai, kas buvo suprantama kaip Dievas, dievai, galia, mirtis, 
santykis tarp žmogaus ir didžiųjų jo gyvenimą lėmusių galių ir t. t. Vaizdiniai grupuojami į pagrindi- 
nius tipus, kurių viduje veriasi ištisa struktūra, kupina įvairiausių giminiškų fenomenų, kurie savo 
ruožtu siejasi su kitų didžiųjų, svarbiausiųjų temų struktūromis ir fenomenais. Tai yra temos pateikia- 
mos pagal tipus, pasiremiant lyginamąja religijotyra, ir toliau sklaidomos vadovaujantis fenomenolo- 
giniais principais, ieškant struktūrų ir galiausiai siekiant sistemų vaizdo. Taigi nagrinėjimo seka tokia: 
tipas-struktūra-fenomenai-sistema. Tipas - tai klausimų raktas, sistema - atsakymai į klausimus ir 
savo ruožtu vėl besiformuojantis naujai suprastas tipas, arba, kitaip tariant, galimybė klausti naujai, 


sistemai virstant tipu. Toks nagrinėjimas sudaro fenomenologinį supratimo lauką, kur vis iš naujo 
nagrinėjant medžiagą galima ją suprasti naujau ir plačiau, taigi ir artimiau senajam daugiareikšmiam 
mitologiniam mąstymui. Tarsi vieną apžvalgos ratą keičia kitas, nuo kurio tie patys fenomenai bei 
struktūros (pereinantys į kito tipo dispoziciją) matomi kitu aspektu ir skleidžiasi kitomis prasmėmis. 
Todėl skirtinguose skyriuose visai prasminga ar net būtina pasitelkti jau „nagrinėtą“ medžiagą. 

Sistemų išdėliojimas leidžia, viena vertus, suprasti mitologinius ir religinius senosios tradicijos 
vaizdinius ne kaip pasklidas, atskiras detales, bet kaip darnių sistemų dėmenis. Antra vertus, pats lygi- 
namosios religijotyros taikymas leidžia ne tik matyti vaizdinių visumas, bet ir lyginti mūsų sisteminę 
medžiagą su kitomis giminiškomis indoeuropietiškomis religijomis. 

Gana nesunkiai įžvelgiamas religinis mitologinis pamatas, akivaizdžiai matome, kad senovės lie- 
tuvių religija ir mitologija yra pačiame centre; šis masyvas driekiasi nuo keltų / germanų religinio 
mitologinio mąstymo iki iranėnų (alanų, skitų), net Irano ir Indijos. Lietuvių / baltų mitologinė religi- 
nė sistema įsiterpia tarp keltų / germanų ir iranėnų kaip pereinamoji grandis, tačiau ir vienų, ir kitų 
atžvilgiu ji užima ne periferinę, o centrinę padėtį ir savo ruožtu transliuoja iranėniškas-kaukaziškas 
įtakas iki pat ugrofinų (estai, suomiai, mordviai). Praktiškai lietuvių / baltų mitologinė religinė tradici- 
ja yra viduryje ir tai galima paaiškinti dviem būdais: arba ji yra reliktiškiausia, arba ji - veiksmingo re- 
ligijų dialogo mazgas. Kitais žodžiais tariant, tiek daug tarpininkavimo funkcijų ji turi arba dėl to, kad 
to tarpininkavimo nebuvo, o lietuvių ir jų protėvių tradicija tiesiog išlaikė seniausius indoeuropiečių 
protoreligijos ypatumus ir atitinkamai joje ir tai, ką žino keltai, ir tai, ką žinojo iranėnai dar anksčiau. 

Kita vertus, įmanoma, kad tarpininkavimo ar centro įspūdis kyla dėl to, kad transalpinėje Europo- 
je dar iki tautų kraustymosi epochos ir iranėnai, ir keltai, ir germanai tiesiog virė viename ir tame pa- 
čiame katile, ir to katilo virimo rezultatas: keltų / germanų / baltų / iranėnų / (ir vėliau slavų) religinis 
masyvas, galėjęs realiai funkcionuoti Romos laikais šiauriau Alpių ir į rytus nuo Dunojaus; jo nuoskala 
lietuvių religijos ir mitologijos forma pasiekė XIII-XIV a. 


I. LIETUVIŲ RELIGIJOS RAŠYTINIAI ŠALTINIAI 





Ll. NUO SENIAUSIŲ LAIKŲ 
IKI OFICIALIOSIOS RELIGIJOS 


Pirmosios žinios. Antikos šaltiniai, kalbėdami apie Viduržemio jūros baseino šiaurėje gyvenančias gen- 
tis, kartais mini, tikėtina, baltų gentis. Herodotas (490/480-apie 425 m. pr. Kr.) mini šiaurinės Skitijos 
periferijoje gyvenančius neurus, budinus, gelonus, kurie kartais priskiriami baltams; apie neurus He- 
rodotas pasakoja, kad šie kartą per metus kelias dienas virstantys vilkais (Hist. IV, 105; BRMŠ I 118-119, 
124), Pasakojimai apie vilkolakius Lietuvoje populiarūs, kaip, beje, ir daugelyje Europos kraštų. Hero- 
dotas kalba ir apie šiaurėje gyvenančių hiperborėjų religinius ryšius su Graikija (Hist. IV, 121-124), apie 
gelonus, kurių šventyklos panašios į graikų, tik statomos iš medžio, medinės ir dievų statulos (Hist. IV, 
125). Šie ar kiti liudijimai gali būti siejami su baltų gentimis - tais laikais, archeologiniais ir filologi- 
niais duomenimis, baltų teritorijos prasidėjo išsyk į šiaurę nuo skitų, kai kurios pietinės baltų gentys 
galėjo patekti į skitų orbitą, o per skitus - ir į graikų šaltinių akiratį. Kiek iš kitos pusės, per Germaniją 
ir Baltijos jūrą, po pusės tūkstantmečio baltus regi Tacitas (Publius Cornelius Tacitus, apie 55/58-apie 
117/120 m. po Kr.). Jo apie 98 m. parašytame veikale minimi aisčiai (Aestiorum gentes, Germania, 45), 

Aisčiai tradiciškai priskiriami baltams. Aisčių religiją apibūdindamas Tacitas rašo, kad aisčiai garbina 
Dievų motiną (matrem deum venerantur) ir kaip tikėjimo ženklą nešioja šernų atvaizdus, saugančius 
juos net priešų apsupty. Galimas dalykas, Dievų motina Tacitas įvardija tam tikrą deivę tikriausiai pa- 
gal tuo metu Romoje gerai pažįstamo Kibelės kulto analogijas, o šernas lietuvių mitologijoje - išties 
vienas svarbiausių žvėrių (visoje Europoje, ypač Vokietijoje, buvo susiklostęs šerno ir karo, karybos 
ryšys, tad šerno amuletai, kaip karių atributas, visiškai tikėtini). Ar Tacito minima sąsaja tarp šerno ir 
deivės atsirado romėnams mėginant išsiaiškinti šerno simboliką per Kibelės analogijas, ar aisčiai patys 
turėjo autentišką šerno ir deivės jungtį, tiksliai nustatyti sunku, tačiau antrasis variantas tikėtinesnis. 
Lugijams Tacitas priskiria nahanarvalų gentį (Nahanarvalos; tie, pasak jo, „turi senoviniam kultui skirtą 
miškelį. Vadovauja tam kultui žynys moteriškais rūbais. Sakoma, kad jų dievai atitinka romėnų Kastorą 
ir Poluksą. Tokia yra dievų esmė, o vardas - alkai (nomen Alcis). Nėra jokių dievų atvaizdų, jokių sveti- 
mo kulto pėdsakų. Alkus garbina Raip brolius, kaip jaunuolius“ (Germania, 43). Lietuvių kalboje „alkai“ 
(dgs.), „alkas“ (vns.) reiškia šventą vietą, giraitę, aukštumą, kurioje atliekami aukojimai; be to, lietuviai 
ir ypač jų vakariniai giminaičiai prūsai savo religinėje legendinėje tradicijoje, kulte iki pat XVI-XVII a. 
išlaikė stiprų brolių dvynių kultą; Prūsijoje dievams dvyniams Worskayto ir Iszwambrato statyti poriniai 
stulpai. Tad alkai gali būti laikomi baltiška religine realija ar net platesnės baltų ir germanų religinės 
sistemos dalimi. Žodis „alkas“ kildintinas iš liet. „alkti“ - būti išbadėjusiam, alkanam; tai nurodo į ar- 
chajišką kulto, kaip dievų maitinimo vietos, reikšmę. 

Antikos šaltiniai nesiekė pateikti ataskaitų apie Šiaurės vidurio Europos religijas, bet ir Herodo- 
tui, ir Tacitui šios žinios buvo ne mažiau svarbios ųž politines, istorines, etnines, geografines realijas. 
Minėti autoriai patikimi ir kritiški, tik jų žinias galėjo iškreipti vertimo iš kalbos į kalbą, o kartais ir į 
trečią ir atvirkščiai problema, atstumas, žmogaus atminties netobulumas, taip pat tai, kad jų informa- 
toriai dažniausiai būdavo pirkliai ar kariai, o ne Romos ir Atėnų intelektualai. Keliaujantiesiems į akis 
labiausiai krisdavo išoriškai ryškūs, įsimenantys, originalūs dalykai. Kai kuriuos reiškinius, ypač - al- 
kus, jų sąsają su dvyniais, neurų vilkolakystę („vilktakystę“), aisčių Dievų motinos ir šerno simbolikos 
ryšį vėlesniais šaltinių aiškiau nusakomais laikais patvirtina lietuvių mitologinė medžiaga bei folklo- 
ras, bet tiesiogine prasme ir Herodoto, ir Tacito duomenys apie baltus gali būti siejami tik hipotetiškai. 
Antikos laikais kontaktai su Baltijos pajūriu būdavo palaikomi nuolat, visų pirma tai lėmė intensyvi 
gintaro prekyba, - vien tai, kad Neronas sugebėjo gintaro gabalais išpuošti visą Koliziejų, rodo, kad 
santykiai su Baltijos pajūriu nebuvo kas nors labai egzotiška. 

Tautų kraustymosi laikotarpiu, nutrūkus tradiciniams prekybos ryšiams, sunykus keliams, atsi- 
danginus naujiems karingiems etnosams, Šiaurės vidurio Europa tapo atkirsta nuo Romos paveldą be- 
sidalijančių barbarų, ir kontaktai nutrūko. Baltų gentys, be abejonės, dalyvavo tautų žygiuose (tai rodo 
archeologinė medžiaga, filologiniai duomenys), tačiau jei kai kurios karingos gentys ar privačios karių 
grupės ir veikė buvusiose Romos provincijose, jos arba asimiliavosi tautų katile, arba po Katalauno 
mūšio ar kokio kito vienos ar kitos barbarų koalicijos patirto karinio politinio kataklizmo grįžo į šiau- 

re. Archeologiniai duomenys liudija, kad V a. pab.-VI a. pirmoje pusėje į Prūsiją ir Lietuvą atsikrausto 
turtinga, Vidurio Europos ginkluote apsiginklavusi, militariškai stipri grupė (ar grupės) ir netrukus 
tam tikrose teritorijose įsigali politiškai. Bet kontaktai su Vakarų Europa nuo VI a. vidurio nutrūksta, o 
besiformuojanti romėniška-frankiška Europa turi savų interesų, kuriuos puoselėdama, pajungusi sak- 
sus, priartėja prie Pamario (Pomern), mišraus baltų ir slavų regiono, turinčio savitą baltišką ir slavišką 
religingumo atmainą, ir vakarinių baltų pakraščių, Prūsijos ir kuršių. 

Ankstyvieji viduramžiai. IX-XII a. karinė, misionieriška, prekybinė ekspansija iš Vakarų į Šiaurės 
vidurio Europą lėmė santykiškai padidėjusį žinių apie baltų gyvenamas teritorijas srautą. Anglijos ka- 
ralius Alfredas Didysis (Alfred the Great, 848-899 (9017) į Pabaltijį pasiuntė tikriausiai pirklį, normaną 
ar anglosaksą Vulfstaną (Wulfstan); šis apie 890-893 m. lankėsi Prūsijoje ir savo veikale Reisebericht 
aprašė aisčių (Ėstum, Eastland) laidojimo papročius, kurie iš esmės būdingi prūsams, bet nemaža deta- 
lių vėlesniais laikais aptinkama ir Lietuvoje. Tai puota per šermenis, žirgų lenktynės laidotuvių metu, 
mirusiųjų su drabužiais ir ginklais deginimas. Vulfstanas teigia, kad prūsai geba sukelti šaltį ir žiemą, 
ir vidurvasarį, tad paprasti mirusieji gali būti nelaidojami du, o ypač galingi valdovai - šešis mėnesius 
(BRMŠ I 166-169). Pasakojimai apie šalčio sukėlimą vidurvasarį būdingi ir lietuviams iki pat XVII a. 
(pvz., į ledą sušaldomas alus ar vanduo). Apie 1000 metus, nors iš pradžių dar miglotai, už bendro aisčių 
masyvo imama įžiūrėti Lietuva, į šaltinius pirmąsyk patenka Lietuvos vardas. Kvedlinburgo analuose ir 
T. Merseburgiečio kronikose aprašoma švento Brunono Kverfurtiečio žūtis Lietuvos pasienyje 1009 m. 
T. Merseburgietis, remdamasis artimiausia Brunono Bonifaco aplinka ir artimaisiais, švento Brunono 
hagiografijoje kiek užsimena apie politinę Lietuvos struktūrą, teigia, kad kurį laiką jo misija sekasi, at- 
laikęs išbandymą ugnimi, jis įtikina kunigaikštį Netimerą, ir šis drauge su savo 300 vyrų kariauna pasi- 
krikštija, pagoniški stabai sumetami ugnin. Tačiau politinė pagoniška reakcija krikštą sužlugdo, misio- 
nieriui nukertama galva“. Šis Lietuvos krikšto bandymas nepavyksta, kaip 997 m. Prūsijoje nepavyko 
švento Adalberto misija. Tiesioginių duomenų apie lietuvių religiją šaltinyje nėra, net ir pagoniškų sta- 
bų sumetimas į ugnį gali būti hagiografinis stereotipas. Netiesiogiai galima spręsti apie stiprią gentinę 
religinę lietuvių savimonę, net valdovo ir kariaunos krikštas lietuviams netampa pretekstu atsiversti. 

1075 m. Adomas Bremenietis (Adamus Bremenensis, ?7-po 1081 m.) sudarė Hamburgo bažnyčios istoriją 
(Gesta Hammaburgensis Ecclesiae Pontificum), kurioje yra pranešimų apie Skandinavijos, Pamario, Pabalti- 
"jo pagoniškas religijas, ritualus, šventvietes. Mums įdomus pranešimas apie kuršius, vakarinės Lietuvos 
pakrantėje gyvenusią gentį, netrukus lietuvių ir latvių asimiliuotą: pasak Bremeniečio, tai žiauri, turtin- 
ga gentis, kurioje daugybė pranašautojų: „Divinis auguribus atgue nigromanticis omnes domus plenae 
sunt. A toto orbe ibi responsa petuntur, maxime ab Hispanis et Graecis“ (LPG 12). Pats „augūrų ir ne- 
kromantų“ motyvas abejonių nekelia, tik neįprastai atrodo čia labai išplėstas geografinis laukas; seniai 
mėginama su šia problema susidoroti, tarkime, XIX a. pradžioje L. Giesebrechtas teigė, kad čia įžiūrėtina 


) Seriptores rerum Prussicarum. Leipzig. 1861. Bd. 1, p. 237; Thietmar von Merseburg. Chronik. Darmstadt, 1957/1960. 
2 Šaltinių analizė. Žr.: Gudavičius E. Šv. Brunono misija // Darbai ir dienos. K., 1996. Nr. 3 (12). p. 115-128. 

perrašymo klaida, Hispanis reikėtų skaityti kaip his paganis, t. y. „iš tų pačių pagonių“, ir tai būtų logiška, 
tačiau neaišku, kodėl specialiai reikia minėti, kad orakulų klausia patys pagonys, nors tai tarsi savaime 
suprantama. Kita vertus, „graikai“ čia galbūt reiškia ne tiek etnosą, kiek Bizantiją ir bizantiečius, taigi 
„schizmatikus“ (oficialios schizmos data 1054 m.; tuo laikotarpiu, 1075 m., tai buvo ypač aktualu). Jei 
manome, kad „graikų“ terminas čia ideologizuotas „bizantiečių“ substitutas, tai verta atkreipti dėmesį 
į ortodoksinę Rusią, kuri pietuose ir rytuose tiesiogiai ribojasi su Lietuva ir aplinkinėmis gentimis (jot- 
vingiais) ir nuo 1040-1044 m. nuolatos rengia karo žygius ir su kuria intensyviai prekiaujama. Rusai, - 
graikai, bizantiečiai, XI a. Hamburgo kanauninko akimis, galėjo būti bemaž sinonimiškos ar bent jau 
vieną religinį-kultūrinį masyvą atspindinčios sąvokos, kurias ideologiškai vienijo atsimetėlių, schizma- 
tikų ideologema. Šis aiškinimas klampus ir ilgas, miglotas, bet jis vis vien aiškesnis nei pažodinis teksto 
suvokimas, manant, kad į Kuršą plūste plūsdavo ispanai ir graikai. Jei priimame pažodinį „graikišką-is- 
panišką“ skaitymo variantą, telieka manyti, kad čia randame ne tik realių, bet ir gerokai perdėtų faktų. 

Vis dėlto aisčių masyvas tolimesniems ir artimesniems kaimynams ir toliau lieka gana neskaidrus. 
Magdeburgo analai - Annales Magdeburgenses (1147 m.) kalba apie jungtinį krikščioniškos Vidurio Euro- 
pos diduomenės surengtą karo žygį į baltų kraštus, bet jų etniniu požiūriu neapibūdina: „Išėjo prieš 
gyvenančius šiaurės pusėje pagonis“ (BRMŠ I 194-195), Toliau vienoje vietoje paminimi prūsai, tačiau 
atrodo, kad dažniausiai patiems krikščionims, atvykusiems iš Magdeburgo ar Čekijos, nebuvo aišku 
(ir svarbu), su kokia gentimi jie kaunasi. Magdeburgo analai mini su visais stabais sudegintą ir išgriautą 
šventyklą (BRMŠ I 194-196), tačiau kurios genties teritorijoje tai įvyko, lieka neaišku. Tai galėjo būti 
ir Pamario slavai. Galima įtarti, kad apie Lietuvą kalba arabų keliautojas ir geografas Idrisijus (1100- 
11667). Aprašydamas Lenkiją ir Rusią, jis tame kontekste mini miestą Madsūna, „kurio gyventojai gar- 
bina ugnį“ (BRMŠ I 197-199). Miesto pavadinimas gali būti lietuviškas (plg. „medis“, „medžiai“, deivės 
vardas Medžiojima, vietovardis Medininkai); šią prielaidą patvirtintų ir tai, kad vėlesnieji šaltiniai būtent 
lietuvius apibūdina kaip „ugnies garbintojus“. 

Šis baltų masyvas, nors viduje aiškiai diferencijuotas, iš išorės vis dar tebeatrodo kaip vientisas 
religinis-kultūrinis regionas, bet kai kurie stebėtojai jį jau ima skaidyti (Vulfstanas, Adomas Breme- 
nietis, kai kurie su šventu Brunonu susiję šaltiniai). Tačiau tai lemia ne vien geografiniai ir etniniai 
nesusipratimai; net artimiausių lietuvių kaimynų lenkų šaltiniai dar XIII a. lietuvius painioja su prū- 
sais. Ar šaltiniai yra patikimi, nustatyti galime tik šiuos duomenis lygindami su vėlesnių laikų šaltinių 
medžiaga bei folkloru; didžioji jų dalis atitikmenų lietuvių tradicijoje turi. Nors ir negausūs, šie šalti- 
niai verti pasitikėjimo, nes jų autoriai - keliautojai, pirkliai, dvasininkai, turintys laiko pasidairyti tose 
teritorijose, kuriose lankosi. Netrukus situacija pasikeičia iš esmės. 

XIII-XIV (XV) a. Vokiečių, rusų, lenkų kronikos. Tai valstybinės Lietuvos religijos funkcionavimo lai- 
kotarpis. Ar X-XIII a. būta kokios valstybės, sunku pasakyti jau vien dėl to, kad stinga šaltinių. Lietuva 


* Giesebrecht L. Uber die Nordlandskunde des Adam von Bremen. in. Literar. und histor. Abhandlungen der Deutschen 
Gesellschaft zu Kėnigsberg, 1834. III, p. 187. 

atskirta nuo Vakarų Europos, ši siekdama suartėti dažniausiai susitinka tik vakarų baltus - prūsus ir 
kuršius, tačiau dar neturi jėgų pereiti per jų kordoną, tad Lietuva visiškai „paslėpta“, nuo Lenkijos ją 
iš dalies dar skiria jotvingiai. Tačiau sėkmingos Lietuvos kovos su Rusia (atsilaikymas prieš Rusią šios 
galybės laikotarpiu, grobiamieji žygiai į kaimynų žemes liudija, kad X-XII a. - tai karinės-gentinės 
konfederacijos laikotarpis, palengva pasiekiantis ikivalstybinę stadiją. Religinės unifikacijos procesai 
Lietuvoje irgi vyksta, tai liudija archeologiniai šaltiniai (žr. toliau). Šiaip ar taip, XIII-XIV a. šaltiniuose 
matome unifikuotą oficialiąją Lietuvos valstybės religiją, kuri nesiskiria nei aukštaičių, nei žemaičių, 
nei žiemgalių, nei kuršių teritorijose. Tik viena pastaba: tai būdinga aukštuomenės ir karių religijai, 
„žemutinių“ religijos sluoksnių mes nematome, šaltiniai tiesiog jų nemini. To laikotarpio šaltiniai - 
dažniausiai lietuviams nepalankių asmenų užrašytos žinios. Labai retai jie kiek plačiau apibūdina lie- 
tuvių religiją, paprastai skiria jai vos daugiau nei sakinį. Šaltiniai, ypač Teutonų ordino ir Livonijos, - 
tai pirmiausia karo užrašai, todėl religiniai elementai juose nėra esminiai. 

Lenkų dvasininkas Vincentas Kadlubekas, arba kitaip - Magister Vincentius (apie 1160-1223), XII-XIII a. 
sandūroje sudaro Lenkų kroniką (Chronicon Polonorum). Joje jis aprašo lenkų žygį priešjotvingius (vadina juos 
getais), mini 1203 m. antpuolio metu naikinamus aukurus (fana) [...]. Toliau ypač įdomus epizodas; Magister 
Vincentius pasakoja apie ypatingą jotvingių tikėjimą: „Visi getai yra kvailai įsitikinę, kad vėlės, palikusios 
kūnus, vėl iš naujo įsiskverbiančios į gimstančius kūnus, nors, patekusios į šiurkščius bei kvailus kūnus, 
jos tampa kvailesnės bei šiurkštesnės; net ir visada švelnus jų elgesys nepašalina bukaprotiško šiurkštu- 
mo“ (BRMŠ I 207-209). Šis fragmentas keistas ir pačiam autoriui - jis akivaizdžiai jį patį stebina. Galima 
manyti, kad Vincentas Kadlubekas buvo susipažinęs su Gajaus Julijaus Cezario „Galų karo užrašais“, kur 
VI. 14.5 apie keltus rašoma, kad keltai, druidų pamokyti, tiki, jog sielos nemirtingos ir po mirties pereina iš 
vieno kūno į kitą. Galima būtų manyti, kad autorius nurašinėja Cezarį, tačiau neaišku, kokiais tikslais. Ide- 
ologiškai jis plačiau nekomentuoja, jam tai tiesiog keista „dementia“. Jei tai būtų Cezario klišė, Vincentas 
Kadlubekas galėjo ją tęsti kitu sakiniu, tačiau, užuot tai daręs, įsivelia į painų tikėjimo aiškinimą. Visiškai 
neaišku, ar žodžiai brutorum... brutescere neturi „žvėrėjimo“ , t. y. žmonių virtimo į žvėris, reikšmės. 

Šis fragmentas mįslingas. Nei apie jotvingius, nei apie lietuvius joks šaltinis nieko panašaus neliu- 
dija. Tiesa, daug lietuvių dainų ir ypač raudų užsimena apie pomirtinį žmogaus perėjimą į medį ar kokį 
kitą augalą, sakmės ir tikėjimai pasakoja apie pomirtinį žmogaus virsmą žvėrimi, gyvuliu, paukščiu, 
augalu. Vėlyvojoje tautosakoje šie tikėjimai įterpiami į skaistyklos vaizdinį. Tačiau žmogaus atgimimas 
nauju žmogaus kūnu neminimas, t. y. klasikinės reinkarnacijos nėra. Vis dėlto Vincento Kadlubeko 
liudijimą iš dalies gali patvirtinti archeologiniai duomenys: jotvingių gyvenamoje teritorijoje nuo V a. 
po Kr. įkapių ima mažėti, net laidojant aukštesnio socialinio luomo atstovus šio proceso pabaigoje įka- 
pės visai išnyksta“. Toks laidojimas turbūt buvo susijęs su kokia specifine pomirtinio gyvenimo vizija; 
galima kelti prielaidą, kad tai išties būta tikėjimo reinkarnacija. Bet ši prielaida galioja vien jotvingių 
atveju, kitose baltų tautose užuominų apie reinkarnaciją nėra. 


4 Jaskanis J. Badania archeologiczne nad Jaczwiezą // Acta Baltico-Slavica. Bialystok. 1964, I. p. 49-63, 56-57. 

Svarbios yra rusų metraščių žinios apie pagrindinius lietuvių dievus. Ipatijaus metraštis (HnaTbeB- 
CKa NIeTOMHCB) mini karalių Mindaugą, aukojusį „savo dievams“, - jis aukojęs „visų pirma Nunadieviui 
ir Teliaveliui, ir Diviriksui, Zuikių dievui ir Medeinai; jei vykstant į medžioklę išbėgdavo į lauką zuikis, 
į mišką nežengdavo ir nedrįsdavo jame nei rykštės nulaužti; ir savo dievams aukojo, ir mirusiųjų kūnus 
degindavo, ir savo pagonybę viešai išpažindavo“ (BRMŠ I 260-261). Šis fragmentas, kaip ir pats me- 
traštis, patikimas; mums svarbu, kad čia kalbama apie „Mindaugo dievus“ - taigi tai buvo svarbiausi 
valdovo ir, matyt, jo aplinkos, kariaunos, diduomenės garbinti dievai, tad tai ir galėjo būti „oficialioji . 
religija“, kurią, be tiesioginės valdovo aplinkos, tikriausiai išpažino ir kariai. 1258 m. tas pats metraštis 
mini lietuvių karius, kurie įpykę „šaukėsi savo dievų Andajo ir Divirikso ir minėjo visus savo dievus, 
kipšais vadinamus“ (BRMŠ I 260-261). Andajas ir Nunadievis, rodos, to paties dievo, būtent aukščiau- 
siojo Dangaus Dievo, eufeminiai vardai. Diviriksas, arba Dievų Rikis, - neabejotinai Perkūno eufemiz- 
mas; pats Perkūnas 4pykusiems kariams keikiantis minimas ne pirmas, o antras. Ipatijaus metraštis yra 
ganėtinai informatyvus, vis dėlto ir čia kai kas nėra visiškai aišku, tarkime, ar Zuikių dievas kartais 
nėra dirbtinai kildinamas iš medžioklės prietaro. 

Bizantiškos Jono Malalos (Joannes Malalas, 491-578) kronikos slaviškojo vertimo intarpe, kurio au- 
torius mums nežinomas, rašant apie 1261 m. įvykius, pateikiamas lietuvių mitas apie lietuvių mirusių- 
jų deginimo papročio pagrindėją Sovijų, įsteigusį ir lietuvių dievų kultą: „Šitą paklydimą Sovijus pa- 
skleidė, kad jie aukotų nelabiems dievams Andajui ir Perkūnui, kitaip tariant, griaustiniui, ir Žvorūnai, 
kitaip tariant, kalei, ir kalviui Teliaveliui, nukalusiam jiems saulę, kuri šviečia žemėje, ir įmetusiam 
jiems saulę į dangų“ (BRMŠ I 266-268). 

Čia pasikartoja Ipatijaus metraščio pateikta panteono struktūra, trūksta tik Zuikių dievo, kuris pan- 
teone gali būti kiek akcidentalus; vis dėlto dievų panteono pamatas - trys dievai ir deivė. 

Kiti šaltiniai teikia daug mažiau medžiagos. Henrikas Latvis (Henricus de Lettis, apie 1187-12597), 
Rygos vyskupo Alberto tarnybos kunigas, lotynų kalba parašė Senąją Livonijos kroniką - Chronicon Livo- 
nicum vetus (1225-1227); joje mini kelis su senąja religija ir pasaulėžvalga susijusius faktus: 50 moterų 
nusižudymą viename Lietuvos kaime 1205 m., iš karo žygio negrįžus jų vyrams - po mirties jos tikėjosi 
su jais susitikti kitame gyvenime; burtus, kuriuos kariniai junginiai meta žygio metu, teiraudamiesi 
dievų apie žygio sėkmę, Vis dėlto Henrikas Latvis plačiausiai kalba apie latvius, estus, lyvius. 

Eiliuotoji Livonijos kronika (Livlūndische Reimchronik, apie 1290) parašyta viduramžių vokiečių aukš- 
taičių kalba, jos autorius nežinomas, spėjama, kad tai karys, apie 1260 m. atvykęs į Livoniją, kilęs iš Vi- 
durio Vokietijos. Jis buvo daugelio įvykių liudytojas, dalyvis, arba daug ką žinojęs iš patikimų šaltinių. 
Autorius mini skirtingas baltų gentis, tačiau jų religiniai vaizdiniai ir poelgiai tapatūs, visų pirma - 
pasitikėjimas savo dievais, būrimas, ar žygio laukia sėkmė (metant burtus ar iš paukščių giedojimo), 
trečdalio grobio aukojimas po pasisekusio žygio, belaisvio aukojimas, laimėjus mūšį, dėkojant dievams 
už pergalę. Panašiai apie lietuvių ir kitų giminiškų genčių tikėjimus ir papročius užsimena Petras Dus- 
burgietis (Peter von Dusburg, XIII a.-XIV a. pirma pusė), Teutonų ordino kronikininkas, 1326 m. sudaręs 

lotynišką Prūsijos žemės kroniką (Chronicon terrae Prussiae); tačiau vėl - jo kronikoje daugiausia kalbama 
apie prūsus. P. Dusburgietis pirmasis pamini Prūsijoje įsisteigusį Romovės (Romow) kulto centrą, ku- 
riame gyvena krivis, t. y. vyriausiasis žynys, ir šiam paklūsta ne tik prūsai, bet ir kitos aplinkinės baltų 
gentys, tarp jų ir lietuviai. Daugelis faktų ar jų interpretacijų keliauja iš kronikos į kroniką, yra daug 
smulkių paminėjimų kitose kronikose ir analuose. Įdomus kelių nepriklausomų šaltinių liudijimas apie 
tai, kaip 1351 m. Lietuvos didysis kunigaikštis Kęstutis, duodamas priesaiką, pats aukojo dievams auką, 
jautį, kuris buvo padalytas į dvi dalis, ir Kęstutis su savo kariuomene, apsišlakstę veidą jaučio krauju, 
perėjo tarp šio jaučio dalių, taip sutvirtindamas sutartį (anoniminė Chronicon Dubnicense; Henricus de 
Diessenhoven (1300-1376), kronika Historia Ecclesiae sive Chronicon). Ši priesaika įdomi tuo, kad Kęstutis 
po labai trumpo laiko ją sulaužė, bet apie tai kalbėsime vėliau. 

Vygandas Marburgietis (Wigand von Marburg, apie 1365-1409), Teutonų ordino heroldas Prūsijoje, 
vokiečių kalba eilėmis rašė Teutonų ordino kroniką, o ją baigė 1394 m.; mus pasiekė tik jos fragmentai; 
liko lotyniškas jos vertimas, pavadintas Naująja Prūsijos kronika (Cronica nova Prutenica). Joje pasakojami 
dalykai, žinomi iš ankstesnių šaltinių (gyvų belaisvių deginimas po mūšio kaip pergalės auka dievams), 
bet čia jau yra ir mums naujos informacijos (pvz., kad žygyje aukojamas tauro kraujas, pasakojama 
apie didžiojo kunigaikščio Kęstučio laidotuves Vilniuje 1382 m. - sudeginant su arkliais, drabužiais, 
ginklais, medžiokliniais paukščiais ir šunimis). Vienas ypač vertas dėmesio fragmentas: 1336 m. da- 
tuojamas pasakojimas apie tai, kad vokiečių spaudžiami Pilėnų (Pillenen) pilyje užsidarę likę gyvi jos 
gynėjai, matydami, kad neatsilaikys prieš puolančią ordino kariuomenę, patys pasirinko mirtį, viena 
senė kirviu nužudė šimtą vyrų, o paskui tuo pačiu kirviu persiskėlė sau galvą; jų vadas Margiris, nu- 
žudęs žmoną, pats kalaviju persirėžė pilvą taip, kad pasileido žarnos, ir mirė. Manytina, kad šiame 
epizode galima įžvelgti ritualinę kario savižudybę. 

Vokiečių kronikos mato lietuvius „iš išorės“, t. y. kovojančius, tad jų religingumo bruožai veikiau 
atspindi „karo žygio religingumą“. Kadangi patys ritualai buvo atliekami „už fronto linijos“, dievų 
vardai (išskyrus Perkūną) vokiečių autoriams, matyt, ir nežinomi. Slavų šaltiniai.sąlygiškai platesni, ir 
tai nekelia didesnės nuostabos, nes XIII-XIV a. Lietuva ima pajungti gretimas rusų teritorijas, lietuvių 
kunigaikščiai ima valdyti rusų kunigaikštystes, Lietuvos junginiuose kariauja ir rusai sąjungininkai, 
o pagoniškame Vilniuje net pastatomos dvi stačiatikių bažnyčios tenkinti čia gyvenančių ortodoksų 
religinėms reikmėms. 

Lenkai, dar XIII a. regėję Lietuvos teritorijas tarsi per miglą, XIV a. iš priešų virsta sąjungininkais; 
lietuvis didysis kunigaikštis Jogaila, pakrikštytas Wladislaus vardu, išrenkamas Lenkijos karaliumi, o 
1387 m. ir pati Lietuva pakrikštijama (Žemaitija - 1413 m.). Lenkijos ir Lietuvos politinis susijungimas 
padarė įtaką ir šaltinių pobūdžiui; Jano Dlugošo (Jan Dlugosz, Diugosius, 1415-1480) Lenkijos istorija (His- 
toria Polonica) nemaža vietos skiria Lietuvos reikalams; remdamasis amžininkų liudijimais, autorius 
aprašo Lietuvos krikštą 1387 m. ir Žemaičių 1413 m. Apibūdindamas senąją lietuvių religiją, J. Dlugošas 
teigia, kad lietuviai garbino šventąją ugnį - ją prižiūrėjo mergelės, panašiai kaip Romoje vestalės, už 

jos užgesimą atsakydavusios savo galva, šventąsias girias, Perkūną (arba Jupiterį), miškų dievą Silva- 
ną, gyvates ir žalčius. Kitoje vietoje, apibūdindamas lietuvių religiją, autorius vardija šiuos dievus: 
Vulkaną, kurį lietuviai manė slypint ugnyje, Jupiterį - žaibe, Dianą - miškuose, Eskulapą - gyvatėse ir 
žalčiuose. Ši autoriaus romėniškoji interpretacija (interpretatio romana) tikruoju lietuvišku vardu tej- 
vardija Perkūną; vis dėlto nesunkiai galima atsekti, kuriuos kitų šaltinių minimus dievus romėniškas 
vardas atitinka. J. Dlugošas trumpai užsimena apie įdomią šventyklą - bokštą ant kalvos palei Nevėžio 
upę, ant kurio buvo kūrenama šventoji ir amžinoji ugnis, prižiūrima žynių. Aprašydamas Lietuvos | 
krikštą, J. Dlugošas mini vandeniu užliejamą šventąją ugnį bei griaunamus aukurus. 

Visi šie šaltiniai (XIII-XIV a.) mums yra patys svarbiausi, nes rašomi lietuvių religijai gyvuojant ir 
vyraujant pagoniškos Lietuvos valstybėje (išimtis - J. Dlugošas, bet jis rėmėsi dar pagonybę ir neseną 
krikštą menančiais liudytojais). Joks šaltinis specialiai lietuvių religijos neaptarinėjo daugiau nei kelio- 
mis eilutėmis, ir tai suprantama, nas krikščionys kronikininkai, misionieriai ar kariai pagonybę suvokė 
kaip priešininko ideologiją, juolab esančią velnio padaru, kurią reikėjo kaip galima greičiau sunaikinti, 
o ne tyrinėti; kai kurie aprašymai yra labai stereotipiniai (pvz., posakis „gamtos kūrinių garbinimas“ 
nelabai ką mums sako, nes nežinome, kokia realija anapus to „garbinimo“ slypi). Trumpai apibendrin- 
dami galime tarti, kad šaltiniai kaip bendriausią lietuvių religijos bruožą pažymi šventąją arba amži- 
nąją ugnį, šventąsias giraites, šventus vandens telkinius, žalčių garbinimą. Dievų priekyje akivaizdžiai 
stovi Perkūnas, nustūmęs Dangaus Dievą (Andają, Nunadievį), nors šis iš tradicijos nominalią pirmąją 
vietą tebeišsaugo. Minimi dar du trys dievai, tačiau tuo viskas ir baigiasi. Nors lietuviai labai dažnai 
vadinami „stabmeldžiais“, nors krikšto aprašymuose randame stereotipinių posakių („griovė aukurus 
bei stabus“), patys stabai neaprašomi. Todėl net iki šių laikų kartais teigiama, kad lietuviai stabų netu- 
rėjo. Lietuvoje stabų neišlikę, nors romantizmo laikotarpiu reliktiniai stabukai aprašinėti; šiandien, jų 
neturėdami, negalime nieko konkretesnio teigti. Reikia manyti, kad bent jau ypač didelio stabų papli- 
timo nebūta, nes amžininkams jie neįstrigo. 

Baigiant oficialiąją funkcionuojančią religiją tebemenančių šaltinių apžvalgą, paminėtinas sąly- 
giškai vėlyvas šaltinis, kuris išties remiasi tiesiogiai su pagonybe susidūrusio liudytojo nuorodomis ir 
kurių pateikėjas į pagonybę žvelgia daugiau renesansinės, o ne viduramžiškos ideologijos požiūriu; tai 
Enėjas Silvijus Pikolominis (Aeneas Silvius Piccolomini, 1405-1464, 1458 metais tapęs popiežiumi Piju- 
mi II). Savo veikale Kosmografija, arba Azijos ir Europos aprašymas (Cosmographia in Asiae et Europae eleganti 
descriptione, paskelbtas Venecijoje 1477) jis skiria vietos ir Lietuvai: aprašo kai kuriuos lietuvių religijos 
dalykus bei kai kurias Lietuvos krikšto aplinkybes. Jis remiasi vienuolio Jeronimo Prahiškio (Jeronim 
Jan Silvanus Pražsky, apie 1369-1440) pasakojimu. Jeronimas pats trejus metus Lietuvoje darbavosi kaip 
krikštytojas, misionierius, pasižymėjo dideliu uolumu, net ėmėsi kirsti šventąsias giraites, - o kertant 
būta ir stebuklų, - tačiau kai Jeronimas ėmėsi naikinti paskutiniąsias giraites, pasipiktinusios moterys 
atvyko pas Lietuvos didįjį kunigaikštį Vytautą skystis misionieriaus veikla, esą kirsdamas giraitę jis 
atimąs iš dievų buveinę, kurioje jos prašančios dievą sustabdyti saulę arba lietų; dabar jos nežinosian- 

čios, kur ieškoti dievo, kai iš jo bus atimtas būstas. Prie moterų delegacijos vėliau prisidėjo ir vyrai. 
Bijodamas maišto, Vytautas misionierių išsiuntė iš šalies. Matome kai kuriuos Lietuvos krikšto niuan- 
sus: valdantieji daugiau dėmesio skyrė formalumams ir socialinei ramybei nei krikšto supratimui ir 
deramai sklaidai. Dievas, čia prašomas sustabdyti lietų ar saulę, vardu neminimas, tačiau be didesnių 
abejonių tai atmosferos dievas - veikiausiai Perkūnas. Įdomu, kad iniciatyvą rodo moterys - į dievą oro 
klausimu kreipiasi būtent jos. Jeronimas Prahiškis trumpai pateikia dar vieną labai svarbų mitologinių 
požiūriu lietuvių mitą, veikiau jo siužeto santrauką: esą, kaip pasakojo žyniai, kartą ištisus mėnesius 
nebuvo matyti Saulės, kurią galingasis karalius buvo uždaręs bokšte, tada Zodiako ženklai (Signa Zo- 
diaci) milžinišku kūju sudaužę bokštą ir išlaisvinę Saulę. Šį „vienos genties“ garbintą kūjį Jeronimui 
Prahiškiui pačiam teko matyti. Autorius aprašė ir šventosios ugnies bei žalčių garbinimą, paminėjo 
(nesileisdamas į smulkmenas) žynius, šventyklą (įdomu, kad minėdamas žalčius ar garbintą kūjį trejus 
metus Lietuvoje praleidęs misionierius nepaminėjo stabų. Taigi arba jie buvo nugriauti dar iki jo, arba 
jie senojoje religijoje išties nebuvo pernelyg paplitę). Bet faktas - kirsdamas giraites, Jeronimas Pra- 
hiškis stabų negriovė. 

Šaltinis turėtų būti patikimas, nes žinias užfiksavo pats tų įvykių dalyvis (galbūt galėjo kai ką 
supainioti ar praleisti, bet šios reljefiškos detalės atmintin turėjo įsispausti); pats misionierius Piko- 
lominiui visa tai pasakojo kelių garbių liudytojų akivaizdoje ir prisiekė. S. Pikolominis, rodos, šiuo 
bei tuo buvo linkęs netikėti, tačiau, kaip pats rašo, turėdamas prieš akis Jeronimo asmenį, nerado 
pagrindo abejoti. Kūjo garbinimas mums primintų skitų kalavijo garbinimą ar irgi skitams žinomą „iš 
dangaus nukritusių“ daiktų kultą, - nors tiesiogiai nesakoma, kad šis kūjis esą nukritęs iš dangaus, 
jis siejamas su Zodiako ženklais ir Saule, Mitas (jį pasakojo patys žyniai, tad čia ne pasaka) sietinas su 
kalendorinėmis šventėmis, Kalėdų ciklu, saulės žemėjimu horizonto linijos link; Saulės vadavimas lie- 
tuvių pasakose minimas kaip ir kitose mitologijose. Problemą kelia Zodiako ženklai, kurių misionierius 
nedetalizuoja, - tai arba lietuvių dievai (lietuviško Olimpo dvyliktukas?), arba kažkokie (astraliniai?) 
specifiniai didvyriai. Lietuvių pasakose minimi 12 brolių, virtusių Eau ias bet nei su Saule, nei su 
dangaus kūnais jie nesiejami. Gal įtikinamiausias toks paaiškinimas: tai iš tikrųjų suasmeninti Zodiako 
ženklai ar kokie kiti žvaigždynai. 

XVI-XVIII a. šaltiniai. Po krikšto vykę istoriniai ir religiniai procesai Lietuvoje lėmė naują šaltinių 
pobūdį. Tad keletas žodžių apie tai. 

Po krikšto žyniai nebuvo represuojami ar žudomi, vienalaikiai šaltiniai apie kokį nors didesnį jų 
persekiojimą nepraneša (ir apskritai jais toliau nesidomi). Lygiai represijų nesusilaukė žmonės, at- 
sisakę krikštytis ir toliau išlaikę pagonišką tikėjimą. Jie nebent galėjo susilaukti socialinių trikdžių, 
bet karjera ar pareigos paprastam valstiečiui dažniausiai nerūpėjo. Didžiūnai apsikrikštijo ir tapo pa- 
brėžtinai uoliais katalikais, neabejotinai labai sparčiai sukrikščionėjo miestai, kiek lėčiau miesteliai, 
parapijų centrai ir dar lėčiau jų artimiausios apylinkės. Tačiau parapijų tinklas buvo labai retas, vieną 
bažnyčią nuo kitos skirdavo 30-40 kilometrų, o kai kuriose vietose apie 80 kilometrų. Jose dirbo mažai 

kunigų, o ir šie dažniausiai buvo atvykę iš Lenkijos ir nemokėjo lietuviškai. Provincija beveik visa liko 
pagoniška. Žinoma, senoji religija nebeegzistavo, nutrūko žynių tradicija, šventyklos ir aukurai buvo 
sugriauti, amžinoji ugnis nebesikūreno. Viešas pagoniškas kulto centras su besikūrenančia amžinąja 
ugnimi XVI a. Europoje būtų sukėlęs tarptautinį skandalą. Vis dėlto aukurai egzistavo: sugriauti jie 
būdavo atstatomi, bet jau kitoje vietoje, netoli ankstesniosios, o šventieji akmenys niekam nekliuvo 
(juos naikinti imta paskiausiai, tik nuo XVII a.), kaimuose gyveno žynio funkcijas atliekantys asmenys, 
pagoniškos šventės buvo švenčiamos giraitėse pusiau viešai. Kunigai kontroliavo tik savo sritį, o kas | 
vykdavo giraitėse ar daugybėje atokesnių kaimų, buvo pačių valstiečių reikalas. 

XV a. šaltiniai pasakoja apie tuo metu laiko atžvilgiu dar nedaug nutolusį krikštą, tačiau beveik 
nieko nepraneša apie religinę situaciją, - jie fiksuoja tik įvykusio krikšto faktą, nesidomėdami jo inten- 
syvumu ir christianizacijos lygiu XV a. Tačiau XVI a., europinių religinių pervartų metu, dėl renesanso, 
reformacijos įtakos jau pradedamadomėtis ir valstiečių religingumo pobūdžiu, ir jis išsyk įvardijamas 
kaip pagonybė. 

Tačiau tai nebuvo senosios religijos tąsa ar atgimimas. Religija, kurios šventyklos sugriautos, žy- 
niai profesionalai, tradicijos perteikėjai, eliminuoti, kultas nebeveikia, jau yra sužlugdyta. Oficialiąją 
XIII-XIV a. religiją išpažino kariai ir valdovai, jie drauge su žyniais ir suformavo tokį jos pavidalą; elitui 
pasitraukus, religijos socialinė bazė susitraukė - ji dabar rėpė tik valstiečius. Šie tradiciją perdavinėjo 
jau „mėgėjiškai“, tačiau nei Bažnyčios, nei valdančiųjų netrukdomi. Netrukdomi nė savųjų žynių pro- 
fesionalų, kurie būtų viską tikrinę pagal savus religinius principus. Likusioje religinės tradicijos dalyje 
išryškėjo ir išsiskyrė būtent valstietiškasis religingumas. 





II2 SENOSIOS RELIGIJOS RELIKTAI 
IR PAGONYBĖ LIETUVOJE XV-XVIII a. 


Priėmus krikštą, 1387 m. Lietuvoje ir 1413 m. Žemaitijoje, pirmąji (ir formali) christianizacijos fazė 
baigėsi, prasidėjo laikotarpis, kai krikščionybė per neabejotinai kol kas menką parapijų tinklą ėmė 
skverbtis į Lietuvą gilyn. Tas gylis, viena vertus, - geografiškai matuojamas, t. y. į provincijos gilu- 
mą, antras jo matmuo - gyventojų religingumas, kuris sunkiau patikrinamas. Mūsų tikslas - būtent 
šio matmens aptarimas. Todėl dėmesys kryps ne į krikščionybės priėmimo intensyvumą, o į reliktinį 
senosios religijos intensyvumą. Tai yra į tai, kas liko iš tradicijos ir kaip tie reliktai gyvavo Lietuvos 
Didžiosios Kunigaikštystės (toliau - LDK) etninėse teritorijose. 

Senosios religijos užgesimas. Žalgirio mūšyje dalyvavę žemaičiai formaliai tebebuvo pagonys, tačiau 
oficialioji krikščionybės pergalė etninėse Lietuvos žemėse abejonių nekėlė. Kaip ir tai, kad Žemaitijos 
krikštas buvo tiesiog laiko klausimas. Taigi 1410 m. žemaičiai tebėra pagonys, bet jau 1413 m. Žemaitija 
pakrikštijama, 1415 m. lapkritį žemaičių diduomenės atstovai atvyksta į Konstanco bažnyčios susirin- 
kimą ir savo išpažinimu (tegu ir Vytauto suformuluotu) bei dalyvavimu liudija, kad jie uolūs krikščio- 

nys (BRMŠ I 515-518). Tai rodo, kad bent jau žemaičių diduomenė į krikštą žvelgia gana pragmatiškai ir 
persiorientuoja į krikščionybę ir jos teikiamas socialinio status guo išsaugojimo ar plėtimo galimybes. 
Kiek tai, sprendžiant iš vienos kartos elgesio, nuoširdu, mes tegalime spėlioti. 

1413 m. nieku gyvu negali būti laikoma riba, kai su Žemaitijos krikštu Lietuvoje užgęsta visos šven- 
tosios ugnys, žyniai baigia aukojimus, mirusieji nebedeginami laužuose. XV a. pirmasis ketvirtis - tai 
laikotarpis, kai žmonės, norintys laikytis senųjų ritualų, jų gali laikytis dar beveik atvirai. Kartai, prisiri- 
šusiai prie savo tikėjimo, leidžiama nueiti nuo scenos natūraliu būdu. Tai liudija ne žemaičių, bet jiems * 
artimų dar neseniai ir dar nestipriai christianizuotų kuršių laikysena 1413/1414 m. - prancūzų keliau- 
tojo Ž. de Lanua (G. de Lannoy) pranešimu, ugnyje tebesilaidoja kai kurie senieji kuršiai, nors tarp jų yra 
ir prievarta padarytų krikščionimis (BRMŠ I 513-514)., Simptomiška ir legendinės tradicijos žinia apie 
Vytauto motinos Birutės, kadaise vaidilutės, gyvenimo pabaigą - ji mirė 1416 m. Palangoje, tebelikdama 
senosios religijos išpažinėja, ir iki j3s mirties ant Birutės kalno tebestovėjo aukuras ir išliko apeigos ilgiau 
už visas kitas senosios religijos apeigas Žemaitijoje, „kadangi Jogaila ir Vytautas, negalėdami palenkti jos 
į krikščionybės pusę, turėjo jai palikti šias apeigas“. Kad ta žinia atspindi tam tikras bendras tendencijas, 
abejonių neturėtų kilti; pragmatišką Vytauto laikyseną matome ir Lietuvos krikšto metu - kai Jeronimas 
Prahiškis iškerta pernelyg daug šventųjų giraičių ir valdiniai ima skųstis Vytautui, šis uolyjį misionierių 
išsiunčia iš šalies, o Birutė - juk paties Vytauto motina. Ta pati legendinė tradicija teigia, jog paskutinis 
žynys Gintautas 1414 m. liepos 28 d. miršta Onkaimyje Žemaitijoje, kur jis, pasak šaltinio, „slapstėsi“. 
Šiaip ar taip, netgi legendinė tradicija nemini vyriausiųjų žynių tradicijos tąsos ir nekalba apie slaptus 
amžinosios ugnies centrus. Tad gana tvirtai galima tarti, kad paskutiniai senosios religinės tradicijos 
likučiai, matyt, susiję su konkrečiais asmenimis, gyvuoja tiek, kiek gyvuoja karta, išaugusi ir subrendusi 
senosios religijos sąlygomis, kuri visiškai nenusiteikusi priimti krikščionybės. 

Religija yra funkcionuojanti sistema, turinti dievus, mitus, ritualus, kultą, žynius, religinius cen- 
trus, šventyklas. Lietuvos krikšto metu iš šios sistemos eliminuojami struktūriniai religijos dėmenys: 
religiniai centrai ir žyniai, perduodantys oficialiosios religijos tradiciją, atliekantys oficialius aukoji- 
mus. Kultas (kad būtų aiškiau, kiek šiurkštokai laikykime jį mitų ir ritualų įgyvendinimu žynių atlieka- 
muose aukojimuose dievams) nebeveikia, tradicijos visuma nebeperduodama. 

Lieka dievai, mitai, kai kurie ritualai, šventvietės. Dievai užmirštami dar labai negreitai, užtat kur 
kas greičiau išblėsta atmintis apie jų hierarchiją, mitai susipina su pasakomis, sakmėmis, legendomis, 
ypač etiologinėmis sakmėmis. Kas lieka - tai ir yra mūsų tyrinėjimo objektas. Bet noriu dar kartą 
pabrėžti - religija gyvuoja kaip įvairialypė visuma, tad, iš jos eliminavus svarbiausius dėmenis, jos 
nebelieka, nebėra. Kad ir kokie stiprūs senosios tradicijos sluoksniai vis dar funkcionuoja, tai tėra pa- 
vieniai reiškiniai, kuriuos galime vadinti, kaip norime: reliktais, tradiciniais fenomenais, senaisiais 
vaizdiniais, ritualais etc; - bet tai jau kas kita. 


> Narbutas T. Lietuvių tautos istorija. V., 1992, t. 1, p. 113. 
6 Ten pat. p. 352. 

Subjektyvi reakcija į krikštą. XV a. šaltiniai kalba apie Lietuvos (retrospektyviai) ir Žemaičių krikštą. 
Enėjas Silvijus Pikolominis, remdamasis Jeronimu Prahiškiu, 1477 m. praneša apie Lietuvos krikšto 
aplinkybes, bet tai, kaip jau minėta, XIV a. tema. Mums čia svarbus Janas Dlugošas, pasakojantis apie 
1413 m. naikinamus Lietuvos ir Žemaitijos kulto centrus, šventosios ugnies užgesinimą, šventųjų gi- 
raičių kirtimą, apibūdina senosios religijos dalykus, tačiau apie dabartinę, t. y. gyvenamojo meto (1415- 
1480 m.), religinę padėtį kalba labai mažai. Ta padėtis išties negalėjo būti apibūdinta kaip išsyk įvykusi 
fundamentali krikščionybės pergalė, tad J. Dlugošas apie, tarkime, XV a. vidurio Lietuvos christianiza- 
cijos „gylį“ specialiai nešneka, nors užsimena: „Iškilmingomis apeigomis ir tikėjimo papročiais ypač 
rūpinasi genties diduomenė bei vietininkai, o liaudis yra prasta“ (vulgo tenuis est, BRMŠ I 559, 579), taigi 
iš tikrųjų leisdamas suprasti, kad liaudis „nesirūpina“, be kita ko, ir tikėjimu, tik čia J. Dlugošas nerašo 
apie, pvz., pagoniško tikėjimo aktyvumą, veikiau jis turi omenyje nepakankamą krikščioniškumo lygį 
(pagonybės paieškos bus pradėtos vėliau, XVI a. šaltiniuose). 

Tačiau netiesiogiai, kalbėdamas tiek apie Lietuvos, tiek apie Žemaitijos krikštą, leidžia nuvokti 
savo požiūrį į 1387-1413 m. įvykusio krikšto „gylį“. Lietuvą krikštijant „barbarai spyriojosi ir gynė 
save bei savo dievybes“ (BRMŠ I 552, 572). Krikšto metu, išklausę Jogailos pamokslus, žemaičiai su- 
tinka krikštytis, nes lenkų dievas pasirodė esąs stipresnis, tačiau paskui „buvo krikštijami, stebint 
ir prižiūrint“ pačiam Jogailai (BRMŠ I 562, 582), o po viso to pažado ir krikšto jie rengiasi, išvykus 
Jogailai, vėl įžiebti užgesintą, bet teberusenančią šventąją ugnį, tad Jogaila, kuris „gerai žinojo, kad 
žemaičiai yra netvirto tikėjimo žmonės“, dar kelias dienas pasilieka, liepdamas kariams nešti vandenį 
ir užlieti šventvietę visiškai (BRMŠ I 563, 583). Toliau Jogaila pasirūpina ne tik kelių parapijų steigimu 
ir bažnyčių pastatymu, bet imasi ir veiksmingesnės priemonės, būtent parengia religinio spaudimo 
per pasaulietinę valdžią mechanizmą: paskiria žemaičių seniūnu Kęsgailą, vieną iš Lietuvos didikų, 
„vyrą dorą ir dievobaimingą“, ir jam prisako visais būdais prižiūrėti žemaičius ir „stengtis, kad jie ne- 
atsisakytų krikščioniškųjų tiesų, nebegrįžtų prie stabmeldystės, kad nebeaukotų netikriems dievams 
ir nebeatlikinėtų pagoniškų apeigų. Šis, ištikimai vykdydamas kaxaliaus įsakymus, naujai atsivertu- 
siuosius stiprino, o nekrikštus pagonis gynė nuo įsisenėjusios stabmeldystės. Ir taip per kelias dienas 
žemaičių tauta, visiškai priėmusi katalikų tikėjimą, pati pakėlė ranką prieš savo netikruosius dievus, 
o girias, kurias anksčiau šventomis laikė, pavertė derlingais laukais“ (BRMŠ I 563, 583). Šis pranešimas 

išties daug byloja. Jogaila taip nepasitiki žemaičiais, kad jų seniūnu skiria pamaldųjį lietuvį Kęsgailą. 
" Šio pamaldumas, matyt, abejonių nekelia, o kad Lietuvoje nuo 1387-ujų (beje, ir nuo seniau) buvo en- 
tuziastingų krikščionių, puikiai žinoma. Kęsgaila tikriausiai buvo vienas iš entuziastingų konvertitų, 
kuriuo Jogaila galėjo pasitikėti. Žemaičiai pradedami stipriai spausti. Kęsgailos, seniūno, valdžia ir, 
matyt, jos įgyvendinimo priemonės buvo ganėtinai įtikinamos. Tiek, kad patys žemaičiai iškirto savas 
šventąsias giraites ir pavertė jas dirbama žeme. Žmogus, pats savo rankomis iškirtęs giraitę, turėjo pa- 
tirti stiprią psichologinę, dorovinę, religinę traumą, - jei, žinoma, jis nebuvo uolus konvertitas, - bet 
jei neturėjo atramos naujojoje religijoje, po tokios šventvagystės, pakėlęs ranką prieš šventybę, prieš 

giraitę, kurioje meldėsi, aukojo jis pats ir jo protėviai, žmogus jau nebegalėjo „žvelgti tiesiai į akis“ 
saviesiems dievams, - ir tai buvo dar vienas akstinas gręžtis į krikščionybę. Tačiau nuostabiausia, kad 
J. Dlugošas tiesiai sako, jog Žemaitijoje liko „nekrikštų pagonių“. Tai veikiausiai buvo dėl geografinių 
priežasčių ir organizacinių Jogailos krikšto nesklandumų į krikštijimo vajų nepatekę žemaičiai, kurie 
neskubėjo specialiai pasikrikštyti, ir, kiek galima spręsti, žmonės, kurie sąmoningai vengė krikšto ir 
sąmoningai laikėsi įsikibę pagonybės. Neatrodo, kad šie būtų patys skubėję ar pernelyg verčiami kirs- 
ti giraites, ar prievarta krikštijami - jiems buvo užginama tik atlikti savąsias apeigas, betgi Kęsgaila . 
negalėjo nuolat stovėti prie kiekvieno užsispyrėlio. Pažįstant žemaičių charakterį, vargu ar manyti- 
na, kad tokių buvo vienetai, bet veikiausiai tai buvo vyresnio amžiaus žmonės. Vėl matome tam tikrą 
įdomybę - išpažinti krikščionybę spaudžiama, ir gana stipriai, bet iki tam tikro momento, t. y. to, 
kada, pajutus rimtą pasipriešinimą, kurio nepaisant jau būtų prieita prie maišto (moterų skundo Vy- 
tautui atveju) ar tektų imtis tiesioginių represijų („užkietėjusių pagonių“ atveju), buvo atsitraukiama. 
Valdantieji tikriausiai gerai jautė, kokiu mastu galima spausti, galiausiai žmogiškasis faktorius irgi 
turėjo reikšmės. Labai dažnai jie patys, kaip ir jų tėvai, dar visai neseniai išpažino tą vienaip ar kitaip 
jau nutrauktą religiją. Matyt, dažnai tiesiog leista veikti dar ir laiko faktoriui. O galiausiai, krikštijimo 
entuziazmui išblėsus, tapę krikščionimis ir ėmę veikti jau visai kitose srityse, jie religinę situaciją 
paliko savieigai. Dar XVI a. viduryje, kaip matysime, Žygimantas Augustas krikščionybę apibūdins 
kaip „naują diegyną“; taigi tokia ideologema XV a. juolab galėjo gyvuoti, pateisindama valdančiųjų ir 
klero akyse jų pačių pasyvumą. 

Kol kas galime pagrįstai teigti, kad jei iki pirmojo XV a. ketvirčio pabaigos dar galėjo gyvuoti pas- 
kutiniai senosios religijos tradiciją savo asmenyje akumuliavę ir tam tikrą visetą žinoję žyniai, tai spė- 
tinai tarkime, kad jaunesnieji iš jų iš principo galėjo sulaukti XV a. vidurio, o gal net ir pabaigos. Tačiau 
čia reikia labai subtilios skirties. 

Senosios religijos tradicija dar galutinai neišblėsusi, dar gyvena žmonės, kurie savo tradicinį reli- 
gingumą įgijo XIV a. pabaigoje, tebefunkcionuojant oficialiajai senajai religijai, tačiau pati senoji religi- 
ja nutrūkusi. Ji nebefunkcionuoja, neapima visų visuomenės grupių, nėra viešai išpažįstama, galiausiai 
ji nebeturi savo kulto kompleksų (juos, tiesa, pavaduoja aukojimų vietos, šventvietės, tikriausiai ato- 
kesnėse vietose ilgą laiką tebeveikia kartkartėmis įdegami aukurai). Tai religija, patyrusi stiprią, mir- 
tiną traumą, kuri kai kurių individų - „nekrikštų pagonių“ asmenyje dar gali „turėti savimonę“, t. y. ji 
nebeveikia socialiai, tačiau išlieka individų sąmonėje ir jų atliekamuose individualiuose veiksmuose. 
Vis dėlto XV a. - tai išties amžius, kai senosios religijos tradicija nutrūksta, - netgi individų lygmeniu; 
žmogus, senąją tradiciją, tarkime, tebeperduodąs jaunajai kartai, jau ją perduoda kitaip, pagal savitą 
modelį, jis neturi kur ir su kuo tą religingumą suderinti, apmąstyti, aptarti. Net jei dar egzistuoja ištisi 
pagoniški kaimai, atliekantys bendruomenines apeigas, vis dėlto atsiranda daug individualių, „kiemo 
mitologijų“, „šeimynų religijų“, kalendorinių švenčių, siejamų į „atskiro kaimo religiją“. 

XV a. šaltiniai beveik nekreipia dėmesio į susiklosčiusią religinę situaciją, jos neapibūdina kaip 

„pagoniškos“ ar pan. Juose vis dažniau minimi etnografiniai dalykai, papročiai, o iš religinės srities ap- 
tariamas pirmiausia dar labai neseniai įvykęs krikštas ir tik šiek tiek užsimenama apie senąją lietuvių 
religiją - bet jau retrospektyviai, o ne kaip apie kokią aktualiją. 

Reikia pripažinti, kad tuo metu tiek Prūsijoje (ten jau nuo XIII a.), tiek Rygos bažnytinėje provinci- 
joje rengiami dokumentai, siekiant aktyvinti kovą su pagonybės reliktais (BRMŠ I 613-617); juose įvar- 
dijami konkretūs pagoniški tikėjimai bei ritualai; Lietuvoje tokių reiškinių dar nėra. Matyt, ne tik dėl 
to, kad nelabai kas ėmėsi tokios iniciatyvos, kad valdančiuosius visiškai tenkino status guo, bet ir dėl to, 
kad buvo nuvokiama, jog situacija po ką tik įvykusio krikšto nelabai ir gali būti kitokia. Vyskupijos, pa- 
rapijos veikė, o kiek giliai jų įtaka rėpė, niekam nebuvo per daug įdomu, tai buvo jau jų pačių reikalas. 

Renesansinės pagonybės suklestėjimas. XVI a. - intensyvios intelektinės ir ypač religinės veiklos me- 
tas, viena vertus, pavertęs Lietuvą visiškai europine šalimi, antra vertus, ta veikla parodęs, kad Lietu- 
vos provincija nėra dar galutinai christianizuota. Kaip pažymi Zenonas Ivinskis, XVI a. pasirodė, kad 
„šalia naujai įgytų krikščioniškųjų elementų ilgai dar laikėsi pagoniškieji elementai, ir egzistavo vieni 
kitiems nekliudydami“". XVI a. į tuos pagoniškuosius elementus dėmesys nukrypo dėl kelių priežasčių: 
pirma, dėl tais laikais padidėjusio susidomėjimo tiek antikos mitologija, tiek kitais tikėjimais; antra, 
dėl poleminio pamfletinio protestantų ir katalikų apsišaudymo dėl jų teritorijose tebegyvuojančių pa- 
gonybės liekanų, o visą šitą kontekstą dar papildė svetimšalių keliautojų ir rašytojų susidomėjimas 
lietuviška egzotika. Trumpai tariant, atsirado egzotikos paklausa, ją XVI a. antroje pusėje papildė pa- 
galiau Lietuvoje prasidėjusių misijų medžiaga, Mažojoje Lietuvoje veikė protestantų, Lietuvoje - jėzui- 
tų pajėgos. Visos šios aplinkybės lėmė tai, kad iš XVI a. mus pasiekė sąlygiškai daug šaltinių, iš kurių 
galima atsekti šešiolikto šimtmečio religinę padėtį Lietuvos provincijoje. 

Apie ją Žygimantas Augustas 1547 m. savo laiške Lenkijos kancleriui rašė: „Krikščionių tikėjimas 
tačiau mūsų D. L. Kunigaikštystėje yra tik naujas diegynas: už Vilniaus miesto, ypatingai tačiau Že- 
maičiuose, neminint kitų prietarų, paprastoji ir tamsioji liaudis kaip dievus garbina miškus, ąžuolus, 
liepas, upes, akmenis ir pagaliau gyvates ir tiems (daiktams) viešai ir pas save (namie) gyvulius ir 
aukas atnašauja.“* 1579 m. Tarkvinijaus Pekulo vizitacijos Kaltinėnuose metu vietos kunigas teigia: 
„Girdėjau, kad yra ir stabmeldžių, garbinančių žalčius, medžius, akmenis ir kita, bet nežinau, kas jie 
ir kur jie.“? Mikalojus Daukša Katekizme 1595 m. kaip nusidėjusius pirmajam Dievo įsakymui pamini 
tuos, kurie garbina ugnį, Žemyną, gyvates, žalčius, Perkūną, medžius, alkus, Medeines, kaukus ir kitus 
„biesus, tuos, kurie žyniauja, buria, nuodija, lieja alavą ir vašką, buria iš kiaušinio ir putų“. Iš pirmo 
žvilgsnio šita skaičiuotė gana įspūdinga, ir taip išties yra, matome tikėjimų, aukojimų, ritualų, būrimų 
visumą. Tačiau tai jau nėra tikroji senoji lietuvių oficialioji religija. Čia matome tik tai, kas iš jos liko, 


*  lvinskis Z. Rinktiniai raštai. Roma, 1986, t. II. p. 391-392. 

š Ten pat. p. 402. 

9 Žemaičių vyskupijos vizitacija (1579). V.. 1998, p. 216-217. 
'0 Ivinskis Z. Min. veik., p. 400. 

dingus nuolat funkcionuojantiems kulto centrams ir žyniams profesionalams, o iš socialinio religijos 
konteksto pasitraukus aukštuomenei. Tai yra tikroji pagonybė (iš lotynų kalbos žodžio pagus - „kai- 
mas“). Tai valstietiška provincijos religija, kuri tęsia tradiciją, tačiau ši tradicija jau nekontroliuojama. 
Kas atsitinka, kai religinė tradicija nebekontroliuojama mažiausiai pusantro amžiaus, matome iš nuo- 
dugnesnių šio amžiaus šaltinių, pirmiausia iš Jono Lasickio veikalėlio apie žemaičių dievus", kur jis, 
remdamasis, atrodo, patikima Jokūbo Laskovskio informacija, išdėsto XVI a. antros pusės (maždaug 
1580 m.) „žemaičių mitologiją“. Čia pateikiami 76 dievų vardai; joks kitas šaltinis nei iki, nei po J. La- - 
sickio tokios gausos nepateikė. Greta žinomų dievų vardų, Perkūno, Žemynos, Žemininko ir pan., jis 
pateikė tikriausiai autentiškus** visiškos „mitologinės smulkmės“ aprašymus. Tai dievybės, prižiūrin- 
čios kubile supiltus miltus, rūgimo, kerpių, ėriukų, šnabždėjimo, mėlynos spalvos, gal net šluotražio 
ir t. t. dievai, nesudarantys aiškesnės sistemos. Daugelis jų, nors, atrodo, šaltinio nepramanytų ir mito- 
logiškai verifikuojamų, nei anksčiau, nei vėliau šaltiniuose ar tautosakoje neaptinkami. Veikiausiai tai 
savaiminės, nekontroliuojamos religinės mitologinės raidos padarinys. Taikliai šio šaltinio atspindimą 
situaciją apibūdina N. Mikhailovas: „Veikalas parašytas, vykstant nuolatiniam žemaičių pagonybės iri- 
mui, kai demonologijos elementai užėmė aukštesniosios mitologijos vietą“. Šaltinyje siaurų funkcijų 
dievai ar žemesnio rango būtybės užima tą vietą, kuri anksčiau buvo skirta dievams suverenams. Dievų 
žemaičiuose taip tiršta, kad jie užstoja visą horizontą ir panteonas beveik praranda ne tik sistemos 
pėdsakus, bet ir bet kokią hierarchiją. (Tiesa, vis dėlto pažymėtina, kad pagonybė nėra nesistemiška - 
panteono destrukcija sukuria kitą sistemą, kuri gana pajėgi aktualizuotis švenčių ritualuose ir tenkinti 
visus su derliumi susijusius religinius poreikius). 

Panašiai susiklosčiusią situaciją apibūdina ir Motiejus Strijkovskis 1582 m. paskelbtoje savo kro- 
nikoje'“; čia jis išvardija lietuvių dievus ir aprašo kai kurias jo laikais vis dar atliekamas apeigas. Dievų 
autentiškumu ir vėl abejoti netenka, tačiau į jų būrį nepatenka Perkūnas, kurį M. Strijkovskis aptaria 
atskirai, nors čia randame Šventpaukštinį, naminių paukščių dievą. Tiesa, ne visi dievai yra išties lie- 
tuviški, tarp jų išsiskiria galbūt slavams priskirtinas ir neaišku, ar autentiškas, Dzidzis Lado, taip pat 
Pušaitis, paimtas jau iš prūsiškos tradicijos. Šie dievai dažniausiai yra žemdirbiškos srities globėjai, 
žemdirbiški sritiniai dievai, taip pat ir kai kurių žmonių veiklos, sugyvenimo sferų sergėtojai (Šeimos 
dievas, Kelio (Kelių) dievas, gamtos dievybės - Lituwanis (Lietuvonis?), teikiantis lietų, Upinis dievas - 
upes globojanti dievybė). „Įžymiausias dievas“ - Prakorimas; jis paminimas pirmasis; tikriausiai tai 
Dangaus Dievas, nors M. Strijkovskis jo funkcijų neapibūdina. Visiems šiems dievams dažniausiai auko- 
jami naminiai paukščiai. (Tik Upiniam dievui buvo skiriami balti paršeliai, Bubilui aukotas medus, Ga- 


" Lasickis J. Apie žemaičių, kitų sarmatų bei netikrų krikščionių dievus. V.. 1969. 

'2 Naujausia Lasickio informacijos kalbinio ir mitologinio turinio verifikacija. Žr. Mikhailov N. Vieno šaltinio lingvistinės- 
mitologinės reabilitacijos klausimu // Naujasis Židinys-Aidai. 1997. Nr. 11-12, p. 449-454. 

3 Ten pat, p. 454. 

14 Stryjkowski M. Kronika Polska, Litewska, Žmėodzka i wsystkiėj Rusi. Warszawa, 1846. 

nikliui aukoti gyvulių pautai.) Šie dievai, kaip minėta, globoja paskiras žemdirbystės ir žmonių gyveni- 
mo sritis, todėl jiems ir skiriamos tam tikros aukos. Visa ši susiklosčiusi religinė padėtis apibūdintina 
kaip kaimo / šeimynos religingumas, orientuotas į derliaus ir vaisingumo dievus. Dievai čia nebėra 
kosminiai, net iš atmosferos dievų pirmiausia minimas Lietaus dievas, o ne Perkūnas (jei Lituwanis būtų 
Perkūno hipostazė, o tai tikėtina - tai irgi būtų simptomiška). 

Nebėra fundamentalių dievų ir kultūros didvyrių. XIII-XIV a. šaltiniuose Perkūnas įvardijamas 
kaip valdovas, Dievų Rikis, nurodant jo hierarchinę, organizuojamąją reikšmę; jis užšaldo Dauguvą, 
t. y. akumuliuoja visas atmosferines - ne tik žaibų ir griausmo dievo - funkcijas; dievas Teliavelis / 
Kalvis užmeta ant dangaus savo paties nukaltą Saulę; kultūros didvyris Sovijus įveda mirusiųjų de- 
ginimą, žengia per pragarus, įveda dievų kultą, - taigi net iš nuotrupų matome kosminį horizontą, 
struktūrinančius, tvarkančius, „pasaulio masto“ dievus. O J. Lasickio, M. Strijkovskio šaltiniuose kos- 
minis horizontas jau išnykęs. Atrodytų, čia galėtume tikėtis laisvo, nevaldomo fantazijos šėlsmo, naujų 
stiprių mitų proveržių ar „darymo“; deja, ne, XVI a. religinis horizontas tėra kaimo bendruomenės 
horizontas. Tai antikinė Apolono statula be galvos. Arba - pagonybė, kaimo religija. Krikšto smūgis 
senajai lietuvių religijai buvo taiklus ir mirtinas, „religijos antstatas“ buvo realiai sunaikintas. Religija, 
prisiminkime, nerėpė visuomenės elito - šis buvo perdėm krikščioniškas; iš jos - net ir be tiesioginio 
Bažnyčios poveikio - buvo išstumti kariai ar pajėgiausi vyrai (dažnų karo žygių metu iš pagoniškos 
terpės išplėšti valstiečiai patirdavo katalikišką impulsą kariuomenėje). 

Tad kyla klausimas, ar šie J. Lasickio ir M. Strijkovskio suminėti dievai yra senieji žemesniųjų 
funkcijų dievai, tik XIII-XIV a. kosminių dievų ar bemaž monolatrinio Perkūno užgožti, o dabar išnirę 
paviršiun, ar atsiradę savaime rutuliojantis senosios religijos reliktams, gamtos ar vaisingumo reiški- 
niams ilgainiui priskiriant „sugalvotus“ globėjus, tiesiog mechaniškai personifikuojant funkcijas, - ta- 
čiau problema gal ne taip formuluotina. Tiesiog šiuo laiku susipina galybė religinių gijų. Tai ir natūrali 
mitologinės sistemos destrukcija, kai iš esmės į vieną lygmenį rikiuojami anksčiau buvę skirtingų hie- 
rarchijų dievai. Tai ir ūkiniai sąlygotumai - iš dievų gausos pirmiausia pasirenkami tie, kurie pagal 
savo prigimtį gali globoti pasėlius, gyvulius, lietų ir pan. Eufemizmai tampa atskirais dievavardžiais 
ir galiausiai atsiranda nauji dievai. Visi procesai nekontroliuojami, bet tai nerodo, kad prasideda re- 
liginio voliuntarizmo metas, dievakūra. Tai pirmiausia valstietiška tradicijos atranka, kuri paskiruose 
regionuose ar kaimuose gali skirtis. Tarkime, dėl subjektyvių priežasčių - kaime tebegyvena ne žynys 
profesionalas, bet žynio funkcijas turintis autoritetas ar vyriausias bendruomenės asmuo, kuris kiek 
savaip interpretuoja ir aiškina tradiciją, vadovauja kalendorinėms apeigoms. Ar objektyvių (pvz., geo- 
grafinio nuošalumo, paveldėtų regioninių tradicijų). 

Visas jas sieja viena - žemdirbiškas, valstietiškas žvilgsnis į aplinką. Visi dievai, ritualai, papročiai, 
dar likę iš senosios religinės tradicijos, siejami su derlingumo / vaisingumo funkcijomis; tai religiš- 
kai labai pragmatiška pagonybė. Ji priima viską, kas naudinga kaimo bendruomenės interesams, nuo 
smulkiosios demonologijos iki šventųjų kulto. Tai savotiškas religinis godulys. 

Šaltiniai ganėtinai nuodugniai aprašo apeigas. Dažniausiai derliaus šventes ar mirusiųjų, protėvių 
garbinimą, ar viena ir kita drauge. M. Strijkovskis aprašo ritualus, nelabai skirdamas teritorijas, kuriose 
jie atliekami, ir iš pačios Lietuvos jis pavyzdžių pateikia nedaug, bet jo pastaba, kad „svarbiausia tų pago- 
nių šventė, kuri tebėra išlikusi Lietuvos, Žemaitijos, Livonijos, Kuršo ir Rusų kraštuose, švenčiama spalio 
mėnesio pabaigoje, kada jau visi javai nuimti ir suvežti į klojimus“, turbūt liudija ne tiek konkrečių vietos 
detalių neišmanymą, kiek tą aplinkybę, kad derliaus šventė valstietiškoje Europoje apskritai švenčiama 
labai panašiai (plg. J. Frazerio tyrinėjimus). Pasak M. Strijkovskio, šventės metu rengiama sudėtinė vaka- 
rienė, į kurią žmonės renkasi dažnai iš trijų keturių kaimų, aukoja gyvulius dievui Žemininkui, dėkodami 
už praėjusių metų sėkmę, bendrai puotauja, šventei vadovauja ir aukoja „jų burtininkas, arba vaidila, 
paprastas kaimietis“, Matome, kad švenčiama bendrai, renkasi kelių kaimų žmonės, tikriausiai susiję 
artimais ūkiniais, geografiniais, giminystės ryšiais, ir jiems vadovauja konkretus asmuo. Jo nusakymas 
kiek prieštaringas - vaidila turbūt nereiškia „paprasto kaimiečio“; pastarąja fraze M. Strijkovskis, matyt, 
pabrėžia, kad tai žmogus iš jų pačių tarpo, nesiskiriantis išvaizda, mes sakytume „pagrindinis aukotojas“, 
„sakralinis autoritetas“, o ne žynys profesionalas, tarkime, su kulto drabužiais, atributika etc. Krinta į 
akis tai, kad šventė skirta būtent Žemininkui, žemės dievui, taigi horizontas vien tik valstietiškas; keista, 
kad neminimi kiti dievai, juolab nepaminimas nė Perkūnas, bet tai gali būti jau minėtos „kelių kaimų 
pagonybės“ versija (gal šioje konkrečioje vietoje „savaime“ iškilo būtent Žemininkas). O kad Perkūno 
M. Strijkovskis nemini dėl kažkokių realių aplinkybių, rodo ir tai, kad Sambijos medžiagą pateikdamas jis 
Perkūną mini kitąsyk, kalbėdamas apie tebegyvuojančias apeigas (plg. „Kita išlikusi pagoniška šventė va- 
dinasi Ilgio švente. Toji šventė prasideda per Visus šventuosius, ir jai net didžiausias vargšas turi namuo- 
se turėti alaus. Prisimenant mirusiuosius, geriama kelias savaites. Anksčiau, pagonybės laikais, ta šventė 
būdavo švenčiama griaustinio dievo Perkūno garbei'“'*). Taigi XVI a. pabaigoje M. Strijkovskis Lietuvoje 
egzistuojančio Perkūno kulto nemini; tai vėl patvirtina mūsų teiginį apie struktūrinius pasikeitimus, įvy- 
kusius dievų panteone, ar veikiau tiesiog destrukciją. 

Iš esmės tai pagonybė, kurios pagrindinis turinys - derliaus (be abejonės, ir kitos kalendorinės) 
šventės, protėvių gerbimas, degradavęs, „įžemintas“ panteonas. Socialiniu požiūriu, tai kaimo ar ke- 
lių kaimų pagonybė; taigi religinis bendruomeniškumas išlieka, tačiau ne valstybės, ne krašto ben- 
druomenės mastu. Maždaug tokioje padėtyje atsidūrusią Lietuvos provinciją randa jėzuitų misijos, 
su kuriomis prasideda antrasis Lietuvos christianizacijos etapas; iš esmės jo metu įvedama Lietuvos 
provincijos religinė kontrolė. 

Jėzuitų reliacijos. XVI a. antra pusė-XVIII a. pradžia. Pagonybės destrukcija. Tai šaltiniai, mums liudi- 
jantys jau ne senosios religijos destrukcijos ir perėjimo į pagonybę tarpsnį, o pačios pagonybės, kokią 
matėme XVI a. šaltiniuose, gesimą ir eižėjimą. 

Didelis triukšmas kyla jėzuitams atsikrausčius į Lietuvą. Tai atsispindi ir šaltiniuose. Potridentinės 


'* Kraštas ir žmonės. Lietuvos geografiniai ir etnografiniai aprašymai (XIV-XIX a.). V.. 1988, p. 70-71. 
'6 Ten pat, p. 73. 

Katalikų bažnyčios misijų entuziazmas, labai jaunyvo ir labai energingo jėzuitų ordino veikla ir pagaliau 
kilusi vietinė iniciatyva, iš esmės susijusi su Žemaičių vyskupu Merkeliu Giedraičiu, davė pirmą impul- 
są - išsiaiškinti, kokia yra tikroji religinė situacija, ir nustatyti, ką tokiomis sąlygomis iš tikrųjų galima 
nuveikti, Pirmasis Vilniaus universiteto rektorius jėzuitas Petras Skarga 1573 m. laiške jėzuitų generolui 
mini, kad Lietuvoje reikia ne tiek puoselėti tikėjimą, kiek jį iš naujo įžiebti, vadina Lietuvą Šiaurės Indija, 
teigia, kad čia beveik nėra kunigų, liaudis tikėjimo neišmano, tarp žemaičių yra „stabus“ garbinančių, 
ir prašo atsiųsti jėzuitų iš kitų provincijų!". Jo minima sąvoka idollorum čia veikiau reiškia ne statulas, o 
tiesiog dievybes ar kokią mitinę smulkmę, bet turėtina omenyje, kad jėzuitai tuo metu turėjo ką veikti 
ir pačioje Europoje, ir kituose žemynuose, tad pagalbos prašymas turėjo būti surašytas taip, kad į jį būtų 
reaguota. Beveik tuo pat metu, 1579-aisiais, įvykusi Lietuvos bažnytinė vizitacija - beje, tai vienas šio 
laiško padarinių, - išties nustatė, kad kunigai dažnai apsileidę, gyvena konkubinate ar geba užstatyti 
sutaną, nors savo pareigas atlieka, antra vertus, nėra jokių ženklesnių didesnės stabmeldystės apraiškų. 
Kol kalbama apibendrinimais, epistoliniu stiliumi, padėtis vaizduojama baisiai, tačiau kai ateina laikas 
ją iliustruoti, tarkime, parodyti, kokie būtent „stabmeldiški“ reliktai gyvuoja - išvardijimai kelia veikiau 
nuostabą, kad tik tiek pastebėta. Atrodo, kad XVI a. gale pagalbos prašantys raštai pagonybės galias vis 
dėlto perdeda; pagalbos kviečiamasi ne tiek kovai su pagonybe, kiek norint plėtoti kasdienę parapijų vei- 
klą. Merkelis Giedraitis, 1587 m. vėl rašydamas jėzuitų generolui, mini, kad žemaičiai neišmano tikėjimo 
paslapčių, „jie vienu dalyku patenkinti: nesame liuteronai ir penktadieniais nevalgome mėsos. Jie ben- 
drai aukoja Perkūnui, garbina žalčius ir šventais laiko ąžuolus. Mirusiųjų vėlėms aukoja valgį ir daugelį 
panašių keistų dalykų, kilusių greičiau iš ignorancijos, negu iš blogos valios, nelaiko nuodėmėmis““*, Tai 
rodo, kad jokios „reakcinės pagonybės“ ar sistemingos pagonybės nėra, Tai - tiesiog papročių laikymasis, 
kaimo religingumas, o apie „žalčių garbinimo“ stereotipą ir jo realijas dar pakalbėsime plačiau. 

1583 m. jėzuitų liudijimus, pirmąsyk atsidūrusius ataskaitoje, apibendrinant pastebima, kad „seno- 
vės kaimiečių prietarai - tai žaibuojąs Jupiteris, žmonių vadinamas Perkūnu, seni ąžuolai, šermukšnis 
ir kai kur didesni akmenys“, aprašoma dviejų vištų auka dievui Dimstipan, tikriausiai namų globėjui, 
mirusiųjų pagerbimo apeigos, tačiau pasakojant painiojami laikai“*, o dalis informacijos apie tradiciją 
perimta iš J. Dlugošo. Vėlesnės misijos gana nuodugniai aprašo išvystus reliktinius religinės tradicijos 
reiškinius. Turint omeny neviltingą laiškų toną, reikėtų tikėtis kokių kraupių pagonybės reliktų, bet 
nuodugniausi jėzuitų stebėjimai bendriausia prasme rėpia tik vištdievius, aitvarus, derlingumo bur- 
"tus, amuletus, galima tarti, tai, kas XIX-XX a. bus vadinama etnografija ir tautosaka. 1605 m. minimi 
krintantys („sloginami“) arkliai, kurių kritimas siejamas su įžeistais protėviais, šią bėdą esą mėgina- 
ma išpirkti kiaušinių aukojimu, minimas vieno akmens, laikomo „svirno, vaisingumo ir namų laimės 
dievu“, garbinimas, - vis dėlto čia tiesiog tradicija ir prietarai, o jau konkrečiai pagonybės apraiška 


? Įvinskis Z. Min. veik., p. 405-406. 
'8 Ten pat. p. 406. 
* Ten pat. p. 406-407. 

laikytini tik aukojimai, atliekami dievams Dirvolirai ir Nosolum, pirmajam aukojant paršą, antrajam ožį 
ir tikintis, kad šie dievai duos gerą javų derlių, taip pat ir derliaus šventė, plg. „Sugabenę iš laukų javus, 
jie ruošia puotas, į kurias kviečia vienas kitą. Savo dvasininką jie pasodina žymiausioje vietoje. Tas, 
prieš prasidedant vaišėms, papjauna gaidį, jo kojas pasvilina ugnyje ir iš jų sprendžia apie sekančių 
metų derlingumą?““. „Dvasininkas“, pjaunantis gaidį, čia jau vargiai žyniu laikytinas, tai tiesiog auto- 
ritetingiausias ar vyriausias kaimo asmuo, iki pat XX a. pradedantis visas šventes, o būrimas apie kitus 
metus net iki dabar kaimuose praktikuojamas, skerdžiant kiaulę; galiausiai net medžiokliai iš rudenį 
sumedžiotų žvėrių kailio ar vidaus organų spėja, kokia bus žiema, Būrimas iš svilinamų kaulų žinomas 
iš XIII-XIV a. šaltinių, tik juose kalbama apie kiaulės mentikaulį. Šiame pranešime kalbama jau ne apie 
kaimo ar kelių kaimų bendrą derliaus puotą, o veikiau apie paprasčiausią svečiavimąsi tame pačiame 
kaime skirtingose vietose. Atrodo, kad nuo M. Strijkovskio laikų pokyčių įvyko: šventės buvo suskaldy- 
tos, privatizuotos. Maždaug nuo 1380 m. iki 1605 m. matome pagoniškų bendrų švenčių sueižėjimą - 
tai gali būti pačių jėzuitų veiklos padarinys, ir tai lūžio metas, kai pačią XVI a. suklestėjusią pagonybę 
ištinka destrukcija, išmušant bendruomeninį pagrindą. Pagonybė dar tebėra religinė sistema, bet kai 
iš religinės sistemos atimamas bendruomeniškumas, socialinis pagrindas, ji galų gale nebetenka tegu 
ir savitos, bet vis dėlto struktūros, gyvybingumo, daugmaž adekvataus perdavimo iš kartos į kartą ga- 
limybės. Šventė su visais papročiais ir būrimais perkeliama į šeimos lygmenį, o jos sakralusis matmuo 
pereina Bažnyčios dispozicijon - tai pagonybės šventinio, ritualinio pagrindo išmušimas. Žinoma, tai 
lėtas ir ilgas procesas. 

Taigi jėzuitai buvo pasiųsti ieškoti siaubingų reliktų, jie juos ir rado, tačiau ataskaitų tonas (t. y. 
daugiau jėzuitų vidaus susirašinėjimui skirtų pranešimų) tonas kiek blaivesnis. Kiek kitoks laiškų ga- 
lingiesiems (plg. 1620 m. jono Argento, jėzuitų ordino vizitatoriaus, laišką Zigmantui III: „Tie pamoks- 
lininkai, kurie aplankė kaimynystėje, netoli miesto esančius kaimus, rado visai nenormalią padėtį ir 
dėl to labai nelaimingus žmones“, - pasirodo, mokant vaikus katekizmo tiesų, ant vieno iš jų kaklo 
buvo pastebėtas amuletas - „maišelis su dviem žalčių galvom viduje“?!). Žinoma, tai nėra katalikiškas 
medalionas, bet ir ne klaikus recidyvas - rūpestinga motina, matyt, pasirūpino vaiku kaip sugebėjo. 
Tame pačiame laiške ir toliau pasakojamos baisybės: „Kiek kartų pasiekė mūsų ausis faktai, kad ren- 
giamos puotos, susijusios su pačia prietaringiausia pagonyste, ir kaip kokios dievybės garbinami gai- 
džiai ir kiti panašūs dalykai; taip pat, kad tie žmonės tikrais namų draugais laiko demonus, kuriuos jie 
vadina naminiais?“7 Šių laikų požiūriu - jei 1620 m. kaime terandami etnografiški gėrimai, naminukai 
ir nelabai aiškūs su gaidžiais susiję prietarai - padėtis objektyviai vertinant pakenčiama. Tačiau tiek 
valdovai savo kvietimuose, tiek jėzuitai viešuose laiškuose nusakydami padėtį lazdą gerokai perlen- 
kė. Minimi burtininkai, prietarai, paprasčiausi papročiai, tikėjimai. 1718-1719 m. ataskaitoje minima, 


20 Lebedys J. Lietuvių kalba XVII-XVIII a. viešajame gyvenime. V., 1976, p. 205-206. 


21 Ten pat, p. 199. 
2 Ten pat, p. 199. 

kad raganos pribarstė tarp javų kūkalių sėklų, kad rasta apie 500 kerėtojų, kurios „moko, kokiu būdu, 
ištarus kai kuriuos žodžius ar uždėjus kai kuriuos burtaženklius, reikia gydyti žaizdas, įvairias ligas, 
gyvačių įgėlimus, kokiu būdu spėti ateitį“?. Taigi jėzuitai XVIII a. pradžioje jau imasi kovoti su liaudies 
medicina, bet, deja, to paskutinio pagonybės bastiono niekam niekada įveikti nepavyko net ir tuose 
kraštuose, kur katalikybė įsigalėjo anksčiausiai. Kaip niekada nebuvo įveikti, tarkime, prietarai. 

Kitas klausimas dėl „žalčių garbinimo“, kuris ataskaitose minimas dar ilgai. Bet tas garbinimas 
tėra paprasčiausias žalčių, kaip gyvų padarų, gerbimas; jis reiškiasi tuo, kad jie nežudomi, atvirkščiai, 
laikomi namuose ir lakinami pienu. Kad jie dar ir siejami su derliaus, gyvybinėmis galiomis, nieko keis- 
ta, Nežinia kodėl jėzuitai, aprašinėdami „dievus Pagirnius“ 1725-1726 m., nepastebėjo, kad tai namų 
kampuose, kertėse gyvenantys žalčiai; jėzuitams taip norisi čia įžiūrėti pagonybę, kad jie nuoširdžiai 
nustemba: jeigu „jiems neatiduodama pagarba, jie tikrai žūsta“ - juk uždarytame puode laikomas ir 
nemaitinamas, nelakinamas žaltys, aišku, žus. Arba toliau pažymima, kad žalčiai „pagonišku papročiu 
garbinami kampuose, o kur kitur lindintieji nėra garbinami““, Laukuose ar prie gyvulių gyvenantys 
žalčiai vargu ar galėjo būti visi palakinti, Kita vertus, žaltys namo kampe, žinoma, kartoja kosmologi- 
nius ir kosmogoninius motyvus, - bet tai jau mitologinių rekonstrukcijų objektas. Nieko panašaus jė- 
zuitai nepasakojo ir nebegalėjo papasakoti, nes tai jau buvo tiesiog lietuvių paprotys. Žalčiai Lietuvoje 
buvo naminiai gyvūnai, jie buvo saugomi, gerbiami, maitinami, lakinami pienu; kai kurie jų, gyvenan- 
tys namuose, buvo ypač prižiūrimi, tikėtina, dėljų sąsajų su derliaus, gamtos, gyvasties jėgomis. Tačiau 
apie jokį „žalčių kultą“ net negali būti kalbos. 

XVIII a. net jėzuitų ataskaitose, tarsi norinčiose vis dar kovoti su pagonybe, akivaizdžiai maty- 
ti, kad pagonybės - mūsų minėta prasme - nebėra. Visiška destrukcija atskleidžiama 1718-1719 m. 
ataskaitoje, kur esą aprašomi pagonybės reliktai Šiaurės Lietuvoje, o jie tokie: „Kaimiečių lūpos su 
pagarba taria penkių dievaičių vardus, o būtent: Saulė, Mėnulis, Žaibas, Ugnis ir Duona“, arba: „Buvo 
rasta žmonių, kurie garbino saulę ir mėnulį, ir ligas gydė, šaukdamiesi saulės ir mėnulio““. Iš pirmo 
žvilgsnio čia tarsi Saulės ir Mėnulio kulto reliktai, vis dėlto tai nekuvo kultas, o XX a. pirmoje pusėje 
dar užrašyti būrimai, užkalbėjimai minint Saulę ir Mėnesį. „Pagoniškų dievaičių“ Duonos, Ugnies, Žai- 
bo vardai kelia veikiau nusistebėjimą, nes tai liudija, kad pagonybei atėjęs galas. Prasideda abstrakcijų 
medžioklė: jėzuitai, norėdami įrodyti savo misijų reikalingumą, galėjo prirašyti ir ne to, pvz., paminėti 
Dievą Kiaušinį. Iš tikrųjų žemdirbių pagarba aplinkai yra universali, gamtos sakralumo išgyvenimas 
. neišnykęs ir šiandien ir vargu ar išnyks tol, kol žmonija gyvuos. Juk ką gi kita reiškia ekologiniai judė- 
jimai? Bet grįžkime prie temos, Matome, kad XVIII a. - jau dievavardžių nykimo metas. Jėzuitai net nepa- 
stebėjo, kad iš viso reliktinio sluoksnio jų pačių veikla „iššlavė“ funkcionuojančios pagonybės lygmenį 
ir apnuogino tą pagrindą, kuris jau nei pagonybė, nei religija, o veikiau tik universali archetipinė kerų, 


** Ten pat, p. 209. 
4 Ten pat, p. 212-213. 
25 Ten pat, p. 208-209. 

tikėjimų, nesąmoningo sakralizavimo, papročių plotmė, būdinga tiek Sibiro tautelėms, tiek actekams. 
Vis dėlto pagonybė žlugo ir perėjo į etnografijos lygmenį - tai yra nesistemingą papročių sankaupą. 
Tokį Lietuvos kaimą mes matome XIX-XX a., bet iš esmės etnografinis lygmuo net giliausioje provin- 
cijoje į centrą iškilo jau iki XVIII a. vidurio. 

Apibendrindami galime teigti, kad po Lietuvos krikšto vykę tradicinės religijos kaitos (destrukci- 
jos) procesai sąlygiškai skirstytini į tris tarpsnius: 

1. Lietuvių religija, apimanti visus visuomenės sluoksnius, socialiai atitinkanti karingąją visuome- * 
nės dalį, žynių kontroliuojama, kultiškai besitelkianti apie nuolat besikūrenančios amžinosios ugnies 
centrus, po Lietuvos ir Žemaičių krikšto socialiai netenka kilmingųjų atramos, organizaciniu požiūriu 
sulaužomas jos stuburas - nuolat veikiančios šventvietės. 

Kai kurie religinės tradicijos elementai gyvuoja tol, kol išmiršta paskutiniai jos hierarchai, „už- 
kietėję pagonys“, karta, kuri dar Bidojasi ugnyje. Šis procesas provincijoje galėjo dar trukti iki XV a. 
vidurio, o teoriškai iki pat XV a. pabaigos. Bet tai jau tebuvo inkliuzai pasikeitusioje aplinkoje. 

2, Po krikšto spaudimas, ypač diduomenės, kurį laiką buvo stiprus. Tačiau ilgainiui diduomenė su- 
sirado kitų veiklos sričių. Miestuose ir parapijų centruose krikščionybė įsigalėjo, tačiau provincijoje re- 
liginiai reikalai buvo palikti savieigai. Valstiečiai neperėmė senosios religinės tradicijos kaip visumos, 
o perėmė tik jos žemdirbiškąją dalį. Susiformavo reiškinys, kurį įvardijame kaip pagonybę, arba kaimo 
(kelių kaimų) religingumą. Šis religingumas rėpė tik kalendorines, ypač derliaus, šventes, o religiniame 
panteone išlaikė žemdirbiškas, vaisingumo, derliaus dievybes. Atsirado tegu ir padrikos, bet vis dėlto sis- 
temos, kurios gebėjo funkcionuoti nuo XV a. iki XVII a. antrosios pusės. Jos buvo iš dalies uždari religiniai 
dariniai ir, be abejo, perėmė kai kuriuos senosios religijos elementus, tačiau veikė jau pagal savus vidinius 
dėsnius. Tarp jų, tikėtina, buvo ir savaiminė destrukcija, kurią ilgainiui sustiprino ir išorinis spaudimas. 

3, Dėl vyskupo Merkelio Giedraičio ir jėzuitų veiklos šie pagoniški anklavai buvo suardyti, visų 
pirma griežtai ribojant bendruomeniškai švenčiamas šventes, viešai atliekamos pagoniškos apeigos 
ėmė privatėti, tapti šeimos, šeimynos, giminės, kaimynų šventėmis; pagoniškos apeigos imtos atlikti 
namuose; pagonių dievai eliminuojami, o jų vietą jau užima abstrakcijos. Pagonybės destrukcija atveda 
į etnografinę fazę - papročių laikymąsi. 

Norėčiau pridurti, jog šios definicijos deramai apibrėžia tą religinę situaciją, į kurią patenka Lie- 
tuvos provincija XV-XVIII a. Tačiau jei kaimas nėra kur glūdumoje, jei jį pasiekia netolimos bažnyčios 
įtaka, jau turime kalbėti apie tradicinį krikščionišką kaimą, vargu ar labai besiskiriantį nuo to pa- 
ties laikotarpio, tarkime, Lenkijos kaimo, - nėra abejonės, kad ir toliau švenčiamos visos kalendorinės 
šventės, tik jau krikščionių religijos įteisintos. Vargu ar Bažnyčios įtaka tokia stipri, kad ji iššluoja visus 
reliktus, mitologines nuotrupas, ritualus, savitą kosmogoniją ir kosmologiją etc - to neatsitiko iki pat 
XX a. Bet tai jau kitas klausimas, nes, tarkime, visoje Europoje krikščionybė niekad galutinai nenu- 
traukė ryšių su tuo, kas vadintina gelmine religija ar gal greičiau valstietišku religingumu, valstietiška 
religingumo forma. 

II. BENDROJI CHARAKTERISTIKA 





I 1 LIETUVIŲ RELIGIJOS 
(R MITOLOGIJOS POBŪDIS 


Lietuvių religinė terminija 


Tikėjimas. Pats lietuvių kalbos žodis „tikėjimas“ kildintinas iš „tikras“, ir šiuo požiūriu atrodytų, kad tai 
jau po krikšto naujajai religijai pavadinti įvesta ar naujai sureikšminta sąvoka. Tai liudytų analogiškai 
atsiradę terminai - rus. vera, lenk. wiara, kurie yra lotynizmai, kilę iš krikštytojų atneštos ir propaguotos 
vera religio - „tikrosios religijos sampratos. Tad „tikėjimas“ greičiausiai yra lietuviška lenkiško lotynizmo 
kalkė. Latvių atitikmuo ticejums Čia nepadeda. Nėra duomenų, ar tas pats žodis religijai apibūdinti varto- 
tas ir anksčiau, nes lietuvių kalboje randame dar ir žodžius „pamaldumas“, „garbinimas“, „aukavimas“ ir 
pan. Tarkime, prūsai tikėjimui apibūdinti turėjo žodį druwis, kuris, be „tvirtumo“, „ištikimybės“ reikšmių, 
turi daug platesnį kontekstą, artimą „medžio“, „ąžuolo“ sampratai, ir yra giminiškas ir gotų triu „medis“, 
kimbrų derwen, bretonų deruenn, sen. airių daur, dair „ąžuolas“, ir jau, žinoma, dar daugiau prasmių at- 
skleidžia jo sąsajos su keltų druides, airių drūi, t. y. mums gerai pažįstamais druidais (irgi savo ruožtu 
leksiškai ir semantiškai tvirtai susijusiais su ąžuolais). Čia minimus ir daug gausesnius indoeuropietiškus 
duomenis aptaręs Vladimiras Toporovas mano, kad visai tikėtina, jog prūsų druwis gali būti apskritai kil- 

dinamas iš medžio ar ąžuolo, kaip pasaulio medžio, pasaulio jungties, sampratos!. Šitą svyravimą išreiškė 
dar antikos autoriai. Plinijus I a. po Kr. manė, kad druidų vardas, galimas dalykas, kilęs iš jų nepaprastai 
garbinamo ąžuolo pavadinimo (gr. Špvc „ąžuolas“, ėpvac „driadės“ (Plinius, Nat. hist. XIV, 249). 

V. Toporovas pripažįsta, kad šiuo atveju „yra tikėtina“ tai, kad nuostata objekto atžvilgiu pavadi- 
nama objekto vardu - atvejis įmanomas, ir šis tikėjimo apibrėžimas būtų artimesnis garbinimui, o ne 
pasirinkimui“. 

Malda. Jeigu darome prielaidą, kad kai kas panašaus iki senojo termino buvo ir lietuvių kalboje, - 
dera prisiminti žodžius „malda“, „melsti“, „meldimas“, kuriuos galime sieti su žodžiais „medis“, „mel- 
das“ ir kitais didžiojo „Lietuvių kalbos žodyno“ (toliau - LKŽ) pateikiamais atitikmenimis: „maldykla“, 
„meldykla“ / „maldininkas“, „meldininkas“, „meldžionis“ (plg. „atvyko į Rymą meldžionija iš Angli- 
jos“, „Nepasisekus totoriai paleido kalbas, būk ten buvę meldžionys, o ne ginkluota minia“); t. y. „mels- 
ti“, „malda“ apibrėžia ir maldininkus ar net apskritai religinės idėjos vienijamą struktūrą, plg. Simono 
Daukanto taip apibrėžtus kryžiuočius: „Tokius karės žygius... vadino kryžiaus karėmis, o einančius 
žmones į tas kares - meldžionimis“, plg. Vincą Pietarį: „Konradas Jungingenas užkvietė iš visos Euro- 
pos meldžionis lietuvių mušti“. Galima manyti, kad toks platus žodžio vartojimas ir jo prasiskverbimas 
rodo, kad meldžionys reiškia tikėjimo suburtą grupę, bendriją, ir tikriausiai patys lietuviai kitados galėjo 
vadinti save meldžionimis turėdami omenyje savąjį tėvų ir protėvių tikėjimą. Žinoma, tai ne vienintelė 
galimybė. „Meldžionis“ išnyra vėlai, bet kitas klausimas dėl kamieninio žodžio neabejotinos archaikos. 
Pati sąvoka malda - indoeuropietiškas žodis, kuris žymi tekstą, kuriuo indoeuropiečių (toliau - ide.) 
protautėje būdavo palydimas aukojimas. Galima palyginti Emile Benveniste rekonstrukcijas, kur jis 
nustato bendrą ide. atitinkamoms religinėms praktikoms žodį; tai hetitų veiksmažodis maltai „šauktis, 
melstis“ ir daiktavardinė forma maldeššar- „malda, šaukimasis“; autorius gretina hetitišką žodį su lie- 
tuvių „meldžiu“, „melsti“ „„malda“, sen. slavų moliu, moliti, lenkų modlic sie, modla; randama atitikmenų 
ir armėnų kalboje. E. Benveniste apibendrindamas teigia, kad žodyje „malda“ susilieja hetitų, lietuvių, 
slavų formos, ir dar prie šio žodžio galima priskirti senąsias vok. melden reikšmes. Šiandien melden 
išliko tik „pranešimo“ reikšmė, anksčiau ji buvo platesnė. Kitose kalbose malda reiškiama kitų šaknų 
žodžiais, taigi darsyk grandinėlė - baltai-slavai-hetitai“, 

„Aukojimas“, „auka“, kaip religinis terminas, sietini su gr. euche, reiškiančiu „prašymą“, „meldimą“, 
„įžadą“. Lietuviško žodžio artimumą graikiškajai versijai netiesiogiai liudija ir tai, kad lotynų k. čia turi 
sacrificium, t. y. žodį, kylantį iš „šventumo“ - offeritum, offerre „rodyti“, aukoti, plg. vok. Ofern, čekų ofera, 
lenk, Ofiera, ofiara; iš lenkų k. lietuvių krikščioniškoje raštijoje atsirado apiera, afiera, plg. 1814 m. A. Straz- 
do „Pulkim su viera prieš tū strašniausiū Jėzaus afierų“*. Kazimieras Būga, tiesa, „auką“ laikė S. Daukanto 


'  Tonopos B. H. Mpycckmh a36iK. CnoBape. A-Ą. MockBa. 1975, t. 1. p. 381-384ir t. 

2 Ten pat, p. 383. 

3  benBenucre E. CnoBapb MHAOeBPONEKCKHX COUKaABHbIx TepMKHOB. MockBa, 1995, p. 382. 
* Dovydaitis P, Biržiška M. „Auka“ // Lietuviškoji enciklopedija. K.. 1934, t. 2, p. 150. 

pramanu, atsiradusiu ir įsigalėjusiu tik XIX a. literatūrinėje kalboje, kaip ir „aukuras“ bei „aukauti “. 
Vis dėlto šiame ginče pagrįstesnis turbūt pirmasis aiškinimas, kurį gali patvirtinti ir lietuvių aukojimo 
būdai, kuriuos nagrinėsime vėlesniame skyriuje, ir E. Benveniste pastaba, kad ide. kalbose esama daug 
„aukojimą“ reiškiančių šaknų ir terminų; greta „nuliejimo“ - libatio yra ir daps, dapes, siejamų su sėjos ir 
derliaus švenčių apeigomis ir bendromis religinėmis puotomis, daug žodžių, reiškiančių aukojimą, kilę 
iš „duoti“, „teikti“ ir pan.; kai kurie žodžiai kilę iš labiausiai paplitusių aukojimų pavadinimų, tarkime, 
iš pašventimo, gyvūno skerdimo ar iš aukojimo būdo (deginimo ir pan.). Mus dominantis graikų kalbos 
žodis euche, E. Benveniste aiškinimu, yra kontekstualiai gana atsiskyręs nuo kitų ir semantiškai reiškia 
„duoti įžadus“, „viešai paskelbti priesaiką, kuria įsipareigojama“, „ką nors pašventinti ir draugę atiduoti, 
atsiduoti“: taigi tai iškilmingas pažadas ką nors „paskirti“ (pašvęsti) kam nors ir paskirti pačiam save - 
tam pašventimui, pasišventimui, įžadui, objektui atsiduoti“, Lietuviai dar XVI-XVII a. dėdavo aukas bū- 
tent per sėjos ir derliaus šventes; bendruomenė per ritualinę puotą kreipdavosi į visus dievus, prašydama 
gero derliaus ar už jį dėkodama, Tai atitiktų romėnų dapes, tačiau, kita vertus, lietuvių aukojimų aprašy- 
muose pabrėžiamas ir aukojamo gyvūno iškėlimo į viršų elementas, o „aukuoti“ lietuvių kalboje ir reiškia 
„siūbuoti“, „linguoti“, kelti aukštyn (kūdikį) - lygiai kaip per sėjos ir derliaus šventes aukštyn keliamas 
aukojamas gyvulys. Per šventes ar aukojimus bendrai (bendruomenės) prisiekiama, pasižadama aukoti 
dievams ir juos ateinančiais metais garbinti kaip anksčiau ir drauge laukiama malonių iš dievų. Kaip ma- 
tysime, prieš kiekvieną karo žygį lietuviai duoda bendrą priesaiką, lydimą aukojimo, bendrai iškilmingai 
prisiekia dievams, beje, paaukoti ir tam tikrą grobio dalį. Tai, beje, sietųsi ir su E. Benveniste greta graikų 
cuche minimu avest. veiksmažodžiu aogaeda, reiškiančiu ypatingą, pakilų kalbėjimo būdą, kuris taikomas 
tik iškilmingomis aplinkybėmis, aukštiems asmenims ar dievybėms, taigi turinčiu ir pažado,ir priesaikos 
formą. Ir vėl mums akivaizdžiausias saitas - nutįsęs tiltelis nuo Baltijos iki Irano, tik šįsyk per graikus. 


į | 
šventybinis objektas: švent-, swent- 


Abejonių nekelia ir esminės religinės kategorijos „šventas“, ir išvestinių žodžių egzistavimas jau nuo 
seniausių laikų, kaip nurodo platus Vladimiro Toporovo straipsnis, nagrinėjantis šio žodžio kilmę bei 
semantiką baltų ir slavų ir platesniame kontekste". V. Toporovas pažymi, kad šis ne vienai kalbai bū- 
dingas žodis išsirutuliojęs iš ide. prokalbės *kuen-to-, reiškiančio tai, kas „plečiasi“, „auga“, „pritvinks- 
ta“, „stiprėja“, ir tos reikšmės neišnyksta ir baltų bei slavų *švent-/*swent-, žodžiuose, kurie per ilgus 
kalbos ir religijų kaitos amžius niekada iš tikrųjų neprarado pirmapradiškumo ir semantinio lauko, net 


* Būga K. Rinktiniai raštai. V., 1958, t. 1. p. 355-356. 
6 BenBenucTe E. Op. cit. p. 369-370. 
' Tonopos B. H. Ašbik 1 KynbTypa: 06 OAHOM Cn0Be-C/MBONE II banTO-cnaBuaHck4e MCCneAOBaHKA 1986. MockBa, 1988, p. 3-—44, 

atvirkščiai, iš pagoniškų sistemų perėję į krikščioniškas jie įgavo tarsi naują kvėpavimą ir postūmį“. 
Dar daugiau, baltų ir slavų švent-/swent- per ilgus amžius išlaikė savo ypatybes, skiriančias šias šaknis 
ir jų reikšmių lauką nuo aplinkinių kalbų bei kultūrų. Pirmoji bendra ypatybė - iš ide. *kuen-(to)- kylan- 
čios šaknys eina ištisa juosta per bemaž visą Euraziją, nuo šiaurės vakarų į pietryčius: germanų, baltų, 
slavų, iranėnų, indų, tocharų kalbas. Tačiau tik baltų ir slavų kalbose švent-/swent- išlaikė nuorodą į 
šventus, šventybiškus dalykus; kitose kalbose minėti ide. prokalbės žodžio vediniai neišlaikė nuorodos 
į šventybiškumą; taigi tik slavų ir baltų kalbose šis žodis institucionalizavosi. Antra ypatybė - christia- 
nizacijos metu, susiduriant su kitakalbiais „šventumo“ atitikmenimis, jie buvo verčiami ne kalkėmis, o 
pačiu švent-/swent- žodžiu, ir tai rodo ypatingą jo tradiciją ir galią, paveldėtas nuo seniausių laikų. Grai- 
kų kalbos žodžiai, reiškiantys šventumą, pvz., 16po Č ir aytoč, nei lotynų kalbos sacer ir sanctus nebuvo 
perimti, juos vertimuose visiškai atstojo švent-/swent- - ir to pakako. Vadinasi, „šventumo“ tradicija 
buvo ypač stipri. Trečia bendra ypatybė - nei slavų, nei baltų kalbose išvestiniai „šventumą“ nurodan- 
tys žodžiai neturi dvilypumo, kaip yra kitose kalbose ir kultūrose, kur tas pats „šventumą“ nurodantis 
žodis skyla į dvi reikšmes, kurių viena teigiama, kita neigiama. Tai yra kitos kultūros savo sakraliniuose 
žodynuose skiria teigiamą, dievišką „šventumo“ aspektą nuo neigiamo jo aspekto, kylančio iš draudi- 
mo su tuo, kas šventa, megzti kontaktą, plg. lot. sacer: sanctus, gotų hails / weihs ir kt? Išties daugelyje 
kalbų sakralinėje aplinkoje sacer, sanctus, sacersanctus ir panašios kilmės žodžiai nurodo į šventumo 
kontekstą, nors buitinėje kalboje jie yra patys baisiausi „bliuznijamojo“ pobūdžio keiksmai. Palygin- 
kime lietuvių „Švents perkūnėlis“, „Dieve tu šventas“, kurie turi veikiau trumpos maldelės atspalvį, o 
nieku gyvu neartėja prie šventvagystės. Daugybė epitetų, skirtų ugniai, pvz., „Šventa Gabija“ ir pan. 
Lietuvių legendinis kunigaikštis Šventaragis įsteigė nekrokulto tradiciją Neries ir Vilnios santakoje. 
Lietuvoje teka dvi Šventosios upės, yra Šventežerių. Taip pat atsimintinos ir šventos giraitės, šventi 
akmenys, šventa / šventoji ugnis. Žodžiai su šaknimi „švent-“ ypač paplitę ir įsigalėję, plg. „šventykla“, 
„šventikas“, „šventybė“, „šventenybė“, „šventvietė“ ir pan. Visa tai rodo, kad „šventumas“ veikiausiai 
labai archajiškas religinės lietuviškos terminijos žodis. Ir dar įsidėmėtina: lietuviams „šventumas“ ne- 
turi neigiamo semantinio atspalvio, taigi tarsi matome tokį plintantį, besiskleidžiantį ypatingos galios 
srautą, kuris žmogui neturi grasios, bauginančios jėgos atspalvio. Tikėtina, kad lietuvių kontaktai su 
šventais objektais buvo šitokių galių pajautimas, išgyvenimas ir buvo ganėtinai harmoningi. 

Todėl net skaitydami ar klausydamiesi šaltinių ar kai kurių mokslininkų aiškinimų apie lietuvių 
„gamtos kultą“ turime juos labai koreguoti: ne gamta buvo kulto objektas ir net ne šventi objektai, o 
šventumas, juntama ir pajaučiama švelni galia. Lietuvių religijos esmė nuo seniausių laikų turėjo būti 
susijusi su potyriniu, meditaciniu elementu šventumo akivaizdoje. 

Žinoma, šventumas yra meditacijos ir kontempliacijos, pagarbos raiškos vieta, tačiau tai visų pir- 
ma ryšio vieta. Ryšio su tą šventumą generuojančiomis galiomis. 


š Ibid., p. 17-18. 
> Ibid.. p. 20-21. 

Pobūdžio klausimas 


Lietuvių religija pripažintina kaip sąjungos su šventumą generuojančiomis galiomis religija; ji neturėjo to- 
kio teisinio užtaiso kaip romėniškoji, tačiau sąjungos ir jungties idėja čia persmelkianti. Galios jos 
horizonte skirtingais laikais kilo nevienodos. Panteono struktūros judėjo, keitėsi. Tačiau svarbiausias, 
išliekantis veiksnys nekelia abejonių - tai visų pirma šventumo išgyvenimas, o erdvėje - atmostferinio 
ir dangiškojo pradų jungtis su žmonių pasauliu per amžinąją ugnį, liepsnojančią šventvietėse, ir per 
pačias šventvietes, atitinkančias italikų locus consecratus, per šventąsias giraites, medžius, aukštumas, 
alkus. Būtent šis vardas, kurį Tacitas mini pasakodamas apie nahanarvalų gentis I a. po Kr., išsilaiko 
ir modernioje lietuvių kalboje. „Alkas“, „alkavietė“ kildintina iš „alkti“ ir rodo labai archajišką vardo 
kilmę bei seną aukojimo, kaip „dievų maitinimo“, sampratą. Alkas gali būti aukštumoje, šventoje girai- 
tėje, arba jame auga šventas medis, yra aukuras arba/ ir dega amžinoji/šventoji ugnis. Ugnis lietuvių 
šventvietėse tokia pat dažna kaip ir medžiai; tai šventoji, arba amžinoji, ugnis (šaltiniuose abu epite- 
tai vartojami pramaišiui kaip lygiaverčiai). Lietuvoje šventą ugnį prižiūrėjo ir palaikė žyniai, ir tokio 
ugnies šventumo atitikmenų galima rasti tik Irane. Senosios religijos ugniai skyrė svarbią vietą, amži- 
noji ugnis liepsnojo Vestos šventovėje Kapitolijuje, o Lietuvoje ir Prūsijoje tokių šventviečių su nuolat 
palaikoma amžinąja ugnimi buvo daugybė. Šventvietėse medžių ir amžinosios ugnies derinys neabe- 
jotinai atitiko tarpininkavimo, sferų jungties poreikį. Agnis Rigvedoje yra ryšininkas, tarpininkas tarp 
dievų ir žmonių, ir todėl Rigveda pradedama himnu Agniui, be jo neapsieina joks aukojimas. 

Lietuvių dievų horizontas istoriniais laikais buvo sutelktas į Perkūną, kuris XIII-XIV a. buvo panteo- 
no centre; destrukcijos laikotarpiu šis dievas nesitraukė ir buvo įterptas į savitą pagonišką ir katalikišką 
sinkretinį darinį - tapdavo tai arkangelu Mykolu ar Gabrieliumi XX a. pirmoje pusėje, arba tiesiog arti- 
miausiu Dangaus Dievo pagalbininku. Dangaus skliauto Dievas buvo pasaulio ir žmogaus kūrėjas, tačiau 
tipiškas deus otiosus, nebesikišantis į šio pasaulio reikalus. Chtoniškasis pasaulis suklestėdavo žemdirbys- 
tės laikotarpiais, kada derliaus globėjai lemdavo žmonių išlikimą; bet ir vienų, ir kitų jėgų pagalbos buvo 
prašoma tuose pačiuose miškeliuose. Medžiai atliko mediacinę funkciją. Prie jų buvo galima kreiptis į 
Perkūną, tvarkantį ne tik karo ir audrų reikalus, bet ir prižiūrintį saulės ir lietaus kiekį, globojantį vai- 
singumą. Lietuvių religija apskritai ir buvo jungties giraitėse religija. Tai liudija ypač archajišką jos pobūdį. 
Šventovių baltai atkakliai nestatė. Šiuo požiūriu jie buvo tokie pat užsispyrę kaip keltai ir germanai - 
pirmieji iki romanizacijos, antrieji iki christianizacijos. Tacitas pateikia germanų nuomonę apie deramą 
dievų kultą: „Jie mano, kad dėl dangiškųjų būtybių didybės negalima dievų laikyti tarp sienų ar vaizduoti 
juos žmogišku veidu. Dievams jie pašvenčia ir dievų vardais pavadina giraites ir alkas - tas nuošalias vie- 
tas, kurias išvysta vien maldos“ (Tacitas, Germania, 9)'*. Apie keltus tą patį byloja ir Cezaris. 

Dar vienas tipologinis ypatumas, irgi kylantis iš dangiškų dievų charakteristikų - lietuvių religija 
buvo Sturm und Drang - audros ir veržimosi - pobūdžio. XIII-XIV a. jos karius į mūšius vesdavo atmos- 


'0 Tacitas P K. Rinktiniai raštai. V., 1972, p. 10. 

ferą ir žaibus valdantis Perkūnas, o milžiniškose teritorijose nuo Brandenburgo iki Pavolgio ir nuo Bal- 
tijos iki Juodosios jūros kariaujamų karų pagrindu imta tvarkyti ekonomika negalėjo neturėti įtakos 
pamaldumo būdui. Lietuvos valstybinė religija šiuo tipologiniu požiūriu artima visiems karingąjį etapą 
savo gyvenime išgyvenantiems indoeuropiečiams - nuo keltų ir germanų iki Indijos arijų Rigvedos 
epochoje. Vis dėlto lietuvių religingumui būdingesnis organizacinis pradas, - Perkūnas nėra besaikis 
gėrybių vartotojas ir žudikas kaip Indra; savo charakteriu jis daug artimesnis romėnų Marsui, germa- 
nų Thorui / Donarui, nei keltų Ogmijui (Ogmios) ar graikų Arėjui. XIII-XIV a. lietuvių dievai (beveik) 
nereikalavo žmonių aukų. Lietuviai pripažino rikiuotę kautynėse, karo drausmę; nors karo šėlsmas ar 
tam tikras berserkizmas buvo žinomas, jis buvo retas, ir tokie berserkai (kovotojai, kunigaikščiai, kurių 
karinis elgesys apibūdinamas žvėrių vardais) patekdavo į metraščius kaip išskirtinis atvejis. 

Lietuvių karybos būdas ir pagrindinių dievų charakteriai sutapo - viskas rėmėsi jėga, palaikymu, 
sąjunga ir visų pirma organizacija. Bievai buvo tvarkos garantai. Netvarka ar savo priedermių nesilai- 
kymas lietuvių Dievą senelį, Perkūną ar net jiems opoziciškus Velnią ar Laumę / laumes piktino lygiai 
kaip ir senąjį rigoristą Rigvedos Varūną. Tarp dievų ir žmonių būdavo nustatomi sutartimi grįsti san- 
tykiai; prieš karo žygius, sėją, derliaus nuėmimą švenčiamose šventėse būdavo atnaujinama sąjunga 
tarp žmonių ir dievų, žemdirbių bendruomenės ar karių rikiuotės prisiekdavo ne tik laikytis deramo 
elgesio modelio, bet ir konkrečiai nustatydavo aukų dydį karinės ar ūkinės sėkmės atveju. Kare papras- 
tai dievams būdavo aukojamas grobio trečdalis, o išsyk po mūšio sudeginamas dar ir vienas burtais 
parinktas belaisvis. Tie „nustatymai“ tiesiog būdavo jau žinomos, egzistuojančios jungties atnaujini- 
mas, ir vienas iš priesaikose ir ritualiniuose tekstuose akcentuojamų dalykų - pastovumas ir priesaikų 
laikymasis. Jei žmones ištikdavo nesėkmė, manyta, kad taip dievai žmones baudžia už religinių įsipa- 
reigojimų nevykdymą, todėl bendruomenė turi rinktis atlikti religinių apeigų dar kartą ir pasistengti 
permaldauti dievus, pasiekti santarvę, darną su jais iš naujo. 

Šitokie pasižadėjimai nėra išskirtinis lietuvių religijos bruožas; tai Šiaurės ir Vidurio Europos reli- 
gijų konstanta. Santykių su dievais užmezgimas atnaujinamas ir drauge suintensyvinamas prieš kiek- 
vieną svarbesnę ar pavojingą veiklą. Apie keltus Cezaris sako: „Visi galai labai pamaldūs, todėl tie, ku- 
rie serga sunkesnėmis ligomis, kurie dalyvauja karuose ir patiria pavojus, aukoja žmones ar pasižada 
paaukoti“ (Commentarii de bello Gallico 6, 16), o savajam Marsui, „kai nutaria kariauti, pasižada paaukoti 
tai, ką paims kare; po to, kai nugali priešus, aukoja paimtus gyvulius, o visus kitus daiktus suneša į 
vieną vietą“ (Comm. 6, 17)". Tokių vietų baltų teritorijoje tikriausiai buvo daug, tačiau pagrindinė (cen- 
trinė) baltų teritorijų šventovė buvo Romovė, arba Rikojotas, kurią, kryžiuočiams Prūsiją užėmus, teko 
atitraukti į Lietuvą, galiausiai į Vilnių. 

Lietuvių religija ir kultūra įtakomis mainėsi su iranėnais, slavais, trakais, skitais, getais, gotais, 
langobardais, skandinavais; vis dėlto jos pobūdis yra visiškai savarankiškas. 

Mes norime nustatyti lietuvių / baltų religijų lokalizaciją, t. y. vietą; nors ir nekorektiška tai da- 


"' Caesar Gaius lulius. Galų karo užrašai. V., 1998, p. 122. 

ryti iš pat pradžių, vis dėlto darbinę hipotezę turime iškelti, Lietuvių / baltų religijos Šiaurės Europos 
religinėje erdvėje užima keltų ir germanų religinio kontinuumo rytinę dalį ir nusitęsia transformuo- 
damosi į rytų slavų, Kijevo Rusios žemes. Tačiau žvelgiant „nuo Atlanto iki skitų“, nuo Šiaurės jūros iki 
Juodmarių, ši padėtis yra centrinė. Baltų religija, jeigu kalbėsime antikos autorių terminais, yra „tarp 
germanų ir skitų“, todėl ji turi ir keltiškų, ir germaniškų, ir iranėniškų bruožų. Slavų religijai lietuvių / 
baltų religija savaip gali būti motina, o slavų religijos tėvais turėtume laikyti Iraną, skitus, alanus, iš 
dalies chazarus. 

Lietuvių religijos „šeiminius“ santykius su kitomis transalpinėmis religijomis galima nusakyti kaip 
seseriškus. Galija, Germanija, Lietuva yra, matyt, tos pačios virvelinės keramikos kultūros religijos pa- 
likuonės ir čia išlikę daugybė indoeuropietiškų motyvų, randamų nuo Indijos iki Atlanto. 


II.2 LIETUVIŲ /BALTŲ RELIGIJŲ VIETA 
ŠIAURĖS EUROPOS RELIGINIAME KONTEKSTE 


Šiame poskyryje plačiau panagrinėsime Šiaurės Europos kulto steiginių tipologiją Šiaurės Europoje, 
antraip - transalpinėse religijose, kaip jas klasifikuoja kai kurie šiuolaikiniai religijų istorikai ir klasifi- 
kavo senieji romėnai. Transalpinės - tai keltų, germanų, baltų, slavų religijos, kurių kultas turi bendrų 
bruožų su archajiškomis cizalpinėmis (italikų, graikų, etruskų, Balkanų, trakų / getų ir pan.), tačiau 
pastarosios, veikiamos substratinių senosios Europos kultūrų, Artimųjų Rytų ir Egipto įtakų, pakeitė 
savo šventyklų struktūras (pvz., ėmė statyti uždaras, prašmatnias šventyklas). Tuo metu Šiaurės Euro- 
poje iki romėnų įtakų įsivyravimo (Galijoje, Pietų Germanijoje) šventyklos buvo veikiau šventvietės - 
jas atstojo arba jose augo medžiai ar giraitės, stovėjo stabai, kurie vis dėlto „nebuvo uždaryti“ - ir 
tai taisyklė. Net vėlyvaisiais pagonybės Šiaurės Europoje amžiais pradėtos statyti šventyklos buvo be 
stogo, kartais su stogu, bet be sienų, stabai statyti nišose - vienaip ar kitaip Šiaurės Europa išlaikė 
indoeuropietišką (ar indoarijų) archajiškiausią kulto statinių požymį - atvirumą. Baltų statiniai, tiek 
legendinėje Rivijaus kronikoje minima šventykla Vilniuje, tiek Jano Dlugošo paminėtas bokštas prie 

Nevėžio, ant kurio kūrenta šventa ugnis, irgi buvo atviri į viršų, kaip ir Rikojoto ąžuolo šventykla. Šie 
ypatumai baltų šventyklas ne tik įtraukia į Šiaurės Europos kontekstą, bet ir leidžia teigti, kad didžioji 
aprašymų dalis - autentiška, nes patys autoriai nesuprato „atvirumo , „bestogiškumo“ funkcijos, jokio 
konteksto čia neįžvelgė. Jis atsiveria tik atliekant visumos, arba kompleksinę, analizę. Šiaurės Europos 
kulto statiniai - nuo keltų teritorijų iki Upsalos šventyklos Švedijoje, Naugardo Peruno šventyklos, 
Rikojoto, Vilniaus, Kijevo - neturėjo stogo arba stabai stovėjo atvirame lauke, aikštelėje ir pan. 

Cizalpinės religijos tokiom ypatybėm pasižymėjo pačioje savo egzistavimo pradžioje, vėliau įtakų, 
sinkretizacijos veiksniai lėmė, kad buvo pradėtos statyti uždaros šventyklos. 

Keliaudami iš vakarų į rytus - keltai, germanai / skandinavai, Pamario slavai, prūsai, lietuviai, rytų 
slavai - mes matome gentis, kurių religijos tradiciniuose religijų istorijos vadovėliuose arba pateikia- 
mos pramišai su graikų / romėnų religija, helenizmu, Viduržemio jūros baseino kultais ir misterijomis, 
mitraizmu, Indijos ir Irano medžiaga, arba įvardijamos kaip transalpinės religijos, iš esmės periferinės, 
esančios nuošalėj nuo Viduržemio jūros baseino religingumo tipo, atitinkamai jos marginalios ir joms 
dėmesio skiriama gana mažai, išskyrus gal keltus, tačiau ir šie interpretuojami atsižvelgiant į vėlyvąjį 
kontekstą, kai Galija jau suromėninta ar - dar toliau einant - pasiremiant ankstyvųjų viduramžių su- 
krikščioninta medžiaga, interpretuojant senąjį religinį turinį praradusias legendas. 

Bet kokiu atveju toks mechaniškas skirstymas į indoarijų, Viduržemio jūros baseino arba cizal- 
pines ir transalpines religijas pastarąsias šiek tiek nuvertina - gana sąmoningai, kaip nedalyvavusias 
pasauliniuose religiniuose įvykiuose ir virusias kultūringiems ir civilizuotiems pietums barbariškai 
atrodžiusiose savose terpėse. 

Manyčiau, nereikėtų ginčytis dėl tokios pažiūros; veikiau derėtų priimti šį terminą - transalpi- 
nės, t. y. cizalpinėms priešingoje pusėje esančios, religijos gali būti apžvelgiamos pagal tą patį princi- 
pą kaip ir cizalpinės ar indoariškos - taigi kaip vientisas masyvas, ir tas religijų istorijos iššūkis turi 
būti priimtas. 

Bent dėl to, kad ilgainiui, po daugelio tyrimų, galėtume tarti, jęg transalpinės religijos bendrumo 
ir religinės istorinės kvintesencijos turi tiek, kad gali būti pripažintos ne tik paskiru dariniu, bet ir 
gana vientisu religiniu pasauliu Šiaurės, Vidurio ir Rytų Europos zonoje. 

Jo nurašyti vien dėl to, kad čia neatsirado tironijų ir valstybių, nėra pagrindo. Nėra ir dėl to, kad bū- 
tent šios religijos, nors ir kokiomis šiurkščiomis formomis kartais reiškėsi, išlaikė tam tikrą etosą, leidusį 
“joms vėliau sudaužyti savaime suirusios Viduržemio jūros kultūros ir civilizacijos likučius ir iš esmės 
sukurti Europą. 

Kulto vietos 
Keltai 


Šventvietės. Cezaris, aprašydamas keltų religiją, druidizmą, papročius, šventovių niekur nemini; jis var- 
toja terminą locus consecratus - „šventa“, „pašvęsta vieta“. Tiesa, tai gali reikšti bet ką, bet veikiausiai 
būta šventos giraitės, lauko, tiesiog „šventos vietos“, o ne šventyklos, kurią romėnai išsyk būtų turėję * 
atpažinti kaip šventovę. Šventyklas keltai pradėjo statyti tik paveikti graikų ir romėnų įtakos; anksčiau, 
kaip pažymi tyrinėtojai, tokios kulto vietos, keltiškai vadinamos Nemed (žodis nemed reiškia „šventas“), 
buvo įrengtos po atviru dangumi, girių gilumoje esančiose proskynose, giraitėse, taip pat ir ant kalvų, 
prie šaltinių, palei pelkes ir vandenis, prie protėvių ar didvyrių kapų (pilkapių)'*. 

Tokiose šventviėtėse archeoložai yra aptikę 12 metrų aukščio 2000 metų amžiaus ąžuolinio stulpo 
liekanų (40 m skersmens aikštelės centre). Dažnai šaltiniai mini medžius kulto vietose, taip pat girias, 
net gilias ir gūdžias girias; pasak Lukano, druidai savo dievus garbino dažniausiai girių gilumoje, o ne 
šventyklose, būtent ten jie atlikinėdavo savo ritualus". 

Tam tikri medžiai būdavo šventi ar juose gyvendavo konkreti dievybė, dažniausiai tai buvo ąžuo- 
lai, Beje, keltų druidai ir prūsų vaidilos šventu laikė amalą, todėl amaluoti ąžuolai buvo garbinami tiek 
Galijoje, tiek Prūsijoje. 

Šventas medis keltų tikėjime buvo siejamas su konkrečios genties konkrečia teritorija: kiekviena 
gentis turėjo savo medį - genties medį, atspindintį pačios genties klestėjimą ir jos sąsajas su dangaus 
ir žemės dievais“. 


Germanai 


Šventvietės. Tacitas „Germanijos“ 9 skyriuje pasakoja, jog germanai nestato šventyklų; o pasakodamas 
apie paskirų genčių atliekamus religinius ritualus, jis leidžia suprasti, kad šie atliekami giraitėse; tarp 
svebų esą viršiausi ir gausiausi semnonai: „Nustatytu laiku visi to paties kraujo giminės atstovai susiren- 
ka miške, [kuris yra] šventas dėl protėvių būrimų ir senovinio dievobaimingumo. Genties vardu papjovę 
aukojimui žmogų, tie barbarai iškilmingai pradeda savo klaikias apeigas. Pagerbia jie miškelį ir kitaip: 
kiekvienas įeina į jį susirakinęs grandinėmis ir tuo pabrėžia [savo] nuolankumą ir dievybių galią. At- 
sitiktinai pargriuvusio neleidžiama pakelti, nei jis pats negali atsistoti ant kojų - jam tenka iš miškelio 
riedėte išriedėti žeme. Visos tos prietaringos apeigos susijusios su jų įsivaizdavimu, kad čia [miške] jų 
genties pradžia, čia visagalio dievo buveinė ir visa kita jo [dievo] galioje ir jo turi klausyti“ (Germania, 39), 


12 Botheroyd S., Botheroyd P. F Lexikon der keltischen Mythologie. Mūnchen. 2 Aufl.. 1995, p. 189. 


3 Ibid.. p. 188-189. 
4 Ibid.. p. 29. 

J. Mažiulienės vert. (BRMŠ I 144). Apie lugijams priklausančią nahanarvalų gentį Tacitas sako: esą jie turi 
senoviniam kultui skirtą miškelį, o tam kultui vadovauja žynys moteriškais rūbais, jų dievai, kaip teigia- 
ma, atitinka Kastorą ir Poluksą, o jų vardas Alkai, Alci. Nėra jokių atvaizdų, jokių svetimo kulto pėdsakų, 
Alkus jie garbina kaip brolius, kaip jaunuolius (Germania, 43, BRMŠ I 144). Kaip teigia germanų religijos 
tyrinėtojas V. Becas (Betz), dauguma germanų kulto vietų buvo po atviru dangumi ir sutapo su šventosio- 
mis giraitėmis, šventaisiais šaltiniais, šventaisiais medžiais ar šventaisiais stulpais; jokių archeologinių 
kulto statinių požymių žemyninėje Germanijoje archeologai dar nėra radę; jei tokių ir būta, jie turėjo 
būti mediniai ir atviri, t. y., romėnų požiūriu, negalėjo būti klasifikuojami kaip šventyklos“. Kulto vietą 
reiškiantis sen. vok. žodis loh giminiškas lot. lucus ir reiškė „šventąją proskyną miške“, kitas žodis baro 
reiškė miško šventvietę. Gotų žodis alhs kulto vietai nusakyti yra giminiškas liet. alkas - „šventoji giraitė“. 
Arba kiti šventą vietą nurodantys žodžiai, tokie kaip horgr, haruc, gali reikšti akmenį, uolą kaip kulto vietą, 
tačiau ne akmeninį pastatą. Praktiškai, - toliau pažymi Becas, - „germanų šventosios vietos galėjo būti 
miškas ar uola, o ne koks mažas medinis pastatas, kuriame buvo saugomos kultinės vežėčios ar deivės 
stabas, laikomi ten iki švenčių ar procesijų“**. Vėlesniais laikais germanai ėmė statytis šventyklas bei 
stabus romėnų pavyzdžiu, bet kultiniai steiginiai nepasiekė rentinio, akivaizdžiai panašaus į klasikinę pa- 
gonišką šventyklą, stiliaus, tarkime, islandų hofbuvo paprasčiausias medinis pastatas, kurio mažesniojoje 
dalyje stovėjo dievybės stabas, o didesniojoje būdavo keliamos kultinės puotos. 

Žinoma, svarbiausioji ir garsiausioji skandinavų šventykla - tai Adomo Bremeniečio aprašyta Up- 
salos šventykla, kuri visa spindėjo auksu ir kurią juosė aukso grandinė; joje stovėjo trijų dievų stabai - 
pirmas minimas Thoras (centre), iš abiejų jo pusių - Vuodan, Odinas, ir Fricco, Frikas. 

Galingiausias iš jų Thoras, Potentissimus Thor, valdė orą, žaibus, griaustinį, siuntė palankius vėjus, tiek 
nešančius lietų, tiek vaikančius iš dangaus debesis, valdė vaisius ir visokeriopą vaisingumą (fruges admi- 
nistrat cum fructibus universis). Odinas vadovavo karo reikalams (bellis praesidet) ir teikė jėgų kovojant su 
priešininkais, trečiasis dievas Frikas valdė taiką ir malonumus (pacem et voluptatem moderatur) ir jo stabas 
vaizduotas su atsikišusiu lytiniu organu (cuius etiam simulacrum turpitųdinem pre se ferebat). Vodanas buvo 
ginkluotas panašiai kaip Marsas, o Thoras, kaip ir Jupiteris, laikė skeptrą. Prie šventyklos augo didžiulis 
plačiašakis ąžuolas, žaliuojantis ir vasarą, ir žiemą, kas devynerius metus čia vykdavo šventės, į kurias 
rinkdavosi žmonės iš visos karalystės, o karaliai ir paprasti žmonės čia siųsdavo dovanų. 

Pasak A. Bremeniečio, skandinavai garbino ir sudievintus žmones, kuriems nemirtingumas būdavo 
. priskiriamas dėl jų atliktų ypatingų žygdarbių. Netoliese augo šventa giraitė, kurioje kabinti paaukotų 
žmonių kūnai, ji laikyta ypač šventa, nes kiekvienam medžiui šventumo teikė kieno nors mirtis ar paau- 
kotojo palaikai." Prisiminkime keltų šventą giraitę prie Masilijos, kur kiekvienas medis buvo aptaškytas 
žmogaus krauju, ir M. Pretorijaus liudijimą, kad į medį kviečiant dievybę gali prisireikti žmogaus kraujo. 


5 Betz W. Die Altgermanische Religion // Deutsche Philologie im Aufriss. 2 Aufl. 32 Lieferung. Mūnchen. 1962. p. 1630. 
'* Betz W. Op. cit. p. 1631. 
" Mannhardt W. Letto-Preussische Gėtterlehre. Riga, 1936, p. 217-218. 

Slavai 


Pamario slavai. 1000-aisiais Boleslovas Narsusis pradėjo krikštyti Pamario slavus, tačiau be didesnio 
pasisekimo. Kelis šimtus metų ten klestėte klestėjo senoji religijos forma, ir neatrodo, kad koks nors 
krikščionybės proveržis būtų įvykęs - jei taip ir atsitiko, tai galėjo tik būti kaip pavyzdys, pretekstas 
kai kurioms gentims visą savo religinį dėmesį sukoncentruoti į vieną kurią dievybę, kitas paliekant 
periferijoje ar apskritai jų nebepaisant. Labai tikėtina - ir statant šventyklas. 

Gana koncentruota politeizmo forma, būdinga Palabio slavams, aptinkama tose slavų srityse, ku- 
riose iki pat XII a. valstybinė raida buvo labiausiai pavėlavusi iš visų slavų žemių; tačiau religinė or- 
ganizacija buvo nepaprastai stipri - akivaizdi paralelė su prūsais, kurių žemių susiskaldymo nulemta 
pasaulietinė sankloda akivaizdžiai nusileido galingai teokratijai, 

XI a. pr. Thietmaras aprašo Radgosto šventyklą, kurioje, be svarbiausio dievo Svarožičo, kuris buvo 
garbinamas labiau nei kitų genčių dievai, ant šventyklos vidaus sienų puikavosi dar kitų dievų ir deivių 
atvaizdai, dievai mūvėjo baisios išvaizdos šalmus ir dėvėjo šarvus, matyt, tai buvo visų lužitėnų ar Pa- 
labio genčių panteonas; šventykla stovėjo ant pamatų iš laukinių gyvūnų ragų; čia pat Thietmaras mini, 
jog šventykla buvo visų karinių pajėgų rinkimosi vieta, čia kabojo daug vėliavų su dievų atvaizdais, ku- 
rios būdavo imamos ir į karo žygius. Pats Radgosto miestas buvo „trikampis“, t. y. turėjo trejus vartus:*. 
Triadinis principas Pietų Pabaltijo šventvietėse tikrai dažnas (prisiminkime trinarę Vilniaus šventyklą, 
aprašytą Rivijaus, ir triadinį Rikojoto principą). Adomas Bremenietis, aprašydamas šią šventyklą po pu- 
sės amžiaus, Radgostą vadina Rethre, o Svarožičą Redigast, mini, kad mieste buvo devyneri vartai (ta pati 
triguba triada), o pati šventykla didelė, teigia, kad ji pastatyta „demonų“ garbei, o iš tų demonų svarbiau- 
sias - Radgostas / Redigastas (Templum ibi magnum constructum est demonibus, guorum princeps est Redigast). 
Įdomus A. Bremeniečio liudijimo tęsinys: Simulacrum eius auro, lectus ostro paratus, t. y. jo auksinis (matyt, 
paauksuotas) stabas ilsisi purpuriniame guolyje?*: šitoks stabų guldymas gali liudyti vietos reiškinį, bet 
galėta būti ir romėniškos įtakos - lectisternium buvo dievų guldymas priešais puotai nukrautus stalus. 

Helmoldas pasakoja apie obodritų Vagrijos žemės pakraštyje bei ranų genties, kuriai Vagrija mokė- 
jo duoklę, tikėjimus. Helmoldas aprašė tai, ką pats matė, lankydamasis Palabyje po 1131 m. Obodritai, 
pasak Helmoldo, garbinę giraites ir penatus, kurių pilna laukuose ir sodybose (matyt, tai buvo dvasios 
globėjos, smulkios dievybės, kai kas panašaus į J. Lasickio sąrašo dievus), o labiausiai jie garbino Provę, 
Stargardo arba Vagrijos srities dievą, Sivą, palabiečių genties dievybę, Radgostą, obodritų srities dievą. 
Šiems dievams buvo priskirti ir žyniai, kad juos garbintų ir jiems aukotų. Įdomūs Helmoldo apibendri- 
nimai apie Palabio slavų kultą: pasak autoriaus, slavai turi įvairių stabmeldystės apraiškų. Vieniems 
dievams šventyklose statomi stabai, pvz., Podagai, kitus garbina miškuose ir giraitėse, pvz., Provę, 
Stargardo dievą - ir jų nevaizduoja. 


'š Lowmianski H. Religia Slowian i jeį upadek. Warszawa, 1986, p. 172-173. 
'? Lowmianski H. Op. cit.. p. 174. 

Helmoldas drauge su vyskupu Geroldu 1156 m. pats lankėsi Provei skirtoje kulto vietoje Vagrijoje. 
Ji buvo giraitėje, nemus. Kulto vieta buvo stropiai aptverta, aptvaras turėjo dvejus vartus, šventoriuje 
augo šventi Provei skirti ąžuolai, buvo specialus Provės žynys (flamen), čia būdavo aukojama. Tai buvo 
visos genties švenčiausia vieta ir čia kas pirmadienį vykdavo teismai, į kuriuos rinkdavosi visa gentis 
su kunigaikščiu, dalyvaudavo ir pats žynys. Teismai vykdavo anapus aptvaro, nes už aptvaro įeiti buvo 
leidžiama tik žyniui, aukotojams (sacerdoti) bei asmenims, ieškantiems prieglobsčio. Iš esmės apra- 
šas, jei neskaičiuosime stabų, atitinka pagrindinius išorinius ir funkcinius Rikojoto bruožus - Prūsijoje 
teismai buvo sakralinio luomo kompetencija, į patį šventąjį aptvarą tegalėdavo įeiti žyniai, ir čia mini- 
mi vietos dievui paskirti ąžuolai, giraitė.?? 

Aprašydamas Palabio slavų religinę organizaciją, Helmoldas mini svarbiausią ranų genties šven- 
tovę Rugijoje, Riūgene, skirtą Sventovitui, kurį Palabio slavai garbino iki 1168 m., kai danų karalius 
Valdemaras, užėmęs salą, liepė stabą pririšti virve ir vilkti tarp karių rikiuotės, o paskui kalavijais 
sukapoti į gabalus. Mat iki tol ranai, remdamiesi tuo, kad jų teritorijoje stovi svarbiausia šventykla, 
versdavo aplinkines slavų gentis mokėti jiems duoklę, kuri buvo siunčiama iš gretimų slavų kraštų, 
pripažįstančių Sventovitą aukščiausiuoju dievu; taip kaupėsi nemažas lobynas?! (prisiminkime Petro 
Dusburgiečio ir Simono Grunau teiginius, kad į Romovę aplinkinės gentys siųsdavo aukas, ir Grunau 
teiginį, kad pusę grobio prūsų kariai privalėdavo perleisti Rikojoto žyniui - irgi akivaizdi užuomina 
apie Rikojoto išteklių gausą). 

XII-XIII a. sandūroje rašęs danų kronikininkas Saksas Gramatikas (Saxo Grammaticus) ir XIII a. vid. 
Knytlingasaga pažymi vieno dievo kultą Arkonoje, Rugijos sostinėje, mini dar vieną religinį centrą ne- 
didelėje Carentia, Karrennz (dab. Garz) gyvenvietėje. Čia stovėjo trys šventovės, skirtos trims dievams, 
nors veikiau atrodo, kad tai būta tiesiog aptvarų, o pačios šventovės neturėjo sienų, tik stogą; abu šal- 
tiniai pagrindines dievybes taip įvardija??: 


Saxo Grammaticus Rugieuithus Poreuithus Porenytius 
Knytlingasaga Rinvit Turupit Puruvit 


Čia dera prisiminti Adomą Bremenietį, kuris aprašė Upsalos šventyklą, ir Simono Grunau minimą Ri- 
kojoto triadą: 


Adamus Bremenensis Vuodan Thor Fricco 
Simon Grunau Patollo Perkuno Patrimpo 


2 Lowmianski H. Op. cit., p. 182 ir t. 
2 Lowmianski H. Op. cit., p. 190. 
2 Lowmianski H. Op. cit., p. 197-198. 

Palyginus duomenis, Rugijos triada atsiskleidžia kaip pereinamasis panteonas tarp upsalietiškojo 
ir rikojotiškojo. Dėl pirmosios vietos kol kas pernelyg daug neaiškumų, bet prisiminkime, kad Palabio 
slavų panteonai dar palyginti neseniai susiformavę, o dievai dažniausiai yra teritoriniai valdovai, aku- 
muliuojantys daugelio penatų, pasak Helmoldo, funkcijų. Tai gali būti Rugijos dievas lygiai kaip „rugių 
dievas“ - baltiškas substratas čia akivaizdus. Antrasis dievas Turupitas ar Porevitas galėjo atitikti Tho- 
rą / Perkūną / Peruną, būti, taip sakant, vietos Griausmavaldžio dialektizmas, kurį Knytlingasaga atpa- 
žįsta kaip Thorą. Trečiasis dievas, Porenutius ar Puruvitas, matyt, atitiko linksmybių dievą, ekonominės 
ir vaisingumo funkcijos suvereną - Friką ar Patrimpą. Įspūdis toks, tarsi Palabio slavų panteonas buvo 
pereinamoji forma tarp Upsalos ir Rikojoto triadų; tai galima aiškinti arba intensyviomis germanų / 
skandinavų įtakomis Palabyje, sumišusiomis su vietos vakarų baltų įtakomis; lygiai taip pat galima 
manyti, kad čia Palabio ir Pamario vakarų baltų substratas „pats“ suformavo savitą triadą, kuri turėtų 
būti suprantama ne kaip baltų ir skandinavų sinkretinis, o kaip savarankiškas vakarų baltų / šiaurės 
vakarų slavų religinis trinaris darinys. 

Rytų slavai, pripažįstama, šventyklų neturėjo. Kulto vietos būdavo tik šventos giraitės ir stabai, 
sustatyti po atviru dangumi (Kijeve ir Naugarde). Vakarų slavų, Lenkijos ir Čekijos teritorijose senųjų 
religijų šventyklų pėdsakų nėra, dievams aukota giraitėse ar didesnėse aukštumose; nors tokių kulto 
vietų pėdsakai akivaizdūs, - tarkim, Pietryčių Lenkijoje kalnų viršūnėse išlikę akmeniniai ratai, vėlesni 
stabai ir akmeniniai kulto objektai, - vis dėlto jie priskirtini keltams. Drauge nepamirština, jog ta pati 
„keltiška“ tradicija rutuliojosi labai ilgai, ir neatrodo, kad su esminiais pertrūkiais. Dar IX-X a. Silezijo- 
je esančios šventvietės bei kulto centras Lysa Guroje tiesiog suklestėjo - šis buvo apsuptas akmens sie- 
na, o krikščionybę įvedus čia pastatytas vienuolynas garsėte garsėjo stebuklais. Pagal tradiciją, kurią 
lenkų mokslininkai pripažįsta patikimesne tarp kitų legendų, Lysa Guros aukštumoje žmonės garbino 
tris dievybes - Ladą, Bodą, Leli?. Kyla įspūdis, jog keltiško substrato įtaka akivaizdi ir todėl mes mato- 
me tris matronas ar panašią populiarią keltų deivių triadą. 

Bet kokiu atveju Palabio slavai yra išimtis - būtent jie vieninteliai iš slavų turi tam tikras šventy- 
klas. Palabio slavų šventyklas ar šventoves apibendrinant trumpai galima štai ką pasakyti: tai kulto 
vietos, dėl šiaurės germanų ir skandinavų vėlyvosios įtakos susiformavusios šventovėlės, kuriose tėra 
vietos stabui; daug kur auga medžiai, giraitės; kai kurie dievai išvis neturi atvaizdų, be to, jie garbi- 
nami giraitėse kaip ir anksčiau. 

Tuo metu rytų slavų religijose išlaikomas palyginti archajiškas kulto vietos supratimas - stabai yra, 
nors, atrodo, gana vėlyvi, ir statomi jie atvirame lauke, kaip liudija Peruno šventvietės kasinėjimai Naugar- 
de ir Rusios kunigaikščio Vladimiro Kijeve pastatyti stabai (družinos, kariaunos dievai buvo pastatyti „vne 
dvora teremnogo“ - už kunigaikščio dvaro ribų ar priešais jį); Perunas, Chorsas, Dažbogas, Stribogas, Se- 
marglas ir Makošė stovėjo po atviru dangumi. Beje, Kijevo panteonas iš tikrųjų turėjo labai nedaug ką ben- 


"12127 


“2 Gąssowski J. Kult religijny // Maly stownik kultury dawnych slowian. Warszawa, 1989, p. 577-582. 

Žyniai 
Keltai 


Pagrindinis liudijimas apie keltų druidus - garsusis Julijaus Cezario De bello Gallico fragmentas, VI 
13-14 ir t. t. Pasak Cezario, druidai tvarko visus religinius reikalus, moko jaunimą ir yra pelnę ypa- 
tingą žmonių pagarbą. Jie skelbia nuosprendžius visais ginčytinais klausimais - tiek visuomeniniais, 
tiek privačiais; druidai sprendžia visus reikalus: teisia už nusikaltimus, sprendžia turtinius ginčus ar 
ginčus dėl teritorijų ribų; jie skiria apdovanojimus ir bausmes; o jeigu kas nors - ar paskiras žmogus, 
ar visą gentis - nesutinka su jų sprendimu, jie kaltąjį nušalina nuo dalyvavimo aukojimuose, ir tai 
pati baisiausia bausmė. Tokie atskirtieji laikomi bedieviais ir nusikaltėliais, jų šalinamasi, vengia- 
ma su jais bendrauti, jie neturi jokių teisių. Visų druidų priekyje yra vienas, kuris turi didžiausią 
autoritetą. Po jo mirties jį pakeičia labiausiai nusipelnęs, o jeigu tokių keletas, tada sprendžiama 
balsavimu, o kartais net ginklu. Tam tikru metų laiku druidai renkasi į susirinkimus šventoje vie- 
toje kornūtų genties teritorijoje, kuri yra visos Galijos centras. Čia iš visur renkasi besibylinėjantys 
žmonės ir jie paklūsta druidų sprendimams. Druidai ilgai mokosi, ir visko mokosi atmintinai; raštas 
jiems pažįstamas ir prireikus naudojasi graikų alfabetu, tačiau užrašinėti šventą savo mokymą jie 
laiko nuodėme. Jaunimui jie perduoda žinias apie nemirtinguosius dievus, jų valdžią ir galybę, apie 
sielos nemirtingumą, apie šviesulius bei jų judėjimą. 

Visi šio krašto gyventojai labai pamaldūs, todėl tie, kurie serga ar dažnuose karuose susiduria su 
pavojais, duoda dievams įžadus paaukoti žmogų. Esą vieno žmogaus gyvybę galima išpirkti tik kita. 
Aukojami žmonės deginami, kartais jų neįtikėtinai daug sukišama į iš vytelių nupintas milžiniškas 
baidykles, ir jos vėliau padegamos. 

Prieš lemiamą mūšį jie savo dievui (Cezario vadinamam) Marsui paskiria būsimąjį grobį ir po lai- 
mėtos pergalės paaukoja viską, kas užgrobta gyvo, o visą kitą turtą suneša į vieną vietą; tokių krūvų čia 
daug ir niekas nedrįsta prie jų prisiliesti. 

Vyrai turi valdžią žmonų ir vaikų gyvybei, o jei vyras miršta ir ant jo artimųjų ar tarnų krinta kokie 
nors įtarimai, jie teisiami, kankinami ir baudžiami mirtimi sudeginant. 

Viskas, kas mirusiajam gyvam buvo miela ir brangu, metama į ugnį; net gyvūnai būdavo deginami 
ir jo vergai bei klientai, jeigu jis juos išties mylėjo. 

Visa ši Cezario informacija tiesiog pažodžiui atitinka prūsų, iš dalies ir lietuvių papročius - pri- 
siminkime Šventaragio, Algirdo, Gedimino laidotuvių aprašymus, kai kartu su mirusiaisiais degina- 
mi ir jų žirgai, sakalai, medžiokliniai šunys, ginklai ir vienas mylimas ar atsidavęs tarnas ar bajoras. 
Dalies grobio aukojimas dievams Prūsijoje irgi buvo praktikuojamas - čia aukota pusė grobio, Lietu- 
voje - trečdalis. 

Pasak S. Grunau kronikos duomenų, prūsų krivis kirvaitis būdavo vyriausiasis iš vaidelotų; jam mi- 

rus, iš autoritetingiausių žynių vaidelotų būdavo renkamas naujas krivis; vaidilos mokė žmones ir jau- 
nimą apie dievus ir teisę, jie (o ne pasaulietiniai valdovai) spręsdavo teisinius klausimus, jie teisdavo 
ir nuosprendis dažniausiai buvo nusikaltusįjį atitolinti nuo dievų ir sudeginti; Prūsijoje vyras (šeimos 
galva) irgi buvo šeimos narių gyvybės ir mirties viešpats, jo valioje būdavo, tarkime, neklusnią žmoną 
ar vaikus, tapusius našta, sudeginti; druidai rinkdavosi ir teismus vykdydavo Galijos centre, plg. Petras 
Dusburgietis savo pasakojimą apie Romovę pradeda tardamas: „Šios klastingos tautos [gyvenamų že- 
mių] viduryje - Nadruvoje - buvo vieta, kurią vadino Romuva.“ (BRMŠ I 344) 


Germanai 


Pasak Cezario, germanai neturi druidų, kaip galai, kurie vadovautų religiniams reikalams (Negue drui- 
des habent, gui rebus divinis praesint),*r aukojimams neskiria daug reikšmės. Jie tiki tik tais dievais, ku- 
riuos mato ir kurie jiems padeda - Saulę, Vulkaną ir Mėnulį; apie kitus dievus jie nė girdėti negirdėję 
(VI, 21). Šis Cezario pasakymas gal pernelyg šiurkščiai apibūdina germanus; Tacitas ir juolab vėlyvieji 
šaltiniai kalba ir apie dievus, ir apie žynius, prie pastarųjų mes ir apsistosime. 

Germanų oficialiuosius žynius, „profesionalus“, Tacitas vadina sacerdos civitatis (Germ., 10), nors 
aukoti galėjo ir šeimos galva (pater familias) - čia galima prisiminti rigvediškąją tradiciją. Pagrindiniai 
aukojimai buvo valdovo, karaliaus ar karaliuko prerogatyva. Tačiau atrodo, kad germanų žyniai galė- 
jo turėti tam tikrą hierarchiją, arba skirtingus autoritetų lygmenis; Amianas Marcelinas (Ammianus 
Marcelinus [28, 5, 14]) teigia, kad burgundų gentyje buvo vyriausiasis žynys (sacerdos apud Burgundios 
omnium maximus vocatur Sinistus). Tikėtina, kad burgundai tokie nebuvo vieninteliai. 

Žynių funkcija, be aukojimų, germanams buvo ir teisės priežiūra. Juos kaip (kruvinų aukų) auko- 
tojus žymi tokie žodžiai kaip sen. vok. bluostrari, blotere, gotų gudblodstreis, o kaip juridinės funkcijos 
atstovus - sen. vok. Evart („įstatymų sergėtojas“), sen. fryzų asega („įstatymų sakytojas“) ir pan. 

Strabonas (7, 2) praneša apie kimbrų žynes moteris: jos aprašomos kaip žilaplaukės basakojės mo- 
terys baltais drabužiais, kurios perpjauna aukojamam belaisviui gerklę virš aukojimų katilo ir prana- 
šauja iš kraujo tekėjimo. Apie vestgotų moteris žynes pranešama IV a., tačiau, kaip ir kitais atvejais, 
atrodo, kad moterims germanai priskyrė daugiau aiškiaregystės dovaną, ir jų sakralinė žyniška funkci- 
jatelkdavosi į pranašavimą?“. Apie prūsų moteris žynes žinome iš P. Dusburgiečio; įdomu, kad kroniki- 
ninkas galindų žynę vadina sacra et prophetissa (BRMŠ I 333), t. y. ji irgi priskiriama prie pranašių. 

Svarbią vietą savo tikėjimuose germanai skyrė pranašavimams, orakulams - burta iš žirgo prunkš- 
timo, ir tai buvo laikoma vienu reikšmingiausių ženklų, iš paukščių skrydžio ir giedojimo spėta ateitis 
(Germania, 10), ir tai žinoma iš daug vėlesnių liudijimų - visa tai mes regime taip pat ir iš lietuviškos 
bei prūsiškos medžiagos. Lygiai žinome apie lietuvių ir prūsų paprotį metant burtus spėti dažniausiai 
netolimą ateitį; burtas, atrodo, buvo medinė lazdelė ar medžio trinkelė; Tacitas aprašo labai pana- 


* Betz W. Op. cit. p. 1633. 

šų germanų paprotį - mesti specialias burtų lazdeles; atrodo, buriant lazdelės su atitinkamom runų 
įrantom būdavo metamos tris sykius ir iš trijų pranešimų susidėliodavo atsakymo tekstas (ar prasmė). 
Germanai burtus mesdavo trissyk ir tada nulemdavo belaisvių likimą; Cezaris praneša apie iš svebų 
nelaisvės išvaduotą romėnų karį Valerijų Procilą (Valerius Procillus), kuris pats pasakojo karvedžiui, kad 
gyvas nelaisvėje liko tik dėl burtų - svebai, spręsdami, ar jį sudeginti, ar palikti gyvą, trissyk metė bur- 
tus, ir visus kartus burtai krito Procilui palankiai (De bello Gallico, I, 53); lygiai taip pat Alkuinas VIII a. 
aprašydamas švento Vilibrordo gyvenimą pasakoja, kaip jis buvo patekęs į fryzų karaliaus Redbado 
nelaisvę. Karalius tris dienas tris sykius metė burtus „pagal savo paprotį“ dėl suimtų krikščionių liki- 
mo, ir visi burtai krito palankiai, tad visi krikščionys, išskyrus vieną, kuriam nepasisekė, liko gyvi“, Čia 
galime prisiminti Hirtzhalso epizodą iš Petro Dusburgiečio kronikos - kai burtai metami tris sykius ir 
trissyk iš eilės krinta nelaimingai teutonui, tai turbūt reiškia ne dėl Kęstučio įsikišimo trigubą nelai- 
mingų burtų kartojimą, o tiesiog tradicinį burtų metimą tris kartus - tik toks metimas galėjo nulemti 
belaisvio likimą. 


Palabio slavai 


Pasak Thietmaro, Radgosto šventykloje buvo skiriami specialūs žyniai: jie aukodavo stabams aukas, 
mesdavo burtus ir burdavo iš žirgo, kuris ir pats buvo kulto objektas; grįžus iš karo žygio, dievams neš- 
ta dovanų, aukota žmonių ir galvijų. Žyniai kontroliavo šventyklos lobyną, patys buvo labai gerbiami, 
tik jie turėdavo teisę sėdėti per pačias apeigas“. Helmoldas, aprašinėdamas obodritų žynius, - juos jis 
vadina flamines arba sacerdotes, - nelabai funkcijas išskiria; apskritai, kaip Palabio slavų žynių tunkci- 
jas apibendrindamas nusako H. Lovmianskis, pagrindinės žynio funkcijos buvo aukojimai dievams ir 
būrimai (tiksliau, būrimai metant burtus). Atlikti apeigų rinkdavosi vyrai, moterys, vaikai, dažniausiai 
aukoti jaučiai ir avys, tačiau neretai ir žmonės, nes manyta, kad tokia auka dievams teikia ypatingą 
malonumą - aukos objektas buvo paties aukojamojo galva, pvz., 4066 m. obodritai Radgostui paaukojo 
vyskupo Jono galvą, užmovę ją ant ieties. Žinoma, čia prisimintinas prūsų elgesys su šventu Vaitieku- 
mi - jo nukirstą galvą šie pamauna ant aukštos karties. 

Pasak Helmoldo, žynys, sudėjęs auką, burdavo iš jos kraujo, o po aukojimo liaudis leisdavosi puo- 
tauti ir šokti, tai vėl primena S. Grunau aprašytas prūsų apeigas - po religinio aukojimo krivis prana- 
šaudavo, o paskui prasidėdavo puota ir linksmybės. 

Kijevo Rusioje žyniai, atrodo, turėjo didelę įtaką provincijoje ir gebėjo sukurstyti du sukilimus 
prieš krikščionis, tačiau stiprioje karinėje feodalinėje valstybėje jie neįgijo reikiamo autoriteto ir jėgos, 
kad pasipriešintų valdovo valiai iš esmės. Žyniai (volchvai) egzistavo ir po valstybės krikšto provincijoje 


5 Betz W. Op. cit., p. 1636-1638. 


25 Lowmianski H. Op. cit., p. 172. 
27 Lowmianski H. Op. cit.. p. 184—-185. 

jų įtaka ilgai buvo juntama, juolab kad su jais kaip žiniuonimis ar šamanais stačiatikybė nekovojo, in- 
kvizicijos institucijos stačiatikiai taip pat neturėjo. 

Trumpai apibendrinsime tai, ką pastebėjome transalpinių religijų kultų steiginiuose bendra ir kai 
kuriuos čia probėgšmais paminėtus ritualus. Visų pirma tai tradicinis transalpinės Europos kulto vietos 
požymis - jos buvimas miške, giraitėje, medyje, akmenyje, uoloje, ant kalno etc. Pirma sąlyga - atviras 
dangus. Šventovės imamos statyti tik dėl Viduržemio jūros baseino religijų ar krikščionybės įtakos - 
ir tai veikiau ne didingi rūmai dievams, o sakralūs mediniai namai, skirti aukojimams. Be to, jie atviri 
iš šonų, t. y. tik stogas ir keturi stulpai, arba - neturi stogo (Vilniaus šventykla). 

Turėtume kiek pakeisti savo požiūrį į šventyklų buvimą ar nebuvimą kaip į religijos „civilizuotu- 
mo“, „universalumo“ ženklą. Šiame kontekste galime tarti, kad religinė sistema be šventyklų iš tikrųjų 
gali egzistuoti, jei yra kulto centrai, susiję su gamtos objektais ir dievybės reiškiasi per juos. Šiaurės 
Europoje matome tiesiog panišką baimę ar nenorą uždaryti dievą po stogu - pažymėkime - tai stiprus 
klajoklinis genotipas. 

Bet kokiu atveju egzistuoja gana tvirtas žynių luomas, kuris socialiniu požiūriu turi skirtingą įta- 
ką, bet visada jo pagrindinės funkcijos - aukojimai, būrimai, ateities pranašavimas. 

Kelia nuostabą, kad tarp prūsų ir keltų žynių beveik nėra tarpinės grandies, tai dvi druidizmo 
salos; vis dėlto tam tikra pereinamoji grandis - iš esmės teokratinė Palabio slavų organizacija, aplink 
dievų šventoves telkiasi gentys, čia lobynai, centrai - sakraliniai, kariniai ir pasaulietiniai - tik žynių 
luomas neturi tokių plačių įgaliojimų kaip Galijoje ir Prūsijoje. Germanų žynių luomas, kaip ir pats 
religingumo pobūdis, - silpnas, tačiau tokie reiškiniai kaip Upsalos šventykla liudija susiformavimą 
labai stiprių religinių centrų, kurių negalėjo nepaisyti joks pasaulietinis valdovas; neatsitiktinai senoji 
Švedijos sostinė Upsala, o Vilnius ir iki tapdamas sostine buvo religinis centras. 

Klausimas apie stabus ir šventyklas nėra esminis - jei ir buvo tokių reiškinių, tai jie buvo tos re- 
ligijos ir pasaulėžvalgos marginalijos, ir jei buvo statomi statiniai, dievai vis dėlto neuždarinėti - tai 
liudija bokštas prie Nevėžio su žynių kūrenama amžinąja ugnimi, Perkūno šventykla be stogo, taip pat 
ir Rikojotas, kuriame panaudota vienintelė „statybinė“ medžiaga - audeklai apie šventą ąžuolą. 





1.3 BALTIŠKOJI MANTIKA: 
TARP GERMANŲ IR ALANŲ 


Burtų metimo būdai ir auspicijos 


Būrimo būdai pasaulio maginėse praktikose ir religijose ganėtinai įvairuoja, bet yra tam tikrų būrimo 
sistemų, kuriomis vadovaujasi vienas ar kitas etnosas, religija, kultūrinis arealas. Nereikia manyti, kad 
iš praktikuojamų burtų galima, tarkime, atsekti etnosą ar jo raidą, bet burtų būdų sutapimai nėra be- 
reikšmiai platesnių tyrinėjimų požiūriu, pvz., tiriant istorines, kultūrines, ypač religines sąsajas. Šiuo 
atveju - Šiaurės ir Šiaurės vidurio Europos, įtraukiant iranėnišką medžiagą, būtent - alanų, gyvenusių 
Uždonėje, Šiaurės Kaukazo prieškalnėse, bet apie III-IV a. ėmusių kraustytis Dunojaus ir drauge Romos 
imperijos link; alanų genčių kontaktai su baltais, bent jau pietų ir vakarų, neabejotini. 


Germanai 


Omenyje pirmiausia turėsime būrimus iš metamų burtų kubelių, lentelių, tačiau ten, kur jie papildomi 
kitais būrimais, nuostatomis, plačiau aptarsime ir juos. 

Publijus Kornelijus Tacitas „Germanijoje“ gana nuodugniai aprašo germanų būrimus: „Niekas ne- 
skiria tiek dėmesio būrimui iš paukščių ir burtų lazdelėms, kaip jie. Pranašavimas burtų lazdele pa- 
prastas. Vaisingo medžio šakelę, virgam frugiferae arbori, supjausto gabaliukais, kuriuos, sužymėję kaž- 
kokiais ženklais, paberia kaip pakliūna ant baltos drobulės. Po to, jei buriama visuomeniniu reikalu, - 
bendruomenės žynys, o jei privačiu - pats šeimos tėvas, pasimeldęs dievams ir žiūrėdamas į dangų, 
ima vieną po kito tris gabaliukus ir iš tų įspaustų ženklų aiškina lemtį. Jeigu burtas uždraudė prana- 
šauti, tai tą pačią dieną antrą kartą kreiptis tuo pačiu klausimu negalima, o jei jis palankus, tai reikia * 
jį dar patvirtinti būrimu iš paukščio skridimo. Toks būrimas, stebint paukščių balsus ir jų skridimą, ži- 
nomas pas mus“ (Germania, X, vertė J. Mažiulienė**). Originalę būrimas iš paukščių vadinamas auspicia, 
burtai - sortium; abu šiuos būrimus apibūdindamas skirsnio pradžioje Tacitas rašo: auspicia sortesgue. 
Tai reiškia tiesiog burtų metimą, pasitikslinant burtų kritimo rezultatus pagal paukščius. 

* L 


Baltai 


Adomas Bremenietis 1075 m. kalbėdamas apie kuršius mini, jog tarp jų yra gausybė augūrų ir nekro- 
mantų: divinis auguribus etgue nigromanticis omnes domus plenae sunt... A toto orbe ibi responsa petuntur, 
maxime ab Hispanis et Graecis (LPG 12). Taigi, mūsų požiūriu, įsidėmėtini augūrai, kaip rodo jau pats jų 
įvardijimas, būrę iš paukščių. Augūrus, atlikdavusius absoliučiai klasikines auspicijas dar XVII a. antro- 
je pusėje Mažojoje Lietuvoje, mini Motiejus Pretorijus; tai apeigos, visiškai atitinkančios Romos žynių 
būrimo būdus ir, matyt, Tacito minimas germanų auspicijas, nes Tacitas germanų būrimą iš paukščių 
skridimo taip apibūdina: „Toks būrimas, stebint paukščių balsus ir jų skridimą, žinomas ir pas mus.“ 
Mes chronologiškai užbėgame už akių senesniems būrimams iš paukščių nusakyti, - dėl vėlyvo liudiji- 
mo nuodugnumo; tačiau senesnieji būrimai dėl daugelio priežasčių fragmentiški; turint omenyje, kad 
XVII a. antroje pusėje lietuvių žynys buria tokiais pačiais būdais kaip romėnų augūras (ar jo pirmtakas, 
kurio archajiškesnė vardo forma auspex) prieš du tūkstantmečius, galima manyti, kad ir kuršių, ir lie- 
tuvių žyniai tuos auspicijų būdus išlaikė ir praktikavo, pvz., XI-XIV a. 

M. Pretorijus mini, kad šitokie žyniai vadinami lekutoniais (Lekkutones), jie spėja iš paukščių skry- 
džių ateitį ar toli vykstančius dalykus; aprašomas būrimas, kai vienas žemaitis bajoras klausia žynio, 
kaip seksis jo sūnui, ištraukusiam į karą su maskoliais (Moskowiter). Žynys, rytą baltai apsitaises, pa- 
siima pašventintą krivūlę, antraip - kreivą lazdą (geheiligte Krywule, d. i. Krummen Stab), užkopia ant 
piliakalnio (Pilluksztis), veidu atsigręžia į rytus, dešiniąja puse - į pietus, kairiąja - į šiaurę, nugara į 
vakarus ir kurį laiką meldžiasi. Tebesimelsdamas jis dangaus horizonte maždaug toje pusėje, kur vyko 
karas su maskvėnais, nubrėžė ratą, kuris apėmė visą dangaus skliauto akiplotį, kurį pats žynys galėjo 
apžvelgti. Jis ėmė laukti paukščio pasirodymo ir to, koks bus jo balsas ir skrydis. Paukštis pasirodė, - 
tai buvo gervė, - skleisdamas liūdnus garsus, paskui pasirodė didelis paukštis, persekiojantis gervę, ir 


28 Tacitas P K. Rinktiniai raštai. V.. 1972, p. 10. 

ūmai abu dingo iš akiračio. Tačiau pirmasis paukštis vėl grįžo, iš to žynys išpranašavo, jog bajoro sūnui 
kare nesiseks. Išties, kaip vėliau paaiškėjo, jis pateko priešų nelaisvėn, tačiau po kiek laiko, keičiantis 
belaisviais, buvo išlaisvintas (LPG 557). 

Čia viskas dedasi kaip augūrų vadovėlyje ar religijotyros knygoje: kopimas į piliakalnį (pasaulio 
centras, kosminis kalnas), kur pasirenkamos, „nustatomos“ pasaulio šalys, tarsi kartojant kosmogoni- 
nius įvykius; kreiva lazda, krivūle, atitinkančia romėnų baculum, vartota romėnų augūrų, danguje nu- 
brėžiamas ratas, kurį romėnai vadino templum, auspicijoms pasirenkama vieta, stebimas ir komentuo- 
jamas paukščio balsas, elgesys. Tačiau tai vyksta ramioje aplinkoje, nes tokios reikalauja auspicijos. 

Livonijos riteriai, 1264 m. rengdamiesi į žygį prieš Griežės pilį, pasiima ir šiek tiek atkritusių kur- 
šių; žygio pradžia Eiliuotojoje Livonijos kronikoje aprašoma kaip labai džiaugsminga: 


Sie waren algemeine vro 

Vnd ir mut der stunt also, 

Das es in solde wol ergan; 

In vil vil dicke wol ir span, 

Ir uogel in uil wol sanc: 

So pruweten sie, das in gelanc. (BRMŠ I 304, 313) 


Taip pradėjo jie kelionę 

Ir visi smagiai klegėjo. 

Toks jų geras buvo ūpas, 

Kad turėjo žygis sektis, 

Burtas jiems laimingai krito | 
Ir gerai giedojo paukštis. 

Jie tikėjosi sau laimės. 


. Čia, atrodo, visi - ir kuršiai, ir vokiečiai - džiaugiasi paukščių giesmėmis, lemiančiomis sėkmę; tokio būri- 
mo, spėjimo iniciatoriai bei perteikėjai, be abejo, buvo kuršiai, tačiau įdomu, kad būrimas iš paukščių bal- 
sų abiejų jungtinės kariuomenės pusių priimamas kaip sėkmės ženklas. Autoritetingiausias čia, be abejo, 
kuršių būrimas. Užsimenama, kad jie spėjo iš paukščių giesmių, bet kažin ar čia pasitikėta tik aplink čiul- 
bančių paukštelių balsais, galėjo būti ir platesnis būrimas ar tiesiog nustatyto dangaus ploto stebėjimas. 
Nežinome, ar kuršiai prieš mūšį metė burtus, kaip rašo Henrikas Latvis Senojoje Livonijos kronikoje, esą 
kuršiai apie 1210 m. ties Ryga keturiolika dienų burtais šaukėsi savo dievų pagalbos ir ieškojo patogaus 

laiko miestui pulti; čia kalbama apie burtų metimą, tai matyti iš lotyniško teksto: sortibus suis reguirebant 
(BRMŠ I 281, 288). Burtų ir būrimo iš paukščių derinimas ne visada šaltiniuose iš pirmo žvilgsnio akivaiz- 
dus; galų gale, kas dedasi priešo kariuomenėje, niekada nėra aišku. Sortes gali reikšti daug ką: ir būrimą iš 
aukojamų gyvūnų vidurių, ir pačias įvairiausias ženklų aiškinimo atmainas. Galimas dalykas, kad profe- 
sionalūs žyniai apskritai griebdavosi kelių, o gal net keliolikos būrimų. Bet žygyje dažniausiai laiko tam 
nėra, kartais nėra ir paties žynio. Ir tuomet baltų gentys išties demonstruoja pavydėtiną sumanumą. 

Pasak to paties Henriko Latvio, žiemgaliai, drauge su Livonijos ordinu derindami savo veiksmus - 
prieš lietuvius, prieš patį žygį Lietuvos pasienyje sustoja ir ilsėdamiesi klausinėja savo dievų apie ateitį. 
„Mesdami burtus ir prašydami savo dievų palankumo, o drauge prisiekdami, teiravosi, ar jau žinia apie 
jų žygį nuskridusi ir ar lietuviai rengiasi joti prieš juos kovoti. Ir burtas krito, kad gandas jau pasklidęs 
ir kad lietuviai jau esą pasiruošę kovai. Dėl to žiemgaliai labai išsigando ir prašė vokiečių grįžti atgal, 
nes jie labai bijojo lietuvių užpuolimo“ (BRMŠ I 287-288). Lotyniškas tekstas išties gana aiškiai liudija 
tai, ką Tacitas vadina sortes, o romėnai - sortilegio. Taigi Henrikas Latvis teigia, kad žiemgaliai naktį 
praleido mittentes sortes et postulantes favorem deorum suorum (BRMŠ I 280). Pabrėžčiau, kad baltų, kaip 
ir germanų bei romėnų, burtai pirmiausia siejami su dievais, tai - ne magiškas būrimas, spėjimas iš ko- 
kios konsteliacijos, o dievų klausimas, teiravimasis jų valios, bandymas ją skaityti ženkluose. Taigi, kai 
yra sąlygiškai duota laiko, tos konsultacijos su dievais, matyt, vyksta ištisą naktį ir jų pabaiga priimama 
kaip žvalgybos faktas, lemiantis karinės kampanijos linkmę. Petras Dusburgietis aprašo lietuvių bū- 
rio, išsirengusio prieš Ragainę, veiksmus artėjant prie priešininko dislokacijos vietos 1274 m. birželio 
25 d.: „Artėdami metė - kaip reikalauja jų papročiai - burtus, kurie jiems nežadėjo nieko gero. Dėl to 
tučtuojau pasuko atgal“ (BRMŠ I 349); P. Dusburgietis čia rašo apie tą patį burtų metimą, kaip gerai kry- 
žiuočiams ir juolab lietuviams pažįstamą dalyką, mittentes sortem secundum ritum eorum (BRMŠ I 338). 
Prastas burtas lemia atsitraukimą, taip atsitiko žiemgaliams. Prisiminkime ir Daumantą, kuris savo pa- 
sitraukimą iš karinės kampanijos grindžia piktais burtais (BRMŠ I 260-261). Vadinasi, tokie pikti žen- 
klai nekvestionuojami, atsitraukimas, kritus bloga lemiančiam burtui, visiškai nekelia nuostabos, bet 
kyla tik klausimas, kaip kuo greičiau ir saugiau atsitraukti. Įspūdingai Petras Dusburgietis parodo, kaip 
lietuvių būrys burtus meta pačioje kryžiuočių pasalos panosėje, jiems patiems matant: „Kai lietuvių 
kariuomenė grįždama priėjo šią vietą, voros priekyje žygiavęs lietuvis, metęs burtus, sušuko: „Vargas 
mums, nes mūsų laukia nesėkmė.“ Vadas jį subarė, kad nutiltų. Tačiau jis nesiliovė tą patį šaukęs tol, 
kol broliai, iššokę su savo kariais iš pasalų, užpuolė juos ir nukovė tris šimtus penkiasdešimt žmonių“ 
(BRMŠ I 349). Arba minimas toks pats vaizdas iš 1323 m.: „Lietuviai vydamiesi priėjo vietą, kur broliai 
buvo įrengę pasalas. Tada vienas lietuvis, metęs burtą, kaip paprastai daro stabmeldžiai, garsiai sušu- 
ko: „Greitai grįžkime atgal, čia vokiečių pasalos!“ Kai, šitai išgirdę, lietuviai ėmė trauktis, broliai, iššokę 
iš slėptuvių, pasileido iš paskos ir dvylika jų nukovė“ (BRMŠ I 352). 

Visų burtų detaliai nagrinėti neketiname; dar galima priminti, kad burtais būdavo parenkamas ir 
vienas belaisvis kaip auka dievams. Atrodo, kad germanų ir baltų burtų metimo būdai beveik sutapo: 

ant žemės būdavo metami burtai, trinkelės, kubeliai ar lentelės; LKŽ burtą apibūdina taip: tai „ketur- 
kampis medžio gabalas“; tad burtai, burtininkavimas neabejotinai sietini su kubeliais. 

Visus taškus sudeda Motiejaus Pretorijaus žinia apie burtininkavimą Mažojoje Lietuvoje, esą čia 
esama daug įvairiausių rūšių vaidilų (Wedeler); tie, kurie vadinasi burtininkai (Burtniker), labai paplitę; 
jie turi tris mažus medžio gabalėlius, kiekvieno dydis kaip piršto dalis, juos jie meta žemėn ranka ir 
spėja iš to, kuria puse - gerąja ar prastąja - jie nukrinta (LPG 605). Taigi trys medžio gabalėliai, kaip ir 
germanų atveju, didesnės abejonės nekelia, kad Petro Dusburgiečio aprašomais atvejais mūsų minė- 
tieji kariai, ėję voros avangarde ir metę žemėn burtus, tikriausiai metė tokius pat burtus, kuriuos jie 
galėjo nešiotis, o gal karinis būrys turėjo vieną ar keletą „autoritetingesnių“, pašventintų, „patyrusių“ 
kubelių ar trinkelių komplektų, įduodamų avangardui, tai yra žvalgybiniam būriui, kuris juos panau- 
dodavo kilus įtarimui ar priartėjus prie vietos, taktiniu požiūriu tinkančios priešo pasalai, ar pamačius 
nerimą keliančių pėdsakų. Bet tai tik spėlionės, o ne teiginys. 

Teigti galima tai, kad religiniai burtai vartoti kaip žvalgybos priemonė strateginiais - t. y. kariau- 
nos ar kelių junginių žvalgybos tikslais, o taktiniais klausimais kliautasi gryna magija, - paprasčiausiai 
laiko neužtekdavo platesniems pasitarimams su dievais. Tad religinė maginė žvalgyba - tiek strategi- 
nė, tiek taktinė - neatsiejama lietuvių karo dalis. 


Alanai 


Amianas Marcelinas, kalbėdamas apie galingą iranėnų alanų gentį, kuri IV a. viduryje ėmė veržtis į Ro- 
mos pasienių sritis, teigia, kad jų gyvenamosios vietos Azijoje ribojasi su Indijos paribių genčių žemė- 
mis, o vakaruose jie remiasi į Istrą (Dunojų), šiaurės vakaruose ribojasi su nervijais, vidinais, gelonais, 
agatirsais - gentimis, kurių bent kelios priklauso baltų arealui (Amm. Marc., Historia [Res gestae] XXXI, 2, 
12-17). Autorius glaustai aprašo jų būrimo apeigas: „Būdas, kuriuo jie patiria ateitį, keistas: jie suriša 
į ryšulėlį tiesius ievos stiebelius, paskui juos išrenka atitinkamu retu drauge su kažkokiais paslaptin- 
gais užkeikimais ir gauna ganėtinai tikslių duomenų, kas atsitiks“ (Amm. Marc., XXXI, 2, 24). 

Burtų metimas, trinkelių metimas, runų metimas nėra tolygu surištiems stiebeliams ir jų išran- 
kiojimui „atitinkamu metu“, nes „metas“ gali reikšti tiek parą, tiek ilgesnį laiko tarpsnį, kurį galbūt 
galima sieti su kokia nors kalendorine tradicija, bet tai veikiau hipotezė. 

Klausimas, ar alanų burtų ir būrimo būdai turi atitikmenų lietuvių ar prūsų burtuose? 

Surištų stiebelių sakralumas lietuviams išties būdingas, tarkime, vien jau keistasis Jono Lasickio 
paminėtas dievas Slotrazis - Šluotražis, o kad šluota gali tapti net vėlės buveine, liudija lietuvių tikė- 
jimas, kad negalima surištos šluotos deginti (sakoma: vėlę sudeginsi??); taigi matome, kad tam tikras 
surištas šakų glėbelis turi sakralinę galią. Kuršis (Curcho), Kurkas - paslaptingas prūsų panteono die- 
vas, kuriam aukojamas pirmasis kokios nors veiklos produktas, tarp jų ir pirmasis javų pėdas. Jis siejasi 


2 Buračas B. Lietuvos kaimo papročiai. V.. 1993, p. 299. 

su kuršiu, paplitusiu lietuvių etnografijoje. Tai paskutinis javų pėdas, trissyk perrištas stiebelių glė- 
bys, kuris vartojamas per metines apeigas, tarkime, statomas į kampą per Kūčių vakarienę; ši reikšmė 
mums dabar nesvarbi, nes sakralinė javų ar šiaudų ryšelio, pėdo reikšmė su būrimu tiesiogiai nesie- 
jama. Bet mitologijos tyrinėjimuose Kurkas (Curcho) siejamas su iranėnų tikėjimais, taip pat 980 m. 
minimu Kijevo družinos panteono dievu Chorsu. Bendras alaniškas laukas geografiškai sieja Kijevą su 
Prūsija - alanai, roksolanai buvo ir slavų, ir prūsų kaimynai; kai kurias protoslavų ir baltų gentis jie 
tikriausiai buvo įtraukę į savo politinę kultūrinę orbitą; be to, prūsų legendos ir renesanso laikotarpio 
autoriai pačius lietuvius kildino iš alanų ar net tapatino su jais. 

Vis dėlto javų pėdo sakralizavimas per derliaus šventes pats savaime vargu ar gali būti laikomas 
alaniškos kilmės fenomenu dar ir dėl to, kad alanai žemės nedirbo, be to, tai universalus religinis reiš- 
kinys, kurio jokia žemdirbių gentis nei tauta savintis negali, bent jau Eurazijoje. 

Mums daug svarbesnis būrimas iš lazdelių ar augalų ryšelio, skirstant juos po vieną. Tokį būrimą 
randame apie 1670 m. Mažojoje Lietuvoje. Motiejus Pretorijus, aprašydamas kupoliavimą, mini, kad 
surinktas žoles šeimininkas užkiša po namų sija arba deda į svirną, kiekvienam asmeniui po žolę; kurio 
žolė pirmiausia nudžiūsta, tas greitai mirs (LPG 566). 

M. Pretorijus aprašo apeigas, vykusias jo laikais, kurių metu joms vadovaujantis vaidila po ilgų 
ritualų, vykusių palei kartį, ant kurios viršaus buvo pritvirtintas žolių kuokštas, tas žoles atsargiai ir 
taupiai išdalija visiems susirinkusiems (LPG 540). Mums svarbiausia štai kas: ši šventė siejama su Kur- 
ku, Curcho, kuris, kaip minėta, pasak mitologinių rekonstrukcijų, tikriausiai yra iranėniškos kilmės. 

Žinomas ir paplitęs paprotys per Kūčių vakarienę traukti šiaudus iš po staltiesės: kieno šiaudas 
ilgesnis - tas ilgiau gyvens, kieno trumpiausias - greičiausiai mirs. Traukiami linų, smilgų, šiaudų stie- 
beliai - iš po staltiesės ar iš indo, padėto po stalu. Spėta ne tik iš ilgio, bet ir gumbuotumo, spalvos, kitų 
požymių, kartais - visos jų gausybės“. 

Įdomus atvejis, siejantis kupoliavimą Joninių išvakarėse ir būrimą ir žolių reikšmę per Kūčias, 
užrašytas XX a. pradžioje Mažojoje Lietuvoje: „Kaimietės Joninių išvakarėse pievose susirauna devyne- 
riopų žolių pluoštus, pusę jų iki vidurnakčio sušeria savo karvėms, o kitą sudžiovinus laiko ik Kalėdų... 
Tada [kai kur ir N. metų naktį] tas liekanas duoda karvėms, kad liktų sveikos ir pieningos. Tos žolės 
naudojamos ir smilkinimui, sergant žmonėms ir gyvuliams... Devyneriopų žolių pluoštelį moterys, 
nieko nekalbėdamos, Joninių išvakarėse, po saulėlydžio meta per galvą ant savo gyvenamosios stogo, 
kad namas liktų apsaugotas nuo ligų ir kitų nelaimių, kad jį aplenktų laumės, raganos ir t. t. Gerai, jei 
gėlių žiedai guli viršun link, o jau blogiau, jei gėlės ant stogo krenta kotais į viršų“?! 

Taigi, trumpai tariant: matome, kad „alaniški“, t. y. kuokštelių išskaidymo, būrimai Lietuvoje buvo 
žinomi ir atliekami kalendorinių švenčių metu; tai ir yra tikriausiai tas Amiano Marcelino minimas „atitinka- 
mas metas“. Ką tik paminėtos apeigos, kurių metu su žolynais iš pradžių elgiamasi kaip su burtų kuokštu, 


30 Kudirka J. Lietuviškos Kūčios ir Kalėdos. V., 1993, p. 126-127. 
31 Balys J. Lietuvių kalendorinės šventės. V., 1993, p. 223. 

vėliau metant jį vadovaujantis burtų metimo principu ir žiūrint, palanki ar nepalanki pusė iškris, sieja 
alanų ir baltų / germanų būrimus; taigi tai sinkretiškas „kuokštinių“ ir „burtinių“ burtų taikymo atvejis. 

O tokie reiškiniai akivaizdžiai liudija vienos ir kitos burtų sistemos koegzistavimą ir tarpusavio są- 
veiką praeityje. Baltai pažino ir „germanų“, ir „alanų“ burtų tipus, nors germanai nevartojo alaniškojo 
tipo, o alanai - germaniškojo. Tad baltų burtų būdai liudija, matyt, ganėtinai ilgą laiką trukusius baltų 
kontaktus tiek su germanais, tiek su indoiranėnais alanais. 


Balto žirgo sakralumas. Baltai ir germanai 


Tacitas tame pačiame X „Germanijos“ skyriuje pateikia žinių apie kitą, išskirtinį germanų būrimą ir 
jas sieja su platesne - religine - sritimi. Aprašęs burtus ir paminėjęs būrimą iš paukščių, Tacitas tęsia: 
„Vieniems tik germafiams būdinga pranašauti ir dievų valią sužinoti iš arklių. Valstybės sąskaita juos 
augina baltutėlaičius tose pačiose giraitėse ar alkuose, nenaudodami jokiam darbui. Įkinkytus į šventą 
karietą, juos lydi žynys, karalius ar bendruomenės galva, stebėdami jų žvengimą bei prunkštimą. Jokiu 
būrimu taip nepasitiki, kaip šiuo, ir ne tik prasti žmonės, bet ir kilmingieji, ir žyniai, kurie laiko save 
dievų tarnais, o arklius - tarpininkais.“ 

Šie duomenys plačiai komentuoti - iš arklių būrė ne viena indoeuropiečių ar klajoklių gentis ar 
tauta; svarbiau ne pats būrimo faktas, bet tai, kad sutampa kai kurie sistemos dėmenys. Turiu omenyje 
štai ką: lygindami baltų ir germanų baltų žirgų sakralizavimą galime rasti nemaža bruožų, siejančių 
prūsus su germanais, pvz., baltų žirgų, kaip tarpininkų, vaidmenį, jų laikymą sakraliose vietose, drau- 
dimą jais dirbti, sąsajas su žyniais, 

Duomenų apie tai pateikia jau Petras Dusburgietis. Autorius mini prūsą Dargį, kuris nieku gyvu 
nenorėjęs laikyti baltų žirgų, ir brolis Theodorikas, Sembos fogtas, norėdamas jį atpratinti nuo šio 
prietaro, jam paeiliui pirkęs tris baltus žirgus, kurių kiekvienas iš po nakties būdavo randamas negy- 
vas; galiausiai ketvirtojo žirgo „velnias nepasmaugia“ (BRMŠ I 346). Tai akivaizdus pavyzdys atvejo 
ir tarpsnio, kai baltas žirgas ne be keblumų iš sakralios srities perkeliamas į profaniškąją. Prūsijos 
legendinės kronikos apie baltų žirgų sakralizavimą ikikrikštiniais laikais pasakoja gana rišliai, tad 
tikriausiai irgi ne paskiri fragmentai ar pramanai čia turimi galvoje. Balto žirgo sakralizacijos pre- 
cedentu Simonas Grunau laiko tą įvykį, kai prūsai (Bruteni) nugalėjo Roksolanijos karalių Czienbech 
ir mozūrų kunigaikštį Anthones, kurio sūnus Czanwig, atvykęs pas prūsų vadus Brutenį ir Vaidevutį, 
„paaukojo jų dievams, kuriuos prisiekė laikyti savo maloningiausiais dievais, ir paprašė leidimo savo 
nuožiūra duoti dievams auką, ir jie jam tai leido. Tada jis liepė atvirame lauke mirtinai nuvaryti baltą 
žirgą, o paskui jį sudeginti. Dėl to atsitiko taip, kad niekas šioje šalyje nenori joti ant balto žirgo - juos 
laiko tik dievams“ (BRMŠ II 96). 

Žirgo aukojimas indoeuropiečiams žinomas nuo Airijos iki Indostano; skirtini tam tikri žirgo au- 


32 Tacitas P. K. Min. veik., p. 10. 

kos ypatumai, šiuo atveju - žirgo nuvarymas mirtinai, tad minėtas pasakojimas gali būti siejamas tik su 
balto žirgo aukojimo precedentu, o ne jo sakralumu, Net žirgą aukojant dievams, jis tiesiogiai nenužu- 
domas, o mirtinai nujodomas. Vadinasi, sakrali balto žirgo prigimtis jau egzistuoja ir ją atitinka sakra- 
lus numarinimo būdas. Tiesa, ne vien prūsų, bet ir mozūrų, ir, tikėtina, roksolanų kraštuose. Savaime tai 
dar nereiškia, kad prūsai anksčiau tokio dalyko nežinojo ir nepraktikavo. 

Legendų aiškinimas - labai slidus dalykas, bet S. Grunau apibūdinamoje tradicijoje balto žirgo 
aukojimas parodomas kaip inovacija, tiesa, įtraukiama į prūsų kultą. Kaip vertinti šią žinią - ar lai- 
kyti ją pramanu, nors juo tikrai nelaikytinas balto žirgo sakralumas Prūsijoje, liudijamas patikimo 
P. Dusburgiečio, ar tam tikrų kontaktų su kaimynystėje pasirodžiusiomis gentimis (neidentifikuotais 
klajokliais? avarais? pirmaisiais pietuose nuo Prūsijos pasirodžiusiais slavais?) padarinių - klausimas, 
į kurį galima mėginti atsakyti, prisimenant sakralią balto žirgo reikšmę germanams (žirgo aukojimo 
Tacitas nemini, atrodo, tie žirgai laikyti ypač pagarbiai kaip kulto gyvūnai). Veikiausiai balto žirgo 5a- 
kralumas Prūsijoje buvo archajiškas reiškinys, o inovacija tapo jo aukojimas, precedentinis žirgo aukos 
įteisinimas, iš esmės neprieštaravęs žirgo sakralumui. Kita vertus, sakralaus žirgo, t. y. dievams skirto 
žirgo aukojimas ar, tarkime, jo laikymas iki natūralios baigties gali būti vienos ir tos pačios tradicijos 
dalis, tik to buvo laikomasi vienoje ar kitoje tos pačios tradicijos atšakoje, trumpiau tariant, tai gal 
būta lokalios atmainos. Tegu ir neindoeuropietiškos kilmės, klajoklių tiurkų gentys Altajuje irgi savitai 
sprendė panašų sakralaus žirgo aukojimo-neaukojimo klausimą; taigi altajiečiai šviesiai pilkšvą žirgą 
paskirdavo dievams ir jis tabūne praleisdavo ilgą laiką, galiausiai būdavo paaukojamas, o chakasai tokį 
šventą žirgą nukaršindavo iki pat galo ir tada jį pakeisdavo nauju, tik būtinai to paties plauko“. Taigi 
artimos gentys gali laikytis skirtingų papročių, bet žirgo šventumas nuo to nemenksta ir nekinta. 

1249 m. Vokiečių ordino taikos sutartyje su prūsais minimi prūsų žyniai tulisonys ir ligašonys 
(Tulissones vel Ligaschones), kurie išlydimą mirusįjį mato skriejantį į kitą pasaulį in eguo - t. y. raitą ant 
žirgo (BRMŠ I 239, 241), matyt, žirgas čia yra transporto priemonė; mirusiojo laidojimai kartu su žirgais 
dažni ir Lietuvoje, ir Prūsijoje, matyt, čia žirgas atlikdavo ne tik$transporto priemonės“, bet ir sakra- 
laus mediatoriaus funkciją, - lietuvių kunigaikščiai deginami raiti ant žirgo, arkliu važiuotas lietuvių 
pasakų herojus pasiekia pragarą, žirgu jodamas - rojų“; raiti deginami ir burtais atrinkti belaisviai. Čia 
galima įžvelgti žirgą tarpininką kaip germanų tautoje ir iš dalies sakralią žirgo funkciją, tačiau nieku 
gyvu nemanytina, kad dėl tokių ar panašių aplinkybių atsirado pati sakralinė žirgo reikšmė. Galime 
prisiminti klajoklių tiurkų paprotį: vieną žirgą jie paskirdavo dievybėms ar dangui; juo nejodinėdavo, 
jis turėdavo būti specialiai pažymimas ir pan., ir šis paprotys išsilaikė apie du tūkstantmečius, o auka 
galėjo būti ir kruvina, ir bekraujė (paskiriant)“. 


3 Hecrepos C. Tl. KonHb B KynbTax TIOPKOABbISHBIK nnemeu LieKTpanbHoK A3u4 B 3nOxy CPEAHEBĖKOBbA. Hosocu6upck. 1990, 
p. 91. 

3 Beresnevičius G. Dausos. V.. 1990, p. 88 ir t.. p. 126-127. 

3 Hecrepos C. N. Op. cit.. p. 90-91. 

Tad galima patikslinti S. Grunau pranešimą - pasak jo, balto žirgo sakralumas ir aukojimas atsiran- 
da nuo atmintinos pergalės prieš mozūrus ir roksolanus, - tačiau mes galime geriausiu atveju priimti 
tik antrąją dalį - aukojimą kaip ritualinę inovaciją. Aukojimas, įsidėmėtina, bekraujis. Taigi ir aukoji- 
mas, ir susilaikymas nuo jo yra tos pačios sakralios sistemos dėmenys, jos pačios nekeičiantys. 

Lyginamoji medžiaga reabilituoja ir S. Grunau pranešimo turinį, leidžia jį bent jau patikrinti ir 
bendriausiais bruožais suvokti ritualinę „sakralaus žirgo“ funkciją. Tai dievams skirtas žirgas, plg. 
„juos laiko tik dievams“ (BRMŠ II 96), lygiai kaip dievams skirti ir tam tikro plauko tiurkų klajoklių 
žirgai, ir germanų šventieji žirgai. 

Būrimas iš jų užfiksuotas tik germanų tautoje (duomenų apie alanus nėra), bet lietuvių tikėjimas, 
kad žirgo prunkštimas, ypač kopiant į kalną, reiškia nesėkmę, žinomas iki šiandien (pvz., važiuojant 
į turgų)“, liudija, kad žirgo teikiami ženklai galėjo būti laikomi pranašingais. Būrimo iš švento balto 
žirgo atvejų mes baltųšaltiniuose naaptinkame - nei prūsų legendinėje tradicijoje, nei Lietuvoje, nors 
tai dar nerodo, kad iš žirgo (ir ypač balto) elgesio neburta, mat lietuviai paisė daugelio ženklų, ir iš gy- 
vūnų, ypač paukščių, elgesio burdavo ir spėdavo ne tik auspicijų metu (plg. gegutės, apuoko, daugelio 
kitų paukščių balsų ir pasirodymo reikšmę, išlikusią prietaruose etc). Tačiau Henrikas Latvis Senojoje 
Livonijos kronikoje aprašo tokį lyvių būrimą pačioje XII a. pabaigoje: lyviai burdami, ar aukoti belaisvį, 
burtais klausia dievų apie auką, atvedamas žirgas, kuris eina per paguldytą ietį, ir stebima, kuria koja 
jis peržengs ją, eidamas „gyvybės koja priekin“ žirgas lemia belaisviui gyvenimą (BRMŠ I 285). Lyviai - 
ugrofinai, bet vargu ar jų apeigos ypač skyrėsi nuo aplinkinių baltų genčių. O jei ir skyrėsi, vis tiek to- 
kio aktyvaus būrimo iš balto žirgo baltai neturi; tai nereiškia, kad panašių reiškinių negalėjo būti, bet 
atrodo, kad nei prūsai, nei lietuviai į savo burtų sistemą būrimo iš žirgo ritualo nebuvo įtraukę. Turiu 
omenyje būtent ritualinį būrimą kaip sudedamąją kulto dalį. 

Prūsijoje dievams skirti žirgai, nuodugniai skaitant istorijos šaltinius, arba būdavo paliekami tabū- 
nuose, kaimenėse, arba toliau laikomi paties žmogaus, kurio kumelė jį atsivedė, arba - gabenami į šventą 
giraitę, Galėjo būti ir vienaip, ir kitaip, ir trečiaip - tai priklausė nuo aplinkybių, laikotarpio ir vietos. Lie- 
tuvoje apie tokius atvejus duomenų šaltiniai nepateikia, nors tai neatmeta žirgo (balto žirgo) sakralumo 
galimybės, tokių pėdsakų pavyzdžių galima pririnkti tautosakoje, vis dėlto istorijos šaltiniai apie lietuvių 
būrimą iš žirgo ar balto žirgo sakralumo, lemiančio jo įtraukimą į kultą, duomenų nepateikia. 

Kita vertus, tiesioginių duomenų nei apie alanų būrimus iš žirgo, nei apie baltų žirgų sakralumą 
irgi nėra, tačiau netiesiogiai iš lyginamosios medžiagos galima numanyti, kad sakralus tam tikro plau- 
ko žirgas jiems galėjo būti pažįstamas kaip ir kitiems klajokliams, mūsų pateiktu atveju - tiurkams. O 
baltus žirgus indoeuropiečiai ypač pradėjo išskirti iš kitų jau nuo Rigvedos laikų, o fetišizuoti dabar, 
XX a. (kariniai paradai, generolas, maršalas, karalius ant balto žirgo, plg. romantinį stereotipą, gal ir 
atitinkantį realų provaizdį - „Vytautas ant balto žirgo“). 


3 Alovė, 2001, autoriaus užrašymas. 

II.4, LIETUVIŲ TRADICIJOS 
PERDAVIMAI 


Tradicija ir kontekstai 


Pirmoji sintezė. Baltų kultūra, pasak M. Gimbutienės, buvo stipriai veikiama senosios Europos religin- 
gumo stiliaus, kuris akcentavo moteriškąjį pradą, gimdančią Deivę ir deives, jos hipostazes, bei indo- 
europietiško antsluoksnio - vėliau atsiradusio klajoklinio religingumo, kur svarbūs dangiški motyvai, 
dangaus dievai, vyriški dievai. Tad baltų religijos pirmiausia yra sintetinės religijos, kurių pagrindas - 
senųjų moteriškų autochtoninių ideologijų bei religinių vaizdinių ir nomadinių ideologijų junginys. 
Tai nėra koks išskirtinis bruožas: Eurazijoje chtoniškoms ir dangiškoms jungtims atstovavo ir graikai, 
ir keltai, ir germanai, ir Rigvedos epochos arijai; ir galiausiai tokios autochtoninės ir nomadinės jung- 
tys būdingos ir Artimųjų Rytų religijoms, kurios iš dalies irgi yra klajoklių ir žemdirbių religijų sinte- 
zės, Ir žydų religija buvo tokia pati sintezė, tik pranašai pašalino chtoniškuosius elementus iš tokios 
sintezės ir išskyrė vieną vienintelį dangišką Dievą, taigi išgrynino klajoklinę dangaus skliauto religiją, 
rekonstravo ją. Panašiai vyko ir zaratustrizme, kur kadaise ir Indijos arijams pažįstamas dievas Indra 
tapo demonų valdovu; visi dievai - ir chtoniški, ir nechtoniški - buvo pranašo Zaratustros eliminuoti 

arba paskelbti „už teologijos ribų“ ir iškeltas vienas vienintelis Ahūra Mazda, Didysis Viešpats, dan- 
giškas Dievas, greta kurio kiti dievai liko bereikšmiai. Bene toliausiai tokio redukavimo keliu nuėjo ne 
žydų pranašai, o Buda, kuris eliminavo ne tik dievus, bet ir Dievą, aukojimus etc. Kitas klausimas, kad 
Eurazijoje ne kiekviena religija sulaukdavo savo pranašų ir reformatorių, kaip jų nesulaukė nei graikai, 
nei germanai; tačiau sintezė vyko bemaž kiekvienoje religijoje, jei ne sąmoningai, tai veikiant ilgalai- 
kiams procesams pasiekdavo ir įtvirtindavo bemaž tas pačias, artimas religingumo formas. 

Antroji sintezė. Kalbant apie lietuvius, pirmiausia prisimintina, kad mūsų tauta, kalba, pagrindiniai 
ritualai, nors ir labai archajiški, susiformavo ar veikiau iš bendro baltų masyvo išsiskyrė maždaug apie 
500 m. po Kr., tautų kraustymosi Europoje pabaigoje, ir galima nutuokti, kad vienas baigiamųjų lietuvių 
formavimosi etapų ir buvo kažkokie įvykiai, inspiruoti būtent šio tautų maišymosi etapo pabaigoje. Ma- 
tyt, tai buvo vienos iš Baltijos pakrančių, tikriausiai baltiškos kilmės genčių, sugrįžimas į savo ankstesnes 
gyvenamąsias vietas, tapęs akstinu vėlesnei genčių konfederacijai, padėjusiai pagrindus Lietuvos valsty- 
bei jau istoriniais, šaltinių rėpiamais laikais. Tai buvo dar viena sintezės dingstis, galimybė ir būtinybė. 

Galingos gentys, padėjusios pagrindus prūsams šioje antrojoje sintezėje, kiek galima atsekti iš le- 
gendų, reformavo vietos religingumą taip, kad jame nebeliko nė vienos deivės, bet iškilo stiprūs dievai 
su centralizuotais kultais ir pagal „keltišką pavyzdį“ sutvarkyta žynių luomo dominuojama visuome- 
ne. Latvių protėviai, kaip galima spręsti, šios sintezės nepatyrė - čia suvešėjo labai archajiški religiniai 
elementai, panašūs į šintoizmą su vyraujančiomis moteriškomis dievybėmis. Atrodo, latvių religinė 
situacija rutuliojosi be didelių reformatoriškų ideologinių šuolių, tikriausiai antrosios sintezės jiems 
neprireikė. O lietuviai reformų neabejotinai patyrė - tai liudija jų legendinė tradicija ir tam tikras 
„apgalvotas“ religingumo stilius, tarsi randantis kompromisą tarp latvių religijos matricentrizmo ir 
radikalaus prūsų maskulinizmo. Ir tai, kad religinės inovacijos religinėje tradicijoje priskiriamos ne 
žyniams, o valdovams. Kunigaikštis Šventaragis įsteigė aukštuomenės nekrokulto centrą Vilniuje, jo 
sūnus Skirmantas pastatė pagrindinę Perkūno šventovę toje pačioje vietoje, o dar iki tol lietuvių valdo- 
vai po mirties vėlyvosios antikos pavyzdžiu būdavo paskelbiami dievais ir jų laidojimo vietos tapdavo 
ištisų apylinkių nekrokulto centrais. Šios sintezės ar nuolatinio kelis šimtus metų trukusio reformavi- 
mo būdu atsirado lietuvių oficialioji religija, kuri valstybėje ideologiškai vyravo XIII-XIV a. ir kuri ne- 
abejotinai buvo šios antrosios reformacijų bangos padarinys. Tiesa, veikiausiai šitos reformos nebuvo 
tokios jau didelės ir nerėpė liaudiško religingumo, kuris tiesiog suklestėjo po krikšto. 

Karių ir valdovų religija - oficialioji XIII-XIV a. Lietuvos valstybinė religija - veikiai nutrūko. 

Bet jos tąsa skirtingomis formomis skirtingais laikais skirtinguose visuomenės sluoksniuose vis 
dėlto akivaizdi, tik nelabai žinome, kiek autentiškai ta „tąsa tęsėsi“. 

Senosios tradicijos tąsa ir atmainos, matyt, buvo skirtingos provincijoje ir miestuose, viename ar 
kitame regione, kaip minėta, tąsa buvo skirtinga ir laiko požiūriu. Ir negalima nepastebėti, kad nu- 
trūkus karių ir valdovų religijai, oficialiajai valstybinei Lietuvos tradicinei religijai, dar kai kas iš tos 
tradicijos liko. 

Tačiau kas? Senoji religija XIII-XIV a. buvo specialus darinys. Tai aristokratų ir karių religija, ki- 
tokia ji negalėjo būti; šaltiniuose ji išnyra būtent tokia. Manyti, kad tos religijos sukurta ideologija ir 
jos gaivinti mitai tiesiogiai nusitęsė į vėlesniuosius amžius, neturėtume. Valstybinė religija turi savitų 
ypatumų. Tarkime, sustruktūrintą ir unifikuotą panteoną, oficialius mitus, dinastijų legendas, karin- 
gus dievus ir pan. 

Jai išnykus (kartu su visu elitu), mitai, jeigu jie ir gyvavo toliau, buvo suprasti naujai ar užmiršti, 
arba perdirbti į pasakas / sakmes. Tai nereiškė, kad tie mitai „nebeveikė“ ar prarado visą savo religinį- 
emocinį užtaisą. Pasakos tebeturi savų paslapčių, jos visiškai paveikios dar ir dabar, kaip visais laikais. 
Romanai, filmai, kompiuteriniai žaidimai irgi yra pasakos. 

Trečioji sintezė. Tradiciją perėmė ir modifikavo valstiečių luomas. Kai ką jie turėjo perimti iš senosios 
oficialiosios religijos, tačiau tikrai ne jos visumą. Tradicija įgavo naują pavidalą ir reiškėsi jau kitokiais 
būdais. Kultas buvo nutrauktas, vietiniai aukojimai prie akmenų, medžių kurį laiką tebebuvo atliekami, 
bet greitai iš jų liko tik ritualai, galiausiai apeigos, o dar vėliau - susiliejo su krikščioniškomis šventėmis. 

Šios sintezės esmė - ir vėl sinkretizmas, tačiau jau nebe kelių senųjų religijų, o valstiečių perimtos 
senosios religijos tradicijos ir katalikybės. Archajinės formos susiliejo su krikščioniškomis. 

Tarti „įsiliejo į jas“ turbūt nėra tikslu. Būtent „susiliejo“. Dažna šventė, - ar Joninės / Rasos, ar Jur- 
ginės / Jorė, ar Velykos, - šiandien lietuviams atrodo kaip viena ir ta pati šventė. Įvyko sinkretizacija. 
Dabar dažnas mokslininkas visiškai sąžiningai negali pasakyti, kad tas elementas būtinai atėjo iš pago- 
nybės, o tas iš krikščionybės. Galų gale daug kas atėjo į Lietuvą skirtingais būdais - krikščionybė galėjo 
atnešti kokį nors vaizdinį, perėmusi jį iš romėnų mitologijos ar net (tarpiniais keliais) iš egiptiečių ar 
Artimųjų Rytų religijų. O lietuviai šituos dalykus galėjo gauti tiek iš krikščionybės, tiek, juos gaudami, 
atpažinti kaip visiškai „savus“. Sakykime, indoeuropietiškos kilmės. Nebūtinai sąmoningai, bet pajaus- 
dami. Atpažindami. Tad krikščioniškos šventės ne veltui susipynusios su pagoniškomis. Ir atvirkščiai. 

Lietuvoje įvyko dar viena sinkretizacija. Galimas dalykas, ne vien per trumpą, siaurą krikščiony- 
bės ir pagonybės jungtį. Ir viena, ir kita tradicija atsinešė Europos įr Azijos pagrindus, ir čia įvyko - ne 
pirmą kartą - ne dviejų religijų, o keleto religinių tradicijų jungtis. Taigi tai būtų jau ketvirtoji sintezė. 
Lietuvių katalikybė apsti ir votų, ir iki šiandien likusių šventų šaltinių, ir kryžių pakelėse, ir akmenų. 
Tik atributika pasipildžiusi - prie švento akmens ar šaltinėlio matome Mariją, - bet taip ir turi būti; 
mylinti deivė, kurios vardas skirtingais laikais įvairuoja, o esmė lieka, ir turi apsireikšti prie šaltinių, 
medžių, akmenų. Ten, kur tyra gausa. Tradicijos saugotoja tapo krikščionybė, konkrečiau - katalikybė. Tai- 
gi lietuvių tradicija tęsėsi. Tęsėsi daugiausia modifikuoto kulto tradicija, ritualai, apeigos. Tęsėsi ir 
dievų funkcijos. Perkūnas - arkangelas, angelas, Elijas, Perkūnas - Dievo tarnas. Vis vien šaudantis, 
griaudėjantis, važinėjantis savo dviračiu vežimu. Ir taip toliau - panašių dalykų apstu visame folklore. 
Tęsėsi medžių, giraičių, pakelių stelų, koplytstulpių kultas. Tęsėsi šventės. Iš dalies galime kalbėti ir 
apie krikščioniškas šventes, tačiau pats švenčių šventimas, nuo Kūčių, kai po staltiese dedami (slepia- 
mi) aukojimo pakloto šiaudai, iki Vėlinių, kai tiesiog praktikuojamas protėvių kultas - modifikuotas 

ir Bažnyčios, ir sovietų, bet išlikęs bene šviesiausia (ne paradoksas) bendravimo su mirusiaisiais, t. y. 
su protėviais, švente. Laužai kapinėse miniatiūrizavosi, buvo paversti į ugneles ant kapų, bet tai ir yra 
aukojimo laužų miniatiūros, kaip ir prėskučiai („šližikai“) yra protėviams aukojamo duonos kepalo 
miniatiūros. Tą tradicijai gyvuojant XVI a. viduryje jautė protestantai, tarkim, ir J. Lasickis, kuris že- 
maičių dievaičius vardijo greta katalikų šventųjų, drauge nurodydamas, kad ir viena, ir kita yra vis vien 
stabmeldiški dalykai, kūrinių, o ne Dievo garbinimas. O Martynas Mažvydas 1547 m. įspėjo ganytojus 
ir ganomuosius savo protestantiško Katekizmo pratarmėje, kad esama tiesiog dviejų stabmeldystės rū- 
šių - senosios ir naujosios (BRMŠ II 184). Pagonybės ir katalikybės. Įžvalga buvo teisinga, tačiau padėtį 
pakeitė jėzuitai, kurie šią tradicijos sintezę su katalikybe sugebėjo apmalšinti, prigesinti ir perkelti į 
papročių lygmenį. 





III, DIEVYBĖS SAMPRATA 





[IT 1. NEMIRTINGUMAS 
IR AMŽINYBĖ 


Nemirtingumas (plg. avest. Ameretat, Amurtatat - dieviškoji Ahūrą Mazdos galia; sen. ind. Amraiti) yra 
dievų ypatybė. Žodžių jungtis „nemirtingieji dievai“ lietuvių religiniame žodyne galėjo egzistuoti, 
nors dažniausiai šaltiniai pateikia „didžiųjų“, „maloningųjų“, „galingųjų“, „rūsčiųjų“ dievų sampratas. 
Dievų nemirtingumas buvo savaime suprantamas. Mitinės būtybės, tokios kaip kaukai ir aitvarai, gali 
mirti ir nusenti, o svarbiausi dievai jau iš karto duoti savo įgimtais pavidalais: Perkūnas visada lieka vi- 
dutinio amžiaus vyras, Dievas yra senas (taip jam ir dera, nes jis, kaip pasaulio kūrėjas, yra seniausias; 
lietuvių etiologinėse sakmėse labai stipriai pabrėžiamas „Dievo senelio“ įvaizdis). Nemirtingumas, su- 
prantamas kaip „ne-mirtingumas“, yra negacinė sąvoka. Dievas gyvena savo erdvėje, žmogus savo - 
žemiškoje, kur viskas turi pabaigą. Tačiau siela (tai aptarsime kitame skyriuje) yra nemirtinga, nes pats 
žmogus yra dieviškas savo kilme. Tai yra amžinas dieviškasis elementas slypi jame - tai vėlė, dvasia; šie 
žodžiai siejasi su „vėju“, „dvelksmu“, „dvėsavimu“, t. y. alsavimu, ir nurodo subtilią eterinę žmogaus 
dvasinės esmės prigimtį. Ji yra amžina, tačiau tas amžinumas - ganėtinos pomirtinės kovos, kelionės 

per daugybę kliūčių rezultatas, ir ne kiekviena siela patenka į dausas, kai kurios „išbarstomos“ po dy- 
kras, miškus, o dar blogesnės patenka į pomirtinės bausmės vietą. Kaip ir keltams, ir reliktiškai germa- 
nams, taip ir lietuviams ir prūsams giminiškų jotvingių gentyse tikėta savita reinkarnacijos doktrina, 
1203 m. Lenkijos kronikoje (Chronicon Polonorum) lenkų dvasininkas ir istorikas Vincentas Kadlubekas 
aprašė tokį jotvingių, jo vadinamų getais, tikėjimą: „Visi getai yra kvailai įsitikinę, kad vėlės, paliku- 
sios kūnus, vėl iš naujo įsiskverbiančios į gimstančius kūnus, nors, patekusios į šiurkščius bei kvailus 
kūnus, jos tampa kvailesnės bei šiurkštesnės...“ (BRMŠ I 209) Taigi dar vienas pomirtinio likimo atvejis, ' 
jau ciklinis atgimimas, nepašalina sielos kaip amžino gyvybinio principo. Žmogus yra tvinkte pritvin- 
kęs gyvybinio principo, kuris po kūno luobu keliauja šioje žemėje, bet kad ir kokia pomirtinė būklė 
lauktų, principas neišnyksta. 

Vis dėlto nemirtingumą kaip sąvoką religinės terminijos vartosenoje, taip pat ir kulte atstojo kita 
nemirtingumo apraiška - amžinumas. Baltramiejus Anglas (Bartholomaeus Anglicus, apie 1190-1250) 
veikale Apie daiktų savybes (De proprietatibus rerum), sudarytame maždaug 1240 m., aprašydamas Li- 
vonijoje (kaip ir visose baltų žemėse) vyravusį mirusiųjų deginimo paprotį teigė, kad per deginimo 
ritualą tikėtasi patekti į kitą pasaulį, kuris apibūdinamas labai tiksliai: „Tarnus bei tarnaites degin- 
davo kartu su numirėliu ir jo turtais manydami, kad sudegintieji laimingai pasieks jų pramanytą 
gyvųjų šalį, kurioje kartu su visais gyvuliais ir tarnais [...] pateks į džiaugsmo ir amžino gyvenimo 
tėvynę“ (BRMŠ I 232-233). Liudijimas taiko tiesiai į idėjos centrą - dievai yra amžinybės ir nemir- 
tingumo teikėjai, jų pasaulis yra amžinas, ir žmogus ar, tarkime, netgi daiktas gali įgauti amžinumo 
ir nemirtingumo kokybę, patekęs anapus. Taigi dievų nemirtingumas yra tarsi išvestinė, antrinė 
ypatybė iš jų amžinumo. Ją patirti dievų amžinumo ir amžinojo dievų pasaulio dėka gali ir žmonės, 
tinkamai gyvenę ir tinkamai palaidoti. Amžinybės kategorijos ima galioti ir gyvūnams, ir net daik- 
tams, kai jie drauge su mirusiuoju atsiduria anapus. Dievų pasaulis lietuviams buvo ne tik gerovės, 
globos, saugos, bet ir amžinojo gyvenimo šaltinis. Nemirtingumas (asmeninis) buvo garantuojamas 
dievų amžinybe. Tiesa, įgyti jį nebuvo paprasta. Mirties ritualai privalėjo būti atlikti, tačiau jie tik 
atpalaiduodavo žmogaus sielą. Paskui mirusysis dar turėdavo įveikti kliūtį - kopti į aukštą kalną, 
link dievų pasaulio, šilumos, pavasario, amžinybės šaltinio, kur žiemoja paukščiai ir kur reziduoja 
dangaus dievai. 

Lietuvių ir prūsų kulto centruose degė amžinoji ugnis. „Amžinoji“ vartojama sinonimiškai „šven- 
tajai“, ir atrodo, kad tuos sinonimus lengvai vieną kitu keisdavo ir patys lietuviai; kulto centruose 
nuolatos prižiūrima šventoji ugnis buvo ir šventa, ir amžina. Ugnies priežiūra turėjo svarbią, gal net 
svarbiausią, reikšmę lietuvių tradicijoje. Ją prižiūrėjęs sakralinis sluoksnis, žyniai ir skaisčios mergelės 
(arba našlės), vaidilutės, rizikuodavo savo galva, jei ugnis jiems ją saugant užgestų. Amžinoji ugnis 
nebuvo tas pats kas aukojimo ugnis; aukos būdavo deginamos aukuruose, o šventojoje ugnyje, maiti- 
namoje ąžuolo malkomis, matyt, kas nors (ir tai gana simboliškai) deginta tik ypatingomis progomis 
(didelės karinės pergalės, kalendorinių pervartų ciklai). Šita pabrėžiama ugnies amžinybė garantavo, 

viena vertus, amžinybės dalyvavimą „čia ir dabar“; atitinkamai kaip iš dievų pasaulio, dausų, sklisdavo 
šiluma ir gausa, taip ir iš jos reprezentantės, amžinosios ugnies, į apylinkes sklisdavo dievų palaima, 
Nuolat degdama, ji atverdavo sakralią angą į viršų, nes ugnis, kaip ir Rigvedos Agnis, buvo pagrindinis 
dievų ir žmonių pasaulių tarpininkas. Jei šis tarpininkas ne „įžiebiamas“ kartkartėmis, o dega nuola- 
tos, grynai techniškai garantuojama geresnė, aukštesnio lygio amžinybės transliavimo kokybė. Taigi 
amžinoji ugnis kiekviename kulto centre garantavo, kad čia yra atviri vartai ir kad žmonės, aukojantys 
aukuruose ir besimeldžiantys tuose centruose, tikrai pasieks savo adresatus. 

Minimas ir amžinai žaliuojantis ąžuolas pagrindinėje baltų šventvietėje - Rikojote, arba Romo- 
vėje, - ši šventvietė buvo bendras centras prūsų ir kuršių, ir lietuvių bei žemaičių ir latvių gentims, 
Simonas Grunau (7-miręs apie 1531), XVI a. pradžioje perteikdamas senąją prūsų religinę tradiciją, 
teigia, kad Rikojoto ąžuolas „visada būdavo žalias, žiemą ir vasarą“, ir priduria manąs, kad tas amži- 
nas žaliavimas buvęs velnio klastos darbas (BRMŠ II 104). Ąžuolas buvo apsuptas audeklu, netoliese jo 
degė amžinoji ugnis, jame stovėjo dievų stabai. Ir pačiam „centriniam baltų pasaulio ąžuolui“ buvo 
priskiriama amžinojo žaliavimo funkcija, ir šitą pačią mitologemą matome turint skandinavus, kurių 
šventykla Upsaloje irgi buvo įrengta panašiai kaip prūsiškoji, o joje augęs galingas ąžuolas, žaliuojantis 
vasarą ir žiemą: Arbor juxta templum stabat ingens patulis diffusa ramis, aestate et hyeme iuxta virens; šitą pa- 
vyzdį pateikdamas, Adomas Bremenietis irgi taria, kad negalįs paaiškinti šito reiškinio: genus eius nemo 
potuit edicere (LPG 217). Nei A. Bremenietis, nei S. Grunau, abu dvasininkai, neabejoja ąžuolo žaliavimo 
faktu, tik vienas mano, kad tai galėjo būti kokios ypatingos rūšies medis, kitas - kad tai velnio vylius. 
Nė vienas netvirtina, kad tai - pramanas, melagystė, - vadinasi, amžino žaliavimo faktas buvo žinomas 
ir pripažįstamas net krikščionių. 

Mums svarbu, kad abiejose Baltijos jūros pusėse auga amžinai žaliuojantis ąžuolas - tai liudija jo 
priklausymą sakralybės sferai ir jo, kaip tarpininko, autoritetingumą ir patikimumą. Upsalos ąžuolas 
buvo laistomas žmogaus krauju, kaip ir prie Masilijos (dab. Marselis) Galijoje augusi ąžuolų giraitė. 
Prūsijoje žmogaus kraujo auka buvo atnašaujama tik per švento ąžuolo pašventinimo apeigas, kai į jį 
būdavo įkeldinamas, jame įkurdinamas dievas. 

Akmenys - tai jau dangaus elementai, dalyvaujantys amžinybėje kaip ilgiausiai gyvuojantis fizinės 
gamtos kūnas. Akmuo jau savo fundamentalumu, pastovumu, rimtimi yra amžinybės modelis. Prie 
šventų akmenų aukota, degintos aukos, prašyta vaisingumo - tokie papročiai buvo paplitę beveik vi- 
same pasaulyje; Lietuvoje akmenų kultas irgi gyvavo ilgai, iki pat XIX-XX a., kai nuo senųjų tradicijų 
reliktų pereita prie prietarų. Bet akmuo irgi amžinybės atstovas, modelis, atplaiša. 

Taigi lietuvių kulto tarpininkai, šventi medžiai, ypač šventa ugnis, šventi akmenys - visi turi sąlytį 
su amžinybe; tai tam tikri amžinybės „atsišakojimai“, „emanacijos“, - čia galima vardyti ir žalčius, ir 
pačius dievų pavidalus, bet mums pakanka tų suminėtų dalykų, kuriuos patys šaltiniai įvardija kaip 
„amžinumo“ ženklą. Pirmiausia tai amžinoji / šventoji ugnis kiekvienoje svarbesnėje šventvietėje ir 
Rikojoto ąžuolas. 

Vis dėlto ne jie - amžinybės šaltinis. Amžinybės šaltinis yra pati amžinybė. Tik tai ne filosofinė 
kategorija, o konkreti dievų gyvenama vieta. 

Ji aprašoma sakmėse ir pasakose apie žmogų, kuris patenka į pomirtinį pasaulį, arba Dievas 
jį pasikviečia į svečius; ten praleistos 3 dienos virsta 3000 metų), šitai patvirtina ir teiginiai, kad 
viena diena danguje lygi 1000 metų?, arba tariama, kad žmogus trumpos viešnagės danguje metu 
praleidžia 2000 žemiškųjų metų?, dar kitur sakoma - 1000 metų? ir pan., metų skaičius gali varijuoti 
(penki, trys, du šimtmečiai), šimtmečiais gali virsti valandos, dienos, nes laikas ten eina visiškai 
kitaip; grįžęs žmogus nieko aplinkui nebeatpažįsta; tuo metu danguje ar svečiuose pas Dievą jam 
neatrodo, kad su laikų vyksta kas ypatinga“. Tai laiko gausa, laiko perteklius, laiko kitokybė - ki- 
tokiais vaizdiniais sunku išreikšti amžinybės pobūdį. Drauge amžinybė yra ir gausos šaltinis - ten 
suvalgęs žemuogę ar pusę žemuogės žmogus visiškai pasisotina“. Sakmės ir pasakos taiko turimas 
išraiškos priemones, o jos šiuo atveju ribotos. Tačiau „amžinybė“ lietuvių religijoje egzistavo - 
buvo suvokiama kaip dievų buvimo būdas, prie kurio žmogus galėjo priartėti ir jame dalyvauti (žemė- 
je - regėdamas amžinąją ugnį, aukodamas ir būdamas dievų akivaizdoje, o teisingai ir darnoje su die- 
vais nugyvenęs savo gyvenimą galėjo tikėtis amžinojo). Pavyzdžiui, apie senuosius lietuvius 1582 m. 
Motiejus Strijkovskis liudija: „Ten lietuvių kunigai pagonių papročiu savo dievams aukas už mirusių- 
jų kunigaikščių vėles atnašavo (nes tvirtai tikėjo ir sielos nemirtingumą, ir Paskutinį teismą, ir pri- 
sikėlimą iš numirusiųjų), ir amžinoji ugnis be paliovos dieną naktį kūrenosi“ (BRMŠ II 554-555). Čia 
M. Strijkovskis gal ir pats nenuvokia, kad jo apibūdinime asmeninis nemirtingumas siejamas būtent 
su amžinąja ugnimi; bet tai suprantama, juk ištakos tapačios. Nemirtingumas - tai dalyvavimas am- 
žinybėje, bet ne tapatus jai, o kylantis iš jos pačios - amžinybės, kaip iš amžinybės kyla ir amžinoji 
ugnis. Beje, ji ir perveda mirusiuosius. 


'* LTR 46/3/. 421 /64/. 

*  Elisonas J. Dievas senelis // Mūsų tautosaka. K.. 1935, t. VIII. p. 231-232; LTR 358 /610/, 374 d/1942/. 
3 LTR 397 /57/; LMD I 324 /11/. 

* LTR 370 /310/. 

* Plačiau žr. Beresnevičius G. Dausos. V., 1990. p. 169-170. 

$ LTR 462 /90/. LMD I 105 /28/, LMD I 324 /11/ (...). Plačiau žr. Beresnevičius G. Op. cit., p. 168-170. 

III. 2. DIEVAI 
IR JŲ PAVIDALAI 


Antropomorfika ir zoomorfika. Senieji šaltiniai, ypač ordinų kronikos, nesistengė ar net vengė minėti 
lietuvių dievų vardus, daugiausia būdavo minimos abstrakčios „jų dievų“, t. y. „pagonių dievų“, sąvo- 
kos, arba išorinės, labiausiai pastebimos religinės apraiškos (priesaikos dievams, aukojimai, „gamtos 
kultai“). Dievų vardai gal teutonams ir buvo žinomi ne blogiau nei slavų metraščiams, tačiau jie buvo 
nurašomi kaip „velniavos“ ir neįtraukiami į kronikas; tai, beje, būdinga visiems krikščionių metraš- 
- tininkams lietuvių pagonybės laikotarpiu. Lietuvių XIX-XX a. folkloras dievų pavidalus nusako gana 
nuodugniai, tačiau ankstyvieji šaltiniai to neperduoda, tad ką nors nuvokti tegalima labai fragmentiš- 
kai. Giraičių kultas, amžina ugnis - šie dalykai buvo pastebimi, tačiau kulto adresatai praslysdavo pro 
akis, Tiesa, slavų šaltiniai, J. Malalos chronografijos intarpas ir Ipatijaus metraštis, išvardiję lietuvių ir 
Mindaugo dievus, leidžia nuvokti, kad tai antropomorfinis dievų ketvertas. Dangaus Dievas dar vadi- 
namas Nunadieviu ar Andajumi, taip pat minimas lietuvių folklore kaip žilas senelis; Perkūno-Divirik- 
so išvaizda tautosakoje irgi puikiai nusakyta: tai vidutinio amžiaus griausmavaldys, svaidantis žaibus, 

raudonbarzdis / rudabarzdis, raudonu veidu, važinėjantis ožių traukiamu dviračiu vežimu per dangaus 
tiltus. Išvaizda kone tapati Indros ar Thoro išvaizdai. Galimas dalykas, Perkūnas arba raguotas, arba 
mūvi raguotą šalmą. Tai sena valdančiojo dievo atributika, būdinga dar šumerams ir babiloniečiams, 
kur Anas / Anu, vyriausiasis dievas, vaizduojamas su raguota kepurėle. Trečiasis dievas, kalvis Telia- 
velis, savaime suprantama, yra pabrėžtinai antropomortiškas, jis nukala ir užmeta Saulę ant dangaus 
skliauto. Teliavelis vėliau susilieja su folkloriniu Velniu. O Žvorūna / Medeina turi tam tikrą zoomorfi- 
nę aplinką kaip miško, girios šeimininkė, čia pabrėžiami atributai, galintys kiek priminti keltų Kernu- 
no (Cernunnos) raguotumą ar keltų, graikų, romėnų arba Rigvedos epochos arijų ir hinduizmo pomėgį 
dievams suteikti pasivertimų ir zoomorfinių pavidalų ar atributų laisvę, vis dėlto nekeičiant pagrindi- 
nio pavidalo: Dzeusas gali pasiversti gulbinu, kaip ir Višnus žuvimi, Cernunnos, Thoras ar Perkūnas yra 
raguoti, juos gali lydėti ir dažnai lydi žvėrių palyda bei simboliai, tačiau tai tik išreiškia vieną ar kitą 
dievybės funkciją (dažniausiai valdšią ar galią). Kartais raguotus dievus galime sieti su rekonstruojamų 
senųjų medžiotojų Žvėrių valdovu (viešpačiu), pusiau antropomorfine, pusiau zoomorfine figūra, nors 
visos panašios sąsajos ganėtinai sąlyginės dėl medžiagos stokos. Zoomorfika panteono viršuje lietuvių 
atveju ir pasireiškia tik kaip valdžios, galios atributika. Zoomorfikos prigimtis gali būti kitokia, tačiau 
oficialiame panteone ji pajungiama socialinėms valstybinės ideologijos reikmėms. 

Svarbieji dievai, ne valdantys hierarchai, tačiau valdantys savo sferas, įsivaizduojami neabejoti- 
nai antropomorfiškai. Kaip matysime, Gabija, ugnies deivė, įsivaizduojama moters pavidalu, kaip ir 
Laimė ar Laumė, karo dievas Chaurirari vaizduojamas raitas, kaip ir Dievo sūneliai, minimi lietuvių 
dainose, Aušrinė ir Vakarinė, siejamos su Venera bei jos judėjimu dangaus skliautu, budina Saulę ar 
kloja jai patalus, taigi ir jos abi, ir Saulė įsivaizduojamos antropomorfiškai, nepaisant to, kad pagrin- 
dinis lietuvių mitas, funkcionavęs XIII-XIV a. lietuvių oficialiosios religijos horizonte, Saulę nužemi- 
no iki paprasto metalo luito, kurį stebuklingasis kalvis Teliavelis nukalė ir užmetė į dangų. Įdomus 
atvejis - Saulės įvaizdis dėl Teliavelio veiklos taip sumenksta, kad ima atsigauti tik vėlyvame folklore, 
kur piemenų dainose ar tiesiog liaudies dainų poetikoje atsiranda „saulelė močiutė“, „saulelė motinė- 
lė“ ir pan. Vis dėlto nepaisant Saulės stelbimo karių mitologijoje, ji išlaiko savo dvilypį pavidalą; kaip 
pažymi A. J. Greimas, Saulė lietuvių liaudies dainose „laisto žalią rūtą“, „turi broliuką kalviuką“, prašo 
kalvių, kad šie nukaltų jai aukso taurę, aukso žiedelį, tekina bėgioja tiltais, ridena aukso žiedą (nors ir 
drauge teka „pro vario vartelius“); taigi, pasak A. J. Greimo, Saulė „drauge pasirodo dviem skirtingais 
pavidalais - tai ne tik apskritas dangaus šviesulys, bet ir antropomorfinė, moteriška figūra“?. Na o 
mitiniam mąstymui dvilypė vieno fenomeno raiška nesukelia sunkumų. 

Kita vertus, nuo padangių leidžiantis panteonu žemyn, zoomorfikos ima vis gausėti, Aitvaras, turtų 
teikėjas, apibūdinamas kaip ugninis gaidys ar gyvatė, gimsta jis iš gaidžio kiaušinio. Tautosakoje mini- 
mas „gyvačių karalius“, žinomas ir Indijoje, ir Europos folklore kaip išminties ir gyvačių globėjas, bent 
jau Lietuvoje taip aiškiai į dievybę neperauga, tai tik „gyvačių karalius“, bet ne „gyvačių dievas“. Lie- 


" Greimas A. J. Tautos atminties beieškant. Apie dievus ir žmones. Vilnius-Chicago. 1990, p. 468 ir t. 


83 


tuvoje iki pat XIX-XX a. sandūros namuose laikyti žalčiai, jie gerbti kaip gyvybinių galių ir chtoniškojo 
pasaulio, galbūt ir protėvių pasaulio reprezentantai, lygiai kaip anapusinio pasaulio atstovais laikyti 
paukščiai, šaltąjį metų laiką leidžiantys dausose, su mirusiais protėviais dangiškos šilumos pasaulyje, o 
pavasarį parskrendantys žemėn ir atgabenantys pavasarį. Toks pasaulis būdingas ir slavams - jų irijus 
yra dangiška protėvių pasaulio vieta ir drauge paukščių žiemojimo vieta, bendra ir mirusiesiems, ir 
paukščiams; čia neabejotina baltų substrato įtaka slavų mitologijai. Tačiau paukštiškų atributų lietuvių 
dievai, akivaizdu, neįgyja, aitvaras, kuriam skraidymas esminis bruožas, mieliau vadinamas „ugnine 
gyvate“ ar „ugniniu žalčiu“, skrendančiu padebesiais. Gal tai dėl ugninės, bet vis dėlto chtoniškos jo 
prigimties. Jo paukštiškumą teišreiškia gaidžio pavidalas, - vis dėlto gaidys nekoks skrajūnas. Kita 
kalba apie galimą lietuvių Šventpaukštinio (Swieczpunscynis), paukščių dievo, išvaizdą. M. Strijkovskis 
jį apibūdina kaip dievą, „kurio žinioje buvo vištos, žąsys, antys ir visi kiti paukščiai, tiek naminiai, tiek 
laukiniai; tam aukų neaukodavo, sakydavo, kad tai esąs lakiojantis dievas“ (BRMŠ II 547). Motyvacija, 
žinoma, įdomi - vietos neturinčiam, skrajojančiam dievui neaukojama, bet tai mums gali nurodyti į 
skrajūnišką Šventpaukštinio išvaizdą. Kita vertus, pats skrajojimas kulto galimybės nepanaikina. Lie- 
tuvių protėvių dvasioms, įsivaizduojamoms paukščių pavidalais, aukojama per Vėlines, Kūčias ar kitas 
su nekrokultu susijusias apeigas. 

Tačiau paukščių dievas neturi aukojimo privilegijos, tarsi ir būtinos dievams - matyt, „vietos 
neturėjimas“ žemdirbių psichologijai neatrodė pagirtinas dalykas, o be to, protėviai, nors ir lakio- 
davę tarp dausų ir žemės, savo vietą turėjo: pačias dausas, o žemėje jie reikšdavosi prie jiems palie- 
kamų aukų. Kita vertus, Šventpaukštinis galbūt neturėjo hierofanijos vietos - vis vien buvo aišku, 
kur aukoti kitiems dievams, kad ir smulkiems („užpečky“, prie medžio, ąžuolo ar kadagio, sėdint ant 
balno, ar šventose giraitėse, ar tvarte, ar - kai kurioms paros metą globojančioms dievybėms - tam 
tikru paros metu). Skrajūnas dievas nebuvo susaistytas su hierofanišku objektu. Bet nėra hierofani- 
jos - nėra ir kulto. 

Gyvūnų dievai, tokie kaip Eraitis, Ėratinis - ėriukų globėjas, Kremata / Kremara - paršų ir kiaulių 
saugotojas, Krukis - kiaulių dievas, kurį garbina kalviai ir pan., minimi XVI-XVII a. šaltiniuose, bet jų 
išvaizdos aprašymų nėra. Bičių deivė Austėja kildinama iš austi („šen bei ten lekioti“), bet taip pat ji 
susijusi su pačiu audimu - ji galėjo turėti kokią bitei artimą detalę, kaip ir Babilas / Bubilas (iš „bab“, 
„bub“) galėjo būti panašus į bitę ar traną, tačiau jų išvaizdą gali kiek nusakyti tik vardai, apibūdinimų 
šaltiniuose nėra. 

Labai daug zoomorfikos folklorinio Velnio įvaizdyje. Ją surinko ir nuodugniai išnagrinėjo N. Vė- 
lius; tyrinėtojas pastebi didžiulį zoomorfikos klodą Velnio įvaizdyje, taip pat ir šio mitologijos per- 
sonažo sąsajas su gamtos elementais bei augalais*. Velnias turi savo gyvulių (chtoniškos prigimties 
ar kenkiančių), pasiverčia arkliu, dažnai turi arklio kanopas, uodegą, lygiai dažni velnio pasivertimai 
ožiu ar jo pasirodymas su ožiškais atributais (barzda, kanopomis), dažnas pasivertimas, pasirodymas 


5 Vėlius N. Chtoniškasis lietuvių mitologijos pasaulis. Folklorinio velnio analizė. V., 1987. p. 59106. 

vilku, - visa tai primena antikinius Paną, Fauną, satyrus, siejamus su piemenavimu ir gyvuliais, arba 
Apoloną, kurio vilkiškumas mitologijoje labai stiprus. Tai yra zoomorfika šiuo atveju žymi tolimą es- 
minę indoeuropietišką gyvulius ir galvijus globojusių dievybę, kuri skirtingose mitologijose vis dar 
tebeminta iš tų pačių indoeuropinių šaknų. Zoomorfika čia - būdas nurodyti labai archajišką išraišką 
tos dievų, žmonių, žvėrių vienovės, kuri turėjo būti stipriai išgyvenama, tarkime, medžiotojų bendruo- 
menių visoje egzistencijoje ir kultuose; ir vėl mes pastūmėjami hipotetinio Žvėrių viešpaties (valdovo) 
epochos link. 

Galima čia pridurti ir kitą, pirmosios nepaneigiančią versiją - dievai tokie galingi ir didūs, kad bent 
kai kurių jų raiška apima visus kosmoso sluoksnius, ir jų galia išeiti prieš visą kosmosą ir prieš žmogų 
visiškai neatima iš jų galimybės pasirodyti ir iš „gamtos vidaus“ - per medžius, žvėris, stichijas. 

Trečia zoomorfiką paaiškinanti versija irgi gali būti prisimenama: žvėrių atributai - tai simbo- 
liai, kuriais šiaip jau neišreiškiamaNdievų prigimtis gali būti parodyta ar priminta žmonėms; žvėrių 
atributika simboliškai nurodo į pranokstančias ir kitokybiškas dievybės prigimties „vietas“. Galiausiai 
lietuvių ar keltų, ar germanų zoomorfizmai toli gražu nepralenkia Egipto religijos zoomorfikos, kurios 
problema galutinai neišrutuliota ir iki šių dienų. Greičiausiai ji tiesiog daugialypė ir daugiabriaunė, 
ir vienas kuris paaiškinimas sudėtingos žvėries-žmogaus-dievybės samplaika sukuriamos jungties ir 
sakralios realybės potyrio neatskleidžia ir negali atskleisti. 

Vis dėlto pati dievybė vis vien lieka su nepalenkiama savastimi, nesvarbu per ką ji reikštųsi. Me- 
džių ar giraičių kultai toli gražu nereiškė „medžių kulto“ - kažkas vis vien už to medžio glūdėjo (gal 
galia, sakralumas, pati dievybė). Henrikas Latvis kaip tik ir parodo giraitės ar medžio akcidentalumą 
dievybės požiūriu: kronikininkas pateikia vieno lyvio pasakojimą iš 1205-1206 m. Iš miško slėptuvės 
išėjęs lyvis pasakojo: „Aš mačiau lyvių dievą, kuris mums išpranašavo ateitį. Jo atvaizdas, išaugęs iš vie- 
no medžio nuo krūtinės iki galvos, pasakė man, kad rytoj atžygiuosianti lietuvių kariuomenė“ (BRMŠ 
I 286). Medis šiuo atveju - tarpininkas, materializacijos, inkarnacijos vieta. Hierofanija apskritai ir 
teofanija šiuo konkrečiu „lyvių dievo“ atveju. 

Dievai yra kitokybiški, ir jų kitokybė neleidžia jiems bendrauti su žmonėmis tiesiogiai, t. y. „akis 
į akį“. Tam jiems reikia objektų, šventų daiktų, hierofanijų. Medžių, žvėrių, žvaigždžių, akmenų. Jų 
pavidalai kartais „apkimba“ detalėmis tų objektų, per kuriuos jie reiškiasi, bet tai nekeičia esmės. Jų 
kitokybės ir galios. 

Numina. Lotynų kalbos žodis numen reiškia dievybę arba jos apraiškas, dalyvavimą kur nors. Tai 
taip pat ir sutikimo ženklas, linktelėjimas, valia, dievo statula, numina divum; klajojančios dievybės 
arba planetos - tai numina vagantia; tai ir mirusiųjų vėlės, ir dieviškumas, ir orakulo ištarmė. Ši sąvoka 
nepaprastai plati ir gili ir ypač išplėtota religiniame kontekste. Religijų istorijoje numina - tai siaurų 
funkcijų romėnų dievai, kurie aptinkami žynių knygose (Indigamentose) ir globoja javų sėjos, dygimo, 
žydėjimo, brendimo, pjūties laiką, santuoką, vaiko pradėjimą, jo pirmą riksmą, pirmą pasivaikščiojimą, 
grįžimą namo ir t. t. 


85 


J. Lasickio ir M. Strijkovskio aprašyti dievai labai primena tai, ką religijų istorikai randa romėnų ir 
italikų mitologijoje. Romėnų daugybė siaurų funkcijų dievų, lietuvių XVI a. panteonas, latvių „motės“, 
„motinos“, lokalios keltų dievybės - visa tai išsidėsto mitologijose kaip bendra alternatyva didžiųjų 
dievų laukui. Tik alternatyva jis, pasak kai kurių teorijų, tampa jau vėlesnėje fazėje, nes ir didieji die- 
vai esą išsirutuliojo iš tokių numina. Vienas iš tokios teorijos pagrindėjų, Hermanas Useneris, atkreipė 
dėmesį ir į lietuvišką vėlyvųjų šaltinių numina sąrašą. 

N. Vėliaus teigimu, H. Useneris savo tyrinėjimais „įsitikino, kad baltai yra išlaikę seniausią religi- 
jos etapą, kai atskiros „sritinės“ ar net „akimirkos“ dievybės dar nėra įgijusios bendrų suasmenintų 
bruožų. Šią religiją jis lygino su Romos provincijose klestėjusia valstiečių religija, kuri iš esmės skyrėsi 
nuo oficialiosios?. H. Usenerio manymu, pradžioje egzistavo „akimirksnio dievybės“ (Augenblicksgėt- 
ter), iš kurių vėliau susiformavo vietos arba sritiniai dievai (Sondergėtter). Jiems rutuliojantis, atsirado 
ir gentinės, daugiafunkcės asmeninės dievybės, aplipusios mitais ir suasmenintos; tiesa, kaip teisingai 
pažymi N. Vėlius, tai evoliucionizmui artima teorija, o be to, kaip ir dažnas tyrinėtojas, H. Useneris 
nepastebi stipriai pabrėžtų lietuvių panteono asmeniškų dievų ir į tyrinėjimus neįtraukia XIII-XIV a. 
slavų šaltinių, nepastebi aukšto rango asmeninių dievų egzistavimo lietuvių mitologijoje (Dievas / Nu- 
nadievis, Velinas, Žemyna, Saulė, Aušrinė ir kt.!?), 

H. Useneris taikliai pastebi, kad paprastame lietuvių liaudies gyvenime nerasi nė vieno reikalų 
ar darbų baro, kuris nebūtų pavestas tam tikros dievybės globai, ir išvardija daugybę dievų: namų, 
ūkio, gyvulių ir jų prieauglio, namų keitimo, net ir musių išmatų, joms buvo specialus dievas - (Musių) 
Birbiks; taip pat drąsiai bei gyvai padaryti veikėjų pavadinimai - nomina agentis, pvz., Blizgulis snie- 
go dievui nusakyti, „maurotojas“ Baubis - galvijų dievui, „lygintojas“ Liginczus yra teisingumo dievas. 
Apibendrindamas dievų gausą, juos vardydamas ir pagal vardus skirstydamas į grupes, H. Useneris 
pastebi ir savo samprotavimais yra visiškai teisus: „Vargiai atsiras bent vienas esminis lietuvių mito- 
logijos dalykas, apie kurį nieko nežinotume.“"! Taip ir yra, ir J. Lasickio veikale, sakykime, tos sritinės 
dievybės, arba numina, išdėliotos taip, kad apima visas sferas, veiklas, vyksmus. Kita vertus, visos šitos 
daugybės sritinių dievų egzistavimas - kol kas plačiau to neaptarinėsime - visiškai nekoreliuoja su 
aukštųjų dievų asmenimis. Ar jie yra tokių sritinių dievybių plėtotės rezultatas, daugiau nei abejotina. 
Šitą klausimą kol kas atidedame, o dabar pažvelkime, kokie reiškiniai ir kokie gi pavidalai slypi anapus 
sritinių dievų ir apskritai anapus numina kategorijos. 

„Sritiniai dievai arba Sondergėtter yra dieviškos galios, valdančios ribotą sritį ir nuolat atliekančios 
tą pačią veiklą“ - šiandien tokia sąvokos samprata teikiama religijotyroje; pats žodis atsiradęs iš Varono 
vartoto di certi, nusakančio, jog anapus kiekvieno paskiro reiškinio slypi ir paskiras dievas, plg. Varono 
aprašytas žemės dirbimo fazes globojančias dievybes; kai kurie šių dievų buvo žynių spekuliacijos pro- 


2 LM.T 1, p. 418. 


'0 LM. T. 1, p. 418-419. 
" LM. T I, p. 429. 

duktai ir kulte neturėjo didesnės reikšmės, tačiau jie vis dėlto egzistavo!*. Apie jų išvaizdą, kaip ir romėnų 
atveju, vargiai ką galima pasakyti, - Lauksargis, Eratinis, Gardunytis, Budintoja, Apidomė, Prigistis ir t. t. 
nebūtinai turėjo būti antropomorfiniai - jie tikrai siaurų funkcijų dievai, kurių funkcija ir yra globa, ir 
jie neturi nei mitologijos, nei dažnu atveju pakankamai ryškių vaizdinių. Tiesa, kai kurie to paties sąrašo 
dievai, pvz., Aušrinė, Medeina ir Ragaina, tas pats Perkūnas, tautosakoje turi aiškius atitikmenis ir vaiz- 
duojami antropomorfiškai, arba bent jau turi pavidalus, tarkim, kaukai. Tačiau lieka aiški grupė dievų ir 
deivių (labai neaiškiai varijuojant lyčiai - J. Lasickis čia painiojasi, kaip galbūt ir patys žemaičiai), kurie - 
tikrai neturi pavidalo, mitologijos ir yra būtent tokių graikams, keltams, italikams, latviams būdingų nu- 
mina lietuviškas atitikmuo. Tai dievybės, kurios „valdo ribotą sritį ir nuolat atlieka tą pačią veiklą“, kurių 
prigimtis nei išvaizda nežinomi, tačiau, žemaičių žodžiais tariant, „jie esą žmonių pagalbininkai, ir todėl 
į juos reikią kreiptis“ (BRMŠ II 595). Jų yra daug ir jie turėtų būti įvardijami kaip paskira numen klasė, pa- 
skiras panteono lygniuo, būtent koNios nors funkcijos ar vietos įsikirtę ar joje įstrigę dievai. Turime gražų 
jų vardą, tikėtina, jeigu jis jiems ir ne pritiko, vis dėlto tinka - tai deivilai. 

Šį žodį mokslinėje literatūroje yra vartojęs A. J. Greimas, apibūdindamas kaip tik J. Lasickio mini- 
mas dievybes", ir mes jį skolinamės šiai numina klasei pažymėti. LKŽ pateikia tokias deivilo reikšmes: 
dievaitis, deivilystė - deivilų garbinimas, deiviliškas - susijęs su deivilais, taip pat deivinti, esama ir 
kitokių formų, plg. „Ant gabjaujo mušma deiviui gaidį“. 

Baigdamas noriu pažymėti, kad anapus numina ir ženklų visada gali slypėti numen - tuos ženklus 
skleidžiantis šaltinis; ir tokių deivilų galėjo atsirasti ir reikštis labai skirtinguose lygmenyse; mitologi- 
jos ir kulto nebuvimas visiškai nereiškia, kad deivilai nepatenka į religinio potyrio lauką, nesireiškia 
kaip dievų galia ir valia. 





12 RCGG V. p. 135. 
'* Greimas A. J. Min. veik., p. 325-342. 

IlL4 3, GALIA 


XIII a. pradžioje, kai lenkų misionierių veikla baltų kraštuose davė pernelyg menkų vaisių ir naująjį 
tikėjimą buvo gana sunku ne tik skleisti, bet ir išlaikyti, popiežius kreipėsi laišku į lenkų kunigaikštį, 
kad šis skirtų misionieriams kokį kaimą, kur jie galėtų kaip nors pramisti. Mat misionieriai norom ne- 
norom turėjo elgetauti pas savo atverstuosius, kurie ir taip jautė aplinkos spaudimą; popiežius nusakė 
gana dviprasmę misionierių padėtį: „Jie, kęsdami neturtą ir nepatogumus, negali gerai savo tarnybos 
. atlikti. Mat jie gėdijasi eiti pas naujai į tikėjimą atverstuosius elgetauti laikinųjų dalykų, kad kartais 
neatrodytų iešką palankumo visai ne Jėzui Kristui, bet sau naudos, ypač kai pagonys juos tuoj apipila 
priekaištais, jog mūsų Dievas esąs vargšas, o jų dievai, būtent demonai, - pertekę“ (BRMŠ I, 216-217). 
„Pertekimas“, gausa - tai motyvai, dažnai pasikartojantys lietuvių ir kitų baltų genčių šaltiniuose. Tie- 
sa, tai tik vienas iš galią liudijančių aspektų, ir jis labiau išnyra vėlesniuose šaltiniuose, kur dievai savo 
galias rodo valstietiško religingumo terpėje. 

Eiliuotoji Livonijos kronika (apie 1290 m.) apie stabų daužymą užsiminusi rašo, jog „stabmeldžių 

širdys“ greitai atsileidžia, kai pamato krikštytojus naikinant jų šventenybes, kurios nepasipriešina - 
mat taip krikščionių Dievas pasirodo stipresnis už juos (BRMŠ I 305). „Stiprumo“, „galios“ motyva- 
cija papildomai iškyla per galutinį Lietuvos ir Žemaičių krikšto etapą, kai „pagonys“, savo valdovų 
verčiami atsisakyti senojo tikėjimo, krikštijasi, aiškindami savo sprendimą tuo, kad jų senieji dievai 
nugalėti, šventvietės sutryptos, šventa ugnis užgesinta, šventi miškeliai iškirsti, ir žemaičių išrinktas 
atstovas karaliui Jogailai taria: „Kadangi mūsų dievai, kuriuos garbinome protėvių pavyzdžiu, tavo ir 
tavo karių, šviesiausiasis karaliau, buvo sunaikinti ir, būdami silpni bei nepajėgūs, buvo lenkų Dievo - 
nugalėti, apleidžiame tuos savo dievus ir apeigas ir šliejamės prie lenkų ir tavo Dievo, kaip stipresnio“ 
(BRMŠ I 582). Pasiteisinimas lygiai kaip karo teisėje. Stipresniam Dievui nugalėjus senus dievus, jie 
kvalifikuojami kaip silpnesni ir pereinama prie stipresniojo. Tačiau, po teisybei, šie vieši pareiškimai 
nieko nekeitė - tradiciniai lietuvių dievai išties smuko, tačiau liaudis maldas Perkūnui ar Mėnuliui, 
ritualus, ką kalbėti dpie galingą sėnąsias tradicijas perteikusį paprotyną, ir, suprantama, maginį lyg- 
menį išlaikė iki pat XIX-XX a. 

Galios neparodantys ar galios neturintys dievai neverti pagarbos, tačiau šiaip „normaliomis sąlygo- 
mis“ ji tiesiog trykšta visur kur, ne tik materialios gausos pavidalu. Ta pati kronika, aprašydama 1219 m. 
lietuvių žygį į Livoniją, mini, jog Perkūnas užšaldo Rytų marias, arba kitaip Kuršių įlanką, ir leidžia 
lietuviams atlikti apeinamąjį manevrą per užšalusios įlankos ledą (BRMŠ I 306). Žynys, burdamas prieš 
žemaičių karo žygį į Kuršą, šiems pažada pergalę ir dievų palankumą, jei jie, protėvių papročiais, pa- 
aukos trečiąją grobio dalį (BRMŠ I 309). Tai yra dievų galia „yra visada ir visur“, prie jos tik aukojimais 
dera prisidėti ir naudotis jos teikiamais vaisiais - XIII-XIV a. tai dažniausiai mūšio sėkmė, po kurios 
aukojamas grobio trečdalis ir vienas burtais parinktas belaisvis. Dievų galia reiškiasi ir atmosferoje, 
pvz., Perkūnas geba užleisti didelį speigą ir užšaldyti jūros įlanką. Kitur jau Vytauto laikais, taigi po 
krikšto, lietuvės moterys vis dar meldžia to paties Perkūno, kad jis tvarkytų lietų ir saulę, ir piktinasi 
misionieriumi, kuris trukdo šiam reikalui (BRMŠ I 595). 

Bet ši galia yra ir istorinė duotybė. Žemaičiai, pasak tos pačios Livonijos kronikos, 1261 m. įkalbinėja 
karalių Mindaugą atsisakyti krikšto ir grįžti prie savo dievų, o politinių nesėkmių priežastį jis turįs 
įžvelgti savo atsimetime nuo dievų ir protėvių, kurie istoriškai drauge visada sudarė tandemą: 


Jei atsisakysi Kristaus, 

Ir žemaičiai tau pagelbės, 
Nuoširdžiai tave jie myli, 

Reik su jais iš vieno eiti 

Ir atmesti krikščionybę. 

Tu dėl to turi kentėti, 

Kad, garbings karalius būdams 

Ir turtingas, ir galingas, 

Tu savus dievus apleidai. 

Tėvus visad jie globojo 

Ir jiems suteikė pagalbą. (BRMŠ I 312) 


Šita pagalba yra pasitikima, tačiau kariams visada žinoma ir apie viso karo, ir kiekvieno mūšio per- 
mainingumą, tad 1287 m. žiemgaliai, rengdamiesi žygiui prieš Livonijos ordino pajėgas, samprotauja, 
drąsinasi dievų pagalba: 


Ryžkimės padėti galvas. 

Gal dievai mūs žygį laimins. 

Mums pakaks jėgų kovoti, 

Mes sutrinsim tą galybę. (BRMŠ I 314) 


Žiemgaliai patirs didelę pergalę, bet kol kas jie daro išlygą „gal“, „jeigu“, „jei dievai panorės“ (Wollen 
vns die gote selde geben) (BRMŠ I 305). Taigi dievų galia ir jų pagalbos veiksmingumu nėra abejojama, 
tačiau galios suteikimas, išskleidimas yra dievų valioje. Čia svarbu ne tik tam tikras karių pasikliovimas 
dievais, bet ir žinojimas, kad pagalba ne visada ateina, ir baltų įsitikinimas, kad likimas yra nulemtas iš 
anksto, tam tikras lietuvių ir latvių fatalizmas. Pergalės atveju tai dievų galių naudojimas per palaimą, 
pralaimėto mūšio atveju dievų galia nekvestionuojama, tiesiog sakoma „taip Laima lėmė“ (romėniško- 
sios frazės hoc erat in Fatis lietuviškas atitikmuo); beje, lietuvių fatalizmas etnografiniuose aprašymuo- 
se gana dažnai minimas, dar daugiau, juo aiškinama ta aplinkybė„kad lietuviai visose armijose laikomi 
gerais kariais, t. y. stipriai fatalizuota savimonė leidžia pernelyg nesibijoti žūties mūšio laiku, kuri 
galinti ateiti tik „savo laiku“, „savo valandą“, „nulemtą akimirką“ - taigi nei anksčiau, nei vėliau. Plg. 
G. Ostermejerio (Ostermeyer) ir M. Tyco (Tietz) Mažosios Lietuvos lietuvių charakterio apibūdinimus; 
pirmasis 1775 m. rašo: „Laima, arba Laimė, yra žmogaus valdovė nuo jo gimimo iki gyvenimo pabaigos; 
ji yra sėkmės ar nesėkmės deivė, panašiai kaip romėnų parkos. [...Į Laima lemdavo žmonėms gerus ir 
blogus gyvenimo įvykius grynai savo nuožiūra, ir niekas negalėdavo išvengti to, kas jam būdavo skirta. 
„Taip Laima lėmė“, - sako viena patarlė, išlikusi iki mūsų dienų. Žmonės ir dabar kitaip nemano. Nė 
viena tauta, atrodo, nėra taip atsidavusi fatalizmui, kaip mūsų lietuviai“, o M. Tycas 1839 m. pažymi: 
„Lietuviai yra linkę tikėti absoliučia lemtimi. Dėl to jie lengvai randa paguodą nelaimėje; tuo tikėjimu, 
matyt, grindžiamas ir jų bebaimiškumas, ir iš jo išplaukiantis narsumas kare." Apie galios prasiverži- 


'* Lietuvių mitologija. V.. 2004. t. 3, p. 150-151. 

mą karo mitologijoje ir kariaunos religijoje dar kalbėsime kitame skyriuje, tačiau kol kas pakanka pri- 
siminti Perkūno, kaip Divirikso, tai yra tiesioginio kariaunos vado, kalkės įvaizdį XIII-XIV a. panteone, 
kalvį Teliavelį, nukalusį Saulę ir užmetusį ją ant dangaus, - galios aspektai čia tiesiog trykšte trykšta. 
O Likimo idėja irgi yra vienas iš galios prasiveržimo aspektų. Tik jei dievų valia ir galia skleidžiasi prie 
jų rituališkai jungiantis bei jais kliaujantis, aukojant jiems ir jais vadovaujantis gyvenime, tai Likimo 
ar lietuvių personifikuotame moteriškame deivės įvaizdyje galia veikia tiesiog užgriūdama ir negrįž- 
tamai. Laimės / Laimos įvaizdis, apie kurį dar kalbėsime, artimas antikos tradicijai. Lietuvoje su šia už- 
griūvančia galia, likimu, nediskutuojama: Laimos lėmimas - tai ta dievybės, numena bendro reiškimosi 
lauko dalis, kuri yra negrįžtama ir su kuria dėl jos begalinio pranašumo taikstomasi psichologiškai 
priimant lemties sprendimą ir nusilenkiant jam iš anksto. Tai yra fatalizmas, jei norime, jei norime - 
ypatingas religinio išgyvenimo potyris, išgyvenamas drauge su tikėjimu, šventumo pojūčiu, anonimiš- 
kumo ir asmeniškumo, galios elem*žntais. Fatalizmas yra lenkimasis Galiai, tam tikram jos aspektui, ir 
todėl fatalizmas yra religinis judesys. Ir lietuvių fatalizmas, kad ir kaip keista, nėra tas reiškinys, kuris 
kultūros istorijoje neretai suvokiamas kaip stabdys ar reiškinys, kurio reikia atsikratyti. Fatalizmas 
priklausė savimonei tokiu mastu, kad dažnai net nebuvo reflektuojama, kaip stipriai jis veikia. Netgi 
renesanso laikotarpiu lietuvių intelektualai rašydami traktatus apie lietuvių kilmę, pabrėždami legen- 
dinius tautos charakterio ypatumus, tą fatalizmą įpindavo kaip esmišką tautos išgyvenimą, savastį, 
kuri turėjusi būti būdinga jau jos protėviams ir duota nuo pat pradžių. Mykolas Lietuvis (Michalo Li- 
tuanus, apie 1490-apie 1560), renesanso publicistas ir visuomenės veikėjas (žinomas ir kaip Venclovas 
Mikalojaitis iš Maišiagalos), apie 1550 m. parašė traktatą Apie totorių, lietuvių ir maskvėnų papročius (De 
moribus Tartarorum, Lituanorum et Moscorum), kurio dalis buvo išleista Bazelyje 1615 m. Šiame veikale, 
kalbėdamas apie legendinių lietuvių romėnų protėvių iškeliavimą iš romėniškosios tėvynės, jis daugelį 
sykių įpina likimo temą, kuri nėra kažkas „šalia esančio“ ar vartojama kaip antikinė retorinė figūra 
ar aliuzija; ne, likimas čia sieja viską ir visus draugėn. Tremtin iš Taurikos (dab. Krymo pus.) kolonijų 
vykstantys romėnų tremtiniai kalba apie persekiojimus, kurie juos privertė išvykti, ir apie savo tremtį 
kaip apie likimo esmiškai nulemtus dalykus, plg.: „Nors mes leidžiamės į tą liūdną ir rūsčią kelionę: pa- 
likę malonią tėvų žemę, išvažiuojam ten, iš kur niekad nebesitikime grįžti, ir, toldami nuo tėvynės sie- 
nų, kasdien vis didesniu gimtosios žemės ilgesiu degsime, tačiau tą neišvengiamą likimą mums reikia 
pakelti juo kantriau, nes mes esame ne vieni; mūsų daug...“, „Ne linksmesnis likimas [...] ištiko ir mūsų 
artimuosius tėvynėje“, „Bet kadangi nepermaldaujamas likimas, kurio reikia klausyti ir kurio neįma- 
noma išvengti, mums to pavydėjo ir skyrė šiuos nuožmius pasityčiojimus, tai dabar kuo mažiausiai 
pagelbės tas jūsų susirūpinimas ir gailesys. Verčiau reikia bijoti, kad ir jūsų neištiktų toks pat likimas, 
t. y. kad jums kada nors netektų lipti į šiuos laivus ir kad pagaliau visa mūsų giminė neišnyktų...“ (BRMŠ 
II 403-404) Tą likimo kartojimą pastebėjęs šį fragmentą komentavęs N. Vėlius tvirtino, kad šis likiminis 
reikšmuo, minimas Mykolo Lietuvio, nepriklauso šio renesanso lietuvio antikinio išsilavinimo bazei, o 
kildintinas iš jo paties lietuviškos pasaulėjautos (BRMŠ II 400). 

III .4. RELIGINĖ ETIKA 


Egzistenciniai judesiai karo fone 


Ankstyvųjų viduramžių šaltiniai aprašydami baltų gentis kiek apibūdina ir jų charakterį. Kai kurie 
dalykai prieštaringi. Adomas Bremenietis, aprašydamas kuršius, teigia, kad tai gens crudelissima, žiau- 
riausia gentis (LPG 12), o prūsų sembus jis aprašo kaip „žmogiškiausius žmones“, Sembi vel Pruzzi, homi- 
nes humanissimi (BRMŠ I 190). Lietuvių charakterio to meto šaltiniai plačiau nekomentuoja, bet lietu- 
viai tuo metu, rodos, „įsiterpė“ tarp žiaurių plėšikautojų kuršių ir „žmogiškiausių“ sembų. Kuršiai tuo 
- metu veikė vikingų orbitoje ar bent vadovaudamiesi vikingų principais, o sembai buvo suinteresuoti 
nuo seno klestinčia prekyba, kurios centras buvo dar IX a. pabaigoje Vulfstano minėtasis Truso (Drū- 
sos) miestas tose teritorijose bei vėliau iškilę centrai aistiškame Baltijos pajūryje. 

Adomas Bremenietis paaiškinimą apie sembus toliau plečia ir jį motyvuoja: netoli jų Baltijos salose 
gyvena jūros plėšikai, baisesni už kitus, nes tie keliautojus paprastai parduoda, o šie nužudo. O sembai, 
gyvenantys kaimynystėje, „labai žmoniški žmonės, skubantys į pagalbą tiems, kurie jūroje atsiduria 
pavojuje ar užpuolami piratų. Auksą ir sidabrą menkniekiu laiko, turi gausybę kailių [įsigytų] iš kitų 

šalių, kurių kvapas mūsų kraštą persmelkė mirtinais išdidumo nuodais. O jie visa tai laiko niekais, ir 
manau, jog smerkia mus už tai, kad mes - galime įsigyti ar negalime - labai norime kailinių rūbų, tarsi 
tai būtų didžiausia laimė. Taigi vietoj vilnonių apsiaustų, kuriuos mes vadiname faldonais, jie dėvi tuos 
brangius kailius. Daug ko girtino galima būtų pasakyti apie tų tautų papročius, jeigu tik jie būtų Kris- 
taus tikėjimo...“ (BRMŠ I 191) Adomas Bremenietis čia užsiima didaktika, skirta amžininkams, bet tai ta 
pati tradicija, kuri dar antikos laikais, nors ir niekindama barbarų kultūras, vis dėlto sykiais pagirtinai 
atsiliepdavo apie jų papročius, tvirtumą, turtų niekinimą, ypač kai jau pati antika artėjo saulėlydžio 
link ir glebo. Kailiai Prūsijoje ir Lietuvoje buvo paprasčiausiai būtini dėl klimato sąlygų. Turtas tais 
laikais Aestlande buvo matuojamas tarnais, vergais, ginkluote, žirgais, galvijais, maisto produktais. Kad, 
tarkime, geri žirgai buvo labai vertinami, užsimena Vulfstanas, kuris mini ir stiprią turtinę diferencia- 
ciją. Turtas aisčiams buvo lygiai taip pat siektinas kaip ir Vakarų Europos gyventojams, tačiau turto 
vertinimo kriterijai buvo kiti. » 

Čia mums dėl šaltinių stokos tenka remtis giminiškų genčių medžiaga, nes patys lietuviai šalti- 
niuose dar beveik neminimi. Bažnytiniai dokumentai stabmeldžius keikia apskritai kaip krikščiony- 
bės, taigi ir bet kokios civilizacijos priešus; kai kurios kronikos pasakoja apie žygius į „pagonių žemes“, 
bet atrodo, kad pačios nesusigaudo, kokios genties pagonys prieš juos išnyra, pvz., Magdeburgo analai 
(Annales Magdeburgenses, 1147), aprašydami daugelio vokiečių, lenkų, „Dakijos karaliaus“ ir kitų kuni- 
gaikščių žygį prieš pagonis, teapibūdina juos kaip „gyvenančius šiaurės pusėje“ ir tik sykį paminimi 
prūsai (BRMŠ I 195-196). 

Minėtas Baltramiejus Anglas 1240 m. apie Lietuvą rašo palyginti nedaug, mažiau nei apie geriau 
Europai pažįstamos Livonijos gyventojus ar sembus. Jis Lietuvą priskiria Skitijos provincijai ir apie lie- 
tuvius sako, jog tai „stotingi ir tvirti, karingi ir žiaurūs žmonės“ (BRMŠ I 233). Mums svarbus ir ten pat 
pateiktas Lietuvos apibūdinimas, einantis išsyk po šios trumpos charakteristikos: „Lietuva - derlingų 
žemių kraštas; daug kur ji pelkėta ir apžėlusi miškais, drėkinama upių ir ežerų, joje gausu žvėrių ir 
gyvulių. Miškai ir pelkės ją apsaugo; be upių, miškų ir pelkių, ji nedaug teturi kitų sutvirtintų vietų 
(gyvenviečių). Ir todėl vargu ar ši sritis gali būti užkariauta vasarą, nebent tik žiemą, kai upes ir kitus 
vandenis sukausto ledas.“ (Ibid.) Šis samprotavimas, matyt, buvo nugirstas iš riterių, tuo metu jau sy- 
kiais mėginusių savo žygiais užgriebti ir Lietuvą; ir išties, kai Vakarų Europoje žiemos būdavo leidžia- 
mos puotaujant ir ilsintis pilyse, o pavasarį imama kariauti, Lietuvoje ir Prūsijoje XIII-XIV a. karinės 
kampanijos vykdavo būtent žiemą ir baigdavosi, pavasarį atšilus ir pažliugus keliams. Tad lietuviams 
karingumą demonstruoti tekdavo ne už miestų mūrų, o atvirame mūšio lauke. Tai turėjo lemti ir psicho- 
loginius, ir egzistencinius orientyrus; sąlygos, suprantama, negalėjo nerėpti ir religinio lauko. „Girios 
religingumas“ derinosi su proskynos, trako, žmogaus išskinto, iškirsto miško, išdeginto lydimo, tapusio 
dirbamos žemės lauku. Giria dengė, slėpė, teikė maisto, ir todėl XIII-XIV a. svarbiausia (ir vienintelė) 
deivė oficialiame panteone buvo girios deivė. Tačiau proskyna, dirbamas laukas buvo erdvė, iš kurios 
vėrėsi dangus, ir to dangaus žemdirbiai turėjo daug. Ir visą šią erdvę, visą kosmosą reikėjo ginti. 

Karinė etika 


Vulfstanas, kalbėdamas apie aisčius IX a., teigia, jog aisčių žemė (Eastland) yra labai didelė, turi daug 
pilių, kurių kiekvienoje yra karalius, ir tarp jų būna daug karų (BRMŠ I 168). Baltramiejaus Anglo pasa- 
kymas, kad nebuvo daug įtvirtintų miestų, yra visiškai teisingas, bet vis dėlto Lietuvoje stovėjo daugy- 
bė medinių pilaičių, kurios nebuvo juosiamos galingų akmens sienų, nes gynybos centras buvo pilaitė 
ant kalvos ar piliakalnio. Karai tarp genčių vykdavo... 

Šiame skyriuje programiškai remsimės vokiškomis kronikomis: Henriko Latvio Eiliuotąja Livoni- 
jos, Petro Dusburgiečio, Vygando Marburgiečio kronikomis, taip pat pacituosime Jano Dlugošo kro- 
niką. Bemaž neminėsime kitų šaltinių nei istorikų darbų; čia tik mėginsime vienu - egzistenciniu - 
aspektu panagrinėti konkretų vienalaikės medžiagos sluoksnį, ir tai tėra įvadas, tolesnio darbo pra- 
džia. Kol kas nuošalėj paliksime ir specifines istorines temas, nemėginsime pateikti konkretaus 
lietuvio (Daumanto, Mindaugo) psichologinio portreto ar rekonstruoti materialiosios kultūros, Vil- 
niaus ir pilių gyvenimo, luomų, tautų, lyčių gyvensenos XIII-XIV a. ypatumų, skirtingų religijų 
sugyvenimo LDK klausimo, kai kurių labai įspūdingų ir turiningų, bet specialiai nagrinėtinų epizo- 
dų (Kęstučio aukos, Gedimino ir kitų kunigaikščių krikšto bandymų, krikščionių kankinių ir pan.). 
Mums dabar rūpi pasiaiškinti bendrą egzistencinį XIII-XIV a. Lietuvos kontekstą, pagrindines gy- 
vensenos gaires, vertybes, elgesį ekstremaliose situacijose, požiūrį į gyvybę ir mirtį, o ir tiesiog 
charakterio savybes. 

Iš pradžių neaptarinėsime religinio aspekto, t. y. bus kalbama vien apie „profaniškojo“ mentalite- 
to apraiškas. Be jokios abejonės, toks požiūris yra dirbtinis, nes labai daug lietuvių elgsenos dalykų 
lėmė būtent religinis užnugaris, o ir mentalitetas nebūna vien „profaniškas“ ar vien „sakralus“, jis 
yra vientisas, visuminis, bet jį rekonstruojant tam tikrame etape reikėtų palukštenti tegu ir dirb- 
tinai išskirtą profaniškąjį jo sluoksnį. Kitaip, pradedant nuo ryškaus ir stipriai veikiančio religinio 
pagrindo, kai kurie „profaniški“ elementai gali tiesiog praslysti pro akis. Tolesniame darbo etape 
remsimės jau ir religine medžiaga ir galiausiai mėginsime pasamprotauti, kaip abu šie medžiagos 
sluoksniai koreliuoja, kokį psichologinį lietuvio portretą ši koreliacija lemia, kokie yra pagrindiniai 
egzistencinio lietuvių horizonto dėmenys, kokiais provaizdžiais bei pavyzdžiais remiasi XIII-XIV a. 
lietuvio mentalitetas. Iš anksto atsakome - kario arba kunigaikščio. Kiti portretai į metraščius veik 
„ nebuvo įtraukiami. 


Būdo bruožai 
Apibrėžti lietuvių būdą remiantis lietuvių priešininkų metraščiais, žinoma, nelengvas uždavinys, vis 


dėlto reikia pasakyti, kad lietuvių priešininkai, nors ideologiškai ir religiškai visiškai priešiški lietu- 
viams, neabejotinai jautė jiems tam tikrą vidinę pagarbą, kuri apskritai jaučiama priešininkui kare: jei 

priešas narsiai ir gerai kaunasi, pagarbos jam neįmanoma nejausti. O ordinų riteriai buvo kariai profe- 
sionalai. Ir betikslių keiksmų neretai vengiama, ypač Vygando Marburgiečio kronikoje, kuri vertintina 
kaip profesionaliai parengta karo apžvalga. Be abejo, kronikose nevengiama ir platesnių komentarų, 
ypač juos mėgsta Petras Dusburgietis, bet jie labiau tinka jo paties mentaliteto studijoms. Atmetus 
komentarus, beveik visa medžiaga leidžia rekonstruoti tikrą situaciją, lietuvių elgesį tam tikromis 
aplinkybėmis. Tiesa, tos aplinkybės dažniausiai karinės, mūšio; tad nei mentaliteto, nei pasaulėžval- 
gos remiantis tuo atkurti negalima, bet galima tiesiog pasigilinti į tą medžiagą, kurią turime, ir kiek 
pasamprotauti apie joje atsispindinčias lietuvių būdo savybes. 

Čia neaptarinėsime anuometės politikos vingrybių, nenagrinėsime nei istorinių, nei socialinių 
problemų. Mus domina vienas dalykas: kaip konkretus žmogus ar konkreti grupė elgiasi konkrečioje 
situacijoje, kokius būdo bruožus demonstruoja; taigi pamėginsime pasitelkti medžiagą psichologiniam 
ano meto lietuvio portretui apibūdinti ir pasistengsime ją kiek plačiau aptarti, apibendrinti, kol kas 
nuošalėje palikdami religinę medžiagą. 


Garbė ir garbingumas 


Kai maždaug 1289 m. lietuvis Pelužis perbėga pas teutonus, jo perbėgimas motyvuojamas tuo, kad 
jį vienas valdovas įžeidė (DPK 216). Žinoma, įžeisti galima tiktai tą, kuris turi garbės jausmą, bet čia ti- 
kriausiai susiduriame su kitu atveju: savimyla, kuri nuo garbingumo kiek skiriasi. 

Lietuviai kaip ir kryžiuočiai žodžio laikydavosi, tiesa, iki to meto, kai jo nesilaikymas duoda- 
vo daugiau naudos nei laikymasis. 1329 m. kryžiuočiai drauge su Čekijos karaliumi Jonu užgrobia 
Medvėgalio pilį, paimami belaisviai. Kaip subtiliai užsimena V. Marburgietis, „magistras, žinoma, 
norėjo juos išgalabyti“, tačiau karalius Jonas išgelbėjo belaisvius ir juos pakrikštijo. Lietuviai davė 
įžadus tvirtai laikytis katalikų tikėjimo, ir Čekijos karaliui tai labai patiko. Bet po kelių mėnesių nau- 
jakrikštai „ėmė šlykštėtis krikšto ir ilgėtis stabmeldiško tikėjimo“, o paskui vėl puolė „į pirmykštį 
paklydimą“ (MNPK 68-69). Viskas logiška - žodis duotas, jo stengiamasi laikytis, tačiau aplinkybės 
tokios, kad tai nebeįmanoma. Magistras, į kurį kai kurie medvėgaliečiai kreipėsi, negebėjo laiduoti 
jiems apsaugos, tad toliau laikytis krikščionybės buvo tolygu savižudybei. Vis dėlto nuostabu tai, 
kad medvėgaliečiai ne šiaip sau spjauna ir išsyk ima purtytis jiems jėga primestos religijos, bet dar 
apie metus stengiasi žodžio laikytis. Vadinasi, garbės kodeksas Lietuvoje stiprus (turint omeny tuos 
laikus), jo stengiamasi laikytis. Dar 1213 m. lietuviai sulaužo trumpalaikę taiką su livoniečiais: tačiau 
jie išsyk klastingai nepuola, o iš pradžių simboliškai įspėja nutraukiantys paliaubas (ateina prie Dau- 
guvos, pašaukia liudytojus iš Kuoknesės pilies ir jų akivaizdoje svaido ietis į Dauguvą, tuo pareikš- 
dami nutraukią taiką (LLK 87)). 1212 m. Henrikas Latvis, minėdamas latvių sutartį su lyviais, teigia, 
kad sutartis buvo sutvirtinta, „pagonių papročiu“ atsistojant ant kalavijų (LLK 82). Eiliuotoji Livonijos 
kronika mini žemaičių paprotį: 

Jei kam kas paduoda ranką, 

Nors iš trečio krašto būtų, 

Turi tas taikos laikytis, 

Kitaip kartuvės jam gresia. (BRMŠ I 308) 


Taigi garbės jausmas egzistuoja, jis stiprus, sutarčių laikomasi ir su „trečia šalimi“, matyt, tai priešas, 
o gal ne artimas, bet tolimesnis ar tolimas kaimynas. 

Gerai žinoma, kad lietuviai su savo priešininkais keisdavosi belaisviais, derėdavosi ir iš esmės pa- 
liaubų ar sutarčių būdavo laikomasi. Reikėtų pridurti: 1384 m. Marienverderio komtūras pažada Jo- 
gailai atiduosiąs pilį, jei įgula bus palikta gyva, tačiau keli broliai vis dėlto nužudomi, gal dėl kokių 
nors tarpusavio sąskaitų; vienam broliui Tegartui Jogaila, V. Marburgiečio žodžiais, „atstodamas patį 
budelį“, pats nukerta galvą (MNPK 192). Beje, tokį „atrankinį“ pasidavimo sutarties laikymąsi nesyk 
taikydavo ir kryžiuočiai. 

Riteriškumo apraiškų lietuvių santykiuose su kryžiuočiais irgi išnyra, nepaisant nepaprastai 
žiaurių susirėmimų, tam tikras pasitikėjimas vienų kitais, pagarba priešininkui reiškiama neretai. 
Šiuo požiūriu iškalbus V. Marburgiečio fragmentas apie Algirdą: šis „kviečia [ordino] maršalą, didįjį 
komtūrą, idant jam tą garbę padarytų, paragautų jo valgymo ir gėrimo. Ir su jais taip pat buvo (...) 
daug kitų kilmingųjų, kurių visi gyrė [Algirdo] dvarą“ (MNPK 156). Pertraukomis tarp mūšių galima 
ir papuotauti; Algirdas, kviesdamas riterius, rodo puikų riteriškumo ir kurtuazijos išmanymą; jie, 
sutikdami puotauti su „pagonių karaliumi“, rodo pasitikėjimą juo ir pagarbą jam. Be to, abi pusės 
demonstruoja labai aukštą profesionalumo lygį. Kęstutis 1377 m. iš ordino stovyklos pakviečia Bran- 
denburgo komtūrą Giunterį iš Hohenšteino pietų, Kęstutis jį „garbingai priima ir linksminasi su juo“ 
(MNPK 157). 1378 m. lietuviai užima Ekersbergą ir jo komtūrą Joną Zurbachą, pasidavusį nelaisvėn, 
ketina paaukoti dievams; Kęstutis jį išgelbsti (MNPK 163). Čia irayėl regime tam tikrą profesinio soli- 
darumo ir garbingumo pavyzdį. 

iš tokių smulkmenų dėliojasi įdomus vaizdas: XIII a. bendri lietuvių ir teutonų užstalės pasisėdė- 
jimai neįsivaizduojami, nuo XIV a. vidurio abi pusės jau pripažįsta viena kitos vertę, iš esmės teutonai 
elgiasi su lietuviais kaip su lygiaverčiais priešininkais (nepaisant „budėtojų“ keiksmų ir plūdimo, iš 
tikrųjų abiejų pusių kariai ir ypač vadai vieni kitus gerbia). Tai liudija ne tik pasikeitusį teutonų riterių 
požiūrį į lietuvius, bet ir nemenkus pačių lietuvių mentaliteto pokyčius riteriškumo link. Žinoma, tai 
netrukdo karo veiksmų metu pjauti civilinius gyventojus, prievartauti moteris, plėšti ir deginti. Karas 
visados yra karas. Ir vis dėlto karas jau šiek tiek sukilninamas, sutaurinamas, jis jau „sueuropėjęs“. 
1382 m. Izenburgo kunigaikštis, iš Vokietijos atvykęs kariauti, praleidžia karo kampanijos pradžią ir 
su mažu vyrų būreliu paprasčiausiai prijoja Vilnių, gauna ten audienciją ir aštuonias dienas puotauja 
didžiojo kunigaikščio dvare; vėliau apdovanojamas, gauna vedlį ir grįžta į Prūsiją (MNPK 182-183). 

Narsa 


Apie lietuvių narsą kalbėti galima labai daug remiantis gausybe faktų. Turime apsčiai pavyzdžių, kai 
netgi beviltiškoje padėtyje kaunamasi iki galo, kai mažos karių grupelės įsiveržia į priešo teritoriją, 
kai, neturint reikiamų žinių apie kelius ir priešo teritoriją, einama spėtinai, laimima ir kartais netgi 
grįžtama atgal. 

Visų tokių faktų suminėti neįmanoma, pateiksime tik keletą. 1290 m. 36 lietuviai įsiveržia į Ra- 
gainės apylinkę, kur knibždėte knibžda kryžiuočių; vienuolikai iš jų pavyksta išnešti sveiką kailį (DPK 
223). 1298 m. 140 lietuvių sugeba užimti Štraisbergą, esantį Kulmo pakraštyje. 1300 m. 75 lietuviai 
įsiveržia į Prūsijos centrą, Varmiją (DPK 241), 1300 m. šimtas vyrų - į Kulmą (DPK 242). Čia matome 
karines avantiūras, bet joms ypač reikia narsos. 

1306 m. teutonų pajėgoms šturmuojant Gardino pilį, lietuviai nesėdi už pilies sienų (nors taktiškai 
tai būtų savaime suprantama), o nuolat išeina iš pilies ir kaunasi atvirame lauke, jų narsą pripažįsta ir 
P. Dusburgietis: „Broliams pradėjus pulti pilį, pilėnai, savo ruožtu narsiai priešindamiesi, išėjo iš pilies 
ir pradėjo kautynes. Galop broliai juos nuvijo. Sugrįžę į pilį, šiek tiek atsipūtę ir atgavę dvasią, jie vėl 
išėjo iš pilies ir pradėjo kovą“ (DPK 252). Žinoma, kare puolantysis turi psichologinį pranašumą, geriau 
pulti, nei gintis, tačiau palikti saugančias pilies sienas ir išsiveržti į atvirą mūšio lauką reikia narsos. 
Tokių narsos pavyzdžių gausu per visą šimtmetį; 1394 m. lietuviai, gindami Vilnių, irgi išeina iš pilies į 
atvirą lauką, „vyriškai puola krikščionis, kol magistro įsakymu Genewelio šauliai aršioje kovoje vyras 
prieš vyrą privertė juos trauktis nuo kalno į pilį“ (MNPK 211). Tie „Genewelio“ šauliai galėjo būti arba 
burgundai, arba šveicarai iš Ženevos, šiaip ar taip, rinktiniai kariai. Taip pat ir V. Marburgietis pagyrų 
lietuviams nepagaili ne vienoje kronikos vietoje. 


Bailumas 


Bailiai nebūtų atsilaikę prieš ordiną, juolab nebūtų rengę nutrūktgalviškų išpuolių, o šie siekė net Kul- 
mą, Brandenburgą, Estiją. Tačiau manyti, kad lietuviams baimės jausmas nebuvo pažįstamas, naivu. 
Tais laikais, kai kautasi vyras prieš vyrą, kai kalavijai kirsdavo žmogų pusiau, mūšio metu lakstydavo 
galvos, virsdavo viduriai, lėkdavo kojos ir rankos, stoti į mūšį psichologiškai nebūdavo labai lengva. 
Lietuviai kronikose kartais kaltinami pabūgimu, ypač kai jie traukiasi po pralaimėto ar pralaimimo 
mūšio, nutraukia pilies apgulą ir pan. Tačiau niekur neaptinkame tokio žodžių junginio „bailiai lietu- 
viai“ ar pan. 

Baimė - visiškai natūralus žmogiškas jausmas, būdingas ir šių laikų kariams (net spec. daliniams, 
jūrų pėstininkams, desantininkams), taigi ir anų laikų žmonėms - tiek kryžiuočiams, tiek lietuviams, 
tiek lenkams. P. Dusburgietis aprašo įdomų epizodą, atrodo, datuotiną 1282 m. Lietuviams įsiveržus 
į Lenkiją, „Lešekas, Krokuvos kunigaikštis, subūręs daugybę tūkstančių vyrų, užkopė į vieną kalvą ir 

pasakė: „Kas nejaučia baimės, tegu tas kopia pas mane, idant šiandien galėtume atkeršyti už Nukry- 
žiuotojo kančias“. [...] jis nelyginant Gedeonas iš daugybės karių tepasiėmė 300 vyrų, su kuriais stojo į 
kovą ir drąsiai puolė priešus“ (DPK 200). Galima, žinoma, tarti, kad ta trišimtinė buvo asmeninė Lešeko 
gvardija ar pan., tačiau nekyla abejonės, kad iš tos „daugybės tūkstančių vyrų“ kitų entuziastų stoti 
į kovą neatsirado. Arba dar viena P. Dusburgiečio užuomina apie pačius ordino brolius: 1284 m. štur- 
muojant Gardino pilį „užvirė tokia žiauri kova, kad bailesnieji nė nedrįso į ją žiūrėti“ (DPK 213). Tai gali 
būti stiliaus dalykas, norint parodyti ypatingą kovos žiaurumą, tačiau „bailesniųjų vyrų“, matyt, būta 
ir ordine; jei negalėjo net žiūrėti, vadinasi, į kovą juolab nestojo. 

1292 m., Vyteniui pergalingai įsiveržus į Lenkiją, kunigaikščiai Kazimieras ir Lokietka sunerimę 
pasikvietė pagalbon Prūsijos magistrą Meinhardą. Toliau cituojame: „Kai šis atvyko su didele kariuo- 
mene ir užpuolė netikėlius, minėtieji kunigaikščiai pasileido bėgti su visais savo lenkais. Šitai matyda- 
mi, broliai nusigando ir, neturėdami jėgų atsispirti tokiai daugybei priešų, irgi pasitraukė, tiesa, patyrę 
nemažai nuostolių“ (DPK 227). Taigi abi pusės visiškai pakrikusios sprunka, drąsos čia rodoma ne per 
daugiausia. 

Lietuviai pralaimėdami irgi traukiasi, o kaip kitaip; priešai jiems primeta bailumą. Todėl ne visa- 
da šis priekaištas pagrįstas. 1300 m. 6000 lietuvių įsiveržia į Dobrynę ir čia prisiplėšia daugybę turto; 
šimtas šios kariuomenės, P. Dusburgiečio žodžiais, „rinktinių, tačiau pernelyg savimi pasikliaujančių 
vyrų“ persikelia per Dreventą ir Kulme apiplėšia du kaimus, šį labai jau negausų būrį riteriai persekioja 
ir sumuša, trisdešimt lietuvių grįžta pas savuosius ir praneša, kad būrys pralaimėjo. O tada jau visą lie- 
tuvių kariuomenę „pagavo tokia baimė ir apėmė toks siaubas, kad, kitų nelaukdami, pabėgo, kur akys 
veda, kur kojos neša, ir prarado galybę žmonių bei arklių, kurių daug prigėrė Narevo upėje dėl baisios 
kamšaties“ (DPK 242). Žinoma, P. Dusburgietis čia pučia miglas: nedidelio avantiūrai pasirengusio būrio 
nesėkmė 6000 vyrų kariuomenės (ar kiek perdėti, ar teisingi šie skaičiai, spręsti neturiu kompetencijos, 
bet manykime, kad ji ganėtinai didelė) negalėjo priblokšti, be to, kronikininkas nesako, kad teutonai 
patys būtų drįsę persikelti per Dreventą, iš Kulmo jie nosies nekišą. Taip pat neminima, kad lietuviai 
būtų metę grobį ar pan. Tiesiog baigėsi karinė kampanija Dobrynėje, buvo patikrinta Kulmo gynyba ir, 
kadangi Dobrynėje nebeliko kas veikti, tvarkingai patraukta namo. O kad tokiai didelei kariuomenei ke- 
liantis per upę nuostoliai neišvengiami, visiška tiesa net ir šiais laikais, net per paprastus manevrus, tai- 
kos metu. Spūstis, kavalerijai keliantis per brastą (ar plukdant žirgus, jais plaukiant), visiškai tikėtina. 

1305 m. teutonams surengus žygį į Lietuvą, vieno permainingo mūšio metu lietuvių užpultam 
ordino būriui į pagalbą atskuba 200 vyrų. P. Dusburgietis aprašo tolesnį lietuvių elgesį, atvykus papil- 
dymui, kuris „įvarė priešams tokį siaubą, kad karalius bei visi jo žmonės, juos išvydę, bematant išmėtė 
ginklus ir pasileido bėgti. Tada įniršę broliai nubaudė nusidėjėlius ir nužudė 17 Lietuvos karalystės 
galingesniųjų bei daugybę paprastų žmonių“ (DPK 251). Jei bėgama, metus ginklus, tai jau įvardytina 
kaip panika ir bailumas; kita vertus, be panikos, narsiai stoję į mūšį, lietuviai būtų buvę visai sumušti. 
Apskritai paties bailumo apibrėžimas labai keblus dalykas: ar žmogus, bėgantis po pralaimimo mūšio, 

yra bailys, sunku pasakyti. Juk bėgdavo visi - ir romėnai, ir keltai, ir viduramžių kariuomenės tuos 
bėgimus puikiai pažino savo kailiu. Kartais atsitikdavo taip, kad iš vieno mūšio pasitraukusi, pabėgusi 
kariuomenė neretai kitą mūšį laimėdavo. 

1311 m. Vytenio kariuomenę po pergalių Varmijoje užpuola gausios ordino pajėgos; Vytenis stoja 
į mūšį su priešo avangardu ir iš pradžių jam sekasi, tačiau priartėjus pagrindinėms ordino pajėgoms 
lietuvius „pagavo tokia baimė ir taip jiems sukrupo širdys, kad neturėjo jėgų daugiau priešintis; dėl to 
vienu akies mirksniu metė ginklus ir leidosi bėgti. Tada broliai, leidęsi pavymui su savo žmonėmis, juos > 
tiesiog kapote iškapojo, jų karalius su būreliu savo vyrų vos ne vos paspruko, tuo tarpu kitus iškapojo 
kalaviju, kurie ne kurie prigėrė, kai kurie išmirė dykrose badu ar iš sielvarto išsikarstė“ (DPK 258). 
Dar kartą kaip visišką sutriuškinimą ir paniką liudijantį ženklą kronikininkas mini, kad lietuviai bėga, 
metę ginklus. Žinoma, taip atsitikti gali tik dideliam siaubui užklupus; lietuviams baimė kyla išvydus 
pranašesnę kariuomenę: tai natūralu. Kariuomenė, neturinti jokio baimės jausmo, po kelių mūšių iš- 
nyktų. 

Bailumą nuo atsargumo ne visada skiria griežta riba. Kęstutis, rodos, tikrai stovėjo prie apgultos 
Kauno pilies, neskubėdamas jai į pagalbą. Tikriausiai jo sutelktos pajėgos buvo per menkos atvirai 
pulti, be to, aplink pilį kryžiuočiai iškasė griovį ir pilis iš esmės buvo atsidūrusi saloje. Upės ar gilaus 
griovio „nuo Nemuno iki Neries“ (MNPK 114) forsavimas švilpiant priešininko strėlėms vargu ar būtų 
atnešęs sėkmę. 


Klasta 


Kai 1215 m. lietuviai atvyksta į pagalbą Gercikai, kitoje Dauguvos pusėje stovi vokiečiai; lietuviai pa- 
prašo duoti jiems laivų persikelti, esą jie atskubėję atnaujinti taikos. Tačiau persikėlę jie užpuola vokie- 
čius (LLK 92). Čia gal ne klasta, o apgavystė, nes klasta būna su tam tikru šarmo elementu, elegantiška. 
Vėlesnės lietuvių klastos bus rafinuotesnės. 

Klasta būna įvairi, bet kare ji būtina taktikos ir strategijos dalis. Labai įdomus P. Dusburgiečio 
aprašomas lietuvių abordažas 1290 m. Ragainės komtūras su dar 26 vyrais išplaukia Nemunu Lietuvos 
link; jiems plaukiant pro Kolainių pilį, lietuviai, pilies vado Surmino vadovaujami, sušaukia pasitarimą 
ir ima svarstyti, kaip jie galėtų tą laivą užgrobti. Galop nutariama: vienas jų, Nodamas, prityręs karys, 
mokąs lenkų kalbą, apsirengia moteriškais drabužiais, pasiima 60 vyrų, įsako jiems netoliese pasislėpti, 
o pats nuo kranto jis šaukia kryžiuočiams, prašydamas išvaduoti „ją“ iš pagonių. Laivas priartėja prie 
kranto, ir tada Nodamas „staiga nutvėrė laivą, stipriai į jį įsikibo ir, sušaukęs savo bendrus, užpuolė 
plaukusius laivu ir visus išžudė“ (DPK 222). 

Šią klastą galima priskirti ir linksmybių skyreliui, bet akivaizdu, kad klasta originali ir vykusi. 
Įspūdingas ir Nodamo jėgos paliudijimas - jis geba sulaikyti laivą, gabenantį 27 vyrus su visa ekipuote. 
Tai jau šis tas. 

1311 m. vienas lietuvis, laikomas teutonų nelaisvėje, pasižada kryžiuočiams išduosiąs Gardino pilį 
mainais į sugrąžintą laisvę. Kryžiuočiai, be abejo, prisimindami ankstesnes išdavystes, vis dėlto juo 
patiki ir jį paleidžia, tačiau sugrįžęs lietuvis įspėja savuosius ir brolių ima laukti pasala. Atsitiktinai 
„nutekėjus informacijai“ kryžiuočiai sužino apie spąstus ir grįžta atgal. Vėl turime tą patį klastos atve- 
jį: karas visados yra karas. Žodžiai prireikus laužomi. 

Lietuvių klasta kartais pasiekia profesionalios kontržvalgybos lygį: priešininkui primetama stra- 
teginio pobūdžio dezinformacija. Pasak V. Marburgiečio, 1345 m. suburiamos jungtinės kryžiuočių pa- 
jėgos, atvyksta Čekijos karalius ir gausybė didžiūnų iš Vakarų Europos, rengiamasi didžiuliam žygiui į 
Lietuvą. Ir čia „viena klastinga stabmeldė pranešė magistrui, kad lietuvių karalius telkiąs didelę daugy- 
bę kariuomenės, su kuria norįs nusiaubti Sembos žemę“. Prūsijos magistras ir kiti grįžta saugoti savo 
krašto; tuo metu lietuviai visiškai nusiaubia Livoniją, nuostoliai tokie baisūs, kad didysis magistras 
Liuteris iš sielvarto išprotėja (MNPK 93-94). Manyti, kad ta paslaptinga lietuvių Mata Hari veikė savo 
iniciatyva, vargiai galima - jos dezinformacija pasiremdama į Livoniją patraukia lietuvių kariuome- 
nė, kontržvalgybinės veiklos ir kariuomenės judėjimo koordinacija akivaizdi. Tai, kad susiduriame su 
sąmoninga žvalgybine provokacija, liudija ir moters parinkimas vykdyti šią akciją: vyrai perbėgėliai 
dažnai būdavo nepatikimi, o moteris negalėjo sukelti pernelyg daug įtarimų. 

1378 m. Kęstutis, prieš išsirengdamas žygin į Prūsiją, paleido gandą, kad serga, o paskui įsiveržė 
į nepasiruošusį gintis kraštą (MNPK 163), Vėl remiamasi dezinformacijos principu, be to, galima nu- 
manyti, kad tas gandas ne šiaip „buvo paleistas“ - reikėjo žmonių, kurie jį aktyviai platintų Prūsijoje. 
Šiaip ar taip, tenka pripažinti: XIV a. antroje pusėje lietuvių kontržvalgyba pasiekia ypač aukštą lygį, 
kartais būtent ji nulemia netgi strateginių veiksmų sėkmę. Žinoma, negalime manyti, kad veikdavo 
kokia profesionali kontržvalgybos grupė, tokie veiksmai būdavo vykdomi sporadiškai, kartkartėmis, 
tačiau jų svarba buvo suvokiama labai gerai. O tokioms užduotims žmonės turėjo būti pasirenkami 
iš tam tikrų sluoksnių: buklių vyrų ir moterų, mokančių kelias kalbas, patikimų ir tvirto charakterio. 
Beje, peršasi mintis, kad tokią agentūrą ar bent jau nemažą jos dalį veikiausiai galėjo sudaryti prūsai. 
Atrodo, panašų prūsų „perbėgimą“ liudija šis V. Marburgiečio fragmentas: „1371 metais (...) 6 vyrai su 
savo žmonomis susidėjo su stabmeldžiais didelei krikščionių nelaimei, nes žinojo kelius. Todėl Kęstutis 
su pašaukta kariuomene iš toli užpuola Zėhasteną. Jis pavertė pelenais papilį ir nuniokojo apylinkę...“ 
(MNPK 145) Taigi XIV a. antroje pusėje, po daugybės žygių į Prūsiją, - jos teritorija dar nėra gerai pažįs- 
- tama, - net ir naujai atsiradę vedliai gali lemti karinės kampanijos pradžią. Galimas dalykas, kai kada 
žvalgybinės, dezinformacines funkcijas atlikdavo ir kai kurie didžiūnai; taip teutonai už kojų pakaria 
„Sudimantą, vadinamą Mewen (...), nes [tarpininkaudamas tarp ordino ir stabmeldžių jis ne kartą pa- 
sirodė esąs dviveidis“ (MNPK 210). Galimas dalykas, tai Vytauto svainis, tikėtina, galėjęs vykdyti ir kai 
kuriuos slaptus Vytauto nurodymus. 

1385 m. Jogaila pasiunčia žmogų, kad tasai nužudytų ordino maršalą; tačiau šis pasikėsinimas ne- 
pavyksta (MNPK 192), nors pats sumanymas neblogas. 

Klasta tinka ir vidaus politikai. 1382 m. į derybas atvykusius Kęstutį ir Vytautą Jogaila tiesiog sui- 
ma, - Vytautas įkalinamas, o Kęstutis nužudomas (MNPK 177). Su paprasčiausiu padorumu tai nelabai 
dera; net su kryžiuočiais tariamasi ir deramasi garbingai. Vytautas klasta netrukus pats pasinaudoja, į 
vidaus politikos reikalus įtraukdamas ordiną. O ir pabėga iš įkalinimo vietos, pasikeitęs su žmona dra- 
bužiais (MNPK 183-184), lygiai kaip Kęstutis ne per seniausiai pabėgo iš nelaisvės persirengęs teutonų 
riterio drabužiais. Šitos smulkios klastos atrodo kaip paimtos iš neįtikimo nuotykių romano, bet tai, 
rodos, tiesa; jos šmaikščios, įžūlios, pavojingos, reikalaujančios nepaprastos drąsos ir savitvardos: ir 
pavyksta. Ką jau kalbėti apie vėlesnes Vytauto klastas. Apibendrindami lietuvių klastingumą, galime 
nedvejodami sakyti, kad svetimšalių susikurtas stereotipas „klastingi lietuviai“ yra pagrįstas. 

Kitas klausimas, kas yra klasta? Gebėjimas, taikant nestandartines priemones, išsisukti iš beviltiš- 
kos situacijos? Minimaliomis, bet ekstremaliomis priemonėmis pasiekti kitais būdais, kaktomuša ne- 
pasiekiamą tikslą? Jei taip, tenka p*ipažinti: Vytautas, kaip šaudyklė lakstęs nuo kryžiuočių pas Jogai- 
lą, pasiekė daugiau nei šviesios atminties Margirio vadovaujami pilėnai. Nors šiaip, skaitant kronikas, 
kyla įspūdis, kad bent jau XIV a. klastos tokios raizgios, viskas taip susipynę, visur tokios neįtikimos 
intrigos (sūnūs jas rezga prieš tėvus, priešai prieš savus, savi prieš priešus), kad ordinas bent jau tam 
tikrais laikotarpiais psichologiškai buvo visiškai išmuštas iš vėžių. 


Ištikimybė 


Vytautas, antrą kartą atsimetęs nuo kryžiuočių, su savo žmonėmis klasta paėmė vokiečių įgulos saugo- 
mą Naujojo Gardino pilį. Lietuvių karo vadas taria įgulos vadui: „Užmokame blogu už gera, bet mums 
reikia išlaikyti savo valdovo palankumą ir malonę“ (MNPK 203). Labai svarbus sakinys: sekama val- 
dovu, jo veiksmai remiami, įsakymai vykdomi nedvejojant, savo nuomonę paliekant nuošaly. Tačiau 
akivaizdu, kad tas anoniminis karo vadas klastos gėdijosi, ji jam buvo ne prie širdies. 

Šiaip ištikimybė valdovui (Lietuvos) dažnai būdavo „tarpinė“, t. y. visų pirma buvo remiamas tie- 
sioginis giminės ar tam tikros teritorijos vadas, ir karių veiksmai paprastai palaikydavo šio vado ar 
giminės galvos „liniją“. 


Išdavystė 


Išdavysčių, žinoma, daug. Tai ne tiek lietuvių būdo bruožas, kiek iš tikrųjų permainingo karo, juolab vi- 
duramžių sąlygomis, padarinys. Išdavysčių būna kiekviename kare, perbėgėlių būta ir į lietuvių pusę: 
Vilniuje jie būdavo priimami labai gerai ir neretai gaudavo pareigybę dvare. 

Pasakodamas apie 1289 m. įvykius, P. Dusburgietis mini kraupią Pelužio išdavystę. Šis, „įžeistas savo 
viešpaties, vieno kunigaikščio, kuris savo karalystėje buvęs nelyginant antras asmuo po Lietuvos kara- 
liaus, atvyko pas Sembos žemės brolius“. Iš Karaliaučiaus komtūro jis išsiprašė būrio „narsių vyrų, labai 

įgudusių plėšikauti; šie visi drauge su juo ir patraukė su ginklu rankose atkeršyti už patirtas skriaudas. 
Kai jie priėjo šio kunigaikščio sodybą, užtiko ten sukviestus į vestuves beveik visus Lietuvos karalystės 
kilminguosius kaimynus; kai šie, iš seno savo įpročio nusigėrę, sugulė pailsėti, užpuolė juos ir nužudė 70 
kunigaikščių drauge su namų šeimininku“ (DPK 216). Matome čia ypač svarbų keršto motyvą: kerštas 
įgyvendinamas bet kokia kaina, netgi pasitelkiant priešus ir nepaisant pačiai valstybei gresiančių pavo- 
jų. Asmeniniai interesai, asmeninė nuoskauda, kaip ir Daumanto atveju, keliami aukščiau už valstybės 
ar kokio nors gentinio ar teritorinio junginio interesus. Kol valstybė ar esama politinė-dinastinė padėtis 
konkretų didžiūną tenkina, kol jis turi vietą konkrečioje socialinėje struktūroje bei hierarchijoje, viskas 
yra gerai. Bet kilus asmeniniam nepasitenkinimui žaidžiama visomis įmanomomis, tarp jų ir priešinin- 
ko, kortomis, kaip ir Daumanto, ir Pelužio, ir Butauto atveju. Vytauto - taip pat. 

1290 m. lietuvis karo vadas Jazbutas su 500 vyrų įsiveržia į Lenkijos teritoriją, laimimas didelis 
grobis. Tačiau, kaip teigia P. Dusburgietis, „šis Jazbutas rodėsi einąs su netikėliais, tačiau slapta gerbė 
brolius“. Jis įspėja juos einąs į žygį, ordino pajėgos grįžtantiems lietuviams surengia pasalas, lietuviai 
sumušami (DPK 223-224). Pasakojimas keistas: Jazbutas čia atlieka ne perbėgėlio, o šnipo ir provokato- 
riaus vaidmenį. Teutonų žvalgyba? Juolab keista, kad tas pats Jazbutas vėliau, 1292 m. jau besąlygiškai 
kovoja su teutonais, jis niekur nepabėgęs ir neperbėgęs. Ir žūva kaudamasis: „Kovoje Jazbutas, kadaise 
draugas, o dabar priešas, užpuolė brolį Henriką Cutsvertą ir sužeidė jam žirgą, todėl brolis Henrikas 
įniršo ir jį perdūrė ietimi. Vis dėlto Jazbutas, suvokdamas, kad artėja neišvengiama mirtis, kirto, nega- 
lėdamas atsisukti, kalaviju atgalia ranka, broliui Henrikui nunešdamas pirštą“ (DPK 226). Jazbutas žūva 
kaudamasis iš paskutiniųjų, su neabejotinu įniršiu. Pavėluota atgaila? Persigalvojo? Jo elgesį paaiškinti 
galima tik hipotetiškai, bet gal įtikimiausia būtų šantažo ar įkaitų hipotezė. Jazbutas galėjo būti šan- 
tažuojamas nelaisvėje laikomais savo artimaisiais - juos atgavęs (ar juolab neatgavęs) jis buvo ypač 
įniršęs ir ant savęs, ir ant teutonų. 

Lietuvos istorijoje daug paslaptingų personažų, bet Jazbutas - vienas iš mįslingiausių. Į „paprastų“ 
perbėgėlių ir išdavikų kategoriją jis nepatenka. a 

1301 m. lietuvis, vardu Draika, Aukaimio pilėnas, susidera su kryžiuočiais dėl perėjimo į jų pusę, 
per sūnų Piną susisiekia su Ragainės komtūru ir prie pilies naktį atsidanginusiems kryžiuočiams ati- 
daro pilies vartus; kryžiuočiai išžudo visą įgulą. Draika Ragainėje su visa savo šeimyna pakrikštijamas 
(DPK 244). Draikos išdavystės motyvas, pasak P. Dusburgiečio, - noras atsižadėti stabmeldystės. Net jei 
tai skatino ne finansiniai ar panašūs sumetimai, o tikrai krikščioniška aistra, matome, kad konvertitų 
gentainiams tokie atsivertimai vis dėlto kainuodavo brangiai. Aukaimio piliai šiuo požiūriu ypač ne- 
sisekė: atstatytą pilį 1305 m. išduoda „vienas tenykštis pilėnas, vardu Svirtilas, tikėjimo ir tikinčiųjų 
draugas“ (DPK 250) - viskas vyksta pagal pirmosios Draikos išdavystės scenarijų. Apie 1310 m. Pūtvės 
pilaitę tuo pačiu būdu išduoda toks Spūdas (DPK 255). Taigi maždaug kas penkeri metai viena pilaitė 
prarandama dėl išdavikų veiksmų. Kokie jų motyvai - neaišku. „Krikšto malonė“, kurios jie, pasak 
P. Dusburgiečio, trokšta, vargu ar pakankamas pagrindas tokioms kraupioms ir kruvinoms išdavystėms. 

Matyt, lemia menkos nuoskaudos, ekonominiai sumetimai ir, žinoma, tam tikra psichologinė nuostata, 
pavadinkime tai niekšiškumu. Pats perbėgimas nėra pernelyg baisus, bet, kai jį lydi gentainių išžudymas, 
jis jau kelią siaubą. Galima spėti, kad perbėgėlius kryžiuočiai priimdavo būtent po tokių išdavysčių: juk 
nebuvo galima abejoti, kad tasai išdavikas išduos dar kartą - kelio atgal jam nebelikdavo. 

Drauge pažymėtina, kad galiausiai, taikydami tą patį modelį, ima veikti ir lietuviai; kai Vytautas 
pirmąsyk atsimeta nuo kryžiuočių, jis, kaip dar jiems ištikimas asmuo, su būriu saviškių įjoja į Jurbarko 
pilį; atidaręs vartus riteris nužudomas, užmušama daug ordino šaulių, komtūras su dešimčia brolių 
paimamas į nelaisvę (MNPK 188). 

Įspūdingas Kęstučio sūnų Butauto ir Karigailos pabėgimas pas kryžiuočius 1365 m.: čia matome 
grupelę sąmokslininkų, ilgą laiką brandinusių pabėgimo planą, prasiveržimą į Prūsiją per Įsrutį; šios 
pasienio įgulos viršininkas maloniai sutinka bėglius, duoda palydą iki Marienburgo, čia jie labai pager- 
biami ir su didelėm iškilmėm pakrkkštijami. Pabėgimo motyvai tegali būti nuspėjami, bet vienas iš jų 
galėjo būti aukšto valdovo atžalų nepasitenkinimas savo padėtimi, juolab kad Butautui šiaip jau ateitis 
nežadėjo tapti Lietuvos valdovu, tad kryžiuočių padedamas jis vylėsi išvyti kitus savo brolius ir gauti 
valdyti Lietuvą (MNPK 239-240). Tai tiesiog dinastinės vidaus kovos, kuriose pasitelkiama ir priešinin- 
kų paspirtis. Ne kitaip elgėsi ir Vytautas. Butauto elgesys ir ganėtinai daug precedentų iki Butauto per 
kelis dešimtmečius iki Vytauto pabėgimų tiesiog sumodeliavo panašų elgesį: jei jam būtų pavykę, jis 
būtų tapęs ne išdaviku, o Butautu Didžiuoju (tiesa, neaišku, kaip jam be lenkų paramos būtų pavykę 
išlikti nepriklausomam nuo ordino). O kad Butauto pabėgimas jo palydai buvo ne visai prie širdies, 
liudija tai, kad netrukus surengus kryžiuočių karo žygį, kuriame dalyvauja ir Butautas, pabėga keturi 
„Butauto tarnai“, kurie praneša lietuviams kryžiuočių planą (MNPK 131). Kokie ten tarnai, sunku pa- 
sakyti, bet šiuo atveju deramos ištikimybės savo klano galvai jie neparodo. 


Egzistencinės nuostatos 


Koks bendras vaizdas kyla iš šių fragmentų? Pirmiausia matome vyrus, priverstus užsiimti „karo pra- 
mone“, šiek tiek pasirodo ir moterys - geidžiamos, mylimos, ne mažiau tvirtos. Tai nuolatinių karų 
gaisro nutviekstas pasaulis, pirmiausia matomas priešininkų akimis; tai pasaulis, kuriame tuščiai ne- 
pliurpiama, o kelios iš tų amžių mus pasiekusios frazės liudija to pasaulio lakoniškumą spartietiška 
prasme. Frazėje tilpdavo ištisos prakalbos (plg. lietuvių vadas išsirengęs keršto žygiui už Žvelgaitį taria 
pasiuntiniams: „Eikite ten ir sakykite krikščionims: prieš dvejus metus jūs sumušėte mano iš Estijos 
grįžtančią kariuomenę, kada ji miegojo; o dabar rasite mane ir mano vyrus žvalius“ (LLK 53)). „Miego- 
jo“ čia perkeltine prasme, t. y. nelaukė puolimo, bet frazė sukonstruota tvirtai. Aptinkame ir daugiau 
gražių posakių, pvz., lietuviai apie jiems nei vokiečiams nepasidavusius estus 1212 m. sako: „Estai vis 
dar vaikšto ištempę kaklus“ - t. y. iškėlę galvas (LLK 86). Vos kelios frazės, o kyla įspūdis - autentiškas, 
ne kronikininko sukurptas. Jos vaizdingos ir lakoniškos. Ir trykšte trykšta jėga. 

Visa tai primena aplinkinį pasaulį, visų pirma germanų, ypač skandinavų, Kijevo Rusią. Gal tik 
šimtmečiu kitu ankstėliau. Negirdime, kokius žodžius kariai šnabžda savo mylimosioms, juos užgožia 
ginklų žvangesys. Nežinome, kaip jie auklėja vaikus, nežinome, kaip kaime sugyvena laisvi valstiečiai 
ir kaip gyvena belaisvės lenkės, belaisviai krikščionys prūsai, vokiečiai, slavai. Bet matome: tai žmo- 
nės, mylintys, neapkenčiantys, klastaujantys ir gudraujantys, žmonės, patiriantys tas pačias aistras, 
rodantys tas pačias dorybes ir aistras kaip ir mes. Tik viskas - nepalyginti intensyviau. Kai kurie mūsų 
aptariamo mentaliteto ypatumai atsispindi ir lietuvių požiūryje į mirtį. Kariai pernelyg gyvybės ne- 
brangina, tokia jų profesija. Vis dėlto kai kurie lietuvių (ir kitų baltų) požiūrio į mirtį ypatumai verti 
to, kad prie jų apsistotume nuodugniau. 


Savižudybė 


Vienas labiausiai sukrečiančių baltų ir konkrečiai lietuvių egzistencijos ypatumų, skiriančių juos nuo 
gretimų tautų, germanų ir slavų XIII-XIV a., yra jų polinkis, bėdai ar nelaimei užgriuvus, nusižudyti. 
Tokie liudijimai ganėtinai ankstyvi ir jų daug; bent jau patiems kronikų autoriams atrodo, jog šių faktų 
gana gausu, kad jais remiantis būtų galima daryti apibendrinamas išvadas apie lietuvių (ir prūsų) po- 
linkį tam tikromis aplinkybėmis nusižudyti. Henrikas Latvis, kaip jau minėta, praneša, jog po lietuvių 
pralaimėjimo 1205 m. viename kaime „50 moterų, žuvus jų vyrams, pasikorė, nes tikėjo, kad kitame 
gyvenime jos vėl gyvens su savo vyrais“ (LLK 39; mulieres guinguaginta se ob mortem virorum suspendio 
interfecerunt. Nimirum cum credant, se cum illis mox in alio vita victuros, LPG 30). 

Šią žinią turbūt patvirtina poriniai kapai, dažni tiek baltų, tiek kitų indoeuropiečių gyventuose 
kraštuose: greta vyro dažnai laidota moteris. Tikėtina, kad bent kai kuriais atvejais čia susiduriame 
su ritualinę našlės savižudybe; panašus paprotys keliais šimtmečiais anksčiau minimas Rusioje (Ibn 
Fadlanas), Indijoje jis išliko iki XIX-XX a. sandūros, nepaisant britų kolonijinės administracijos kovos 
su juo. Galimas dalykas, tai archajiškas indoeuropietiškas paprotys, susijęs su nomadine patricentriška 
tradicija. Pomponijus Mela (I a. po Kr.) teigė, kad keltai taip tikėjo būsimuoju gyvenimu, jog kai kurie 
žmonės džiaugsmingai puldavo į laidotuvių laužą, tikėdamiesi ateinančiame gyvenime vėl susitikti su 
mirusiuoju"*. Šiuo atveju laidotuvių laužo nėra, našlių vyrų kūnai ilsisi kažkur Livonijoje, o moterys 
pasikaria - tai, kaip rodo mitologijos tyrinėjimai, ritualinis savižudybės būdas. 

Eiliuotoji Livonijos kronika (parašyta apie 1250 m.) mini, kad lietuviai, pralaimėję mūšyje, pabėga ir 
pasikaria: 


ir vlien was vil wo gewant, 
si hiengen selbe sich zu hant. (LPG 71) 


5 Krause W. Die Kelten. Tūbingen, 1929. p. 37. 

Toliau sakoma, kad lietuvių kunigaikštis Lengvenis (Lengewin), nuliūdęs dėl brolio mirties, nori 
pasikarti (LPG 72). 

Pasakodamas apie 1311 m. įvykius, P. Dusburgietis mini lietuvius, kurie pralaimėję ir išblaškyti 
„pasikorė iš sielvarto“ (DPK 245). Pasak to paties šaltinio, analogiškai elgėsi ir prūsai; apibendrindamas 
kronikininkas teigia, kad jie, „netikėtai atsidūrę itin varganoje padėtyje, pratę patys nusižudyti“ (DPK 
89: Ouando ex inopinato rerum eventu aliguam immoderatam incurrerunt turbationem, se ipsos occidere consu- 
everunt, LPG 89). Tą patį, tik poetine kalba, patvirtina Mikalojaus iš Jerošino kronika: 


si sich in den notin 
selbe pflagin totin. (LPG 112) 


Vygandas Marburgietis kalba apie 1336 m. vykusį Pilėnų pilies šturmą, kurio metu lietuviai, ypač narsiai 
gynęsi, galiausiai patys pasirinko mirtį: „Pagonys [...], nesitikėdami, kad galės išlaikyti pilį, sumetė į ugnį 
be galo didelius turtus ir patys išsižudė: sako, kad ten viena pagonė senutė kirviu šimtą jų užkapojo, o 
vėliau ir pati galvą susiskaldė“ (MNPK 83-84). K. Šiucas (Schutz), remdamasis V. Marburgiečio originalu, 
šią kraupią istoriją aprašo nuodugniau, ir kaip atrodo, gana patikimai perteikia originalą: pasak K. Šiuco, 
moterys ir vaikai buvo pasmaugti ir įmesti į ugnį, vyrai išžudė vienas kitą, ten minima sena stabmeldė 
(eine alte keidinne), kirviu nukirtusi apie šimtą žmonių ir paskui tuo pačiu kirviu susiskaldžiusi galvą, o 
Margirio ir jo žmonos žuvimas aprašomas taip: „Kada jis jau nebegalėjo laikytis, šoko paskubom į tamsų 
rūsį ar olą, kur buvo paslėpęs savo žmoną, ją vienu kalavijo smūgiu perkirto, paskui pats sau tą patį kala- 
viją įsmeigė į pilvą, kad pasileido žarnos, ir krito šalia žmonos“ (MNPK 219-221). 

Šis sukrečiantis pasakojimas įkvėpė daugelį menininkų romantikų, jis tapo žūtbūtinio pasiprieši- 
nimo pavergėjams simboliu, įsitvirtino literatūroje, dailėje, pačiame lietuvių mentalitete; XX a. antroje 
pusėje Pilėnų ir Margirio pavyzdys tapo „pasyviosios rezistencijos“ simboliu (opera „Pilėnai“, netgi 
„Pilėnų“ krepšinio komanda). Deja, nepakankamai dėmesio kreipta į faktą, kad čia kalbama apie savi- 
žudybę, kuri vis dėlto nėra geriausias pasipriešinimo būdas. 

Sprendžiant iš šaltinių, Margirio ir jo bendražygių savižudybė jiems patiems nebuvo nekvestio- 
nuotina išeitis. Savo noru pasirinkta mirtis šiaip turėtų būti laikoma savižudybe, tačiau atkreipkime 
dėmesį: ranką prieš save iš tikrųjų pakelia tik du asmenys - paslaptinga senolė ir pats Margiris. Kitus 
jie nužudo jų sutikimu. Bet ir pati senolės savižudybė (kirviu persiskelta galva), ir Margirio savižudybė 
(persirėžiant pilvą, plg. japonų charakirį; gal tai ritualinė kario savižudybė, iškrintanti iš „paprastos“ 
savižudybės konteksto), rodos, turi bendrą ritualinį „užnugarį. 

Pilies gyventojai ir gynėjai patys nesižudo: jie leidžiasi žudomi, renkasi verčiau mirtį nei vergovę, 
bet kyla įspūdis, kad jie vengia nusižudyti, t. y. pakelti ranką prieš save pažodine prasme. Nemanytu- 
me, kad XIV a. kariai neturėjo fizinių jėgų ar valios tai įvykdyti: „sena stabmeldė“, kirviu nukirtusi 
šimtą vyrų, pati dar gebėjo persiskelti galvą; vadinasi, priežastys religinės. Galima spėti, kad žmonės 

vengia žudytis, jie linkę būti nužudomi, tai yra nenori būti savižudžiai. Toks rinkimasis galėjo būti re- 
ligiškai motyvuotas, ir apie tai dar kalbėsime. 

N. Vėlius, komentuodamas šį V. Marburgiečio fragmentą, pažymi, kad ši senutė galėjusi būti žynė, 
o kirvukas - apeiginis, nes sunku patikėti, kad senolė galėjo kovos kirviu nužudyti šimtą vyrų ir dar 
pati juo nusižudyti (BRMŠ I 457). Jei senutė - žynė, dar tvirtesnė būtų mūsų hipotezė, kad Pilėnų gynė- 
jų mirtis - ritualinė mirtis, o ne paprasta savižudybė. 

Prūsijos kronikininkas Simonas Grunau XVI a. pradžioje pateikia legendinio prūsų religinio vado, 
krivio kirvaičio (crywo cyrwayto) Brutenio teisyną, kuris, pasak autoriaus, buvo paskelbtas 523 m. Ne- 
sileisdamas į samprotavimus apie S. Grunau kronikos legendinės dalies istoriškumą, norėčiau pabrėž- 
ti tai, kad nepaisant legendų „istorinio pagrįstumo“ jose neabejotinai įsitvirtinusios senosios prūsų 
religijos prasmės ir kad legendinė tradicija yra visiškai patikimas religijų istorijos šaltinis. S. Grunau 
pateikti duomenys rodo, kad šiame Įstatymų sąvade kodifikuota ir savižudybė. 

Šeštame kodekso punkte sakoma: „Jei žmogus yra apsunkintas sergančiomis moterimis, vaikais, 
broliais, seserimis, giminėmis, ar jei jis pats sirgtų, tai yra jo valioje ir mes leidžiame juos sudeginti 
ar jiems susideginti, nes mūsų dievų tarnautojai turi ne dejuoti, o juoktis.“ Septintas punktas skelbia: 
„Jeigu kas nors norėtų susideginti pats mūsų šventiesiems dievams arba sudeginti savo vaikus, tai mes 
jam leidžiame, sakydami, kad jie per ugnį pasidarys šventi, kad galėtų su mūsų dievais juokauti.“!* To- 
liau kronikininkas pasakoja, kad abu legendiniai prūsų vadai Brutenis ir Vaidevutis pasiaukojo dievų 
šlovei (sich selbir oppherten iren gotthin zu lobe' ), susidegindami ant laužo. 

Taigi matome, kad nusižudyti galima dievų šlovei arba kai žmogus sunkiai serga; tokia savižudybė 
reglamentuojama - galima tik susideginti (prisiminkime Margirio bendražygių likimą - jų kūnai buvo 
sumesti į ugnį), Griežtas reglamentavimas tikriausiai trukdė kilti tokių savižudybių epidemijai nelai- 
mių ar suiručių tarpsniais; tik labai sunkiai sergąs žmogus gali ryžtis susideginti. Be to, susideginimas 
legendiniame Prūsų teisyne tapatinamas su pasiaukojimu dievams: tai tiesus kelias pas juos. Žmogus, 
pats susideginęs ar sudeginęs savo „gyvenimo naštą“ - giminaitį, vaikus ar žmoną, galėjo būti tikras, 
kad taip garantuoja savo ar sudegintųjų palaimingą likimą danguje. 

Minėti teisyno punktai liudija ypatingą prūsų kliovimąsi anapusybe ir absoliutų pasitikėjimą dievais. 
Tačiau čia vis dėlto regime ir kiek ideologizuotų apnašų. Sergantis žmogus ankstyvaisiais viduramžiais, 
be abejo, buvo našta aplinkiniams. Maisto produktų pertekliaus nebuvo, nedarbingą asmenį išlaikyti ar- 
timiesiems iš tiesų galėjo būti nelengva ar net neįmanoma. Pakliuvę į tokią keblią padėtį, sudeginimu ar 
susideginimu, juolab religiškai įprasmintu, ir sergantieji, ir jų slaugytojai galėjo „išspręsti“ savo proble- 
mas. Apie tokio „sprendimo“ žiaurumą daug samprotauti nevertėtų: mes viską matome iš savų pozicijų ir 
vertiname remdamiesi šiuolaikine vertybių skale, tad moralizuoti apie praeitį nepaprastai lengva. Prūsiš- 
koji savižudybės reglamentacija yra neabejotinai socialinio pobūdžio - nepajėgiantis veikti visuomenės 


* Simons Grunaus Preussische Chronik. Hrsg. von M. Perlbach. Bd. 1. Leipzig. 1875, p. 63-65. 
" Ibid., p. 78-79. 

labui, negebantis savęs išmaitinti, kitus varginantis asmuo visuomenei nebereikalingas. Taigi jam atve- 
riama dievų pasaulio perspektyva: anapus, dievų pasaulyje, jis bus laimingas ir „juoksis“ ar „juokaus“ su 
pačiais dievais. Šitai būdinga ir lietuviams - prisiminkime Henriko Latvio paliudytą 50 lietuvių moterų 
nusižudymą. Kronikininkas teigia, jog tai buvusios „vieno kaimo“ moterys. Nėra abejonės, kad ano meto 
sąlygomis penkiasdešimt našlių išlaikyti būtų buvę nepaprastai sunku; jų gyvenimą būtų nuolat lydėjęs 
skurdas ir vargas. Taigi prie suprantamo moterų sielvarto dėl ištikusios nelaimės prisideda ir būsimojo 
vargo perspektyva. Našlių nusižudymas „išsprendžia“ jų socialines problemas; šį sprendimą paremia ir 
įprasmina viltis aname pasaulyje susitikti su žuvusiais vyrais. 

Prie religinių savižudybių priskirtinas ir mirusiam valdovui artimo asmens (jo „tarno“ ar vieno iš 
didikų) susideginimas laidotuvių lauže. Lietuvos metraščio (Bychovco kronikos) legendinėje dalyje teigia- 
ma, jog su kunigaikščiu Šventaragiu, įsteigusių mirusiųjų deginimo centrą, buvo sudegintas „jo myli- 
mas vergas“!*, Galime spėti, kad tai religinis aukojimasis, nes analogišku atveju iš kito šaltinio matome, 
kad toks užkopimas ant mirusiojo laidotuvių laužo laikomas garbe ir valdovo palyda trokšta tokios 
šlovės. Pilypas de Mezjeras (Philippe de Mėziėres), prancūzų autorius, aprašęs savo 1364 m. kelionę į 
baltų kraštus, pasakoja, kad mirusio lietuvių „karaliaus“ geriausias bičiulis laiko garbe lydėti savo val- 
dovą į kitą pasaulį ir gera valia užkopia ant mirusiojo laidotuvių laužo, tarp didžiūnų netgi kyla vaidai, 
kuriam atiteks ši garbė (BRMŠ I 451-453). Tokie liudijimai atrodo ganėtinai patikimi, nes sutampa su 
indoeuropiečių - o ir kitų, tolesnių - religijų laidojimo ritualais, Tačiau religinė savižudybė, kaip galė- 
jome pastebėti, dar iki galo neišnarplioja lietuvių ir prūsų savižudybės problematikos. Kronikininkai 
pasakoja, kad šie, „netikėtai atsidūrę itin varganoje padėtyje“, sutriuškinti mūšyje, nuliūdę dėl artimų- 
jų mirties, žudydavosi. Matyt, tai nebuvo reti, išskirtiniai atvejai, ir kronikininkų apibendrinimai ne 
iš piršto laužti. Senoji religija neaiškino ir negalėjo aiškinti kančios prasmės, negarbino nuolankumo, 
kantrybės - ji buvo skirta išgyventi ir atsilaikyti; asmens jėgoms ūmai išsekus, ji nebeteikdavo atramos 
čia. Tada atsiverdavo dievų pasaulio vartai. Kartais žmogus pro juos būdavo netgi stumte įstumiamas. 

Žmogus turėjo kovoti su užgriūvančiais sunkumais, tačiau kai toje kovoje pasijusdavo pralaimįs, 
kai jam iš rankų būdavo išmušami ginklai, kai toliau kovoti darydavosi neįmanoma, kaip išeitis būdavo 
pasirenkama savižudybė. Ištvėrimo, iškentėjimo, „prisikėlimo iš pelenų“ idėjos nebuvo arba ji buvo la- 
bai silpna. Be abejonės, visa XIII-XIV a. Lietuvos istorija liudija, kad vietoj šios iškentėjimo idėjos buvo 
žūtbūtinio atsilaikymo idėja. Iš pelenų nepakylama, nesėkmės atveju į juos pavirstama. Gyvenimo 
- prasmė buvo nuolatinė kova už būvį, už fizinį išlikimą. Žmogus gyvena nuolat kovodamas; o jei negeba 
kovoti - negyvena. Tai senojo indoeuropiečių, o vėliau barbarų pasaulio logika; ja savotiškai gražiai 
žongliravo Seneka; ją išpažino tautų kraustymosi epochos žmonės, germanai, ypač vikingai, baltai. 

Kol kas apibendrindami galime skirti keletą baltų savižudybės motyvų ir juos suklasifikuoti į tipus: 

a) Religinė savižudybė. Lietuviams ir prūsams - tai pasiaukojimas dievams susideginant. Susidegi- 
nimą praktikavo ir kitos religijos, pavyzdžiui, Aleksandro Makedoniečio stovykloje susidegino žynys 


'8 Lietuvos metraštis. Bychovco kronika. V.,. 1971, p. 60-61. 

Kalanos. Kai kur Afrikoje pasenęs karalius rituališkai nusižudo. Kitas religinės savižudybės atvejis 
žmonos nusižudymas mirus vyrui. Šiam lietuvių papročiui analogiškas našlių susideginimas Indijoje, 
esama užuominų apie analogišką rusų (gal slavų, gal vikingų) paprotį. Religine savižudybe laikytinas ir 
susideginimas valdovo laidotuvių lauže. 

b) Socialinė savižudybė - kai žudosi asmenys, nebepajėgiantys toliau gyventi visaverčio gyvenimo 
(ligoniai, iš dalies ir našlės). 

c) Pralaimėjusių karių savižudybė, vengiant nelaisvės ar sielvartaujant dėl pralaimėjimo (Margiris 
ir jo pilionys, po sutriuškinimo pasikorę lietuvių kariai). 

Kai kurie savižudybės tipai gravituoja vienas kito link; kariai, kiek galima spręsti iš mūsų turimų 
fragmentų, žudosi pagal kažkokį ritualą, tikriausiai susijusį su specifine karių religingumo atmaina. 

Vis dėlto norint suprasti XIII-XIV a. savižudybių ypatumus, derėtų kiek pacituoti XIX-XX a, me- 
džiagą, visų pirma tautosakinę. Noks ir kalbame apie XIII-XIV a., atrodytų, kad tautosakos medžiaga iš 
dalies leidžia verifikuoti bent jau kai kuriuos ano meto reiškinius. 

Tautosakoje pomirtinis savižudžių likimas piešiamas nelabai viliojančiomis spalvomis, jis toli 
gražu nelaikomas geru, bet ir radikalios pražūties čia neįžiūrima. Savižudybė nenutrenkia žmogaus į 
pragarus, tačiau įsuka į tam tikrą „nelaikių“ ar „nelaikšių“ ciklą, po kurio ir sprendžiamas pomirtinis 
jo likimas. „Kad kas sau kaip galą pasidaro: pasikaria, pasipjauna, nusinuodija ir t. t., arba kas kokį 
nors vagį ar taip kokį žmogų užmuša, nušauna ir t. t., tai tas „nelaikis“ vis apie tą savo myriaus vietą 
vaidenasi, rodosi dar tiek metų, kiek jis būtų gyvas buvęs čia, šiame pasaulyje“'*; pakaruokliai ar ki- 
taip nusižudę žmonės vaidenasi, neduodami gyviesiems ramybės? Jų vaidenimasis aiškinamas kaip 
„be laiko mirusio“ žmogaus vėlės nerimas; tikima, kad žmogui žemėje gyventi skiriamas tam tikras 
„metų skaičius“, o anksčiau paskirtosios mirties datos žuvęs ar nusižudęs žmogus turi išbūti žemėje 
tiek metų, kiek jam buvo lemta gyventi. Tokios vėlės, nerasdamos vietos, nerimsta, blaškosi, kartais 
jos įsikūnija gyvūnuose, augaluose ir pan.*! Taigi savižudžio vėlė dar kurį laiką tebegyvena žemėje. 
Galbūt Margirio epizodas ir yra šitokio tikėjimo išraiška: mirtis pilies gynėjų nebaugino (žinoma, kiek 
tai įmanoma), tačiau jie, atrodo, vengė pakelti ranką patys prieš save - mat jų būtų laukęs savižudžiui 
skirtas laiko tarpas, „metų skaičius“ savotiškoje pagoniškoje skaistykloje. Prisimindami kitų tautų 
tikėjimus, galime manyti, kad mūšyje kritusiam kariui toks „metų tarpas“ negaliojo: kaip ir motinos, 
mirusios per gimdymą, tokie asmenys ėjo tiesiai į dausas. Matyt, tokia mirtis nutiesdavo didvyriams 
kelią dangun ar tikėta, kad tokia mirtis - „nulemta“. 

Savižudžio likimas gali būti aiškinamas siejant jį su Velnio sfera. Lietuvių tautosakoje velnias su 
pasikorėle kelia vestuves ,jis gundo žmones kartis, pats „pasikorimas nuo velnio paeinąs“, - šiuo atve- 


1 Basanavičius J. Iš gyvenimo lietuviškų vėlių bei velnių. Chicago, 1903, Nr. 4, p. 136. 
2 Ten pat, Nr. 5, p. 136-137; Nr. 6. p. 137. 

2! Beresnevičius G. Dausos. V.. 1990. p. 62-64. 

2 Vėlius N. Chtoniškasis lietuvių mitologijos pasaulis. V., 1987, p. 190. 

ju savižudžio likimas siejamas su Velnio, pragaro šeimininko, įvaizdžiu ir suprantamas neigiamai (an- 
tra vertus, esama požymių, kad Velnias turėjo ir karinių funkcijų, tad kai kada minimas pralaimėjusių 
karių pasikorimas gali būti suprantamas irgi kaip ritualinė savižudybė). Tačiau neigiamą požiūrį į savi- 
žudybę veikiausiai suformavo krikščionybė; istorijos šaltiniai ir tautosaka leidžia manyti, kad senojoje 
lietuvių religijoje savižudybė dar nereiškė pomirtinės pražūties, tik tam tikrą „skaistyklos“ periodą. 

Savižudybės reglamentavimas ir aplinkybės mums atveria jau kitą lietuvių mentaliteto dimensi- 
ją - būtent stiprų religinį egzistencijos pamatą. Tai kol kas tik detalė, kurios vieta deramai išryškėja 
jau platesniame - religiniame egzistenciniame - kontekste. 


Dieviškoji sąjunga. Žmogus ir dievai 


Diis iuvantibus - romėnų religinis terminas, reiškiantis gyvenimą „su dievų pagalba“. Tai siekinys, nuo- 
latos pasikartojantis tiek Romos ideologijoje, tiek kasdieniame gyvenime. Valstybė ir jos piliečiai kles- 
tės, jei elgsis pagal tėvų papročius, jei visada bus gyvenama pagal dievų valią, kurią patirti siekta ha- 
ruspicijomis, įvairiais valstybiniais ir privačiais būrimais. Kiek supaprastinu pačią idėją, bet jos turinys 
maždaug toks. Valstybė ir žmonės klesti, jei gyvenama podraug su dievais ir protėviais, jeigu elgiamasi 
pagal jų provaizdžius, laikomasi doros ir senųjų papročių, gerbiami ir garbinami dievai. 

Šiame skyriuje pamėginsime pacituodami prūsų, kitų aplinkinių tautų religinius duomenis pa- 
žvelgti į tam tikrus religinius egzistencinius klodus ir atspirties taškus lietuvių tradicijoje. 


Protėviai 


Baltų pasaulis, kurį atspindimą matome vokiečių kronikose, nevienglytis: lietuviai ir žemaičiai, jotvin- 
giai, prūsai, žiemgaliai, kuršiai, sėliai ir t. t, turi skirtingas tradicijas, istorijas, interesus, kalba skirtin- 
gomis kalbomis ar dialektais; nepaisant to, beveik visi jie maždaug mindauginės Lietuvos teritorijoje 
konsoliduojasi į lietuvių tautą, veikia bendrame horizonte, tegu ir ne visada bendrai kovoja. Kiekviena 
gentis ar teritorinis vienetas dar skyla į gimines, atskirus didžiūnus, turinčius savo politiką bei intere- 
. sus, dažnai su gentiniais nesutampančius. Ir vis dėlto: anapus viso to margumo slypi jėga, konsoliduo- 
janti baltų kultūrinį masyvą tam tikroje teritorijoje; jėga, padedanti atlaikyti egzistencinius ir karinius 
smūgius - atlaikyti, nepalūžti ir galų gale didele kaina laimėti. 

Kai Lietuvoje XIII-XIV a. prabylama apie pagrindą, grindžiantį egzistenciją, be abejo, kalbama apie 
dievus, bet taip atrodo tik iš pirmo žvilgsnio. Dievai ir religija labai svarbu, tačiau tarp žmonių ir dievų 
pasaulio pernelyg didelis atotrūkis; išties socialinė sankloda, galiausiai bendras mentalitetas gali būti 
religiškai grindžiami. Tarkime, krikščionybės ar islamo pasaulyje religinė organizacija pripildo tą „že- 

miškąjį“ religingumo aspektą. Dievas ar dievai yra, tačiau pats jų buvimas savaime dar nekonsoliduoja, 
reikalingas ir tam tikras priedas, „įžeminantis“ religiją, teikiantis egzistencinį užnugarį, tvarkos ir 
saugumo potyrį. Lietuvoje žyniai, be abejo, egzistavo, tačiau jų organizacija ir įtaka nebuvo pakan- 
kamas konsolidacijos veiksnys, ne taip, kaip Prūsijoje, kur žynių luomas suformavo kai ką panašaus į 
teokratiją. Trumpai tariant: kas grindė pačią tradiciją, kas ją sankcionavo? 

Eiliuotoji Livonijos kronika, rašydama apie žemaičių priekaištus Mindaugui už jo krikštą, sako, kad jis 
atmetęs tradiciją, ir tai aiškiai įvardija: 


Jei atsisakysi Kristaus, 

Ir žemaičiai tau pagelbės, 
Nuoširdžiai tave jie myli, 

Reik su jais iš vieno eiti 

Ir atmesti krikščionybę. 

Tu dėl to turi kentėti, 

Kad garbings karalius būdams 
Ir turtingas, ir galingas, 

Tu savus dievus apleidai. 
Tėvus visad jie globojo 

Ir jiems suteikė pagalbą. 

Jei dievus naikinti nori 

Ir priimti krikščionybę, 
Skaudžiai teks tau nusivilti. (BRMŠS I 302-303, 312) 


Čia matome reiškinį, kuris vėliau nuolatos išnirs lietuvių senosios religijos ir krikščionybės kaitos pers- 
pektyvoje: tai dievų / senosios religijos ir protėvių / tėvų jungtis. Tradicijos turinys - dievai ir visas 
senosios religijos masyvas su ritualais ir papročiais, tačiau ne jis pats save motyvuoja: šio turinio jėgą 
ir būtiną galiojimą lemia tėvų ir protėvių autoritetas. 

Gediminas, atsižadėdamas savo krikšto bandymo, taria, kad „niekad neketinąs priimti kito tikė- 
jimo, o laikysis to, kuriam buvo ištikimi jo senoliai“ (DPK 282-283). Netrukus prieš Lietuvos krikštą 
vykstančiuose kataklizmuose, kalbėdami apie galimą valdovo ir religijos pakeitimą, panašiai prabyla 
žemaičiai: „Jogailą pripažįstame savo valdovu, neatsisakysime jo su sąlyga, kad Jogaila laikysis stabmel- 
džių tikėjimo ir savo tautos. O jeigu jis panorės tapti krikščionimi, mes jo neklausysime. Ir [žemaičiai] 
siunčia pasiuntinius atsiklausti [ir pareikšti J: jeigu jis manąs laikytis protėvių tikėjimo, būsią jam visur 
kur paklusnūs, o jei norįs tapti krikščionimi, jie iškelsią savo karaliumi Kęstutį“ (MNPK 180-181). 

Taigi diskusijose dėl krikšto išnyra protėvių autoritetas - religijos laikomasi, nes jos laikėsi tėvai ir se- 
noliai. Ir „pašaliniams stebėtojams“ tai irgi aišku, plg. Eiliuotosios Livonijos kronikos fragmentą: „Jų žynys tuo 
tarpu būrė / Sulig papročiu senovės“ (BRMŠ I 299, 309; nach ir alden site), arba J. Dlugošo aprašytą 1365 m. 
lietuvių žygį į Prūsiją: „Tose vietose tėvų papročiu aukojo savo dievams paskerstus gyvulius, taip pat ir jų 
kraują...“ (BRMŠ I 550, 570) Ritualai atliekami todėl, kad juos atlikdavo tėvai ir protėviai. 

Ypač toks reiškinys tampa akivaizdus Lietuvos ir vėliau Žemaitijos krikšto metu. Lietuviai ir žemai- 
čiai nuolat prabyla apie „tėvų tikėjimą“, „senolių tikėjimą“, kurio jie nenori atsižadėti (apie tai toliau). 

Taigi iš esmės protėvių elgesyje įžiūrimas tradicijos pagrindas - būtent jų pavyzdžiu garbinami 
dievai, Be abejo, religija yra vertinga pati savaime, bet diskusijose ir pervartų metu nuolatos atsiremia- 
ma į vieną svarbiausių atspirties tašką: religija gera ir teisinga todėl, kad ją išpažino protėviai. 

Todėl, samprotaujant apie krikščionybės priėmimo intensyvumą ir gilumą, apie „kaimo prieta- 
rus“, „valstietiškus prietarus“ ir pan., nevertėtų perlenkti lazdos. Nauja religija priimama ir priimta, 
tačiau protėvių papročių, elgsenos ir ideologijos atsižadėjimas neįmanomas. Ir tai, ką matome, pvz., 
XVI-XVII a. Lietuvos kaime (iš dalies iki pat XX a. pirmųjų dešimtmečių) ir ką vadiname pagonybės 
reliktais, didele dalimi gali būti ne reliktinė pagonybė, o protėvių tradicijos laikymasis. Tiesą sakant, 
čia didžiulė problema, jos vienu užmoju neįmanoma išnarplioti, bet protėvių puoselėjamos tradicijos 
autoritetas turi būti turimas omeny. 

Kai kurie Lietuvos krikšto metu dėjęsi įvykiai atskleidžia būdingą lietuvių reakciją į krikščionybę; 
pasirodo ir įdomių senojo mentaliteto apraiškų; apskritai religijų susidūrimai, - o krikštas yra ypač 
intensyvus susidūrimas, - gali parodyti, atskleisti daug daugiau nei ilgi aprašinėjimai. Pamėginkime 
pažvelgti į kelis krikšto epizodus, jungiamus vienos idėjos: pagal senųjų lietuvių nuovoką, jų išpažintą- 
jąreligiją sankcionavo protėvių autoritetas, ir jos atsisakymas prilygo visos gyvensenos, visų įmanomų 
sanklodų ir tvarkų žlugimui. Bet ar tėvų ir protėvių papročių apskritai įmanoma atsižadėti? 


Jogaila ir protėviais 


Janas Dlugošas, aprašinėdamas Jogailos ir jo palydovų religines diskusijas su lietuvių kariais bei pa- 
prastais žmonėmis, perteikia jų žodžius, kuriais motyvuodami jie atsisakinėjo krikščionybės: jie teigė, 
jog „esą nedora ir neprotinga nepaisyti protėvių papročių, apleisti ir išnaikinti juos" (BRMŠ I 552, 572). 
Taigi, atrodo, kad religiją ir jos vertę lietuviams sankcionavo protėvių autoritetas, tai, kad ją išpažino 
tėvai ir senoliai, Tai religijotyrai puikiai žinoma motyvacija, liudijanti, kad religija taip susipina su visa 
tradicija bei pasaulėžiūra, jog tampa visos gyvensenos pagrindu ir paprasčiausiai norminiu dėmeniu. 
Be abejo, toliau J. Dlugošas rašo, jog lietuviai atsisakė savo religijos, Jogailos pamokymų įkvėpti: „Tada 
lenkų kunigai, o ypač karalius Vladislovas (mat jis mokėjo lietuvių kalbą ir geriau galėjo paveikti), kele- 
tą dienų mokė tikėjimo tiesų, kurios yra būtinos tikinčiajam, Viešpaties maldos bei Tikėjimo išpažini- 
mo, ir tauta, pamokyta, pakrikštyta švęstu vandeniu, atgimė“ (BRMŠ I 553, 572). Žinoma, tai pernelyg 

skubota išvada. Pats krikšto aktas, kaip vėliau matysime, bent jau patiems naujakrikštams nesuponavo 
savaiminio tėvų ir protėvių papročių atsisakymo. 

Visa krikšto veikla krito ant Jogailos pečių, o jis, nors ir entuziastingas krikščionis, vargu ar galėjo 
pamokyti ko nors daugiau nei Tėve mūsų ir kelių katekizmo tiesų. Lenkų kunigai krikšto metu, atrodo, 
tebuvo kaip dekoracijos. Žinoma, karaliaus autoritetas reiškė daug, to negalima nepastebėti. Bet vis 
dėlto Jogailos autoritetui teko susigrumti su protėvių jėga. Priešininkas čia buvo nemenkas. 

Dar sykį su protėvių religija susiduriame kronikoms pasakojant apie Žemaitijos krikšto laikus. Ir 
vėl keisčiausias dalykas - 1413 m., taigi kai po Lietuvos krikšto praėjo ganėtinai laiko. Žemaitijoje misi- 
jų kalbas sako vėl Jogaila, nes, pasirodo, „lenkų kunigai“ nieko taip ir neišmoko. Tiesa, J. Dlugošas rašo, 
jog „nė vienas iš dvasininkų, atvykusių kartu su karaliumi Vladislovu į Žemaitiją, nemokėjo šnekėti že- 
maitiškai, tai Lenkijos karalius pats turėjo skelbti tikrąjį tikėjimą ir skiepyti pamaldumą“ (BRMŠ I 561, 
581-582), Gal reikėtų sutikti, kad žemaitiškai krikščionybės skleidėjai ir galėjo nemokėti, bet tai rodo, 
kad jie nemokėjo ir lietuviškai. Žemaitis lietuviškai supras visada, ir ta aplinkybė, kad vėl tenka šnekėti 
vien tik Jogailai, rodo, jog lenkai per pustrečio dešimtmečio nepasistengė pakankamai pramokti lietu- 
viškai, Vien ta aplinkybė jau gana įspūdinga. Be to, visiškai nesuprantamas dalykas: negi nuo 1387 m. 
Lietuvoje neatsirado lietuviško klero, kurį būtų buvę galima pasitelkti Žemaičių krikšto metu? O gal 
Jogailai paprasčiausiai patiko (ar buvo naudinga) ilgą laiką būti krikštytoju? 

J. Dlugošo liudijimu, žemaičiai, susijaudinę, kad jų „dievybės ir šventenybės“ sunaikintos ir kad pats 
karalius juos įtikinėja, galop sutiko priimti krikščionybę ir vieno tam parinkto senio lūpomis tarė: „Ka- 
dangi mūsų dievai, kuriuos garbinome protėvių pavyzdžiu, tavo ir tavo karių, šviesiausiasis karaliau, 
buvo sunaikinti ir, būdami silpni bei nepajėgūs, buvo lenkų Dievo nugalėti, apleidžiame tuos savo dievus 
ir apeigas ir šliejamės prie lenkų ir tavo Dievo, kaip stipresnio“ (BRMŠ I 561-562, 582). Ši frazė religijo- 
tyriškai labai simptomiška - religijų kaitos metu atsivertėliai savo atsivertimą motyvuoja būtent kito, 
naujojo Dievo jėga ir senųjų dievų nepajėgumu, tad jos turinys turėtų būti ganėtinai autentiškas. Kita 
vertus, ji perėjo per kelis vertimus ir jai dar teko atlaikyti ideologinį apdorojimą, tad visiškai pažodžiui jos 
priimti neįmanoma, Vis dėlto čia taip pat išnyra ir mus dominantis protėvių vaizdinys - būtent jų pavyz- 
džiu garbinami senieji dievai. Religijos autentiškumą laiduoja tai, kad ją perdavė protėviai, jų pavyzdys. 
Žemaičiai šiuo atveju irgi kalba apie protėvių religiją - kaip ir lietuviai. Nors šiame epizode irgi ne viskas 
aišku, Tarkime, negi Jogailos krikšto metu buvo susirinkę visi žemaičiai ar bent jau pusė jų, ar trečdalis? 
Tuometis komunikacijos tinklas tokio „sąjūdinio“ mitingo negalėjo užtikrinti. Veikiausiai Jogaila kalbėjo 
tam tikrų apylinkių atstovams, ir jų tikrai negalėjo būti mažai, nesgi karalių pamatyti ne kasdien tekdavo. 
Bet ir Žemaitijos krikšto atveju matome veikiau propagandinę veiklą, o ne nuoseklų, rūpestingą ilgalaikį 
krikštijimą. J. Dlugošas mini, kad žemaičius paveikė tas faktas, kad pats karalius juos įtikinėja. Gal jie 
tiesiog susidrovėjo ir nutarė nebekamuoti karaliaus? Dar viena aplinkybė: žinoma, karaliaus autoritetas 
krikšto metu labai svarbus, bet tai, kad su juo sutinkama greičiau, dar nereiškia, kad greičiau atsiverčia- 
ma. Krikštas - ne vienadienis vyksmas, jis turi trukti jei ne šimtmečius, tai bent jau kelis dešimtmečius, ir 

jį garantuoti tegali ilgalaikis įdirbis, parapijų tinklas, vietos kalbą mokantys ir vietos sąlygas išmanantys 
kunigai. Jogaila pašnekėjo ir išvyko, tiesa, Medininkuose įkūręs vyskupiją ir kelias parapines bažnyčias 
pačioje Žemaitijoje, bet vargu ar to užteko. Juk keli ar keliolika Žemaitijoje įkurdintų kunigų vargiai ką 
galėjo nuveikti, jei nemokėjo kalbos. Jogaila sugrįžo į Krokuvą, pasipuošęs krikštytojo laurais, o Žemaiti- 
joje palikęs protėvių galią, autoritetą, senosios religijos tradicijas. 


Vytautas ir protėviai 


Jogaila darbavosi gal kiek per griežtai ir daugiau išoriškais metodais. Sugriovęs šventvietes, užgesinęs 
ugnį, jis kelias dienas pamokslaudavo, rodos, pamokydavo poterių ir dingdavo, O Vytautui reikėjo Lie- 
tuvoje gyventi, dar daugiau - ją valdyti ir tvarkytis su pernelyg entuziastingų krikštytojų palikimu. 

Jeronimas Prahiškis, Lietuvoje uoliai dirbęs misionierius, vienąsyk iškirto šventąją giraitę; tai jam 
patiko ir šventąsias giraites jis nutarė šniote šnioti. Tačiau nespėjus Jeronimui kaip reikiant įsibėgėti, 
jo veiklą sustabdė moterys - šios, atėjusios pas Vytautą, ėmė skųstis, jog ketinama iš jų atimti giraitę, 
kurioje jos visada prašydavusios dievą sulaikyti lietų arba saulę. Todėl jos prašančios ir maldaujančios, 
kad Jeronimui nebūtų leista toliau naikinti giraičių. Misionierius, pasak moterų, įvesdamas naujas ap- 
eigas, griaunąs tėvų papročius. Todėl jos prašančios ir maldaujančios, kad nebūtų leista naikinti tėvų 
tikėjimo vietų ir apeigų. Moterims pritarė ir vyrai - jie pareiškė negalį pakęsti naujo tikėjimo ir sakė 
geriau sutinką apleisti Tėvynę ir namus, negu atsižadėti iš protėvių paveldėto tikėjimo. Sujaudintas 
šio įvykio ir bijodamas žmonių maišto, Vytautas nusprendė, jog geriau tegu liaudis nusigręžia nuo 
Kristaus negu nuo jo. Ir, atšaukęs nurodymus, duotus provincijų valdytojams, liepė Jeronimui atvykti 
ir įsakė šiam vyrui palikti šalį (BRMŠ I 590-596), 

Čiajau ypač įdomūs dalykai. Įdomūs jie pirmiausia todėl, kad ši informacija pateikiama ne kokiame 
nors šlovinančiame metraštyje, o per konfidencialų Jeronimo pokalbį su Enėju Silvijumi Pikolominiu, 
beje, būsimuoju popiežiumi Pijumi II ir jo palydovais. Ji rodo, viega vertus, kad krikštijimas vyko ne 
taip jau ramiai ir triumfališkai, kaip pasakoja J. Dlugošo kronika. Antra, šįsyk, vėl daug kartų pasikarto- 
jant „tėvų ir protėvių tikėjimo“ ideologemai, nė nemanoma jo atsisakyti ir tai pareiškiama atvirai. Tai 
būtų gal ir savaime suprantama, bet netikėta Vytauto reakcija - misionierių šis ūmai paskelbia persona 
non grata ir išsiunčia iš šalies. Trumpai tariant, Vytautas sau negali leisti elgtis taip kaip Jogaila - nera- 
mumai ir maištas šalies viduje visiškai nepageidautini, juolab kad juos kelia vienas vienintelis asmuo. 
Nėra abejonės, kad ir Jogailos misijų veiklos laikotarpiu būta nesklandumų, tačiau J. Dlugošas, matyt, 
buvo linkęs juos verčiau nutylėti. 

Į Vytautą besikreipiančių vyrų ir moterų skundas remiasi viena pagrindine idėja - jie negali atsi- 
žadėti protėvių tikėjimo ir su juo susijusių apeigų, nes Jeronimas, „įvesdamas naujas apeigas, [...] griau- 
nąs tėvų papročius. Todėl jos prašančios ir maldaujančios, kad nebūtų leista naikinti protėvių tikėjimo 
vietų ir apeigų“ (BRMŠ I 592, 595). Vyrai irgi negali „atsižadėti iš protėvių paveldėto tikėjimo“. Įspūdis 

toks: lietuviai ir žemaičiai priima krikštą, tikėtina, gana nuoširdžiai, tačiau naujas tikėjimas jiems tėra 
priedas, religinė naujovė, kurią tenka priimti, bet ji tiesiog pridedama prie iš protėvių paveldėtos tra- 
dicijos. Jie sutinka priimti „lenkų Dievą“, bet tik tiek. 

Kad senoji religija siejama su protėviais ir netgi grindžiama jų autoritetu, kelis sykius randame pami- 
nėta J. Dlugošo. Tik Jogailos (ir, beje, stipriai ideologizuoto J. Dlugošo) akivaizdoje lietuviai ir žemaičiai at- 
sižada savo senojo, iš protėvių paveldėto tikėjimo. J. Prahiškio liudijimas atrodo realesnis - būtent todėl, 
kad tikėjimas ir apeigos paveldėti iš protėvių, jų atsisakyti paprasčiausiai neįmanoma. Į Vytautą besikrei- 
piantys žmonės nesako, kad jiems būtina, tarkime, garbinti Perkūną ar Žemyną (nors turbūt suvokia, kad 
tai privatus jų reikalas, į kurį, tiesą sakant, niekas pernelyg ir nežada kištis). Jie aimanuoja dėl to, kad išjų 
atimama šventvietė, sacrum reiškimosi vieta, hierofanija ar teofanija. Be jos protėvių tikėjimas tiesiog ne- 
gali funkcionuoti. Tai supranta ir Jeronimas Prahiškis, tai supranta ir Vytautas... Vytauto išvada trumpa: 
su protėvių autoritetu nekariaujamaSMatyt, jis paprasčiausiai pernelyg gerai pažino savo valdinius. 


Burtai 


Protėviai tarsi saugo tradicijos, pačios religijos užnugarį, tačiau religija yra ne vien grindžiamas feno- 
menas, kaip ir ne vien grindžiantis. Prieš religingą žmogų driekiasi transcendentinis horizontas; jis 
nėra vien duotybė, jį tenka kaip nors apčiuopti, verbalizuoti, gyvuoti jo fone, Tai - ne gražūs paistalai, 
tai - religinio gyvenimo realija. Jeigu dievai tik „kybo“ tame horizonte, tai nėra kalbos apie religiją, - 
su dievais ir transcendencija turi būti palaikomas kontaktas, ja kliaujamasi ir, pasiremiant anapusybe, 
iš tikrųjų gyvenama čia. 

Žmogus kaip religinė esybė (ir ne vien kaip tokia) nuolat yra užmesties, sutrikimo, netikrumo 
situacijoje. Tiek fizinėje, tiek metafizinėje erdvėje jis ieško atramos ir tikrumo, šių dalykų jis tikisi susi- 
laukti ir iš dievų pasaulio (arba apskritai anapusybės). Jau matėme, kad viena iš egzistencinių atramų, 
jungiančių fizinę ir metafizinę erdvę, - tai protėviai. Ryšys su dievais palaikomas, be abejo, kultinėmis 
priemonėmis, ritualais, aukojimais ir pan. Tačiau kulto veiksmai atliekami kartkartėmis, be to, švent- 
vietėse, kurios dažnai yra nepasiekiamos (pvz., karo žygių metu), Be abejo, tam tikri aukojimai gali 
būti atliekami ir po atviru dangumi, ir svetimoje teritorijoje. Tačiau tiek savose žemėse, tiek svetimose 
reikalingas ryšys, nuolatinis ryšys su dievais. Reikia žinoti dievų valią, idant elgtumeisi pagal ją, o tai 
ir yra teisingas bei tikras elgesys. Manyčiau, jog galima gana pagrįstai teigti, jog lietuvių ir aplinki- 
nių tautų religijose vienas iš esminių religinio elgesio būdų, leidžiančių gyventi su dievų pagalba, diis 
iuvantibus, - buvo burtai. 

Ši tezė iš pradžių gali pasirodyti keistoka; mes pripratę burtus vienu akimoju sutapatinti su prie- 
tarais ir atmesti juos - t. y. perkelti į nereliginį lygmenį, kaip visišką nesusipratimą, primityvumą, ar 
geriausiu atveju priskirti juos magijos sričiai (tarsi tai ką nors paaiškintų). Vis dėlto ne visur ir ne vi- 
sada taip. Viduržemio jūros baseine, vienų tobuliausių senovės civilizacijų regione, antikos laikotarpiu 

orakulo sprendimai ar Sibilės knygos eilutė galėjo lemti valstybių likimus, burtai, pranašavimai turėjo 
galutinio sprendimo, beje, dieviškojo sprendimo statusą (prisiminkime Romulą ir Remą; Romulo vir- 
šenybę, nulėmusią haruspiciją). 

Burtai burtams nelygūs, vienais norima paveikti dievų valią, kitais - ją patirti ir elgtis pagal ją. O 
tai labai gilus religinis troškimas. 

Pažvelkime į XIII-XIV a. šaltinių pranešimus apie lietuvių ir jų artimiausių kaimynų „burtus ir ke- 
rėjimus“ ir išsyk pastebėsime, kad jie pietrytiniame Baltijos jūros areale gyvavusiose religijose užima 
labai reikšmingą vietą. 

Pradėti, tiesa, reikėtų nuo XI a.: Adomas Bremenietis teigia, kad kuršių krašte gausu augūrų bei 
nekromantų ir kad ištarmių pas juos plaukia žmonės iš „viso pasaulio“ (LPG 12). Šis fragmentas keis- 
tokas, juolab kad čia pat A. Bremenietis priduria, jog dažniausiai vykstama iš Ispanijos ir Graikijos - iš 
kuršių žemių žiūrint, atstumas milžiniškas, omenyje dar reikia turėti to meto susisiekimo priemones 
ir keliautojų tykančius pavojus. Tačiau pati žinia apie būrimus patikima - lietuviškoje tradicijoje tiek 
nekromantija, tiek spėjimai iš paukščių žinomi dalykai. 

Baltramiejus Anglas, apie 1240 m. aprašydamas Livonijos gyventojus, teigia: „Kol germanai dar ne- 
buvo jų išvadavę nuo demonų garbinimo ir nebuvo išmokę jų tikėti ir garbinti vieno Dievo, jų tikybinės 
apeigos buvo burtai; jie garbino daug dievų, nepašvęstomis ir šventvagiškomis apeigomis kreipdamiesi 
į demonus ieškojo atsakymų, burtavo ir pranašavo“ (BRMŠ I 232-233). Teiginys radikalus: „Jų tikybinės 
apeigos buvo burtai“, ir čia galima įžiūrėti tam tikrą ideologizavimą. Bet vargu ar galima abejoti, kad 
latviai, lyviai, žiemgaliai, kuršiai burtus ne tik plačiai praktikavo, bet ir tie patys „burtai“ turėjo jiems 
svarbią ar net radikalią religinę ir egzistencinę reikšmę. 

Henrikas Latvis praneša, kad vyskupui Meinardui Livonijoje skleidžiant krikščionybę jo pagalbi- 
ninkas cistersas Teodorikas apie 1190 m. pateko Toreidos lyvių nelaisvėn; lyviai nutarė jį paaukoti 
dievams, bet prieš tai dar panoro sužinoti dievų valią dėl aukojimo ir metė burtus: paguldė ant žemės 
ietį ir vedė per ją žirgą; žirgas žengė per ietį dešine koja, skirtą gyvybei; taip atsitiko ir antrą kartą ir 
Teodorikas liko gyvas (LLK 25). Panašiai ir ne be juodoko humoro 1222 m. pasielgia estai: paėmę nelais- 
vėn dvasininką Hartvigą, stambaus sudėjimo vyrą, pasodino jį ant riebaus jaučio ir metė burtus, katrą 
iš jų aukoti dievams - jautį ar dvasininką. Burtas krito jaučiui (LLK 131). 

1208 m. žiemgalių vadas Vestardas, rengdamasis žygiui prieš lietuvius, įkalbinėja rygiečius suteikti 
jam paramą, motyvuodamas, beje, tuo, kad jo dievams mesti burtai krito į palankiąją pusę (LLK 57). Netru- 
kus žiemgaliai išsiruošia į karo žygį, bet ir vėl, norėdami apsidrausti, klausia savo dievų, ar lietuvius pa- 
siekė gandas apie jų žygį, ar jie ir liko neįspėti. Burtas krito, kad lietuviai įspėti, beje, taip ir buvo (LLK 57). 
1210 m. kuršiai, stovėdami 14 dienų prie Rygos sienų, meta burtus dėl palankaus laiko pulti miestą (LLK 
66). 1216 m. jau estai seka įsiveržusios Livonijos kariuomenės pėdomis ir rengiasi ją užpulti - tačiau bur- 
tai krinta nepalankiai ir estai pasitraukia nepradėję mūšio (LLK 100). 1219 m. estai meta burtus dėl puoli- 
mo krypties, klausdami savo dievų, ar jiems eiti prieš danus, ar užpulti Gervenės žemę (LLK 116). 

Kitą sykį 1207 m. jau latgaliai taiko burtus: klausia savo dievų, kokį krikštą jiems priimti - katalikų 
ar stačiatikių, burtas krinta lotynistams (LLK 54). Į tam tikrą situacijos paradoksalumą nebekreipiama 
dėmesio: dievų tiesiai klausiama, kokiu būdu jų geriau atsižadėti. 

Tokius pačius reiškinius stebime Lietuvoje ir Prūsijoje. Apie XIII a. vidurį sudaryto Pasaulio ap- 
rašymo anoniminis autorius, apibendrindamas sembų tikėjimus, teigia, kad jie garbinę miškus, taip 
pat „atlikdavo daug įvairių būrimų, o mirusiuosius [...] degindavo“ (BRMŠ I 245-246). Taigi pastebimi 
trys reljefiškiausi tikėjimo bruožai, ar, veikiau, akivaizdžiausios jo išorinės apraiškos: kultinė giraičių 
reikšmė, burtai, kremacija. P. Dusburgietis, apibendrindamas prūsų papročius, rašo: „Prūsai retai kada 
imasi kokio svarbesnio darbo netraukę, kaip reikalauja jų papročiai, burtų ir šitaip nepasiteiravę savo 
dievų, ar gerai, ar blogai tas darbas pavyksiąs“ (DPK 88). 

Apibendrindamas lietuvių būdą, J. Dlugošas kaip vieną pagrindinių jo bruožų pažymi burtininka- 
vimą (BRMŠ I 559, 579), Dar kunigaikštis Žygimantas (nužudytas 1440 m.), J. Dlugošo teigimu, „atsidė- 
jęs klausydavosi žynių ir raganų ir, vadovaudamasis jų pranašystėmis, išžudė daug nekaltų žmonių“ 
(BRMŠ I 564, 584). 

Tokie apibendrinimai - vėlgi ne iš piršto laužti, juos patvirtina daugybė medžiagos. Pirmiausia į 
akis krinta karo burtai, kuriuos ne kartą turėjo progą stebėti patys kryžiuočiai. Ir tas stebėjimas bei 
burtų veiksmingumas paliko jiems tokį įspūdį, kad jie patys kartais patyliukais gravituodavo pagoniš- 
kų ritualų link. 

Eiliuotoji Livonijos kronika rašo, kaip ordino broliai rengiasi į žygį prieš sukilusius kuršius. Drauge su 
jais ketina vykti ir dalis atsimetėlių kuršių. Šie prieš išvykdami iš paukščių giesmių buria, ar būsimasis 
žygis atneš sėkmę. Ir tada brudere unde knechte... und Kuren ouch da mite (t. y. broliai bei tarnai ir su jais 
kuršiai) labai apsidžiaugia: 


sie waren algemeine vro 

und ir mut der stunt also, 

daz ez in solde wol ergan. 

in viel vil dicke wol ir span, 

ir vogel in vil wol sanc: 

so pruveten sie, daz in gelanc, (LPG 78) 


Pasakymas „jie visi džiaugėsi“, sie waren algemeine vro, V. Manharto nuomone, reiškia tai, kad tie visi 
buvo ir kuršiai, ir ordino broliai, kokiu nors būdu taip pat dalyvavę tame būrime ar bent jau jo pai- 
sę (LPG 78). Šis dalykas pats savaime nedaug reikštų, bet į jį dera žiūrėti pasiremiant daug platesniu 
kontekstu, visų pirma prisimintina, kad 1305 m. Rygos arkivyskupas apkaltino ordiną, kad jo broliai 
persiėmė pagoniškų papročių. 1312 m. patikimi liudytojai praneša, jog broliai užsiima pranašystėmis 

ir ženklų skaitymu, divinationes et argumenta facere; iš kiaulės mentikaulio buria vienas kitam ateitį, ir, 
atrodo, veiksmingai (pastaroji pasitvirtinusio pranašavimo aplinkybė liudija, kad tai toli gražu buvo 
ne žaidimas, o ilgai praktikuotas ir ne atsitiktinis būrimas) - guidam frater de ordine eorundem fratrum 
hospitalis respiciens in osse scapule cuiusdam porci predixit fratribus alis guedam futura, gue postmodum conti- 
gerunt, ut ille frater predixerat (LPG 78-80). Nors tokios praktikos ir smerkiamos, jomis verčiamasi. 

Pradėkime nuo tokių lietuvių „karo“ burtų, kuriais siekiama laiku sužinoti dievų valią, arba konkre- 
čiais atvejais - organizuoti žvalgybą, patirti apie priešininko veiksmus. Apie tokius lietuvių kariaunos 
veiksmus pasakoja Petras Dusburgietis. 1290 m. vasarą lietuvių kariuomenė, grįždama iš pergalingo žygio 
į Lenkiją, priartėja prie kryžiuočių pasalos. Ir tada „voros priekyje žygiavęs lietuvis, metęs burtus, sušu- 
ko: „Vargas mums, nes mūsų laukia nesėkmė.“ Vadas sušuko, kad jis nutiltų. Tačiau jis nesiliovė šaukęs, 
kol broliai, iššokę su savo kariais iš pasalų, neužpuolė jų ir nenukovė 350 jų žmonių" (DPK 223-224). Kitas 
atvejis labai panašus, nors čia aprašomas 1323 m. per rugiapjūtę nutikęs įvykis: „Lietuviai vydamiesi 
priėjo vietą, kur broliai buvo įrengę pasalas, tada vienas lietuvis metė burtą, kaip paprastai daro stabmel- 
džiai, ir garsiai sušuko: „Greitai grįžkime atgal, čia vokiečiai surengę pasalas! (DPK 277) Taigi matome, 
kad burtais neabejojama; jie yra karinės taktikos dalis. Dar daugiau, kartais jie lemia netgi strategiją, išti- 
sos kariuomenės veiksmus. P. Dusburgietis aprašo lietuvių karo žygį link Ragainės pilies 1290 m. birželį. 
„Artėdami jie metė - kaip reikalauja jų papročiai - burtus, kurie jiems nežadėjo sėkmės. Dėl to tučtuojau 
pasuko atgal“ (DPK 223). Panašiai, kaip jau galėjome pastebėti, elgiasi ir kuršiai 1210 m. prie Rygos. 

„Karo“ burtai leidžia orientuotis karių grupuotėms, kariaunoms ar ištisoms kariuomenėms. Drau- 
ge karo metu burtai taikomi ir asmeniniais tikslais, siekiant sužinoti, kaip kare klojasi artimiesiems ar 
draugams. Eiliuotoji Livonijos kronika aprašo, kaip lietuvių didžiūnas Lengvenis, patekęs į nelaisvę, valgė 
drauge su riteriais už vieno stalo ir staiga, pažvelgęs į mentikaulį, labai susikrimto ir tarė, jog lietuviai 
pralaimėjo, o jo brolis krito negyvas (vėliau ši žinia pasitvirtina): 


a“ 
Lengewin an eine tische saz 
mit den bruderen da man az. 
An ein schulderbein er sach, 
des guam sin hertze in ungemach. 
Er sprach: die Littowen liden not, 
min bruder ist geslogen tot. (LPG 72) 


Žinomas ir kitas - vėlesnių laikų - su karu susijęs būrimo epizodas. Motiejus Pretorijus XVII a. aprašo 
epizodą, kai burtininkas, apimtas ekstazės, patiria ir vėliau klausiančiajam pasako, kaip šiojo draugui 
sekėsi kare (LPG 549). Visiškai tikėtina, kad panašių dalykų būta ir anksčiau, Tačiau mums svarbesni 

prieš kariaunos ar kariuomenės žygį atliekami burtai. Iš jų galima nustatyti, kad pasaulyje yra ženklų, 
iš kurių galima patirti dievų valią, ir todėl tokių ženklų ypač paisoma per karo žygius. Trumpoji Sile- 
zijos kronika (1326 m.) mini panašius būrimus iš belaisvių aukojimo: lietuviai Liubeko vyskupijoje kai 
kuriems belaisviams „perpjovė gerkles ir taip spėjo ateitį“ (BRMŠ I 394-395). Henrikas Herfordietis 
(Henricus de Herfordia) 1355 m. liudija apie lietuvių elgesį Brandenburge 1326 m., pateikdamas labai 
konkrečių detalių: „Viršininką iš Bernovo, žmogų stambų, riebų, surišo, įspraudę galvą jam tarp kelių, 
nugarą kalavijais subadė ir stebėjo kraujo tekėjimą, taip norėdami atspėti, kaip baigsis karas“ (BRMŠ 
I 408-409). 

Karas privalo būti „derinamas“ su dievais, ir tokiu būdu kiekvienas karas tampa religiniu karu ar 
bent jau įgyja tam tikrą religinį matmenį. 


Lietuvių karo ritualo rekonstrukcijos bandymas 


Kiek kitaip dabar regime ir pačius burtus, konkrečiai - karo burtus. Jais siekiama patirti dievų valią - 
tačiau gal reikėtų skirti „strateginius“ ir „taktinius“ burtus. Strateginis burtas metamas ir krinta 
tada, kai dievų klausiama apie karo žygio ar kampanijos sėkmę. Taktiniai burtai jau kitas atvejis - 
tada buriama, teiraujantis apie konkrečią situaciją kelių kilometrų ar vos šimto metrų spinduliu; 
tikėtina, kad strateginiai būrimai būdavo atliekami viešai, susirinkus kariaunai, gal dalyvaujant žy- 
niui, gal juos lydėdavo tam tikri ritualai (tokio „būrimo“ atvejį galime įžiūrėti Kęstučio atliktame 
sutarties patvirtinimo rituale). Šitoks viešumas įžiūrimas netgi bendro kuršių ir livoniečių žygio 
pradžioje („jie visi džiaugėsi“), taip pat ir Eiliuotojoje Livonijos kronikoje - čia regime visiškai aiškų 
bei tapybišką vaizdą, kuris mūsų nagrinėjamai temai labai svarbus, tad teks pacituoti gana nemažą 
ištrauką. Čia pasakojama apie į karo žygį 1259 m. besiruošiančius žemaičius, kurie prieš karo žygį 
puotauja; „pats kilniausias iš visų jų“ kreipiasi į susirinkusius vyrus, kviesdamas juos į žygį. Jo kalba 
kitiems „kunigaikščiams“ patinka: 


Ir tam pokyly prisiekė 
Karo žygin iškeliauti. 
Juos dievai turėjo ginti. 
Kai pasibaigė tos vaišės, 
Tuoj suskato jie rikiuotis 
Ir trys tūkstančiai sustojo. 
Ir čia pat tuojau prisiekė 

Užsipulti Kuršo kraštą. 

Jų žynys tuo tarpu būrė 
Sulig papročiu senovės, 
Gyvulius dievams aukodams, 
Taip saviesiems prakalbėjo: 
„Būkite linksmi, žemaičiai, 
Žygyje tam gali tekti 

Jums patirti daugel vargo, 
Bet bus šauniai nugalėta 

Ir bus pergalė laimėta. 

O dabar į Kuršą ženkit 

Ir krikščionims „puotą“ renkit. 
Nebegalite gaišuoti, 

Skirkit dievams trečią dalį, 
Kad laimėtumėt tą šalį. 

Jei palankūs bus dievai, 
Saugūs būsite tikrai. 

Juk dievai to nusipelno, 
Kad aukotume ginklus jiems, 
Žirgus ir narsiuosius vyrus, 
Kaip mums papročiai įsako. (BRMŠ I 299-300, 309-310) 


Šis fragmentas labai informatyvus; kryžiuočiai ir nelaisvėn patekdavo, ir patys imdavo į nelaisvę lie- 
tuvių karius, ir šiaip, manytina, turėjo pakankamai informacijos, kaip lietuviai rengdavosi žygiui. Gal 
kai kurios smulkmenos ir papildomos pagal teutonų, besiruošiančių išpuoliui, pavyzdį, bet pats rengi- 
mosi vyksmas ir jo etapai iš principo turėtų būti patikimi, juolab kad daugelį dalykų patvirtina ir kiti 
šaltiniai. 

Pirmasis rengimosi etapas - didžiūnų rinkimasis, puota, kurioje kilmingiausiasis kunigaikštis, ma- 
tyt, šio konkretaus žygio karo vadas, skelbia žygį ir visus ragina prisidėti prie jo. Visi puotoje daly- 
vaujantys prisiekia išsirengti į karo žygį. Kiek galima numanyti, tai žymesnieji bajorai, teritoriniu ar 


2 BRMŠ I, 309 p. pateiktame vertime ši vieta verčiama: „Skirkit dievui trečią dalį“. tačiau atrodo, kad Eiliuotosios kronikos 
fragmentas „Ir sult geloben das dritte teil / Den goten, so geschiet uch heil“ (p. 299) verstinas daugiskaita, nes visur kitur 
kronikoje kalbama apie dievus, o ne vieną konkretų dievą: plg. „Werden uch die gote gut“, „Die gote die sint wol wert“, 
„Vnser goten brinnen“ (p. 299-300). 

2 BRMS I. 309 p. pateiktame vertime čia taškas, originale - kablelis (p. 299). 

gimininiu principu suformuotų junginių vadai. Išsirikiuojama išsyk po puotos (tai suprantama, ryžtas 
tuo metu didesnis). Žemaičiai - akivaizdu - šiame žygyje tikisi dievų pagalbos. 

Antrasis etapas. Kariai išsirikiuoja ir priimama priesaika pulti Kuršą. Ką tik Eiliuotoji kronika minė- 
jo, jog prisiekė puotos dalyviai, t. y. vadovybė. Dabar priimama „eilinių“, arba rikiuotės, priesaika. 

Vėlesniaisiais laikais, atsiradus profesionaliai kariuomenei, priesaika duodama visam tarnybos 
laikui; čia prisiekiama einant į konkretų žygį. Reikia numanyti, kad laisvųjų karių sambūris be priesai- 
kos elemento būtų gan sunkiai valdomas; priesaika einant į konkretų žygį reiškia priesaiką konkrėčiam 
karo vadui žygio laikotarpiui. Atrodo, kad priesaika čia turi ir tam tikrą socialinį užtaisą. Antrą sykį 
prisiekia ne vien vadai, ne kai kurie kunigaikščiai, o rikiuotė. Tai reiškia, kad karo žygio metu nebega- 
lioja šiaip egzistuojantys hierarchiniai ryšiai ar lig tol galiojusi subordinacija (teritoriniu ar gimininiu 
principu, t. y. karo žygio metu laisvasis karys paklūsta ne įprastam savo grupės vadui, o kariaunos va- 
dovybei, t. y. karo tarybai ir žygio vadui). Vargu ar abejotina, kad tos priesaikos pagrindas - religinis. 

Kitas etapas - tai žygio pašventinimas. Jame dalyvauja žynys, aukoja dievams gyvulių ir buria, ar 
žygio laukia sėkmė. Nelabai aiški chronologinė seka: tariama, kad žemaičiams priimant priesaiką „jų 
žynys tuo tarpu būrė“. Atrodo, buriama pačios priesaikos metu, antra vertus, išties būrimas po prie- 
saikos būtų nelabai laiku - o jei burtai kris neigiamai? Tokiais atvejais karo žygio, beje, atsisakoma. 
Oficialus būrimas turėjo išties vykti pačios priesaikos metu ar prieš ją (nors tikėtina, kad ir priesaika, 
ir religinės apeigos buvo sujungtos į vieną religinį karo ritualą). „Tuo tarpu“ reikia suprasti ne kaip ke- 
liolikos sekundžių vyksmą: žynys aukoja gyvulius, tai ne paprastas skerdimas, ir jį turi lydėti kokia nors 
malda ir ritualas, be to, skerdžiami gyvuliai, o ne vienas gyvulys. Čia gal kas panašaus į romėnų suo- 
vetaurilia (iš sus, ovis, taurus), ypatingais atvejais dedamą romėnų auką (aukojama kiaulė, avis, jautis), 
nors lietuviškoje tradicijoje dažniau aptinkame vieno gyvūno (jaučio, ožio, kiaulės, šerno) aukojimą. 
Šiaip ar taip, žynys, net labiausiai įgudęs, ar su pagalbininkais, šią auką turėjo atlikti ne greičiau nei per 
ketvirtį valandos. Tikrai galimas dalykas, kad tuo metu duodama priesaika (jeigu prisiekia ne rikiuotė, 
o teritoriniai būriai ar klanai atskirai, vienas po kito, tai irgi trunka maždaug tą patį laiko tarpą). Išties 
būrimas po priesaikos būtų buvęs jau būrimas post factum, būrimas prieš priesaiką nebūtų buvęs sva- 
rus, ir tai, kad Eiliuotoji kronika praneša apie tam tikrą laiko tarpą, turbūt simptomiška. Atrodo, būrimas 
chronologiškai koreliuoja su priesaika ir galbūt užbaigia visą išsirengimo mūšin ritualą iškilmingu pa- 
lankios dievų valios paskelbimu. 

Vis dėlto turint omenyje, kaip rimtai būdavo žiūrima į dievų valios apreiškimą, kyla įspūdis, kad 
kažkokios konsultacinės aukos dėtos jau anksčiau ir kad šis ritualas yra tik formalus ir drauge oficialus 
viešas aukojimas prieš karo žygį, tik darsyk patvirtinantis dievų valią ir pakeliantis karių dvasią. 

Taigi išeinama į žygį. Jei rengimosi žygiui aprašymą toliau tęstume kaip su žygiu susijusių ritualų 
aprašinėjimą, apskritai kaip žygio ritualų etapus, turėtume tęsti, pasiremdami Eiliuotosios kronikos pas- 
taba, jog žemaičiai pasižada paaukoti dievams ir tikisi jų globos per žygį. 

Tolesnis etapas - žygis, antpuolis, eventualiai - pergalė. Žinoma, negalima ordinų kronikomis 

remtis kaip visą lietuvių karinį ritualą atskleidžiančiais dokumentais, bet vis dėlto tai, kad juose ne- 
kalbama apie lietuvių žynius, dalyvaujančius karo žygiuose, yra simptomiška. Neatrodo, kad žyniai 
juose dalyvaudavo. Viena vertus, autoritetingas žynys privalėjo būti pagyvenęs ar net senas — karo 
žygyje jis būtų buvęs našta. Antra vertus, žyniai, kiek žinome, būdavo susiję su kulto vietomis, tam 
tikra prasme „pririšti“ prie jų. Negalima kategoriškai neigti, kad žyniai nedalyvavo karo žygiuose ar 
kad lietuviai negalėjo turėti karo žynių, tačiau kronikose jie neminimi. Net tada, kai kalbama apie 
karo žygio metu metamus burtus ar apie belaisvių aukojimus, niekur neužsimenama apie žynį, kalba- 
ma apie „vieną lietuvį“ ar „lietuvius“, kuris (kurie) buria žygio metu ar aukoja dievams karo belaisvį. 
Kiek galima spręsti iš šaltinių, belaisvis aukojamas išsyk po laimėtos kampanijos ar konkretaus per- 
galingo mūšio, ar paėmus ordino pilį. Tai būna vienas belaisvis, parinktas burtais, - jis „pasiunčiamas 
dievams“, pačių lietuvių žodžiais tariant. Tai tiesioginė padėka dievams po laimėto konkretaus susi- 
rėmimo, 

Paskutinis etapas - trečdalio grobio aukojimas. Tai karo žygio ritualo užbaigimas, pažado dievams 
išpildymas. Jei belaisvis be didesnių abejonių aukojamas iškart po pergalės, tai dėl pagrindinės viso 
žygio pergalės aukos laiko ir vietos kyla tam tikrų abejonių. P. Dusburgietis, rašydamas apie 1311 m. 
įvykius, mini, kaip vokiečiai užpuolė Vytenio kariauną, grįžusią iš žygio: „Minėtosios kariuomenės 
vyrai buvo sugrįžę namo ir ilsėjosi po sunkaus žygio, dėkodami dievams už jiems suteiktą šiame kare 
pagalbą“ (DPK 257). „Dėkojimas dievams“ čia gali būti tiek retorinė figūra, tiek „aukojimo“ kontamina- 
cija. Vis dėlto žodžiai „graciis suis referentes“ nesunkiai gali būti suprantami ir aukojimų prasme. 

Mums gali pagelbėti prūsiška medžiaga; legendinėje S. Grunau kronikos dalyje, kur kalbama apie 
prūsų rengimąsi į karą, galima išskirti bent jau pagrindines fazes: susirenka prūsų kilmingieji (ma- 
tyt, ne tik teritoriniai ar giminių vadai, bet ir tiesiog laisvieji kariai), jiems prūsų vadai iškelia puotą, 
atslenka smarki audra, kuria, kaip išaiškina krivis kirvaitis, iš dangaus byloja prūsų dievas Perkūnas, 
jo valia tokia: prūsai privalo išeiti į karą prieš mozūrus. Prūsai išvyksta, laimi pergalę, po jos dievams 
paaukojamas baltas žirgas (LPG 193-194). Pagrindinės trys fazės tog pačios: puota, dievų valios paskel- 
bimas, po pergalės aukojama dievams. Ši auka, beje, atliekama Rikojote, prūsų religiniame centre, t. y. 
grįžus iš karo žygio. Atrodo, kad prūsai tam tikrą karo grobio dalį irgi aukodavo (degindavo) ne priešo 
teritorijoje, o grįžę atgal, plg. P. Dusburgietį: „Po pergalės jie aukoja savo dievams padėkos auką iš 
viso grobio, pergalingoje kovoje laimėto, trečdalį atiduodami minėtajam kriviui, kuris tą auką degino“ 
(DPK 88). Krivis rezidavo Romovėje (S. Grunau ją vadina Rikojotu); tad aišku, kad trečdalio grobio auka 
buvo aukojama būtent ten, t. y. grįžus iš karo žygio. P. Dusburgietis kitu sakiniu dar paaiškina: „Šiuo 
metu lietuviai ir kiti tose žemėse gyvenantys netikėliai tą auką degina toje ar kitoje vietoje, kurią jie 
laiko šventąja“ (DPK 88). Šis fragmentas nesako, kad auka dedama kariaunos dislokacijos vietoje (beje, 
tai ir nelabai įmanoma, nes jei kalbame ne apie kunigaikščio kariauną, o konkrečiam žygiui susitelku- 
sias jungtines pajėgas, vienos dislokacijos vietos nėra). Deginimas „šventoje vietoje“ praplečia galimo 
deginimo vietos rinkimosi galimybę: lietuviai Prūsijoje irgi bent jau iki XIII a. paskutinių dešimtmečių 

dar galėjo rasti tebefunkcionuojančių kulto vietų, o ir vėliau tam tikrų vietų sakralumas galėjo būti 
prisimenamas; vis dėlto tikėtiniausia, kad trečdalio grobio auką stengtasi dėti Lietuvoje, jau grįžus iš 
žygio (tikėtiniausia: toje sakralioje vietoje, kuri buvo arčiausia nuo pradinio susirinkimo, kariuomenės 
būrimosi vietos). 

Taigi pažadas duotas ir tesėtas, dievų pagalba suteikta, dievams atsidėkota aukomis, žygis baigtas. 

Tai bendriausi karo žygio metu atliekamų ritualų ypatumai, - karo žygis pradedamas dievų globos 
prašymu, jų valios klausimu ir baigiamas padėka dievams. 

Burtai, burtininkavimas sakraliame karo lauke neturi būti suprantami kaip kokios keistenybės, 
prietarai etc. Burtininkavimas čia yra žmonių ir dievų veiklos bei valios sinchronizavimas, derinimas, 
ir išreiškia gilią, intensyvią religinę savimonę, ne tik abstrakčiai trokštant bendrystės su dievais, bet ir 
intensyviai ją išgyvenant realybėje. 

LJ 


Ryšys 


Karo žygio metu su dievais nuolat palaikomas ryšys. Dievai esti kariaunos horizonte, „virš jos“ ar 
„priešais ją“. Eiliuotoji Livonijos kronika (įvykiai pažymėti 1218-1219 m. data) pasakoja apie lietuvių įsi- 
veržimą į Livoniją, kai Perkūnas, užleidęs neregėtus speigus, ledu sukausto jūros įlanką, ir lietuviai 
sėkmingai ją pereina: 


zu Swurben vuren si ubir se, 

daz ist genant daz Osterhap, 

als ez Perkune ir afgot gap 

daz nimmer so hart gevros. (LPG 71) 


Žinoma, galima samprotauti, jog čia matome retorinę figūrą ar tiesiog poetinės kronikininko vaiz- 
duotės žaismą. Tačiau visiškai tikėtina, kad Perkūnui nepaprastą speigą priskyrė patys lietuviai, nes 
Perkūnas - ne tik griausmų ir žaibų, bet ir atmosferos valdovas. 

Karo žygyje dievais visiškai pasikliaujama. Lietuviai, eidami karo žygin, taria, kad jie privalo pasi- 
tikėti savo dievais, ir šieji padės jiems sėkmingai žygiuoti ir grįžti iš žygio: 


unser gote mogen uns helfen wol. 

den man vil wol getruwen sol: 

sie kunnen dar zu vil wol vromen, 

daz wir gesund von hinnen komen. (LPG 76) 

O po žygio dėkojama dievams; Eiliuotoji kronika toliau pažymi, kad žemaičiai, nugalėję vokiečius, už 
pergalę mūšyje buvo dėkingi savo dievams: 


und saiten iren goten danc, 
daz an deme strite in gelanc. (LPG 76) 


Dėkingumas dažniausiai būdavo reiškiamas aukomis. Lietuviai, sumušę riterius, už pagalbą atsidėkoja 
savo dievams, aukodami jiems didelę grobio dalį: 


und gaben schūnen teil 
iren goten, daz sie in heil 
und helfe hatten bracht. (LPG 77) 


Iš kitur žinome, kad dievams būdavo skiriama trečioji grobio dalis. Prieš karo žygį žemaičiai pasižada 
sėkmės atveju paaukoti trečiąją dalį: 


tr sult geloben daz dritte teil 
den goten, so geschieht uch heil. (LPG 75) 


rą 
Tą patį skaitome šaltiniuose ir apie prūsus. 

Taigi dievams aukojama atsidėkojant už pergalę, ruošiantis karo žygin, jiems pažadama trečdalio 
grobio auka, aukojami belaisviai. Tai dar nerodo, kad čia susiduriame su specifine religine - žmogaus 
auka: aukojamas vienas burtais parinktas belaisvis, jis sudeginamas raitas ant žirgo ar nužudomas 
- kokiu kitu ritualiniu būdu, „pasiunčiamas dievams“. Tai padėkos auka, ne tiek religinis, kiek karo pa- 
protys. Belaisvis aukojamas išsyk po laimėtos pergalės, „karštomis“, jis negabenamas į dislokacijos 
vietą, kad ten būtų paaukotas. Tai karo auka, priklausanti daugiau karo papročiams, o ne pačiai senajai 
religijai. Vis dėlto - šitaip atsidėkojama dievams. 

Dievų charakterio bruožai 


Visi šie religinės mitologinės išklotinės elementai teikia, sakykime, dvisluoksnį lietuvių religijos vaiz- 
dą. XIII-XIV a. tebėra aiškus dievų panteonas, iš esmės atitinkantis kario mentalitetą. Tai Dangaus 
Dievas (Andajas, Nunadievis), kurio charakteris tarsi ir turėtų būti giedras, juolab kad jis turi deus 
otiosus bruožų; tačiau tautosakinis Dievas senelis yra gana tvirtas, rigoristinis personažas. Jis saugo 
tvarką ir ją saugodamas nevengia drastiškų metodų. Jis teisingas ir teisingumą gali palaikyti, nes turi 
daug jėgos. Įniršę lietuvių kariai šaukiasi Andajo - ir tai ne šiaip skundas, verkšlenimas, o rūstaus 
Dievo šaukimasis, 

Perkūnas irgi rūstus dievas. Tautosakiniai apibūdinimai nuolat pabrėžia jo rūstumą. Prūsijoje jis 
apibūdinamas kaip „piktas“ (zomnig, LPG 195). Beje, „piktumas“, „rūstumas“ Prūsijoje taikomas ir kai- 
riajam prūsų triados asmeniui, požėmių dievui Patului, kuris ne tiek rūstus, kiek kraupus, „mirtinai 
išblyškęs“, „siaubingas dievas“ (irschrockliger got, LPG 195-197). Šitas dievų rūstumas turėjo atitikti žiau- 
rias ankstyvųjų viduramžių egzistencijos sąlygas; čia kaip tik matome karių mentaliteto sąsają su dievų 
charakterio savybėmis. Žiaurūs, baisūs, įtampos kupini karai reikalavo ir tam tikrų dievų pavidalų. 

Trečiasis lietuvių dievų ketverto dievas Teliavelis, dievas kalvis, nukalęs Saulę ir užmetęs ją ant 
dangaus skliauto, iš dalies primena lietuvių padavimų ir sakmių milžinus - nepaprastos jėgos žmo- 
nes. Teliavelio charakterį galima numanyti vien jau iš jo milžiniškos jėgos. Tai kalvis, ginkluotas kūju, 
galintis atlikti bet kokį žygdarbį, - tipiškas karių dievas. Jo genezė gali būti susijusi su pačia kalvyste 
(be abejo, jis galėjo būti ir kalvystės globėjas, įgavęs karinių funkcijų), ir su Velnio / Velino sfera (pa- 
sak lietuvių sakmių, kalvystę išrado velniai). Velnio charakteristika mums visiškai aiški - tai rūstus, 
piktas, grėsmingas, kraupus požemio, mirusiųjų ir drauge turto dievas. Vėl visiškai akivaizdus karo 
sferos asmuo. 

Tad vyriškoji ketverto dalis, iškylanti XIII-XIV a. karių religiniame horizonte, - rūstūs ir stiprūs 
dievai. Jei mėginsime lyginti tai, ką žinome apie XIII-XIV a. karių mentalitetą, su mums žinomų dievų 
charakteristika, matysime, kad „karių ir dievų“ mentalitetai panašūs ar net tapatūs. 

Žvorūna ar Medeina, - tikriausiai tai viena ir ta pati deivė, tik įvardijama skirtingais eufemizmais, - 
yra medžioklės deivė. Medžioklė atliko ne tik karių sporto vaidmenį, jos metu būdavo apsirūpinama 
atsargomis karo žygiui, o ir apskritai ūkinė jos reikšmė tais laikais buvo nemenka. Deivės charakteristi- 
ka nelabai aiški, bet tai deivė, tipologiškai artima Artemidei, Dianai, iš dalies gal ir Atėnei - karingoms, 
neretai sunkiai nuspėjamoms medžioklės, karo deivėms. 

Antrasis lietuvių mitologijos sluoksnis - tai iš esmės žemdirbiškos dievybės, mums pažįstamos iš 
vėlesnių šaltinių. Kaip minėta, vargu ar jos nebuvo žinomos XIII-XIV a., tačiau į valstybinį panteoną 
jos nebuvo įtrauktos. Priežastys labai paprastos - Žemyna kare nelabai ką gali padėti, kaip ir Austėja ir 
t.t. Kaimuose deivės ir žemdirbiški dievai turėjo būti pažįstami ir išpažįstami, tačiau šaltinių akiratin 
šios dievybės nepateko. Tikėtina, kad jų kultą daugiausia išpažino moterys, nors tai tik prielaida. Kai 

Jeronimas Prahiškis aprašinėja moterų skundą Vytautui, kyla įspūdis, kad moterys orientuojasi į dievą, 
valdantį atmosferos reiškinius, t. y. į Perkūną. 

Apskritai XIII-XIV a. duomenys ir ypač lietuvių tautosakos duomenys liudija, kad į centrinę pante- 
ono vietą iškilo Perkūnas. Šis karingas, rūstus dievas akumuliavo ne tik jam priklausančias atmosferos 
globos funkcijas, bet ir su jomis susijusią vaisingumo sferą, drauge perimdamas daugelį kitų dievų 
funkcijų. Iš esmės galima kalbėti apie XIII-XIV a. Lietuvoje besiformuojančią monolatriją (nepainioti 
su monoteizmu) - akivaizdų vieno dievo iškilimą panteone, neatmetant kitų dievų. 

Dar vienas mentaliteto koreliacijos su dievų elgesiu atvejis - tam tikros keistenybės monogamijos 
srityje, Nei Dievas, nei Perkūnas, nei Velnias neturi apibrėžtos sutuoktinės, o deivė keičia partnerius. 
Čia išskiriami keli prūsiški atitikmenys. Pasak P. Dusburgiečio, prūsai galėję turėti kelias žmonas (DPK 
89). 1249 m. Vokiečių ordino taikos sutartyje su prūsais minima prūsų daugpatystė bei žmonų pirkimas 
(BRMŠ I 238, 241), šis faktas taip pat pažymimas ir kituose vėlesniuose šaltiniuose. Lietuvių atveju ta 
informacija kiek kitokia: pasak J. Dlugošo, „žemaitis vyras galėjo turėti kelias žmonas: po tėvo mirties - 
pamotę, po brolio mirties - brolienę imti už žmoną“ (BRMŠ I 561, 581). Kai kurie vėlesni šaltiniai mini 
ganėtiną lietuvių moterų laisvę renkantis partnerius; ar tie šaltiniai labai patikimi, kol kas nekalbė- 
kime, bet atrodo, kad žemaičių atvejis tikėtinas. Tai ne daugpatystė kaip principas, o socialinių ir de- 
mografinių realijų lemtas reiškinys, kurio paskirtis - išlaikyti, aprūpinti našles. Gyvenimas tais laikais 
buvo trumpas, ypač nuolat kariaujančių vyrų, ir našlėms ištekėjimas už vyro giminaičio buvo gal vie- 
nintelė alternatyva savižudybei. Dievų pasaulio įmantrybės tam neprieštaravo. 

Dievų rūstumas ir jėga reiškia ne vien tai, kad lietuviai ir prūsai paprasčiausiai jų bijojo. Ta rūstybė 
buvo ganėtina atrama kare ir gyvenime; mielas, nuolaidus dievas niekam nebuvo reikalingas. Dievų 
rūstybė buvo jų galios, jėgos ir patikimumo išraiška. 


Lietuva XIII-XIV a. išgyvena didžiulę įtampą. Ši karinė įtampa atsispindi tiek religijoje, tiek žmonių 
elgesyje. Gyvybė ir mirtis, kad ir kaip patetiškai tai skamba, visadoę eina šalia, kiekvieną mirksnį net- 
gi šalies gilumoje esančią žemę, pilaitę gali užgriūti priešas ir paleisti ją pelenais. Iš esmės, Livonijai 
spaudžiant iš šiaurės, Teutonų ordinui iš vakarų ir pietų, saugesnių teritorijų beveik nebelieka. Visas 
gyvenimas sutelktas į karą, ir ekstremaliausios įtampos laikotarpiu dar tenka užsiimti veikla, teikian- 
čia pragyvenimą (Lietuvoje - žemdirbyste), bet daugelis teritorijų po priešų antpuolių tiesiog virsta 
* dykromis, pasėlius nusiaubia priešai, - kaip ano meto žemės įdirbimo technologijomis išvengta visuo- 
tinio bado, neįmanoma suprasti, nebent reikia manyti, kad lietuvių karo žygiai ėmė nešti tam tikrą 
pelną, mokestis už turtingesnius įkaitus buvo gana didelis, grobis galėdavo išmaitinti karį ir jo šeimą, 
kaip ir jam atitenkantys belaisviai galėjo jį pakeisti ūkyje žygio metu. Rizika buvo didžiulė, tačiau, ma- 
tyt, ji apsimokėjo. 

Mes tradiciškai vaizduojamės lietuvius kaip pasyviąją, besiginančią pusę, teutonus ir livoniečius 
kaip agresorius. Vis dėlto situacija čia sudėtingesnė - lietuviai irgi siaubte siaubė gretimas šalis; nere- 

tai būdavo sumušami, bet neretai ir laimėdavo. Karo pramonė ilgainiui buvo taip išrutuliota, kad at- 
sakomieji karo žygiai padėjo Lietuvai išsilaikyti. XIII-XIV a. yra ne žemdirbių Lietuvos epocha, o karių 
Lietuvos. Ko gero, tai vienintelis toks laikotarpis Lietuvos istorijoje, kai kariaudama jai primetamus 
karus ji dar gebėjo iš tų karų išsilaikyti. Šitai įrodo nepaprastą lietuvių organizuotumą, valią, buklumą, 
taktikos bei strategijos išmanymą, beatodairišką narsą, akiplėšiškumą, klastingumą ir t. t. Livonijos 
genčių užkariavimas truko vos keletą dešimtmečių, prūsai priešinosi ilgiau, o Lietuva ne tik atsilaikė, 
bet ir sukūrė valstybę, kurios nemenku pragyvenimo šaltiniu tapo karo veiksmai. 

Tokia situacija reikalavo neįtikimo psichologinio ir egzistencinio atsparumo, be abejo, ji kaldino 
žiaurius ir griežtus charakterius. Margirio pilėnų išsižudymas demonstruoja neįtikimą dvasinę jėgą. 
Senolė geba šimtui vyrų perskelti galvas. Sena moteris rodo tokią psichologinę atsparą, kokia neįsivaiz- 
duojama net tarp vikingų ar keltų. Apie fizinę jėgą čia net neverta kalbėti. Labai dažnas kokios paprastos 
pilaitės šturmo aprašymas patiemšteutonams kelia šiurpą. Gynėjai kaunasi iki paskutinio vyro arba 
geba išsiveržti iš degančios pilaitės ir prasibrauti per tirštą puolančiųjų žiedą (pvz., taip įvyko Kauno 
pilies šturmo metu). Lietuviai geba įsiveržti į Brandenburgo teritoriją, nesyk - į Kulmą, Dobrynę, Esti- 
ją, eidami, kur akys veda, nuolat ne tik puldinėjami, bet ir puldami. Vis dėlto čia kalbama apie dideles 
pajėgas. Keliolika ar keliasdešimt pasiplėšti nutarusių vyrų įsiveržia į priešo žemės gilumą, stulbindami 
teutonus neįtikimu įžūlumu. Pralaimėję, išblaškyti - pasikaria. Jie niekina mirtį - ir tai ne poetizmas. 

Šioje nuolatinėje kovoje jie jaučia dievų paramą. Dievai ir protėviai kovoja drauge, su gyvaisiais su- 
augę į vieną išplėtotą, tvarkingą sistemą. Joje žmogus, matyt, ir randa tą egzistencinį užnugarį, paramą, 
kurie leidžia jam atsilaikyti neįtikimai įtemptoje situacijoje. 

Noriu pabrėžti - tai ne vaizdinių, vaizdų, tikėjimų ir mitologemų samplaika, o būtent sistema. Die- 
vų artumas išgyvenamas ypač stipriai, per juos patiriami ir protėviai, ir aplinka, - ši tiesiog kupina jų 
ženklų, - ir visa gyvensena panirusi į ypatingą egzistencinį verpetą, akivaizdžiai kupiną ypatingo tikru- 
mo pajautos. Kaip tik tas tikrumas ir gali paaiškinti daugybę šiaip keistų ar stulbinamų faktų: našlių sa- 
vižudybes, neįtikimą narsą, psichologinį atsparumą. Dievai ženklais parodo, kad jie dalyvauja kare, yra 
ne tik artimi, o tiesiog gyvena viename pasaulyje, persmelkti tos pačios įtampos. Jie realūs jau šiame 
pasaulyje, ir kitas pasaulis ne tik kad nekelia abejonių ar nerimo - tai tas pats dievų bendražygių pa- 
saulis, į kurį įžengiama per laidotuvių laužo ugnį, bet jis jokiu būdu nėra radikaliai kitoks - ten ir pro- 
tėviai, pagal kurių priesakus gyventa, ir dievai, su kuriais gyventa. Čia jau gyvenama ten, tai ir reiškia - 
diis iuvantibus. Šis gyvenimas vertingas tiek, kiek atitinka anapusinius provaizdžius - gyvenama pagal 
dievus ir protėvius. 

Pagrindinė orientacijos kryptis - anapusybės link. Vienintelis išlikęs ir turbūt pagrindinis lietuvių 
mitas kalba apie mirusiųjų deginimo papročio įvedimą. Legendiniai lietuvių kunigaikščiai (Šventara- 
gis) rūpinasi savo laidotuvėmis, prisako, kaip ir kur juos palaidoti, prie kunigaikščių kapaviečių ima 
steigtis religinio kulto centrai. Legendinė Perkūno šventykla Vilniuje stovėjo Šventaragio slėnyje - 
ten, kur buvo deginami ir laidojami Lietuvos kunigaikščiai ir didžiūnai. 

Tiesiog akivaizdi labai stipri orientacija į mirtį. Bet mirtis čia ne išnykimo erdvė, ne baisus, tra- 
giškas, nepataisomas įvykis, o nuoseklus gyvenimo užbaigimas, natūraliai įvedantis kiton erdvėn, kuri 
per daugybę ženklų ir esinių apčiuopiama jau šičia. 

Matyt, tai ir yra vienas ryškiausių lietuvių mentaliteto dėmenų XIII-XIV a., arba, kitaip tariant, - ašis. 


Žemdirbiška etika 


Suprantama, karus aprašantys šaltiniai nesiekia perteikti etnologinės ar religijotyrinės informacijos; 
jų akiratin patenka kitokie dalykai. To laikotarpio žemdirbių etika mums visai neatsiskleidžia. Ją tenka 
patiems atkurti, remiantis liudijimais to tarpsnio, kai lietuviai - karių ir valdovų tauta - pereina prie iš 
esmės žemdirbiškos gyvensenos, Valstiečio požiūris į dievus yra kitoks. Valstietis iš panteono išsirenka 
šiek tiek kitokią dievų grandį. Jis kitaip žiūri į dievus. Perkūnas jam svarbus ne kaip karys ar valdovas, 
o kaip atmosferos ir derlingumo prižiūrėtojas. Fragmentas apie moteris, prašančias Perkūną pagal- 
bos atmosferos reikaluose, yra įdomus - kodėl meldžia moterys? Iš esmės jos prašo derliui palankaus 
oro, bet galbūt iš to fragmento galima manyti, kad moterys žvelgė į Perkūną per derlingumo garanto 
prizmę, o vyrai meldė Perkūną karinės pagalbos? Kad ir kaip būtų, Enėjo Silvijaus Pikolominio liudiji- 
mas yra jau iš to meto, kai tradicinė religija patiria didžiulį smūgį; gal vyrai tiesiog privalėjo klausyti 
savo apsikrikštijusių vadų ir patys formaliai apsikrikštiję negalėjo inicijuoti tokio kreipimosi į didįjį 
kunigaikštį, o moterys buvo socialiai mažiau įpareigotos ir nesusisaisčiusios su karo vadais jokiomis 
priesaikomis. 

XVI-XX a. žemdirbiškuose ritualuose moterys ir vyrai kartais veikia drauge, bet paprastai mote- 
rys siejamos su namų židiniu, Gabija, Žemyna, moteriškų kultų reliktais; moterys dažniausiai sergsti 
žiniuonystės paslaptis ir magiją. O vyrai atlieka ūkio galvos, visos šeimynos patriarcho funkciją; vyras, 
tapęs gaspadoriumi (plg. sen. ind. Grihaspati), reprezentuoja visą šeimyną prieš dievus per svarbiausias 
metų šventes, sėjos pradžios ir derliaus nuėmimo apeigas; vyrai perima žynių funkciją ir vadovauja 
ritualinėms vaišėms. 

Lietuvių tautosakoje apie žmogaus atsiradimą pasakojama dvejopai: žmogus arba nulipdomas 
(veikiausiai biblinis motyvas), arba išspjaunamas. 

Išties žmogus etiologinėse lietuvių sakmėse sukuriamas iš Dievo seilių, šiam atsitiktinai nusispjo- 
vus. Tai archajiškas vaizdinys, taip pat būdingas ir kitoms tautoms; tik visa lietuvių antropogonija, ro- 
dos, tuo ir baigėsi, kaip didele dalimi - ir nuo šitokio egzistencinio atspirties taško startuoti privalanti 
archajinė antropologija. Bent jau peršasi toks įspūdis. Antra vertus, mes daugiausia mąstome vado- 
vaudamiesi savais stereotipais, o vienas šiuolaikinių stereotipų - spjaudytis negražu. Tad ir žmogaus 
atsiradimas mums atrodo pesimistiškai nuspalvintas. Tačiau taip, pavyzdžiui, neatrodė seniesiems 

egiptiečiams: vienoje iš egiptiečių teogonijų pirmųjų dievų porą, Šu ir Tefnut, pirmadievis Atumas 
sukuria būtent dusyk nusispjaudamas. Taip iš spjūvio atsiranda pirmieji dievai, pirmoji pora. Gal dėl to 
lietuvių sakmėse kiek svyruojama - spjaunant sukuriami pirmieji žmonės ar pirmasis žmogus, tačiau 
spjūviu sukuriamas ir Liucius, matyt, uždengęs kažkokią archajišką ikikrikščionišką esybę ar esybes. 
Toliau lietuvių tautosakoje viskas maždaug aišku - tolesnius procesus nupasakoja lietuvių etiologinės 
sakmės, prie kurių čia neapsistosime, nes jos pakankamai jau nagrinėtos. 

Vis dėlto kai kas lieka už etiologinių sakmių ribų. Tarkime, mes matome akimirką, kai Dievas išmoko 
žmones vieno ar kito darbo, ar greičiau pamoko, kaip Dievas laimina žmogaus darbą, ir be šio palaimini- 
mo nieko žmogui neišeis. Net geriausioje žemėje sėdamas derliaus nesulauksi, jei nelaimins Dievas. 

Etiologinėse sakmėse - taip, kaip jos dabar išdėstytos ar išsidėstė, - trūksta vienos grandies, o gal 
ir kelių; šios grandys turėtų susidėstyti į maždaug tokią visumą: kaip žmogus turi gyventi toliau ir kaip 
jis turi elgtis pasaulyje, jam duotame ar jo paveldėtame, kaip jis turi palaikyti santykį su Dievu, dievais, 
su aplinka - tiek gamtine, tiek socialine. 

Besiperšantis atsakymas - žmogus turi elgtis dorai - yra ne toks jau banalus. Jis nurodo į ištisą 
reikšmių klodą ir iš esmės yra teisingas. 

Lietuvių etiologinių sakmių Dievas, vaikščiodamas po sodybas, rūsčiai ir žiauriai baudžia tuos, 
kurie apsileidę, pritingi, nepagirdo, nepamaitina elgetų. Už lengvą pajuoką, už pagailėtą pieno šlaką 
žmogus akimirksniu gali būti nutrenkiamas į gyvūno - žvėries ar gyvulio - būklę. Toks žiaurumas 
mums atrodo nepamatuotas, akivaizdžiai neadekvatus menkam nusižengimui. Ir tai teisinga: jei mės 
tokį žiaurumą priskiriame Dievo charakteriui, jis tikrai mums atrodo žiaurus, abejingas kančiai, primi- 
tyvus rigoristas, senas niurzga. Bet jei žvelgiame kitu aspektu, t. y. žvelgiame kaip į pamokomus pasa- 
kojimus, turinčius socialinę funkciją, išryškėja kitkas. Dievas baudžia žmones, kurie tampa pavojingi 
bendruomenės funkcionavimui. Šykštuolis, tinginys, apsileidėlis, pikčiurna, nesvetingas asmuo savo 
interesus iškelia aukščiau už bendruomeninius, nes dalį savo pareigų jis permeta kitiems, tarkime, 
svečio ar elgetos, ar pavargėlio išlaikymą. Visa tai, kas nedora, kenkia visuomenei (bendruomenei, 
genčiai). Tai socialinis baudžiančio, pikto Dievo paveikslo aspektas. 

Yra ir kitas - gal svarbiausias - t. y. religinis. 

Atrodo keista ir yra keista, kai, pvz., Dievas baudžia motiną, pagailėjusią elgeta pasivertusiam Die- 
vui seneliui šlakelio pieno, nes pieno vos pakanka jos pačios vaikams, ji už bausmę paverčiama kiaule. 
. Ošit žmogus, iš paskutinės grūdų saujos išviręs atvykėliams iš dangaus košę, papjovęs jiems pavaišinti 
paskutinę karvę, gausiai apdovanojamas. Tokių pavyzdžių randame gausybę. 

Gal, norint susigaudyti, vertėtų pradėti nuo dieviškos malonės (dievų malonės) koncepcijos, daugely- 
je religijų labai ryškios ir iš esmės nulemiančios patį kulto egzistavimą. Aukojimas yra visų pirma ko nors 
atsisakymas; žmogus niekada negyvena taip gerai, kad jam nebūtų gaila skirtis su savo darbo vaisiais — 
aukomis. Išmalda, prašalaičio sušelpimas - irgi ta pati auka. Žmogus duodamas, atiduodamas, dovanoda- 
mas patenka į srautą - dieviško dovanojimo srautą, jis atiduodamas ir gauna. O kaupdamas, priešingai, 

nei atrodytų sveikam protui, jis nelaimi. Šykštuolis sukaupia daugiau turtų, tai tiesa, bet akistatos su Die- 
vu seneliu ar elgeta akimirką - turiu omenyje, su Didžiuoju Elgeta, - jis virsta šešku ar rupūže. 

Dalijimas žmogų įtraukia į malones ir gėrybes dalijančių ir gausinančių dievų ir protėvių srautą, 
egoistinis kaupimas be dalijimo religiškai išstumia jį iš malonės lauko ir nuo to laiko jis gali pasikliauti 
vien savimi, o tai ne tik pavojinga, bet ir egzistenciškai nejauku. Dalijimas ir kaupimas neatsiejami, tai 
dangaus ir žemės „medžiagų apykaita“, gausinantis ragas. 

Kodėl akcentuoju dorumą - nedorumą? Manau, kad tai ne vien etikos kategorija. Tai pirmiausia 
griežtai religinė kategorija, todėl, siekiant suvokti religinius dalykus, ją reikėtų giliau apmąstyti. 

Mentaliteto rekonstrukcijose mums dažnai kelią pastoja ideologemos: pirmoji - lietuvis žemdir- 
bys ir jis yra doras, darbštus, religingas. Į kitas ideologemas nelįsime. Imkime tik antrąją mums svarbią 
ideologemą: teiginys, jog lietuvis žemdirbys - doras, darbštus, religingas, yra ideologema. Tai yra mes 
kalbėdami apie dorybėmis pasižymintį žemdirbį kartojame XIX a. ideologinį stereotipą, veikiausiai 
S. Daukanto paleistą, o realybė niekada nesutampa su ideologiniais teiginiais. 

Vis dėlto kai ką mes galime verifikuoti. Bent jau patikrinti kelis žemdirbiškos etikos punktus. Ko- 
kia iš pačios žemdirbystės, valstietiško būvio kyla etikos sistema? 

Kas tiesa, tas tiesa - laisvas žemdirbys privalo būti doras, t. y. sekti savo bendruomenės gyvenimo 
pavyzdžiu, ideologija, atitikti etinį bendruomenės nario archetipą. Bendruomenė negali leisti savo na- 
riui gyventi pagal laisvai pasirinktą modelį - tų elgesio modelių yra keli ar keliolika (nuo piemens iki 
gaspadoriaus ar skerdžiaus, ar kaimo žynio), žmogus pagal amžiaus tarpsnius juos pereina, įgydamas 
skirtingos egzistencinės patirties. Sakyčiau, ir dvasinės. Piemenų ritualai, skerdžiaus patirtis (sker- 
džius jaunimą, tarkime, dar ir XIX-XX a. supažindindavo su archajiška religine pasaulėžiūrine terpe, 
senųjų ritualų reliktais, maginės pasaulėžiūros pradmenimis - tokia būdavo pirmoji žmogaus „kateki- 
zacija“ ir panašiai); beje, gana įdomi būtų tema - kokius gyvensenos modelius keisdavo valstietis bei 
valstietė ir kokius potyrius bei informaciją įgydavo? Elgetos ir gaspadoriaus, gaspadinės, skerdžiaus, 
netekėjusios merginos, nevedusio vaikino, paauglio religinės priedermės bei religiniai potyriai juk tu- 
rėjo skirtis ir turbūt skyrėsi. 

Žemdirbys negali nebūti darbštus - jokia tinginystė neįmanoma, kai už kelių dienų ar savaitės 
apsileidimą po pusmečio žmogui gali tekti sumokėti bado mirties kainą. Žemdirbys negali nebūti reli- 
gingas - jo derlius priklauso nuo dievų, todėl kiekviena derliaus ar sėjos šventė yra religinio pobūdžio 
ir visas žemdirbio kalendorius yra religinis. Tad tikrai turime konstatuoti - lietuvis žemdirbys visada 
privalėjo būti doras, darbštus, religingas. 

Tai - ne pakibusi ideologema, tai - realija. Sakyčiau, esminė senosios egzistencijos realija ir kaip 
tokia perdėm religinė. Visi šie elementai religiniai. Manau, kad dorumas, kaip bendruomeninės ir as- 
meninės etikos laikymasis, yra akivaizdžiai susijęs su religine terpe, etika visada yra religiškai moty- 
vuota ar bent jau religiškai sankcionuota. Gal ne iš pirmo žvilgsnio viskas aišku dėl darbštumo. Religi- 
nė jo motyvacija, religinis užnugaris - ne visada akivaizdūs. 

Pasakose neretai matome dvi mergaites, kurių vieną antgamtinė būtybė apdovanoja už darbštu- 
mą, o kitą nubaudžia už apsileidimą, todėl galime teigti, kad tokia pasaka turi socialinį užtaisą, ji tie- 
siog pamoko bendruomenės narius, kad už darbštumą atsilyginama, apdovanojama (jei jau ne meška 
ar požemių būtybė atsilygins, pats darbštumas duos vaisių), o apsileidimas, tingėjimas tinginį priveda 
prie fizinio išnykimo ribos, - tai irgi tiesa. 

Vis dėlto darbas, ypač žemdirbio darbas, atrodo, turi religinį pobūdį. 

Viena iš Gervėčių apylinkėse užrašytų pasakų tai akivaizdžiai patvirtina: 

„Kap buvo dziedas su bobu, ir turėjo anys gaspadorstvų. Tadu nuvėjo anys až medžio sėcie kviečių. 
Nu, ir pasėjo tas dziedas kviečius. Nu, ir anas nenuveina ir nenuveina tįnai tų kviečių pažiūrėt. Nu, ir 
jiem parūpo, kad jau reikia pažiūrėt, ar gražūs“ (Gervėčių pasakos, 14). Iš karklyno juos kažkas pradeda 
„strošyc“. Jie išsigandę ima bėgti, bebėgdami sutinka elgetą, kuris apsiima jiems padėti, prisirenka 
akmenų ir jais svaido į krūmą, iš kurio „strošyta“. Šitaip jis nukauna „labai margą“, didelį kaciną. Mar- 
gumas, dydis, neįprastumas, karklynas - tai požymiai, akivaizdžiai nurodantys į chtonišką būtybę, 
nesunku suvokti - Velnią. Na ir tas „strošijimas“ panašus į velnišką ir chtonišką: 


- Paū, kas tį aina? 
Paū, dziedas su bobu. 
Paū, nusuksiu galvų, 
Paū, padėsiu po kelmu, 
Paū, pats nulėksiu, 
Pau, karklynuosan, 
Paū, mindrynuosan. 


Elgeta pasakose atlieka Dievo, žynio ar, tarkime, sakralaus patarėjo funkciją, ir šiuo atveju įdomi elge- 
tos pozicija velnio / katino atžvilgiu; margas didelis katinas gąsdina senelius, kai šie eina pasižiūrėti 
kviečių lauko (todėl dirbamos žemės pobūdis iškyla kaip dieviškos, dievams skirtos teritorijos). Velnias 
karklyne, krūmuose (neapdirbta, chaotiška erdvė) veikia prieš tvarką, kišasi ir trikdo žemdirbišką vei- 
klą. Čia neatsitiktinai pasakyta, kad seneliai nuėjo „až medžio sėcie kviečių“. „Už medžio“ reiškia „už 
miško“, t. y. šitaip įeinama į velnio domeną, ir nieko keista, kad „kacinui karklyne“ tai nepatinka. Šitaip 
„ žemdirbiška organizacija, tvarka pastūmėjama į chaoso ar chtoniškojo pasaulio pusę, - akivaizdu, kad 
tai išprovokuoja atsakomąją reakciją. Seneliams padėjęs elgeta, tvarkos, sakralinės sferos atstovas, už- 
muša velnią akmenimis (akmens ir dangaus sąsaja mums jau puikiai pažįstama). 

Taigi žmogus, dirbdamas žemę, sulaukia dangiškų jėgų pagalbos bei chaoso galių priešiškumo. Jam 
padeda organizuotos, dieviškos, sakralios pusės atstovai. Labai įdomus pasaką baigiantis motyvas, čia 
lyg ir savaime nebūtinas. Padėjusį elgetą galima apdovanoti, pavalgydinti, jam padėkoti, ir tas elgeta 
turėtų pranykti, juolab intriga išspręsta, siužetas pasibaigęs. Tačiau ne: javams subrendus, seneliai juos 

nupjauna, išdžiovina, parsiveža, iškulia, veža malūnan - ir paskui, paskerdę kiaulę, prisipirkę degtinės, 
susiprašo visus savo prietelius ir pasikviečia tą patį elgetą. Tai tiesiog derliaus šventės, padėkos ritualo 
modeliavimas. Ši pasaka religiškai stipriai suręsta, ji neturi konkretizuoto mito požymių, o akivaiz- 
džiai priklauso tam mitologiniam laukui, kuris grindžia padėkos, derliaus ritualus. Darsyk pažymėki- 
me: elgetai dėkojama rudenį, javus iškūlus ir sumalus, paskerdus kiaulę. 

Taigi žemdirbiškas mentalitetas darbštumui ar veikiau pačiam darbui suteikia sakralinę galią; 
darbštumas - tai suintensyvėjęs, pakilus darbavimasis. Jis sulaukia dangiškų jėgų, beje, ir blogųjų ga- 
lių, dėmesio, o tai savaime rodo, kad darbas, darbštumas religiškai reikšmingi. 

Mes sakralinį santykį su darbu beveik užmetę, bet manyčiau, kad nėra neįmanomi samprotavimai 
apie lietuvių suprastą ar bent jau stipriai nujaustą religinę darbo vertę. Čia kai kas panašaus į Radža jogą 
ar į Zaratustros mokymą, ypač į pastarąjį - Ahūra Mazdai, didžiajam Viešpačiui, priklauso ariama žemė 
ir ganyklos, o dykros, šabakštynai Anedirbama žemė yra Arimano, blogio valdovo, viešpatija. Zaratus- 
trizmo išpažinėjas, raudamas kelmus, plėsdamas dirbamos žemės plotus, drauge plečia Ahūra Mazdai 
priklausančią teritoriją, mažina Arimano karalystės valdas. Manau, kad tokį suvokimą aptinkame ir 
minėtoje pasakoje. 

Taigi dora, darbštumas, religingumas - kertiniai žemdirbiškos pasaulėžiūros akmenys, per šiuos 
principus sakralybė pereina į profaniškąją sritį. Žmogus vokia religinę savo elgesio potekstę ir net 
profaniškoje erdvėje gali religiškai elgtis. Juolab kad laikantis doros ir darbštumo idealų pereinama į 
sakralumą, doras ir darbštus žmogus tampa religiniu asmeniu. 

Kitaip neįmanoma, kitaip asmuo bendruomenėje funkcionuoti tiesiog negali, kitaip jis iškrinta iš 
metafizinių ir fizinių realijų konteksto - tarkim, prekiautoju tapęs asmuo jau nebėra bendruomenės 
narys. Žinoma, reikia pridurti, kad ši visuma be trikdžių veikia tik uždaroje terpėje, neturinčioje kon- 
taktų su priešiška aplinka, nepatiriančioje egzistencinio, tarkime, kitos religijos ar tobulesnės civiliza- 
cijos iššūkio. 

Panašaus iššūkio atveju etinė tobula visuma yra pakoreguojama: žmogus yra doras - bet tik jo 
elgesys su savais, savo bendruomene, - darbštus - bet tik dirbdamas sau ar bendruomenei, religingas - 
bet tik savo bendruomenės religingumo prasme. Su bendruomene konfliktuojanti kita jėga ar galių 
visuma lemia tai, kad bendruomenė, norėdama išsilaikyti, privalo demonizuoti naujai išnirusią sle- 
giančią visumą ir taikstytis su faktu, kad atitinkamai demonizuojama ji pati. 

Tada atsiranda ideologija, kuri jau nebe kaimiška, nebe bendruomeninė - atsiranda valstybinis 
ideologizavimas, kurio padarinys - doros priežiūrą perima teisė. 

III. 5. DIEVAI IR DANGAUS KŪNAI: 
NUO MITO IKI KULTO 


Dievų sritys. Lietuvių tautosakoje dievų sritys pasidalytos gana aiškiai. Perkūnas valdo atmosferą, de- 
besis ir žaibus, o dangus yra Dangaus Dievo buveinė. Dangus tapatus lietuvių dausoms, pomirtinio 
pasaulio zonai, arba, galimas dalykas, danguje yra kažkokia vieta, skirta mirusiesiems. Bet kokiu atveju 
folklore mirusieji mato Dangaus Dievą, šnekučiuojasi su juo, vaišinasi prie jo stalo, tačiau kitų dievybių 
šioje dangaus zonoje mes nematome. Tiesa, tautosakoje minimas Perkūno dvaras, Aušrinės, Vėjo dva- 
ras numanomas irgi, kaip ir Dievo rūmai, - taigi atrodo, kad svarbiausi lietuvių dievai turi savo „dva- 
rus“, teritorijas - dažniausiai danguje, netoliese Dievo, tačiau tai atskiri dvarai, rūmai, nesusiję su Die- 
vo dvaru (t. y. jie nėra kokie „priestatai“, o atskiri dvarai). Velnio dvaras, suprantama, įsivaizduojamas 
giliai, tiesa, ne požemiuose, o dažniausiai „kalno viduje“ ar „už girios“. Kalnas yra centrinė lietuvių 
transcendentinės kosmologijos ašis - minima, kad ant jo kartais būna Perkūnas arba Dievas (ne kurie 
kiti dievai), kalno viduje - Velnias. Ant kalno yra rojus, arba dausos (arba nuo kalno jos prasideda), o 
po kalnu, ar veikiau kalne, kalno viduje - pragaras. 

Taigi dangus skiriamas Dangaus Dievui, atmosfera - Perkūnui, chtoniška erdvė - Velniui. Ir Dan- 
gaus Dievas, ir Perkūnas, ir Velnias reziduoja savo erdvėje, tačiau jie visiškai laisvi išeiti į Žmonių pa- 
saulį, nusileisti ar jame išnirti, iškilti. 

Aiškaus dievų pasaulio nupasakojimo šaltiniuose neišliko. Svarbieji dievai turi savo rezidencijas, 
tačiau mes nežinome, kur reziduoja tas pats Kalvis / Teliavelis, Zodiako ženklai, - gana aiškiai tik 
galima tarti, jog didieji dievai turi savo buveines, „dvarus“ kažkur anapus ir drauge pamėgtas reiški- 
mosi vietas ir pasirodymo būdą žemiškoje erdvėje. Laumės, tarkime, pasirodo paupiuose, paežerėse, 
visada vakarop, saulei leidžiantis, o naktį laumių tėvonija apima visą žemę, būtent naktį jos veikia lais- 
vai ir netrukdomos. Naktį veikia ir Velnias ar visa jo apraiškų įvairovė; slogučiai, žaltvykslės ir nera- 
mios mirusiųjų sielos („dūšios“) irgi klaidžioja naktimis; naktimis palei kapines pasirodo ir vaiduliai - 
lietuviški zombiai, t. y. „gyvi mirusieji“, kurie dėl savo pragaištingo gyvenimo neiškeliauja anapus, bet 
iki kūnui suyrant gali išeiti iš kapinių, tiesa, nelabai tolimu atstumu ir naktį skubantį keliauninką gali 
versti eiti ristynių, imtis. 

Dažnai minimi miškas, giria - matyt, tai sietina su prisiminimais apie šventų giraičių laikus, kai 
būtent jose komunikuota su dievais. Čia galima sutikti Perkūną (medžiotojo pavidalu), kuris nusilei- 
džia miškan, persekiodamas Velnią, galima sutikti ir patį Velnią, išmintingus senelius atsiskyrėlius, 
aptikti Raganos trobelę, Vėjų motinos (močios) namus ir t. t. Už girios ar už kelių girių jau yra tarpinis 
pasaulis, kuriame gyvena dievai, dvasios ir demonai, ir už šitos žmogui iš principo pereinamos ribos 
atsiveria kalnas su jo prieigomis, ir čia jau prasideda dievų erdvė. 

Kosmosas yra gyvenamas dievų, tad ir dievų kulto nustatymas turi sietis su kosmosu. 

Viena esminių kosmosą ir kultą siejančių mitologemų - Kalvio / Teliavelio Kalvelio nukaltoji Saulė 
iš J. Malalos kronikos slaviškojo vertimo intarpo ir Zodiako ženklai iš Jeronimo Prahiškio pasakojimo. 
Labai svarbu, kas yra tie Zodiako ženklai ir kokias reikšmes slepia mitas, siejantis juos ir Saulę, ir ar 
koks mitas Saulę ir Zodiako ženklus susieja dar ir su Kalviu. 

Klausimas svarbus todėl, kad neidentifikavę Zodiako ženklų mes negalime atpažinti viename iš 
pagrindinių lietuvių mitų veikiančių asmenų; nors to mito rekonstruoti, suprantama, negalime tikėtis, 
jo rekonstrukcija keliais žodžiais ar sakiniais nėra neįmanoma. O šis mitas yra vienas iš reikšminių, 
kuris galėtų leisti suprasti, ar Zodiako ženklai liudija kultūros didvyrių ar pusdievių klasę, lietuvių 
mitologijoje išvadavusią Saulę, - o apie tokią epinę grupę žinių neturime; ar, kita galimybė, kad Zodia- 
ko ženklais šifruojamas lietuvių dievų žygis Saulės vaduoti, ir tada mes turėtume lietuvių dievų dvy- 
liktuką - Olimpą; atsakymai į abu klausimus, kad ir kokie jie būtų, suteiktų visai kitą matmenį mūsų 
mitologijos rekonstrukcijoms. Ir trečia: Saulės vadavimo ir nukalimo mitas yra reikšmingas todėl, kad 
atskleidžia lietuvių pažiūras į dangaus kūnų prigimtį. 

Mat vis dėlto, jeigu Saulė yra padaryta, pagaminta, tai ir religijos pobūdis yra visiškai kitoks, nei 
tiesmukos žemdirbių Saulės garbintojų maldos ir aukojimai Saulei. Netiesiogiai Saulės desakralizaciją 
liudija, tarkime, ir lietuvių tautosaka, kurioje vėjai nuvaiko debesis, ir tada pasislėpusi Saulė nenorom 

išnyra ar, atvirkščiai, kaitinančią Saulę uždengia lietaus debesys, bei to paties Jeronimo Prahiškio liu- 
dijimas, kad prie švento medžio dar Vytauto laikais melsta dievo (spėjant iš funkcijos - Perkūno), kad 
šis sulaikytų debesis arba saulę (BRMŠ I 595), kuriame ji tiesiogiai prilyginama debesims, fiziniams 
kūnams, taigi ne savaime šventiems esiniams, o objektams. 


Zodiako ženklai - Saulės vaduotojai 


Jeronimas Prahiškis, apie XIV-XV a. sandūrą Lietuvoje naikinęs senojo tikėjimo atributus ir vykdęs misijų 
veiklą, pasakojo savo kelionės metu radęs „kitą gentį, kuri garbino saulę ir labai pagarbiai laikė nepapras- 
to didumo geležinį kūjį. Žyniai, paklausti, ką reiškia šis garbinimas, atsakę, jog kadaise ištisus mėnesius 
nebuvę matyti saulės, kurią galingasis karalius buvo sugavęs ir uždaręs pačiame tvirčiausiame bokšte. 
Tada atėję saulei į pagalbą Zodiako ženklai. Didžiuliu kūju jie sudaužę bokštą, išlaisvinę saulę ir grąžinę ją 
žmonėms. Taigi esąs vertas pagarbos įrankis, kuriuo mirtingieji atgavę šviesą“ (BRMŠ I 595). 

Kyla pagunda laikyti šį mitą astralinės mitologijos atgarsiu, kur Zodiako ženklai vaduoja Saulę, 
ir sieti jį su žiemos solsticijos metu; tai yra skaityti šią žinią pažodžiui. Manytina, kad jie gali sietis su 
žvaigždynais, tačiau ši problema kol kas turėtų būti palikta etnokosmologijos tyrinėtojams. Viena gali- 
mybė neatmeta kitos, ir dvylika (?) žvaigždynų gali atitikti dvylika orientacijos krypčių, dvylika dievų, 
tuziną didvyrių ir panašiai. Vienas esmiškas mitologinis archetipas gali reikštis įvairiai, ir mums šiame 
skyriuje rūpės ne „žvaigždyniška“ Zodiako reikšmė, o kiek kita, gal periferinė, gal labiau centrinė, ta- 
čiau susijusi su asmenimis - Saulės vaduotojais, kad ir kas jie būtų savo mitologinė prigimtimi. 

Zodiako ženklai, nepaisant didelės jų svarbos Vilniaus šventovėje, kurią mini Rivijus, šiame liudi- 
jime nebūtinai turi reikšti žvaigždynus (kokius?), tad lygindami su kitomis mitologijomis čia galėtume 
įžiūrėti ir kultūros didvyrių, „grąžinančių žmonėms“ šviesą, veiklą ar veiklą tam tikrų dieviškų, ant- 
gamtinių būtybių, kurios čia Zodiako ženklais įvardijamos nebūtinai dėl savo astrališkumo; veikiau tai 
būtų „šventa grupė“, „kultūros didvyrių būrys“ ar kuris vienas žymiausias kultūros didvyris (dievas), 
turintis garbią ir karingą palydą. Be to, ši „gentis“ garbino kūjį (ir, atrodo, labiau kūjį nei Saulę), o kūjo, 
ypač milžiniško, buvimas mums primena ir kitą lietuvišką fenomeną - dievą Teliavelį, arba Kalvelį, 
nukalusį Saulę. Taigi tai viena ir ta pati lietuvių mitologijos sistema. Neaiškus lieka asmuo, sugavęs 
Saulę ir ją uždaręs bokšte. Žinoma, galima pasakyti, kad tikriausiai tai „galingas karalius“, „piktas bur- 
tininkas“, kaip tokiais atvejais mitologijose esti, uždaręs Saulę arba šiaurėje esančiame bokšte, arba, 
rečiau, požeminiame. Jei Zodiako ženklai buvo žvaigždynai, jiems Saulė nebuvo būtina, - juk ypatingo 
palankumo žmonėms žvaigždžių konsteliacijos mitologiškai nerodo; neaišku, ką tuos kelis mėnesius 
veikė dievai, atsakingi už pasaulio tvarką. Ir dar neaišku, kaip šiame mite įsivaizduota Saulė, Kad ir 
kaip sekuliarizuota lietuvių Saulės mitologija, Saulė herojiniame mite ar herojinio epo nuotrupoje ti- 
krai nevaizduota kaip metalo luitas, veikiau čia turėtume spėti buvus ir karalaičio Saulės vaduotojo 
mitologemą, meilės santykį, o ne apskaičiuotą karą šaltose vietose. 

Tiesiog įdomu, kaip šis mitas bando išsisukti iš visų minėtų problemų, jei jis išlieka oficiozinis, 
palaikomas žynių. 

Oficialų galiojimą jam teikė tiesioginis atributas, liudijantis šio įvykio realumą, - didžiulis kūjis. 
Stebuklingus įvykius lydi stebuklingi ir nepaprasto dydžio ar savybių daiktai, neleidžiantys abejoti jų 
realumu, antra vertus, stebuklingas didžiulis kūjis liudija, kad šiame žygyje arba dalyvavo, arba ginklą 
jam nukalė tas pats stebuklingasis kalvis Teliavelis, kadaise nukalęs ir Saulę, lygiai kaip Olimpo dievus 
ir didvyrius apginkluodavo Hefaistas, o keltų dievus kalvis Goibniu, ar finougrų Ilmarinenas. Drau- 
ge mūsų dėmesys turėtų krypti į iranėnišką erdvę - didelio objekto, ypač ginklo, sakralizavimas yra 
bene pagrindinis skitų religijos bruožas, kur įdaiktinami religiniai vaizdiniai, kaip atsitiko su keturiais 
liepsnojančiais auksiniais daiktais, dar prieš tūkstantį metų iki Darijaus žygio nukritusiais iš dangaus 
ir „prisileidusiais“ tik vertąjį skitų genties protėvį. Kūjis, kaip dangiškojo kalvio atributas, populiarus 
ir pietų osetinų Nartų epo versijoje: kur dangaus kalvis Kurdalagonas iš dangaus nusileidžia būtent 
raitas ant milžiniško kūjo?, Taigi, turėdami omenyje Saulės vadavimo ir Saulės nukalimo mitologemas 
Šiaurėje ir Pietuose, ir mėginame panagrinėti jų paraleles Suomijoje bei Estijoje, į šiaurę nuo baltų, ir 
Ž. Diumezilio (Dumėzil) nagrinėtas atitinkamas skitų / alanų / osetinų tradicijas, turinčias saulinę mi- 
tologiją, stiprų kalvystės kultą, tarsi įrėminančias baltus geografiškai. Kontaktai tarp finougrų ir baltų 
neabejotini, kaip neabejotini ir finougrų kontaktai su skitais, baltų - su skitais ir alanais. 

Finougrų Ilmarinenas istorijos šaltiniuose minimas kaip vėjo, kelionių, dangaus dievas, kalviu jis 
tampa tik runose; beje, kaip pažymi Martis Haavio, suomių mitologijoje Ilmarinenas, nors ir yra runose 
aprašomų įvykių dalyvis, bet mes nieko nežinome apie jo kultą“. Vis dėlto M. Haavio įžiūri Ilmarine- 
no asmenyje pirmapradį demiurgą, kuriam runos kaip tik ir padėjo atsiskleisti visa savo prigimtimi; 
Ilmarinenas yra klasikinis demiurgas, sukūręs geležį, ugnį, šaudmenis, įgavęs daug kultūros didvyrio 
bruožų. Jo pagrindinė funkcija čia - jis yra kalvis, nenuilstantis kalėjas, nukalęs net dangų, taigi jis 
dangaus kalvis, kalvis danguje, ore. Jis gimė iš nekaltos mergelės. Jo motina - mergelė Iro, kitur - pati 
Marija, kuri pastoja paragavusi stebuklingo augalo ir pagimdo tris sūnus: vyriausią Veinemeineną, 
vidurinį Jougamoiną, jauniausią Ilmarineną, tačiau jos pačios valia Ilmarinenas patalpinamas į struk- 
tūros vidurį kaip vidurinis asmuo, ir jauniausias tampa Jougamoinas (plg. struktūros sąsają Ipatijaus 
metraščiui aprašant dievus, kuriems aukoja Mindaugas: Nunadievis, Teliavelis, Diviriksas [-..], kur Telia- 
velis iš jam derančios trečiosios funkcijos vietos keliamas į antrą). Vidurinis yra svarbiausias asmuo, 
nes jis - triados centre. 

Vis dėlto Ilmarinenas, nors ir yra demiurgas, Saulės nenukala; nors tai ir gal rėpiama jo visuotinės 
pirmosios kalvystės mitikoje, tačiau ir tada ši aplinkybė nepažymima. Šiaip ar taip, neįmanomų nukal- 
ti dalykų jam nėra; jis nukala ir mįslingąjį sampo. 

Kai Veinemeinenas, sukūręs pasaulį, priartėja prie Pohjolos ir pakliūva jos šeimininkės valdžion, 


2 HapTbi. Enoc oceTMHCKOro HapoAa. MockBa, 1957, p. 244, 355. 
2 Haavio M. Mitologia finska. Warszawa. 1979, p. 142. 

atgal grįžti jis gali tik tada, kai pakviestas Ilmarinenas nukala sampo; neklausinėdami, kas tai per daik- 
tas, pakankamai galime pasakyti apie jo paskirtį - tai stebuklingas objektas, dėl kurio atsiranda žemės 
ir vandenų vaisingumas? 

Įdomu, kad būtent paslaptingo daikto, tiesa, esančio tik pomirtiniame pasaulyje, reikalaujama ir iš 
Nartų epo herojaus Sozyryko - kaip kalymo, išpirkos už Saulės dukrą Aciruchs; taigi stebuklingos žolelės 
aza, augančios tik mirusiųjų karalystėje. Ją atgabenus, ji pasodinama „keturiuose kampuose“, ir nuo 
tada prasideda klestėjimas, prie Sozyryko ima rinktis miško žvėrys, jis veda Saulės dukrą. 

Saulės vadavimo temos Nartų epe nėra, nors panašių požymių aptikti lyginimo ir analizės būdu 
galima; vis dėlto centrinė saulinė figūra Nartų epe - Saulės duktė. Galimas dalykas, jos „išvadavimas“ 
piršlybų ir vedybų keliu, atliekant neįmanomas užduotis, ir atstoja Saulės vadavimo funkcijas. 

Saulės vadavimas finougrų runose gerai žinomas ir analizuotas, čia nekartosime žinomų dalykų, 
tik priminsime, kad herojus („Dievo sūnus“, nors kitoje vietoje - Kalvio dukra) keliauja susidurdamas 
su daugybe kliūčių į Pohjolą, kur kalinami Saulė ir Mėnulis, ir iš ten šviesulius išlaisvina. 

Vis dėlto ir sampo nukalimas, ir stebuklingo augalo išplėšimas, ir Saulės vadavimas - visa traktuo- 
jama kaip galutinis išbandymas, atnešiantis žemei gėrį, klestėjimą žmonėms, tačiau tai įmanoma tik 
apsilankius pragare, požemiuose, pomirtiniame pasaulyje. 

Kyla įspūdis, kad iš dalies finougrų, baltų, osetinų tradicijos medžiagą tvarko pagal tam tikrą sche- 
mą; šioje schemoje pagrindžiantis etapas - kelionė į mirusiųjų pasaulį, po kurio atsiranda naujas kul- 
tūrinis-religinis gyvenimo stilius. 

Taip pat galima šį tą pasakyti apie laikotarpį, kada tai dedasi, mitologinę epochą - tai laikas, kai pa- 
saulis jau sukurtas, yra reljefas (kraštovaizdis), tačiau vis dar trūksta gyvybinės galios ir - sakykime - 
žmonių ir dievų jungties, nes dievai ir žmonės vis dar nėra iki galo atskirti, nenustatyti, kaip šiandien 
sakytume, kultiniai dievų ir žmonių ryšiai. Jie yra tarsi dar nesusitvarkę tarpusavio santykių. Tačiau 
tarpininkų tarp dievų ir žmonių jau esama - tai kultūros didvyriai, lietuvių Zodiako ženklai, ar visiškai 
tiesioginius kontaktus su dievais turintys ir drauge su jais gyvepantys nartai, kurie, tiesa, pernelyg 
pasikėlę puikybėn ir gyvena savajame uždarame didvyrių pasaulyje. Šiaip ar taip, Zodiako ženklų kvin- 
tesencija ar bent svarbiausia šios bendrijos išraiška būtų Kalvelis. 


Pomirtinis pasaulis ir kulto nustatymas 


Šiaurės osetinų epo herojus Soslanas, pats turintis tam tikrų saulinio herojaus savybių, mėgindamas 
gauti lemtingąją žolelę, kad galėtų vesti Saulės dukrą, leidžiasi į pomirtinį pasaulį ir ten, mirusios žmo- 
nos lydimas, apeina ir įsidėmi keistus to pasaulio vaizdus; ten sėdi apledėję seniai, ir lediniai skustuvai 
skuta jiems barzdas, tai su šaknimis išraudami kuokštus, tai palikdami; ten ir teisėjai, kurie neteisingai 
teisė ir ėmė kyšius; kitas vaizdas: stovi buivolas aukštoje žolėje iki juostos, tačiau jos neėda, o kramto 


27 Ibid., p. 143-150. 

žilą senio barzdą, pasirodo - tai to žmogaus, kuris, pasiskolinęs dar vieną buivolą įkinkyti greta savo, 
savajam duodavo šviežios žolės, o svetimajam - nuoliekų,; už tai dabar jis ir kenčia; toliau keliaudamas 
Soslanas mato vyrą su žmona, gulinčius ant buivolo odos ir tokia pat apsiklojusius, kiekvienas tą odą 
tempia ant savęs, bet trūksta ir vienam, ir kitam; paaiškėja, kad tai vyras su žmona, kurie gyvi būdami 
pykosi, nemylėjo vienas kito ir priekaištavo vienas kitam; ir Mirusiųjų šalyje jie liko tokie pat kaip ir 
žemėje; kitur Soslanas mato du sutuoktinius, apsiklojusius vienu zuikio kailiuku ir ant kito gulinčius - 
jiems erdvu ir šilta; tai mylėję vienas kitą sutuoktiniai, ir čia juos šildo abipusė meilė?*: panašių vaizdų 
matome ir toliau, jų nevardysime. Tačiau mums įdomu, kad lietuvių tautosakoje yra panašių motyvų - 
tokių pat pamokomų vaizdų, matomų kelionėje pas Dievą ar į dangų; juos keliautojui aiškina arba 
angelas, arba nežinomas asmuo, rečiau pats Dievas; vaizdai panašūs, jų nepaprastai daug, pvz., liesos 
avys bliauna iš bado vešlioje pievoje, o prisiganiusios ir sočios vaikštinėja net dykynėje, tai atitinkamai 
šykštuoliai, turtuoliai ir dosnūs žmbnės ar vargšai, mokėję tenkintis mažu; tai gali būti arba karvės, 
arba rečiau - galvijų banda; žmogus stato namus, bet sienojas vis nuslysta - tai žmogus, neištesėjęs pa- 
žado pastatyti namą; du seneliai - vienas ant vieno kalno, kitas ant kito - svaidosi aukso obuoliais, - jie 
nubausti už veltėdžiavimą; keturi vyrai laiko parėmę namą - tai nubausti girtuokliai; moteris, semianti 
iš vieno šulinio ir pilanti į kitą, - nubausta „šinkorka“; dvi bobos, geriančios iš ežero ir niekaip negalin- 
čios atsigerti, - girtuoklės; žmogus, stovįs iki kaklo vandenyje, šaukiąs „užtrokšiu“, - taip pat girtuoklis 
(„pijokas“); du besipešantys gaidžiai ar du besibadantys briedžiai - nesugyvenę broliai; dvi besimušan- 
čios avys - vyras su žmona, nesilaikę Dievo įsakymų; du pakelėje besimušantys akmenys - nesugyvenę 
vyras su pačia; dvi besikapojančios gyvatės ar besipešančios žąsys - piktos seserys; žmonės, renčiantys 
tiltą ir negalintys jo suręsti, - ginčininkai ir t. t.? 

Soslanas, išėjęs iš pomirtinio pasaulio, praneša, ką matęs, nartams; žmogus lietuvių pasakose arba 
susitinka Dievą ir pasisvečiuoja pas jį, arba jau lieka dausose. Tačiau atrodo, kad ši kelionė į pomirtinį 
pasaulį lietuvių tautosakoje tik pakartoja precedentinį pirmojo mirusiojo mitą, tai yra jo kelionę. Mums 
žinomame labai komplikuotame Sovijaus mite apie kelionę pasakojama kitais vaizdiniais, tačiau, šiaip 
ar taip, tai yra pirmoji žmogaus, t. y. pirmoji mirusiojo kelionė į pomirtinį pasaulį, išbandant geriausius 
būdus jame pasilikti, tai yra koks laidojimo būdas geriausias, o geriausias pasirodo esąs degintinis; tai 
mitas, pagrindžiantis vyravusį lietuvių ir baltų gentyse mirusiųjų deginimo paprotį; mitas ištisai tam 
skirtas, nors akivaizdu, kad Sovijus pomirtiniame pasaulyje patiria ir kitokių nuotykių, kitokių pažin- 
čių. Jis pasilieka ten kaip mirusiųjų vedlys ir tikriausiai mirusiųjų pasaulio valdovas ar bent regentas, 
pirmo mirusiojo teisėmis; panašiai atsitiko ir pirmam indų mirusiajam Jamai, kuris užvaldė pomirtinį 
pasaulį, tačiau neįgijo dievo teisių, nors šiaip jam visiškai prilygo. 

Mite neaprašytos kitos Sovijaus patirtys, o kad jų būta, netenka abejoti - jis, pagrindęs mirusiųjų 
deginimo paprotį, juo pačiu pagrindė ir kultą, cituoju: „Šitą paklydimą (mirusiųjų deginimą - G. B.) 


28 CkuTCKMA b. B. XpecroMaTHA no KcTOpHY4 OceTun. OpAKOHKKKA3e, 1956, t. 1, p. 48-49, 
* Beresnevičius G. Dausos. V., 1990, p. 145-147. 

Sovijus paskleidė, kad jie aukotų nelabiems dievams Andajui ir Perkūnui, kitaip tariant, griaustiniui, 
ir Žvorūnai, kitaip tariant, kalei, ir kalviui Teliaveliui, nukalusiam jiems saulę, kuri šviečia žemėje, ir 
įmetusiems jiems saulę į dangų“ (BRMŠ I 268). 

Trumpai tariant, tekstas netiesiogiai atskleidžia, kad mirties patirtis ir palankaus pomirtinio li- 
kimo galimybė siejama su laidojimu ugnyje, tačiau tai yra sąlyga, galiojanti tik tada ir pati įvesta tik 
tam, kad būtų aukojama konkretiems dievams: Andajui, Perkūnui, Žvorūnai, Teliaveliui, nukalusiam 
Saulę kalviui. Tai pagrindinis lietuvių dievų ketvertukas, - šitai nurodo ir kiti šaltiniai ar lyginimai su 
gretutinėmis mitologijomis, kur vyrauja trys vyriški dievai ir viena deivė, apimantys tiek kosmosą, 
tiek vaisingumą. Iš esmės finų mitologijoje tokią atranką padaryti taip pat įmanoma - Veinemeinenas 
tada būtų ne kultūros herojus, o pasitraukęs Dievas, Pirmasis Dievas, įgavęs deus otiosus bruožų, ir tada 
jį matytume pirmąjį - taigi pasaulio kūrėją Veinemeineną, po jo eitų griausmavaldis Ukko, jo sutuok- 
tinė Rauni ir Ilmarinenas. Įdomu, kad tokiu atveju suomių dievai pasiskirsto kaip J. Malalos kronikos 
slaviškojo vertimo intarpo lietuviškieji, netgi ta pačia eile: Andajas / Veinemeinenas, Perkūnas / Ukko, 
Žvorūna / Rauni, Teliavelis / Ilmarinenas. Eilė, dievų lytys, funkcijos atitinka. 

Taigi Sovijus po savo apsilankymo pomirtiniame pasaulyje įveda panteoną, kultą ir pomirtinio 
gyvenimo, laidosenos ritualus bei pomirtinio gyvenimo viziją. Trumpai tariant, religinę sistemą. 

Lygiai taip pat šiaurės osetinų Nartų epas labiausiai, atrodo, susijęs su osetinų protėvių alanų pali- 
kimu, vaizduoja nartų didvyrio Soslano apsilankymą pas dievus. 

Pats epo skyriaus pavadinimas „Kaip dangaus gyventojai apdovanojo Soslaną“ kiek klaidinantis, 
nes, be abejo, gaudamas dangiškų dovanų „amžinam naudojimui“ Soslanas pasižada savo ruožtu eiti 
„amžinas pareigas“, kurias sulaužęs jis, be abejo, drauge su nartais nebegautų ir dangaus dovanų. Taip, 
beje, nartų epo pabaigoje ir atsitinka - nartai, įsižeidę ir supykę ant dievų, meta jiems aukoję ir patys 
sulaukia bausmių, nederliaus, bado, kataklizmų, dviejų saulių karščio ir galiausiai visi sunaikinami. Bet 
dabar kalbame apie pakilią sutarties - religinės sutarties sudarymo atmosferą. 

Trumpas šio Nartų epo epizodo atpasakojimas*?. Dangiškasis Sąfa, namų židinio globėjas, kelia puo- 
tą dievams. Jis pakvietė Uastyrdži, vyrų, karių ir keliautojų globėją, ir Uacilą, griausmų valdovą, ir 
vienaakį Afsati - taurių žvėrių valdovą, ir Falvarą, kuriam paklūsta avys ir ožkos, ir visi kiti smulkūs 
gyvuliai, ir dangaus kalvį Kurdalagoną, buvo pakviestas ir visų vėjų valdovas - rūstusis Galagonas, ir 
vandenų valdovas Donbetyras. 

Šviesiuose Safos rūmuose vyksta puota, dievai sėdi ant suolų, iš tauro ragų geria saldų juodąjį alų, 
o jaunasis nartas Soslanas jiems patarnauja. Dievai giria Safai Soslaną, ir Safa giria jaunąjį nartą ir visą 
jo giminę už nelygstamą narsą. 

Uastyrdži, narsuolių globėjas, išgeria už Soslaną ir padovanoja jam nuosavą kardą, gautą dovanų iš 
paties dangaus kalvio Kurdalagono. 

Paskui į jo sveikatą geria Afsati, tauriųjų žvėrių globėjas; Soslanas jam dėkoja, tačiau šlovinda- 


30 CkuTCKKA b. B. Op. cit., p. 50-52. 

mas dievą skundžiasi, kad taurieji žvėrys pernelyg budriai Afsati globojami ir žmonėms sunku prie jų 
prisiartinti; Safa užtaria žmones ir siūlo leisti jam pagelbėti žmonėms, už tai šieji niekuomet jo neuž- 
mirš; Afsati sutinka ir pasižada dalį laukinių žvėrių skirti nartams, bet iš jų reikalauja dovanos - tegu 
medžiotojas, ruošdamasis medžioklei, iš namų pasiima tris paplotėlius ir, prisėdęs poilsio, tegu tuos 
paplotėlius valgydamas jis, girdi, prisimena mane, o kai jam pavyks ir jis nukaus žvėrį, tegu dešiniąją 
jo koją pasaugo ir atiduoda pirmam sutiktajam. 

Tada Falvara, kuriam priklauso visos avys ir ožkos ir visi smulkūs raguočiai, keldamas tostą savo 
ruožtu pažada išmokysiąs Soslaną užkeikimų, kad vilkai pernelyg nesiautėtų bandose. Ir užpuolus vil- 
kams, kai Soslanas ištars šiuos žodžius, Falvara ateisiąs jam į pagalbą ir vilkams bus riesta. 

Uacila, griausmų valdovas (beje, plg. Ukko), savo krepšyje laiko javų grūdus; Soslanas jo prašo, kad 
šiųjų jis nepagailėtų žemėje gyvenantiems žmonėms, ir šieji bus amžinai dėkingi. Uacila nutaria, kad 
tebus taip, dovanoja tuos grūdus ir Nepia pavasariais juos pasėti rytiniuose kalnų ir kalvų šlaituose, o 
rudenį surinkti juos ir taip jie galėsią maitintis visus metus. 

Paskui Soslano garbei tauro ragą pakelia Kurdalagonas, ir pats Safa, „dangaus šeimininkas“, krei- 
piasi į jį ir paprašo dovanos Soslanui. Safa kreipiasi į Kurdalagoną sakydamas, kad šis nuo ryto iki 
vakaro ir visas naktis be perstojo tranko per savo priekalą ir neleidžia dangaus gyventojams sumerkti 
akių, bet kala tik kardus ir šarvus, tegul nukala ką nors ir žmonių labui. Kurdalagonas kreipiasi į Safą, - 
vadina jį išmintinguoju, - ir sako suprantąs, kodėl Safa sukvietęs čia visus svečius į puotą; mat Safa 
norįs, kad dievai apdovanotų jo mylimus žmones. Kurdalagonas (beje, čia parodęs kalviui ir būdingą 
mitologinę išminties, gudrumo savybę, ir kad jis pats ne kvailesnis) pažada žmonėms nukalsiąs noragą, 
kad nartai galėtų kasmet įdirbti savo arimus. Soslanas atsidėkodamas iškilmingai pažada, kad dangiš- 
kajam kalviui Kurdalagonui žmonės kiekvieną pavasarį virs saldų alų, o arimuose šlovins jo vardą. 

Tada jau pats Soslanas kreipiasi į rūstųjį vėjų valdovą Galagoną žmonių vardu sakydamas, kad jie 
nereikalauja iš jo jokios dovanos, o tik prašo, kad Galagonas nesiųstų žmonėms nei pūgų, nei audrų. 
Vėjų valdovas atsako negalįs duoti tokio pažado, o jei ir duotų, - negalėtų jo tesėti. Tačiau ir jis norįs 
apdovanoti Soslaną - pažada, kad tada, kai žmonės vėtys grūdus, jis atsiųs vėją, šis nunešiąs atliekas 
ir žmonėms liks švarūs, brandūs grūdai. Soslanas dėkodamas pažada, jog žmonės paskutinį kiekvieno 
derliaus semtuvą atiduos Galagonui. 

Kokios nors dovanos žmonėms Soslanas paprašo ir iš visų vandenų valdovo Donbetyro. Jo dova- 
na - pasiūlymas nartams prie visų sraunių upių statyti malūnus, o jis liepsiąs savo žvaliom dukterim 
dienąnakt sukti vandens malūnų ratus. 

Su tam tikrom išimtim už suteiktas dievų malones, vadinamas dovanomis, nustatomi ir padėkos 
ritualai, sykiais iki smulkmenų. Aukos užuomazga - dovanojimas, ir čia kaip tik matome įpareigojantį 
apsikeitimą dovanomis; atsakymas į dievo dovaną - žmonių padėkos ritualas, aukojimas; iš esmės už- 
mezgamas kiekvieno iš čia dalyvaujančių dievų kultas. į puotą susirinkę, be šeimininko Safos, septyni 
dievai, matyt, iš esmės - visas osetinų panteonas, svarbiausių sričių suverenai. Nelabai aiški Safos 

vieta - jis šeimininkas, visų gerbiamas, svarbiausių dievų prašydamas jis pats tarpininkauja, vis dėlto 
Safa dovanos neduoda. Galima sakyti, kad jo dovana Soslanui - pati puota ir galimybė susitikti su die- 
vais, gauti iš jų dovanų, nors veikiau yra kiek kitaip - tiesiog atrodo, kad Safa savo dovaną jau davęs. 
Būtent - namų židinį, o tai yra pirmoji ir svarbiausia dovana. Apie tai kiek vėliau. 

Kurdalagonas pasirodo kiek netikėtu aspektu - jo valdžion patenka žemdirbystė, ne vien karas; 
jam Soslanas pažada ištisą pavasario šventę; žemesniems septyneto dievams aukos menkesnės ar jų 
visai nėra. Tačiau tai nereiškia, kad kaip padėka dievui už dovaną neatsiranda tam tikrų aukojimų. 
Dovana tiesiog įpareigoja gavėją, ir net jei nenustatomas aiškus kulto modelis, jis vis vien atsiranda iš 
šventybinės žmogaus reakcijos į mite užprogramuotą dievoraišką. 


Safa / Sovijus, Saulė - ugnis, namų židinys 


Ž. Diumezilis, nagrinėjęs nartų epus ir osetinų mitologiją, ypač atkreipia dėmesį į Safą, kuris dar 
XIX a. osetinams buvo vienas svarbiausių dievų, nes globojo vieną švenčiausių osetinams dalykų - 
namų židinį. Iš klajoklių alanų paveldėję stiprų namų židinio kultą osetinai labiausiai garbino gran- 
dinę, pakabintą viršum ugnies, ir šią grandinę globojo Safa. Sakoma, kad pirmąją grandinę židiniui 
nukalęs Safa ir būtent jis ir toliau kala jas danguje; įstabiausia, kad pačioje švenčiausioje osetinams 
priesaikoje pagrindinis asmuo buvo Safa: osetinai prisiekdami stodavosi priešais židinį ir, laikydami 
ranka už grandinės, tardavo: „Prisiekiu šiuo tyriausiuoju Safos auksu!“ Per vestuves nuotaka trissyk 
būdavo apvedama aplink savo namų židinį ir atsisveikindama paliesdavo Safos grandinę, tą patį pakar- 
todavo atvykusi į naujus namus. 

Anot Ž. Diumezilio, Safa - pagrindinės metalinės židinio dalies dievas ir todėl jis siejamas su kal- 
vyste, kalviu, nebijoma jo supriešinti su Kurdalagonu, svarbiuoju dangaus kalviu. O židinys siejamas 
su ugnimi, bet ugnis priklauso Saulės jurisdikcijai*!. Plačiau nekalbėsime apie ugnies semantiką, šven- 
tumą, ryšį su Saule; pakanka prisiminti skitus, alanų pirmtakus, kurie ugnį laikė svarbiausia dievybe, 
ypač karalių namų židinių deive, - šiąją Idantirsas, atsakydamas į Darijaus ultimatumą, vadino „skitų 
karaliene““2. Galima prisiminti, kad šventosios ugnies kulto tėvynė - zaratustrinis Iranas, kur, pasak 
Amiano Marcelino, žyniai, t. y. magai, valdė ir laikė amžinąją negęstančią ugnį ir kartkartėm siųsdavo 
ją karaliams. 

Čia galima labai plačiai kalbėti apie Saulės ir ugnies sąsajas, šventuosius ritualus ir panašiai, bet 
alanų ir skitų pagarba ugniai akivaizdi, ypač namų židinio ugniai, savotiškai Hestijai ar romėnų Vestai, 
kurios kultas irgi kilo, matyt, iš namų židinio ugnies. 

Vis dėlto negęstančios, amžinosios šventos ugnies idėja kyla iš Irano. Pasakodamas apie aisčius, 
Tacitas šventos ugnies nemini, vėlesni tarpiniai šaltiniai irgi jos nemini, tačiau nuo XIII a. negęstančios 


3 Arome3Knib X. Ckucbbi K HapTbI. Mocksa, 1990, p. 111-112. 
32 Ibid.. p. 114. 

ugnies kultas tiesiog smelkte persmelkia kiekvieną istorinį šaltinį, o bizantiečiai lietuvius apskritai 
vadina pirsolatrais - ugnies garbintojais. 

Kada atsirado amžinoji ugnis, vėliau tapusi baltų kultiniu centru? Legendinės kronikos Rikojotą, 
arba Romovę, su ten liepsnojančia amžinąja šventa ugnimi ir kitus amžinosios ugnies centrus mini apie 
IV-VI a. ir jos kulto įsteigimas siejamas su atvykėliais; Erazmas Stela tiesiogiai sako, kad lietuviai buvo 
alanai, o Amianas Marcelinas IV a. alanų inkorporuotomis gentimis šiaurės rytuose laiko nervijus, vi- 
dinus, gelonus, - tai baltiškos gentys, ir šiek tiek abejodami galime pridėti melanchlenus, o dar labiau 
abejodami - agatirsus. O patys alanai A. Marcelino laikais (IV a. vid.), šio istoriko duomenimis, įsikūrę 
iki pat Azijos stepių, Indijos, Gangos (Amm. Marc., XXXI, 2, 13-16). Tad alanai, žinoma, nevienalytė 
masė, o jungia Indiją, Irano pakraščius ir Baltiją kaip tiltas. Tai akimirka, kai iranėnai gali daryti įtaką 
baltams, bent pietiniam masyvui; ir šis Amiano Marcelino fragmentas dera su Erazmo Stelos datavimu: 
alanai ateina į Prūsiją IV a. pab. ir čia nedaug užtrukę persikelia į Lietuvą. Neteigiu, kad lietuviai - tai 
alanai; dalis alaniškų / lietuviškų „iranėniškų“ sutapimų gali būti aiškinami daug ankstesniais inten- 
syviais kontaktais su skitais. Bet hipotezė, kad amžinoji ugnis, kaip kulto centro požymis, atsirado, 
susidūrus baltiškai ir alaniškai tradicijoms, gan įtikinama. Tada šį reiškinį datuotume I tūkstm. po Kr. 
viduriu. Kita vertus, paralelės Italijoje, ugnies, Agnio reikšmė Rigvedoje, Irano arijų ir zaratustrizmo 
šventoji ugnis - labai archajiški reiškiniai ir lietuvių amžinoji / šventoji ugnis gali būti paveldėta labai 
archajiškais laikais tiesiogiai iš indoeuropietiškų mitinių-kultinių provaizdžių. 





Ill, 6. PANTEONO STRUKTŪRA 
IR HIERARCHIJA 


Aukštieji dievai: atitikmenys folklore 


Aukštieji dievai, skirtingai nuo kitų hierarchijos lygmenų dievų, turi savo plačias veikimo sritis, api- 
mančias dangų, atmosferą, žemę ir požemius. Jie čia veikia ryškiai dominuodami net vėlyvuoju perio- 
du, kai jau ima lietis su krikščionybės personažais. Mes jau sužinojome apie dievus, minimus istori- 
niuose šaltiniuose, tad, prieš pereidami prie hierarchijos nagrinėjimo, turime pasigilinti į folklorinius 
atitikmenis. Tautosaka čia atskleidžia daugiau nei gana šykštūs šaltiniai. Pažvelgę į didžiųjų dievų žais- 
me tautosakoje, galėsime vėl pereiti prie bendrosios mitologijos lygmens ir suvokti daugiau. 

Dievų sąrašai, žinomi nuo XIII a., vardija dievus tam tikra seka, tik jeigu ankstyvuosiuose šaltiniuo- 
se (J. Malalos kronikos intarpe, Ipatijaus metraštyje) ta seka akivaizdžiai turi struktūrą ir dievai religiniu 
požiūriu rikiuojami gana nuosekliai, vėlesni šaltiniai, ypač XVI a. autorių (Jonas Lasickis, Motiejus 
Strijkovskis), nuoseklumo nesilaiko, dievų vardijimo tvarka rodosi atsitiktinė ir atspindi arba pačių 
šaltinių autorių ir jų žinių nenuoseklumą, arba vėlyvąją mitologijos destrukcijos fazę, kai dievų ypač 

pagausėja ir ankstesnė tvarka subyra. Arba - gal mes jos jau nebeįžiūrime, šią hipotezę dar pasitikrin- 

sime. Įdomu, kad XVII a. pabaigoje rašęs Motiejus Pretorijus panteoną sutvarko atsižvelgdamas į dievų 
funkcijas, ir pakankamai lanksčiai, tačiau tai jau vėlyvas dalykas ir tokio aiškumo priežastys gali būti 
labai įvairios (tarkime, tai gali būti paties M. Pretorijaus įžvalgos). Apskritai dievai pagal globojamas 
funkcijas pasiskirstę labai ambivalentiškai, jos dažnai susipina, dubliuojasi. Hierarchiniai dievų santy- 
kiai retkarčiais šaltiniuose paminimi ar kartais įmanomi šiek tiek rekonstruoti pagal vidinę vardijimų 
struktūrą, tačiau jų giminystė beveik visada miglota. 

Dievų santykių rekonstravimas turėtų prasidėti nuo giminystės klausimų, nes būtent jie leidžia nuvokti 
teogoniją, dievų kilmės, dievų kartų kaitos istoriją, kuri vienaip ar kitaip lemia panteono sandarą. Giminys- 
tės klausimai geriausiai atsiskleidžia ne istoriniuose šaltiniuose, o lietuvių tautosakoje, kuriai šie dalykai 
neabejotinai įdomūs. Painiausia ir drauge mitologiškai reikšmingiausia yra svarbiausioji lietuvių tautosakos 
triada - Dievas, Perkūnas, Velnias, jų tarpusavio santykiai ir jų sąsajos su kiek nuošalyje esančia Laume, kar- 
tais gretinama ar painiojama su Laimk. Tiesa, reikia pasakyti, kad Laimė / Laima bent jau oficialiajame pan- 
teone dažniausiai nepatenka į dievų sąrašą, ir tai suprantama - ji, kaip likimo deivė, stovi kiek už panteono 
ribų; jos permaldavimas vargiai įmanomas, todėl sunku įsivaizduoti nepermaldaujamos deivės kultą. 


Dievas ir Perkūnas 


XIX a. pabaigoje-XX a. pradžioje užrašytoje tautosakoje Dievo ir Perkūno santykiai grupuotini į kelias 
galimas grupes. 

Dievas ir Perkūnas yra artimos hierarchijos ar net lygūs. XIX a. pab. užrašytoje sakmėje teigiama, jog 
žemaičiai įsivaizduoja Perkūną, gyvenantį danguje, kur jis įžengęs gyvas, ir, jei Dievo nebūtų, jis būtų 
Dievas, bet kadangi Dievas niekada nemiršta, „tai ir Perkūnas negalįs būti Dievu, nors pirmiau jis val- 
dęs svietą ir neretai nužengdavęs ant žemės, idant žinotų, kaip eina žmonėms ant svieto“? Šitokia 
samprata galbūt atspindi ypač seną Perkūno ir Dievo santykių tarpsnį, kai Perkūnas, tikėtina, dėl savo 
sąsajų su karių ir valdovų luomu buvo realiai iškilęs į panteono centrą, o tai ypač tikėtina XIII-XIV a. 
(apie tai dar kalbėsime). Esama ir kitų užuominų, kuriose Dievas ir Perkūnas nusakomi kaip artimos 
hierarchijos partneriai, plg.: „Perkūno ir Dievo santykiai yra geri, nes jis padeda Dievui tvarkyti pasaulį 
ir saugoja žmones nuo velnių“, „Perkūno santykiai su Dievu yra geri, nes Dievas pyksta ant velnių, o 
Perkūnas jam padeda ir nori kiekvienu atveju nutrenkti velnią.“** 

Perkūnas yra Dievo tarnas. Tai dažnas teiginys, tikriausiai sąlygotas krikščionybės. Plg.: „Perkūnas - 
tai Dievo tarnas, o Velnias - tai jo priešas. Dėl to Perkūnas kur tik nutverdamas šaudo Velnią“, „Per- 
kūnas esąs Dievo pasiuntinys. Perkūno trenkimas jau Dievo numatytas iš anksto“, „Perkūnas Dievo 
klauso, nes yra jo pasiuntinys - ką jam Dievas įsako, tai tą jis ir daro.“ 


3 Balys J. Perkūnas lietuvių liaudies tikėjimuose // Balys J. Raštai. V., 1998, t. 1, p. 34. 


4 Ten pat, p. 35. 
3> Ten pat, p. 35. 

Perkūnas - Dievo sukurtas. Tai logiškas sekmuo iš Perkūno - Dievo tarno įvaizdžio. Tikėtina, kad 
čia susiduriame su krikščionybės įtaka, bet tai gali būti ir kokios nors mitologinės giminystės at- 
spindys. Plg.: „Perkūną sutvėrė Dievas trankyti velniams“, „Perkūnas buvo pasaulyje iš eilės devintas 
sutvertas.“ 

Perkūnas - Dievo paimtas į dangų. Tai gana dažnas motyvas. Plg.: „Senovėje Perkūnas gyveno aukš- 
tame neprieinamame kalne. Jis buvo visų žmonių gerbiamas. Bet kai atsirado velniai, Perkūną Dievas 
pasišaukė pas save, liepė jam gaudyti velnius ir pavedė valdyti visą orą. Ir dabar Perkūnas valdo orą, 
bet ant žemės nusileisti negali“, „Perkūnas pirmiau, sako, gyvenęs žemėje, bet jį Dievas paėmė į dangų. 
Dabar gyvena danguj.“ 

Kartais šis motyvas akivaizdžiai euhemerinis, plg.: „Perkūnas seniau gyveno žemėje ir buvo geras 
valdovas, žmonių buvo labai mylimas. Dabar gyvena debesyse, ten jis turi puikius rūmus ir dvarą.“* 
Mintis, kad Perkūną Dievas paėmė į dangų, tikriausiai atsiranda derinant senuosius ir krikščioniškus 
įvaizdžius, todėl čia labai tinkamas krikščioniškas švento Elijo atitikmuo (Elijas, kaip liudija Senojo 
Testamento pasakojimas, buvo gyvas paimtas į dangų). Plg.: „Perkūnas (arba, kaip žmonės sako, apaš- 
talas Alijošius), gyveno žemėj, bet jį Dievas paėmė su siela ir kūnu į dangų“, „Perkūnas yra laikomas šv. 
Eliju“ ir pan?“ 

Perkūno kilmė tabuizuota. Tai mūsų požiūriu pats įdomiausias, mįslingiausias, deja, drauge ir vienin- 
telis liudijimas: „Iš kur Perkūnas - niekas nežino. Vieną kartą Panelė Švč. klausė Dievo: „Iš kur pasidarė 
Perkūnas?“ O Dievas sako: „Be manes niekas nežino ir tau nereikia žinoti.“* Dievas čia pasirodo infor- 
muotas geriausiai, bet gana netikėtai savo turimą informaciją nuslepia. 

Perkūnas - Dievo sūnus. Ši versija padeda atskleisti tiek tabuizacijos mįslę, tiek daugelį kitų Dievo 
ir Perkūno santykių tautosakoje neaiškumų. Visų pirma tai dažnai kalboje pasitaikantis junginys Per- 
kūnas Dievaitis ir tai, kad Perkūnas dažnai apskritai vadinamas Dievaičiu. Dievaičiu turbūt greičiausiai 
vadinamas Dievo sūnus. N. Laurinkienė Perkūnui skirtoje monografijoje pastebi nemažai Perkūno 
Dievaičio atvejų, primena ir M. Pretorijaus aiškinimą, jog Dievaitįs reiškia tiesiog Dievo sūnų, sūnaitį, 
J. A. von Brando užuominą apie „žaibuojantį Dievaitį“ ir kitus šaltinių ir tautosakos elementus, pažymi, 
jog „Dievaičio traktavimas kaip Dievo sūnaus vertas dėmesio“*?. N. Vėlius Perkūną be išlygų laiko Dievo 
sūnumi, Dievaičiu“:. Tiesa, aiškaus ir nedviprasmio sakmių sluoksnio, Perkūną tiesiai nusakančio kaip 
Dievo sūnų, mes neturime, nors fragmentų esti, plg.: „Prieš sūnaus Dievo užgimimą, kol griaustinio ne- 
buvo, tai tada visokių painiavų būdavo, o kai griaustinis atsirado, tai tada viskas nuo žemės nusivalė.“? 


39 Ten pat, p. 33. 

“ Ten pat, p. 33. 

388 Ten pat, p. 33-34. 

3 Ten pat, p. 33. 

10 Laurinkienė N. Senovės lietuvių dievas Perkūnas. V.. 1996. p. 51-52. 
* Vėlius N. Chtoniškasis lietuvių mitologijos pasaulis. V., 1987. p. 127. 

42 Slančiauskas M. Šiaurės Lietuvos sakmės ir anekdotai. V.. 1975, p. 246. 

Tačiau reikia turėti omenyje, kad Perkūno ir Dievo tautosakoje atspindimi santykiai yra stipriai krikš- 
čionybės paveikti, o krikščionybėje Dievo Sūnus užima ypač reljefišką vietą. Bet ir tiek fragmentų beveik 
pakanka Perkūno dievasūnystei paliudyti. 

Išvados. Dievo ir Perkūno santykiai lietuvių tautosakoje ganėtinai įvairuoja, tačiau atrodo, kad juo- 
se galima įžiūrėti kelis vaizdinių sluoksnius, susiliejančius į gana aiškius įvaizdžius. 

1. Perkūnas kaip labai galingas, artimas Dievui, kadaise valdęs pasaulį. Tikriausiai tai įvaizdis, pri- 
klausąs senajai lietuvių oficialiajai religijai, XIII-XIV a. iškėlusiai Perkūno reikšmę į pirmą vietą. 

2. Velnią persekiojančio Perkūno įvaizdis. Tikriausiai jis yra santykiškai vėlyvas, krikščionybės 
paveiktas, bet tikrai ikikrikščioniškos kilmės, nes lietuvių tradicijoje Perkūno ir Velnio opozicija mito- 
logiškai labai stipri, be to, ją patvirtina ir indoeuropietiškos tradicijos nagrinėjimai. 

3, Perkūno kaip Dievo sąjungininko įvaizdis. Jis nuolat išlaikomas net stipriai sukrikščionintoje 
pasaulėžiūroje; Perkūnas niekaip nMesiduoda demonizuojamas ar paneigiamas. Jis visada artimas Die- 
vui ir yra patikimas jo partneris. Prie šio įvaizdžio visiškai dera ir Perkūno kilmės tabuizacija, kurią 
paaiškina Perkūno, kaip Dangaus Dievo sūnaus, įvaizdis. 

4. Krikščioniški vaizdiniai, mėginantys Perkūną įterpti į sinkretišką valstietiškos krikščionybės er- 
dvę, „teologiškai“ jį sankcionuoti; viena vertus, vyrauja Elijo / Alijošiaus, antra vertus - Perkūno, kaip 
Dievo tarno, pasiuntinio, motyvas. 


Dievas ir Velnias 


Dievo ir Velnio santykiai tautosakoje gana komplikuoti. Dievo ir Velnio opozicija yra neabejotina, ta- 
čiau Dievas toje opozicijoje nėra aktyvus, jis pats Velnio nepersekioja, tai paveda Perkūnui. Galima 
manyti, kad tai deus otiosus bruožas; galima teigti, kad Dievas tą darbą tiesiog paveda Perkūnui kaip 
realus ar nominalus jo valdovas; vis dėlto lietuvių sakmių Dievas nėra radikaliai priešingas Velniui, jų 
priešingumas realizuojasi jųdviejų tarpusavio lenktyniavimu, tarkime, kuriant gyvūnų ar augalų rūšis, 
bet pačiame pasaulio kūrimo procese jie abu bendradarbiauja. 

Dievas ir Velnias - broliai. Tai įdomiausia mūsų požiūriu tautosakinė Dievo ir Velnio santykių ver- 
sija. Kalbėdamos apie pasaulio kūrimą, kai kurios sakmės mini, kad Dievas ir Velnias buvo broliai“, 
netgi dar daugiau - Velnias vyresnis už Dievą, plg.: „Kad kitą kartą ponasdievs vaikščiojęs su Liucium. 
Jiedu buvę tikri broliai. Liucius buvęs didesnis, o ponasdievs mažesnis. Tada ponasdievs ir praaugęs 
Liucių viena nakčia - per mažąjį pirštelį didesnis. Mat Liucius jį vedžiojęsis, auginęs. Tai daugiau, kai 
ponasdievs palikęs diktesnis ir galingesnis už Liucių, tai jis visą savo galybę įgijęs.“** Daugelis kitų 
sakmių tiesiog mini, kad pasaulio pradžioje buvę Dievas ir Velnias (Liucius), tik jų pirmapradiškumo 
klausimo nekelia. 


3 Balys J. Lietuvių mitologinės sakmės. K., 1940, p. 3. 
34 Slančiauskas M. Min. veik., p. 242. 

Velnias - Dievo pagalbininkas. Šią tautosakos temą nagrinėjęs ir sakmes rinkęs N. Vėlius pažymi, 
kad, pasaulį kuriant, Velnias yra Dievo pagalbininkas, vykdąs visus Dievo įsakymus (Dievas, norėdamas 
sukurti angelus, liepia Velniui iš marių atnešti du akmenėlius, putų, o, sumanęs sukurti žemę, liepia iš 
marių dugno atnešti žemės sėklų, smėlio, molio ar šiaip žemių, Velnias per pirmapradį vandenyną iria 
Dievą laiveliu)“*. 

Velnias - Dievo priešininkas. Šiuos sakmių motyvus nagrinėjęs N. Vėlius pažymi, kad Velnias, atlik- 
damas Dievo užduotis, beveik visada nusižengia ir tuo pakenkia pirminiam Dievo sumanymui (sukuria 
balas, akmenis, nelygumus, nors Dievas žemę buvo sumanęs lygią, Dievas sukuria angelus, o Liucius - 
velnius, Dievas sukuria vieversį, Velnias - rupūžę, apskritai Dievas sukuria gerus, naudingus gyvūnus, 
Velnias - kenkėjus, plėšrūnus)““. 

Išvados. Svarbiausią mūsų požiūriu Dievo ir Velnio giminystės klausimą galima nusakyti gana pati- 
kimai. Juodu broliai. Tai yra du broliai kūrėjai, aptinkami daugelio izoliuotų tautų mitologijose, vienas 
jų turi triksteriškų bruožų, kuriant pasaulį ir jo esinius iš dalies padeda pirmajam, tačiau daugiausia 
trukdo, gadina pirmojo sumanymus*". Šitokie pirmapradžiai įvaizdžiai gali realizuotis įvairiai, tarkime, 
griežtu dualizmu, kaip Spenta Mainjus ir Angra Mainjus, Ormuzdas ir Arimanas Zaratustros mokyme 
ir zaratustrizme, tačiau ir zaratustrizme pabrėžiama, kad juodu - broliai. 

Tai, kad lietuvių Dievas tiesiogiai nekenkia Velniui, taip pat liudija jų artumą. Velniui Dievas ne- 
baisus, Dievas, pasak vienoje sakmėje ištartų Velnio žodžių, yra „geras senis“, „geras senelis““, Dievas 
ir Velnias yra greičiau opoziciški, bet ne priešiški. Tiesa, čia kyla visiškai natūralus klausimas - o kas 
gi šių brolių tėvas (tėvai)? 

Pagrindiniai sakmėse ryškėjantys įvaizdžiai būtų tokie: 

1. Dievas ir Velnias yra broliai, jie pirmapradžiai, abu jie dievai, nepaisydami tam tikro konfliktiš- 
kumo, gana gerai sutariantys. 

2. Jų konfliktas sublimuojamas į konfliktiškumą laikų pradžioje, kovojant dėl pirmenybės kuriant 
pasaulį, o mitologinėje dabartyje - į Perkūno ir Velnio konfliktą. „ 

3, Be abejo, lietuvių oficialiojoje religijoje, į pirmą vietą iškylant Perkūnui, turėjo prasidėti Vel- 
nio demonizacijos procesas, kurį dar sustiprino krikščionybė. Vis dėlto Dievas ir Velnias į tiesioginį 
konfliktą nesueina ir krikščionybės stipriai paveiktoje tautosakoje - tai liudija labai archajišką ir labai 
stiprų Dievo ir Velnio mitologinį, o ir giminišką artumą. 


4 Vėlius N. Chtoniškasis lietuvių mitologijos pasaulis. V., 1987, p. 117. 

14 Ten pat, p. 117-118. 

* Ten pat, p. 118-119; žr. Beresnevičius G. Religijotyros įvadas. V.. 1997. p. 146-152. 
8 Vėlius N. Min. veik., p. 121. 

Perkūnas ir Velnias 


Apie Perkūno ir Velnio konfliktą jau pakankamai kalbėta; matėme, kad Perkūnas čia pasirodo kaip 
Dievo valios vykdytojas, bet tai gali būti vėlyvoka, krikščioniškos pasaulėžiūros paveikta motyvacija, 
sustiprinusi ir taip stiprių pirmapradiškumo bruožų turintį Perkūno ir Velnio priešiškumą. Lietuvių 
tautosakoje yra ir kitų Perkūno ir Velnio konfliktą paaiškinančių priežasčių. 

Esminė nesantaika. Perkūnas ir Velnias apskritai esti priešai. Lietuvių tikėjimai teigia: „Perkūnas 
velnius mušąs, nes Velnias esąs Perkūno priešas“, „Perkūnas Velnio neapkenčia, kur tik pamato, tai jį 
trenkia“, „Perkūnas su Velniu labai bloguos santykiuos. Perkūnas nori velnius užmušti, ir jie slepias 
po medžiais, akmenimis“, „Perkūnas su Velniu nesugyvena: jie vienas kitą persekioja. * Čia konflikto 
priežastis nenurodoma, pasakomas tik pats priešiškumo faktas. Tačiau ir iš šių fragmentų matome, kad 
Perkūnas velnius tranko ir dėl asmeninio priešiškumo. 

Perkūno priešiškumo priežastis - tvarkos, gėrio saugojimas. Yra užuominų, kad Perkūnas velnius per- 
sekioja, norėdamas nuskaistinti pasaulį, plg.: „Perkūnas muša velnius, čystydamas žemę“, „Perkūnas 
muša velnius gilyn iš šio pasaulio“, „Perkūnas nori visus velnius suvaryti į peklą“. Perkūnas pats yra 
geras: „Perkūnas žmonėms daro visuomet tik gera. Velnias priešingai: stengiasi žmones tarpusavy su- 
pykinti“, Perkūnas muša velnius, nes jie daro žmonėms pikta: „Perkūnas velnius tranko todėl, kad jie 
apgaudinėja žmones“, „Perkūnas Velnio nekenčia ir jį tranko, kadangi jis gundo žmogų. * Šiuose tikė- 
jimuose Perkūną matome kaip tvarkos garantą, kuris velnius persekioja, norėdamas sunaikinti jų ke- 
liamą sumaištį, netvarką; Perkūnas čia kvalifikuojamas kaip kosminė geroji, Velnias kaip chaoso jėga — 
matome, kad prieštara tarp Perkūno ir Velnio radikali. 

Perkūno atributikos išniekinimas (vagystė) kaip nesantaikos priežastis. Sakoma, kad „Perkūnas velnius 
tranko dėl to, kad velniai pavogė jo kirvį“, arba: „Velnias nuo Perkūno pavogė peilį, tai Perkūnas ant jo 
baisiai perpyko ir, kai jį pamato, paleidžia kirvį ir pataiko į medį ar žmogų.“ Kirvis šiaip yra Perkūno 
atributas, plg.: „Perkūnas - senis su varine barzda, vienoje rankoje laiko ožį už virvės, o kitoje kirvį“, 
„Perkūnas - senis, pasikinkęs į dviratį ožį, ir su juo važinėja po debesis“ ir pan.?* Kitur nesantaikos 
motyvacija panaši: „Perkūnas su velniu nesutinka todėl, kad velniai pagauna Perkūno oželį ir smaloj 
verda““* - čia, matyt, turimas omenyje Perkūno ryšys su ožiu, arba teigiama, kad Velnias iš po Perkū- 
no pavogė „krūvą akmenų““*, o Perkūnas padangėse turi akmenų, svaidosi akmeniniais kirveliais ar 
akmens kulipkomis, važiuoja per akmenis virš debesų“ - akmenys čia tikriausiai sietini su dangaus 


49 Balys J. Perkūnas lietuvių... P. 35-36. 
20 Ten pat. p. 36-38. 

>" Ten pat. p. 37. 

22 Ten pat, p. 47. 

33 Ten pat. p. 37. 

4 Ten pat. p. 37. 

35 Ten pat, p. 47-51. 

tvirtuma, su danguje esančiais akmenimis, akmeniniu dangaus skliautu, būdingu daugeliui mitologijų. 
Antra vertus, mitologiškai akmuo yra nedidelis kalnas, taigi ir branduolys, iš kurio atsiranda ar susida- 
ro kalnas, kalno simbolis““, o Perkūnas siejamas su kalnu. 

Moters pagrobimas kaip nesantaikos priežastis. Šis motyvas mums labai įdomus dėl tolesnės jo plėto- 
tės Perkūno našlio ar žmonos neturinčio Perkūno įvaizdžiu. Sakoma, kad „Perkūnas su Velniu nesutin- 
ka todėl, kad Velnias pavogęs Perkūno dukterį“, „Velnias su Perkūnu visada pykstasi. Velnias Perkūno 
žmoną sudraskęs.“*? Prie šios temos apsistosime specialiame skirsnyje. 

Išvados. Kad ir kaip šios nesantaikos kilmę aiškintume, jos rezultatas - kova. Ir šita kova mitologiškai 
svarbi, turinti kosmogoninės, pirmapradės kovos požymių. Perkūnas iš debesų ar dangaus žaibais tran- 
ko Velnią: tai primena universalų indoeuropiečių mitologinį siužetą. Apibendrindamas griausmavaldžio 
Indros ir slibino Vritros (Vrtra) kovą, kai Indra pribaigia slibiną jo paties angoje, žaibu nurėžia jam galvą, 
M. Eliadė (Eliade) teigia: „Nutrenkti gyvatę žaibu ir nukirsti jai galvą tolygu kūrybos aktui, perėjimui nuo 
to, kas neišreikšta, prie to, kas išreikšta, nuo to, kas neturi formos, prie to, kas turi formą.“ Perkūnas, 
žaibais ir akmenimis trankydamas Velnią, atlieka tą pačią kosminę funkciją: „grynina“, „apvalo“ žemę 
nuo chaoso, palaiko tvarką. Anot N. Vėliaus, folklorinis lietuvių Velnias yra labai artimas gyvatės įvaiz- 
džiui, turi gyvatiškų bruožų, tautosakoje netgi painiojamas, tapatinamas su gyvate“. Perkūno kova su 
Velniu turi pirmapradės indoeuropiečių pagrindiniame mite vaizduojamos kovos bruožų“: Griausma- 
valdis yra ant kalno, danguje, prie Pasaulio medžio viršūnės; gyvatė (slibinas) - apačioje. Gyvatė grobia 
galvijus, vandenis ir slepiasi apačioje - po kosminiu kalnu, Pasaulio medžiu, urve; pavirsta įvairiais gy- 
vūnais; Griausmavaldis savo kūju, žaibu, sudaužo gyvatės, kuri slepiasi požemių vandenyse, slėptuvę ir 
žemėje baigiasi sausra, pasirodo vanduo, ima lyti. Lygiai taip pat Perkūno ir Velnio kovos atveju: Velnias 
slepiasi nuo Perkūno, pasiversdamas gyvūnais, po akmenimis, medžių drevėse, o Perkūnas jį tranko žai- 
bais; nutrenkia net į požemius (pragarą - „peklą“), ir tada prasideda lietus arba šios kovos metu lyja. 

Todėl pagrįstai galima teigti, kad Perkūno ir Velnio kova, nesantaika yra labai sena, kilusi dar pa- 
saulio kūrimo laikais, tiesa, neaišku, ar ji visiškai pirmapradė, ar užsimezgus, tegu ir kosmogoniniame, 
bet laike. Perkūnas ir Velnias yra opozicinė pora, bet mitologinis opoziciškumas nebūtinai realizuoja- 
mas kova, jis gali būti slaptas, neaktualizuojamas. 

Mintį, kad Perkūno ir Velnio priešprieša yra vis dėlto ne pirmapradė, o „atsiradusi“, gali patvirtin- 
ti Velnio vagystės motyvas. Nuodugniai šią temą nagrinėjusi N. Laurinkienė pažymi, kad šis motyvas 
lietuvių tautosakoje yra gana išplėtotas“!, vis dėlto mano, kad Perkūno ir Velnio nesantaikos priežastis 


3 Becker G. Die Ursymbolę in den Religionen. Graz, Wien. Kėln. 1987. p. 157. 

* Balys J. Perkūnas... P 37. 

38 Eliade M. Amžinojo sugrįžimo mitas. V., 1996, p. 22. 

3 Vėlius N. Min. veik., p. 134-137. 

“0 Haanos B. B., Tonopos B. H. HccneAOBaHKa B o6nacT4 cnaBaHCKWx ApeBHocTehK. MockBa, 1974, p. 5; Heanos B. B., 
Tonopos B. H. HHAoesponeūckaa mucbonorua // Mudhi napoAOB Mupa. MockBa, 1994, t. 1, p. 528. 

sl Laurinkienė N. Min. veik., p. 141-150. 

lietuvių tautosakoje menkai teatskleista, ir linkusi spėti, jog priežastis - principinė dangaus ir pože- 
mio, tvarkos ir chaoso opozicija“. Ko gero, bent jau šiuo atveju derėtų manyti, jog šie du motyvai vie- 
nas kitą papildo, ir principinė priešprieša motyvuoja Velnio vagystę, o pastaroji - priešpriešą. 

Antra vertus, mėginant šios priešpriešos atsiradimą (ar sustiprėjimą) įterpti į baltų religijų is- 
torijos išklotinę, reikėtų sutikti su N. Vėliumi, kuris, pasirėmęs indoeuropietiškais ir baltiškais duo- 
menimis, nustatęs Velnio, kaip požemių dievo ir gyvulių augintojų, iš dalies ir kaimo bendruomenės 
globėjo, ir Perkūno, kaip griausmavaldžio, su aukštutinėmis sferomis, kariais susijusio dievo, funkcijas, 
teigia: „Šis antagonizmas rodo (...) dangaus dievų, siekiančių darnos ir harmonijos, nusistatymą prieš 
žemės ir požemio dievus, kuriems daugiau ar mažiau būdingas chaosas, gaivališkų, nesutramdomų 
jėgų prasiveržimas. Jis atspindi ir nevienodą atskirų socialinių sluoksnių padėtį indoeuropiečių visuo- 
menėse (...). Karių garbinamų dievų pergalė prieš gyvulių augintojų ir žemdirbių dievus tarsi rodė ir 
sankcionavo aukštesnę karių socialinio sluoksnio padėtį (...). Mito apie griausmo dievo ir jo priešininko 
kovą ryšys su karių ideologija padeda nustatyti šio mito amžių. Atrodo, kad pats mitas yra atsiradęs 
kartu su visuomenės diferenciacija, vienų socialinių sluoksnių iškėlimu, o kitų pažeminimu. Todėl ir 
priešiški Velnio santykiai su Perkūnu yra jaunesni už jo palyginti dar draugiškus santykius su Dievu. 
Tačiau ir tie „jaunesni“ santykiai jau yra matuojami keliais tūkstantmečiais.““ 


Sutuoktinės problema 


Jau seniausiose mums žinomose religijose, visų pirma Artimųjų Rytų, o ir ne vienoje kitoje indoeu- 
ropiečių, svarbiausi dievai turi sutuoktines. Kai kurie menkesni dievai, kokių nors smulkių funkcijų 
globėjai, kartais jų neturi, bet jie ir patys sulaukia labai menko mitologinio bei kultinio dėmesio. Svar- 
biausių dievų sutuoktinės kartais pasilieka savo didžiųjų vyrų šešėlyje, tačiau joms vis vien statomos 
šventyklos, o ne kartą, drovintis tiesiogiai kreiptis į ypač svarbų dievą, prašymas išdėstomas jo antrajai 
pusei, tarsi numanant, kad dievas sutuoktinės prašymo tiesiog negali neišklausyti. Kartais moteriškoji 
dieviškosios poros pusė prilygsta vyriškajai (Izidė ir Oziris), kartais pranoksta (hetitų saulės deivė, 
visos karalystės svarbiausia globėja, kulte bei valstybinėje ideologijoje smarkiai lenkianti savo partne- 
rį). Lietuvių mitologijoje akivaizdu, kad Dievas, Perkūnas, Velnias sutuoktinės neturi. Ir tai iš pirmo 
žvilgsnio kiek šokiruoja, juk vis dėlto sutuoktinės gali neturėti vienas, du dievai, bet štai - pagrindinis 
mums atsekamas lietuvių pasaulėžiūros dievų trejetas in corpore neturi įvardytų sutuoktinių. Tai ne 
atsitiktinumas - trys atsitiktinumai jau yra dėsnis. Juolab kad šie dievai nėra viengungiai, nevedę, 
nevaisingi. Už jų bemoterystės slypi kažkokios istorijos ir intrigos, tiesa - labai miglotos. Ir juos tris 
reikėtų vadinti ne senberniais ar nevedusiais - jie tiesiog bemoteriai. 

Dievo sutuoktinės problema. Lietuvių Dievas, kurį etiologinėse ir mitologinėse sakmėse matome kaip 


82 Ten pat. p. 150. 
63 Vėlius N. Min. veik.. p. 138-139. 

Dievą senelį, pačios neturi. Pasaulio kūrimo metu jis veikia vienas, tiesa, Velnio padedamas. Žmones 
moko, baudžia, kviečiasi pas save taip pat vienas. Galima manyti, kad taip yra dėl to, kad Dievas įkūnija 
pirmapradį principą, jis yra pradžių pradžia, ir jokio kito prado šalia negali būti. Bet šalia jo yra Velnias. 
Kelios mitologinės sakmės Velnią įvardija kaip jaunesnį ar net vyresnį Dievo brolį, taigi dėl pradmenų 
čia dar ne viskas aišku. Vis dėlto įmanoma teigti, kad Dievo pirmapradiškumas lietuvių mitologijoje, 
susidūręs su krikščionybės Dievo pirmapradiškumu, eliminavo moteriškąją dievybę, buvusią šalia jo. 
Bet niekas nedingsta be pėdsakų. Kur toji moteris? Tegu ir susiliejusi su kokiu nors krikščionišku mo- 
terišku asmeniu. Lietuvių mitologijoje Perkūnas, atrodo, yra Dievo sūnus. Bent jau tai labai įmanoma. 
Taigi turėtų būti ir jo motina, Dievo sutuoktinė. 

Mūsų jau minėta lietuvių sakmė teigia, esą sykį Mergelė Marija paklaususi pono Dievo, iš kur atsi- 
radęs Perkūnas. Tasai atsakęs: „Be manęs niekas nežino, ir tau nereikia žinoti.“ Atsakymas keistokas, 
keistas ir pats atsisakymas atsakyti. Marija - Dievo Sūnaus motina. Krikščioniškasis Dievas šioje vietoje 
lyg ir neturėtų kelti problemų. Rodosi, kad sakmėje prabyla senasis Dievas, kuriam ši tema kažkodėl 
skaudoka. Matome labai stiprią Perkūno kilmės sublimaciją - ir ji ištinka būtent Dievą, atrodo, tokiems 
dalykams atsparų asmenį. Čia galime paklausti: kodėl klausiama, kodėl klausiamas Dievas, kodėl klau- 
sia būtent Marija? Klausiama, matyt, dėl to, kad lietuvių (gal sukrikščionintoje) pasaulėžiūroje išties 
buvo abejonių dėl Perkūno kilmės. Tačiau sublimuotas atsakymas palieka tam tikrų neaiškumų, dar 
labiau skatinančių smalsumą. Dievas viską žino; jeigu jis atsisako atsakyti Marijai, kuriai šiaip turėtų 
atsakyti, vadinasi, ši paslaptis liečia jį vieną. Ir tai nėra maloni paslaptis. Bent jau pačiam Dievui. O 
tai jau gana informatyvu. Be to, mes žinome, kad Perkūnas - tikriausiai Dievo sūnus. Taigi ir Dievo 
sutuoktinė turėtų ar net privalėtų būti. N. Vėlius, apibūdindamas pagrindinius lietuvių dievus, teigia: 
„Senojoje lietuvių religijoje Perkūnas buvo įsivaizduojamas Dievo sūnum (vadinamas dievaičiu) ir buvo 
žemesnio rango, negu pats šviesos, dangaus skliauto Dievas (Dievas tėvas), kuris gretinamas į porą su 
žeme motina.““* Iš esmės tai visiškai pamatuotas teiginys, nes pirmapradė dangaus ir žemės jungtis 
būdinga visoms mitologijoms, tačiau lietuvių sakmių Dievas neturi sutuoktinės. XIX-XX a. lietuvių 
tautosakoje nieko panašaus nematome. Tik užuominas, leidžiančias vien spėlioti ir spekuliuoti. Nieko 
panašaus nėra ir ankstyvuosiuose istoriniuose šaltiniuose, jei Andają ir Nunadievį laikysime Dievo 
atitikmenimis - po jų šaltiniai nepamini jokios deivės. Žinoma, yra Tacito Dievų motina, taip pat tauto- 
sakinė Žemyna, tačiau jos santykis su Dievu nenusakomas. J. Balys, nagrinėjęs lietuvių Žemės motinos 
įvaizdį, pažymi, jog indoeuropiečiai „Žemę dažnai laiko dangaus Dievo žmona, jie sudaro porą““, nors 
nei lietuvių tautosakoje, nei istoriniuose šaltiniuose tokių požymių nerandama, kita vertus, Žemyna, 
Žemynėlė, žemė labai dažnai įvardijama kaip motina, motinėlė, visų motina, maitintoja ir pan.“ Ti- 
kriausiai čia arba susiduriame su kokia nors sublimuota dievų gyvenimo paslaptimi, arba paprasčiau- 


“4 Ten pat. p. 127. 
6 Balys J. Motinos žemės gerbimas // Balys J. Raštai... T. 1, p. 1. 
6 Ten pat, p. 1-5. 

siai su krikščionybės įtaka, kuri andainykštę Dievo sutuoktinę eliminavo. Tiesa, dainose, nors retai, bet 
minimi Dievo sūneliai (J. Balio nuomone, tai gali būti susiję ir su Perkūnu)“". 

Perkūno sutuoktinė - Laumė. Tokios pačios problemos matomos ir Perkūno atveju. Lietuvių tautosaka 
neįvardija aiškios Perkūno sutuoktinės, bet kartais pasako jį esant našlį, kartais tariama, esą Perkūno 
žmoną velnias sudraskęs, pagrobęs, paminimi keli Perkūnai ar Perkūniūtė, Perkūno vaikai, šeimyna, 
bet apie konkrečią, įvardytą jo sutuoktinę nekalbama. Tariama, kad „savo žmoną jis nutrenkęs“, kad 
„Perkūnas yra nevedęs. Jis per daug rūstus, tad sau tinkamos nesurado“, „Perkūnas neturi nei žmonos, 
nei brolių, nei seserų, nes jis yra Dievas. Perkūnas yra tik vienas“, „Perkūnas neturi šeimos, Perkūnas 
yra dievaitis“, „Perkūnas neturi šeimos.““* Tiesa, tuoj pat po tokių paliudijimų sakoma, kad Perkūnų 
yra septyni, keturi ir pan., kad jis turi brolių. Labai įdomus Perkūno viengungystės paaiškinimas - 
Perkūnas nevedęs, nes jis dievas, vienintelis, arba dievaitis. Čia galėtume įžiūrėti Dievo sutuoktinės 
eliminavimo analogą, o gal net ir kontaminaciją. 

Mitologinės rekonstrukcijos rodo, kad Perkūno žmonos pėdsakų esama. Keisti dvilypiai santykiai 
jį sieja su Laume, laumėmis. Jis jas ir tranko, ir globoja. Ketvirtadienis yra ir Perkūno, ir laumių diena. 
Pasak N. Laurinkienės, Laumės įvaizdyje galima atsekti žemėn ištremtos kadainykštės Perkūno su- 
tuoktinės bruožų, laumės pėdsakų tebėra tiek danguje (atmosferoje), tiek žemėje; laumės ir Perkūno 
įvaizdžiai susipina nelaimingų vestuvių ar vedybų vaizdinyje. V. Ivanovo ir V. Toporovo, T. Sudnik ir 
T. Civjan rekonstruotame vadinamajame pagrindiniame indoeuropiečių mite įmanoma siužeto ašis - 
tai Griausmavaldžio sutuoktinės neištikimybė savo vyrui arba jos pagrobimas. O pabėga sutuoktinė 
pas chtoniškąjį Griausmavaldžio priešininką arba jis pagrobia ją. Lietuvių atveju tai Perkūnas ir Vel- 
nias“', Neištikimoji sutuoktinė gana aiškiai kvalifikuojama: tai Laumė. 

Perkūno sutuoktinė - Žemė. Tiesiogiai apie tai nekalbama, tačiau tokio įvaizdžio pėdsakų esti. Visų 
pirma tikėjimas, kad Perkūnas, pavasarį pirmąkart užgriaudęs, „sudrebina“ žemę; drebinimas ir jo re- 
zultatas - vaisingumo ciklo pradžia, Plg.: „Perkūnas trenkdamas sujudina žemę, tai geriau auga javai“, 
„Sugriaudus pavasarį pirmą kartą, ūkininkai mano, kad Dievas (sic! - G. B.) jau sujudino žemę ir jau 
galima pradėti dirbti, sėti, jau viskas augs“, „Pirmoji perkūnija sujudina visą žemę, tada pradeda augti 
javai ir žolės“, „Pavasarį, kai pirmą kartą sugriaudžia, tai greit augs žolė, nes supurtina žemę." Atro- 
do, čia įžiūrėtinas seksualinių santykių analogas, juolab kad slavai žaibą tapatino su Griausmavaldžio 
falu, lietų - su jo vaisinančia sėkla, krintančia iš viršaus". Žinoma, galima samprotauti apie incestą, 
tačiau reikalai, rodos, sudėtingesni; mes tai netrukus aptarsime. 

Velnio sutuoktinė - Laumė. Velnio sutuoktinės reikalai irgi nėra aiškūs. N. Vėlius, nagrinėjęs lietuvių 


$7 Ten pat, p. 258. Tiesa, šis Dievo sūnelių. Dievo dukrelių įvaizdis siejamas su bendra Dievo ir Perkūno genezę, žr. toliau. 
58 Balys J. Perkūnas lietuvių... P. 51-52. 

“9 Nuodugniau apie tai žr. Laurinkienė N. Min. veik.. p. 173-183. 

"0 Ten pat. p. 78-79 ir t. 

" Acbanacbes A. [lo37T44ecKMe B033peHna cnaBaH Ha npupoAy. Mockea, 1865. t. 1, p. 436. 

folklorinio velnio įvaizdį, visą atskirą savo monografijos skyrių paskyrė velnio meilės klausimams. Pa- 
sirodo, kad velnias yra ypač artimas moterims ir moteriškajam pradui, kažkaip prisidėjęs prie moterų 
atsiradimo ar jų charakterio bruožų, ir apskritai turi seksualinių aspiracijų, vaikšto į kaimo vakarė- 
lius, nori, kad jam atitektų mergaitė, karalaitė, nori vesti ir t. t. Kartais mergina išties išteka už velnio 
ar tiesiog pagrobiama - bet tai kaip tik ir rodo, kad velnias pačios neturi. Pagrobta mergaitė velnie- 
ne netampa, o visados išvaduojama, Iš mitinių būtybių velniui artimiausia Laumė. Kaip toliau teigia 
N. Vėlius, kai kuriuose padavimuose „tiesiogiai kalbama apie velnio - laumės meilės santykius ir ne vi- 
sai laimingą jų baigtį“7?. Laumių ir velnių charakteriai panašūs, jie dirba panašius darbus, nors, atrodo, 
pasiskirstę vyrišką ir moterišką sritis. Jie keičia reljefą, nešioja akmenis, tvenkia upes, sumaino vaikus 
ir pan; abiem jiems būdingi teisdario bruožai". 

Ir dar labai įdomu - kaip parodo N. Vėlius, velnias ir laumė lietuvių panteone turi analogišką sta- 
tusą, be to, panašūs ir jų santykiai su Perkūnu, tik „velnias visada yra priešingas Perkūnui, o laumė 
vienais savo bruožais gali būti priešinama, o kitais gretinama su Perkūnu“““. Atrodo, čia ratas užsi- 
sklendžia. Ir Perkūnas, ir velnias turi meilės santykių su laume, tik jie nesibaigia laimingai. Dievo mei- 
lės santykiai stipriai tabuizuoti, sublimuoti, ir deivės vardo rasti negalime, bet nebūtų neįtikima, kad 
tai - Žemė ar Žemyna. Reikėtų pridurti, kad Laumė čia irgi neatmestina. Bet visiškai aiškiai matome, 
kad visi trys dievai buvo vedę ar bandė vesti, ar mylėjo, bet dabar, t. y. mitinėje dabartyje, mitiniame 
esamajame laike, yra nevedę ir gyvena vieni. 

Perkūno ir Velnio atveju lyg ir galime įžiūrėti sutuoktinės (Laumės) pagrobimo motyvą, t. y. „mi- 
tologines skyrybas“. Kita vertus, čia viskas tikrai nėra aišku. Klausimas apskritai formuluotinas taip: 
kodėl lietuvių mitologijoje turime tokią „bemoterių dievų“ klasę? Galimas dalykas, čia susiduriame su 
indoeuropietiška mitologine realija - deive, gyvenančia su visais tam tikros mitologinės sistemos ar 
grupės dievais, tarkim, kaip skandinavų Frėja, indų Ašvinų bendra sutuoktinė Ušasė. Galima prisiminti 
ir kitą paralelę - tiek indoeuropiečių, tiek Artimųjų Rytų religijose paplitusius dievų ketvertus, t. y. 
vyrišką triadą ir deivę, plg. šumerų ketvertą (Anu, Enlilis, Enkis ir dievų motina Ninhurzaga), Cezario 
išvardytą keltų dievų seką, pagal interpretatio romana pateiktą taip: Apolonas, Marsas, Jupiteris, Miner- 
va, Tacito šiuo principu išvardytus germanų dievus: Merkurijus, Marsas, Heraklis, Izidė (atitinkamai 
Vodanas, Tiu, Donaras, Frėja). Pažymėtina, kad tokie dievų ketvertai minimi ir lietuvių mitologijos 
šaltiniuose: J. Malalos kronikos intarpas mini Sovijaus įvestus dievus Andają, Perkūną, Žvorūną, Telia- 
velį; Voluinės kronika, - jei atmesime neaiškų, tikriausiai dėl egzotikos ar nesusipratimo įterptą Zuikių 
dievą, - vardija Nunadievį, Teliavelį, Diviriksą, Medeiną. Abiem atvejais po Perkūno - Divirikso mato- 
me moterišką deivę. 

Dabar ateina laikas ankstyviausiais istoriniais šaltiniais patikrinti šias rekonstrukcijas. 


"2 Vėlius N. Min. veik, p. I 56. 


"3 Ten pat, p. 156-157. 
“* Ten pat, p. 157. 

Didžiųjų dievų ketvertas istoriniuose šaltiniuose 


Taigi vėl pravartu grįžti prie šaltinių. Prisimename, jog ankstyviausieji jau neabejotinai lietuvių dievų 
išvardijimai ankstyvuosiuose šaltiniuose ganėtinai nuoseklūs. Ipatijaus metraštis, ties 1252 m. pažymėta 
data rašydamas apie dievus, kuriems aukojo Lietuvos karalius Mindaugas, vardija Nunadievį, Teliavelį, 
Diviriksą, Zuikių dievą ir Medeiną; toliau (ties 1258 m.) mini, kad lietuvių dievai šaukėsi savo dievų 
Andajo ir Divirikso“. Jono Malalos kronikos slaviškojo vertimo intarpe, kalbant apie Sovijaus įvestus 
dievus, (ties 1261 m. data) dievai vardijami taip: Andajas, Perkūnas, Žvorūna, antraip kalė, Teliavelis, 
kalvis, nukalęs saulę ir užmetęs ją ant dangaus“. Iš esmės tyrinėtojai sutaria, kad Andajas ir Nunadie- 
vis, visur paminimas pirmasis, turėjo būti aukščiausias lietuvių dievas - Dangaus Dievas, Perkūnas - tas 
pats Diviriksas, Teliavelis - vienaip ar kitaip Velniui, chtoniškajam pasauliui artimas dievas, Žvorūna 
sutapti su Medeina"". Zuikių dievo klausimas yra painokas, bet jį mes dar aptarsime. 

Eilės tvarka, kuria dievai išdėstomi, gana aiški. Pirmasis visada minimas Nunadievis, arba Andajas; 
Ipatijaus metraštyje po Nunadievio iškart minimas Teliavelis, ir tai, matyt, rodo jų opoziciškumą (plg. 
indoeuropiečių tradicijoje paplitusias opozicines poras - Mitra ir Varūna, Spenta Mainjus ir Angra 
Mainjus, Ormuzdas ir Arimanas), o ir lietuvių tautosakoje pora Dievas ir Velnias akivaizdžiai egzistuo- 
ja. Ipatijaus metraštis toliau mini Diviriksą (Zuikių dievą) ir Medeiną, taigi seka būtų tokia: Nunadievis, 
Teliavelis, Perkūnas, Medeina (plg. tautosakinę seką: Dievas, Velnias, Perkūnas, Laumė). 

J. Malalos kronikos intarpas šią seką išdėsto kiek kitaip: Andajas, Perkūnas, Žvorūna, Teliavelis. 
Čia einama „iš viršaus į apačią“, išvardijami dangaus, atmosferos, medžioklės, chtoninės sferos dievai, 
arba, jei norime, einama pagal „diumezilinę“ trinarę schemą: maginės, kontraktualios sferos suvere- 
nas Andajas, žynių ir galbūt valdovų dievas Perkūnas - karo funkcijos globėjas, Žvorūna ir Teliavelis - 
trečiosios, ekonominės, funkcijos suverenai. Taigi vėl - Dievas, Perkūnas, Laumė, Velnias. Beje, Perkū- 
nas abiejuose sąrašuose minimas greta deivės. 

J. Dlugošas lietuvių dievus vardija kiek kita tvarka, pagal interpretatio romana principą, bet ir 
čia matome keturis dievus: tris vyriškus ir vieną deivę - Vulkaną, Jupiterį, Dianą, Eskulapą"*. Pasak 
N. Vėliaus, „J. Dlugošo minimi lietuvių dievai panašūs į metraštyje minimus Mindaugo garbintus 
dievus. Dlugošo Jupiteris daugmaž atitinka Ipatijaus metraščio Nunadievį (Dievą) ir Diviriksą (Perkū- 
ną), Vulkanas - Teliavelį, Diana - Medeiną“"?, Matyti, kad čia J. Dlugošas, žūtbūt romanizuodamas 
lietuvių dievus, sutrinka Dievo ir Perkūno atveju: romėnams tai vienas dievas. Todėl pridedamas 
Eskulapas, kurį J. Dlugošas supranta kaip žalčių globėją (apie Eskulapą dar kalbėsime). Šiaip ar taip, 


"5 BRMŠ I, p. 260-261. 

"6 Ten pat. p. 266-268. 

“1 Trumpą ir išsamų N. Vėliaus parengtą tyrinėjimų apžvalgą žr.: Ten pat, p. 256-259; p. 263-265. 
"8 Ten pat, p. 557, 578. 

** Ten pat. p. 544. 

J. Dlugošas stengiasi sąrašą pritempti prie ketvertuko - trijų dievų ir deivės, prie mums jau pažįsta- 
mos schemos. 

Nenoriu griežtai teigti, kad Teliavelis yra tiesioginis folklorinio Velnio atitikmuo, o tautosakinė Lau- 
mė sutampa su Žvorūna / Medeina. Tačiau visi jie yra tam tikrų sferų atstovai. Velnio ryšys su kalvyste 
tautosakos gerai paliudytas, Laumė su medžiokle, tiesa, nesuartėja, bet N. Vėlius, aptardamas Medeinos ir 
Žvorūnos įvaizdžius, teigia, kad šios deivės „savo ištakomis, ko gero, nusidriekia į Tacito minimą aisčių gar- 
bintą Dievų Motiną. Kad ir neryškius deivės Žvorūnos, iš dalies ir Medeinos pėdsakus (ypač joms būdingą 
ryšį su derlingumu) galima atsekti lietuvių folkloriniame laumės paveiksle“**, Išties, jei Žvorūna ir Medei- 
na yra trečiosios, ekonominės, sferos atstovės, jų ryšys su vaisingumu ir pan. neišvengiamas. Antra vertus, 
minėti šaltiniai daugiau atspindi oficialiąją XIII a. lietuvių religiją, valdovų ir karių išpažintus dievus, o 
kariams daugialypiame deivės asmenyje artimiausias galėjo pasirodyti Artemidės / Dianos aspektas, kuris 
vėlesniais laikais galėjo iš dalies nunykti ar pakisti, todėl J. Lasickis XVI a. Medeiną įvardija miško deive“!. 


„Zuikių dievas“ panteone. Penktasis asmuo 


Ar lietuvių panteone buvo Zuikių dievas - klausimas kiek groteskiškas, bet pagrįstas, ir dėljo XIX-XX a. 
tyrinėtojai gerokai laužė galvas, nes mįslė užduota labai rimtame ir patikimame šaltinyje, o problema 
ta, kad neaišku, ar šaltinis netyčiom neapsiriko, kokį nors medžioklės prietarą hipostazavęs iki atskiro 
dievo rango. 

Ipatijaus metraštis, sudarytas XIV a. pab.-XV a. pr., mini Lietuvos karaliaus Mindaugo garbintus 
lietuvių dievus: „Aukojo: visų pirma Nunadieviui ir Teliaveliui, ir Diviriksui, Zuikių dievui ir Medeinai; 
jei vykstant į medžioklę išbėgdavo į lauką zuikis, į mišką nežengdavo ir nedrįsdavo jame nei rykštės 
nulaužti“ (BRMŠ I 260, 261). Šaltinis patikimas dar ir dėl to, jog Volynė ir Haličas nuo XIII a. pradžios 
palaikė glaudžius ryšius su Lietuva, o jos kunigaikštis Švarnas, netrukus po Mindaugo mirties, aps- 
kritai metus valdė Lietuvą (1267 m.). Mitologinė jo dalis koreliuoja su J. Malalos kronikos slaviškojo 
vertimo intarpu, kur sakoma, kad Sovijus įvedęs aukojimus „Andajui ir Perkūnui, kitaip tariant, griaus- 
tiniui, ir Žvorūnai, kitaip tariant, kalei, ir kalviui Teliaveliui, nukalusiam jiems saulę“ (BRMŠ I 266, 268). 
Nunadievis ir Andajas šiuo metu laikomi eufeminiais Dangaus Dievo vardais, Diviriksas neabejotinai 
yra Perkūnas, Teliavelis abiejuose šaltiniuose sutampa, Medeina ir Žvorūna - tai medžioklės funkcijas 
apimanti deivė (vienas vardas papildo ir paaiškina kitą), nors, beje, šitai nereiškia, kad jos funkcijos 
rėpia vien medžioklę. Vien tik Zuikių dievas nepasikartoja. 

Tai leidžia daryti labai įvairių prielaidų, tarkim, kad Zuikių dievas yra „perrašinėtojo klaida“ 
(A. J. Greimas, Tautos atminties beieškant, p. 383) arba kad tai miško dievas ar Medeinos epitetas (N. Vė- 
lius ir dauguma tyrinėtojų iki jo svyruoja šiame diapazone). 


80 Vėlius N. Senovės lietuvių religija ir mitologija // Krikščionybė ir jos socialinis vaidmuo Lietuvoje. V., 1986, p. 17. 
8“ Mannhardt W. Letto-Preussische Gėtterlehre. Riga, 1936. p. 356. 

Tiesą sakant, pirmojo Lietuvos karaliaus Mindaugo garbinto Zuikių dievo atvejis yra tikrai grotes- 
kiškas ir tyrinėtojai įžiūri čia nesusipratimą ar šaltinio autoriaus mistifikaciją, o gal mėginimą sumen- 
kinti pagoniškų dievų įvaizdžius. Tokių dalykų šaltiniuose išties pasitaiko, ir tyrinėtojų įtarumas šiuo 
atveju pamatuotas. 

Vis dėlto atrodo, kad Zuikių dievo byla peržiūrėtina. Zuikis - stiprus mitologinis ir folklorinis per- 
sonažas tiek Europoje, tiek Afrikoje. 

Mat Zuikių dievas mitologiškai nėra unikumas. Keltai, tarkime, turi jo atitikmenį, tyrinėtojų api- 
brėžiamą būtent taip. Štai keltų (tikriausiai medžioklės) dievo atvaizdo iš Le Touget aprašymas: „Dievy- 
bė prieš save rankose laiko gyvą zuikį, kuris be baimės žvelgia į šunį, kuris kairėje kompozicijos pusėje 
pasistiebęs jį apuostinėja. Šuo ir zuikis čia neatrodo priešiški.“ Toliau pažymima, kad keltų tautoje eg- 
zistuoja zuikio ir deivės motinos ryšys (Botheroyd, S. und P., Lexikon der keltischen Mythologie, Mūnchen, 
1995, p. 153). Iš esmės ši skulptūra tegali būti nusakyta kaip Zuikių dievo atvaizdas. 

Tad keltai Zuikių dievą turi, o turint omenyje besikaupiančias keltų ir baltų religines mitologines 
paraleles ar tiesiog tipologinius dalykus, lieka pripažinti, kad Zuikių dievas, minimas Ipatijaus metraš- 
tyje, yra autentiška lietuvių mitologijos figūra. Juolab matome Žvorūną, kuri kitame šaltinyje vadi- 
nama kale, - Zuikių dievo atvaizde irgi matome šunį. Žvorūna, kaip kalė, priklauso neblogai žinomai 
deivės mitologemai, ypač tada, kai deivė gravituoja į laukinės gamtos ir medžioklės sferą. 

Tad Zuikių dievas ir Žvorūna esti pora, neatsitiktinai sujungta Ipatijaus metraščio fragmente. Žino- 
ma, galima tarti, kad tai medžioklės dievų pora, bet tai dar visos semantikos neatskleidžia. 

Žvorūna / Medeina nesyk tapatinta su antikos Artemide / Diana kaip medžioklės deivė, tačiau 
šiaip Artemidės funkcijos platesnės. Neturime pagrindo abejoti Artemidės / Žvorūnos funkciniu tapa- 
tumu, tad ir Zuikių dievo klausimą galima mėginti sieti su Artemidės lauku. 

Vėlyvokas, bet šiaip patikimas XV a. autorius bizantietis Laonikas Chalkokondilas (Chalkohon- 
dyles) apie žemaičių senąją religiją praneša: „Šita gentis garbina Apoloną ir Artemidę“ (BRMŠ I 541). 
Žinia skurdi, bet neatrodo, kad autorius būtų tiesiog pasinaudojęs antikiniu „hiperborėjišku“ stere- 
otipu, kitos jo žinios rodo neblogą autoriaus informuotumą apie baltiškąją medžiagą (plg. ten pat 
N. Vėliaus pastabą). 

Klausimas, ar už Apolono negalime įžiūrėti Zuikių dievo, gali būti keliamas. Apolonas ir Artemidė 
yra dvyniai, brolis ir sesuo, jie visą laiką padeda vienas kitam ir yra greta. Medeina ir Zuikių dievas taip 
pat minimi drauge. Apolonas graikams asocijavosi su hiperborėjais, kraštinėje šiaurėje gyvenusiomis 
gentimis, beje, kaip ir Artemidė (Herodotas, Istorija, IV 32-35). Atrodytų, kad Zuikių dievas - eufemiz- 
mas, apibūdinantis kažkokį su Žvorūna / Medeina susijusį dievą, kurio tikrinis vardas mums nežino- 
mas arba jo negalime tiksliai atsekti. 

Antikos ir vėlesniems autoriams kitų transalpinės Europos dievų įvaizdžiai klasikinį Apoloną galė- 
jo priminti dėl labai įvairių priežasčių. Apolonas - graikų mitologijoje karys, gydytojas, magas, orakulų 
steigėjas, meilės nuotykių herojus, keršytojas, keliautojas, susijęs su žemdirbyste ir saule - daugeliu 

labai skirtingų funkcijų. Tikėtina, kad Apolonas su tam tikrais konkrečiais Europos dievais buvo greti- 
namas dėl vienos kokios funkcijos, o ne dėl visos prieštaringos dievo funkcijų visumos. 

Cezaris Apolonu įvardijo keltų Diankechtą, arba Mak Oką, dievą karį ir gydytoją. 

Vis dėlto klasikinis Apolonas Lietuvoje vargiai tikėtinas. Laoniko Chalkokondilo pranešimą gal rei- 
kėtų skaityti ne pažodžiui, o labiau orientuojantis ne į antikos, bet į Šiaurės Europos mitologinį kon- 
tekstą, Ir dar: L. Chalkokondilas yra bizantietis, tad jo palyginimų laukas natūraliai susijęs su graikų 
mitologija. Mums čia praverstų žvilgsnis iš kitos pusės, būtent iš romėnų ir keltų mitologijos, arba 
romėniško-gališko Romos provincijų sinkretizmo. 

Pirmoji pora, kuri geriausiai atitiktų Žvorūnos / Medeinos ir Zuikių dievo porą, - tai gališka-ro- 
mėniška Dianos ir Silvano pora, pažįstama keltų gyventose teritorijose. Iš pirmo žvilgsnio ši pora gali 
stipriai priminti Artemidės ir Apolono porą, tačiau yra nemenkų esminių skirtumų, kurie gališką-ro- 
mėnišką Dianos ir Silvano prigimtivei jungtį labai stipriai suartina su lietuviška jungtimi. 

Diana keltų tikėjimuose ženkliai atitolsta nuo klasikinio Dianos įvaizdžio; nors ji yra neįdirbtos že- 
mės, miškų, medžioklės globėja, ją lydi liūtai, zuikiai, gyvatės, ji įgauna gyvybės globėjos, augmenijos 
ir žvėrių klestėjimą prižiūrinčios dievybės bruožų; viena jos jungčių - su Silvanu, romėnų miško dievu, 
klasikinėje mitologijoje kiek degradavusiu dievu, perėjusiu į plebso dispoziciją, tačiau keltų mitologi- 
joje jis, pasirodydamas drauge su Diana, prižiūri neįdirbtą žemę, miškus, medžioklę, be to, įgauna dar 
vieną papildomą funkciją - sąsajų su pomirtiniu gyvenimu, kalvyste. Įrašuose jis vadinamas „miškų 
karaliumi“, vaizduojamas kaip medžiotojas, ginkluotas lanku, strėlėmis, lydimas šuns, kartais su kūju 
rankose, jo stabai statomi atkampiausiose vietose, pelkėse. Carslisle esančio altoriaus reljefe Silvanas 
vaizduojamas raguotas ir - tai mums svarbiausia - su zuikiu (Lexikon..., p. 296-297). 

Taigi paralelės gana aiškiai rodo, jog Zuikių dievas ir Medeina yra mitologiškai reali pora, kurią 
keltų mitologijoje atitinka Silvanas ir Diana. Čia ne paviršutiniški sutapimai, sutampa visumos. Taigi 
galime manyti, kad Bizantijos autorius, minėdamas žemaičių garbinamą Apolono ir Artemidės porą, 
omenyje galėjo turėti greičiau Zuikių dievą ir Medeiną / Žvorūną. Nors ši prielaida, kaip matysime, 
nėra galutinė. 

Zuikių dievas nelaikytinas tikriniu vardu, tai - jo apibūdinimas, vieno jo aspekto nusakymas; ga- 
limas dalykas, jis nėra vien medžioklės dievas. Tačiau pastaroji funkcija neabejotina; ją galime rasti 
įvardytą lietuvių sakmėse, kalbančiose apie neįprastus medžiotojų nuotykius miško glūdumoje. Mato 
Slančiausko surinktose sakmėse tokių pavyzdžių ne taip mažai, ir ne vienas jų siejasi su zuikiais. Kaip 
visados, atsitinka kokių nors bėdų, pažeidus šventą priesaką (medžiojant sekmadienį ar šaunant į Ko- 
muniją; plg. Mindaugo sergėjimąsi nežengti į mišką, iš kurio išbėgo zuikis). Kitas pavyzdys: sekmadienį 
medžiojančiam strielčiui nepažįstamas milžiniškas raudonlūpis, baisus, per pusantros pėdos liežuvį iš- 
kišęs gončas (skalikas) atgena dvylika zuikių ir neatstoja, tik, šovus į jį rožančiaus medalionu, nurūksta 
į mišką (SŠLS 355); dar plg. šuns ir zuikio sąsają. Medžiotojui, šovusiam į Komuniją, velnias atgabena 
zuikį už ausų ir laiko, kad būtų lengva pašauti (SŠLS 404), tik tokie zuikiai net nušauti atrodo keistai, 

plg.: „Tokius zuikius, ir į Rygą nuvežęs, negali parduoti, kur su velniu nušauti: asą apsiašaroję, apsi- 
verkę ir da vis ašaros tekančios. Tokius vokiečiai pažįstą ir saką: „Ja, tas yr su velniu nušautas“ (SŠLS 
405). Kartą šeštadienio vakare medžiojusį šaulį vėl „koks dvylika“ zuikių, nekrentančių nuo muškietos 
šūvių, parsiveja iki pat namų durų“ (SŠLS 481). 

Daugybę tokių ir panašių tikėjimų surinkęs Norbertas Vėlius (knygoje „Chtoniškasis lietuvių mito- 
logijos pasaulis“, p. 89-90) kelia prielaidą, kad kiškių sąsajos su velniu leidžia manyti, jog Zuikių dievo 
atvejis irgi priskirtinas mitologinio Velnio sferai. Taigi kyla įtarimas, kad Zuikių dievas galėjo būti jei 
ne pats Velnias, tai bent jau priklausyti jo sferai. Juolab kad folklorinis velnias su medžiokle turi ryšį: 
„Kadangi tam tikru laikotarpiu velnias buvo įsivaizduojamas miškui ir žvėrims artima mitine būtybe, 
jis galėjo būti įsivaizduojamas ir medžiotojų globėju, nes mitologijoje žvėrių globėjai dažniausiai rūpi- 
nasi ir medžioklės reikalais“ (Min. veik., p.105). 

Taigi klausimas formuluotinas taip: ar Ipatijaus metraščio minimas Zuikių dievas yra tas pats lietuvių 
folkloro personažas, tas pats mitologinis velnias? Juk tradiciškai mitologijos tyrinėjimuose manoma, 
kad XIII a. šaltiniuose Velnio sferai atstovauja Teliavelis, mitinis dievas kalvis. 

Veikiausiai reikėtų manyti, kad Zuikių dievas buvo atskiras dievas, ilgainiui sutapęs su folkloriniu 
velniu, kuris apskritai šaltiniuose ima figūruoti tik XVI a. kaip piktosios dvasios įvaizdis ir apskritai 
dievų sąrašuose, net vėlyvuose, tokiu vardu nepasirodo. Tad klausimas darosi dar platesnis: kiek fol- 
klorinis velnias yra sinkretiškas? 

Zuikių dievas galbūt yra ne tik medžioklės dievas, bet ir žvėrių globėjas; Silvano raguotumas keltų 
bareljefuose primena ne tik archajinę universalią Žvėrių viešpaties figūrą, bet ir konkretų keltų Ker- 
nuną (Cernunnos), raguotą miško ir jo žvėrių dievą keltų mitologijoje. Įdomu, kad lietuvių pasakoje iš 
M. Slančiausko pasakų rinkinio („Šiaurės Lietuvos pasakos“, p. 64) turime nepaprastai svarbią archajiš- 
ką detalę. Dažnai pasakose mergaitė pažadama velniui, sutiktam miške ar pakely, meškai, gyvenančiai 
girios trobelėje. Tačiau šioje pasakoje mergaitė atitenka raguotam vyrui (šį, beje, pamilsta, „kad ir jis 
raguots, ale jis mane labai myli“), toliau siužetas daugmaž tradicinis. Šioje pasakoje vartojamas posakis 
„Žmogus su ragais“; tas žmogus esą vienas gyvena miško gilumoje stovinčioje trobelėje, pertekusioje 
visokeriopa gausa. Jis vadinamas „raguočiu“, „raguotuoju“; kyla įspūdis, jog čia klasikinis velnias, ir 
tiek; vis dėlto nuolat sakoma „raguotasis“, o „velnias“ tepaminimas sykį, kai tėvas, prieš pažadėdamas 
dukrą, „žiūrįs į tą raguotąjį - kad jis ne velns“. Taigi miško tankmėje gyvena raguota mitinė esybė - vis 
dėlto tai ne velnias. 

Galimas dalykas, tai keltų Silvano, lietuvių Zuikių dievo atitikmuo. Pabrėžiamą miško dievo raguo- 
tumą palydi tvirtinimas, jog tai ne velnias. 

Ir išties Zuikių dievas, nors ir įtraukiamas į folklorinio Velnio sferą, nėra mitologinis Velnias. Šis 
įtraukimas vėlyvas, 

Dabar vėl grįžkime prie Apolono ir Artemidės. N. Vėlius, nagrinėdamas Velnio ir žvėrių sąsajas, daro 
išvadą, jog Velniui artimiausias žvėris, be zuikio ir meškos, yra vilkas, gyvūnas, kurį Velnias dar ir sukūrė; 

remdamasis chtoniškosios mitologijos reikšmėmis, N. Vėlius daro išvadą, jog mitologinis Velnias galėjo 
būti artimas Apolonui, irgi siejamam su vilkais ir panašia atributika (N. Vėlius, Min. veik., p. 96-97). Čia 
N. Vėlius sieja Velnią su Apolonu, tačiau šios sąsajos pernelyg neplėtoja, nes trūksta grandies - kiškio ir 
Apolono ryšio. Jo ir nėra. Nepaisant to, Apolonas ir Velnias išties artimi (muzika, metamorfozės, gydymas 
ir kenkimas), kaip artimi Velnias ir keltų Lugas, germanų Odinas. Įdomiausia, kad prie Apolono-Lugo-Odi- 
no linijos Velnias pritampa, tačiau nepritampa Zuikių dievas - jis priklauso jau atskirai mitologinei sferai. 

Atrodo, kad Zuikių dievas išties buvo atskiras dievas, tik gerokai vėliau jis įsiliejo į folklorinio 
Velnio įvaizdį. Deja, taip ir nepavyksta identifikuoti jo vardo, nors gal jis taip ir buvo vadinamas - Zui- 
kių dievu. Dievų vardai lietuvių religijai tebefunkcionuojant dar buvo slėpiniai ir juos dengdavo eufe- 
mizmai. Dar viena išvada: lietuvių sakmėse ir pasakose būtų galima ieškoti Zuikių dievo pėdsakų; jis 
siejamas su medžiokle, yra žvėrių šeimininkas, - ir gana ženkliai skiriasi nuo Velnio. Galimas dalykas, 
tai senojo Žvėrių viešpaties (Žvėriųvaldovo) reliktas. Jei šios prielaidos pasiteisintų, galima būtų kelti 
klausimą apie lietuvių folklorinio Velnio įvaizdžio sinkretiškumą. Žinome, kad šiame įvaizdyje liejasi 
senojo dievo Velnio ir krikščionybės piktosios dvasios semantika; tačiau, galimas dalykas, šį natūralų 
sinkretizmo reiškinį papildo dar ir „vidinis“ sinkretizmas, t. y. į folklorinio Velnio sampratą galėjo būti 
įtraukta ir dar vieno dievo (ar kelių dievų) tradicija. 


Laumė ir Žvorūna / Medeina: tapatumo klausimu 


Šiame poskyryje mėginsime šią problemą nagrinėti lyginamuoju požiūriu; mes darome prielaidą, kad 
Laumė gali būti tapati ar artima Žvorūnai / Medeinai, tačiau akivaizdu, kad ta prielaida iki hipotezės 
lygmens dar nepakyla. Trūksta visų pirma abiem dievybėm ar mitologinėm esybėm bendrų požymių, 
nes lietuvių Žvorūna / Medeina charakterizuota labai menkai, ypač daug minčių ir spėlionių kelia jos 
apibūdinimas „kalė“ ir žvėriškumo atributika. 

Vis dėlto tokiais atvejais gali pagelbėti lyginamieji metodai. Juolab iranėniškoje tradicijoje, tadžikų 
mitologijoje yra mitinė esybė, kuri turi ir „laumiškų“, ir „žvėriškų“, ir „kalės“ atributų. Tai - albasti. 

Toliau pasiremsime tadžikų etnologo O. Murodovo pateiktais šios mitinės būtybės apibūdinimais*“. 
Albasti įsivaizduojama tiek antropomorfiniu, tiek zoomorfiniu pavidalu. Pirmuoju atveju ji pasirodo 
kaip sena, bjauri moteris nukarusiomis krūtimis, ilgais plaukais, bet ir kaip graži mergelė, mergina. 
Albasti gyvena miškuose, kalnuose, olose, kur 40 dienų miega, o paskui išeina pasiieškoti sau maisto. 
Jos keliauja upeliais, arykais, kanalais ir prisiartina prie žmonių gyvenviečių. Nepaprastai pavojinga 
moterims, ypač nėščiosioms bei gimdyvėms, vakarais artintis prie vandens. Albasti dažnai matoma 
besimaudanti upelyje arba prie upelio besitrenkanti ir besišukuojanti plaukus. Jos vaikšto ir tuščiais 
keliais. Jos stengiasi numarinti kūdikius, pakenkti vaikams. 

Čia - tadžikų laumės. Kaip ir lietuvių laumė, albasti matoma prie vandens telkinių, besiskalbianti, 


82 MypoaosB O. Apesnne 06pa34b! MKbONOTAHA y TaAKHKOB AONHKHBI 3epaBiuaHa. AyuaHGe, 1979, p. 56-69. 

besiprausianti, besišukuojanti, vakarais stengiamasi prie vandens telkinių nesiartinti. Ji arba atstu- 
mianti moteris didelėmis krūtimis, arba graži mergelė, kurią galima sutikti ir keliaujant tuščiu keliu, 
Laumės stengiasi apmainyti kūdikius, o ir apskritai vaikais labai domisi, 

Albasti pasirodo įvairiais zoomorfiniais pavidalais, bet dažniausiai kaip kurio nors gyvūno patelė. 
Dažnai ji pasiverčia kale. Pasak vienos tadžikų šamanės liudijimo, albasti pasirodo kaip bjaurus, nevi- 
krus pilkų akių šuo su pilkomis dėmelėmis virš akių, pilkų dėmėtu kailiu. Viena šamanė tvirtina, jog 
visi šunys savo prigimtimi susiję su albasti, kita: „Albasti yra visų šunų vyriausia““* (sic!). Taigi turime 
Žvorūną kalę ir galime suprasti, kad jos siejimas su laume tipologiškai pagrįstas. 

Albasti, kaip kalė ar kurio nors gyvūno patelė, įsivaizduojama turinti daugybę ilgų nukarusių spe- 
nių, kuriais maitina savo palikuonis. Kaip moteris - vienoje krūtyje turinti saldų pieną, kitoje - nuodus; 
jai patinkantį asmenį ji maitina pienu, o nepatinkantį - nuodais. Ji gali atimti iš moterų vaikus, kaip ir 
lietuvių laumė. Albasti „žvėriškumas“ dar gali teikti galimybę kiek kitaip pažvelgti į Zuikių dievą, kuris 
minimas greta Medeinos - jis būtų Medeinos reprezentantas, pasiuntinys, gal ir Medeinos hipostazė. 
O gal ir vienas neatskiriamos dieviškos diados polių. 

Iranėnai taip pat teikia paralelių. Matome Apoloną ir Artemidę, Zuikių dievą ir Žvorūną, einančius 
nuo antikos mitologijų, keltų - per baltų mitinę sistemą - iki iranėnų ir tadžikų jau pačiame Irano pa- 
sienyje, tai yra vėl galime atsekti įvaizdžių grandinę, nusitiesiančią nuo keltų - per baltus - iki Irano. 


Eskulapas ir Aušautas 


Lietuvių sakmėse dažnai aptinkamas „žalčių karalius“ arba „gyvačių karalius“, pasirodantis su karūna 
ant galvos; jis gali būti tiesiog sakmių personažas, bet gali, tarkime, priklausyti ir „Eglės žalčių kara- 
lienės“ Žilvino mitologiniam laukui, bet dabar mums svarbiau pasiaiškinti, ar galime rasti kokį nors 
lietuvių „žalčių dievą“. Kad žalčiai gerbti ir kad jų kultas egzistavo, abejonių nekyla, bet ar egzistuoja 
ne koks ypatingas žaltys, bet dievas žaltys, žalčių dievas. Šią problemą žymi tiek eventualus Žilvino 
dieviškumas, tiek žalčių kultas, tiek - visų pirma - J. Dlugošo pateikiama informacija. Vis dėlto tai pa- 
skutinis iš oficialiosios religijos aplinkos minimas dievas, tegu ir keliantis tam tikrų keblumų. Folklore 
Eskulapą turėtų atitikti žaltys, žalčiai, kažkoks su žalčiais siejamas dievas. Grįžkime prie šaltinio. 

J. Dlugošas, aprašydamas lietuvių dievus pagal interpretatio romana principą, sako, kad lietuviai 
garbinę Vulkaną, manydami jį slypint ugnyje, Jupiterį - žaibe, Dianą - miškuose, Eskulapą - gyvatėse 
ir žalčiuose““. Pasak J. Dlugošo, Eskulapas turėjęs gydymo funkciją, kaip ir Graikijoje bei Romoje““. Iš 
dalies lietuvių žalčių kultą su Eskulapu gretina Pilypas Kalimachas (Callimachus)“, bet apie tai toliau. 


83 Ten pat. p. 61. 

8 Baltų religijos... T. 1, p. 557, 578. 
8 Ten pat. p. 555, 576. 

8 Ten pat. p. 602, 604. 

Tiesioginės nuorodos, kas tai per dievas, J. Dlugošas nepateikia. Galime prisiminti prūsų religiją, kur 
Eskulapas minimas 1530 m. Sambijos vyskupų konstitucinio sinodo nutarimuose: Aesculapius ten pa- 
aiškina trečiuoju tarp išvardytų prūsų dievų minimo Aušauto (Ausschauts) vardą“. Aušautas religijos ir 
mitologijos šaltiniuose minimas dažnai, jis laikomas gydymo, ligonių ir sveikųjų dievu, netgi iš nuodė- 
mių išlaisvinančiu dievu“. Pasak K. Būgos etimologijos, Aušautas - tai dievas, kuris nušauna, atitolina 
ligas“. J. Lasickis Aušautą vadina Auscutus““, vardas gali būti siejamas su „kusti“, „atkusti“ - „atgyti“, 
„papilnėti“ ir pan. 

Vis dėlto Aušautas su žalčiais tiesiogiai nesiejamas; bent jau šaltiniuose tokių pavyzdžių nėra; tiesa, 
T. Narbutas teigia, esą Aušlavį (Auszlawis, polonizuota Aušauto forma) lietuviai garbino kaip didelį žaltį?! 
tačiau tai tik prielaida. Nors sveikatos ir žalčio sąsajos lietuviams apskritai būdingos“, Aušauto / Auskuto 
atveju jos neišryškėja. Todėl reikia manyti, kad, nors Aušautas ir primena Eskulapą, o gal ir Eskulapo / 
Asklepijo tėvą Apoloną (plg. galimaNigos „nušovimo“ funkcijas ir Apolono strėles), neturime galimybės 
Žilviną, o ir patį žalčių kultą sieti su Aušautu. Kita vertus, Aušautas - labai įdomus personažas jau vien dėl 
to, kad sąrašuose jis pakilęs į trečiąją vietą, - A. J. Greimas jį netgi tapatina su Andajumi / Andoju*; be to, 
kiek galima spręsti iš toliau pateikiamo liudijimo, turi autoritetą tarp kitų dievų. 

Sūduvių knygelė, aprašydama prūsų apeigas, atliekamas po nederlingos, pernelyg drėgnos vasaros, 
mini, kaip apeigoms vadovaujantis žynys, viršaitis, kreipiasi į dievus, ir į pirmąjį kreipiasi į „didįjį ge- 
rąjį dievą“ Aušautą, idant tasai paprašytų Pergrubriaus, Perkūno, Svaikstiko ir Pilnyčio kitais metais 
būti maloningesniems: „Vnd der Wourschkaiti bittet den grossen giitigen Gott Auschauten, dass er 
bitten wolt die gėtter als Grubrium, Parkunen, Swayxtixen vnd Pilniten, Inen vorbas Im kūnfftigen 
Jare genediger zu sein.“** 

Tokia tarpininkavimo funkcija rodo, kad Aušauto santykiai su kitais dievais yra geri ir gal net grįsti 
tam tikra hierarchine viršenybe (?), o gal paremti kokiais genetiniais, „šeiminiais“ ryšiais. Kaip maty- 
sime toliau, Aušautas / Aušveitis viename šaltinyje lyginamas su Saturnu, ir tai gali būti nuoroda į jo 
pilnatvę, perteklių teikiančią reikšmę. 

Tokie Aušauto atributai ir tokios funkcijos paskatino I. J. Hanušą XIX a. viduryje šį dievą - autoriaus 
vadinamą Aušve - tapatinti su persų Mitra ir paversti jį kosminiu tarpininku, bene svarbiausia lietuvių ir 
prūsų panteono dievybe, susieti jį su Saule ir įkelti į patį panteono centrą“. Nors Aušauto - tarpininko - 


87 Mannhardt W. Min. veik., p. 233. 

88 Ten pat, p. 243, 245, 249. 266-269, 290, 295, 299, 362, 423, 509-510, 532, 577 ir t. 

8 Būga K. Rinktiniai raštai. V.. 1959, t. 2, p. 98. 

9 Mannhardt W. Min. veik., p. 290, 291, 295. 

*" Narbutas T. Lietuvių tautos istorija. V., 1992, p. 114. 

*2 Beresnevičius G. Sielos fenomenologijos įvadas // Lietuvos kultūros tyrinėjimai. V., 1995, p. 82-83. 
Greimas A. J. Min. veik., p. 395 ir t. 

** Mannhardt W. Min. veik., p. 249. 

* Lietuvių mitologija. Parengė N. Vėlius. V., 1995, t. 1, p. 114-121. 

funkcija išties regima, ji nėra aiškiau apibrėžta. Tiesa, jeigu pavyktų įrodyti, kad Aušautas siejamas su 
žalčiais (o tai iš principo yra įmanoma), jo tarpininkavimo funkciją jei ne paaiškintų, tai stipriai išplėstų, 
tarkime, lietuvių kreipimasis į žaltį kaip į „dievų siuntinėlį“* arba J. Bretkūno liudijimas, kad sūduviai 
gyvates ir žalčius laikę dievų pasiuntiniais". T. Narbutas tiesiai sako, jog „žaltys laikytas namų dievu ir 
drauge gydytoju, arba Aušlaviu - dievaičiu, kurį garbino to gyvo šliužo pavidalu““*, Kitoje vietoje T. Nar- 
butas vis dėlto kiek sudvejoja: „Aušlavis (Auszlawis). Nusilpusių, ligonių, sveikstančių dievaitis, mitinis 
gydytojas. Atrodo, lietuviai garbino jį kaip didelį žaltį.“* Taigi net T. Narbutas, tiesą sakant, neturi kuo 
pasiremti ir net jis, visada turintis po ranka kokią neaiškią sakmę ar sudegusį rankraštį, ištaria „atrodo“. 
P. Dundulienė, žalčiams skyrusi nedidelę monografiją, žalčių dievo klausimu taip pat neturi galutinės 
nuomonės: jos knygos skyrius taip ir pavadintas: „Žalčio ir gyvatės dievybės klausimu“"““, nes akivaizdaus 
žalčio dievo ar žalčių dievo vis dėlto nėra, nors užuominų ar įvairiausio perskaitymo galimybių esama. Bet 
nei jėzuitų ataskaitų dievai Pagirniai (jie, be abejo, tie patys žalčiai), nei kitur šaltiniuose parodomas žal- 
čių dieviškumas (dieviškumą supainiojant su sakralumu) šio klausimo neišsprendžia. Tiesa, P. Dundulienė 
atkreipia dėmesį į J. Totoraičio paminėtą „visų žalčių dievaitį“ Ragį, kuriam degintos aukos ir kurio stabas 
stovėjęs ant kalvos, jam (ir žalčiams) tarpininkaujant giesmėmis kreiptasi į Dievą!“', Ir vis dėlto net jei pa- 
skutinis liudijimas, tarkime, būtų autentiškas, jis nurodo į dievišką tarpininkavimą: žaltys yra tarpininkas 
tarp žmonių ir dievybės; tai iš esmės patvirtintų kai kuriuos mums žinomus dalykus, tačiau Aušauto, kaip 
dieviškojo gydytojo, tarpininko ir žalčių dievo drauge, nepatvirtina. Nebent imtume postringauti apie 
raguotas, t. y. karūnuotas gyvates bei žalčius, prisimintume Patrimpą, karūnuotą javų varpomis, neaiškios 
kilmės karūnuotų gyvačių, tačiau tokių karūnuotų gyvačių gausu visame Europos folklore. 


Eskulapo atitikmuo 


Kai J. Dlugošas kalba apie Eskulapą, jis visų pirma išvardija daugelį antikos realijų; jas Čia verta paci- 
tuoti: „Garbino jie ir girias, kurias laikė neliečiamomis ir manė, kad kirviu jas paliesti yra bedieviška 
ir pragaištinga: kiekvienam, kuris kirviu jas paliesdavo ir išniekindavo, šėtonas gudrumu ir suktumu, 
Dievui leidžiant, pažeisdavo ranką, akį, koją ar kurią kitą kūno dalį, kad savuosius garbintojus išlaikytų 
šventvagiais, ir tik sudeginę kaip auką avinuką ar veršiuką, jie jam įsiteikdavo ir atgaudavo prarastą 
sveikatą. O miškuose manė gyvenant miškų dievą Silvaną bei kitus dievus, kaip kad sakoma poeto ei- 
lėraštyje: „Dievai taip pat ir miškuose gyveno“, ir gyvates bei žalčius. O juk gyvatės pavidalo dievas Es- 


96 Balys J. Lietuvių tautosakos skaitymai. Tūbingen. 1948, t. 2, p. 75. 

97 Bretkūnas J. Rinktiniai raštai. V., 1983, p. 27. 

9 Narbutas T. Lietuvių tautos... T. 1, p. 154. 

9 Ten pat, p. 114. 

100 Dundulienė P Žalčiai lietuvių pasaulėjautoje ir dailėje. V.. 1996, p. 158-164. 


0! Totoraitis J. Senovės liekanos ir lietuvių mitologiški atsiminimai // Lietuvių tauta. V., 1908. t. 2, kn. 2, p. 196-200. 

kulapas buvo laivu atgabentas į Romą iš Graikijos ir Epidauro, kad atitolintų smarkiai šėlstančią maro 
epidemiją. Šie ir kiti panašūs šventi daiktai rodo, kad jie [lietuviai], jeigu yra ir ne visai tokie patys kaip 
romėnai bei italai, tai bent gerokai juos mėgdžioja.“!92 

Matome, kad J. Dlugošas akivaizdžiai ieško antikos realijų. Eskulapas jam tiesiog savaime iškyla iš 
atminties kalbant apie lietuvių gerbtus žalčius, ir nelabai aišku, ar iš jo antikinio apsiskaitymo, ar jis 
tiesiog atsimena kokį realų lietuvių dievą, primenantį Eskulapą. Antra vertus, J. Dlugošas, artėdamas 
prie žalčių ir Eskulapo sąsajos, išties išvardija realius dalykus, t. y. šventas giraites ir šventais laikomus 
žalčius; jis pažymi, kad už tokios giraitės įžeidimą buvo galima prarasti ranką ar pan. Čia J. Dlugošas 
gali remtis sau žinomais šaltiniais (plg. Jeronimą Prahiškį), išties giraitės būdavo prižiūrimos ir sergs- 
timos; bet, šiaip ar taip, prieš imdamas kalbėti apie žalčius ir Eskulapą jis pamini, kad šventvagio lau- 
kia bausmė; lygiai tas pats matoma ir XVII a. jėzuitų vizitacijų dokumentuose; žalčius įžeidus galima 
susilaukti ligos ar nelaimės!“. Tai yra tiek giraitės, tiek žalčiai yra sakralybės apraiškos, hierofanijos, ir 
galima manyti, kad J. Dlugošas ne bereikalo po šventųjų giraičių ir jų pažeidėjų laukiančių bausmių ap- 
rašymo mini žalčius ir Eskulapą. Tad galima būtų manyti, kad jis išties priartėja prie aprašomo objekto, 
bet peršokimas nuo žalčių prie Eskulapo mums lieka mįslė. 

Kitoje vietoje J. Dlugošas jau visiškai neabejodamas rašo: „Garbino dievą Vulkaną [...] ugnyje, Ju- 
piterį - žaibe, Dianą - miškuose, Eskulapą - gyvatėse ir žalčiuose.“'““ Tačiau ir čia aiškaus patvirtinimo 
apie dievą Eskulapą nėra, fragmentą galima suprasti ir taip, kad čia kalbama apie antikos tautoms bū- 
dingą žalčių garbinimą, kuris tik perkeltine prasme galėtų būti suprantamas kaip Eskulapo kultas. 

Toliau apie lietuvių Eskulapą tarsi daro užuominą jau minėtas Pilypas Kalimachas, bet jis veikiau tik 
patvirtina mūsų hipotezę, kad J. Dlugošas lietuvišką Eskulapą greičiau pramano, nei taip įvardija konkre- 
tų lietuvių dievą. Jis, iš esmės naudodamasis panašiais šaltiniais kaip ir J. Dlugošas, nuosekliau dėsto savo 
mintis, apie lietuvius jis praneša ar, tikriau tariant, samprotauja: „Iš pradžių jie neturėjo jokio ypatingo 
dievo, tačiau [...] dievu ėmė laikyti tai, kas jiems sukeldavo pagarbos jausmą; taigi - kaip mums žinoma - 
garbino miškelius, akmenis, nuošalias vietas, ežerus ir įvairiausius padarus, betgi daugiausia žaltį, jų kal- 
ba vadinamą gyvate“ ir toliau paaiškina, kad lygiai taip elgėsi persai, egiptiečiai, graikai, o paskui taria, 
„kad žalčių kultą randame ir romėnų apeigose, mat Eskulapą jie garbino kaip žaltį“!*“. Trumpai tariant, 
Eskulapas lietuvių dievų sąrašuose atsiranda tik apibendrinant žalčių kulto reiškinius, o „dievo Eskula- 
po“, kokio konkretaus žalčių dievo, Eskulapo gydytojo čia nematome. Arba - neįžiūrime. 

Taigi pirmos išvados tokios: 1. J. Dlugošo teiginys apie lietuvių Eskulapą neįrodo, kad žalčių dievas 
egzistavo. 2. Prūsų Aušautas, pasirodantis ir lietuviškoje terpėje, nors ir yra dievas gydytojas, gydantis 
dievas, neturi aiškių sąsajų su žalčiais. 3. Nors prūsų Aušautas atlieka tarpininkavimo funkciją, lygiai 
kaip ją atlieka ir žaltys (žalčiai), ir nors teoriškai tikėtina, kad Aušautas (Auskutas, Aušlavis) kaip Esku- 
lapas susijęs su žalčiais, aiškiau įvardytos šaltiniuose tokios sąsajos nematome. 


“02 BRMŠ I, p. 555, 576. 
*03 Lebedys J. Lietuvių kalba XVII-XVIII a. viešajame gyvenime. V.. 1976, p. 199, 205, 212 ir t. 
'04 BRMŠ I, p. 557, 578. 
105 Ten pat, p. 602, 604. 

Šaltinių medžiaga rodo, kad šie dalykai iki galo neatskleisti ir neišaiškinti. Tad galima prisiminti 
A.J. Greimo versiją Eskulapo klausimu. Pasak Greimo, lietuvių Andajas, autoriaus vadinamas Andojumi 
(nuo „vanduo“), funkciškai atitinka Namo dievą (taip Greimas aiškina Nunadievį) Ipatijaus metraštyje ir 
Dlugošo paminėtą Aesculapius, t. y. Eskulapą'““. Pasak Greimo, tai lietuvių dievo - suvereno apibūdini- 
mas'“?, Toks teiginys logiškai pasiteisina, tačiau tik tada, kai priimame tokias prielaidas: a) Andajas ir 
Eskulapas - tas pats dievas (Dlugošas to nenurodo, Eskulapą jis pamini paskutinį, ne pirmą, o Greimas 
tiesiai šauna: „Dlugošo duota jo romėniškoji interpretacija - Aesculapius“**), b) Andajas - tai Vandojas; 
tada atsiranda galimybė su juo sieti žaltį (plg. mitologines žalčio / slibino ir pasaulio pagrindų, pirma- 
pradžių vandenų sąsajas), vis dėlto Andajas kaip Vandojas yra labai netvirta prielaida, c) visus žalčių 
kulto reiškinius laikyti Andajo - Eskulapo (t. y. Dangaus Dievo) kulto apraiškomis, bet šaltiniai tokios 
galimybės nesuteikia. Yra ir kitų šios hipotezės klampynių, tačiau pakanka ir to, kas pastebėta. 

N. Vėlius, komentuodamas J. Dlugošo išvardytus dievus ir mėgindamas jiems rasti atitikmenų, 
pasielgia labai simptomiškai, plg.: „Dlugošo minimi lietuvių dievai panašūs į metraštyje minimus Min- 
daugo garbintus dievus. Dlugošo Jupiteris daugmaž atitinka Ipatijaus metraščio Nunadievį (Dievą) ir 
Diviriksą (Perkūną), Vulkanas - Teliavelį, Diana - Medeiną.“!? Taigi N. Vėlius Eskulapo net nepamini - 
tikriausiai manydamas, kad tai vis dėlto J. Dlugošo per spėriai apibendrinant „pagamintas“ dievas. 

Taigi lietuvių Eskulapo klausimas lieka atviras. Arba tas dievas nunyko, ilgainiui susiliejo su ben- 
druoju „žalčių kultu“, arba jis yra tas pats Aušautas, arba tiesiog XV a. šaltinių buvo iškeltas kaip žalčių 
kultą apibendrinantis ir įkūnijantis dievas. 


Antras lygmuo. Dievų olimpas 


Tai „dievų dvaras“, olimpo dievai, kuriems dažniausiai aukojama ir kurie globoja jau nebe ištisas kos- 
mines tėvonijas, o tik svarbiausias žmonių gyvenimo sritis. Tai tie dievai, kurie patenka į „visų dievų“ 
sampratą (višvadeva sen. Indijoje ir pan-theon Graikijoje). Jono Tasickio sąraše jie dar sumaišyti su dei- 
vilais ir su pirmojo lygmens likučiais, bet dažniausiai, kaip matysime, tai apibrėžtas skaičius. Jie aukš- 
tesni už deivilų grupę, t. y. už dar žemesnes panteono sritis, ir sudaro lietuviškąjį Olimpą, kurio narių 
skaičius yra pastovus. 

Koks tas skaičius? XVI a. šaltiniuose nurodomi arba šeši Prūsijoje garbinti dievai: Patulas, Patrim- 
pas, Perkūnas, Viršaitis, Svaibratas ir Kurka (Curcho)"? - taip nurodo S. Grunau, apibūdindamas, jo 
manymu, VI-VII a. prūsų panteoną; arba, kaip teigia kiti šaltiniai, apibūdinantys jau konkrečiai XVI a. 


106 Greimas A. J. Min. veik., p. 395. 
*7 Ten pat, p. 431. 

garbinamus dievus, skaičius keičiasi - kadangi fazė vėlyvesnė, suprantama, dievų daugiau, bet jų skai- 
čius ribotas. Sūduvių knygelėje, parašytoje apie 1520-1530 m., išvardijama 14 prūsų (sūduvių) dievų - 
tai Ukapirmas, pirmasis dangaus ir žvaigždžių dievas; Svaikstikas - šviesos dievas; Aušautas - luošųjų, 
ligotųjų ir sveikųjų dievas; Autrimpas - jūrų ir marių dievas; Patrimpas - tekančių vandenų dievas; 
Bardaitis - laivų dievas; Pergrubrius - augina lapus ir žolę; Pilnytis - gausina ir pripildo kluonus; Per- 
kūnas - griaustinio, žaibo ir lietaus dievas; Pikulas - pragaro ir tamsos dievas; Pokulai - skraidančios 
dvasios arba velniai; Puškaitis - žemės dievas po šventuoju šeivamedžiu; Barstukai - mažieji žmogeliai; 
Markopoliai - žemės žmonės!'!, 

1530 m. Prūsijos Pamedės ir Sembos vyskupų sinodo nutarimuose išvardijamas dievų dešimtukas: Uka- 
pirmas, Svaikstikas, Aušautas, Autrimpas, Patrimpas, Bardaitis, Pilvytis, Perkūnas, Pikulas ir Pokulas"*. 
Galima pastebėti, kad Sinodas tikriausiai naudojosi Sūduvių knygelės medžiaga arba tiesiogine informacija 
iš parapijų, bet redukavo dievų skaičių iki dešimties. Matyt, ne be pagrindo. Sūduvių knygelėje minimi 
Barstukai ir Markopoliai vis dėlto nėra suverenūs dievai, jie yra lietuvių kaukų giminaičiai, visai konkre- 
čiai įsivaizduojami, ir su jais santykiai nustatomi kitaip nei su dievais, tai yra jie veikiau prisijaukinami ir 
maitinami, nei susilaukia kultinės pagarbos. Vis dėlto dešimt, dvylika ar keturiolika - baigtinis skaičius. 
Mūsų užduotis - lietuvių panteono dievų skaičiaus nustatymas, tad nėra galimybės gilintis į prūsų sąra- 
šus, tačiau jų paminėjimas pravers, nes labai greitai, XVI a. antroje pusėje-XVII a. prasideda jau vidinis 
prūsų ir lietuvių pagoniškųjų dievų sinkretizmas Mažojoje Lietuvoje ir iš dalies Žemaitijoje. 

Grįžkime prie Lietuvos. Čia XVI a. J. Lasickis vardija daugybę dievų, o kitas autorius, M. Strijkovs- 
kis, pateikia konkretesnį lietuvių dievų sąrašą. Kalbėdamas apie pagonių dievų skaičių - tų, kuriems 
aukojama per svarbiausias šventes, - M. Strijkovskis teigia, kad aukota penkiolikai dievų, būtent per 
Pergrubriui skirtą šventę!"* (apie pačius aukojimus kalbėsime toliau). Tačiau čia pat pamini tik keturis 
svarbiausiuosius: Pergrubrį, Perkūną, Svaikstiką ir Pilvytį, kitus, nors jų garbei ir aukojama, praleidžia. 
Tačiau kitoje vietoje jis jau pateikia išsamų „ypatingų lietuvių ir žemaičių dievų“ sąrašą!“, Trumpai jį 
pateikiame ir pažvelkime, kokie tai dievai ir kiek jų, funkcijas apibūdinsime trumpai: 


1. Prakorimas (Prokorimos) - įžymiausias dievas 

2. Rūgutis - rūgščių ir raugintų patiekalų dievas 

3. Žemininkas - žemės dievas 

4.  Krūminė (Kruminie Pradziu Warpu) - duodanti visus javus 
5,  Lietuvonis (Lituwanis) - teikiantis lietų 

6. Chaurirari - žirgų ir karo dievas 

7. Sutvaras (Sotwaros) - visokių galvijų dievas 

'" BRMŠ II, p. 144. 


W2 BRMŠ II, p. 160. 
"š BRMŠ II, p. 549. 
14 BRMŠ II, p. 546-547. 

8. Šeimos dievas - globoja šeimyną 
Upinis dievas - savo galioje turi upes 

10. Bubilas - medaus ir bičių dievas 

11. Didis Ladas (Dzidzis Lado) - didysis dievas, jo švenčių apeigos būdavo atliekamos nuo ge- 
gužės 25 iki birželio 25 dienos, jos būdavo atliekamos smuklėse, o merginos ir moterys 
pievose ir gatvėse, susiėmusios už rankų, šokdavo ratelius, giedodamos gailiu balsu ir 
kartodamos: „Lado, lado, lado, Didis musu Dewi!“ (Taip ir dabar tebedaro Lietuvoje, Že- 
maitijoje, Livonijoje ir Rusioje, - priduria M. Strijkovskis.) 

12. Gulbis (Gulbi Dziewos) - dievas, sergstintis kiekvieną gyvą žmogų, tarsi genijus (dvasia 
globėja) ar Angelas sargas 

13. Ganiklis - girinis piemenų dievas, Fauno atitikmuo; globojo miškuose ganomus gyvulius 

14. Šventpaukštinis (Swieczpunscynis) - dievas, kuris globojo vištas, žąsis, antis ir visus kitus 
paukščius, tiek naminius, tiek laukinius; jam aukų neaukodavo, sakydavo, kad tai lakio- 
jantis dievas 

15. Kelių dievas - globojo žmones kelyje, kad jie laimingai keliautų nuo namų iki namų 

16. Pušaitis - žemės dievas, gyvenantis po šeivamedžio krūmu, kur jam ir meldžiamasi; jo 
žinioje buvo ir barstukai, maži žmogeliukai 


Autorius išvardija 16 dievų, kitoje vietoje jis, suprantama, pamini ir Perkūną - taigi, nors M. Strij- 
kovskis kalba apie 15 dievų, kuriems aukojama per didžiąsias šventes, čia jis pats išvardija (įskaičiavus 
Perkūną) 17, o tai jau painiava, neatitikimas, bet jis to neatitikimo nekomentuoja, gal pats nepaste- 
bėdamas, o gal nutaręs, kad pagonių dievai nebūtinai turi sudaryti vieną lygaus skaičiaus draugiją. 
Tačiau įstabiausia, kad M. Strijkovskis mini 17 dievų, o iš tikrųjų išvardija 15. Kodėl? Kaip teigiame, 
apibūdindamas kiekvieną dievą jis mini, kokios aukos jam aukojamos (dažniausiai naminiai paukščiai); 
pamini, kad Šventpaukštiniui aukos neaukojamos, nes tai lakiojantis dievas. Taigi iš visų dievų būrio 
jis nesunkiai išskiriamas - jam neaukojama. Aukojimo „visiems dievams“ požiūriu paukščių globėjas 
išskiriamas kaip neturintis vietos. Dar viena M. Strijkovskio klaida - Didis Ladas, kurio vardas skamba 
slaviškai, ir, be to, tai yra ne kas kita, kaip, matyt, apeiginės dainos priedainis „Lado“, „Lada“, kuris pa- 
prastai palydimas rankų plojimu, - taigi tai tik priedainis, iš kurio mūsų minimas šaltinis padaro dievą. 
Be to, pridūrimas, kad Didis Ladas minimas ir Rusioje, geriausiu atveju rodo slavų įtaką. Tad dievų, 
priklausančių „visų dievų“ kategorijai, M. Strijkovskio sąraše iš tikrųjų turime 15. 

Tai ir yra lietuvių Olimpas. Žinoma, kai kur vienus dievus gali keisti kiti, ypač artėliau Prūsijos, bet 
principas išlieka. Lietuvių olimpo dievų yra penkiolika. Galima pastebėti, kad čia nėra Laimės / Laimos - 
kaip likimo deivės, mat šiai irgi nėra kaip aukoti. Nėra ir Saulės, Mėnulio, Aušrinės, Velnio (jį iš dalies 
atstoja chtoniškasis Puškaitis), o Dangaus Dievą tikriausiai keičia Prakorimas, „įžymiausias dievas“. 
Šiaip akivaizdu, kad tai dievai, globojantys svarbiausias žemdirbių gyvenimo sritis, be to, M. Strijkovs- 

kis prie dievų nepriskiria barstukų - matyt, tų pačių kaukų, kuriuos mini dar Mažvydas, kitaip, nei 
tokią kauko sudievinimo klaidą darę kiti autoriai. Nėra namų dievo - Dimstipačio, bet yra Šeimynos 
dievas. Pastebėtina - trūksta Gabijos. Šiaip visa ši dievų plejada visiškai pripildo svarbiąsias žmogaus 
gyvenimo sritis XVI a, Lietuvos provincijoje. J. Lasickis, minėdamas kitus dievus, surikiuoja viską, ką 
tik galima išgirsti ar pasakyti, dievus maišo su deivilais, ir viską kloja tarsi vienoje plokštumoje. O 
M. Strijkovskis išvardija visą pagrindinį panteoną. Taigi jį sudaro svarbiausi dievai, kuriems aukojama 
per svarbiąsias žemdirbių šventes. Žinoma, dievų pasaulis tuo nesibaigia. Tai dievai, atsakingi už gero- 
vę, derlių, lietų. Sakytume, aktyvieji, arba, techniškai tariant, - religiškai aktyvizuoti dievai. Bubilas, 
tiesa, užstoja savo porininkę Austėją, Žemininkas - visą žemės dievų šeimyną, Puškaitis - chtoniškąją 
erdvę, kurioje tiesiog knibžda įvairiausių mitinių būtybių. Dalis dievų tikriausiai turi savo moteriškas 
poras, vaikų, palydą, tačiau jie yra savo sferų vyresnieji. Trūksta „namų dievų“, Lauksargio, židinio 
globėjų, jaujos ar tvarto dievų, bettai jau žemesnio rango dievai, kuriems aukojama ne per derliaus 
šventes, o greičiau retsykiais ar atliekant tam tikrą ūkinį ar egzistencinį veiksmą. 


Dievų olimpas ir aukojimai 


Pradėsime šią problemą nagrinėti pasitelkdami Erazmą Stelą, perteikiantį pirmuosius liudijimus apie 
aukojimus baltų dievų olimpui. Įsidėmėtina, kad Stela pirmasis mini ožio aukojimą. 

Sutvarkyti duomenis, kuriuos Erazmas Stela pateikia savo kronikoje, nėra labai sudėtinga, nes, 
išskyrus kelis miglotesnius atvejus, viskas, ką jis pateikia, yra žinoma arba iš lietuvių, arba iš prūsų me- 
džiagos'“. Be to - plačiai žinoma, nes medžiaga apie medžių garbinimą, ožio aukojimą ir pan. paliudyta 
labai gausiai, per visą XVI a. - Stela kaip tik tą liudijimų seką ir pradeda - patikimų šaltinių, Apie ožio 
aukojimą vien XVI-XVII a. rašyta daugybės autorių, netgi knygelių antraštėse figūravo „ožašvenčiai“, - 
manyta taip geriausiai apibūdinant pagrindinį pagoniškojo kulto ritualą - ožio aukojimą. Ar bent jau 
tokį ritualą, kuris pašaliniams stebėtojams atrodė kaip pagrindinis. 

Pati religinės sistemos šerdis, pasak Stelos, prūsams ir alanams / lietuviams atiteko iš sūduvių. 
Jei tikėsime alanų hipoteze, tai Amianas Marcelinas yra pabrėžęs, kad jų religingumas menkas: jie 
neturi nei šventyklų, nei šventviečių, nėra netgi šiaudais dengtų pastogių, tačiau jie pagal barbarišką 
paprotį įsmeigia į žemę apnuogintą kalaviją ir pamaldžiai lenkiasi jam kaip Marsui, globėjui tų kraštų, 
kuriuose jie klajoja (Amm. Marc., Res Gestae, XXXI 2, 23). Kalavijas gali būti skitų palikimas, arba, tai irgi 
tikėtina, Herodoto liudijimo apie skitus tąsa. Tačiau čia nieko keista: kalavijas ir A. Marcelino Marsas 
yra visiškai natūralūs religiniai objektai. Įsmeigiant kalaviją į žemę, tarsi nustatoma „pasaulio ašis“, 
axis mundi, ir šitaip kreipiamasi tikriausiai į dangaus valdovą, kaip įprasta nomadams. Jei ieškosime 


"15 Vykusią studiją apie E. Stelos pateikiamus religinius duomenis yra 1980 m. publikavęs V. J. Bagdanavičius („Tėvynės sarge“. 


Nr. 3). Studija Lietuvoje paskelbta 1994 m.: Bagdanavičius V. Sūduvių religijos klausimas. In: Prūsijos kultūra. V., 1994, 
p. 107-118. 

sakralinės kalavijo reikšmės baltiškoje aplinkoje, tai žinoma, pirmiausia prisimintinas Henriko Latvio 
liudijimas apie lyvius ir latvius, kurie, sudarydami sutartį, patvirtino ją, „pagal pagonių papročius at- 
sistodami ant kalavijų“ (BRMŠ I 282, 289), arba dar ankstesnis ir iš principo su A. Marcelino žodžiais 
derantis Tito Pomponijaus Melos liudijimas iš 41-44 m. po Kr. datuojamo veikalo Apie pasaulio padėtį 
(De chorographia) apie bendrą melanchlenų, gelonų ir neurų religijos bruožą: „Jų visų dievas yra Mar- 
sas. Prieš jo statulas jam skiriami kalavijai bei diržai ir aukojami žmonės“ (BRMŠ I 132, 133). Šį epizodą 
komentuodamas Norbertas Vėlius pažymi, kad „Herodotas mini tik žmonių aukojimą skitų karo dievui 
Arėjui [...], tačiau kalavijų ir diržų aukojimo nemini nei kalbėdamas apie skitus, nei apie kitas gentis, 
Dievas Marsas ir jam skirtos aukos gali būti siejamos su baltų kraštuose ypač populiariu Perkūnu ir be- 
laisvių aukojimu dievams po pergalingo žygio. Tokie aukojimai minimi popiežiaus Honorijaus III bulė- 
je Mainco arkivyskupui (1218), Lenkų analuose (1279), Liubeko (1298), Hermano Vartbergiečio, Vygando 
Marburgiečio (XIV amžiaus antra pusė), Jono Posilgiečio (1419) ir kitose kronikose“ (BRMŠ I 131-132). 
Tad, tikėtina, kad baltų gentys, kurias A. Marcelinas priskiria alanų įtakai, irgi išpažino kalavijo kultą. 
Tačiau anksčiau, nei tą pamini A. Marcelinas (375-378 m. data), apie tai kalba Titas Pomponijus Mela 
Ia. viduryje. Alanų šiose teritorijose I a. nė padujų - tiesa, skitų įtaka tikėtina. Tad pastebėtina, kad 
alanų „kalavijo kultas“, kuris, matyt, buvo kažkokio dangaus dievo kultas, jei ir darė įtaką baltų (bent 
jau neurų ir gelonų) gentims, tai vargu ar galėjo ką esmiškai pridėti ar atimti. Čia kalavijo kultas paliu- 
dytas anksčiau. 

Vis dėlto jei Vaidevučio legenda slepia alaniškas realijas, galima suprasti, kodėl Vaidevutis ėmėsi 
ne tik socialinės reformos, suskirstydamas valdomuosius į luomus, bet ir religinės. Klajoklių religija, 
jeigu dar ir turėjo nomadiškų bruožų, negalėjo jam padėti tvarkytis naujame sociume, - apsistojus 
vienoje vietoje, kilo naujų iššūkių ir poreikių, nei klajojant su galvijų bandomis ar dalyvaujant plėši- 
kiškuose žygiuose. 

Vaidevutis pasitelkia „sūduvių žynius“. Simonas Grunau piešia atvirkščią vaizdą: atvykėliai pri- 
meta savo religiją autochtonams ulmiganams. Stela mato priešiagą procesą - sūduvių žynių, t. y. ne- 
abejotinai autochtonų įtaką alanams ir Vaidevučio vadovaujamai genčių sąjungai. Turėdami omenyje 
potencialų klajoklių religijos neprisitaikymą prie „vietos sąlygų“ (plg. klajokliai neturi šventyklų nei 
šventviečių, nes jie nuolat klajoja, keliasi iš vietos į vietą, vienintelis juos visur lydintis draugas ir pa- 
lydovas - kalavijas). 

Kyla religijos lokalizacijos poreikis, sakralinio pririšimo poreikis. Tačiau pirm reikalinga bendra 
struktūra. 

Stela beria apibūdinimus: pradeda nuo žalčių bei gyvačių gerbimo (kaip labiausiai krintančio į akis 
religingumo bruožo), toliau pereina prie namų, miškų ir giraičių, kur gyvena dievai ir kur jiems reikia 
aukoti, o paskiau taria: „Tikėjo, kad saulė ir mėnulis yra pirmieji tarp visų dievų. Sutariant visoms gen- 
tims, garbino griaustinį ir žaibus. Sakė, kad nelaimes galima prisišaukti arba nutolinti maldavimais“ 
(BRMŠ II 22). 

Nesunku įsižiūrėjus nustatyti struktūrą, kurią pasakodamas išdėsto E. Stela. Iš pradžių jis mini 
chtoninės sferos reprezentantus žalčius, vėliau pereina prie vidurio sferos, prie žemės ir giraičių, ku- 
riose vyksta aukojimai, ir baigia saule, mėnuliu, griaustiniu, žaibais. Viskas vardijama iš apačios į vir- 
Šų - tokia bendriausia struktūra, į kurią ir talpinami dievai. Prisiminkime N. Vėliaus hipotezę, pasak 
kurios, Vakarų baltų gentyse vyrauja chtoniškasis pradas, Rytų baltų gentyse - dangiškasis"* (plg. Lie- 
tuvos dievų vardijimą rusų metraščiuose, kur pradedama nuo, kaip rytų arealui ir dera, dangaus dievo, 
paskui minimas Perkūnas, griausmo ir atmosferos dievas, ir galiausiai chtoniškasis Teliavelis) (BRMŠ I 
259, 268). J. Dlugošas lietuvių garbintus objektus ir dievus vardija irgi pagal Stelos seką, bet ją „apver- 
čia“: pradeda nuo ugnies, reprezentuojančios viršų ir dangų, toliau mini šventąsias giraites ir baigia 
„gyvatėmis ir žalčiais“ (BRMŠ I 552, 572) arba kitoje vietoje pradeda nuo Jupiterio, slypinčio ugnyje, 
paskui vardija Silvaną ir „kitus dievus“, gyvenančius giraitėse, o baigia Eskulapu, gyvatėmis ir žalčiais 
(BRMŠ I 556, 576). Savo ruožtu Simienas Grunau, vardydamas Rikojoto triadą, pradeda nuo Patulo, po- 
žemių, mirties ir žynių dievo, tęsia Perkūnu ir baigia Patrimpu, prie kurio atvaizdo specialiame inde 
laikomi ir pienu lakinami žalčiai (BRMŠ II 75, 112), jis vyriausiuoju prūsų dievu primygtinai įvardija 
Patulą: Patollo der obirster abgott der Bruteni (BRMŠ II 75, 112). 

Trumpai tariant, mes galime įžvelgti sakralinę struktūrą, ašį, kuri Prūsijoje eina nuo požemių ir 
žemės dangaus link, o Lietuvoje, priešingai, - struktūra leidžiasi nuo dangaus žemyn. Tačiau tos struk- 
tūros elementai nekinta. 

O kultiniai elementai - žalčiai ir šventos giraitės. Jose ir atliekamos pagrindinės apeigos tiek Prū- 
sijoje, tiek Lietuvoje. Nei žalčių, nei šventų giraičių komentuoti nereikia, tai bene dažniausiai minimi 
su kultu siejami objektai. Žalčiai atlieka mediacinę funkciją, kaip ir giraitės. 

Ten meldžiamasi, ten prašoma sustabdyti Saulę ir lietų (plg. Jeronimo Prahiškio liudijimą apie gi- 
raitės funkciją (BRMŠ I 592, 595). Čia Stela, tardamas, kad prūsai tikėję, esą galima maldomis nukreip- 
ti ir sukelti audras, patvirtina tokį baltų tikėjimą. Stela pirmasis tarp kitų šventais laikomų medžių 
pamini šeivamedį, ir tai vėliau smulkiau aptars Sūduvių knygelė (apie 1520-1530), gan plačiai nupa- 
sakojanti apeigas, skirtas „žemės dievui“ Puškaičiui, kurio „buveinė yra žemėje po šeivamedžiu“; šis 
medis laikomas labai garbingu ir šventu, prie jo sūduviai atneša duonos, alaus ir kito maisto ir prašo jį 
apšviesti savo markopolius (Markopolan) ir pasiųsti savo barstukus (Parstucken), mažuosius žmogelius, į 
jų kluonus, kad jie ten prineštų javų ir gerai saugotų, ką atnešė (BRMŠ II 133-134, 148-149), S. Grunau 
(BRMŠ II 72, 109), Lukas Davidas (BRMŠ II 263, 264, 292-294), kuris mini tikėjimą, kad po šeivamedžiu 
gyvena dievas Puškaitis, tai „požemių dievas, gyvenąs po šeivamedžiu, kurį prūsai laiko šventu me- 
džiu“, ir aprašo įvairius aukojimus šiam žemės dievui, kurio valdiniai yra ir markopoliai, ir barstukai 
(Marcopolen, Parstucke). Tą patį šeivamedį ir Puškaitį (Putscaeto), markopolius ir barzdukus (Barstuccae) 
mini Jonas Maleckis (BRMŠ II 204, 209). Taip pat ir kiti šaltiniai mini šeivamedžio sakralumą, siedami 
šį medį su Puškaičiu ir jo aplinka, arba tiesiog mini jį kaip „šventą medį“. Tiesa, M. Strijkovskis Puš- 


'!6 Vėlius N. Senovės baltų pasaulėžiūra. Struktūros bruožai. V., 1983. 

kaitį vadina Pušaičiu (Puschajtis) ir įvardija kaip „žemės dievą, gyvenantį tarp šeivamedžio krūmų“ 
(BRMŠ II 513-514, 547-548). 

Taigi Stela pradeda ne tik švento šeivamedžio, bet ir ožio aukojimo Prūsijoje liudijimų seką. 

Ožio aukojimas anksčiau į kronikų ar į metraščių akiračius nepatekdavo, buvo minimi apskritai 
gyvulių aukojimai arba jaučio aukos, - matyt, karo žygių situacijoje priešų kronikininkai matė „pafron- 
tės“ aukas ir karo papročius, nes ožio aukojimas priklausė ne karo, o vaisingumo ritualams; kaip Stela 
pažymi, ožys būdavo aukojamas būtent dėl savo vislumo. Viena užuomina apie ožio aukojimą žinoma 
iš Henriko Latvio; šis mini, kad apsupti pilyje lyviai ir latviai „dievų garbei skerdė gyvulius“ ir, norėda- 
mi pasityčioti iš ordino karių, mėtė į juos „paaukotus šunis bei ožius“ (BRMŠS I 282, 289), tačiau tai vyko 
įtemptoje mūšio aplinkoje ir nelabai aišku, kodėl paaukoti šunys ir ožiai buvo mėtomi į krikščionis; gal 
tai nebuvo religinės aukos, o tiesiog pasityčiojimas? 

Be Stelos, tik pamininčio ožio aukojimą, nuodugniau jį aprašo anoniminis traktatas Sūduvių knyge- 
lė (apie 1520-1530 m.). Jo antraštėje „Der Vnglaubigen Sudauen ihrer Bockheiligung mit sambt andern 
ceremonien, so sie tzu brauchen gepflegeth“ (BRMŠ II 127) „ožio garbinimas“ jau savaime parodomas 
kaip ašinis sūduvių pagoniškų papročių bruožas. (Beje, Stela ožio aukojimą mini kaip pirmąjį iš ritualų, 
taigi jis nusimano apie jo svarbą ir „eilės vietą“.) Sūduvių knygelėje ožio aukojimas aprašomas specia- 
liame skyriuje (BRMŠ II 132-133, 147-148). Pasakojama, kad į ožio aukojimo ceremoniją sueina keturi 
ar šeši kaimai, jeigu žmonių būna daug, perka bulių. Visi suguža į vieną trobą, įkuriamas ugniakuras, 
moterys užmaišo kvietinių miltų tešlą. „Ožį arba bulių jie atveda prie Viršaičio (Wourschkaiti), tas užde- 
da ant jo abi rankas ir kalba melsdamas visus dievus, kad jie priimtų jų šventę ir pašventintų šią mėsą 
ir duoną, kad jie garbingai galėtų atlikti savo aukojimą. Dievus išvardija taip, kaip anksčiau pasakyta, 
kiekvieną pagarbina pagal jo galybę. Tada jie veda ožį į kluoną, pakelia ir visi eina aplink jį. Viršaitis 
[...] dar kartą kreipiasi šaukdamas visus dievus kaip [aprašyta] anksčiau, prisijuosia prijuostę ir kalba: 
„Tai yra girtinas šventas mūsų tėvų atminimas, kad atpirktume mūsų dievų rūstybę“, - ir nuduria ožį. 
Kraujo neleidžia ant žemės tekėti, bet visus juo pašlaksto. Tada dęroja mėsą ir sudeda ją į katilą; vyrai 
susėda aplink ugnį, o moterys atneša kvietinės tešlos, padaro iš jos bandeles ir dalija jas vyrams. Šie 
svaido nekeptą duoną per liepsnojančią ugnį vienas kitam, kol pajunta pakankamai iškepus. Po to dali- 
ja mėsą. Kai ji išvirusi, ryja ir geria iš ragų visą naktį. Prieš auštant išeina visi priešais kaimą, nešasi su 
savim kaulus ir trupinius - viską, kas likę. Viską jie sudeda į įprastą vietą, užpila žemėmis ir saugo, kad 
neateitų čia gyvuliai bei šunys. Po to išsiskirsto po namus ir atsiduoda dievams. Padėkoja savo zegnotui 
(Segnoten), kurį vadina Viršaičiu [-..], didžiai gerbdami ir gododami“ (BRMŠ II 148-149). 

Šį Sūduvių knygelės fragmentą tikriausiai perteikia ir J. Maleckio pasakojimas apie sūduvių atlieka- 
mą ožio aukojimą, tiesa, čia esama variacijų. J. Maleckis apie pjūties pabaigtuvių šventę rašo, jog per ją 
surengiamas padėkos aukojimas, per kurį sūduviai aukoja ožį. Svirne susirinkus žmonių miniai, atve- 
damas ožys; aukotojas - čia žynys, vadinamas Viršaičiu, kuris uždeda ant aukos abi rankas ir šaukiasi 
iš eilės visų savo dievų, būtent Ukapirmo, Autrimpo, Gardaičio, Patrimpo, Pilvyčio, Pergrubrio, Per- 

kūno, Pokliaus, Pokulo, Puškaičio, Aušauto, Markopolio ir barstukų. Sukvietus šiuos dievus, visi esan- 
tieji svirne pakelia ožį ir laiko, kol giedamas himnas, jį pabaigę, ožį vėl pastato ant žemės ir žynys po 
trumpo pamokymo ožį papjauna, o kraują, surinktą į lėkštę, iššlaksto. Moterys pagamina paplotėlius 
iš kvietinės tešlos, kuriuos vyrai svaido viens kitam per liepsnojančią ugnį, kol šie iškepa. Tai padarę, 
linksminasi kiaurą dieną ir naktį „iki vėmimo“. Rytą puotos likučiai paslepiami, pakasant juos žemėn, 
nuo žvėrių ar sparnuočių (BRMŠ II 203-204, 208-209). Visą šią šventę M. Strijkovskis vėliau susies su 
Pergrubriu, bet ritualas bus aprašytas beveik tais pačiais žodžiais. Kartojimasis yra akivaizdus, bet tą 
kartojimąsi, regis, grindžia ne tik ir ne tiek šaltinių perrašinėjimas, kiek patys etnografiniai faktai, tai 
yra tais laikais ožio aukojimas buvo paplitęs, ir kiekvienas autorius stengėsi jį aprašyti, jeigu ne savais 
stebėjimais remdamasis, tai kompiliuodamas jau egzistuojančius šaltinius. Tai tiesiog buvo „madinga 
tema“. Ir mes Stelai skirtų komentarų negalime paversti ožio aukos studijomis; juolab daugybė dalykų 
šaltiniuose kartojasi. Gal verčiau atkreipti dėmesį į tokių aukojimų esmę ir prasmę. Stela aiškina, kad 
ožys būdavo aukojamas būtent dėl savo vislumo. Mūsų aptariamos apeigos išties susijusios su žemdir- 
biškais ir jiems artimais susijusiais su gyvulininkyste kultais. Tad akivaizdu, kad ožio pasirinkimas čia 
turi prasmę. Tačiau kam jis skiriamas? Sakyti, kad aukojama derlingumui skatinti - tautologija. Kultas 
ir jo ritualai žemdirbių tautose apskritai skirti vaisingumui, derlingumui, ekonominei sferai stiprinti. 
Tai gyvybiškai svarbūs dalykai. 

M. Strijkovskio Kronikoje minimos aukos konkretiems dievams (iš viso, be Perkūno, jis jų išvardija 
16) ir, matyt, svarbiausios šventės, šalia kurių turime ir ožio aukojimą. Nors, kaip minėta, iš tikrųjų čia 
susiduriame su penkiolika dievų. 

M. Strijkovskis pasakoja, kaip per pavasario šventę, skirtą dievui Pergrubriui, Viršaitis, - būtent 
taip vadinamas žynys, - ima puodą alaus, pakelia jį viršun ir malda kreipiasi į dievą Pergrubrį, duodan- 
tį žolę ir vasarą; toliau aukojama ir visiems kitiems dievams, kurių skaičiuojama 15 (BRMŠ II, 515-516, 
549), Tikėtina, kad M. Strijkovskis čia atkartoja Pergrubrio šventę iš Jono Maleckio-Sandeckio liudiji- 
mo (BRMŠ II 203, 208), nes pavasario šventė gali būti siejama tiek su pačiu Pergrubriu, tiek su visais 
svarbiaisiais dievais, puodo pakėlimas į viršų atlieka reprezentacinę, iškilmingo pasveikinimo funkciją 
ir dar nėra paaukojimas, o tik paskyrimas, dievų pakvietimas, aukos iškėlimas. Tiesa, J. Maleckis, rašy- 
damas apie Pergrubriui skirtą aukojimą, nemini, kad žynys „iškelia“ taurę, jis ją laiko dešinėje rankoje 
(nors tai, suprantama, nereiškia, kad taurė neiškeliama). Toliau, kompiliuodamas ir Sūduvių knygelę, ir 
J. Maleckį, Strijkovskis kalba apie ožio aukojimą. 

Per aukojimą visiems dievams paskirtas ir Viršaičio pašventintas ožys ar jautis prieš aukojant ve- 
damas į klojimą ir ten prieš aukojant pakeliamas į viršų, o, kol vyrai laiko jį iškėlę, žynys dar kartą 
kreipiasi į visus dievus (BRMŠ 516, 550). Kadangi šie kreipimaisi į visus dievus kartojasi, matyt, galime 
jau pagrįstai teigti, kad aukojant visiems dievams, nesvarbu per kokią šventę, aukojamas objektas iš- 
keliamas į viršų. Paskui jis paskerdžiamas, ir tai atlieka žynys, bet taip, kad kraujas nenutekėtų ant že- 
mės, - kraują sutekina į geldą. Vėliau „semdamas kaušeliu arba puodeliu, Viršaitis [...] šlaksto žmones, 

o liekaną išsidalija puodeliukais ir kiekvienas savo namuose šlaksto gyvulius taip, kaip mūsų įprasta 
šlakstyti švęstu vandeniu“. Šlakstymas irgi gali būti priskirtas prie ritualinių veiksmų, ir nebūtinai jis 
turi būti pasiskolintas iš bažnytinių veiksmų, kaip ir kitas, mirusiųjų atminų ritualo metu, veiksmas - 
smilkymas, kai „vyriausias šeimininkas, kai visi jau turi pradėti valgyti, paima į samtį visokių grūdų, 
druskos ir kitko, be to, smilkalų ir užsmilkęs sako „A za wissumos priatelos musu!“ ir t. t., o po to se- 
nųjų protėvių giesmes giedodami valgo ir geria, kol ant kojų nebepastovi“ (BRMŠ II 551). Pasakojimas 
bemaž pažodžiui remiasi J. Maleckio tekstu. 

Daugelyje švenčių, ypač derliaus ar šermenų, atliekamas metimas, t. y. numetimas ant žemės, krei- 
piantis tiek į Žemynėlę, Žemininką, tiek į konkretų mirusįjį ar į visus mirusiuosius - nuliejama alaus po 
stalu, kiekvieno patiekalo gabalėlis numetamas ant žemės (BRMŠ II 548, 551 ir kt.). Taigi prie aukojimo 
būdų priskirtinas ir numetimas ant žemės per Žemynos ar derliaus šventes visiškai suprantamas, o 
per mirusiųjų minėjimo šventes, matyt, per žemę būdavo pasveikinami ir maitinami po žeme gulintys 
mirusieji, kurie, kad ir būdami jau vėlės, kažkaip tas aukas gaudavo, gal per žemėje gulintį kūną, gal 
dalyvaudami puotoje nematomais vėlių kūnais. 

Dar vienas sakralinis veiksmas, skirtinas nuo numetimo ir turintis visai kitą prasmę, - tai svaidy- 
mas, svaidymasis. Per Pergrubrio šventę kreipiamasi tiek į patį Pergrubrį, tiek į visus kitus dievus; taigi 
Viršaitis kreipiasi iš eilės į Pergrubrį, Perkūną, Svaikstiką, Pilvytį ir kitus (iš viso 15 dievų), Viršaitis 
arba šioms apeigoms vadovaujantis žynys, įsikandęs pilną kaušelį alaus, geria jį, vien tik laikydamas 
dantimis, neliesdamas rankomis paties kaušelio, o paskui sviedžia jį per galvą atgal, irgi vien galvos 
judesiu, o užpakalyje stovintis tijūnas ar valsčiaus vyresnysis sugriebia jį rankomis ir vėl stato ant sta- 
lo prieš žynį, kuris tą patį kartoja kito dievo garbei. Čia kaip tik kartojasi viršaus, oro, dangaus sferos 
imitavimas - būtent per šias apeigas žynys kelia puodą į viršų ir aukoja dievams. Iš šių analogijų ga- 
lima spręsti, kad čia aukotojai geria alų ritualiniu būdu, t. y. neimdami puodelio ar kaušo į rankas dėl 
kelių priežasčių. Pirma, todėl, kad šitoks nebuitinis alaus gėrimas jau yra hierofanija. Antra, svaidymas 
daugiau pabrėžia aukos susilietimą su viršumi nei su apačia, ir, keje, neminima, kad per šias apeigas 
kas nors mėtytų kąsnelius ant žemės (žinoma, nereiškia, kad to negalėjo būti). Tai yra ir sakralizuotas 
sveikinimas, šlovinimas, ir greičiausiai ne tiek dangiškos, kiek kitoniškos „visų dievų“ sampratos ap- 
raiška. Dievai visi yra kitokie, kitokybiški, ir kai turima omeny jų visuma, ant žemės aukos nemetamos, 
priešingai, aukojimo rituale vengiama susidurti, kontaktuoti su žeme. Taigi tai ir simboliškas dvasi- 
nės, kitokybiškos dievų prigimties pripažinimas. Drauge ir nurodoma, kad posakis „visi dievai“ yra 
suvokiamas ne kaip abstraktus posakis, o kaip konkrečios visumos įvardijimas. Būtent tai konkrečiai 
visumai ir skiriami „oro“,svaidymo sferai artimi ritualai. Kai kalbama apie „visumą“ per ožio aukojimo 
šventę, kur aukojamas ožys ir jautis (beje, galvijas paskerdžiamas, tik stengiamasi surinkti kraują ir jo 
neišlaistyti), vėl aptinkame svaidymą. Čia galvijas prieš aukojant pakeliamas į viršų, o tolesnių apeigų 
metu vyrai sėdi aplink ugnį. Kaip minėta, „moterys jiems atneša dar nekeptų papločių, vyrai ima juos 
kiekvienas po vieną ir svaido kits kitam per liepsną, - svaido tol, kol iškepa, Tada valgo, geria, dainuoja 

ir groja ilgais trimitais per kiaurą naktį“ (BRMŠ II 514-517, 548-550). Apie kąsnelių mėtymą ant žemės 
neužsimenama, nors gal tai pavaduoja paskutinė užbaiga - rytą ritualinės puotos likučiai užkasami, 
gerai paslepiami po kauburiu. Čia norint galima įžvelgti auką žemei, norint - tiesiog šventos puotos 
maisto sakralizavimą, kuris neleidžia, sakykime, likučių išmesti, o jie turi būti rūpestingai užkasami. 
Šiose apeigose matėme ir svaidymą, ir aukojamo gyvūno kėlimą viršun ir žinome, kad ši šventė skirta 
„visiems dievams“, įdomu ir tai, kad prieš aukodamas Viršaitis (žynys) tris kartus ratu apeina aukoti 
skirtą gyvūną. Apskritimas visų pirma yra dangiškas ženklas (dangaus dievų šventovės tradiciškai aps- 
kritos). Tad tai dar vienas argumentas, galintis paliudyti, kad visų dievų hierofanija siejasi su aukštuma, 
dangumi, oru. Bet galimas ir kitas aiškinimas - iškelta auka tiesiog sujungia žemę ir dangų, šiaurę ir 
pietus, rytus ir vakarus. 

Ožys gali sietis su Perkūnu (raguotumas) arba ir „visais dievais“. Stela šį aukojimą mini kaip pirmą 
ritualą, reprezentuojantį sūduvių religiją. Ir tai liudija, kad Stela, jeigu jau ne pats ją gerai išmanė, tai 
gana tiksliai perdavė savo informatorių žinias apie XVI a. pradžios realijas. 

Vienas klausimas vis dėlto kyla. Kodėl Stela nepamini jokio dievo? Aukojimai yra, tačiau jie tarsi ore 
pakimba; cituojami šaltiniai, kuriuos jis pats žino ir kurie kalba apie dievus, bet kodėl autorius, užuot 
kalbėjęs apie dievus, pasitenkina aptakiomis, teologiškai, bet ne religiškai pagrįstomis frazėmis? 

Vis dėlto Stela turbūt žinojo ne vieną prūsų ar sūduvių dievavardį. Tačiau jų nevartojo. Matyt, 
dievai ir dievavardžiai jo koncepcijai lygiai taip pat trukdė, kaip ir Brutenis ar Romovė. 

Klausimas, kodėl Stela nekalbėjo apie prūsų panteoną, aiškintinas ideologiškai. 

Bet vis dėlto apie prūsų panteoną jis užsiminė netiesiogiai. Kalbėdamas apie ožio aukojimą, jis 
užsiminė apie aukojimą „visiems dievams“. Ožys jiems ir aukojamas. O kas yra „visi dievai?“ Graikiškai 
tai - phan theon.“ 

Panteonas. 

Aukojimo hierofanijos. Hierofanija čia suprastina pagal M. Eliadės terminologiją - tai šventybės raiška 
gamtos objektuose, daiktuose, asmenyse; tai reiškia, jog hierofanija yra šventybės įsidaiktinimas, įsida- 
bartinimas. Objektai gali būti labai skirtingi, tačiau juos visus sieja pačios šventybės pasireiškimas. 

Žinoma, mes iš karto galime tarti, kad hierofanijos - tai kultui skirtos šventos giraitės, kurios baltų 
teritorijose egzistavo nuo seniausių laikų, šventa ugnis, kalvos, atmosferos reiškiniai etc. Vis dėlto, kurį 
lygį tos hierofanijos siekia; kiek, sakykime, jos gali „nusileisti“? Kaip minėta, hierofanijos gali būti ir 
daiktai, ir gamtos objektai, jos gali slypėti ir įvaizdžiuose, mituose, ritualuose ir pan. Siūlyčiau atlikti 
labai nedidelį judesių (veiksmų) skaičiavimą, arba apyskaitą, būtent lietuvių ir iš dalies prūsų aukojimo 
ritualų judesių fenomenologiją. Taigi mūsų dėmesys kryps į smulkiausius ritualo elementus, aukotojo 
judesius, aukojamo objekto dislokavimą ir deformacijos būdus, taip pat į paties aukotojo laikyseną. 

Taigi mūsų objektas - dievų įsiterpimas į pasaulį per aukotojo judesius ir dievų įsidabartinimas 
judesių hierofanijose. 


* Už šį pastebėjimą dėkoju Dainiui Razauskui. 

Sakraliniai judesiai. Imame tik M. Strijkovskio Kronikos medžiagą šiuo atveju, nes pravarčiau apsiri- 
boti kokiu vienu šaltiniu. Šiaip ir joje ne visą dėstomą medžiagą pavyks aprėpti. M. Strijkovskis remiasi 
„prūsiškais“ šaltiniais, Sūduvių knygele, J. Maleckiu ir kt. šaltiniais, kur aukojimo hierofanija aprašyta 
gana smulkiai. 

Vardydamas lietuvių ir žemaičių dievus, jis pirmą mini Prakorimą, kuriam aukoti balti romyti 
gaidžiai, bet juos ne pjaudavo, o pagaliu užmušdavo, dalį tų gaidžių žmonės valgydavo patys, kitą dalį 
žyniai, o trečią dalį sudegindavo (BRMŠ II 546)“. Daugeliui kitų dievų aukojamų naminių paukščių už- 
mušimo būdo M. Strijkovskis nepatikslina, bet, tarkime, Šeimos dievui įvairių spalvų gaidžius bei viš- 
tas užmušdavo, taigi vienas iš sakralinių judesių - mušimas pagaliu. Matyt, tuo siekiama pabrėžti ypa- 
tingą aukojimo pobūdį, kuris skiriasi nuo „profaniško“ gyvūno papjovimo, paskerdimo. Kita vertus, šis 
aukojimo būdas yra „nepraliejant kraujo“, o su juo siejama ir kita ritualo dalis - šiam dievui aukojamus 
gaidžius ar vištas mesdavo į krosnį, iki aukos visiškai sudegdavo. Taigi per visą aukojimo ritualą kraujas 
nepraliejamas - galbūt dėl to, jog Šeimos dievas turėjo garantuoti, kad šeimyna neiširtų, taigi kad joje 
nebūtų kivirčų, rietenų ir ligų, nes kraujas, pralietas Šeimos dievui, galėjo turėti rituališkai neigiamų 
padarinių. Gana smulkiai M. Strijkovskis aprašo, kaip užmušami gyvuliai, aukojami dievui Žemininkui 
per derliaus šventę: pirmasis ima pagalį žynys, „sukalbėjęs maldas, pagal įprastinį jų ritualą, po to visi 
aplinkui stovintieji muša pagaliais tą gyvulį per galvą, per pilvą, per nugarą, per sprandą ir per kojas“ 
(BRMŠ II 548). 

Krūminei Pradžių Varpų užmušdavo vištas su žema skiautere ir jų mėsą sukapodavo į smulkiausius 
gabaliukus, idant rugiai augtų tankūs, varpingi, į šiaudus neišeitų (BRMŠ II 546). Taigi matome ir dar vie- 
ną veiksmą - ritualinį kapojimą. Jo prasmė aiškintina taip: aukos pateikimas ar aukos destrukcijos būdas 
nurodo dievui, kokios konkrečiai pagalbos iš jo tikimasi. Jei Šeimos dievui aukojant siekiama, kad šei- 
ma būtų vieninga ir gyventų darniai, jam skirta auka nepatiria fizinės destrukcijos iki pat ją atiduodant 
ugniai. O štai iš Krūminės prašant gausos ir tankumo, jai skirta višta sukapojama kuo smulkiausiai. 

Metimas žemėn, svaidymas, šlakstymas, smilkymas, trenkirgas, daužymas - visa tai turi savitas 
reikšmes ir bemaž viskas atspindi dieviškąją erdvę. Žmonės, atlikdami šiuos judesius, nuošalėj palieka 
buitinius kasdienius judesius ir pereina į kitokią judesių sferą, kurią būtų galima įvardyti kaip sakralią 
sferą. O pats judesys - tai jau konkrečios dievybės raiškos laukui priklausanti hierofanija, viena iš dau- 
gelio, per kurią aukojimo metu susitinka žmogus su dievybe. 

Galima tarti, kad vis dėlto „visų dievų“ įvaizdis labiau siejasi su dangumi, viršumi. Kai aukojama 
per derliaus, mirusiųjų šventes, aukos skiriamos mirusiesiems ir dievams atskirai, t. y. maisto kąsneliai 
metami ant žemės, kuri čia yra ir adresatas, ir tarpininkas. 

Aukotojo fizinė padėtis. Kęstučio aukos aprašyme bei tarp kitų mūsų jau anksčiau paminėtų laikyse- 
nų matėme žynio padėties orientaciją į viršų arba vyrų į viršų keliamą aukojamą gyvūną; taigi padėtis, 
kai veidas atkreiptas į viršų ar į dangų, yra ir žinoma, ir savaime suprantama. Tačiau yra ir kitokių 


** Pig. trečdalio grobio aukojimų po karo žygių. 

aukotojo laikysenos pavyzdžių. Tarkime, M. Strijkovskis, aprašydamas aukojimą žirgų ir karo dievui 
Chaurirari, sako, kad „užpečky ant balnų sėdėdami, jam meldėsi ir aukas aukojo“ (BRMŠ II 546). Sėdėji- 
mas ant balno tarsi nukelia ir į karo, ir į jojimo situaciją, bet vis dėlto tai - ritualinis sėdėjimas aukojimo 
metu, Ir ne vien sėdėjimas; toliau kronikininkas pasakoja apie aukojimą Bubilui, medaus ir bičių die- 
vui, kurį „garbindavo užpečky tupėdami“ (BRMŠ II 546). Taigi religinė aukotojo laikysena yra savita, oją 
dar papildo ne ką mažiau savitas žynio elgesys tuo aukotojo tupėjimo metu. Žynys tuo laiku „laikydavo 
rankoj didelį naują gorčių, pilną medaus, ir, sukalbėjęs reikiamas maldas, su didžiu riksmu trenkdavo 
jį į pečių, jog net šukės išlakstydavo, prašydamas dievą Bubilą, kad bitės gausiai spiestų“ (BRMŠ II 546). 
Šukių skaičius, trenksmas, riksmas, matyt, reiškė Bubilo / Babilo triukšmingumą, kaip yra pastebėjęs 
A. J. Greimas, tačiau mes čia turime situaciją, kai vienas aukotojas „užpečky“ tupi, kitas - stovi, mel- 
džiasi ir trenkia auką į „pečių“. 


Trečias lygmuo. 
Atmosferos dievai ir dievai žemėpačiai 


Atmosferos dievai. Tai „foniniai“ dievai, kurie įrėmina kosmosą, valdo sritis nuo padangių (bet ne patį 
dangų) iki žemės ir kuriais ima savo sąrašą pildyti J. Lasickis"". Pradžioje jis mini Perkūną, griausmo 
dievą, po to „Perkūno tetą“ - žaibo ir griausmo motiną, kuri saulę, nuvargusią ir dulkiną, išprausia mau- 
dyklėje, o kitą dieną išleidžia švarią ir švytinčią. Audros dievas rūpinasi jūra ir kitais vandenimis, Algis 
yra aukštųjų dievų pasiuntinys, Auska - nusileidžiančios ir vidurdienio saulės spindulių deivė, Bežlėja - 
vakarinė deivė, Brėkšta - sutemų deivė. Šios paeiliui išvardytos dievybės pripildo atmosferą - nuo ry- 
tinio pakraščio iki vakarinio, laiką, vandenis, šviesą ir sutemas. Minėtasis Algis greičiausiai yra būtent 
mūsų aptartų aukštųjų dievų pasiuntinys, siejantis sferas, atitinkantis antikinius Hermį bei Merkurijų. 
Audros dievas, kaip rodo vardas, valdo atmosferos srautus bei atmosferos vandenis, tai yra vėją ir lietų. 
Tam tikra prasme tai kosminiai dievai, tačiau jie nereikalauja kulto. Tai ne religijos objektai (išskyrus, 
matyt, Audros dievą ir, žinoma, Perkūną), o tiesiog mitologijos elementai; jų pareiga - įrėminti ir pri- 
pildyti kosmosą savo galių, įprasminti rytą ir vakarą, suteikti jiems dieviškumo. Tačiau šie kosminiai 
dievai kulto nereikalauja, nors, žinoma, tai nereiškia, kad žmogus negali pagarbinti Aušros ar Brėkštos, 
susisieti su jomis emociškai, kad jis per šiuos vaizdinius negali būti įvedamas į bendrą religinį emocinį 
lauką nuo pat rytmečio ir jame pačiame „paguldomas miegoti“. 

Dievai žemėpačiai. Atmosferos dievai irgi priklauso jų klasei: tai pasaulio, žemės valdovai. Tačiau 
pirmieji siejasi su atmosfera, antrieji labiau reiškiasi žemėje. Tai Kremata - paršų ir kiaulių dievas, Me- 
deina ir Ragaina - miškų deivės, Kerpičius ir Silinčius - miško ir samanų dievybės, Laukpatis, kuriam 


"17 BRMŠ II. p. 593-594. 

meldžiamasi ruošiantis arti ar sėti, Ratainyčia - arklių dievas (nors galbūt deivė), Valgina - kitokių 
gyvulių, žemės deivė Žemyna, Lazdona - riešutų dievas, bičių - Babilas ir Austėja. Matome, kad palen- 
gva leidžiamasi - nuo atmosferos iki miško, riešutų bei samanų ir iki lauko dievybės. Drauge matome, 
kad šiems dievams yra aukojama prieš atliekant kokį nors veiksmą, taigi prieš įžengiant į jų globojamą 
sritį. Pačių žemėpačių lygmenys yra labai skirtingi. Medeina, Ragaina, Žemyna pramaišiui minimos su 
riešutų ar ėriukų dievybėmis. Vis dėlto tai dar ganėtinai specifiniai dievai. 

Žmonių santykių globėjai. Tai visa eilė dievų, globojančių žmonių tarpusavio santykius; jie visi - 
darnos ir gausos bei gerovės teikėjai. Tai Ligičius - dievas, nešantis žmonėms santarvę ir ją saugantis, 
Duotojas (Datanus) - gėrybių davėjas, dievas Tavalas - gerų paslaugų teikėjas, Derintojas duoda taiką, 
Bentis - dievas, padedantis su savimi į kelionę išsivilioti daugiau pakeleivių. Tokie ir panašūs dievai 
rodo, kad dievų pasaulis, „dievų pasiūla“ apėmė išties viską kosmose: nuo objektų grupių iki procesų, 
vyksmų, ir žmonių tarpusavio santykių. Žmonių santykius globojančios dievybės prižiūrėjo jau ne tik 
santarvę, bet ir emocijas, taigi prasiskverbdavo visur. Buvo ir konkrečių dievybių, kurios pagloboja 
paskiras šeimas; buvo ir profesinė kalvių dievybė - Krukis, kiaulių dievas. Tą prasiskverbimą iki vis 
subtilesnių, smulkesnių sričių užbaigia akimirksnio dievybės, sritiniai dievai, kurie turėtų būti išski- 
riami kaip atskira klasė. 


Ketvirtas lygmuo. Deivilai 


Tai dieviškos esybės, kurių veikla trunka akimirksnį arba kurie nuolat globoja tą pačią sritį ir nuolat 
atlieka tą patį veiksmą. Tai ties daiktais, objektais, žmonių poelgiais „užstrigusios“ esybės, su kuriomis 
susiduriama trumpą mirksnį. J. Lasickis juos mini sąrašo pabaigoje, bet tokių esybių vardų pribarsty- 
ta visame sąraše. Tarkime, Prigirstytis išgirsta pašnabždom kalbančius, Budintoja pažadina miegantį 
žmogų, Dugnai prižiūri subertus miltus, Kibirkščių trotytojas išblėsina žiežirbas, Užpelenė - kampo 
deivė, Matergabijai aukojamas tas kepalėlis, kuris pirmas išimamas iš duonkubilio ir, pirštu pažymėtas, 
šaunamas į krosnį, Kirnis globoja prie vienos paežerėje stovinčios tvirtovės augančias vyšnias, Piziui 
aukoja jaunuomenė, ruošdamasi nuotaką lydėti pas jaunikį, Srutis ir Mėletėlė - dažų dievai ir pan. 
Namų dievai, kuriuos žemaičiai vadina Numėjais, taip pat dažniausiai priskirtini prie deivilų: Ubla- 
nicza rūpinasi kiekvienu maldautoju, Alabatis - dievukas, kurio šaukiamasi, rengiantis linus šukuoti, 
piasi, čia pat ir minėti Užpelenė, Matergabija, Dugnai, etc. Gerbiamas ir Raugų žemėpatis, kuris atitiktų 
M. Strijkovskio Rūgutį ir kuriam žemaičiai aukoja pirmą alaus ar midaus, pasemto iš statinės, gurkšnį, 
ir, jei Raugų žemėpatis dar priklausytų žemėpačių klasei, tai jam skiriamas gurkšnis vėl yra savaran- 
kiška mitologema, ir vadinamasis Nulaidimos - tai jau, be abejonės, deivilas. Viskas yra gerokai sumišę, 

ypač jeigu dar pridėsime tokius deivilus, kurių žinomi vien tik vardai, o ne funkcijos, t. y. deivilas pra- 
nyksta prarasdamas net ir savo siaurutę funkciją ir tampa vien vardu, kurį reikia garbinti ar tiesiog 
paisyti. Iš tokių deivilų paminėtini Salaus, Šluotražis, Tiklis, Biržulis, Siričius ir pan. Tai savitas tenome- 
nas - romėniška numena fazė, kai „vardas pateisina viską“. 


Deivilų žemoji hierarchija 
Baubas, Maumas ir Babaušis 


Tai žemesniosios lietuvių mitologijos personažai, LKŽ visiškai pagrįstai apibūdinami kaip „vaikų bai- 
dyklės“, „šmėklos“, nes šiuo metu jie funkcionuoja tik kaip „vaikų mitologijos“ dėmenys. Nelengva pa- 
sakyti, ar į vaikų mitologijos lygmenį šios būtybės nusmuko tik palyginti nesenais laikais, ar ir senojoje 
religijoje galbūt funkcionavo savita ybaubų ir maumų“ mitologija, skirta vaikams. Vis dėlto į ją lengvai 
ranka numoti nedera. Mitologinės realijos, mitologiniai personažai nėra vien tušti žodžiai, net ir keis- 
čiausi fenomenai perteikia tam tikrą informaciją, siejasi su kitais, nurodo į tam tikras anapus slypin- 
čias galias, vienu žodžiu, funkcionuoja mitologinėje sistemoje, veikia, provokuoja žmogaus reakciją - 
o ši reakcija jau yra religinė. LKŽ šias mitologines būtybes apibūdina taip: 

Babaušis. Vaikų baidyklė, šmėkla, baubas. Vaikai, neikit naktį laukuo (laukan) - babaušis pagaus! 
Nebūsiu viena, bijau babaušio. Jau babaušiai lenda į kerčias - t. y. temsta. Ir pan. Labai įdomus kitas 
babaušiu įvardijamas reiškinys (plg.: ištrauksim tą babaušį (sukietėjusį smurgą) iš nosikės). 

Baubas. Baidyklė, šmėkla, kuria gąsdina vaikus. Kūdiki, neik, baubas už durų. Baubai į kampus len- 
da -t. y. testa. Vaikučiai, jau baubai į kampus lenda, reik gult. Baubu vadinama ir rugių dvasia, slypin- 
ti paskutiniame pradalgyje. Ir dar: vaikų kalboje utėlė vadinama baubau. Mitologiškai, kaip matysime, 
tai ypač svarbu. „Baubėti“ reiškia ir „smarkiai augti, storėti“, plg.: Jo sūnai baubėja tai baubėja - jau visi 
trys kaip ąžuolai. Arba išbaubėti, įbaubėti, t. y. labai išaugti, jaugti. 

Maumas. Vaikų baidyklė, baubas. Nerėk, vaikel, bo maumas su devyniais ragais atlėks ir pagaus! Vai- 
kai, neikiat į ežerą: maumas pagaus! Nežiūrėk šulnin, ba maumas intrauks! Vaikų kalboje maumas reiškia 
ir snarglį (Nusišluostyk maumą iš panosės!). Maumas - ir utėlė: duok, paieškosiu maumų. Tad „maumėti“ 
reiškia „vešliai augti, baubėti“; „primaumėti“ - „storai priaugti, pribaubėti“ (Buvo gili bala, tik dabar mau- 
rų primaumėjo). „Užmaumėti“ - „storai užaugti, užbaubėti“ (Darbymetėj visi daržai žole ažmaumėjo). 

Akivaizdžiai matome, kad mitologiniu požiūriu čia ištisas prasmių ir nuorodų lobynas. 

Snarglio kodas. „Babaušis“ gali reikšti „sukietėjusį smurgą“ nosyje. O „maumas“ - „snarglį'. Neaiš- 
ku, ar babaušis reiškia tik paskirą snargĮį - t. y. sukietėjusį, sudžiūvusį snarglį, o maumas - tik skysto 
pavidalo snarglį. Bet abiem atvejais galima manyti, kad snarglys čia reiškia tai, kas primaumėję ar pri- 
baubėję; atrodo, kad „baubėti“ ar „maumėti“ veikiau reiškia „užaugti“, „privešėti“, „užmauroti“ - visi 
šie žodžiai susiję su tuo, kas veši balose, daržuose, t. y. tai, kas arčiau chtoniškojo pasaulio. Snarglys dėl 
savo prigimties ir išvaizdos irgi priklauso chtoniškajai sferai. Babaušis ir Maumas - taip pat. 

Vešėjimo dvasia? Baubas, Babaušis, Maumas yra baubai, kuriais gąsdinami vaikai. Jei Maumas mėgsta 
gyventi šulinyje, tai Baubas ir Babaušis dažniausiai tūno tamsiuose kampuose, sutemose, tamsoje ir aps- 
kritai visose „vaikams pavojingose“ ar nejaukiose vietose. Kita vertus, šie trys personažai vienas nuo kito 
pernelyg nesiskiria. Minimas Maumas devyniaragis tikriausiai yra žinomos kalėdinės dainos citata, į ku- 
rią kol kas pernelyg dėmesio kreipti nevertėtų. Juk apskritai pabaisos būna tokios, kokių tu labiausiai bi- 
jai; antra vertus, beformė pabaisa yra pati baisiausia, nes net nežinai, ko būtent bijai, o tai ypač kraupu. 

Bet Baubu ar Maumu vadinama ir dvasia, slypinti paskutiniame rugių pėde ar paskutiniame pra- 
dalgyje, tad ji veikiausiai giminiška Kuršiui, žinomam iš linamynio papročių. Kuršis savo ruožtu mito- 
logijos tyrinėjimuose siejamas su prūsų dievu Kurku, o šis etimologiškai siejamas su žodžiais „kurkti“, 
„kurkulai“, „kurkalai“ (varlių kiaušinėliai), „kurkalas“ gali žymėti ir „spjaudalą“, „skreplį“. Taigi mes 
vėl priartėjame prie labai įdomaus aspekto. Babaušis ar Maumas gali reikšti ir snarglį, t. y. tai, kas iš- 
eina iš nosies; Baubas ar Maumas - tai ir dvasia, slypinti paskutiniame rugių pėde, o Kuršis - baidyklė, 
slypinti paskutiniame linų pėde ir galinti būti giminiška tam, kas išeina iš gerklės. Taigi priartėjame 
prie nepaprasto ir netikėto fenomeno - žmogaus kūno išskyrų mitologijos. 

Kaka ir Kakas. Žinoma, pirma į galvą šaunanti analogija - tokie žodžiai kaip „kaka“ („krūtis“), plg.: 
Duok vaikui kaką, matai, kad valgyti nori; Eikš, duosiu kakutės, eisme pūpėn ciuciū; Karvė, šokdama 
per dratą, perplėšė kakas; kakažindys - mažas vaikas, mažas gyvulys, tas, kuris tebesimaitina motinos 
pienu. Krūtis, tešmuo, mažylis, mintąs motinos pienu, - visa tai iš esmės siejasi su ypatingomis išsky- 
romis - motinos pienu. Lietuvių mitologijoje Kako nerasime, bet jį turi graikai. Kakas - tai trigalvis 
piemuo, Hefaisto ir Medūzos sūnus, gyvenęs Aventino girioje ir iš savo trejų nasrų alsavęs ugnimi. Jis 
buvo labai baisus, nuolat siautėjo ir žudė. Herakliui miegant, Kakas iš jo pagrobė du pačius geriausius 
jaučius ir keturias telyčias ir už uodegų nusitempė į savo urvą. Tiesa, Heraklis jį nukauna, bet po kovos 
su Kaku nuo ugninio jo alsavimo apdega Heraklio sėdmenys. 

Tad matome Kaką, piemenį, besidomintį jaučiais ir telyčiomis, kurį nugali didvyris; Kakas abiem 
atvejais reiškiasi per žemutinę kūno dalį: už uodegų tempdamąs galvijus ir apdegindamas Herakliui 
sėdmenis. Taigi pieno ir sėdmenų opozicija. Ją matome ir lietuvių pasaulėžvalgoje: „kaka“ yra „krūtis“, 
o vaikų kalboje „kaka“ reiškia „kaką“. Ši jungtis atrodo keistoka, ir, atvirai sakant, jos iššifruoti kol kas 
neįmanoma. Čia tikriausiai įžvelgtina kažkokia indoeuropietiška mitologema. O gal tai paprasčiausia 
semantinė jungtis - pienas ir karvių išmatos indoeuropiečių piemenų gentims buvo nuolatiniai paly- 
dovai. Tešmuo teikia pieną, užpakalinė kūno dalis - išmatas. O karvių išmatos yra puikus kuras - gal 
todėl ir Kako prigimtis ugninė. Tad lietuvių vaikų kalboje tikriausiai tebeišsilaikę labai archajiškos 
jungties pėdsakai. O kakalis, kakalys yra krosnis; taigi Graikijoje ir Lietuvoje pasikartoja jau trinarė 
sistema: pienas - išmatos (sėdmenys, uodega) - ugnis. 

Utėlė ir snarglys. Kaip žadėjome, grįžkime prie snarglio. Vaikų kalboje „liūlys“ yra tas pats snarglys, 
plg.: Kai dėjo liūlį ant žemės! arba: Žiūrėk, tau liūlys iš nosies išlindo, arba: Bėga ir bėga liūlys. Bet an- 
tra „liūlio“ reikšmė - „vabalas“, „vabzdys“, „būžys“. Plg.: Pilnas vanduo visokių liūlių, negalima gerti. 

Arba: Nesėsk ant kelmo, ba tę daug liūlių po žieve. Liūlys gali reikšti ir šliužą, gyvatę, žaltį. Plg.: Neik ba- 
sas į mišką - liūlys į koją įkąs. Arba: Prisivaisė daug liūlių: driežlių, gyvačių, kirmėlių, rupūžių. Taigi ma- 
tome jau gerai mums pažįstamą sąsają. Snarglį įvardijantis žodis drauge nurodo į kažkokius chtoniškus 
reiškinius - ir drauge, pereidamas į mitologemą, - snarglys tampa baidykle vaikams gąsdinti. LKŽ nu- 
rodo dar vieną, menkai girdėtą liūlio reikšmę: šuliniuose, balose, markose tariamai gyvenanti baidyklė 
(vaikams gąsdinti): Neik į šulinį, ba liūlys intrauks; Petriuk, neik arti prie markos - liūlys įtrauks. Taigi 
ratas užsisklendžia. Snarglys yra ypač mitologiškas fenomenas, per kurį, manding, galima pasiekti ir 
patį žemiausiąjį lietuvių mitologijos sluoksnį, kuris iki šiol veik neaptiktas ir netyrinėtas ir kurio reliktų 
tebefunkcionuoja ar visiškai neseniai tebefunkcionavo vaikų kalboje. Čia ne žemėpačiai su kaukais, ne 
bezdukai ar barzdukai - čia dar žemesnis sluoksnis. Žemiau jau nieko nebėra, tik snargliai ir liūliai, kir- 
minai ir utėlės. Taigi aptinkame nepaprastos svarbos mitologinį aspektą: mitologinio pasaulio apačia 
tiesiogiai susiduria su apčiuopiamdmis realijomis (snargliais, liūliais, vabzdžiais, šliužais). Snarglys, 
beje, įgalina tvarkingą, logišką ir prasmingą perėjimą iš žemutinių mitologinio pasaulio sluoksnių į 
fizines gyvosios gamtos realijas, taip pat turinčias mitologinį pagrindą, bet jau priklausančias šiam pa- 
sauliui. Snarglys susieja abu pasaulėdaros sluoksnius, sujungia viską į darnią visumą, realybę perkelia 
į metafizikos lygmenį... 

Įdomi ir reikšminga dar viena nuoroda į chtoniškąją „snarglio“ semantiką. „Baubau“ vaikų kal- 
boje - „utėlė“. Lygiai kaip utėlę reiškia ir liūlė, plg.: Mūsų mažojo galvoj labai priviso liūlių. Utėlė yra 
ypač chtoniškas gyvis. Dar kartą svarbu pabrėžti: mitinis pasaulis pereina į žemiškąjį, realųjį bemaž 
nepastebimai, lengvai ir grakščiai. Ir čia atsiveria didžiulės ir galingos sistemos apmatai. Pasak Rivi- 
jaus kronikos, - o šis jos fragmentas turėtų būti autentiškas, - Vilniuje Perkūno šventyklos rūsiuose 
gyveno daugybė žalčių. Žinoma, kad lietuviai žalčius laikydavę namuose. Namuose, be abejonės, būta 
ir utėlių. Namuose ir aplink knibždėte knibždėta vabzdžių, vabalėlių, mašalų. Šios smulkiosios gyvybės 
formos drauge buvo ir perėjimo į kitą erdvę, kitą matmenį vieta. Ši „apačia“, mitologiškai nuspalvin- 
ta, iš dalies atsispindėjo vaikų mitologijoje. Tai vieta, kurioje pereinama, beje, augant, kręšint, vešint, 
maumuojant, snargliuojant, babaušiuojant, liūliuojant (liūlė yra ir lopšys). Snarglys - tai nuoroda į 
vešėjimą, augimą, perėjimą iš nebūties į būtį. Ir šiame perėjime, kaip visuose perėjimuose, slypi daug 
pavojų. Maumai, baubai, liūliai, babaušiai - mitologinės būtybės, kurių vardu galima įvardyti ir snarglį, 
ir šliužą, utėlę, vabzdį - chtoniškas žemąsias gyvybės formas, ypač pasižyminčias vislumu (vabzdžiai) 
ir gyvybinėmis galiomis (žalčiai, gyvatės). Taigi tai radimosi, apačios sfera, Maumo viešpatija, kurioje 
vaikai pirmą sykį susiduria su kitokybe, emociškai ją patirdami anksčiau nei racionalius faktus, pago- 
niškas ar katalikiškas katekizmines tiesas apie dievus ar Dievą. 

Sistemos metmenys 


Atrodo, dabar galima tvirtai tarti, kad XIII-XIV a. panteonas išskiria aukštuosius dievus, tačiau išskiria 
juos iš tam tikro, matyt, plataus dievų (žemėpačių, deivilų) lauko. Manytina, kad dar Mindaugo lai- 
kais, jei ne ankstėliau, teko atlikti tam tikrą reformą - iš daugybės dievų išskirti valstybinius dievus, 
o jie, matyt, jau senokai buvo žinomi kaip išties aukščiausi. Ir tie pagrindiniai dievai buvo šie: Dievas, 
Perkūnas, Kalvis (Velnio semantinis laukas), Žvorūna / Medeina, Zuikių dievas (miško, medžioklės 
dievai), Laumė, Laima, galimas dalykas, Aušautas / Auskutas, kaip žalčių ir gyvybės sferos reprezen- 
tantas; jie visi buvo savaime aukštieji dievai, kosminių ir gyvybinių galių, likimo, miško (medžioklės 
svarba), amatų ir visų pirma kalvystės globėjai, kuriuos dar siejo ir saviti tarpusavio santykiai, tam 
tikros meilės ir kovų istorijos. Tad jie ir buvo iškelti į viršų, sudarant elitinių dievų grupę, kuri tapo 
oficialiu pagoniškos valstybės panteonu. Žinoma, toks aukštųjų dievų iškėlimas reikalavo tam tikros 
profesionalios redukcijos, nors, matyt, ta redukcija vyko jau daug anksčiau, gal netgi savaime. Vis dėl- 
to reikėjo atlikti tam tikrus ideologinius ir religinius veiksmus, kad XIII-XIV a. panteonas neišskystų, 
neišsiplėstų - ir čia reikšmingą vaidmenį atliko karo žygiai, karinė religijos forma, taigi ir valdovų bei 
žynių pastangos. O tų pastangų reikėjo, ir reikėjo nemažai. Kai valdovai priėmė krikščionybę, o žyniai 
profesionalai išnyko ar degradavo iki kaimo burtininkų ir aukotojų, aukštieji dievai irgi nebeišlaikė 
savo elitinės išskirties ir įsiliejo į sistemą, jau nelabai išsaugodami savo hierarchiją. J. Lasickio sąrašas 
rodo, kad hierarchija jau buvo visiškai žlugusi, nors sistema dar išlikusi. Dar buvo atmosferos dievai, 
žemės dievai, žmonių santykių dievai, namų dievai, miško dievai, - taigi, net žlugus hierarchijai, pati 
sistema liko. Tokią pačią sistemą, matome, pateikia ir M. Strijkovskis - čia hierarchija irgi išnykusi, tik 
kaip svarbiausias, įžymiausias dievas paminimas Prakorimas. Visi kiti dievai susiskirstę kosmines ir 
žmogaus gyvenimo sritis, taigi sistema dar savaimingai gyvuoja, tačiau hierarchija jau žlugusi. Matyt, 
todėl ir buvo likusi vienintelė tinkama išeitis: griuvus hierarchijai, kurti sistemą - dievus suskirstyti 
pagal globojamas sritis. M. Strijkovskio dievus galima suskirstytiipalyginti nesunkiai: 


Aukštasis, žymiausias dievas - Prakorimas 

Atmosfera - Perkūnas, Lietuvonis 

Žemė - Žemininkas, Pušaitis / Puškaitis 

Vanduo - Upinis dievas 

Derlius - Krūminė Pradžių Varpų 

Karas/žirgai - Chaurirari 

Žmonių dievai - Šeimos dievas, Gulbis, Kelių dievas 

Galvijai, gyvuliai - Sutvaras, Ganiklis, Šventpaukštinis, Bubilas 
Maistas - Rūgutis 

Taigi sistema čia yra, bet apie šio sąrašo vidinę hierarchiją kalbėti sunku, nors aišku, kad Prako- 
rimas, Perkūnas, Žemininkas gali būti senosios triados atšvaitai; kita vertus, svarbiausias dievas šioje 
sistemoje yra tas, su kuriuo konkrečiu metu turima reikalų. 

Tokią pačią sistemą, tik jau mėginančią sutvarkyti daug platesnę, sinkretišką religinę medžiagą, 
matome Mažojoje Lietuvoje XVII a. pab. Tai M. Pretorijaus sąrašas"*, kuriame nadruvių ir žemaičių 
dievai maišosi su prūsiškais. Panteonas atspindi jau vėlyvą religinę fazę, tačiau įdomu, kad sistemą 
jame stengiamasi įvesti pagal tuos pačius XVI a. sąrašuose numanomus principus, tik čia M. Pretorijus 
pats skaido dievybes į grupes, matyt, tas skaidymas jau buvo aiškus ir vienintelis panteono struktūri- 
nimo būdas, ir ši įsisąmoninta tradicija išliko dar ir XVII a. antroje pusėje. Taigi matome tokį vaizdą: 

Dangaus dievai - Ukapirmas, Laimė, Perkūnas 

Žemės dievai - Žemėpatis, Žemyna, Žemeliukas, Puškaitis 

Vandens dievai - Autrimpas, lAumės 

Gyvulių dievai - Viršaitis, Svaibratas, Jaučbaubis, Bičbirbis 

Miško dievai - Girstis, Bezdukai, Iwullis 

Žmonių dievai - Aušautas, Kurka, Pilvytis 

Darbo dievai - Pergrubris, Gabjaujis 

Laimės dievai - kaukučiai, barzdukai, markopoliai 

Šie dievai, kaip pažymi M. Pretorijus, yra geri dievai, kurių pagalbos šaukiamasi, tačiau dar yra 
pykčio ir nelaimės dievai, tokie kaip Pikulas, Giltinė, Magyla ir t. t. 

Akivaizdžiai galima įsitikinti - sistema dar gyva, bet hierarchija jau išnykusi. Nebent aukščiau- 
siais dievais įvardytume „dangaus dievų“ trejetą, - vis dėlto sąrašo viduje hierarchijos nustatyti jau 
neįmanoma. Šis vėlyvas sąrašas tik patvirtina bendras panteono sisteminimo tendencijas po oficialio- 
sios tradicijos nutrūkimo. Vėliau net ir tokių bent kiek nuodugnesnių autentiškų sąrašų nebeturime, 
prasideda jau mokslinių spekuliacijų periodas. Folkloras pateikia jau tik iširusios sistemos mazgus, 
dažniausiai nesusijusius tarpusavyje. 


"8 BRMS III, p. 239. 


IV, DIEVAI IR KOSMOSAS 





IV. 1. KOSMOGONINIAI ELEMENTAI 
LIETUVIŲ DAINOSE 


Pasaulio atsiradimą nusakantys, arba kosmogoniniai, mitai - betakokios religijos ašis, grindžianti patį 
pasaulėvaizdį, kosmologinius vaizdinius. Kosmogonijos atsako į klausimus, kylančius žmogui iš papras- 
čiausio smalsumo, t. y. kaip ir kodėl viskas atsirado, taip pat suteikia jam tam tikrą įžvalgą į dievų pasaulio 
paslaptis: juk tai, kas vyko pradžioje, yra svarbiausia, o, žinant pradžią, galima klausti apie prasmę, gyve- 
nimą ir jo horizontą, dievus ir jų požiūrį į žmones - kosmogonijose tas požiūris išryškėja bene geriausiai. 
Pagal tai formuluojamos ir egzistencinės tą religiją išpažįstančios tautos ar genties nuostatos. Pasaulio 
sukūrimo mitai grindė visas vėlesnes kosmologines struktūras ir dievų hierarchijas (kosmogonijas pa- 
pildančiose teogonijose) - taigi jie akivaizdžiai svarbūs kiekvienos religijos analizei. Deja, lietuvių tauto- 
sakoje nėra išlikusių pasaulio sukūrimo mitų; etiologinės sakmės perteikia tik jų nuoskalas; galbūt tam 
tikrus kosmogoninių mitų pėdsakus randame plačiame lietuvių tautosakos sluoksnyje, kuriame kalbama 
apie Perkūną, persekiojantį Velnią. Šiame motyve galime įžiūrėti transformuotą pirmapradės dievų ko- 
vos mitą, būdingą bene visoms indoeuropiečių mitologijoms. Tačiau pati kosmogoninių mitų visuma jau 

išnykusi. Tebeatsekamos jos nuoskalos yra reikšmingos, bet gilesnę prasmę bei erdvę jų interpretacijai 
randame nagrinėdami lietuvių kalendorines, ypač Naujųjų metų ciklo, dainas. 

Senųjų epochų žmogus kosmosą suvokė kaip gyvą asmenį, kuris gimsta, vystosi ir miršta paskuti- 
nę metų dieną, idant atėjus Naujiesiems metams atgimtų vėl'. Pats pasaulio kūrimas mitinės sąmonės 
buvo suvokiamas kaip nuolat atkartojamas vyksmas. Negana to. Kaip teigia M. Eliadė, „archajinis žmo- 
gus nežino veiksmo, kurio nebūtų anksčiau atlikęs ir išgyvenęs kitas, kitas - ne žmogus. Jo gyvenimas - 
tai nenutrūkstama kartotė veiksmų, kuriuos kadaise yra įvykdę kiti (...). Gamtos daiktas ir žmogaus 
rankų dirbinys įgyja savo realybę, savo tapatybę tik todėl, kad jis yra transcendentinės realybės dalis. 
Veiksmas įgauna prasmę, realumą tik tada, jei atkartoja kokį nors pirmapradį veiksmą“. Savaime su- 
prantama, tokie pirmapradžiai, provaizdiški vaizdiniai pirmiausia koncentruojasi kosmogonijose. Kaip 
rašo M. Eliadė, kiekvienas kūrybos aktas pakartoja patį kosmogoninį aktą, pasaulio sukūrimą; „todėl 
visa, kas steigiama, steigiama Pasaulio Centre (juk, kaip žinome, pats Pasaulio kūrimas prasidėjo iš tam 
tikro centro)“?. Todėl ir mūsų analizės tikslas bus ieškoti tokių „centruočių“ ir „centrų“, suprantama, 
domintis ir jų realizavimo aplinkybėmis bei būdais, taip pat poveikiu tokius „centrus“ ir jų eksplika- 
cijas išpažįstantiems žmonėms. Ir šiame darbe dėmesys labiausiai kryps į kosmogoninės reikšmes bei 
kosmogonijose slypinčią precedentiką. 

Naujųjų metų apeigomis senosios religijos siekdavo reaktualizuoti pasaulio sukūrimo mitą. Pirma- 
pradis įvykis, pasaulio sukūrimas, tam tikrais ritualais būdavo atkartojamas iš naujo, sudabartinamas - 
t. y. remiantis senuoju provaizdžiu, pasaulis tais pačiais būdais, kuriais jis kadaise buvo sukurtas, bū- 
davo kuriamas iš naujo. 

To mito elementai dainose pakankamai nagrinėti.“ Šiame skyriuje pasistengsiu parodyti, kad pa- 
grindiniai pasaulio kūrimo mitikos įvaizdžiai, atsispindintys dainose, turi atitikmenų ir baltų kultuose; 
t. y. pasaulio sukūrimo mitika tam tikra dalimi lemia kulto vietų sandarą, o gal ir kai kuriuos kitus su 
kultu susijusius dalykus. Ta aplinkybė turėtų paliudyti, jog senoji lietuvių religija iš esmės buvo ne 
koks padrikas dievų, dvasių ar gamtos kūnų garbinimas, o sudėtinga ir gerai suderinta religinių sąsajų, 
mitinių precedentų įgyvendinimo sistema, Bet apie tai dar kalbėsime vėliau; dabar atskleisime, kad 
tokios sąsajos išties gyvavo, t. y. mitiniai ar, tiksliau, - kosmogoniniai precedentai, provaizdžiai - lėmė 
kultines realijas. Pradėsime nuo vieno pagrindinių kalendorinių dainų motyvo - nuo kalno įvaizdžio. 

Kalnas nesyk aptinkamas kalėdinėse dainose. Tai „didis kalnas“ (o greta jo minimas „žalias sodas“ - 
LTR 3795/53); po „aukštus kalnus“ advento dainose lakioja bitelė (LTR 92/139, 631/198. 1073/66...), 
„aukštas kalnelis“ ties „giliu Dunojumi“ (LTR 1434/22), kalėdinėse dainose minimi ant kalno augantys 


"Mann U. Schopfungsmythen: Vom Ursprung un Sinn der Welt. Stuttgart, 1988, p. 56. 

2  Eliade M. Amžinojo sugrįžimo mitas. Archetipai ir kartotė / Vertė P. Račius. V., 1996. p. 9. 

3 Ten pat, p. 22. 

4  Laurinkienė N. Mito atšvaitai lietuvių kalendorinėse dainose. V.. 1990. Žr. Vėlius N. Mitologinė švenčių semantika // Krantai. 
1989, Nr. 2, p. 8-14; Beresnevičius G. Pasaulio sukūrimas senovės lietuvių religijoje // Naujasis Židinys. 1991, Nr. 1. p. 8-17. 

medžiai - liepelė (Kal 193), jovarėlis, grūšelė (Kal 193: LTR 265/213, 638/7 ir pan.). Kalnas, o tai mums 
vėliau bus svarbu, minimas greta vandenų - Dunojaus (Kal 29), tiesiog vandens (Kal 443) ir pan. Ant 
kalno minimas dvaras (Kal 29), bet apie tai dar kalbėsime atskirai. 

Pats kalno vaidmuo pasaulio kūrimo mitikoje aiškėja palyginus lietuvių kalendorinių dainų vaiz- 
dinius su mitologiškai artima ar giminiška medžiaga. Indų kosmogonija teigia, kad pradžioje buvo vien 
vanduo; nuo dugno pakilęs žemės gumulėlis vėliau išsiplėtė ir virto kosminiu kalnu, Žemės pradžia“, 
Šis kalnas senosiose mitologijose įsivaizduotas pasaulio centre, ten, kur yra pasaulio ašis, axis mundi, 
jis susieja dangų, žemę ir pragarus, kartu - ir visų šių sferų gyventojus, dievus, žmones, demonus“. Pa- 
saulio radimosi metu šis kalnas buvo apsuptas vandenų; tą aplinkybę nurodo ir lietuvių dainos, tarkim, 
velykinės, menančios laiką, kai vanduo sėmė visus kalnus, išskyrus vieną (Kal 443). 


„Tėvo dvaras“ ant kalno 


Lietuvių kalendorinėse dainose minimi kalveliai, kurių prašoma nukalti „plieno žirkles“; jomis ketina- 
ma nukarpyti medžių (pušų) viršūnes, idant pasirodytų „tėvo dvaras“ (Kal 338). 

Kodėl, norint išvysti „tėvo dvarą“, reikia nukarpyti medžių viršūnes? Atrodytų, kaip tik jos trukdo 
tą dvarą įžiūrėti. Tačiau tai reikštų, kad stebinčiojo žvilgsnis ieško objekto ne horizontalia kryptimi, 
o kyla aukštyn. Su kalėdinėmis dainomis susijęs ir iš dalies jas papildantis velykinių dainų ciklas irgi 
rodo stebėtojo siekį plėsti savo akiratį į aukštį. Sūpuoklinėse dainose mergelė prašo ją įsupti kuo aukš- 
čiau: pasirodo, ji taip pat siekia įžvelgti tą patį „tėvo dvarą“. 

Tik iš velykinių dainų aiškėja, kodėl jo ieškoma nehorizontalia kryptimi: „Supkit meskit / (...) 
Mane jauną, / Kad išvysčiau / (...) Aukštą kalną.“7 Supantis siekiama išvysti aukštą kalną ir su juo sie- 
jamą „tėvo dvarą“. 2 

Tiek kalėdinėse, tiek sūpuoklinėse dainose šis dvaras nusakomas panašiai. Jis didelis, netgi sako- 
ma, kad tie „dvarai“ kalnais statyti, gonteliais dengti, perlais barstyti (LTR 912/287), tariama, kad tėvo 
dvaras sidabru išlietas, gontais dengtas (LTR 3344/14) ir pan. Vargu ar čia susiduriame su paprasta 
kaimo gryčia ar netgi kokia pilaite ant piliakalnio; sidabru lietas ir perlais barstytas dvaras veikiau 
priklausytų sakralinei sferai, tą rodytų ir tai, kad panašiose dainose ant kalno gali būti mūrijama „ko- 
plytėlė“. Joje iškertami langeliai, ir pro vieną langą leidžiasi Mėnulis, pro kitą teka Saulė, pro trečią 
žiūri mergelė (Kal 489). Tai atskleidžia tiek sakralinę, tiek kosminę tokio statinio kalno viršuje prasmę. 
Tai gali būti ir „Dievo dvaras“, juolab kad lietuvių tradicija Dievo gyvenamąją aplinką nusako panašiai 


> Kėjnep O. b. A. TpyAb! no BeAKAcKOK mudponoruu / Nep. < anrn. Mocxaa, 1986, p. 28. 
6 Ežeras ant milžino delno. Lietuvių liaudies padavimai / Sudarė N. Vėlius. V., 1995, p. 16-17. 
* Lietuvių tautosaka / Vyr. red. K. Korsakas. V., 1962, p. 237. 

kaip ir kalendorinės dainos"; tokiu atveju „tėvo dvaras“ būtų tiesiog „Dievo dvaro“ kontaminacija, 
arba tiesiog sakralinis pasaulio modelis, ypač reikšmingas tada, kai dainose kalbama apie „statymą“ 
ant kalno, suteikus jam kosmogoninę prasmę; plg. N. Laurinkienės teiginį, jog pastatas tokiose dainose 
„formuojamas pagal idealųjį archetipinį pasaulio modelio pavyzdį. (...) Jeigu interpretuotume pastatą 
kaip kosmologinį vaizdinį, jo statyba reikštų pasaulio integravimą iš sudedamųjų dalių'“. 

Šiaip ar taip, tiek kalnas, tiek statymas ar pastatas ant jo lietuvių kalendorinėse dainose neabejo- 
tinai turi kosmogoninę funkciją, taigi pagal religijotyros teorijas turėtų būti laikomas archetipu, arba 
provaizdžiu. Vadinasi, kalno motyvas tinka mitinei precedentikai; kol kas mums tokio pastebėjimo 
pakanka, ir galime tęsti savo paieškas. 


Kultinė kalno funkcija 


Ją galima atsekti jau iš labai ankstyvų ir įvairių duomenų. Apie 1220 m. Oliverio Paderborniečio suda- 
rytoje Šventosios žemės karalių istorijoje užsimenama, kad „šiaurės žmonės“ ,be kitų stabmeldiškų klaidų, 
garbinę ir kalvas bei uolas (BRMŠ I 225). Tą žinią iš dalies patvirtina kai kurie vietovardžiai, pvz., 1384- 
1402 m. sudarytuose kryžiuočių karo kelių į Lietuvą aprašymuose minimas Stabukalnis - Stabuncaln, 
Stabekalne (BRMŠ I 430-432), ant kurio, sprendžiant iš pavadinimo, galėjo stovėti stabai. Lietuvoje yra 
aukštumų (bei kitokių vietų) vardų, susijusių su dievavardžiais. Tarkim, palyginti dažnai pasitaiko Per- 
kūnkalniai'?. Hermanas Vartbergietis Livonijos kronikoje mini „Velnio kalną“, tiesa, stūksantį Livonijoje 
(BRMŠ I 419-420). XV a. rašęs J. Dlugošas mini šventvietę, stovėjusią ant kalno palei Nevėžį, kurioje 
buvo deginama ugnis (LPG 140). Po šimtmečio šią žinią pakartojo J. Maleckis" ir beveik tais pačiais žo- 
džiais - J. Lasickis“. 

Kalbėdamas apie pagonybės reliktus Livonijoje, Adomas Olearijus (Olearius) 1647 m. rašė, jog latvių 
ir estų valstiečiai gerbia tam tikrus, dažniausiai ant kalvų augančius, medžius (LPG 488) - turėtume 
manyti, kad tuometiniai valstiečių tikėjimai Lietuvoje ir Livonijoje pernelyg nesiskyrė. Tad čia pami- 
nėtina ir 1636 m. pastoracinių vizitacijų Dorpato apylinkėse atmintinė, kur vizitatoriams, be kita ko, 
patariama pasiaiškinti, ar valstiečiai kartkartėm nesusirenka ant kalvų atlikti savo apeigų (LPG 494). Ir 
atrodo, kad ne be reikalo, nes, tarkim, 1668 m. Kuoknesės (Kokenhusen) apylinkių vizitacijų protokoluo- 


8 Beresnevičius G. Dausos. V., 1990, p. 149-151 ir kt. 

$  Laurinkienė N. Senovės lietuvių dievas Perkūnas. V., 1996, p. 88. 

0 Ten pat. p. 33-45. 

* „Apud Samogitas est mons ad fluvium Neuuessam situs, in cujus vertice olim perpetuus ignis a sacerdote conseruabatur in 
honorem ipsius Pargni, gui tonitruum et tempestatum potens a superstitiosa gente adhuc creditur.“ — LPG, p. 296. 

** Apud Samogitas est mons ad fluvium Neuumsam situs, in cujus vertice olim perpetuus ignis a sacerdote conseruabatur in 
honorem Pargni. gui tonitruues et tempestatum potens esse a superstitiosa gente adhuc creditur." — LPG, p. 363. 

se teigiama, jog valstiečiai atlieka stabmeldiškas apeigas, tarp kita ko, ir aukodami ant kalno (LPG 500). 
Rygos apylinkių vizitacijų 1669 m. protokoluose užsimenama apie naktinius aukojimus ant Logo kalno, 
kuriuos atlieka „nevokiečiai“ valstiečiai (LPG 501); kad ir kaip stengiasi dvasininkai, tokie papročiai ne- 
nyksta. Kažkokios ant kalvų atliekamos apeigos minimos ir 1740 m. protokoluose (LPG 505), o 1768 m. 
iš vizitacijos Papendorfe medžiagos vėlgi matome, kad valstiečiai „aukoja ant Mėlynojo kalno“, ir už 
tokias apeigas jose dalyvavusius asmenis liepiama bausti dešimčia porų rykščių, o seniūną, jeigu jis 
apie tokią apeigą nepraneš, - penkiomis poromis (LPG 507). Taigi matome, kad visos ant kalvų atlieka- 
mos archajiškos apeigos praktiškai priartėja prie XIX a. ribos. 

Tas pats ir lietuvių gyvenamose žemėse. XVII a. pabaigos autorius Motiejus Pretorijus teberašo apie 
kalnus kaip apeigų atlikimo vietą (LPG 524), kitur aprašo kai kuriuos su kalnais susijusius tikėjimus. 

Pretorijaus teigimu, Katinavos piliakalnį dauguma žmonių laikė šventu, ir jame nebuvo galima 
paliesti nė smiltelės. Sunku buvo surasti ir tokį Nadruvos gyventoją, kuris čia ryžtųsi apsinakvoti. Ma- 
nyta, kad žmogus, vos pajudinęs piliakalnio žemę, neilgai trukus mirs. Šį prietarą dar įtvirtino pasto- 
riaus Teofilio Šulco (Theophil Schulz) likimas. Tasai, norėdamas panaikinti šią klaidatikystę, liepė nuo 
piliakalnio paimti kažkiek žemės ir tais metais pasimirė. Toks pat likimas ištiko jo giminaitį bei jo vie- 
tos perėmėją Pilypą Ruigį. Pretorijus aprašo ir jau sukrikščionintą „kultinio kalno“ modelį - jo laikais 
buvusią ant Birutės kalno Palangoje Šv. Jurgio koplyčią, kurioje plačiausių apylinkių žmonės kabino 
devocionalijas - „neabejotinai pagal pagoniškus papročius“, - priduria autorius (LPG 529, 530). Toliau 
persakoma žinia apie Lentzkenbergo kalną netoli Prūsijos Brandenburgo, kur kartais pasirodo puo- 
šianti plaukus mergelė; jos pasirodymas pranašauja tam tikrus pasikeitimus apylinkių gyvenime (LPG 
530) - bet čia jau matome klasikinę sakmę ar padavimą. 


Tautosakoje sakmių ir padavimų apie piliakalnius labai daug. Dažnai juose numanoma sakralinė ar kul- 
tinė tokio piliakalnio praeitis - jame yra nuskendusi, prasmegusi bažnyčia, jo viduje laikomos mišios, 
giedama (SŠLS 155-157). Kai kurie padavimai mūsų atveju ypačįdomūs, nes pasakoja apie kadainykštę 
kultinę konkretaus piliakalnio reikšmę. Tiesa, tokių padavimų vertė nevienoda. 

Padavime apie Šventkalnį Kvėdarnos apylinkėse sakoma, jog kalnas tokį „vardą gavo todėl, kad 
čia senovėje, kol dar lietuviai tebebuvo pagonys, jie turėjo pastatę aukurą, čia kūreno šventąją ugnį, 
ir mūsų protėvių protėviai čia susirinkdavo pagarbinti savo dievų ir jiems aukų atnašauti'". Šis pada- 
vimas gali kelti tam tikrą įtarimą, nes yra pernelyg literatūriškas ir gal per daug sklandus (padavimai 
ir sakmės - lakoniškas ir nedaugiažodis žanras), bet matome jau mums pažįstamus dalykus: aukojimą 
ant kalno, ugnį ant jo. Vis dėlto stebina, kad mažiau kryptingi padavimai perteikia nepalyginti daugiau 
informacijos. 

Padavime apie Šv. Jono kalną, esantį palei Varduvos upę Žemaičių Kalvarijos miestelyje, teigiama, 
kad šį statų ir aukštą kalną „senovėje supylė pagonys. Pagonių vadas įsakęs visiems žmonėms, kad 


'"" Ežeras ant milžino delno. Lietuvių liaudies padavimai / Sudarė N. Vėlius. V., 1995, p. 172. 

kiekvienas jų (...), kuris vyks pro tą vietą, turi tam tikrą saiką žemių iš toliau atnešti ir pilti. Taip per 
kiek laiko ir buvo supiltas tas kalnas. Paskui ant jo pagonys degindavo aukas. Pagonims išnykus, tame 
kalne buvę įtaisytos kapinės“ *“. 

Šis padavimas labai informatyvus. „Aukų deginimas“ ant kalno visiškai įtikėtinas, bet matome ir 
vieną racionalią „piliakalnio pylimo“ detalę. Daugelyje padavimų tiesiog sakoma, kad senovės žmonės 
ar švedai, ar prancūzai ėmė ir „kepurėmis“ ar kitaip supylė piliakalnį, o čia pastebima, jog „pagonių va- 
das“ liepęs gabenti žemes „iš toliau“. Ir išties - turint omenyje piliakalnio mastus, jo ūmus supylimas iš 
artimiausių apylinkių žemių būtų reiškęs žemdirbystės katastrofą bent jau tose apylinkėse. Žemių ga- 
benimas „iš toliau“ tokiu požiūriu ne tik suprantamas, bet ir, ko gero, būtinas. Apie piliakalnių pylimo 
peripetijas mes iš esmės nieko nežinome, bet tokia informacija turbūt kai kurias realijas atskleidžia. 

Padavime apie Šventupį ir Aukų kalną teigiama, jog „senovėje lietuviai aukodavo aukas savo 
dievams. Taip pat aukodavę ir ant netoliese esančio Aukų kalno. Prieš aukojant auką nuplaudavo 
Šventupyje“?*. Matome jau minėtą aukojimą ant kalno, ir jis siejamas su „vandenimis“ - atsiminkime 
lietuviškojoje kosmogonijoje atsekamą kalno ir vandenų ryšį. Atrodo, čia matome tokio ryšio „kultinę 
repliką“. Prisimintina, kad Vilniaus įkūrimo legendoje arba Dlugošo perteikime pastebime tokį patį 
„kalno palei vandenis“ motyvą, turintį kultinę reikšmę. Be to, pasak M. Gimbutienės, „piliakalniai 
buvo įrengiami strateginėse aukštose vietose, krantuose ties dviejų upių santaka, iš kelių pusių juosia- 
mi upelio, arba prie ežerų ir net pelkynuose“. Akivaizdu, kad čia aptinkame tikriausiai fortifikacinių, 
gynybos sumetimų - tačiau jie puikiai dera su mitologiniais reikšmenimis. 

Bet mūsų samprotavimai šioje vietoje priartėja prie labai plačios temos, kurią panagrinėsime ats- 
kirame poskyryje. 


Ideologinė ir mitologinė piliakalnių reikšmė 


Kaip pažymi Marija Gimbutienė, piliakalniai, kuriuose gyvendavo sričių valdovai, paprastai būdavo paly- 
ginti netoli vienas nuo kito, maždaug per 5 km, ir nuo vieno viršūnės būdavo galima įžiūrėti bent vieną 
ar du kaimyninius piliakalnius“. Tad Lietuva tam tikra prasme buvo piliakalnių grandinė. Čia gal nevi- 
siškai tiksli, bet įdomi analogija būtų senosios Irano arijų religijos šventyklos, kurios būdavo įrengiamos 
aukštumose, ant kalnų viršūnių; jose nuolat deginta šventoji ugnis ir, kaip sakoma, naktimis visas Iranas, 
nuo Persijos įlankos iki Indijos pakraščių, būdavo nužymėtas ugnies atšvaitais. Nežinia, ar Lietuvoje koks 


12 Ten pat, p. 86. 

"* Ten pat, p. 172. 

4 Gimbutienė M. Baltai priešistoriniais laikais. Etnogenezė. materialinė kultūra ir mitologija. V.. 1985, p. 64. 
6 Ten pat. p. 64. 

panašus paprotys ar praktika buvo, bet įsidėmėtina, kad piliakalniai sukūrė tam tikrą erdvės sistemą, to- 
pografinį lauką. Be to, lietuviai šventąją ugnį žinojo, ir bent jau svarbiausių religinių švenčių metu tokios 
ugnys turėdavo būti deginamos. Iki dabar Joninių, arba Rasos, švenčių metu kai kas panašaus daroma. 

Pilkapiai, ne tokie dideli žemės ar žemės bei akmenų sampilai virš kapo, baltų žemėse žinomi irgi 
nuo seniausių laikų. Tai vėl labai įdomi tradicija. Mūsų platumose tokie laidojimo sampilai gali primin- 
ti lietuvių raudose minimus „vėlių kalnelius“; gal iš jų atsirado ir vėlesni kapinių kalneliai. Pilkapiai 
atsiranda klajoklių gentyse, kadangi šios nuolat keičia gyvenamąją vietą. Seniausieji žinomi laidojimai 
yra palaidojimai tiesiog žemėje. Bet jei gentis keliauja, ji savo kapines, savo protėvius priversta palikti. 
Vaikaitis miršta ne ten, kur senelis, ir atstumai tarp jų kapaviečių gali būti milžiniški. Tuo metu kitos 
gentys, užslinkusios ant senųjų iškeliavusios genties teritorijų, randa jos kapus - ir pirmas tokios nau- 
jakurės genties darbas - išardyti senuosius kapus, baiminantis žalingos kitos genties protėvių veiklos. 
Todėl keliaujanti gentis savo protėvius laidoja po akmenų ir žemių sampilu. 

Beje, lietuvių tautosakoje piliakalniai ir pilkapiai dažniausiai neišskiriami, ir bent kiek ženkliau 
reljefe išsiskiriantys dirbtiniai sampilai laikomi piliakalniais. Kita vertus, pilkapiai kartais pavadinami 
švedkapiais ar milžinkapiais - bet švedkapis gali reikšti ir piliakalnį. Tad kokio nors istorinio ar arche- 
ologinio tikslumo čia nereikia tikėtis; toliau mėginsime pasidomėti, kaip tokie piliakalniai nusakomi 
padavimuose, kokie tikėjimai su jais siejasi. 


Ponia su šuniuku 


Piliakalniuose, pasak padavimų, gyvena kažkokie žmonės. Tai gali būti užkeiktos mergos, kurios kar- 
tais matomos ant piliakalnių ar ties jais; jos skalbiasi, verda valgyti, kepa pyragus. Kartais koks pieme- 
nukas netyčiom patenka į piliakalnio vidų ar tai padaryti jį priverčia kiti piemenys. Toks netyčiukas 
viduje pamato gyvenančius žmones, daug turtų ir paprastai esti apdovanojamas. O smalsuoliai, besi- 
gviešiantys piliakalniuose paslėptų turtų, kalno viduje praranda galvą. 

Kartais tokiuose pasakojimuose pasitaiko labai įdomių smulkmenų. Padavimas apie Šeimyniškių 
piliakalnį prasideda tradiciškai: piemenims susipešus, vienas piemuo nutraukęs kito kepurę ir įkišęs ją 
į piliakalnio šlaite esančią skylę. Bet tęsiama kiek kitaip: 


Tada tas piemuo pradėjęs verkti, nes seniau bijodavę šeimininko. Verkdamas jis įlindęs ir 
radęs tenai kambarį išpuoštą. Tame kambary laivelis, pilnas auksinių pinigų. Ir gale laive- 
lio sėdėjęs ponaičiukas. Tas ponaičiukas paėmęs kepurę, pripylęs aukso ir išleidęs. 

Tada kitas piemuo lindęs. Jį užrišę botagais už kojų, kad geriau būtų ištraukti. Kai pie- 
menys ištraukė - buvęs tas be galvos. 

Sako, kad senovėje kasdavę, prikasdavę tik mūrus ir daugiau nieko. Seni žmonės sako, 
kad po piliakalniu yra laivelis auksinių pinigų.“ 


Įdomiausia čia tai, kad gana netikėtai paminimas laivelis piliakalnio viduje. Kitame panašiame pa- 
davime tas piliakalnin patekęs piemuo „matęs laivą, laive sėdėjusi ponia su šuniuku - ponia sėdėjusi 
viename gale laivelio, šuniukas kitame. Kai tik ponia jį pamačiusi, šokus iš laivo, net laivelis apsivertęs. 
Pribėgus ta ponia prie jo, pripylus pilną kepurę aukso ir liepus tuoj išeiti'"", 

Laivelis piliakalnyje mitologiniu požiūriu labai svarbus. Į mirusiųjų pasaulį daugelyje mitologijų 
patenkama perplaukus laiveliu upę, jūrą ar kokius kitus „mirties vandenis“. Mirusieji kartais laidojami 
laivėse, paleidus jas jūron ar žemyn upe. Kadangi mirusieji susiję su laivėmis, o protėviai senosiose re- 
ligijose būdavo derliaus garantai, kai kurioms Artimųjų Rytų civilizacijoms būdingas laivės vežiojimo 
po užsėtus laukus paprotys. Mesopatamijoje ir Egipte iš Deivės Motinos šventyklos laivėje būdavo iš- 
vežami Marduko, Ozirio ir Amono stabai - ir čia įdomiausia, kad lietuvių padavime vėl matome moterį. 
Šuniukas čia - ypač simptomiškas ženklas; šuo daugelyje mitologijų saugo pomirtinio pasaulio vartus, 
o lietuvių pasakose ir sakmėse herojui keliaujant į pomirtinį pasaulį priekyje bėga šuniukas, kuris ir 
rodo kelią anapus - kažkodėl šunys tą kelią gerai pažįsta. 

„Dama su šuniuku“ yra sena mitologema, liudijanti kažkokį anapusinio pasaulio apsireiškimą. Tai, 
kad ji drauge valdo turtus (auksą), patvirtina jos ryšį su anapusiniu pasauliu, nes būtent pomirtinis, 
požemių pasaulis - visų turtų saugojimo vieta. Mūsų padavimo „ponia čia tikriausiai primena ir skan- 
dinavų deivę Nerthus - turtų ir vaisingumo globėją. 

Apskritai reikia pažymėti, kad ši „ponia laivelyje“ ar „ponaičiukas gale laivelio“, siejami su turtais 
ir piliakalniu, lietuviškoje tradicijoje atitikmenų neturi. Šie padavimai nesileidžia įtraukiami į kokį 
nors baltišką kontekstą, ar bent jau ta baltiško konteksto dalis mums nežinoma. Artimiausia mums 
žinoma tradicija - skandinaviškoji. Būtent skandinavai geležies amžiuje savo mirusiuosius ėmė laidoti, 
sudegindami juos laivėse. Jei prisiminsime, kad čia susiduriame su vikingais, jūros plėšikais - turtin- 
gais, kaip plėšikams įprasta, galime teigti, kad piliakalniuose slypinčių laivelių su auksu ir juose sėdin- 
čiais vyru ar moterimi motyvas - skandinaviškos kilmės. Kitas klausimas, ar čia išties įžiūrėtina kokio 
nors konkretaus vikingo sudeginimo laivėje scena, įsirėžusi į lietuvių atmintį, ar koks „migruojantis 
pasakojimas“ - antruoju atveju vis tiek reikėtų pripažinti, kad jo migracijos ištakos - konkretus tokio 
laidojimo paprotys. Šiaip ar taip, šitokio motyvo kilmė tikriausiai aiškintina lietuvių protėvių kontak- 
tais su skandinavais, matyt, dar ankstyvaisiais viduramžiais. 


*6 Ežeras ant milžino delno. Lietuvių liaudies padavimai / Sudarė N. Vėlius. V., 1995, p. 36. 
!? Ten pat, p. 131. 

Ponas už stalo 


Palyginti realistiškas padavimas, visiškai neminintis kokių nors piliakalnyje laimėtų turtų, pasakoja 
apie olą po Liškiavos pilimi: 


Žmonės vaikščioję tomis olomis, radę stiklines duris ir atsidarę tas duris rado didelį kam- 
barį. To kambario sienos buvo auksinės. Ten sėdėjo ponas už stalo ir viduryje kambario 
šuo tupėjo, tik jie nebuvo gyvi." 


Panašų vaizdą mato Vadagų piliakalnyje (Mažeikių apskr.), taigi kitame Lietuvos kampe esančiame 
piliakalnyje, apsilankęs žmogus: 


Kartą vienas žmogelis, veždamas bulvių vežimą, ėmęs ir įgriuvęs į piliakalnio dugną. Čia jis 
pamatęs didelę salę, jos vidury stalą, apie kurį sėdėję labai gražūs, bet suakmenėję žmonės. 
Paskui tas žmogelis nė juste nepajutęs, kaip kalno viršuj atsiradęs.“ 


Šie padavimai jokiais ypatingais stebuklais nepasižymi - tiesiog kalno viduje sėdi sustingę žmonės, 
o pirmuoju atveju matome ir šuniuką. Čia irgi susiduriame su mirties erdve, „dekoruota auksu“, bet 
podraug tie padavimai tiesiog nusako piliakalnyje esant laidojimo vietą. Pirmoji asociacija, laidojimas 
pilkapio viduje esančiame kambaryje, kur mirusysis pasodinamas prie stalo, primena skitams, ilgą lai- 
ką buvusiems baltų pietiniams kaimynams, būdingus laidojimus kurganuose. Tiesa, šiuo atveju skitiš- 
kos paralelės nėra būtinos, nes lietuvių tradicijoje randame mirusiųjų „namų“ vaizdinį; vakarų baltai 
kadaise laidojimams suteikdavo tam tikrų „mirusiųjų namelių“ formą, beje, jie būdavo miniatiūriniai, 
nes laidoti sudegintų mirusiųjų palaikai, ir urnos būdavo apdedamos akmenų statinėliu. Lietuvių sak- 
mės pasakoja apie „pekloje“ ar danguje esančius namus, liaudięs kalboje eiti namo kai kada ir dabar 
tebereiškia mirti. Taigi lietuvių padavimai tiesiog perteikia seną mirusiųjų laidojimo pilkapiuose tradi- 
ciją, kuri interpretuojama dvejopai: arba mirusieji toliau pilkapiuose kažin kaip gyvena, valdo turtus, 
auksą, arba yra „suakmenėję“, tiesiog mirę, sustingę ir su žmonių pasauliu kontaktų nebeturi. 

Vis dėlto tokių „apdovanojančių ir baudžiančių“ piliakalnių tema labai plati, ir ją iki galo atskleisti var- 
giai galime. Žinome daug padavimų ir sakmių, pasakojančių apie įvairius vaidenimusis piliakalniuose ar 
palei juos, apie žmones, išeinančius iš piliakalnių ir trumpai susitinkančius su aplinkiniais gyventojais. Tie 
piliakalnių gyventojai laikomi užkeiktais, tikima, kad jie gali būti atkerėti, bet nė vienas panašus mėginimas 
nepasiseka, Tai tiesiog uždara erdvė, kurioje „kažkas gyvena“ - gal tai protėviai, gal tiesiog „požemių gy- 
ventojai“, bet apskritai padavimuose ir sakmėse kontaktai su jais labai menki ir dažniausiai atsitiktiniai. 


*8 Ežeras ant milžino delno. Lietuvių liaudies padavimai / Sudarė N. Vėlius. V.. 1995, p. 118. 
"5 Ten pat, p. 119. 

Pats piliakalnis kaip artefaktas toli gražu iki galo neatsiskleidžia padavimuose ar pan. - jis ne tik 
topografiškai išsiskiria vietovėje, bet ir struktūrina aplinką, ją įcentrina. Šventės iki dabartinių laikų 
švenčiamos ant piliakalnių, o dar anksčiau jų reikšmė buvo nepalyginti didesnė. 


Sakrali piliakalnių reikšmė 


Mes žinome, jog piliakalniai buvo gynybos įtvirtinimai, ant jų stovėdavusios pilaitės, kartais ir gyventa, 
tačiau pati gyvenvietė dažniausiai nusidriekdavo piliakalnio papėdėje. Vis dėlto pats piliakalnių pylimas 
galėjo turėti ir tam tikrų sakralių reikšmių. Padavimuose kaip ir tikrovėje piliakalnis nesyk tampa ka- 
pinių kalneliu, su juo siejamos kažkakios senosios religinės apeigos, pvz., pasakojama, kad ant virtusio 
kapinėmis piliakalnio senovėje lietuviai kūrendavę šventąją ugnį (padavimas apie Šv. Jono kalną). Kartais 
natūralus kalnas aukštintas iki labai nesenų laikų: sakoma, jog Nirtaičių kapinių teritorijai žemes karučiu 
suvežė ir supylė XIX a. pabaigoje J. Gedminas, valstietis - liaudies menininkas, visą gyvenimą paskyręs 
šiam darbui, o netoliese esančios Šaulėnų kapinės irgi akivaizdžiai paaukštintos (etnografės R. Giedrienės 
duomenys). Taigi kalnelio ar aukštumos aukštinimo tradicija labai gyva ir svarbi. 

M. Eliadės tyrinėjimai rodo, jog senosiose civilizacijose zikuratai, šventyklos, laiptuotosios pira- 
midės būdavo suprantamos kaip viso pažįstamo pasaulio vidurys, kosmoso centras, kurio viršūnėje 
apsilankydavo dievai. Viršutiniame Babilono zikuratų aukšte per svarbiausias metų šventes iš dangaus 
nusileisdavo Mardukas. Pačios šventyklos ar zikuratai simbolizuodavo kosminį kalną, buvusį pasaulio 
pradžioje, kalną, ant kurio reziduoja aukščiausioji Dievybė. Šventykla - žemiškasis šio kosminio kalno 
atšvaitas, o ir pačios šventyklos Babilonijoje vadintos „Dangaus vartais“, „Didžiuoju kalnu“ ir pan.“ 
Prisiminkime ir lietuvių švęstas Jonines, arba Rasas, - jų metu kopta ant kalno, tikriau - ant piliakalnio, 
kaip, matyt, tikėtiniausio susitikimo su Dievu vietos. Lietuviai, beje, Perkūną buvo apgyvendinę ant 
aukšto kalno, panašiai kaip latviai, kurių dangaus Dievas irgi gyveno kalno viršuje. Tik Artimųjų Rytų 
ir Vidurio Amerikos civilizacijos šventyklas statydavo kaip Pasaulio kalno „modelius“, o baltų teritori- 
jose juos atitikdavo realūs kalnai ar, tiksliau tariant, paaukštintos ar supiltos kalvos. 

Archeologijos duomenys rodo, kad piliakalniai būdavo kariniai ar politiniai tam tikros teritorijos 
centrai - ir ta aplinkybė labai svarbi. Juk šventieji zikuratai Šumere ar Babilonijoje taip pat būdavo 
politiniai centrai, miesto ar valstybės ašys. Jei tam tikri gentiniai, gimininiai ar teritoriniai vienetai 
baltiškose žemėse telkdavosi apie piliakalnius, tai darsyk parodo, kad tie piliakalniai galėjo turėti ir 
sakralią reikšmę. Indijos arijai, įsikurdami naujoje vietoje, aukštumoje įrengdavo altorių ugnies dievui 
Agniui, sudėdavo ten auką, ir nuo to laiko naujosios žemės tapdavo pašventintos, šventos - teisėta tos 
genties nuosavybe. 


20 Eliade M. Amžinojo sugrįžimo mitas. Archetipai ir kartotė / Vertė P. Račius. V., 1996, p. 15-20 ir kt. 

Čia prisimintina, kad ir piliakalniai baltų teritorijose atsiranda indoeuropiečių bangai atslinkus. 
Politinis steiginys, šiuo atveju piliakalnis, drauge yra ir sakralus steiginys. Iš jo valdoma, čia ir aukoja- 
ma. Kaip rodo lyginamosios kalbotyros duomenys, žodis reg- reiškęs tiek vyriausiąjį žynį, tiek pasau- 
lietinį valdovą, o paralelės kitose indoeuropiečių tautose liudija, kad kadaise indoeuropiečius valdė 
vadinamieji sakralūs - šventi karaliai, t. y. pasaulietinis valdovas buvo ir svarbiausias aukotojas. 

Visi šie teiginiai daugmaž hipotetiški, bet jie remiasi prielaida, kad lietuvių protėviai su aukštu- 
momis ir konkrečiais piliakalniais siejo panašias idėjas kaip ir kitos indoeuropiečių gentys bei Arti- 
mųjų Rytų civilizacijos. Piliakalniai šitaip žvelgiant vertintini kaip daugiareikšmiai „religiniai kalnai“ 
plačiąja prasme, atitinkantys senųjų civilizacijų „kosminius kalnus“ - šventyklas. O pilkapiai yra tokių 
piliakalnių replikos, atšvaitai, nedideli „kosminiai kalneliai“, į kuriuos patalpintas mirusysis, matyt, 
šitaip būdavo įterpiamas į dieviškojo ar kosminio kalno erdvę, veikiau - papėdę. 

Čia įdomiausia, kad lietuvių legendos, pasakojančios apie pomirtinį žmonių likimą, teigia, jog mi- 
rusiesiems reikėsią lipti į aukštą kalną, kur jų lauksianti dievybė. O piliakalniai su esančiais ant jų 
įtvirtinimais būdavo tam tikro teritorinio ar gentinio vieneto centrai. Kaip ant kosminio kalno rezi- 
davo Perkūnas, taip ant „gentinio“ kalnelio (tikėtina) - karo vadas, patriarchas ar kunigaikštis (plg. 
Gedimino kalnas). Sakralus, politinis, karinis krūvis sukosi apie kalną, piliakalnį. 

Gal ir kalno supylimo ar „paaukštinimo“ aspektas čia prisimintinas. Juk nors negalime teigti, kad 
mes nusimanome, kodėl piliakalniai buvo pilami, kad nuvokiame kelių tūkstantmečių ar tūkstantme- 
čio senumo politines, administracines, sakralias, karines realijas, - akivaizdu, kad tam tikra piliakal- 
nių dalis supilta aiškiai - mūsų požiūriu - be reikalo, nes greta piliakalnio stūkso vienas ar keli tikrai 
pernelyg nenutolę natūralūs kalneliai ar kalvos, kuriuos buvo galima kariniais ar religiniais tikslais 
panaudoti ne prasčiau ir jau tikrai ne su tokiomis milžiniškomis darbo sąnaudomis. Juolab - tais 
laikais, kai išgyventi buvo sunku, problemiška ir pan. Vis dėlto galima maždaug nujausti: jei bent 
dalis piliakalnių pilami be strategiškai akivaizdaus reikalo, vadinasi, tokio materialaus, racionalaus 
motyvavimo nebūta; mes daug ko apie senuosius laikus nesupragtame, bet tam tikri žmogaus mąsty- 
mo ir veiklos elementai visada lieka tokie patys: pirmiausia - natūralus žmogaus darbo ekonomijos 
principas. 

Turėdami omenyje tai, ką pasakėme apie kalno mitologemą bei jos apraiškas - piliakalnius, supiltus 
kalnus, galime teigti, jog visiškai įmanoma manyti, kad kalno pylimas arba paaukštinimas prilygo tam 
tikrai kosmogonijai, kad taip būdavo pašventinama tam tikra teritorija, ji įgydavo centrą - dieviškojo 
kalno archetipą, visi kalną pilantys žmonės milžiniško darbo procese konsoliduodavosi, tapdavo gentimi 
ar kokia kita teritorine ar giminine bendrija. Šiaip ar taip, žodyje pilietis yra ne tik pilies atspalvis. Žodis 
pilis giminiškas žodžiui pilti. Pilietiškumas atsiranda tada, kai bendrai supilama struktūrinanti kalva. 
Kai bendrai kuriamas centras - nuosavas ir nepakartojamas. Nors aplinkui yra ir kitų - gamtinių ar 
svetimų centrų, sunkiu triūsu kuriamas gal mažesnis ar ne toks įspūdingas - bet savas. 

Taigi piliakalniai, pilys, piliečiai - bendrašakniai žodžiai; nesileisdami į filologinius dalykus, pažy- 

mėkime vien jau tai, kad jie giminiški. Tokių ašinių žodžių giminystėje daug prasmių, viena jų - tai, 
kad pilis ar pilietis gali atsirasti tik tada, kai kas nors jau supilta, jau yra piliakalnis. Pilys statytos ant 
piliakalnių, apie jas būrėsi pilionys ar piliečiai. Ne be reikalo mums emociškai ir ideologiškai toks svar- 
bus Vilniaus Gedimino kalnas. Ne veltui jo papėdėje vyko pirmieji Sąjūdžio mitingai, galiausiai - stovi 
Katedra. Tai centras. Katedra kitur tiesiog negali stovėti. Gediminas kitur negalėjo sapnuoti, vilkas ne- 
galėjo staugti kitur. Viskas prasideda kosminio kalno papėdėje, ir lietuvių kosminis kalnas yra aiškiai 
lokalizuotas. 

Taigi kosmogoninis kalnas tampa realaus kalno (piliakalnio) provaizdžiu. Kadangi kosmogoniška- 
sis kalnas randasi, t. y. tampa, kyla, išauga, ir po to tampa pasaulėkūros, vėliau - pasaulėdaros ašimi, tai 
ir piliakalnio pylimas tampa suprantamas. Lietuvoje aukštumų ar aukštumėlių pakanka, bet gamtinis 
kalnas, kalnelis negali atlikti vienijančios, kosmogoninės funkcijos. Kalnas privalo atsirasti, t. y. jį reikia 
supilti. Tik tada jis įeina į kosmogoninio kalno archetipą ir tampa realiai atsiradusiu centru, galinčiu 
grįsti politines ir ideologines realijas. 








IV.2,. MEDŽIO FUNKCIJOS 


Kosmogoninė funkcija 


Lietuvių naujametinio ciklo (ir apskritai kalendorinėse) dainage medžio įvaizdis dažnas; kaip jau 
minėjome, jo įvaizdis derinamas su kitu įvaizdžiu - kalno, bet yra ir savarankiškų medžio vaizdinių, 
ir tokių, kurie jį sieja su vandens vaizdiniu. N. Laurinkienė apibendrindama teigia, kad „būdingas 
medžio erdvės atributas - vandens telkinys“, plg. „Jūrės marelės, / Gilus vandenėlis - / O ten išdygo 
/ Žals jovarėlis“ ir pan.; toliau autorė pažymi, jog „medis mariose primena archetipinį vaizdinį, t. y. 
tą situaciją, kai kuriant visatą jis augo vandenyje“*!. Tokia pirmapradė kosmogoninė erdvė gražiai 
atsiskleidžia šioje dainoje: 


Pavasaris pavandenis. 
Sėmė vanduo kalnus klonis, 


21 Laurinkienė N. Mito atšvaitai lietuvių kalendorinėse dainose. V.. 1990, p. 63. 

Sėmė vanduo kalnus klonis, 
Tik nesėmė vieno kalno. 


Tik nesėmė vieno kalno, 
Ant to kalno putinėlio. (LTR 1169/51; 14, p. 64) 


„Putinėlį“ gali keisti ir kiti medžiai. Dažnai tai ąžuolas: 


Vidury jūrių ir marelių 
Aukštasis kalnelis... 


Ant to kalno kalnužėlio 
Žalias ąžuolėlis. (JLD I 749) 


Tokių pat vaizdinių randame ir velykinėje dainoje „Pavasaris pavandenis“ (Kal 443), kurią citavome, - 
čia ant vandenų apsupto kalno auga putinėlis arba tiesiog „ant kalno“ auga liepelė (Kal 193); nors 
kartais kalno vaizdinys eliminuojamas, bet lieka marios, plg. „Sprogsta beržas ant marelių“ (Kal 536). 
Kalėdinėse dainose minimi ant kalno augantys įvairūs medžiai, pvz., liepelė, jovarėlis, arba sakoma, 
kad medis auga „tėvelio dvare“, plg.: „Ant tėvo didžio dvarelio“ stovi obelėlė (Kal 40), „Ant tėvelio di- 
džio dvaro“ auga žalias jovarėlis (Kal 193) arba tiesiog „vidury dvaro“ stovi grūšelė (Kal 222). Sakoma, 
jog obelį sodinęs tėvelis ar brolis, o pati obelis apibūdinama kaip plati, didelė, aukšta (LTR 628/1202, 
1899/17a, 3499/84...). Žaliame sode žydinti obelėlė kalėdinėse dainose minima dažnai (LTR 374e/3286, 
467/3,3770/19...), o toks sodas esąs netoli kalno ar netgi ant jo; šiaip ar taip, kai kuriose dainose „didis 
kalnas“ ir „žalias sodas“ minimi greta (LTR 3795/53). 

Iš esmės tokiuose vaizdiniuose medis atlieka Pasaulio medžio vaidmenį; t. y. jis įcentrina aplin- 
kinius, gretimus vaizdus, tampa pasaulėdaros (ir pasaulėkūros) ašimi. Lietuvių tautosakoje Pasaulio 
medis gali būti vaizduojamas tiek ąžuolu, uosiu, obelimi, egle??, tiek ir daugybe kitų augalų?*. Pasaulio 
mitologijose Pasaulio medis pirmiausia atsiranda iš pirminių vandenų iškilusiame sausumos lopinė- 
lyje; prieš Medžio atsiradimą egzistavo tiesiog chaosas, neturintis nei požymių, nei ženklų“ (matyt, 
todėl daugybė lietuvių dainų prasideda medžio paminėjimu - anksčiau išties gali būti neįžiūrimi jokie 
medžio ženklai, o jo atsiradimas jau nustato viršų ir apačią, keturias pasaulio šalis, t. y. apskritai orien- 
tavimosi galimybę). 

Taigi kosmogoninė medžio reikšmė tikrai stipri. 


22 Vėlius N. Senovės baltų pasaulėžiūra. Struktūros bruožai. V.. 1983, p. 117. 
23 Ten pat, 14 lent. 
4 Tonopos B. H. Apeso muposoe // Mucbbi HapoA08 mupa. Mockea, 1987, t. 1. p. 398, 406. 

Reikia tikėtis, kad toji reikšmė atsispindi ir kultinėje sandaroje. Kosmogoninius elementus lietuvių 
tautosakoje nagrinėjusi N. Laurinkienė, apibendrindama medžio įvaizdį, pažymi: „Archajinėje visuo- 
menėje, remiantis vaizdžia medžio schema, buvo išreiškiama tam tikra pasaulio samprata. Pasaulio 
medis yra ne konkreti realija, o abstrakcija, simbolis.“ Bet senosios epochos Žmogus, „matyt, siejo abs- 
traktaus ir konkretaus medžio kategorijas. Kiekvienas realus medis asocijavosi su medžiu - abstrak- 
cija. Konkretus medis buvo vertinamas pagal tai, kiek jis atitinka, kiek jis primena idealųjį archetipinį 
medį, kurio esminius bruožus yra užfiksavusi Pasaulio medžio mitologema'“. 

Savo ruožtu norėčiau pridurti, jog kosmogoniniai esiniai visada yra provaizdžiai - mitų, ritualų, 
kultų ir t. t. 


Kultinė medžio funkcija 


Adomas Bremenietis, apie 1075 m. rašęs apie „sembus, arba prūsus“ (Sembi vel Pruzzi), mini, jog „ir po 
šiai dienai“ jų žemėje „neleidžiama lankyti miškelių ir šaltinių, kuriuos, jų manymu, krikščionių lan- 
kymas suteršia“ (BRMŠ I 190-191). Tikriausiai čia užsimenama apie „šventus miškelius“, o gal veikiau 
giraites, į kurias kitatikiams įeiti drausta. 

Popiežius Inocentas III 1199 m. spalio 5 d. bulėje užsimena, kad Livonijos gentys, be kitų paklydi- 
mų, „Dievui prideramą garbę“ skyrė ir „lapuočiams medžiams“, ir „žaliuojančioms žolėms“ (virentibus 
herbis, BRMŠ I 201-203). Kaip jau teigėme, šaltinių duomenys, minintys Livonijos (latvių genčių ir ly- 
vių) bei prūsų senuosius tikėjimus, iš esmės gretintini su lietuviška medžiaga. Tiesa, Inocento III bulė 
nėra labai informatyvi, joje krikščioniškosios ideologijos yra daug daugiau nei dėmesio pagoniškiems 
paklydimams, kurie nusakomi standartinėmis, tam atvejui tinkamomis formulėmis, o ne rūpinantis 
perteikti autentišką tų paklydimų vaizdą. i 

Vis dėlto bulės būdavo rengiamos rimtai, ir reikia manyti, kad Livonijos gyventojų išpažintos reli- 
gijos realijos čia šiek tiek atsispindi - bent jau greičiausiai pastebimos. Galimas dalykas, kad šios bulės 
medžiaga rėmėsi Oliveris Paderbornietis, apie 1220 m. sudarytoje Šventosios žemės karalių istorijoje pa- 
sidžiaugęs, kad lyvių, estų ir prūsų tautos, anksčiau „iškrypusios iš kelio“, pasitikėjusios „miškeliais, 
kurių nė vienas kirvis nedrįso paliesti ir kuriuose šaltiniai ir medžiai, kalnai ir kalvos, uolos ir slėniai 
buvo garbinami“, dabar „laikosi sveikojo mokymo, atsigręžę į vyskupą ir savo sielų ganytoją Jėzų Kris- 
tų“ (BRMŠ I 224-225). Paderborniečio informacija platesnė už Inocento III žinias, o jos autentiškumą 
liudija ir frazė apie giraites, kurių „nedrįso paliesti“ joks kirvis (netrukus pamatysime, kad ši formulė 
nesyk pasikartoja; kol kas prisiminkime, kad ir nuo šventojo kalno nebuvo galima pajudinti „nė smilte- 
lės“). Prisiminkime Ipatijaus metraščio (1248-1263 m.) užuominą apie Mindaugo krikštą, apie jo garbin- 


25 Laurinkienė N. Mito atšvaitai lietuvių kalendorinėse dainose. V., 1990. p. 55. 

tus dievus ir apie vieną prietarą: „Jei vykstant į medžioklę išbėgdavo į lauką zuikis, į mišką nežengdavo 
ir nedrįsdavo jame nei rykštės nulaužti“ (BRMŠ I 260-261). Gan akivaizdu, kad vėl susiduriame su labai 
stipria ir reikšminga senosios religijos realija - sakraliais ir tabuizuotais miškeliais ar giraitėmis, į ku- 
rias, rodos, negalima įžengti (ar gal - galima, bet tik religiniais tikslais, tarkim, aukoti). 

Šventi miškai minimi ir kryžiuočių karo kelių į Lietuvą aprašymuose: „Šventasis miškas vadinamas 
Ašviete“ (heilgin walde, der heist Asswyiote, BRMŠ I 431, 439), šventa giria Jaunodavos krašte (BRMŠ I 432, 
440) ir t.t; atrodo, šventų girių, giraičių, miškelių būta ne taip jau mažai. Prisiminkime Jeronimo Prahiškio 
liudijimą: Jeronimas pasiekė gentis, „kurios garbino dvasioms pašvęstus miškelius ir manė, kad iš visų 
miškelių yra vienas, vertas didesnio garbinimo. Šiai genčiai [Jeronimas] daug dienų kalbėjo, aiškindamas 
mūsų tikėjimo tiesas, pagaliau liepė miškelį iškirsti. Kai žmonės su kirviais atėjo, neatsirado nė vieno, kuris 
būtų išdrįsęs šventus medžius geležimi paliesti. Jeronimas, paėmęs dviašmenį kirvį, pirmasis nukirto vieną 
aukštą medį. Tada juo karštai pasekę ie daugelis kitų: vieni pjūklais, kiti kapliais, treti kirviais pradėję kirsti 
mišką. Kai priėję miškelio vidurį, kur augo labai senas ąžuolas, pasak žmonių, šventesnis už visus medžius 
ir laikomas dievų buveine, kurį laiką niekas nedrįsęs jo paliesti. Pagaliau, kaip paprastai, atsiradęs vienas, 
drąsesnis už kitus“. Tačiau tas drąsuolis užsimojęs persikirto sau blauzdą ir leisgyvis krito ant žemės. Mi- 
nia apstulbo ir ėmė priekaištauti Jeronimui, kad jis „įkalbėjo išniekinti šventą dievo būstinę“. Bet tasai 
pareiškė, kad kirtėjo žaizda - tai velnių išmonės, liepė atsikelti susižeidėliui, parodė, kad tasai sveikut svei- 
kutėlis, ir, jau kitų padedamas, nukirto ir milžinišką medį, ir iškirto visą miškelį (BRMŠ I 591-592; 595). 

Šis pasakojimas rodo, kad ir šventoje giraitėje gali būti pats švenčiausias medis (tikėtina, kad tai ir 
yra būtent kosminio, kosmogoninio medžio atvejis (replika) - tą liudija ir šio medžio buvimas „vidury- 
je“ giraitės, plg. „vidury jūrių ir marelių“ augantį kosmogoninį ąžuolą). 

J. Dlugošas XV a. pirmoje pusėje apie 1387 m. Lietuvos krikštą pasakoja: Jogaila liepė „iškirsti ir 
nuniokoti girias ir miškelius, jų laikomus neliečiamais“ (BRMŠ I 551, 572), o anksčiau lietuviams tokie 
miškai reiškė labai daug; kaip toliau pasakoja Dlugošas, jie „daugelį miškų garbino visai kaip šventus ir 
neliečiamus. Į juos įžengti ir išniekinti, nukirsti medį ar nuskabyti jo lapus reiškė netekti galvos. Lapi- 
jos ar medžio niokotoją demonas nužudydavo arba sužalodavo jam kurią nors kūno dalį“ (BRMŠ I 557, 
578). Atrodo, kad tokia bausmė įžūlėlius ištikdavo už išniekintą sakralybę, plg. imperatoriaus Maksimi- 
liano I pasiuntinio Sigismundo Herberšteino 1517 ir 1526 metų kelionėse po Lietuvą surinktas žinias; 
Herberšteinas rašo apie vieną „gyvačių“ garbintoją, kuris, įkalbėtas atsiversti į katalikybę, užmušė 
savo gyvatę, ir atsivertėlio veidas buvo sudraskytas: „Burna buvusi baisiausiai iki pat ausų perplėšta. 
Paklaustas apie tokią nelaimę, žmogus atsakęs, kad yra nubaustas tokia nelaime už piktadarystę, už 
nuodėmę, nes nuodėmingomis rankomis palietė savo dievą gyvatę, ir dar daugiau turėtų iškentėti, jei 
nebūtų grįžęs į senąjį tikėjimą.“** Kaip netrukus matysime, žalčiai (tikriausiai jie buvo įvardyti „gyva- 
tėmis“) iš tiesų buvo šventieji dievų ir žmonių tarpininkai. 


26 Kraštas ir žmonės. Lietuvos geografiniai ir etnografiniai aprašymai (XIV-XIX a.) 2-as leid. / Parengė J. Jurginis ir A. Šidlauskas. 
V., 1988, p. 62. 

Rašydamas apie Žemaitijos krikštą 1413 metais, Dlugošas taip pat užsimena apie kertamas „šven- 
tąsias girias“, apie žemaičius, kurie įsitikinę, jog šventi yra ne tik minėtieji miškai, bet ir paukščiai, 
žvėrys, gyvenantys juose, „ir kas tik į juos įžengdavo, jų papročiu turėjo būti laikomas šventu“ (BRMŠS 
I 559-560, 580). Turbūt tas, tegu ir Žemaitijoje užrašytas, pastebėjimas gali kiek paaiškinti ir „prieta- 
ringą“ Mindaugo elgesį. 

Visa tai, ką mes jau žinome apie šventuosius miškus, miškelius ar giraites, tarsi apibendrina kiti 
oficialiosios religijos statuso smuktelėjo į valstietiškų apeigų lygmenį. Pateikiame išsamią citatą, kuri 
mums pravers vėliau. Pasakodamas apie šventuosius miškus, Dlugošas pažymi, kad 


nė vienas žemaitis nedrįso tuose miškuose kirsti malkų, medžioti žvėrių bei paukščių, nes 
tam, kuris niokoja šventą girią, žudo žvėris ir paukščius, būdavo išsukiojamos rankos ir kojos 
taip, kaip demonai sugeba. Taigi ilgainiui žvėrys ir paukščiai buvo papratę gyventi anksčiau 
minėtose giriose tartum namie ir žmonių buvimo nei vengė, nei bijojo. Todėl barbarus la- 
biausiai stebino tai, kad lenkų kareiviai, kirsdami jų šventus miškus, nepatyrė jokių kūno 
sužalojimų, (...) tuo tarpu jie patys dažnai susižeisdavo. Be to, tuose miškeliuose šeimos ir 
kiekvienas namas turėjo jiems skirtą ugniavietę, kurioje degindavo visų mirusių namiškių ir 
artimųjų kūnus. (...) Negana to, spalio pirmąją visoje Žemaitijoje minėtosiose giriose būdavo 
švenčiama didžiausia šventė, į kurią rinkdavosi vyrai ir moterys iš viso krašto (...), kiekvienas 
atnašaudavo ant savo aukuro aukas saviems pagoniškiems dievams, pirmiausia dievui, jų 
kalba vadinamam Perkūnu, tai yra griaustiniui (...). (BRMS I 559-560, 580-581) 


Apie šventas giraites šaltiniuose užsimenama tiek retrospektyviai (paminima, kad lietuviai jas gar- 
binę, - pvz., Pilypas Kalimachas XV a. paskutiniame ketvirtyje, BRMS I 600-604), tiek kalbant apie 
liudytojams vienalaikius reiškinius. Jėzuitų ataskaitose XVI-XVŲ a. medžių ar giraičių kultas minimas 
kaip tebegyvuojanti realija. 1575 m. Venecijos pasiuntinys Lipomanas (Lippomano) rašo, jog kai kurie 
lietuviai tebėra pagonys ir, sekdami savo protėviais, garbina, be kita ko, miškus. 1579 m. Žemaičių 
vyskupystės vizitacijos dokumentuose paminima, jog esama žmonių, kurie gerbia „gyvates, medžius, 
akmenis ir kitką“?". 

Žemaičių vyskupas Merkelis Giedraitis, 1587 m. kreipdamasis į jėzuitų generolą, teigia, kad že- 
maičiai šventais laiko ąžuolus*. Tais pačiais metais jėzuitų ataskaitoje paminima, kad žmonės garbino 
ąžuolus kaip šventus - guercus ut sacras venerari (LPG 437). Medžių garbinimą latvių tautoje pamini jė- 
zuitas Stribingijus 1606 m.: dona omnia Arboribus et Lucis certis, guas Arbores sanctas vocant, offerunt (LPG 
442); tarp šių „šventų medžių“ išskiriamas ąžuolas (LPG 445, 458). Dona omnia, be didesnės abejonės, 


27 Ivinskis Z. Senasis lietuvių tikėjimas // Ivinskis Z. Rinktiniai raštai. Roma. 1986, t. 2, p. 31. 
28 Ten pat, p. 406. 

reiškia, kad prie tokių ąžuolų ar „tiesiog medžių“ būdavo aukojama. Bet verta pažymėti, kad čia tiesio- 
ginio garbinimo nematome, aukoti nereiškia būtinai garbinti. 

Motiejus Pretorijus XVII amžiuje pasakoja apie ypač suaugusiomis šakomis ąžuolą, prie kurio mel- 
džiamasi, kuris laikomas šventu, ir, kaip jau galima numanyti, draudžiama laužyti jo šakas, juolab - 
kirsti, įspėjama, kokios nelaimės ištinka šitaip besielgiančius (nuo rankos, kuria vienas toks įžūlėlis 
nukirto šaką, ir nuo kojos, kuria jis nukirstąją šaką užmynė, nuslinko oda). Palei tokį ąžuolą Dievas daž- 
nai pastatąs angelą, pamaldiesiems darantį gera, blogiesiems - bloga. Akivaizdu, kad šis motyvas jau 
krikščioniškas, taigi „šventojo medžio“ idėja susipina su krikščioniškais įvaizdžiais. Beje, Pretorijaus 
informatorius nuolat pabrėžia, kad, nors šis ąžuolas saugomas ir prie jo meldžiamasi, jokio „garbini- 
mo“ (Verehrung) nėra ir kad medis pats savaime nėra kulto objektas (LPG 525-526). 

Pretorijus toliau pasakoja, kad senieji prūsai šventu laikė ne kiekvieną medį, o rombhota (matyt, 
„rumbuotą“) - ypatingai nuaugusįnt. y. suaugančiu kamienu ar šakomis, arba tiesiog aukštesnį ir sti- 
presnį už kitus medžius (LPG 525-526). Istorinių šaltinių duomenis iš dalies patvirtintų ir kai kurie 
tautosakiniai dalykai, pvz., padavimas apie Ąžuolijos kaimo vardo kilmę: „Ąžuolijos kaime, Kvėdarnos 
valsčiuje, yra buvęs labai didelis ąžuolas (...), senovės lietuviai eidavo melstis prie to ąžuolo, nes tas 
ąžuolas buvęs šventas. Pasakojama, kad tas ąžuolas turėjęs apie tūkstantį metų. * 

Taigi matome, jog toli gražu ne kiekvienas medis gali būti laikomas šventu; jis turi ypač išsiskirti — 
būti toks vienintelis visoje apylinkėje. Taip pat savo pirmapradiškumu ir vienišumu išsiskiria ir kosmo- 
goninis medis, matyt, pagrindžiantis ir konkretaus šventojo medžio idėją. 

Šventieji medžiai atlieka ir įcentrinančią funkciją. Pretorijus aprašo Nadruvoje matęs prie šventu 
laikomo medžio besimeldžiantį žmogų; pasirodė, kad jis atvykęs iš Žemaitijos melstis dėl savo vai- 
kaičio sveikatos, o prie to medžio jį pasiuntęs žemaičių žynys (jį Pretorijus pagal prūsišką pavyzdį 
vadina Weydeluttin, t. y. tarsi vaidilučiu, LPG 527-528). Pasirodo, kad prie tokių medžių melstis atvyksta 
žmonės iš santykiškai tolimų apylinkių, o šiuo atveju galima prisiminti ir „vidury miškelio“ augantį ir 
tą šventąjį miškelį įcentrinantį ąžuolą, ir J. Dlugošo minėtus religinius susibūrimus miškeliuose. Apie 
tokius įcentrinimus netrukus dar kalbėsime, kol kas pažymėdami, jog šventieji medžiai kulte atlieka tą 
pačią ašies funkciją kaip ir kosmogonijoje. Taigi sakralūs medžiai gali būti laikomi kosmogoninio me- 
džio įsidabartinimu. Todėl ir kultiniai veiksmai palei šventąjį medį yra paprasčiausiai logiški: čia yra 
centras, čia dievai lengviausiai pasiekiami. Kad šios išvados atitinka senąsias kulto realijas, matysime 
kitame poskyryje. 


2 Ežeras ant milžino delno. Lietuvių liaudies padavimai / Sudarė N. Vėlius. V.. 1995, p. 172. 

Politinė medžio funkcija 


Kad ir kaip mums būtų keista, šventi medžiai ar šventos giraitės turėjo ne tik religinę, bet ir ideologinę, 
politinę reikšmę. Prisiminkime Jeronimo medkirtystę - ji vis dėlto jam atsirūgo: 


Būrys moterų raudodamos ir aimanuodamos atėjo pas Vytautą pasiskųsti dėl iškirsto 
švento miškelio ir atimtos iš dievų buveinės, kurioje jos paprastai visada melsdavusios 
dievą sulaikyti lietų arba saulę, o dabar nebežinančios, kur reikėsią ieškoti dievo, iš kurio 
atimtas būstas. Esą dar keletas mažesnių miškelių, kur jos galėtų garbinti dievus, bet ir 
juos Jeronimas norįs sunaikinti. Įvesdamas naujas apeigas, jis griaunąs tėvų papročius. 
Todėl jos prašančios ir maldaujančios, kad nebūtų leista naikinti protėvių tikėjimo vietų ir 
apeigų. Moterims pritarė vyrai, sakydami negalį pakęsti naujo tikėjimo ir geriau sutinką 
palikti tėvynę ir namus, negu atsižadėti iš protėvių paveldėto tikėjimo. Sujaudintas šio 
įvykio ir bijodamas žmonių maišto, Vytautas nusprendė, jog geriau tegu liaudis nusigręžia 
nuo Kristaus negu nuo jo. Ir, atšaukęs raštus, duotus provincijų valdytojams, kad klausytų 
Jeronimo, įsakė jam palikti šalį. (BRMŠ I 592, 595-596) 


Taigi - Lietuvos valdovas krikštui, matyt, neprieštaravo, bet, suerzinęs valdinius šventų giraičių kir- 
timas, suerzino ir jį patį". Vėliau Lietuvoje tokių medkirtiško subtilumo pokštų niekas nebekrėtė, - 
žinoma, būdavo padejuojama dėl pagonybės reliktų provincijoje, bet jų naikinti valdovai nesiruošė - 
tai tiesiog neapsimokėjo politiškai. 1547 m. Žygimantas Augustas laiške lenkų kancleriui Samueliui 
Maciejovskiui rašė: 


Krikščionių tikėjimas tačiau mūsų D. L. Kunigaikštystėje yra tik naujas diegynas: už Vil- 
niaus miesto, ypatingai tačiau Žemaičiuose, neminint kitų„prietarų, paprastoji ir tamsioji 
liaudis kaip dievus garbina miškus, ąžuolus, liepas, upes, akmenis ir pagaliau gyvates, ir 
tiems [daiktams] viešai ir pas save [namie] gyvulius ir aukas atnašauja.*? 


Žinoma, nors ir skųsdamasis tokia padėtimi, Žygimantas neprisiima jokių įsipareigojimų ir visiškai 
netrykšta noru tuos prietarus išrauti. Status guo politiniu požiūriu visada yra geriau, nei nežinoma ir 


* Reikia turėti omenyje, kad tarp tų „suerzintų valdinių“ pirmosios — moterys. kurios ir tapo Jeronimo nesėkmės priežastimi. 
Įdomu, kad būtent jos (o gal - taip pat ir jos) kreipiasi į dievybę, melsdamos žemdirbystei palankesnių gamtos sąlygų. Čia 
matome, jog lietuvių moterys religiškai, rodos, nebuvo diskriminuojamos, ir kai kuriose apeigose jų vaidmuo buvo ypač žymus. 
Bent jau moterys galėjo rengti „peticijas“. daryti įtaką vyrams ir pačiam Vytautui, praktiškai šantažuodamos politinių neramumų 
galimybę. Manyčiau. šiandieninė ir labai nesenų laikų politinė-religinė situacija atspindi tas pačias realijas - moterys Lietuvoje ir 
dabar yra aktyvios religiškai bei politiškai ir būtent jos labiau nei vyrai linksta į religinį-politinį fundamentalizmą. 

3 Įvinskis Z. Senasis lietuvių tikėjimas // Ivinskis Z. Rinktiniai raštai. Roma. 1986. t. 2, p. 402. 

neprognozuojama padėtis įsivėlus į religinės padėties taisymus. Matyt, panašiai Lietuvoje mąstyta ir 
XV amžiuje bei XVI a. pirmoje pusėje (beje, Vytauto ir moterų precedentas čia galėjo turėti įtakos), 
nes christianizacija, iš esmės terėpusi miestus, provincijon nebuvo pernelyg plečiama. O provincija, 
atrodo, prasidėjo jau „už Vilniaus miesto“ sienų, ką jau kalbėti apie labiau nutolusias teritorijas. 

Kaip pažymi Zenonas Ivinskis, lietuvių, o ypač žemaičių, dvasinis pasaulis dar ilgą laiką buvo pa- 
gonybės apgaubtas, o iš šaltinių 


neabejotinai galima nustatyti, kad pirmasis Žemaičių krikštas (1413-1417 m.) gyventojų 
mases menkai tepalietė. Iš viešojo gyvenimo šiek tiek pasitraukusi pagonybė tvirtai laikė- 
si kaime. Smūgį jai sudavė XVI amž. gale ir XVII amž. pradžioje Žemaičių vysk. Merkelis 
Giedraitis ir uolūs pastoracijos darbininkai jėzuitai. Jų pastangos buvo tokios didelės, kad 
galima kalbėti apie antrąją Žemaičių christianizaciją.?! 


Taigi galime pažymėti: medžiai ar miškeliai senojoje tradicijoje buvo tikrai reikšmingas kulto sistemos dė- 
muo, išsilaikęs labai ilgai. Vykstant gilesnei Lietuvos christianizacijai, ryškesnės ar išoriškai pastebimes- 
nės apeigos nunyko, bet XIX-XX amžių etnografinė medžiaga, ypač susijusi su kalendorinėmis šventėmis 
bei tautosaka, rodo, kad medžių sakralumo pajauta lietuvių mentalitete neišnyko, tik arba pasislinko į 
periferiją, t. y. į sakmes ar privačius burtus, magines apeigas, arba susiliejo su krikščioniškais dalykais. 

Toks ilgas ir stiprus medžio mitologemos funkcionavimas, be abejo, turėjo gilias šaknis. Dabar 
pamėginsime kiek pasiaiškinti, kokią religinę svarbą senojoje religinėje sistemoje galėjo turėti medis 
ir kaip konkrečiai jis funkcionavo. 


Mediacinė medžio funkcija 


Jeronimo Prahiškio liudijime tarsi numanoma, kad medis yra dievybės gyvenamoji vieta arba vieta, 
kur ji apsireiškia. Tokią sampratą patvirtina Simono Grunau sudarytoje Prūsijos kronikoje pateiktas pa- 
grindinėje prūsų šventvietėje Rikojote augusio ąžuolo aprašymas. 

Pasak Grunau, tas ąžuolas buvęs 6 uolekčių storio, jis buvo galingas ir aukštas, žaliavo žiemą ir 
vasarą, war stetis grin, winter und sommer, jo lapija buvo tokia vešli, kad pro ją neprasiskverbdavo lietus. 
Aplink ąžuolą buvo ištempti audeklai, už kurių tegalėjo įeiti krivis kirvaitis ir vyriausieji vaidelotai. 
Ąžuole stovėjo trijų prūsų dievų stabai - Patolo, Perkūno, Patrimpo. Palei jį nuolat degė šventoji ugnis, 
kurstoma ąžuolinėmis malkomis**, 


* Ten pat, p. 405. 
32 Simons Grunaus Preussische Chronik // Hrsg. M. Perlbach. Leipzig. 1875, Bd. 1. p. 78. 

Ąžuolą kaip aukojimo vietą Grunau mini ir kitur - ties ąžuolu (bet kokiu) buvo galima aukoti su- 
dievintiems prūsų didvyriams Bruteniui ir Vaidevučiui. Heiligenbeil vietovėje buvo dievui Curche skirta 
šventvietė, kurioje taip pat augo ąžuolas, palei kurį degė šventoji ugnis ir buvo aukojama??. Brutenis su 
Vaidevučiu dievų garbei pasiaukoja, susidegindami prieš šventąjį Rikojoto ąžuolą. 

Matome, kad šiame pasakojime ąžuolui skirta centrinė vieta: jis auga šventvietėse, palei jį dega 
šventoji ugnis, ir „jame“ stovi dievų stabai. Taigi prūsiškoji medžiaga čia iš dalies sutampa su lietuviš- 
kąja: ąžuolas yra centre (giraitės ar šventvietės), ir „jame gyvena“ (ar „miškelyje gyvena“) dievai ar 
konkreti dievybė. Matyt, kokie nors ypatingi medžiai buvo „šventi savaime“, arba juose apsigyvendavo 
dievai, pasirinkę konkrečius medžius dėl savų sumetimų - žmonėms tereikėdavo aukoti ties jais. Labai 
įdomų „vieno žemaičio“ liudijimą matome Pretorijaus tekste; nors tai ir vėlyvas šaltinis, tam tikrą 
tradiciją jis, matyt, atspindi. 

Pasak Pretorijaus ir jo informatoriaus, kai žynys (Weidullis) surasdavo tinkamą vietą ar medį, jis 
turėdavo pasninkauti tris dienas ir tris naktis ir šaukti savąjį dievą, idant jis įžengtų į medį, suteiktų 
jam (medžiui) šlovę, kad žmonės per tą medį galėtų kreiptis į dievą pagalbos. Po pasninko ir maldų die- 
vas nusileidžia į medį ir apsireiškia stipriu ošimu bei kraupiu murmesiu šakose. Bet jeigu iki trečiosios 
dienos taip neatsitinka, žynys turi pasitraukti ir po kurio laiko - šįsyk dviejų dienų pasninko - grįžti 
vėl. Jei ir dabar dievas nenužengia medin, žynys privalo iki kraujo susidraskyti krūtinę; jeigu ir tai ne- 
padeda, jis turi atnešti savo vaiko kraujo ir apšlakstyti juo medį - tada dievas paprastai ateina; po viso 
to keliama šventė bei aukojama (LPG 530). 

Erazmas Stela (tiesa, menkai patikimas autorius) pateikia ir kitų šaltinių patvirtinamą žinią, Pasak 
jo, prūsai tikėję, jog medžiuose, ypač ąžuoluose, gyvena dievai, ir ąžuolų ošime išgirsdavę jų atsakus: 
Praecellentes arbores, ut robora, guercus deos inhabitare dixerunt, ex guibus sciscitantibus responsa reddi audie- 
bantur (LPG 182). Jau nesyk mūsų pasitelktas Pretorijus teigia, jog senovėje krivis klausydavęs ąžuolo 
ošimo ir išgirsdavęs tam tikrus žodžius (LPG 423). 

Grunau užsimena apie ženklus, kuriuos dievai siunčia prūsams ypatingomis akimirkomis: kartais 
tai žaibai, perkūnija. Tačiau kitais atvejais ne visada aišku, apie kokius ženklus kalbama. Vis dėlto Bru- 
tenis, prieš išrenkamas kriviu kirvaičiu, pasižada būsiąs prūsų pasiuntiniu pas jų dievus ir, ką išgirsiąs, 
persakysiąs žmonėms: wos ich von in werde horen und ich is sogen wil, und wist . T. y. Brutenis kalba apie 
girdėjimą. Galimas dalykas, toks „girdėjimas“ sietas ir su šventuoju ąžuolu. 

Čia galime prisiminti vieną „tiesioginės kalbos“ pavyzdį, tiesa, iš lyvių tradicijos. Henrikas Latvis 
perteikia tokius anoniminio lyvio žodžius: „Aš mačiau lyvių dievą, kuris pranašavo ateitį. Iš medžio 
išaugo dievo vaizdas nuo krūtinės iki galvos, ir dievas man sakė: rytoj rytą ateis lettonų kariuomenė“'*. 
Tačiau tokie „tiesioginiai“ dievų bylojimai yra greičiau retas dalykas. Labiau įtikėtina, kad krivis kir- 


33 Ten pat, p. 94-96. 
* Simons Grunaus Preussische Chronik // Hrsg. M. Perlbach. Leipzig. 1875, Bd. 1. p. 62-63. 
3 Henrikas Latvis, Hermanas Vartbergė. Livonijos kronikos / Iš lot. k. vertė J. Jurginis. V., 1991, p. 49. 

vaitis dievų valią patirdavo iš tam tikrų ženklų, kurių tarpininkai, beje, galėjo būti ir šventieji medžiai. 
Ąžuolo, arba „šventojo medžio“, artumas yra tiesiog būtina sąlyga dievų valiai patirti. Apie legendinę 
vaidilutę milžinę Pogezaną tradicija sako esą ji gyvenusi ąžuolų giraitėje ir šokdavusi su dievais; jos 
žodžiai būdavo laikomi dievų žodžiais (LPG 194). 

Taigi kultinė medžių funkcija dabar kiek pasipildo: matome, jog ypatingi, šventi medžiai yra arba 
dievų gyvenamoji vieta, arba vieta, kur tie dievai apsireiškia. Vienaip ar kitaip tai buvo reikšmingi 
ir svarbūs senojo kulto elementai, atliekantys mediacinę, tarpininkavimo, funkciją. Akivaizdu, kad, 
priešingai nei samprotavo pozityvistinių metodologijų atstovai, baltai „negarbino“ medžių dėl jų pa- 
čių - tiesiog „per medžius“ apsireikšdavo dievai. Medžiai buvo žmonių ir dievų susitikimų, pasima- 
tymų vietos, o ne kulto objektai. Kaip ir kalnai, kalvos, piliakalniai, taip ir medžiai savo sakralumą 
galėjo įgyti būtent dėl pirmapradžio, kosmogoninio artumo dievams, dėl kurio jie tapo kosmogoniniu 
precedentu paremtais kultiniais retiginiais precedentais. Ir - kaip įprasta kosmogoniniais atvejais - 
kultą bei religinį gyvenimą įcentrinančiais veiksniais. 


Įcentrinančioji medžio funkcija 


S. Grunau pateikta medžiaga rodo, jog Rikojoto šventvietė tapo religiniu Prūsijos ir aplinkinių teri- 
torijų centru, į kurį keliauta tarsi piligrimystėn. Panašiai Romovę įcentrina Petras Dusburgietis (plg. 
„šios klastingos tautos [gyvenamų žemių] viduryje - Nadruvoje - buvo vieta, kurią vadino Romuva“, 
BRMŠ I 333-334, 344). Tokių pačių „centro“ atspindžių matome ir kituose užsiminimuose apie se- 
nąsias kulto vietas - pasak J. Dlugošo, „iš viso krašto“ būdavo renkamasi į miškeliuose švenčiamas 
religines šventes, Pretorijus mini asmenį, atvykusį iš Žemaitijos Nadruvon pasimelsti prie šventojo 
medžio (ši aplinkybė, matyt, liudija, jog tokios religinės kelionės „šventųjų medžių link“ siejo tikrai 
nutolusias baltų pasaulio erdves). 

Apskritai visos šventosios vietos (ar bent jau dauguma jų) turėjo kokių nors sąsajų su medžiu. 
Pretorijus, aprašinėdamas dar jo laikais „tebeveikusią“ šventvietę palei Šyšą, mini ten augusį ąžuolą 
(LPG 539-540). Prie tokių su medžiais susijusių šventviečių paprastai vykstama, keliaujama - o religinė 
kelionė visada yra kelionė lig centro, lig pradmenų (plg. piligrimystes Romon ar į Šventąją žemę krikš- 
čionybės tradicijoje). Medžio (taigi ir religiškai eksplikuotų šventų giraičių) pradmeniškumą tikriau- 
siai pagrindžia kosmogoniniai vaizdiniai. Beje, tokią „centruotę“ paprastai turi ne tik ypač nuaugę 
ar didžiuliai medžiai, bet ir medžių rūšys, todėl ąžuolas šventviečių aprašymuose aptinkamas bene 
dažniausiai. 

Ideologinė medžio funkcija 


Lietuvos metraščio duomenimis, legendinių valdovų dinastijos atstovų laidojimo vietose būdavo statomi 
stabai. Šiems supuvus, toliau būdavo gerbiami jų vietoje išaugę medžiai; atrodo, tokius medžius gar- 
bindavo konkrečios apylinkės gyventojai. Tarkim, didysis kunigaikštis Kukovaitis savo motiną Pajautą 
palaidojo ant Žaslių ežero kranto, pastatė ten jos stabą, kuriam supuvus apylinkių gyventojai garbino 
ten išaugusias liepas““. Taigi medžiai galėjo įeiti ir į valdančiosios dinastijos kulto (nekrokulto) siste- 
mą. Medis, augęs šventvietėje (dažniausiai ąžuolas), tapdavo orientacijos ašimi tam tikros teritorijos 
gyventojams. Tokią pačią funkciją atlikdavo ir šventos giraitės. 

Tačiau ypač mūsų požiūriu reikšminga Norberto Vėliaus teorija, teigianti, jog baltų pasaulis aps- 
kritai buvo orientuojamas pagal Pasaulio medžio provaizdį. Pasak Vėliaus, „geografiškai susiklostęs 
trinariškumas - būdingiausias baltų pasaulėžiūros ir socialinės diferenciacijos bruožas“. Baltų te- 
ritorijose galima įžvelgti tarsi „paguldyto medžio“ atvaizdą. šaknimis jis remtųsi į Vakarus, Prūsiją, 
šakomis apimtų Aukštaitiją ir apskritai rytines baltų teritorijas, kamienas, arba vidurys, būtų tarsi 
pereinamoji, vidurinė trinarės struktūros dalis. 

Kaip apibendrindamas teigia N. Vėlius, „vakarinis baltų arealas yra susijęs su daugelio svarbiau- 
siųjų priešpriešų (žemai-aukštai, požemis-dangus, vanduo-ugnis, juodas-baltas, senas-jaunas ir kitų) kai- 
riaisiais poliais, rytinis - su dešiniaisiais. Vakarų arealo mitologijoje į pirmą vietą iškeliamas požemio 
dievas, vidurio - žemės, o rytų - dangaus dievai. Vakarų arealo mitologijoje, tautosakoje, visoje mi- 
tinėje poetinėje pasaulėžiūroje dominuoja tie gyvūnai, medžiai ir augalai, kurie siejami su požemio, 
vidurio - su žemės, o rytų - su dangaus sfera“. 

Toliau pabrėžiama, jog „vakarų arealas senovės baltų pasaulėžiūroje tarsi reprezentavo pasaulio 
medžio šaknų (kelmo) sferą, vidurio - kamieno, o rytų - šakų, viršūnės. Nereikia manyti, kad baltai 
pasaulio medį įsivaizdavo paguldytą ant viso savo gyvenamojo ploto; įvairūs atskirų arealų kultūros 
reiškiniai čia tik dėsniškai buvo susieti su skirtingomis pasaulio įnodelio, kuris dažniausiai buvo reiš- 
kiamas pasaulio medžio įvaizdžiu, sferomis. Tai (...) iš dalies yra atitinkamai susiklosčiusio socialinio 
jų gyvenimo atspindys““. Todėl rytų areale vyravo karių luomas, vidurio - žemdirbių ir vakarų are- 
ale - žyniai“. Dar daugiau - mitologiniai dalykai koreliuoja ne tik su socialiniais, bet ir ūkiniais. Vė- 
lius teigia, jog „sprendžiant iš mitinės pasaulėžiūros, vakarų areale šalia žynių turėjo gyventi nemaža 
žmonių, sau duoną pelniusių iš požemių ir vandens. Tokių žmonių kategorijai galėjo priklausyti žvejai, 


„ |) o). 


žemės gelmių gauto spalvoto metalo apdirbimu. Iš kultūrinių augalų čia daugiau turėjo būti auginami 


36 BRMŠ II, p. 372, 379. 

37 Vėlius N. Senovės baltų pasaulėžiūra. Struktūros bruožai. V., 1983, p. 266. 
38 Ten pat. p. 198. 

3 Ten pat, p. 216-244 ir kt. 

šakniavaisiai, o iš gyvulių - kiaulės. Rytų areale populiaresnė turėjo būti medžioklė, iš kultūrinių au- 
galų daugiausia turėjo būti auginami rugiai, iš gyvulių - stambieji raguočiai ir avys, nes šiuos augalus 
ir gyvulius linkstama priskirti dangaus dievams. O vidurio areale (...) gyvulininkystė turėjo būti labiau 
paplitusi negu žemdirbystė, iš kultūrinių augalų daugiau buvo auginama miežių, avižų ir ankštinių 
javų, iš gyvulių - arklių ir ožkų““", 

Tad pastebime, jog medis kaip religinis kulto reikšmuo, atspindintis kosmogoninius archetipus, 
tuo savo funkcijų iki galo neatskleidžia. Kaip modelis, archetipas, provaizdis, jis įsiveržia ir į sociali- 
nį gyvenimą, pagal jį modeliuojama ir ūkinė sankloda (ar bent jau leidžiasi pagal jį apskaičiuojama). 
Medis šventvietėse, šventos giraitės ir kitokie „amžinojo medžio“ „provaizdiški“ įsiveržimai į religinį, 
socialinį, politinį gyvenimą liudija, kad tie autoriai, kurie lietuviams priskiria „gamtos kultą“ ar šiek 
tiek keistą „medžių garbinimą“, stipriai prasilenkia su realijomis. Medis buvo provaizdis, mediatorius, 
dievų ir žmonių bendrystės priemdnė ir t. t., bet jokiu būdu ne kulto objektas. Žmogus, gyvendamas 
„medžio artumoje“ ar veikdamas pagal „medžio provaizdį“, paprasčiausiai įsikurdavo tikriausioje rea- 
lybėje, tai yra - sakralybės erdvėje. 





* Ten pat, p. 244. 





IV. 3, UGNIES FUNKCIJOS 


Kosmogoninė funkcija 
Labai įdomios kalėdinės dainos, kuriose kalbama apie žydinčią „grūšelę“; ši grūšelė neabejotinai turi pir- 
mapradžio Kosminio medžio reikšmę, tad joje ar po ja besidedantys „dyvai“ mums labai svarbūs. Plg.: 
Viduje lauko grūšelė žydi, 
Alelium kalėda, grūšelė žydi. 


Tona grūšelėn žvakelė degė, 
Alelium kalėda, žvakelė degė. 


Ai, ir iškrito trys kibirkštėlės, 
Alelium kalėda, trys kibirkštėlės. 

Oi, ir pasdarė dideli dyvai, 
Alelium kalėda, dideli dyvai, 


Dideli dyvai - marios mėlynos, 
Alelium kalėda, marios mėlynos. 


Tose mariose luotelis plūko, 
Alelium kalėda, luotelis plūko. (LT 1 208) 


Tokių kalėdinių dainų, užsimenančių apie krintančias iš grūšelės kibirkštėles, yra ir daugiau (Kal 29, 
340). Iš grūšelės gali iškristi trys kibirkštėlės (LTR 628/1101, 1434/2) arba viena (LTR 433/75). Kitais 
atvejais po grūšele tiesiog gali būti kūrenama ugnis: 


Vidure dvara, kalėda! 
Stovi grūšali, kalėda! 

Po tū grūšali, kalėda! 
Sesula vaikščioja, kalėda! 
Žagarėlius rinka, kalėda! 
Ir ugnely kūri, kalėda!“ 


Arba ugnis kuriama tiesiog dvaruose: 


Voi, ant dvarų, an didziųjų, lelumai, 
Ugnele kurta, lelumai.“ 


Tiesą sakant, ugnis kalendorinėse dainose nėra tokia dažna kaip, tarkim, visiškai „centro funkciją“ 
uzurpuojantys medžiai ar kalnai, bet nekyla abejonės, kad jos reikšmė labai svarbi. Galų gale - išjos at- 
siranda vandenys, kosmogonijoje labai svarbus reikšmuo. O cituotoje dainoje apskritai matome „kulti- 
nę situaciją“: mergelė renka žagarėlius ir po medžiu kūrena ugnelę - tai tiesiog klasikinė užuomina apie 
mergelių, vaidilučių, kūrentą ugnį; šventoji ugnis, kaip galėjome pastebėti, nesyk degdavo šventvietė- 
se palei šventuosius medžius (Rikojoto trijų dievų šventvietėje, Kurko šventvietėje - palei ąžuolus, ką 
kalbėti jau apie ugnies kūrenimą šventose giraitėse). 

Grįžtant prie ugnies reikšmės kosmogonijoje, pastebėtina, kad ją patvirtina ir lyginamosios religi- 
jotyros duomenys. Orfikų himne Eteriui (ypač subtili penktoji stichija, iš kurios sudaryti dievų kūnai) 


41 Laurinkienė N. Mito atšvaitai lietuvių kalendorinėse dainose. V., 1990, p. 95. 
*2 Ten pat, p. 95. 

jis vadinamas „gyvasties kibirkštimi“ (V, 3)“. Iš „karščio“ vaizdinio Rigveda kildina netgi „Kažką Vie- 
no“, pirmapradę neįvardijamą esybę (Rg. X 129, 2, 3)“. Apie kosminį karštį kitame himne sakoma, kad 
iš jo gimė naktis ir vilnijantis vandenynas (Rg. X 190, 1)“. Įsidėmėtina paralelė su lietuvių „mariomis“, 
atsiradusiomis būtent iš „kibirkštėlės“: Rigvedoje vilnijantis vandenynas irgi atsiranda iš „karščio“. 
Beje, čia galima samprotauti, ar ne dėl panašių priežasčių lietuvių sąvoka „kūrimas“ susijusi su „įdegi- 
mo“, „įžiebimo“ reikšme. 

Jeigu jau leistumėmės į samprotavimus, galėtume prisiminti ir šiandieninio kalėdinio naujametinio 
ciklo reikšmenis - be abejo, omenyje turima Kalėdų eglutė. Ant jos irgi dega žvakelės (tai pirmapradžio 
medžio ir ugnies kosmogoninės sąsajos). Po eglute aptinkamos dovanos (priskiriamos šiais laikais jau 
karikatūrinei esybei Seneliui Šalčiui, Santa Klausui ir pan.) reiškia tiesiog transcendencijos, anapusybės 
dovanas, teikiamas per kažkokį mediatorių ir aptinkamas po „kosmogoniniu“ medžiu. Lietuvių dainos, 
mininčios ant grūšelės degančias žvakeles, be abejo, yra senesnės už tik paskutiniais dešimtmečiais (ar 
bent jau šiame šimtmetyje) atsiradusį iš miestų kultūros žvakučių deginimo ant eglutės paprotį. Tai nie- 
ko keista, nes medžio ir ugnies sąsaja yra labai archajiška ir bent jau indoeuropietiškoje mitologijoje ti- 
krai stipri. Būtent senieji indoeuropietiški mitologiniai turiniai ir nulėmė šiandieninės Kalėdų eglutės - 
su ištisu nuosavos mitologijos kompleksu, iš dalies „ugniniu“ - funkcionavimą. Mūsų požiūriu šiuosyk 
svarbu, kad medžio ir ugnies sąsaja kosmogoninio mito reaktualizacijoje gyva ir šiandien. 

Grįžtant prie ugnies reikšmės pasaulio kūrimo vyksmuose, prisimintinos lietuvių etiologinės sak- 
mės apie angelų ir velnių atsiradimą. Dievas, kurdamas pasaulį, paliepia velniui nerti vandenų gelmėn; 
iš jo atneštų žemių Dievas sukuria sausumą, o iš akmenukų „pritrina“ angelų (SŠLS 117-118)“ arba, - 
tai ypač įdomu, - juos išskelia, laikydamas rankoje titnagą ir skiltuvą, ir kiek kibirkščių išlekia, tiek 
stojasi angelų (BLV 280). Taigi „kibirkštys“ kuriant pasaulį yra labai svarbios, ir jų pasirodymas dainose 
tikrai neatsitiktinis. 


“ 
Kultinė ugnies funkcija 


Bene pirmasis kultinę ugnies reikšmę pamini arabų keliautojas Idrisijus apie 1154 m. sudarytame Pa- 
saulio klimato aprašyme; pasak Idrisijaus, Madsūna miesto gyventojai garbina ugnį (BRMŠ 1 198-199) - 
galimas dalykas, tasai „miestas“ buvo Lietuvos ar baltų teritorijose. Pasak Petro Dusburgiečio, prūsai 
garbinę „negęstančiąją ugnį“ (BRMŠ I 334, 344). Mikalojus iš Jerošino, apskritai linkęs kartoti Dusbur- 


43 AHTHYHbIe FMMHBI / CocT. A. A. Taxo-ToAK. Mockaa, 1972, p. 185. 

4 PurseAa: VA36paHHeIe FHMHbI / [Mep. T. A. Enn3apenkoBoh. MockBa, 1972. 

45 Ten pat. 

46 Vėlius N. Chtoniškasis lietuvių mitologijos pasaulis. Folklorinio velnio analizė. V., 1987, p. 117. 

giečio informaciją, šioje vietoje priduria, kad „šventikas Romuvos negęstančiąją ugnį be paliovos kūre- 
no“ (359, 369), - vis dėlto tai gali būti poetinė išmonė, nes vargu ar autoritetingos ir centralizuojančios 
šventvietės vyriausiajam žyniui teko pačiam ją kurstyti; jam kas nors vis viena turėjo pagelbėti. Žino- 
ma, gal ši informacija ir suprastina pažodžiui, nes gal tik vienam Kriviui buvo leista dėti malkas - bet 
tai jau veikiau panašu į katorgą. 

Mūsų samprotavimams svarbu tai, kad Romovėje, arba Rikojote, kaip jau matėme iš kitų šaltinių, 
ugnis buvo deginama priešais ąžuolą, taigi aptinkame nesyk pasikartojančią ugnies ir medžio (daž- 
niausiai ąžuolo) sąsają. 1435 m. M. Lasockis rašė, jog lietuviai „laikė visados nepaliaujamai degančią 
ugnį, kurią taip pat garbino“ (BRMŠ I 533-534; 537). Vis dėlto tas „ugnies garbinimo“ štampas kitoje 
vietoje, pačiam Lasockiui nepastebint, visiškai paneigiamas viename ir tame pačiame sakinyje - bū- 
tent tada, kai jis, pasakodamas apie Lietuvos krikštą, džiaugdamasis pastebi: 

“ 
toje vietoje, kur pagonys garbino amžinąją ugnį, [Jogaila] pastatė bažnyčią, kurioje be per- 
stojo dieną ir naktį garsiai buvo giedamos Dievą šlovinančios giesmės, ir panašiai kaip toji 
ugnis jų dievų garbei nuolatos degė, taip be pertraukos buvo giedami pašlovinimai Dievo 
garbei (BRMŠ I 535, 538). 


Tad kyla nuoseklus klausimas: ar pagonys garbino amžinąją ir negęstančiąją ugnį, ar ji degė „jų dievų 
garbei“? O tarp šių dviejų teiginių - didžiulis skirtumas. Atrodo, kad Lasockis, uolus klero ir jo men- 
taliteto atstovas (jis buvo Krokuvos katedros dekanas), tame pačiame sakinyje pateikė ir ideologinę, 
biblinę ir apskritai krikščionišką formuluotę, pagal kurią pagonys privalėjo garbinti padarus, užuot 
garbinę jų Kūrėją, ir autentišką informaciją, kurią pats galėjo būti girdėjęs. (Beje, Lasockis buvo ir Jo- 
gailos sekretorius, o Jogaila turėjo neblogai išmanyti lietuvių tikėjimus ir ritualus.') Galimas dalykas, 
su gauta iš Jogailos informacija susidursime ir toliau. 

Prisiminkime J. Dlugošą, aprašiusį, kaip „barbarai“ lietuviai gynė savo dievybes, o „svarbiausios 
iš jų buvo šios: ugnis, kurią laikė amžina ir kuri žynių kurstoma malkomis degė dieną naktį, miškai, 
kuriuos garbino ir laikė neliečiamais, ir gyvatės bei žalčiai, nes tikėjo juose gyvenant ir slypint dievus“ 
(BRMŠ I 551, 572). Šiame fragmente ugnis minima tarp „svarbiausiųjų dievybių“, todėl Jogaila, naikin- 
damas šiuos tris pagonybės stulpus, pradeda būtent nuo ugnies užgesinimo: 


karalius Vladislovas įsakė barbarų akivaizdoje užgesinti ugnį, kurią jie laikė amžina ir ku- 
rią sostinėje Vilniuje, šalies širdyje, prižiūrėjo ir rūpestingai malkomis kurstė žynys, jų 
kalba vadinamas Znicz (nuolankiai dievybę maldaujantiems ir norintiems sužinoti atei- 


* Prisiminkime kad ir Jogailos tėvo Algirdo laidotuves - pasak to paties Dlugošo, Algirdas „buvo sudegintas kartu su 
puikiausiu žirgu, uždengtu perlais ir brangakmeniais atausta gūnia. apvilktas aukso apvadais spindinčiu drabužiu“ etc. - 
BRMŠ I 556, 557. 

tį jis duodavo neva pačios dievybės jam pakuždėtus atsakymus). Karalius liepė išgriauti 
šventovę ir aukurą, kur jie atnašaudavo aukas, iškirsti ir nuniokoti girias bei miškelius, jų 
laikomus neliečiamais, ir, negana to, išžudyti ir išnaikinti gyvates bei žalčius, kurie kiek- 
vienuose namuose buvo laikomi tarsi dievai namų globėjai. (BRMŠ I 552, 572) 


Matome, kad Jogaila, be abejo, geriau susipažinęs su lietuvių tikėjimu nei jo palydovai ir bendražygiai 
užsieniečiai, pirmiausia lenkai, „išskyrė“ tris senosios lietuvių religijos atramas, centrus, kuriuos pir- 
miausia reikėjo sunaikinti įvedant krikščionybę. Pastebėkime - tai ne dievai, kurių garbinimą, šiaip ar 
taip, buvo galima „uždrausti“, ne kokios kitos pagoniškojo kulto realijos (pvz., mes žinome, kad būta 
šventųjų akmenų - bet apie jų skaldymą ar pan. krikšto metu dar neužsimenama, to imtasi daug vė- 
liau). Tai šventoji ugnis, šventosios giraitės, šventieji gyvūnai. 

Jogailos ir kitų krikštytojų taikinyje atsiduria ne pagoniškieji dievai, o mediatoriai, ir šitai norėčiau 
itin pabrėžti. Jogaila siekia sunaikinti ne „pagoniškus dievus“, bet tarpininkus tarp jų ir žmonių, o tai 
pirmiausia - ugnis, giraitės, žalčiai (kurie buvo tarsi „namų globėjai“, juose galėjo gyventi dievai; tą 
patį galima pasakyti ir apie giraites bei ugnį). Šventoji ugnis ar šventosios giraitės - suprantama, bet 
juk žalčiai iš pirmo žvilgsnio - tik vargšai gyvūnėliai, o jei jie ir laikomi namuose kaip kokie savotiški 
pailgi katinai, į tai, atrodo, buvo galima numoti ranka, bent jau pirmaisiais krikščionybės metais. Vis 
dėlto Jogaila pirmąjį smūgį kerta būtent mediatoriams, ir kerta neklysdamas, juk tai, kad jis savotiškai 
„pataikė“, liudija ir vėlyvieji šaltiniai, rodantys, kad ugnies, medžių, žalčių kulto reliktai išliko labai 
ilgai, beveik iki XVIII-XIX amžių, o užslėpta forma kai kurie reliktai prasiskverbė ir į XX amžių. 

Dar vienas įdomus faktas: Jogaila kerta trilypį smūgį, tarsi nuspėdamas XX a. teorijas apie trilypę 
indoeuropietiškų panteonų struktūrą arba kad ir minėtąją Vėliaus teoriją apie trinario Pasaulio me- 
džio modelio reikšmę baltų pasaulėžiūroje. Stebėdami Jogailos veiklą, galėtume spėti, kad ugnis, gi- 
raitės, žalčiai atitinka dangaus, žemės (ir tikriausiai atmosferos, oro), požemių (ar chtoniškąją) sferas. 
Naikindamas tris mediatorių grupes, Jogaila nukerta saitus, kurįe jungė lietuvius su dangaus, žemės ir 
požemių dievais bei galiomis. 

Tikrai verta dėmesio: Jogaila neįrodinėja, kad lietuviškų dievų nėra ar kad jie krikščioniškojo Die- 
vo atžvilgiu yra paprasčiausi demonai. Jis tiesiog puikiai išmano lietuvių religiją ir stengiasi jos išpaži- 
nėjus atkirsti nuo dievų, o tai įmanoma naikinant tarpininkus. 

J. Dlugošo informacija mums įdomi dar vienu aspektu. Jis rašo, kad Jogaila liepęs užgesinti amži- 
nąją ugnį, o po to - išgriauti aukurą, kuriame buvo deginamos aukos dievams. Vadinasi, šventoji ugnis ir 
aukojimo ugnis, bent jau Vilniaus religiniame centre, buvo skirtingi dalykai. Šventoji ugnis degė „amži- 
nai“ ir, ko gero, vien „dievų garbei“, todėl ją turėtume laikyti specifine kultine ugnimi. O „aukojimo“ 
ugnis, matyt, būdavo įkuriama kartkartėm, deginant tam tikrą auką (prisiminkime: Jogaila liepia už- 
gesinti amžinąją ugnį, bet išgriauti aukurą). Galimas dalykas, kad tokia amžinosios ir negęstančios bei 
aukojimo ugnies skirtis yra gana universali, bent jau baltiškoje terpėje. Petras Dusburgietis pasakoja, 

kad Krivis trečiąją karo grobio dalį sudegindavęs dievams kaip padėkos auką (BRMŠ I 334, 344-345), bet 
neužsimena, kad ji buvo deginama prūsų „garbintoje“ „negęstančioje ugnyje“. 

Dlugošo informacija apie Žemaičių krikštą (ir čia pagrindinis vaidmuo skiriamas Jogailai) mums 
vėlgi labai įdomi. Po dvidešimt šešerių metų karaliui vėl tenka užsiimti pagonybės, tik jau „žemaitiš- 
kos“, naikinimu, ir daugelis dalykų jo elgesyje pasikartoja. Šit Jogaila su savo palyda, subaręs žemaičius, 
kad jie tebeskendi „klaidatikystės prietaruose“, kai „visi lietuviai, tiek kunigaikščiai, tiek vadai, tiek 
ir paprastieji žmonės, išpažįsta vieną tikrąjį Dievą“ (beje, tokie argumentai galėjo „suveikti“ tik tuo 
atveju, jei žemaičiai bent jau širdies gilumoje būtų laikę save provincialais), „išgriovė stabmeldiškus 
aukurus, iškirto šventąsias girias ir atvyko prie labiausiai žemaičių garbinamos dievybės -- ugnies, ku- 
rią, be jokios abejonės, laikė švenčiausia ir amžina. Apeigų žyniams be perstojo kurstant malkomis, ji 
kūrenosi už Nevėžio upės pačioje aukščiausios kalvos viršūnėje. Karalius Vladislovas, prisiartinęs prie 
bokšto, kuriame kūrenosi ta ugnis Nį padegė, o ugnį išžarstė ir užgesino. Po to lenkų kareiviams liepė 
iškirsti miškus, kuriuos žemaičiai garbino kaip šventas savo dievų buveines“ (BRMŠ I 559-560, 580). 

Toliau J. Dlugošas pasakoja apie tikėjimus, susijusius su šventomis giraitėmis bei su jose gyvenan- 
čiais žvėrimis bei paukščiais, ir, žinoma, apie tų giraičių kirtimą. Taigi vėlei matome, jog kova su pa- 
gonybe Žemaitijoje vyksta pagal panašų modelį kaip ir Lietuvoje: kertamos šventos giraitės, gesinama 
amžinoji ugnis, o giraites kertant drauge išvaikomi ir ligi tol draustinio sąlygomis gyvenę „žvėrys ir 
paukščiai“. Vėl trilypis smūgis, vėl kertama tarpininkams. Taip pat galime pažymėti, kad „amžinoji 
ugnis“ dega tam tikruose religiniuose centruose ir nesutampa su aukurų ugnimi, aukojimo ugnimi, nes 
aukurai - griaunami, o amžinoji ugnis - gesinama. 

Vis dėlto Žemaitiją krikštijant pasirodo vienas iš „pagoniškų“ dievų (jo išnirimas krikšto epizode, 
t. y. labai įtemptoje religijų kaitos situacijoje, liudija, kad tai tikrai labai svarbus, „pagonybės“ esmę 
sutelkiantis ar simbolizuojantis dievas). Žinoma, tai Perkūnas. Dlugošas mini, kad žemaičiai, susirinkę 
į apeigas šventose giraitėse, „kiekvienas atnašaudavo ant savo aukuro aukas saviems pagoniškiems 
dievams, pirmiausia dievui, jų kalba vadinamam Perkūnu, tai yra griaustiniui, vildamiesi tokiomis iš- 
kilmėmis bei aukomis įsiteiksią dievams ir paspartinsią savo artimųjų dvasias“ (BRMŠS 560, 581). Taigi 
vėl matome aukurus, uždegamus kartkartėm, tad jau gana patikimai galime tarti, kad bent jau Lietu- 
voje ir Žemaitijoje „amžinoji ugnis“ ir „aukojimo“ ar „aukuro“ ugnis buvo skirtingi dalykai, vadinasi - 
mitologijos ir religijos tyrinėjimuose jas reikėtų skirti. 

Toliau, Dlugošo duomenimis, Jogaila įtikinėjo žemaičius krikščionybės pranašumu ir „siekė ati- 
traukti žemaičius nuo apakinusios juos akivaizdžios pagoniškos klaidatikystės, nuo netikrų dievų, kaip 
antai ugnies, Perkūno, miškų, žalčių, šventų miškelių, kuriuos jie garbino“ (BRMŠS I 561-562, 582). 

Akivaizdu, kad atsikartoja Lietuvos krikšto metu smogti kirčiai, tik šiuose pasakojimuose kaip vie- 
nas pagrindinių pagonybės simbolių ar atstovų iškyla Perkūnas. 

Lietuvos krikšto metu išvardijami kultiniai tarpininkai, tarsi pasitenkinama jų naikinimu, nelabai 
pabrėžiant, su kokiais dievais buvo palaikomas kultinis ryšys. Žemaičių krikšto metu, matyt, jau turint 

ketvirčio krikščionybės diegimo šimtmečio patirtį, greta tų pačių trijų mediatorių grupių paminimas 
ir Perkūnas, asmeninis dievas. Kyla įspūdis, kad jie tarpininkauja tarp žmonių ir Perkūno, kitaip jo 
pasirodymas čia nebūtų labai aiškus. Kita vertus, jau žinome, kad Jogaila krikšto metu taiko į lietuvių 
religijos centrus, o ne į periferiją, taigi kiltų įspūdis, kad Perkūnas tais laikais buvo centrinė panteono 
figūra - tiek svarbi, kad kiti dievai išvis nepaminimi, Beje, ir šimtmečiu vėliau Jonas Malecijus, per- 
teikdamas, atrodo, iš to paties Dlugošo perimtą žinią apie šventvietę prie Nevėžio, teigia, jog čia žyniai 
amžinąją ugnį kūreno savojo Perkūno garbei: perpetuus ignis a sacerdote conseruabatur in honorem ipsius 
Pargni (LPG 296). Malecijus čia priduria tai, ko Dlugošas tiesiogiai nepasakė (nors užsiminė), bet simp- 
tomiškas XVI a. autoriaus požiūris į ugnies kultą - jis tegali būt skirtas Perkūnui. 

Pikolominis, perteikdamas Jeronimo Prahiškio liudijimą apie Lietuvos krikštą, pamini „gentį, kuri gar- 
bino šventą ugnį ir vadino ją amžinąja. Žyniai žiūrėjo, kad šventykloje neužgestų ugnis“ (BRMŠ I 591, 594). 
Tai jau mums pažįstama informacija, drauge nurodanti, kad šventa ugnis turėjo savąjį kultinį personalą. 

Mūsų jau cituotasis Grunau, aprašydamas Rikojoto šventvietę, rašo, jog greta švento ąžuolo (ir 
priešais jame esantį Perkūno stabą) dieną ir naktį buvo kūrenama ugnis, kurstoma ąžuolinėmis malko- 
mis. Jei ji būtų užgesus, ją saugantis vaidelotas (waidlott) būtų turėjęs atsakyti savo galva. Joje būdavo 
deginamos aukos (LPG 196), Šiame fragmente matome „klasikinį“ ąžuolo ir ugnies ryšį šventvietėje, 
Pats krivis kirvaitis (priešingai, nei numanė Mikalojus Jerošinas), atrodo, šventos ugnies nekūreno - 
tai darydavo specialiai paskirtas (zugeeigent) šventikas, vaidelotas. Tikėtina, kad tokie šventikai (pasak 
Grunau, jų buvo „daug“ - viele Waidlotten, LPG 199) keisdavosi „pamainomis“. Tiesa, čia Grunau tarsi 
parodo, jog aukos Rikojote būdavo deginamos šventojoje ugnyje (Lietuvoje, atrodo, tai buvo daroma 
ant atskirų aukurų). Galbūt tai prūsų kulto ypatybė (tokią galimybę gal patvirtins kita medžiaga). 

Legendinė Grunau kronika mini dar vieną šventvietę, skirtą maisto ir gėrimo dievui Curche, buvu- 
sią Heiligenbeil vietovėje. Ten taip pat buvo dievo stabas, augo ąžuolas, prieš kurį degė ugnis; joje būda- 
vo deginamos aukos Kurkui. Tiesa, aukas jam buvo galima deginti ir ant akmens. Šią informaciją papil- 
do ir kitas Grunau teiginys - kad, legendiniams prūsų vadams Vąajdevučiui ir Bruteniui tapus dievais, 
jiems aukos būdavo deginamos priešais (bet kokį) ąžuolą (LPG 197-198). Taigi prūsai irgi turėjo šventą 
ugnį bei aukojimo ugnį - tik galima spėti, kad pagrindiniuose kulto centruose jodvi būdavo sutapati- 
namos (Lietuvoje, bent sprendžiant jau iš Dlugošo, jos buvo išskirtos, greta amžinosios ugnies stovėjo 
ir aukuras; tai, matyt, liudija, jog aukos, ko gero, degintos atskirai). Grunau aprašytose jo laikais (XVI a. 
pradžioje) vykusiose slaptose apeigose ožio mėsa kepta ant ąžuolo lapų (LPG 201) - taigi aukojimai jau 
siaurėja ir buitiškėja, bet išlieka ąžuolo ir ugnies jungtis. 

Pastebėtina ir tai, kad Grunau kronikoje susiduriame su jau iš lietuviškos medžiagos žinomu šven- 
tosios, amžinosios ugnies paskirties apibūdinimu. Pasak Grunau, Rikojote greta kirvaičio būta daug 
vaidilų ir vaidilių, kurie visi turėjo ganėtinai darbo, kaip auką dievams (ar gal: dievų šlovei) palaiky- 
dami ugnį: bey den kirwaiden zu Rickoyot viel waidler woren und waidlin, die alle arbeit genugk hetten in dem 
opphirn den gothirn dos feuer zu halten (LPG 201). 

Dabar tikrai dera prisiminti teiginius, jog krivis pats kūrenęs šventą ugnį, ir, matyt, su jais visiškai 
atsisveikinti. Juk toks amžinosios ugnies palaikymas, gulantis ant vieno žmogaus pečių, argi nebūtų jo 
pavertęs amžinai neišsimiegojusiu kūriku paranoiku, o ne religiniu autoritetu; galų gale kitiems ritu- 
alams atlikti ar religinėms tiesoms byloti jam tiesiog būtų nebelikę laiko. Grunau gan aiškiai sako, jog, 
palaikant šventąją ugnį, darbo užteko daugeliui vaidilų bei vaidilių, ir tai iš tikrųjų panėši į tiesą. 

Čia verta prisiminti ir Dlugošą, teigusį, jog lietuviai iki krikščionybės priėmimo „garbino šventąją 
ugnį (kurią klaidingai laikė amžina), o kartu ir griausmininką Jupiterį; šventąją ugnį prižiūrėjo mer- 
gelės, kaip Romoje vestalės, o jeigu nerūpestingai prižiūrėjo ir ugnis užgesdavo, jos atsakydavo savo 
galva“ (BRMŠ I 555, 576). Grunau liudijimas čia itin artimas Dlugošo informacijai. Rikojoto aplinkoje 
matome vaidiles, Lietuvoje šventąją ugnį kūrena mergelės (matyt, vaidilutės) ir „drauge su ugnimi“ 
garbinamas Perkūnas, kurį Dlugošas čia pagal interpretatio romana principą vadina Jupiteriu. Ir dar: 
amžinosios ugnies prižiūrėjimas ir Prūsijoje, ir Lietuvoje buvo gan subtilus reikalas, bent jau skirtas ne 
žioplinėtojams: užgesus ugniai, reikėdavo atsakyti savo gyvybe. 

Grunau, aprašydamas XVI a. pradžios prūsų tikėjimus, pabrėžia, kad čia žmonės laikė ugnį dievu, 
nes šioji praryja viską: sie glaubten, wie das feuer gott were, wen es alle dingk vorzertte (LPG 202). Čia gal 
neverta įžiūrėti senosios religijos atspindžių, tai tiesiog vienas iš „kaimo išminties“ perliukų, bet ma- 
tome, kad ugniai priskiriama ypatinga galia (kita vertus, ji iš tikrųjų ją turi). Bet Grunau pranešimas jau 
fiksuoja akimirką, kai kultinė tiek amžinoji, tiek aukojimo ugnis susilieja senosios religijos nuosmukio, 
destrukcijos vyksmuose. 

Amžinoji ugnis buvo užgesinta, ir senieji įvaizdžiai užslinko ant „buitinės“ ar „ūkinės“ ugnies 
(nors, galimas dalykas, šventumo požymių tokia namuose kūrenama ugnelė turėjo ir anksčiau, tik visų 
informatorių dėmesys krypo į kultinę ugnį). Sūduvių knygelėje (XVI a.) aprašomas jaunamartės atsi- 
sveikinimas su namų židinio ugnimi: Ohow mey myle svente panike!, ir toliau jaunoji sielojasi, kas dabar, 
jai išvykus, neš jai sausas malkeles ir pan. (LPG 254-255) Į namų židinio ugnį kreipiamasi kaip į šventą, 
ir tikėtina, kad tik tada, XVI amžiuje, atsiskleidžia sakralios kasdieninės ugnelės prasmės - ar jos tik 
dabar išryškėja. Mums įdomu, kad etnografinės medžiagos gausa rodo, jog būtent moterys rūpindavosi 
namų židinio ugnimi, šventąja Panike ar Gabija, o tai savo ruožtu byloja legendinę vaidilučių, palaikan- 
čių šventąją ugnį, tradiciją. 


Religinė, politinė ir ideologinė 
šventos ugnies funkcija 
Iš esmės apie tuos dalykus jau kalbėjome, dabar lieka sudėti kai kuriuos taškus, Ugnis, ypač negęstanti 


ar amžinoji, deganti „dievų garbei“, be didesnės abejonės, buvo žmonių ir dievų „susitikimo vieta“. Be 
to, amžinoji ugnis, matyt, turėjo ir savaiminę religinę reikšmę. Šventvietės, kuriose žyniai kurstė am- 

žinąją ugnį, tapdavo stipriais religiniais centrais (Vilniaus, Nevėžio, Rikojoto, galbūt ir Birutės kalno 
šventvietės). Tikėtina, kad tokių centrų link vykdavo daugiau ar mažiau kodifikuotos piligrimystės, ar 
jie bent jau būdavo kartkartėm „tiesiog“ aplankomi. 

Negęstančios ugnies nuolatinio palaikymo būtinybė lėmė ir tai, kad ją prižiūrėjo gana nemaža sa- 
kralinio luomo atstovų grupė. Galime kiek leistis į paprasčiausia logika paremtas spekuliacijas ir tarti, 
kad žyniai „budėtojai“ prie ugnies keitėsi kas parą, kas pusę paros ar kas trečdalį, bet vien dėl techni- 
nių priežasčių jiems reikėjo rūpintis ir malkomis, ir jų džiovinimu (S. Grunau teigimu, Rikojoto dievai 
reikalavo sausų malkų (LPG 199), nors, antra vertus, kurstant šventąją ugnį, drėgnų ar nepakankamai 
išdžiūvusių malkų metimas ugnin ir be tokio priminimo reiškia bent jau nevalyvumą dievų atžvilgiu), 
ir sandėliavimu, galų gale - tam tikrais statiniais, elementaria tvarka aplinkui, susikaupusių anglių, 
pelenų pašalinimu (reikia manyti, ritualinių) ir pan. Taigi darbo buvo, ir ne be reikalo Grunau teigia, 
kad žynių Rikojote buvo paprasčiausiai daug. 

Vadinasi, net jau techniniai dalykai reikalavo ne vieno žmogaus pajėgų. Todėl teiginys, kad krivis 
pats kurstė šventąją ugnį (t. y. ją pats vienas prižiūrėjo), yra visiškai neįtikėtinas. Kita vertus, galima 
manyti, kad rituališkai retkarčiais jis galėjo dėti malkas į šventąją ugnį - gerai įtaisytoje ugniavietėje, 
paruošus ganėtinai ir tinkamo kuro, turint puikią praktiką, galgi galėjo pakakti, tarkim, dviejų ar trijų 
„krovimų“ per parą. Bet vargu ar tai vyko nuolat; vyriausiasis žynys ugnį galėjo kurti, rituališkai įdė- 
damas jon pliauską ar kelias. Bet už nuolatinį jos liepsnojimą atsakė ne krivis - užgesus ugniai, pasak 
Grunau, savo galva turėdavo atsakyti už jos degimą atsakingas vaidelotas, pasak Dlugošo - ją kūrenu- 
sios „vestalės“. Be abejo, kažkokie niuansai mums dar nėra (ir negali būti) aiškūs“. 

Toliau mūsų loginės spekuliacijos veda štai kur: gana sudėtingas amžinosios ugnies palaikymo 
mechanizmas reikalavo ne tik gana didelės žynių grupės, bet ir toje grupėje egzistuojančios hierar- 
chijos. Privalėjo būti asmuo, kontroliuojantis visus šiuos procesus, „skirstantis pamainas“, derinantis 
aukojimus, galiausiai - sekantis religinių švenčių kaitą ar tiesiog kalendorių. Nuolat dūmuose ir mal- 
kose paskendęs, niekaip neišsimiegantis žynys paprasčiausiai ngbūtų sugebėjęs nustatyti atitinka- 
mos šventės datos. Vadinasi - jei pripažįstame negęstančios ugnies egzistavimą, turime pripažinti ir 
žynių hierarchiją (bent jau konkrečioje šventvietėje, kurioje būdavo kurstoma negęstanti ugnis). Kas 
nors turėjo organizuoti kultą, kas nors - atlikinėti ritualus, kas nors - užsiimti techniniais dalykais. 
Taigi žynių „buvo daug“. Kad šiam reikalui reikėjo būtent sakralinio luomo atstovų, įrodinėti turbūt 


* Teisybės dėlei reikėtų priminti vieną Dlugošo fragmentą: pasak jo. lietuviai. „iš priešų žemių sugrįžę kaip nugalėtojai su 
grobiu. iš krūvos malkų sukrovę laužą - 0 jį kraunant malkas mesdavo tik vienas žmogus, - šaunesnį ir įžymesnį belaisvį 
ten įmesdavo ir sudegindavo. manydami, kad, šitaip sudeginę bedievišką auką. numaldys savuosius dievus ir įsiteiks jiems“ 
(BRMŠ I 556, 576). Dlugošas vartoja žodį unusguisgue; greičiausiai reikštų, kad laužą krauna vienas iš karių, 0 ne žynys. Bet 
jeigu tai atlieka vienas žmogus. galima manyti, kad jis elgiasi pagal kažkokį „žynišką“ precedentą. tad aukojime galime įžvelgti 
vieno žmogaus deginamą auką. Šis fragmentas vis dėlto nesietinas su amžinosios ugnies kūrenimo ritualais. nes, viena vertus, 
čia kalbama apie auką. kuri sudeginama aukojimo ugnyje, o ne amžinojoje, be to, čia galbūt susiduriame su karo papročiu, 
galinčiu turėti visiškai savą specifiką. 

neverta, nes jau matėme ypatingą lietuvių ir prūsų pagarbą šventybei - prisilietusius, nulaužusius, 
tiesiog ne savo vieton patekusius pasauliečius dievai bausdavo. 

Dar toliau. Vieta, kurioje degė amžinoji ugnis, jau savaime turėjo būti „religiškai įdomi“ tiek 
paprastiems žemdirbiams, tiek karinei ar administracinei aristokratijai. Taigi žmonės tiesiog iš re- 
liginio smalsumo ar grynojo pamaldumo, aukomis nešini ar vedini, turėjo vykti į tokius religinius 
centrus, kartais - iš santykiškai nutolusių vietų. Tai reiškia, kad maldininkams bei jų aukoms priimti 
reikėjo tam tikro organizuotumo (gal tai ir nebuvo laikoma būtinu dalyku, bet jiems, ypač iš toliau - 
atvykusiems, reikėjo ir kur nors pernakvoti), ką jau kalbėti apie religinių ar religinių-kalendorinių 
švenčių dienas, kai į tokius centrus turėjo suplūsti - anų laikų supratimu - tiesiog minios, Tad reikėjo 
ir šiek tiek didesnio nei techniškai būtina kultinio personalo skaičiaus. Taigi apie tokias amžinosios 
ar negęstančios ugnies liepsnojimo vietas tiesiog privalėjo susiburti tikrai nemažas religinių asmenų 
(abiejų lyčių) būrys. Jie turėjo ku? nors gyventi... Vadinasi, religinis amžinosios ugnies centras buvo 
tiesiog pasmerktas išlaikyti ganėtinai didelę sakralinių asmenų grupę. Be to, toks centras jau savaime 
tampa „geografiniu tašku“, į kurį praminti pravažiuoti takai ar keliai ir kuriame nuolatos - ir inten- 
syviai - gyvenama. 

Dar toliau. Patys terminai „negęstanti ugnis“ ar „amžinoji ugnis“ reikštų, jog tame religiniame 
centre šventoji ugnis dega ilgą laiką. Taigi ilgą laiką funkcionuoja ir ją prižiūrinčių žynių grupė. Žmo- 
nės yra mirtingi. Hierarchai miršta, vidurinis kulto personalas - irgi... Bet centrai tebeegzistuoja. Va- 
dinasi, juose ruošiama pamaina. Jeigu ruošiama pamaina (tarkim, iš pašaukimą turinčių jaunuolių ar iš 
aristokratų, o gal ir pačių šventikų atžalų), - tikėtina, kad ji užsiima techniniais, buitiniais šventvietės 
dalykais, - ją reikia mokyti, perteikti jai ritualinį išmanymą, šventus tekstus, maldas ar magines tech- 
nikas, organizacinius įgūdžius ir t. t. 

Čia spekuliatyvius samprotavimus tenka nutraukti. Pamėginkime kol kas apsiriboti tokiais tezi- 
niais teiginiais: 

1) amžinosios ar negęstančios ugnies kultas Lietuvoje, Žemaitijoje ir Prūsijoje ganėtinai paliudytas; 

2) toks kultas neįmanomas be organizacinės (bent jau „vietose“) sakralinio luomo struktūros, 
hierarchijos, perimamumo ir paprasčiausiai gausos. Visi tie požymiai lemia amžinosios ugnies centro 
ir, žinoma, jo žynių autoritetą; 

3) toks kultas lemia konkrečios religijos išpažinėjų piligrimystes ar tiesiog „lankymąsi“ centruose, 
o šie tampa religinio ir politinio gyvenimo ašimi, įgyja galimybių tapti ekonominiais, turto telkimo 
centrais, juose susikerta praminti ar išvažinėti keliai; 

4) visa tai, ką žinome apie lietuvių ir prūsų šventvietės iš daugiau ar mažiau patikimų šaltinių, ir 
ypač - apie kai kuriose iš jų liepsnojančią amžinąją ugnį, iš principo patvirtina mūsų logines spekulia- 
cijas (ar atvirkščiai). 

Šventos ugnies funkcijų sąveika 


Apie ugnies funkcijas nemažai kalbėta, dabar tik pridursime kelias pastabas. Kaip jau buvo galima pa- 
stebėti, pastangos išskirti „religinius“, „politinius“, „ideologinius“ sluoksnius senojoje tradicijoje yra 
bergždokos, nes tai, kas tinka, pvz., „ideologijos“ dėžutei, visiškai galima pritaikyti, tarkim, ir „religi- 
niam“ poskyriui. Tai savaime suprantama, nes senaisiais laikais religiniai, politiniai, ideologiniai, taip 
pat ir estetiniai ar ekonominiai reiškiniai buvo susipynę taip, kad „grynu“ pavidalu jų išskirti nejįma- 
noma; ekonomika tais laikais buvo tiek pat religiškai motyvuota kiek ir ideologija ir t. t. Vis dėlto mes 
imamės tokių, gal ir nevisiškai tobulų, skirčių, nes šiandien žmogui šitaip gal lengviau susigaudyti apie 
įvairialypį religijos ir mito poveikį senajai kultūrai. 

Taigi grįžkime prie Jogailos. 

Jogaila Lietuvos krikšto metu šventąją ugnį suprato kaip stipriausią krikščionybės priešininkę; pir- 
masis smūgis kirto Vilniaus šventvietei, užgesinus joje liepsnojančią amžinąją ugnį. Jogaila čia - kaip 
paprastai - pasielgė išmintingai. Jokie žyniai nebuvo vaikomi, persekiojami ir t. t. Užgesinus ugnį, jų 
egzistavimas neteko prasmės, nes, kaip matėme, senosios religijos laikais „negęstanti ugnis“ galėjo 
sieti žynių grupes ir grįsti jų vidaus hierarchijas. Nėra amžinosios ugnies - nebėra ir žynių hierarchi- 
jos, dievų ir žmonių, šventikų ir pasauliečių bendrystės, religinio centro. 

Nors Jogaila ir veikė šiurkščia prievarta, tas šiurkštumas viduramžių sąlygomis buvo sąlyginis, 
nes - kaip jau minėjome - jis pirmiausia siekė sunaikinti tarpininkus ir kartu pagrindinius tarpinin- 
kavimo tarp dievų ir žmonių centrus. Už tą išmintį tenka padėkoti, nes Lietuvos krikštas (pats krikš- 
tas, o ne pusantro šimtmečio trukęs priešinimasis krikšto ideologija remiamai agresijai) buvo taikus 
ir nekruvinas. Atrodo, vienintelis krikšto metu pralietas kraujas plūstelėjo iš persikirstos blauzdos, 
bet ir tai pasirodė esanti „velniška“ išmonė. Jei Jogailos vietoje būtų buvęs koks entuziastas ispanas, 
krikšto metu nebūtų buvę apsieita be iškilmingų žynių ar „klaidatikių“ autodafė. 

Žyniai apskritai nebuvo persekiojami. Tiesiog buvo užkirstos pagrindinės „komunikacijos“ tarp jų 
ir dievų, užgesinta ir išžarstyta ugnis, iškirstos ar kirstos šventosios giraitės - ir žyniai tiesiog neteko 
„darbo vietos“. Dlugošas nė sykio nekalba apie kokį nors didingą ir triumfišką žynio atsivertimą, o 
tokie atvejai, jeigu jų būtų buvę, tikrai turėjo būti paminėti. Matyt, žyniai tiesiog buvo pastūmėti nuo 
scenos, ir jų tolesne veikla pernelyg nesirūpinta, pakako, kad jie nesimaišė karaliui po akimis. 

Amžinoji ugnis, kaip jau matėme, telkė apie save hierarchiškai organizuotą religinių asmenų gru- 
pę, sukurdavo tam tikrą centrą. Neabejotina, kad, tarkim, Vilnius nuo seno buvo toks svarbus Rytų 
Lietuvos religinis centras; nieko nuostabaus, kad, formuojantis Lietuvos valstybei, jis tampa ir politiniu 
centru (savo ruožtu iki šių dienų išlaikiusiu senąsias religinio centro apraiškas - iki šio amžiaus Vilnius 
buvo ir iš dalies liko krikščionių piligrimysčių tikslas). Rikojotas, arba Romovė, Prūsijoje apskritai tapo 
svarbiausiuoju centru - tiek religiniu, tiek politiniu. 

Kol kas neužsiminėme apie labai svarbų lietuvių ir apskritai baltų ritualą - mirusiųjų deginimą - 

dėl to, kad, viena vertus, medžiagos apie tai labai daug, antra - mus domino pirmiausia amžinoji ugnis. 
Bet pats mirusiųjų deginimas, mūsų tyrinėjimo požiūriu, nepaprastai svarbus. Mat jeigu pasaulio kū- 
rimo metu gyvos esybės atsiranda iš kibirkštėlių, ugnimi ar jos dėka prasideda svarbūs kosmogoniniai 
procesai, t. y. jei ugnis tiesiogine prasme įžiebia gyvybę ir kosmosą, jos svarba nepaprasta. Mitologiškai 
tai, kas buvo pradžioje ir ypač - pačioje pradžioje, atsikartoja ir pabaigoje, precedentai pagrindžia vi- 
sus vyksmus ir ypač jų baigtis. Taigi jei gyvastis ar kosminiai esiniai laikų pradžioje atsiranda iš ugnies, 
mirusiojo paguldymas į ugnį savitai užbaigia kosmogoniją. Jei ugnis veikė ir lėmė kosmogoninius 
(pasaulio atsiradimo!) vyksmus, ji gali laiduoti ir mirusiojo atgimimą. Ugnis pradeda, ugnis užbaigia, 
kartu pratęsdama, naikindama ir gaivindama. Mirusysis, patikėtas ugniai, tiesiog patenka į kosminės 
regeneracijos vyksmą, į patį kosmogonijos procesą, ir jo „atgaivinimas“, jo atgimimas vyksta amžinajai 
ugniai tarpininkaujant. 

Tad ir konkreti kultinė amžinojNugnis tampa mums šiek tiek aiškesnė. Ji, viena vertus, užpildo tar- 
pą tarp universalios kosmogoninės pradžios ir individualios eschatologijos. Antra - ji ta pati amžinoji 
ugnis, deganti nuo laikų pradžios. Pats terminas „amžinoji“ anksčiau turėjo reikšti ne tiek tai, kad ji 
nuolatos, istoriškai degs (tai jau mūsų krikščioniškos ar - jei norime - europinės, istoriškos, tiesinio, 
arba linijinio, laiko lemtos sąmonės įvaizdis), o tai, kad ji dega „nuo pačios pradžios“. Seniesiems galio- 
jo tai, kas pagrįsta pradžioje, ir viskas „čia ir dabar“ - tik pradmenų atkartojimas. Tad ir amžinoji ugnis 
turėjo sietis su kosmogonine, pirmaprade ugnimi. 

IV.4,. VANDENS FUNKCIJOS 


Kosmogoninė funkcija 


Vandenį, marias ar jūras, supančias pirmapradį kalną ar vilnijančias palei Pasaulio medį, jau nesyk 
aptikome, ir akivaizdu, kad kosmogoninė vandens reikšmė tikrai ženkli. Vanduo - tarsi „pagrindų pa- 
grindas“, supantis visus laikų pradžioje iškylančius, pasirodančius, išaugančius daiktus. 

Etiologinė sakmė apie žemės atsiradimą pabrėžia, kad pačioje pradžioje „nebuvo nieko, tik van- 
duo. Tais vandenimis yrėsi mažas laivelis, kuriame sėdėjo Dievas, o velnias yrė“. Toliau pasakojama, 
kad velnias neria į vandenų dugną, ir iš trečio karto jam pavyksta išnešti dumblo. Dievas „sulipdė iš 
tų trupinėlių grumstelį ir, padaręs mažą salelytę, padėjo ją ant vandens“. Abu, Dievas ir velnias, pri- 
plaukia salelę, išlipa ant jos, Dievas užmiega. Velnias, naudodamasis patogia proga, čiumpa Dievą už 
kojų ir mėgina prigirdyti - bet, kad ir kiek velnias temptų į vieną ar kitą pusę, po miegančiu Dievu sala 
prasiplečia lygiai tiek pat. Galiausiai sala labai praplatėja. Dievas pagaliau „nubudo ir, pamatęs velnio 


piktus kėslus, nugramzdino jį pragaran, o žemėn paleido gyventi žmogų“*. 


“Kaip atsirado žemė. Lietuvių etiologinės sakmės / Sudarė ir parengė N. Vėlius. V., 1986, p. 18. 

Arba kita sakmė: „Pradžioje pasaulio nebuvo nei žemės, nebuvo nieko, tiktai vien vanduo. Ant tų 
vandenų viešpatavo du dievai. Pirmasis Dievas buvo vyresnis ir galingesnis už antrąjį. Pirmasis Dievas 
žinojo, jog ant dugno tų vandenų yra truputis žemės. Todėl pasiuntė antrąjį dievą, idant tas atneštų 
jam tą žemę.“** Toliau siužetas rutuliojasi panašiai, - vėlgi ant vandenų atsiranda sala. 

Panašūs elementai atsikartoja ir kalendorinėse dainose: 


Dobilutėli, dobilio, 
Toj upelaj, dobilio, 


Dobilutėli, dobilio, 
Yra salala, dobilio. 


Dobilutėli, dobilio, 
Unt tos salalas, dobilio, 


Dobilutėli, dobilio, 
Stovi krėslelis, dobilio.“ 


Pasak N. Laurinkienės, „lietuvių kalendorinėse dainose vaizduojamo veiksmo erdvė neretai būna su- 
sijusi su vandens telkinių - mariomis, ežeru, upe, šaltiniu (...). Vanduo senuosiuose poetiniuose teks- 
tuose visų pirma manifestuoja universumo priešistorę - chaosą, nebūties periodą“““. Tai, kad vanduo 
„chaotiškas“, liudija ir lietuvių etiologinės sakmės; lietuvių sakmių Dievas pats neneria vandenų dug- 
nan, o siunčia velnią, kurio mitologinės sąsajos su vandenimis puikiai žinomos. Beje, mūsų cituotoje 
sakmėje Dievas prasikaltusį velnią ne šiaip nutrenkia ar nubloškia pragaruosna - bet paskandina. Va- 
dinasi, pasielgia su velniu šiam „mitologiškai tinkamu“ būdu. 

Etiologinių sakmių Dievas dažnai yra „arti vandens“ - jis vaikščioja „ant vandens“ (BLV 280), „eina 
pavandeniu“ (SŠLS 117-118), liepia velniui nerti vandenų dugnan ir atnešti akmenukų ar žemių (SŠLS 
117-119)*!, Vanduo čia tiesiog žymi chaoso ir kosmoso paribį; įsidėmėtina ir tai, kad Dievas arba „vaikš- 
to pavandeniu“, arba plaukioja laiveliu - bet vandenysna nepasineria. Tai tiesiog ne jo sfera. 

Dainoje minimas krėslelis, matyt, irgi turi kosmogoninę reikšmę. Pasak N. Laurinkienės, kosmogo- 
nijose, „apibūdinant pasaulio priešistorę kaip viską apimantį vandenyną, paprastai išskiriamas vienas 
objektas, kuris atlieka visatos gemalo, jos materialaus pradmens vaidmenį“. Tai gali būti sala, akmuo, 


1 Ten pat, p. 18-19. 

4 Laurinkienė N. Mito atšvaitai lietuvių kalendorinėse dainose. V., 1990, p. 52. 

22 Ten pat, p. 44. 

3" Vėlius N. Chtoniškasis lietuvių mitologijos pasaulis. Folklorinio velnio analizė. V., 1987, p. 117. 

krėslas, laivas*?. Suprantama, kad minėtoje dainoje taip ir yra, bet krėslelis gali būti ir tam tikra mito- 
logema, ar bent jau šis įvaizdis gali turėti kažkokių mitologinių sąsajų. Tarkim, kuriant pasaulį velnias 
padirbdina krėslą, kuriame nori sukaustyti Dievą, bet jam tenka atsisėsti pačiam (BLV 280). Luotelį 
mariose jau matėme, kalbėdami apie kosmogoninę ugnies reikšmę; jis irgi primintų pirmykštį Dievo ir 
velnio plaukiojimą, tą patį galime pasakyti apie salą ir t. t. 

Taigi kosmogoninis vanduo yra, viena vertus, tarsi pirmųjų įvykių fonas, kita vertus - pirmapradė 
substancija, iš kurios „ištraukiama“ pirmoji žemės sauja. Nors vanduo mitologiškai ambivalentiškas, 
jis vis dėlto artimesnis velnio sferai (velnias ne tik nardo, jis ir „nugramzdinamas“ į pragarus, gyvena 
palei vandenis ar žemose, drėgnose vietose). 


Sakrali vandens funkcija 


Adomas Bremenietis apie 1075 m. praneša, jog aisčiai neleidžia krikščionims lankyti miškelių ir šaltinių, 
kuriuos, jų manymu, krikščionių lankymas suteršia (BRMŠ I 190, 191). Šiame liudijime regime jau gerai 
pažįstamą šventų „draustinių“ tradiciją: savaime suprantama, kitatikiai į juos neįleidžiami. Įdomu, kad 
Bremenietis čia nekalba apie „garbinimą“ - kyla įspūdis, kad jis buvo gana gerai informuotas, bent jau 
geriau nei popiežius Inocentas III, savo 1199 m. spalio 5 d. mūsų jau aptarinėtoje bulėje apie „laukines Li- 
vonijos tautas“ teigęs, kad jos „Dievui prideramą garbę teikė kvailiems gyvuliams, lapuotiems medžiams, 
skaidriems vandenims, žaliuojančioms žolėms ar nešvarioms dvasioms“ (BRMŠ I 201, 203). 

Šie teiginiai, kaip minėjome, perleisti per krikščioniškosios ideologijos prizmę ir stipriai iškreipti, 
bet kadangi bulės būdavo ruošiamos atsakingai, akivaizdu, kad Inocentas III rėmėsi kažkokia patikima 
informacija. Bulės medžiaga neleidžia spręsti, kaip tie vandenys buvo „garbinami“ - gal tiesiog buvo 
laikomi šventais kaip ir giraitės, be to, neaišku, kas turima omenyje tariant „skaidrūs vandenys“, aguis 
limpidis - ar tai tiesiog dėl estetinių sumetimų įterptas žodelytis, ar čia turimi omenyje šaltiniai (jie būna 
skaidriausi), ar tiesiog reikėtų numanyti, kad tos gentys drumstų ar purvinų vandenų negarbino. 

Oliveris Paderbornietis apie 1220 m., iš dalies pasiremdamas Inocento III bulės žiniomis, įterpia ir 
naują informaciją: pasak jo, lyvių, prūsų, estų tautos „pasitikėjo miškeliais, kurių nė vienas kirvis ne- 
drįso paliesti ir kuriuose šaltiniai ir medžiai, kalnai ir kalvos, uolos ir slėniai buvo garbinami“ (BRMŠ I 
225). Taigi visi šie „garbinimo“ objektai yra tiesiog šventosiose giraitėse esantys daiktai, neliečiami ir 
sakralūs, todėl gerbiami ir saugomi - bet ne „garbinami“, t. y. jie netampa kulto objektais. Paderbor- 
niečio informacija leidžia mums kiek pakoreguoti Inocento III bulės medžiagą; joje „lapuoti medžiai“ 
ir „skaidrūs vandenys“ minimi greta, popiežius kaip ir Paderbornietis greta mini šaltinius ir medžius, - 
tad galėtume greičiau manyti, kad ir Inocento III bulės „skaidrūs vandenys“ yra būtent šaltiniai. 


52 Laurinkienė N. Mito atšvaitai lietuvių kalendorinėse dainose. V., 1990, p. 45, 52. 

Petras Dusburgietis, kalbėdamas apie prūsus, pažymi, kad jie „turėjo šventųjų miškų, laukų ir vande- 
nų, kur niekas nedrįso nei medžio kirsti, nei žemės dirbti, nei žuvauti“ (BRMŠ I 333, 344). Tą pačią infor- 
maciją, tik sueiliavęs, perteikia Mikalojus iš Jerošino (BRMŠ I 358, 367) bei Dlugošas (BRMŠ I 545, 565). 

Ypač įdomių žinių apie prūsus pateikia Kasparas Henenbergeris (Hennenbertger) 1584 m. Karaliau- 
čiuje išleistame Trumpame ir teisingame Prūsijos aprašyme (Kurtze und warhaftige Beschreibung zu Preussen). 
Pasak jo gautos informacijos, netoli nuo Insterburgo tekėjusi Golbe upelė laikyta šventa; buvo žmonių, 
kurie „tapo vienaakiais, norėdami parodyti, kad jie yra malonūs upei“, sind eineugig geworden zum zei- - 
chen, das sie dem Fliss angenem weren, ir toks akies praradimas laikytas didele garbe, ir dar neseniai tose 
apylinkėse būta vienaakių senių; šiais laikais jaunimas taip nebesielgia (LPG 313). 

Taigi matome mitologiškai nepaprastai įdomų faktą - akies paaukojimą; kadangi toks elgesys, ma- 
tyt, yra rituališkas ir precedentinis, tikėtina, kad taip elgiamasi norint prilygti kažkokiam provaiz- 
džiui; vienakystė yra požemių sferds atstovų požymis: velnias nesyk yra vienakis“', Odinas, trokšdamas 
slaptųjų žinių, irgi paaukojo akį. Šis paprotys liudija, kad upelės garbintojai už jos galėjo įžiūrėti kaž- 
kokį chtonišką dievą. Žinoma, galėjo būti ir kitaip, gal upelės garbei akis aukota dėl mums nežinomų 
priežasčių. Šiaip ar taip, šioje informacijoje nepastebime tos upelės kulto, nors yra ritualinis elgesys, 
gerbimas ir pan.; jai, atrodo, nėra aukojamos kokios nors periodiškos aukos, nesimeldžiama. Tiesiog 
upelė laikoma šventa, ir kaip šventybei jai rodoma pagarba, atsidavimas. 

Taigi iki šiol senieji šaltiniai realiai tekalbėjo apie šventus vandenis, iš dalies funkcionuojančius 
panašiai kaip šventos giraitės. Kulto požymių galime įžiūrėti Jono Lasickio medžiagoje: jis pamini Eže- 
rinį, ežerų dievą, Ezernim lacuum Deum (LPG 356). Bet ir vėl - kalbama apie dievą, o ne apie patį ežerą, 
vandenį. Dievai gali gyventi daug kur, nieko keista, kad kai kurie jų įsitaiso ežeruose. Be to, mitologinės 
sistemos dažniausiai yra labai svetingos - jeigu yra vieta, joje kažkas turi gyventi. Viena sakmė liudija: 
„Ant ežerų asą ponai, t. y. piktos dvasios katram ežere asančios“ (SŠLS 280). Toks vandenyje gyvenan- 
tis dievas pasirodo tik XVI a. viduryje, anksčiau apie tokius dievus neužsimenama. Žinoma, prūsai ir 
lietuviai turėjo vandenų, jūrų ir marių dievus, padedančius per žvejybą, tvarkančius ir vėjus, ir t. t., bet 
kadangi mums šiuo atveju svarbi paties vandens, o ne jo dievų funkcija, nesiplėsime. 

Jėzuitų vizitacijų protokolai 1570 m. mini Daugpilio apylinkėse išlikusius prietarus - ir ne vienjuos, 
apibendrintai sakoma, kad „nevokiečiai“ vietos gyventojai iš dalies slaptai atlieka bedieviškas apeigas 
ir garbina įvairius gamtos objektus, tarp jų ugnį, vandenį ir upes (LPG 414). Jonas Bretkūnas XVI a. 
pabaigoje atskleidžia gana įdomių vandens gerbimo detalių. Pasak jo, Augste upėje palei Norbekitten 
gyvenvietę buvo vieta, laikoma šventa (atrodo, kad tai buvo šventa upės atkarpa). Niekas, be vaidelučio, 
negalėjo prie tos upės prisiartinti. 

Kelios šventos vietos buvo Baltijos jūros pakrantėje, ten, kur būdavo randama gintaro. Taip pat 
šventais buvo laikomi keli sveikatą teikiantys šaltiniai. Žvejai vandenų garbei retkarčiais maudydavosi 
(matyt, čia turimas omenyje kažkoks ritualinis maudymasis). O vandenų dievams, siekiant užsitikrinti 


33 Vėlius N. Chtoniškasis lietuvių mitologijos pasaulis. Folklorinio velnio analizė. V.. 1987. p. 61. 

jų pagalbą žūklės metu, būdavo aukojamos (ant trikojo kepamos) žuvys (LPG 424); ritualai buvo gana 
sudėtingi ir įdomūs, bet čia prie jų neapsistosime; vėl matome gerbiamus (ne garbinamus) šventuosius 
vandenis ir kultineės jūros dievams skirtas apeigas. 

Įdomu, kad, pasak J. Bretkūno, šventa galėjo būti viena upės atkarpa. Ritualinį maudymąsi matome 
minimą ir jėzuitų vizitacijų protokoluose, tik jau Latvijoje, kur 1740 m. minimas prausimasis upelyje 
tikintis pasveikti (LPG 505). Latvijoje XVIII a. antroje pusėje aukota šaltiniams ir upėms - vilna, vaškas, 
duona ir pan. (LPG 511) Bet tai jau vėlyvas reiškinys. 

Apibendrindami istorinių šaltinių duomenis, galime teigti, jog vanduo savo kultine reikšme nusilei- 
džia kalvoms, medžiams, ugniai. Tokios reikšmės vanduo beveik neturi, ką jau kalbėti apie tuos atvejus, 
kai prie vandens aukojama jūrų ar marių dievams (arba, tarkim, Ežeriniui). Seniausieji liudijimai kalba 
apie šaltinių garbinimą, vėliau į jų akiratį patenka šventos upės, ežerai, o kad tai svarbi realija, rodo papli- 
tę vandenvardžiai: Šventoji, Šventupis ar Šventupė, Šventežeris ir t. t. Bet tai yra „tiesiog“ šventi vande- 
nys, o ne kulto objektai, ir jiems skiriama pagarba liudija, kad tai - „šventos vietos“, kurias reikia gerbti. 
Numanytina, kad šventų vandens telkinių būta daug; juose ūkinė veikla buvo draudžiama, nors bent jau 
kai kuriais atvejais tikriausiai buvo galimas ar net rekomenduojamas ritualinis maudymasis. Aukojimo 
upėms ir ežerams ankstyvieji šaltiniai nemini, joks kultas su vandens telkiniais nesiejamas. Kodėl taip yra 
ir kokią reikšmę vanduo vis dėlto turėjo religinėje sistemoje, aiškinsimės toliau. 


Religinė vandens funkcija 


Vanduo yra pirmapradis ar net pirmapradiškiausias kosmogoninis elementas, tačiau jo pirmapradiš- 
kumas turi dvejopą reikšmę. Viena vertus, jis šventas, apvalantis, dieviškas, bet kartu tai velnio sfera, 
susijusi su apačia, su nejaukiu, užsislėpusiu pasauliu. Gal ne be reikalo senieji gerbė „skaidrius vande- 
nis“ - jei vanduo yra perregimas, jis gali žavėti ir pakerėti, o tamsus vanduo baugina savo paslaptimi. 

Šaltinių garbinimas, mūsų požiūriu, visiškai suprantamas. Šaltinis yra pradmuo, nuo jo prasideda 
upelis, upė, o kiekvienas pradmuo yra sakralus, juolab kad šaltinis mitologiškai koreliuoja su pirma- 
pradžiais kosmogoniniais vandenimis. Tad šaltinių sakralumą galime išskirti kaip senosios religijos 
realiją. Matome ir sakralias upes ar sakralias jų atkarpas, kurios, kaip ir giraitės, tampa religiniais 
draustiniais. Tai irgi šventybės poreiškis, gerbiamas ir paisomas. 

Ypač mitologiškai įdomūs ežerai, nes lietuvių padavimai nupasakoja jų atsiradimo aplinkybes, 
dažniausiai labai panašias. Štai padavimas apie Glėbaus ežerą: 


Senovėje buvęs dvaras. Kartą to dvaro gyvulius ganė piemenė ir beganydama išgirdo dide- 
lį ūžimą padebesiuose. Išsigandusi didelio ūžimo skubinos pargint gyvulius kuo greičiau 

dvaran. Vieną jautį vydama, kurio vardas buvo Glėbus, ji surėkė: „Ė, Glėbau, kur tu eini!?“ 
O tuo tarpu padebesyse ūžė eidamas Glėbaus ežeras. Paminėjus jo vardą, jis nusileido į 
dabartinę vietą, užliedamas jaučius, piemenę ir dvarą.“ 


Tokių padavimų yra daug - ežerai keliauja oru ūždami ar kriokdami, kartais tai gana įspūdinga ir ta- 
pybiška: „Juodas debesis atsiradęs, kone dvi savaiti vietoje kybojęs, baisiai ūždamas bei kriokdamas, 
vis išgąstingesniu pastodamas...“* Ežerai gali keliauti, pasikelti, keisti savo buvimo vietą, nusileidžia, . 
jų vardą atspėjus, kartais, atrodo, netgi turi savimonę; vienam ežerui „nepatinka, kad visi drumsčia jo 
vandenį. Anas sumislija pasitraukt iš tos vietos ir paieškot geresnių žmonių“““. Padavimai liudija, kad 
ežeras laikomas gyvu, savų interesų ir norų bei savą vardą turinčiu asmeniu. Specifinio kulto tokia si- 
tuacija sukelti negali, tačiau, jei ežerai laikomi asmenimis, visiškai tikėtini aukojimai ar dovanos jiems, 
tarkim, žūklės sezoną pradedant.» 

Galimas dalykas, kad vandenys turėjo ir savitą kultinę funkciją. Prisiminkime, kad ne viena mūsų 
minėta šventvietė įsikūrusi greta vandens. Perkūno šventykla, pasak legendų, puikavosi Neries ir Vilnios 
santakoje plytinčiame slėnyje, palei Nevėžį buvo J. Dlugošo minėtoji šventvietė, palei Baltijos jūrą stovėjo 
Birutės kalno šventvietė, legendinių Pajautos ir Kukovaičio stabai stūksojo taip pat prie vandens, palei 
vandenį buvo galima aukoti Kurkui; Pretorijus aprašo šventvietę, jo laikais stovėjusią palei Šyšą (LPG 
539), ir t. t. Atrodo, kad Lietuvoje tokios šventvietės daugiausia buvo įrengiamos prie vandens, be to - ne- 
syk ant kalno, tad ši padėtis - kalnas prie vandens - byloja ir apie kosmogoninio kalno lokalizaciją. 

Žinoma, gali būti ir kitaip, tarkim, šventvietes stengtasi įkurti geografiškai išsiskiriančiose vietovė- 
se, bet mitologiniai motyvai vargu ar galėjo būti ignoruojami. Kai kalbama apie mažesnes šventvietes, 
kalno ir vandens sąsaja taip pat iškyla. Su mūsų turima medžiaga koreliuoja padavimas apie Šventupį 
ir Aukų kalną: 


Šventupį praminė žmonės šventa upimi dėl to, kad jis bėga priešinga linkme kitų upių 
bėgimui. Prieš karą žmonės ateidavę į jį parsinešti vandens ligoniams, nuo kurio ligoniai 
pasveikdavę. Tą vandenį laikydavę kaip didžiausią brangenybę. 


Senų senovėje lietuviai aukodavo aukas savo dievams. Taip pat aukodavę ir ant netoliese esančio Aukų 
kalno. Prieš aukojant auką nuplaudavo Šventupyje. Nuo to kalnas ir gavo savo vardą. 

Šventupis yra į vakarus nuo Dyvyčio kalno, tarp Aukų kalno ir Dyvyčio kalno“", 

Padavimas, kaip matome, derina kalną ir upę, kurie abu turėję kultinę reikšmę. Be to, įdomu, 


4 Ežeras ant milžino delno. Lietuvių liaudies padavimai / Sudarė N. Vėlius. V., 1995, p. 65. 
3 Ten pat, p. 70. 

56 Kerbelytė B. Lietuvių liaudies padavimai. V.. 1970, p. 86. 

37 Ežeras ant milžino delno. Lietuvių liaudies padavimai / Sudarė N. Vėlius. V., 1995, p. 172. 

kad pateikta Šventupio dislokacija - „į vakarus“ nuo kalno; mitologiškai vakarai iš tiesų yra „vandens 
pusė“, tuo netrukus įsitikinsime. 

Tad kol kas galime teigti, jog senosios šventvietės išties galėjo būti įrengiamos pagal kosmogoninį 
modelį - atkartojus kelis jo elementus; kalno, medžio, ugnies ir vandens derinimas jose gana ryškus. 


Politinė ir ideologinė vandens funkcija 


Lietuvą krikštijant, šventi vandens telkiniai didesnio dėmesio nesulaukė, nebent naujakrikštai būdavo pa- 
nardinami upės vandenin. Jogailai šventi šaltiniai ar šventos upės visiškai nerūpėjo, o tai reiškia, kad religi- 
nėje lietuvių sistemoje šventi vandenys svarbesnės religinės funkcijos neatliko; tai jau esame akcentavę. 

Tačiau vanduo dėl savo kosmogoninės reikšmės galėjo turėti kosmologinę ir ideologinę svarbą. 

Pasak Vėliaus, baltų pasaulio vakaruose mitologiškai reikšmingesnis vanduo, rytuose - ugnis; pa- 
jūryje laidojama visada arčiau vandens, rytiniame areale to nepastebima ir pan?š Mūsų požiūriu dar 
svarbiau yra tai, kad, pasak Vėliaus, Lietuvoje kulto centras įkuriamas į vakarus nuo gyvenvietės, „už 
vandens“. Taip buvo įrengtas Vilniaus kulto centras, o kiti „mažesnieji lietuvių kulto centrai, esant 
palankioms topografinėms aplinkybėms, irgi buvo kuriami pagal tokį pat principą. Tai susiję su baltų 
žynių statusu ir pomirtinio gyvenimo lokalizacija vakaruose, už vandens“**. 

Čia prieiname prie labai svarbios mitologemos, arba ideologemos. Vakarai lietuvių tradicijoje ne 
tik sakrali, bet ir „skęstanti“, žemėjanti, smunkanti kryptis ar vieta, Pomirtinis gyvenimas, ypač pekla, 
arba pragaras, išties yra vakaruose, kartais - už vandens. Žmogus, ieškodamas pragaro, eina į vakarus 
(per Lietuvą, Vokietiją, Prancūziją). Jį perkelia dar toliau, už marių, kur ir yra pekla (LTR 462/45). 

Pragaro kryptis lietuvių sakmėse ar pasakose paminima retai, bet mitologinė topografija pragaro 
prieigose rodo būtent „vakarų“ mitologemai artimus dalykus: pelkes, didžiules balas, raistus, tyrus, 
krūmelius, upę, ežerą ir t. t.“ Taigi pragaras, arba pekla, geografiškai ar mitologiškai - vakarų pusėje, 
todėl susijęs su vandenimis. Tik čia jau ne tie šventieji skaidrūs šaltinių vandenys. Tai velniški ar pe- 
kliški - pragariški vandenys. Tokiuose vandenyse galima pragaišti. Kaip rodo N. Vėliaus tyrinėjimai, 
raganos pasaulis yra vandens pasaulis: „Pasakose ragana žmones dažniausiai nugali ir paima nelaisvėn 
vandeny arba prie vandens“, jiems besiprausiant, besimaudant, žvejojant (prisiminkime ir raganavi- 
mu įtariamų moterų „tikrinimus“ plukdant vandenyje)“. 

Dar daugiau. Pasak Vėliaus, „velnias lietuvių tautosakoje (...) ypač dažnai siejamas su vandeniu (...), 


38 Vėlius N. Senovės baltų pasaulėžiūra. Struktūros bruožai. V., 1983, p. 27-31. 

2 Ten pat. p. 226. 

60 Beresnevičius G. Dausos. V., 1990, p. 89-92 ir kt. 

9! Vėlius N. Senovės baltų pasaulėžiūra. Struktūros bruožai. V., 1983, p. 229-230. 

velnias pasirodo prie vandens, gyvena vandeny, po vandeniu; stebuklinėse pasakose jo karalystė vaiz- 
duojama už vandens, net pusiau krikščioniškasis pragaras, kuriame gyvena velniai ir jiems tekę miru- 
sieji, irgi neretai įkurdinamas ežere arba balose, Kad senovės lietuvių mirusiųjų ir jų valdovo buveinė 
įsivaizduojama ir vandeny ar už vandens, iš dalies rodo žodis paskanda, kuriuo, įvedus krikščionybę, 
buvo pradėta vadinti krikščioniškąjį pragarą. Iš šio žodžio atrodo, kad buvo manoma, jog į pragarą 
patenkama per vandenį...“*? Velnio sąsajų su vandenimis išties labai daug“, ir, kaip apibendrina Vėlius, 
„velnio ryšiai su vandeniu rodo, kad šis vaizdinys iš dalies reiškia suasmenintą, susimbolintą pavojin- 
gą, mirtį nešančią (...) vandens stichiją““'. Tai „antroji vandens pusė“, kraupi ir bauginanti, vandenyje 
slypintis tremendum. Pirmapradis vanduo irgi yra ambivalentiškas ir vienu savo aspektu tikrai „nėra 
skaidrus“, nes ten jau velnio sritis, kuri ribojasi su visišku chaosu. 

Dabar galime daryti išvadas. Pirmiausia - vanduo yra ambivalentiškas mitologinis elementas. Skai- 
drūs vandenys, šaltiniai, šventos Upės ar ežerai laikyti šventais ir su jais tinkamai elgtasi. Bet yra ir kiti 
vandenys, kurie, atrodo, labiausiai susiję su Žemutine pasaulėdaros bei panteono sfera, su pabaisišku 
velnio ir raganų pasauliu, su mirtimi ir t. t. Galimas dalykas, kad šventi vandenys ir buvo šventi bei 
skaidrūs visomis prasmėmis, o visi kiti - atviri velniškai sričiai. 

Kadangi vandenys ambivalentiški, gal todėl ir etiologinių sakmių Dievas į vandenis nebrido, ne- 
nardė juose. Jis išlipo į salą, ir tik ta sala, visos sausumos provaizdis, yra tikrosios egzistencijos vieta. 
Jūros, marios, upės tėra tikrojo gyvenimo fonas, aplinka, kuri įrėmina mūsų pasaulį. Sala yra organiza- 
cijos, tvarkos, saugumo modelis, o ją supantys vandenys - chaoso, sutemų, velniavų ir mirties ženklai. 
Ir politika bei ideologija formuojama pagal tokius provaizdžius. Rezultatai mums žinomi, tačiau „mi- 
tologinių vaizdinių“ kaltinti neverta. „Sala“, šiaip ar taip, išliko. 


62 Vėlius N. Chtoniškasis lietuvių mitologijos pasaulis. Folklorinio velnio analizė. V., 1987, p. 59. 
83 Ten pat, p. 59-63 ir kt. 
64 Ten pat, p. 62. 

IV,.5. CENTRAS IR PERIFERIJA: 
SISTEMOS METMENTYS 


Įcentrinančioji dainų funkcija 


Kaip jau rašėme, kalendorinės dainos atskleidžia kosmogoninius vyksmus. Tačiau kosmogoninių ele- 
mentų yra ne vien kalendorinėse, bet ir kitų tipų dainose - darbo, vestuvių, karo ir pan. Kosmogoniniai 
įvaizdžiai pasirodo pirmosiose dainos eilutėse ar pirmajame posme, o toliau ima rutuliotis siužetas, 
dažniausiai visiškai neatliepiantis pirmųjų suminėtų įvaizdžių. Be abejo, yra daugybė dainų, kurios 
tokio pradmens neturi, kuriose siužetas ima rutuliotis nuo pirmosios eilutės, bet dabar pasidomėsime 
tiktai kosmogonines pradžias turinčiomis dainomis, žinoma, nebandydami jų nei klasifikuoti, nei vi- 
sapusiškai nagrinėti. 

Dainų pradžiose pasikartoja mums jau gerai žinomi motyvai, tiek pavieniui, tiek derinami tarpu- 
savyje. Plg. vieną vestuvių dainų: 


Sėdžiu už stalelio, 
Žiūriu pro langelį - 

Vidury dvarelio 
Mėlynos marelės. 


Tose mariose, 

Tose mėlynose, 

Augo aržuolėlis, 

Su šimtu šakelių. (LLD VIII 77) 


Matome gana paradoksalų vaizdą (marios dvarelio vidury ir kosmogoninis ąžuolėlis). Toliau gretinami 
vandenys ir medžiai („Vai, už marelių, / Už mėlynųjų, / Siūbavo liepelė / Žalia be vėjo“; LLD VII 118), 
vandenys, medžiai ir kalnai („Už ežero ant kalvelės / Ąžuolai siūbavo“; LLD III 46), arba: 
“ 

Vai, už ažeraičių, 

Vai, už dunojaičio 

Trys aukšti kalneliai, 

Trys vyšnių sodeliai. (LLD V 213) 


Arba labai graži pradžia: „Ant kalnu pušis, / Po pušia vanduo“ (DŽT 1 231-232). O toliau: „Aukšti kalnai, 
lygios lankos, / Auga vaisiaus medis“ (LLD V 56), „Anta kalno žalia liepa“ (LLD IX 102), „Ant aukšto 
kalnelio, / Po ąžuolėliu, / Tį vargo mergelė / Linus ravėjo“ (LLD IV 254). Arba tikrai šedevras: 


Ant kalnelio 

Po kalneliu 

Augo grūšia 

Pucinėlis. (LLD IV 14) 


Arba: „Lygus laukelis, aukštus kalnelis / Ir ant to kalnelia lygi liepeliai“ (LLD VIII 122), „Ant kalno kle- 
velis stovėjo, / Klevelio lapeliai mirgėjo“ (LLD VIII 178), „Ant aukštu kalnu berželis“ (DŽT 1 130-131), 
„Oi, aukšti aukšti kalneliai, / Ant to kalnelio berželis“ (DŽT I 129) ir t. t. 

Reikia pasakyti, kad mūsų nagrinėti kosmogoniniai įvaizdžiai dainose pasikartoja tiek pavieniui, 
tiek kompleksiškai, ir tai įrodinėti dainų tekstais galima dar labai ilgai. Baigiant būtina prisiminti ir 
dainų pradmenyse pasirodančią ugnį: 


Oi, ant kalnelio, ant aukštojo, 
Kūrė ugnelę kaitriąją (LLD VII 70), 

arba: „Oi, ant kalnelio, / Ant aukštojo, / Kaitri ugnelė / Kūrinosi“ (LLD VII 71), „Už jūrių marių, / Už 
mėlynųjų, / Ten rami ugnelė / Kūrinosi“ (LLD VII 71). 

Šie vaizdiniai visiškai mitologiški ir tikrai gali būti gretinami su kulto vietomis, bet apskritai 
ugnies paminėjimai lietuvių dainų pradmenyse yra retesni nei kalno, medžio ar vandenų. Matyt, 
priežastis čia ta, kad kalnas, medis yra daugiau pradmeniškumo sukaupę vaizdiniai, jie akivaizdžiau- 
siai nustato centrą, tampa atskaitos taškų; ugnis yra vėlesnė, bent jau etiologinėse sakmėse (jei ne- 
įskaičiuosime „kibirkštėlių“) atsiranda vėlokai, kai sausuma jau seniai sukurta, ką jau kalbėti apie 
pirmapradžius vandenis. 

Ugnelė kūrenasi „ant kalno“ ar „už jūrių marių“, taigi ji jau „antrinis“ kosmogonijos dėmuo. Dai- 
nose medis ar kalnas gali pasirodyti savarankiškai, t. y. nei tarpusavyje, nei su vandeniu nesusiję, plg.: 
„Aug ant lauko ąžuolėlis, / Žaliasis medelis“ (LLD V 161), „Oi, per kalnelį, / Oi, per aukštąjį / Giedri sau- 
lalė laidos“ (LLD V 78), „Aukšti kalnai, margi dvarai, / Deimanto langučiai“ (LLD V 83) ir pan., o ugnis 
liepsnoja greta, už ar virš kurio nors pradmens. 

Kosmogoniniai dainų įvadai turi aiškias funkcijas. Viena vertus, viskas turi prasidėti nuo ko nors, 
taip pat ir daina. Tarkim, religiniai tekstai, užkeikimai, užkalbėjimai ir pan. dažniausiai prasideda tuo, 
kad paminima pasaulio pradžia arba koks nors joje, pirmalaikyje, nutikęs įvykis, o vėliau artėjama prie 
„šių dienų“ ar pasakoma, ko užkalbėtojas nori ar tikisi. Šitaip įsiterpiama į pasaulyje vykstančius pro- 
cesus (o į juos įsiterpti galima tik pradėjus nuo „pradžių pradžios“) ir galima juos paveikti „iš vidaus“ 
(užkalbėjimo atveju) arba tiesiog būti ar trukti ypatingoje, sakralioje realybėje. Jei daina, kad ir koks 
būtų jos siužetas, prasideda kosmogoninių elementų paminėjimu, ją dainuojantis žmogus patenka į 
šventąją realybę. Jis įmina į pirmaprades pėdas, įbrenda į pirmapradžius vandenis, ir jo dainuojama is- 
torija, liūdesys, skundas ar džiaugsmas tampa kosminiu ir kartu - sakraliu įvykiu. Dainuodamas tokias 
„sukosmintas“ dainas, žmogus atsiduria pačiame pasaulio centre, o tai švenčiausia ir saugiausia vieta. 


Erdvinė sakralumo skaida 


Kosmogoniniai esiniai, kaip jau matėme, pasikartoja ir kulte, ir pasaulėžiūroje ir savitai išsiskleidžia 
politinėje bei ideologinėje erdvėje. Jie yra nepaprastai svarbūs, ašiniai - pagal juos nustatomas tam 
tikras egzistencinis ar topografinis-geografinis centras. Kalnas, medis, ugnis - ne tik kulto vietas įcen- 
trinantys dalykai, jie suteikia ir tam tikrą psichologinį, egzistencinį, religinį saugumą. 

Tačiau ten, kur yra centras, egzistuoja ir periferija, t. y. mūsų atveju religiškai menkesnio lygio 
erdvė, kurioje menksta ir egzistencinis religinis žmogaus saugumas. Tam tikra erdvė yra sužmoginta, 
ji sava, pažįstama, saugi, tačiau jos pakraščiuose prasideda velniavų, nepažįstamų, pavojingų galių pa- 
saulis. Pažvelkime į kelis lietuvių padavimus: 

Seniau, kai dar mūsų pasaulyje nebuvo, ėjo toks milžinas ir rado mūsų žmogų ariantį. Tai 
jis susidėjo ir žmogų, ir jautį kišenėn, arba: Akėjo žmogus, vasarojų sėjo ir žiūri - ateina 
labai didelis storas žmogus ir neša ant peties ąžuolą išrovęs. Ir atėjo, paėmė už arklio, už 
žagrės ir užmetė ant ąžuolo, ir neša, o žmogų - į kišenę ir nunešė.“ 


Tai mums gerai žinomi padavimai - įsidėmėtina tik tai, kad milžinas sutinka ariantį žmogų; dirba- 
ma žemė mitologijose - tvarkos ir dieviškų galių reiškimosi vieta, bet ji ribojasi su nedirbama žeme, 
giriomis, brūzgynais, pelkėmis ir t. t., o tai jau chaoso, ne mūsų pasaulio prieangis; tas pasaulis dar 
nesutvarkytas, nesukurtas, ir iš jo gali pasirodyti netikėčiausi pavidalai, kartais net nepasiduodantys 
mitologinei klasifikacijai, plg.: 


Apie metą 1860 rudenį, dar smiego nesant, sirgdams pamačiau per langą anapus Jūrės Že- 
maičių pusėj visai ugningą žmogaus pavidalą, kursai nuo žemės iki medžių aukštumo rai- 
tydamasis išsikėlė ir vėl ik pat žemės susitrumpino, o teipo vis aukštyn ir žemyn išsities- 
damas ir susitraukdamas su kojomis ir rankomis splėsčiodamas, apie kokią pusę adynos 
besišėlydamas, visai prapuolė. (BLV 147) 


Mūsų požiūriu čia įdomu, kad žmogus mato tą pavidalą „anapus“, kitoje upės pusėje, t. y. mitologiškai 
periferijoje. Be to, jau kalbėjome, kad velniai bei raganos siejami su vandenimis, čia vėl - keista ana- 
pusinė esybė šėlsta už vandens. 

Arba vėl panaši sakmė: 


Kartą skunėj, vėlai apie dvyliktą adyną, kuldami pamatėm prie netoliese esančio Smelties 
upelio kokių 25 pėdų ilgą ir ant 10 pėdų aukštą pavidalą lankoje pagal upelį šen bei ten 
vaikštinėjantį. (BLV 146) 


Taigi ir vėl slaptingi ir nejaukūs pavidalai rodosi palei vandenį. Čia jau neverta kalbėti apie visokius pa- 
sivaidenimus patiltėse, raistuose ir t. t. Žinoma, pasivaidenimų ir pan. nutinka ir namuose, ir keliaujant, 
ir palei kapines, tačiau galima išskirti ir „pavandeninių“ pasivaidenimų sluoksnį, o apskritai vandenyse 
ar palei juos, kaip jau minėjome, - velnio sfera. Apskritai už kaimo erdvės „civilizacija“ ir egzistenciškai 
patikimas pasaulis baigiasi, prasideda neigiamos kitokybės sritis. Labai dažnas jos žymuo - vanduo. 
Tarkim, laumės sutinkamos paežerėje, paupy, o ir jų charakteris yra kažkiek „kosmogoniškai pir- 
mapradiškas“, artimas pirminių vandenų chaosui ir neišmatuojamumui; laumė dovanoja moteriai au- 
deklo ritinį perspėdama: „Siūki ir dėvėki tą, kol gyva, ale tik nemastuok niekados“ (BLPĮ I 225), t. y. 
jei tas rietimas nematuojamas, jis niekada nesibaigs. Atrodo, kad laumių dovanos turi panašias į jas 


5 Ežeras ant milžino delno, Lietuvių liaudies padavimai / Sudarė N. Vėlius. V., 1995, p. 39, 41. 

pačias charakteristikas - artimas begaliniam chaosui, dar nesutvarkytai, begalinei erdvei. Tad apiben- 
drinant laumių būdą sakyta, kad jos „galėdavusios labai dirbt, kaip antai verpt, aust, o ir lauko darbus, 
bet jos negalėdavusios nei vieną darbą pradėt nei pabaigt. Piktą, arba iškadą, jos nelabai padarydavo, 
bet tankiai gero“ (BLPĮ I 102), nors, antra vertus, laumės apmaino vaikus, o, susiklosčius aplinkybėms, 
tiek kūdikiui, tiek žmogui gali pakenkti ar jį nužudyti - taigi laumių charakteris ambivalentiškas kaip 
ir pačių vandenų. Jų prieštara - ugnis; plg. tikėjimą: „kad laumės nesukeistų kūdikių, pirm krikšto vis 
žiburys turėjo degti“ (BLP] 104) - taigi žiburio, ugnies jos, matyt, bijo. 

Vadinasi, „mūsų pasaulį“, įsisavintą, sužmogintą erdvę, supa svetima, pikta ar ambivalentiška ir todėl 
ne mažiau pavojinga, nenuspėjama kitokybė, prasiveržianti pirmiausia per vandenis. Nėra abejonių, kad 
lietuviai su ta kitokybe susidurdavo ir giriose - ten velniai sutinkami irgi dažnai, o ir pragaras nesyk yra 
„girios viduryje“. Girioje pasitaikančios esybės reikalautų jau specialios monografijos, o mes galime tik 
trumpai pažymėti, jog medžių tankmėje susiduriama su ambivalentiškais personažais. Koks nors „senelis“ 
ar „žmogus“, dalijantis dovanas ar užduodantis darbą, gali būti tiek Dievas, tiek velnias, ir ne kiekvienoje 
pasakoje tai iki galo išryškėja. Labai įdomus klausimas, į kurį atsakyti vargu ar bus kada įmanoma: kaip 
„šventųjų giraičių“ epochoje buvo suprantamos pasakos, kurių herojus, bėdos prispaustas, eina į mišką 
ar pamiškę ir ten šaukiasi velnio? Ypač tos, kuriose kalbama apie ėjimą būtent pam iškėn - ar čia nesusi- 
duriame su šventąja giraite, kurioje „gyvena dievai“? Ir galima juos prisišaukti? 

Vis dėlto spėtina, kad giria ir šventoji giraitė buvo skirtingi dalykai. Giria, mūsų pasaulį atitverian- 
ti, bet podraug jungianti su nenuspėjama kitokybe, - tai ta vieta, kurioje galima susidurti su pačiomis 
netikėčiausiomis jėgomis. Bet kosmologiškai, rodos, tą galima suprasti. 

Tarkim, senelis, duodantis stebuklingas dovanas, gyvena girioje „ant šauniai aukšto kalno“ (BLPĮ I 
113-116) arba tiesiog „ant kalno“ (BLPĮ I 255). Tačiau girioje sutinkamas ir velnias (tokių pasakų labai 
daug, plg. BLPĮ I 117, 314...), ir tas pats senelis (BLPĮ I 268), pvz., senelis sutinkamas po ąžuolu (SŠLS 
127)... Kalnas, stūksantis girios apsuptyje, mums puikiai pažįstamas iš kosmogoninių dainų, o viršūnė- 
je, atrodo, sutinkame Dievą; bet kalno apačioje, ir to paties kalno apačioje, yra pragaras; dangus, arba 
Dievo pasaulis, ir pragaras, arba velnio erdvė, yra ant vienos ašies, šitai rodo ir lietuviška medžiaga““, 
ir religijų istorija“". 

Pragarą lietuviai kartais sieja ar tapatina su kalnu“, velnias gyvena požemyje, į kurį nusigaunama 
pro kalne esantį urvą, velniukai išlenda iš Šatrijos kalno, žmogus, įlindęs į kalne esantį urvą, pamato 
velniukus“. 

Taigi kalnas, šiuosyk kosminis kalnas, yra girios viduryje; jo viršuje gyvena dievybė, po jos buveine - 
velnias. Žmogus, išėjęs iš savo sužmogintos erdvės ir patekęs girion, gali tikėtis susitikti tiek teigiamas, 


*6 Beresnevičius G. Dausos, V., 1990, p. 150-151. 

67 Eliade M. Amžinojo sugrįžimo mitas. Archetipai ir kartotė / Vertė P. Račius. V., 1996, p. 15 ir kt. 
68 Beresnevičius G. Dausos. V.,. 1990, p. 92-93. 

69 Laurinkienė N. Senovės lietuvių dievas Perkūnas. V., 1996. p. 95-96. 

tiek neigiamas jėgas. Gal dėl to buvo gerbiamos ir neliečiamos šventosios giraitės? Juolab kad kai kurie 
liudijimai rodytų jose buvus realų kalną (greičiau kalvą). Deja, šaltiniai mums čia nedaug ką tepasako. 

Kita vertus, kalną kosmologiškai visai gali atitikti didžiausias, seniausias giraitės medis, „augantis 
viduryje“; juolab „ant kalno“ toks medis taip pat gali augti. Jei pragaras yra po dangumi, o danguje 
dažnai minimi medžiai, sodas, kosmogoninėse dainose ant kalno auga ąžuolėlis, tai toks ąžuolas aps- 
kritai gali atstoti pasaulio (ir jo centro) modelį - galime visiškai nenustebti, radę tokį „kosminį medį“ 
pragare. Tai visiškai dėsninga, nes Medis kiaurai perauga dangų, žemę ir pragarus. 

Taip vienas lietuviškos pasakos veikėjas siunčiamas pragaran, o jam patariama: „Kad tu savo rei- 
kalą būsi pekloj ištaisęs, tai nueik ir į dangų pas Dievą, juk dangus netoli ėsąs nuo peklos...“ Žmogus, 
nuėjęs į peklą, „rado daug velnių ir Belzėbūbą prie labai storo aužuolino stulpo su labai drūtu geležiniu 
lenciūgu prirakytą“ (BLP] I 90). Tas labai storas ąžuolinis stulpas turi visus Pasaulio medžio požymius - 
tik šioje atkarpoje jis matomas ne visas ir pragare atrodo tik kaip storas stulpas, bet vargu ar tai kas 
kita nei Pasaulio medis, didysis Ąžuolas. 


Centro valdovas 


Kad ir kaip žymimas kosmogoninis bei kosmologinis vidurys - kalnu ar medžiu, kad ir kokiomis aplinky- 
bėmis deginama sakrali ugnis, galima lengvai numanyti, jog tokios religiškai labai svarbios „centrinės vie- 
tos“ turėjo būti siejamos ir su dievų pasauliu - su svarbiausiuoju ar svarbiausiais dievais. Kas valdo Kalną, 
Medį (Ąžuolą), ugnį, tas valdo ir religijos centrą, ašį, ir drauge aplink jį sukasi visa religinė sistema. 

Pamėginkime nustatyti lietuvių religijos centrų (mitinių, kosmogoninių bei kosmologinių, kulti- 
nių) valdovą. Kadangi tuos centrus žymi trys mūsų jau minėtos mitologemos, trumpai panagrinėkime 
kiekvieną iš jų. 


Kalno valdovas 


Ši problema yra dvilypė: viena vertus, su kalnu siejamas Dangaus Dievas (ar aiškiau nenusakomas, bet 
jam artimas asmuo) ir labai stipriai - Perkūnas. 

Jau minėjome, kad paslaptingas pasakų senelis, primenantis daugiau Dangaus Dievą, gyvena ant 
kalno. Kai kuriose pasakose ir sakmėse Dievas kviečiasi žmogų „ant kalnelio“, ir iš ten juodu nuskrenda 
į dangų, Dievas prašo arklio ir jaučio užnešti jį į „didelį kalną“"?. Suprantama, tokių aiškesnių Dievo ir 


"0 Laurinkienė N. Senovės lietuvių dievas Perkūnas. V., 1996, p. 132. 

kalno sąsajų nėra daug. Tarkim, Lietuvos metraštyje, aprašant legendinio kunigaikščio Šventaragio lai- 
dotuves, minimas tikėjimas, esą teismo dieną „ateisiąs Dievas, kurs, ant aukšto kalno sėdėdamas, tei- 
siąs gyvuosius bei mirusiuosius“. Bet koks tai dievas, nėra aišku, nes Lietuvos metraštis, apibūdindamas 
protėvių tikėjimą, stengiasi jį sukilninti, priartinti prie krikščionybės ir kiek ideologizuoja, teigdamas 
esą buvo tikima vienu Dievu ir Paskutinio teismo diena, Tad kalno viršuje reziduojanti dievybė kadaise 
galėjo būti suprantama ir kaip Dangaus Dievas, ir kaip Perkūnas. 

Lietuvių folkloras mini, jog Perkūnas kadaise gyvenęs ar tebegyvena ant aukšto kalno?“, audros 
metu važinėja nuo aukšto kalno arba tiesiog „ant kalno“, ant kalno atliekami jam skirti ritualai; šiuos 
duomenis apibendrindama N. Laurinkienė teigia, jog „griaustinio dievui skirti ritualai galėjo būti atlie- 
kami ant kalnų, kalvelių. Tad apeigų sferoje Perkūno ryšys su kalnu neabejotinas“; čia dar prisidėtų 
toponimika, pirmiausia - gana nereti Perkūnkalniai??, Iš esmės kultinė kalnų (kalvų) reikšmė ir jų są- 
saja su Perkūnu neabejotina. 

Reikia pridurti, kad Kosminis kalnas yra centrinė pasaulėdaros vieta, tad joje gali rodytis tiek Die- 
vas, tiek Perkūnas, tiek - pakalnėje - velnias, bet Perkūno reikšmė čia bene stipriausia. Dievo gyvena- 
moji vieta - dangus, velnio - požemiai ir vandenys, Perkūno - kalnas arba oras, debesys, t. y. atmosfera, 
kartu - teritorija tarp dangaus ir žemės, kurioje ir stūkso Kalnas. 


Ąžuolo valdovas 


Visa indoeuropietiškos mitologijos medžiaga ir jos atitikmenys lietuviškoje (baltiškoje) tradicijoje rodo, 
kad ąžuolas yra Perkūno medis“. N. Laurinkienė pažymi, kad ąžuolai tiek senesniuose, tiek vėlyvuo- 
siuose šaltiniuose siejami su Perkūnu ir kad ąžuolas galėjo atitikti Pasaulio medžio modelį". Tai mes 
jau matėme; galime prisiminti ir ąžuolo reikšmę Rikojote ir Heiligenbeil esančioje dievo Kurko šventvie- 
tėje, ir jėzuitų reliacijose šmėstelinčias Perkūno - ąžuolo bei Perkūno - šventųjų giraičių sąsajas. 

Kai kurios giraitės išties galėjo būti skirtos Perkūnui. J. Dlugošo liudijimu, Perkūnui skirtos šven- 
tės švęstos būtent giraitėse, o Jeronimui krikšto metu kertant giraites moterys skundėsi „dėl iškirsto 
švento miškelio ir atimtos iš dievų buveinės, kurioje jos paprastai melsdavusios dievą sulaikyti lietų 
arba saulę“. Šiame fragmente slypi tam tikra prieštara: kertant miškelį, atimama buveinė iš dievų, bet 
moterys jame prašydavusios dievo pagalbos. Dievai giraitėje gali būti tiek ideologinis intarpas, tiek se- 


"Lietuvos metraštis. Bychovco kronika / Vertė R. Jasas. V., 1971, p. 60-61. 

22 Tautosakos darbai. K.. 1937, t. 3. p. 149 ir kt. 

73 Laurinkienė N. Senovės lietuvių dievas Perkūnas. V.. 1996. p. 93-94. 

14 Beresnevičius G. Ąžuolas baltų kultuose // Liaudies kūryba. 1996, Nr. 5, p. 8-15, 96-101. 
? Laurinkienė N. Senovės lietuvių dievas Perkūnas. V., 1996, p. 96-101. 

nojo kulto realija, o dievas, tvarkantis atmosferos reiškinius, gali būti tik vienas - tai Perkūnas. Mat, 
lietuvių tautosakos teigimu, Dievas Perkūnui pavedęs valdyti visą orą, ir Perkūnas jį valdo, bet negali 
nusileisti ant žemės; Perkūnas gyvena „tarp dangaus ir pragaro“, „mėlynuose debesyse“, „debesyse“, 
„nuolat gyvena ore, debesyse“ ir t. t.'* Pasak ne visada patikimo, bet šįsyk prie visos medžiagos de- 
rančio Teodoro Narbuto, „oro permainos priklauso nuo Perkūno“"", tad ir Prahiškio veikla pasipikti- 
nusios moterys, galimas dalykas, anksčiau dėl lietaus ar saulės (t. y. dėl debesų krypties bei pobūdžio) 
kreipdavosi tiesiai į Perkūną. Bet apskritai jokių abejonių, jog ąžuolas - Perkūno medis, nekyla. Ąžuolo * 
centrinė vieta kulte bei Pasaulio medžio centriškumas, arba ašiškumas, darsyk leidžia suprasti, jog 
Perkūno „kosmologinė“ vieta - viduryje. Tai buvo aišku jau kalbant apie Kalno mitologemą. 


Ugnies valdovas 


J. Dlugošas, aprašydamas krikštą, teigia, kad lietuvių garbinta šventoji ugnis buvo skirta Perkūnui, kal- 
bėdamas apie žemaičių tikėjimus ir ritualus, sako, jog giraitėse ant aukuro buvo atnašaujamos aukos, 
pirmiausia - Perkūnui, S. Grunau savo kronikoje rašo, jog Rikojoto šventykloje ugnis liepsnojo būtent 
Perkūno garbei, prieš Perkūno stabą susidegina Brutenis ir Vaidevutis. Aprašydamas J. Dlugošo minėtąją 
šventyklą palei Nevėžį, Jonas Maleckis tvirtina, kad ji buvo deginama Perkūnui, tą patį patvirtina ir Sta- 
nislovas Rostovskis; kaip šiuos ir kitus šaltinius apibendrindama teigia N. Laurinkienė, „ąžuolinių malkų 
ar bent jau ugnies deginimas buvo vienas pagrindinių ritualų, skirtų Perkūnui“"*. Vėlesni šaltiniai, apra- 
šydami Perkūno šventovę Vilniuje, pažymi, kad amžinoji ugnis joje buvo kūrenama Perkūno garbei". 

Taigi, be didesnės abejonės, šventosios ir ypač amžinosios ugnies sąsajos su Perkūnu liudija, kad 
religiniame ugnies horizonte išnyra būtent Perkūnas, kuris atsiduria ir kulto centre. 


Perkūno centriškumas 


Perkūnas yra svarbiausias panteono asmuo (tai lietuvių mitologijos studijose nėra naujiena), valdantis 
iš esmės visus svarbiausius kosmologinius taškus ir centrus. Šitai atsispindi ir geografiniame lygmeny- 
je. Darsyk sugrįždami prie piliakalnių reikšmės, pažymėkime, kad piliakalniai turėjo būti suprantami 


76 Tautosakos darbai. K., 1937, t. 3, p. 149-150. 

"" Narbutas T. Lietuvių tautos istorija / Vertė R. Jasas. V., 1992, t. 1, p. 59. 
"8 Laurinkienė N. Senovės lietuvių dievas Perkūnas. V.. 1996, p. 75. 

“2 Ten pat, p. 81 ir kt. 

ne tik kaip kosmogoniškai lemti kosmologiniai centrai, orientacijos ašys ir savojo pasaulio vidurys, bet 
galėjo turėti stiprių sąsajų ir su Perkūno mitologija. Genties ar teritorinio vieneto karinis vadas, rezi- 
duojantis „ant kalno“, mitologiškai galėjo būti sutapatinamas su Perkūnu (nebūtinai - sąmoningai), o 
karo atveju, kai pilaitės gynėjus „ant kalno“ atakuodavo „pakalnės“ pajėgos, jos savaime sutapdavo su 
velniško požemių ir vandenų pasaulio mitologema, o su šia sritimi Perkūnas nuolat ir sėkmingai kovo- 
ja (tokie įvaizdžiai, galima nuspėti, archetipiškai ar gal sąmoningai turėdavo reikštis pilaitės ir pilionių 
ar viso teritorinio junginio ideologijoje). 

Kadangi Perkūnas yra centro valdovas, jo pareiga - kovoti su periferijos (taigi chaoso) pajėgomis, 
kurias simbolizuoja velnias. Perkūnas lietuvių tautosakoje nuolat persekioja ir trenkia velnią, kad ir 
kur jis slėptųsi, kad ir kokį pavidalą įgytų“". Tai dviejų pasaulių - tvarkos ir chaoso - susidūrimas, kur 
šviesiosios jėgos laimi. 

Perkūnas taip tampa ne tik abstrakčiu „centro valdovu“, bet ir patikimu gynėju. Ne be reikalo 
ugnis ir kita jo atributika nubaido velnius ir piktąsias dvasias. Religiškas šliejimasis prie Perkūno lai- 
davo žmogui egzistencinį bei metafizinį saugumą, kurio, matyt, negalėjo suteikti kiti dievai. Žemdir- 
biams Perkūnas buvo svarbus dėl to, kad jis valdo atmosferą, o atmosferos reiškiniai mūsų platumose 
nulemia derlių. Žinoma, labai svarbios ir gyvybinės žemėje glūdinčios jėgos, žemės deivės ir dievai, 
nesyk susiję su ta pačia chtoniškąja velnio sritimi, juolab kad velnias kadaise buvo gyvulių, galvijų 
globėjas, t. y. ūkiniu požiūriu labai svarbus asmuo. 

Vis dėlto velnias lietuviams savo andainykštę ekonominę funkciją yra praradęs ar bent jau ji stip- 
riai sumenko. Tai, matyt, nulėmė ištisa priežasčių sampyna, bet svarbiausios iš jų galėjo būti tokios: 
mitologinė kosmologinė Perkūno ir velnio opozicija, nesantaika, kova, kurioje velnias nuolat ar bent 
jau dažniausiai pralaimi, antra - karių luomo iškilimas besiformuojančioje Lietuvos valstybėje ar tam 
tikruose teritoriniuose junginiuose. Reikia pripažinti, kad socialiniai bei religiniai dalykai koreliuoja: 
iškylant ir įsigalint karių luomui, į oficialiosios religijos lygmenį iškyla Perkūnas su visu savo kul- 
tu ir mitologija. Kuo labiau iškyla Perkūnas, tuo žemiau smunką velnias - tai tiesiog automatiškai 
vykstantis procesas. Perkūnas dėl savo mitologinių ypatybių skleidžiasi per kosminius, kosmologinius, 
topografinius centrus ir ten įsitvirtina tiek, kad be jo religinio kulto procesai beveik neįmanomi, nes 
Perkūnas drauge su savo mitologinėmis, kosmologinėmis ir topografinėmis realijomis nuolatos yra 
centre. Centre jis ir Prūsijoje, nors ten, pasak N. Vėliaus teorijos, turi vyrauti ir išties vyrauja chto- 
niškoji mitologija bei žynių luomas (pasak S. Grunau, Brutenio dievas yra Patulas, požemio dievas), 
bet Perkūno reikšmė tokia didelė, kad Rikojoto triadoje jis centre, o Brutenis ir Vaidevutis susidegina 
prieš Perkūno stabą. Kosmologinis Perkūno įsicentrinimas toks stiprus, kad ir žyniai orientuojasi į jį. 
Negana to - amžinosios ugnies kultas, skirtas Perkūnui, atrodo, tampa žynių organizavimosi ir hierar- 
chizacijos (ar bent jau jos pradmenų) pagrindu. 


80 Vėlius N. Chtoniškasis lietuvių mitologijos pasaulis. Folklorinio velnio analizė. V.. 1987. p. 126-139. Dar žr. Laurinkienė N. 
Senovės lietuvių dievas Perkūnas. V., 1996, p. 141-165. 

Kosminė Perkūno reikšmė 


Šio poskyrio antraštė neperdėta. Nors Perkūnas, regis, valdo dvi stichijas - orą ir ugnį, ir vien jau tai 
suteikia jam kosminės galios reikšmę, tačiau tokia pozicija Perkūno esmės dar neatskleidžia; kaip mė- 
ginsime čia parodyti, jis yra ir kosminis principas. 

Pradėsime truputį nuo toliau, ir teks trumpai atpasakoti kai kuriuos jau skelbto mano straipsnio 
„Baltiškų simbolių dinamika“*! teiginius. Pagrindinis jų - tai, kad lietuviškoje simbolikoje aptinkamas . 
į ratą įrašytas kryžius su dviem jo viduryje susikertančiomis vingiuotomis linijomis (,„žaibeliais“) yra 
Perkūno simbolis, kaip ir ant prieverpsčių vaizduojami segmentiniai ratai su įrėžtomis pagal tą patį 
principą „žvaigždutėmis“ ar „gėlytėmis“. Tokie „žaibuojantys kryžiai“ ir šiandien iškelti virš bažnyčių 
špilių, kapinėse, virš koplytstulpių ir pan. Įrodinėjimus praleidžiu. Mums čia svarbesnė realija, kad 
į ratą ženklai, matyt, įpiešti todėly kad jie vis dėlto sukasi, ir sukimasis yra esminis jų požymis. Tokiu 
atveju juos kas nors turi įsukti, o įsuka, atrodo, pats Perkūnas. Tai labai svarbu, nes šis sukimasis turi 
tiek kosmogoninę (atspindi pasaulėkūros vyksmus), tiek kosmologinę reikšmę. 

Lietuvių įsitikinimu, ketvirtadienį negalima verpti. Taip susiklostė toli gražu ne pavertus tabu kokį 
nors verpimo ar vilnos siūlo traukimą, ir šitai išryškėja nepaprastai įdomioje sakmėje. 

Kartą ketvirtadienį, t. y. tą dieną, kai negalima verpti, į trobą, kur moteriškė suko ratelį, pro 
aukštinį įlindo ilga ranka su sugniaužtu ir grasinančiu kumščiu, ir tarsi iš po žemių pasigirdo balsas: 
„Šiandien ketvirtadienis! Kas šiandien dar suka ratą, vertas mirties! Pasaugokite savo gyvybę!“ Taigi 
atrodo, kad verpti draudžiama dėl to, kad verpiant sukamas ratelis, ir tą ratą ketvirtadienį suka kaž- 
kas kitas. Ketvirtadienis - tai Perkūno diena (ne vien lietuviams, plg. vok. Donnerstag, t. y. „Griausmo“, 
pranc. Jeudi - Jupiterio diena ir t. t.), taigi ir vėl matome, kad Perkūnas ne tik yra viduryje, bet ir „iš 
jo“ ar „jame“ „suka ratą“. 

Tai iš esmės kosmoso bei kosmogoninis Ratas, kurį išjudinanti jėga yra realus kosmoso ir sielos 
įvykių centras tiek mitologijose, tiek Aristotelio ir Platono raštuose, tiek alcheminėje Jokūbo Bėmės 
(Boehme) simbolikoje. Visus procesus paprastai pradeda Dievas, bet vėliau savo galią jis perduoda sis- 
temos viduryje esančiam asmeniui, savo sūnui (dievas kūrėjas indų mitologijoje Tvaštri / Tvaštaras - 
sūnui griausmavaldžiui Indrai, alcheminėje simbolikoje Dievas Tėvas - Jėzui Kristui ir pan.). Kadangi 
Perkūnas - Dievo sūnus (Perkūnas Dievaitis), jis puikiai įsiterpia į šį galių perėmimą (Dievas paveda 
Perkūnui trankyti velnius, tvarkyti orą ir pan.) bei kosminio rato sukimą. 

Savo teiginius šiandien galėčiau praplėsti anksčiau nepastebėtomis paralelėmis, rodančiomis, kad 
sukimas yra esminė Perkūno funkcija, plg.: „Žmonės įsivaizduoja Perkūną kaip malantį žmogų“ arba 
„Seniau griaudžiant negalima buvo sukti girnų, kad Perkūnas netrenktų“ (TD III 159). 


8! Beresnevičius G. Baltiškų simbolių dinamika // Senovės baltų simboliai. V., 1992, p. 42-55. 


* Šis fragmentas cituojamas iš vokiško teksto, kur jis skamba dar įspūdingiau: „Est ist heute Donnerstag! Wer an dem Tage noch 
ein Rad umdreht. ist des Todes! Wahret eure Leben!“ 

Dabartinį tekstą norėčiau papildyti vienu, manyčiau, labai svarbiu vaizdu. Lietuvių verpstėse ir 
prieverpstėse gausu Perkūno simbolikos. 1956 m. išleistame „Lietuvių liaudies meno“ tome aptikau dvi 
įdomias prieverpstes (344, 346 pav.). Jose galima įžiūrėti „raguotą“ (raguotą šalmą mūvintį?) asmenį, 
rankose laikantį ir, matyt, sukantį ratą. Raguotumas čia, atrodo, Perkūno požymis, nes lietuviai Per- 
kūną įsivaizduoja kaip „senį su ragais“ (TD III 169). O raguoto asmens laikomas ir veikiausiai sukamas 
ratas yra pats tikriausias Perkūno simbolis. 


Perkūnas - vedlys į anapus 


Perkūno mitologinėje erdvėje iškyla reikšmingi legendiniai personažai, susiję su pervesdinimu anapus; 
pirmiausia tai Sovijus ir Šventaragis. Perkūnas, sukdamas ratą, įgalina keistis padėtis ir situacijas, taigi ir 
perėjimą tarp gyvenimo ir mirties, mirties ir gyvenimo, tik jau amžinojo, kurį atspindi jo garbei liepsno- 
janti amžinoji ugnis. Tačiau iš pradžių turime grįžti prie kosmogonijoje pasirodančių elementų. 

Pasauliui randantis, iškyla kosminis kalnas, kosminis medis, įsiplieskia ugnis. Jie tampa realiais, 
čia ir dabar funkcionuojančiais kosmologiniais, geografiniais-topografiniais, religiniais centrais. Juo- 
se ar virš jų reziduoja Perkūnas arba per juos reiškiasi. Šie pasaulio pradžios elementai, esminiai taš- 
kai, atkartojami kulte, ritualuose, dažniausiai ar bent jau labai dažnai susijusiuose su Perkūnų. Taigi 
žmogus, rituališkai atkartodamas pirmapradžius kosmogoninius vyksmus kulte, gyvenime, mitolo- 
gijoje ir ideologijoje, trumpai tariant, savo egzistencijoje, įsiterpia į Perkūno globojamus procesus ir 
vietas. 

Bet ir po mirties, „prasitęsdamas“, savo individualioje eschatologijoje žmogus pereina per tuos 
pačius kosmogoninius (ir kulte bei ritualuose atkartotus, religiškai išgyventus ir patirtus) pradmenis. 
Juk baltų ir lietuvių tradicija rodo, kad žmonės buvo laidojami medžiuose (kadaise - pažodine pras- 
me, vėliau - mediniuose karstuose) arba ugnyje, t. y. deginami, o kapinaitės įrengiamos ant kalvelių. 
Taigi kosmogoninės visumos pasikartoja anapus nukreipiančiuose eschatologiniuose ritualuose. Mi- 
tologiškai tai visai natūralu, nes kiekviena pabaiga yra pradžios atkartojimas, vedantis į naują kosmi- 
nio rato pasisukimą, naują ciklo atkarpą ar kokybę. O jei eschatologijoje atkartojami kosmogoniniai 
ženklai, simboliai bei procesai, tai visiškai dėsninga, nes pasaulio pradžios jėga per tuos pačius žen- 
klus gali būti atgaivinta ir žmogaus mirties aplinkoje - kaip atgaivinanti, gimdanti, pašėlusiai stipri 
pirmapradė galia. 

Labai svarbus lietuvių ir baltų religijos dėmuo - Malalos kronikos vertimo intarpe esantis Sovijaus mi- 
tas, kuriame nupasakojama, kaip atsiranda mirusiųjų deginimo ritualas, t. y. jis mitologiškai grindžiamas. 

Sovijus migdomas (laidojamas) trimis būdais: kasamas žemėn, keliamas į medį ir galiausiai sudegi- 
namas, ir pastarasis laidojimo būdas jam pasirodo pats geriausias. Sovijus tampa vėlių vedliu ir įsteigia 

mirusiųjų deginimą, o kaip teigia nežinomas intarpo autorius, šį paklydimą Sovijus įvedė, kad lietuviai, 
prūsai ir kitos gentys „aukotų nelabiems dievams, Andajui ir Perkūnui, taigi griaustiniui, ir Žvorūnai, 
kitaip tariant, kalei, ir kalviui Teliaveliui, nukalusiam jiems saulę, kuri šviečia žemėje, ir įmetusiam 
jiems saulę į dangų“ (BRMŠ I 266-268). 

Pirmasis minimas Andajas ir jis tikriausiai sietinas su Dangaus Dievu, t. y. aukščiausiuoju Dievu, 
apie kurį jau kalbėta; pirmasis jis paminimas dėl savo realios, bet formalios pirmenybės panteone bei 
dėl Dangaus Dievo vaidmens kosmogonijoje. Jis todėl ir įvardijamas pirmuoju, tačiau pasaulio kūrėjas 
mitologijose paprastai virsta neveikiančiu dievu, deus otiosus, ir kulte jo reikšmė menka. Daug svarbes- 
nė figūra - genetiškai antrasis dievas, dažnai pirmojo sūnus, kuris realiai perima pirmadievio valdžią 
(plg. Tvaštri - Indra, El-Baalas, (Uranas) - Kronas - Dzeusas ir t. t.) ir apie kurį koncentruojasi kultas 
(Oziris, Enlilis, Mardukas, Tešubas, Baalas ar Melkartas, Mitra, Dzeusas...). Pirmasis dievas „reziduoja 
aukštybėse“ ir visuomet reiškia dietą kūrėją, vėliau nusišalinusį ar nušalintą nuo visų reikalų, antrasis 
panteonų asmuo" turi savo rankose realią valdžią ir viską tvarko. 

Ipatijaus metraštyje Perkūnas vadinamas Diviriksu, dievų rikiu, valdovu, ir tai išties jam pritinkanti 
vieta. Tame pačiame metraštyje išvardijami penki dievai, kuriems po savo atsimetimo lenkėsi Mindau- 
gas; jie akivaizdžiai priklauso skirtingiems panteono lygmenims, ir jų tarpusavio santykis labai neaiš- 
kus. Bet prisiminkime: trinarėje Rikojoto dievų sistemoje Perkūnas antrasis, t. y. vidurinis, septynių 
dienų savaitės ketvirtoji, arba vidurinė, diena priklauso Perkūnui, o Ipatijaus metraštyje, vardijant pen- 
kias Mindaugo garbintas dievybes, Perkūnas-Diviriksas, savaime suprantama, yra trečiasis, t. y. vėlgi 
viduryje, plg.: „Savo dievams slapta aukojo: visų pirma Nunadieviui ir Teliaveliui, ir Diviriksui, Zuikių 
dievui ir Medeinai“ (BRMŠ I 260-261). 

Lietuvių mitologijos „perkūniškumą“ netiesiogiai liudija ir Malalos kronikos vertimo intarpe esan- 
ti žinia, jog Sovijus įtraukia tiek Perkūno garbinimą, tiek mirusiųjų deginimą, o mitologines ugnies 
sąsajas su Perkūnu žinome. Prie tokių netiesioginių dėmenų reikėtų priskirti ir intarpe pasirodantį 
Teliavelį, nes, viena vertus, kalimas, kaip ir kūjis bei ugnis, priklauso Perkūno atributikai, antra vertus, 
Saulė šiame fragmente nusakoma kaip paprasčiausias fizinis daiktas, o ne kokia dievybė. Saulė yra nu- 
kalta, „padaryta“, ir tai ją eliminuoja iš kulto. 

Žemdirbiškoms kultūroms Saulė paprastai būna labai svarbi ir pasirodo kaip religinis dėmuo, bet 
mūsų atveju, ją pavertus padarytu daiktu, į ją pačią kreiptis nėra jokios prasmės. Tik Perkūnas, atmos- 
feros valdovas, gali debesimis uždengti pernelyg kaitriai įsispindusią Saulę ar, atvirkščiai, užbaigti liū- 
tis ir leisti Saulei nušvisti virš permirkusių laukų. Žemdirbio orbitoje Saulė tampa religiškai bereikš- 
miu dalyku, bet dar labiau sustiprėja Perkūnas. Dar labiau išauga ir jo kosminė reikšmė bei svarba 
žemdirbiams (atrodo, kad „mitologiškai silpniausia“ Griausmavaldžio vieta - jo įtaka žemdirbiams, 
o šioje vietoje Perkūnas griežtai uždengia Saulę - net atrodytų, kad Teliavelio žygis yra mitologiškai 


* Pig. vieną Ipatijaus metraščio citatą, kur Diviriksas - Perkūnas paminimas vėlgi antrasis: „Lietuviai... šaukėsi savo dievų 


*4 


Andajo ir Divirikso ir minėjo visus savo dievus...“ (BRMŠS I 260-261) 

vėlyvas ir po kažkokio reformatoriško vyksmo pasirodantis dalykas - prisiminkime, pvz., stipriai per- 
sonifikuotą Saulę latviuose). 

Dar vienas lietuvių legendinės mitologijos personažas - didysis kunigaikštis Šventaragis, pasak 
Lietuvos metraščio, prisakęs visus Lietuvos kunigaikščius deginti Šventaragio slėnyje, ten, kur Vilnia 
įteka į Nerį. Toje vietoje, kur Šventaragis po mirties sudeginamas, jo sūnus Skirmantas pastato Perkū- 
no šventovę. Būtent šios legendos komentare pasakojama, kad lietuviai manė, esą po mirties reikėsią 
kopti į aukštą kalną, kurio viršūnėje sėdėsiąs teisiantis dievas. Visiškai įtikėtina, kad ir Šventaragio 
legenda patenka į Perkūno mitologijos lauką. Čia Perkūnas pasirodytų kaip valdančiojo (karių) luomo 
pomirtinės kelionės globėjas, kartu jis tai kelionei tarpininkauja ar bent jau yra labai arti to. 





IV.6. MĖGINANT SUPRASTI 


Pabaigoje - kelios pastabos apie mūsų aptartus dalykus, ne tiek užbaigiančios bendrą vaizdą, kiek mė- 
ginančios darsyk parodyti, apie ką kalbėta. 

Pirmiausia religinė sakrali kalno, medžio, ugnies reikšmė liudija ne senosios tradicijos „gamtišku- 
mą“, bet visiškai ir radikaliai kitokią religinę atskaitos sistemą ar, jei norime, - kitą lygmenį. Tai būtent 
kosminis lygmuo, per vidinius pasaulio esinius apsireiškiantis „šiapus“. Kalnai, medžiai, ugnis yra tam ti- 
kri „sukibimo taškai“, sankabėlės, jungiančios dangaus, atmosferos, chtoniškąją sritis. Šitaip pasaulis - 
visas pasaulis, o ne jo detalės - tampa tvarkinga visuma, kosmosu, 

Rašydamas žodį kosmosas, turiu omenyje ne šiandieninę šio žodžio fizikinę, o veikiau antikinę, 
graikiškąją, prasmę. Tai šventas - paskirtas, universalus, religiškai ir kosmologiškai tapačiai funkcio- 
nuojantis pasaulis, leidžiantis save išgyventi kaip visetą, visumą. Religijų istorijos studijos dažnai at- 
skleidžia, kad vienos ar kitos tautos - mūsų atveju lietuvių / baltų - kosmologija susideda iš „trijų 
aukštų“, „trijų sričių“ ir pan. Analitiniam žvilgsniui ši visuma atsiskleidžia kaip, tarkim, trilypis da- 

rinys. Bet atrodytų, kad archajiniam žmogui tą „teorinį“ trilypumą mes tik priskiriame; jam tai buvo 
gal veikiau vieningos kosminės egzistencijos apraiška tam tikruose esiniuose. Be to, visos trinarės sis- 
temos, šiuolaikinėje mitotyroje įvesdinamos aiškinantis senąsias religines mitologines realijas, tikrai 
neatskleidžia visos daugiaašės mitologinio daugiabriaunio gausos. Tai tik mūsų požiūrio ribotumo są- 
lygoti žvilgsniai, priklausomi nuo išpažįstamos sistemos ar metodologijos, siūlančios pažvelgti į senąją 
tradiciją kaip į dvipolę ar dvinarę, trinarę, keturnarę ir pan. Tradicija tokia savaiminga ir natūrali, kad 
mes galėtume joje atrasti ir šešianarių, ir aštuonnarių, ir dvylikanarių struktūrų; galimas dalykas, ir 
dar sudėtingesnių. 

Neatrodo, kad čia pavyko bent kiek nuodugniau panagrinėti visus universalius kosminės sankabos 
taškus; mes tik pamėginome apčiuopti kelis kosminių mitologemų kompleksus. Tarkim, visiškai ne- 
kalbėta apie šventuosius akmenis, gyvūnus, apie mitines kosmologines namo, tilto prasmes ir daugelį 
kitų reikšmenų, kurių mes šiandien gal nė neišskiriame. Tai kitų mitologijos tyrinėtojų kartų darbas. 
Bet, mano supratimu, kalno-medžio-ugnies kompleksas mūsų nagrinėtoje senojoje tradicijoje buvo bene 
svarbiausia sankabėlė, šiapusybę jungianti su anapus ir sujungianti taip, kad ta jungtis tapo egzisten- 
ciniu modeliu ar archetipu. 

Šie jungties taškai kalnas-medis-ugnis (podraug su juos jungiančiu vandeniu) ne tiek siejo žmogų su 
kosmosu, kiek leido jam tiesiog būti universalioje erdvėje. Kaip jau matėme iš istorinių šaltinių bei tau- 
tosakos, šitoks universalus matmuo yra visiškai aiški realija. Žmogus nuolatos atsiduria religiniame, 
podraug ir kosminiame, centre, prie vienaip ar kitaip įdaiktintos pasaulio ašies. Ta ašis struktūrina, 
tvarko ir visą jo pasaulį, kartu ir žmogaus egzistenciją. 

Visos ašys yra dieviškos, t. y. per gamtinius esinius atsiveria dieviškasis matmuo, dievai per juos 
reiškiasi, tose ašyse jie artimi, ir galima į juos kreiptis. Ašys, mūsų atveju tai kalnas, medis, ugnis, yra 
gamtos reiškiniai, daiktai, tačiau jie turi giliausią religinę bei kosmologinę funkciją ir dėl to jau nebėra 
daiktai. Tai sankabėlės, įtraukiančios žmogų į kosmoso istoriją (per rituališkai atkartojamas kosmo- 
gonijas bei kosmogonines replikas kalne, medyje, ugnyje), jo dakartį, struktūrą (t. y. žmogus tiesiog 
įkosminamas) bei absoliučią ateitį, nes žmogus per kalną, medį, ugnį pervesdinamas anapus, transcen- 
duojamas, t. y. įgyja amžinąjį gyvenimą. Tai ne gamtos objektai, o tarpininkai, mediatoriai, tai kosmoso, 
dievų ir amžinybės vartai. 


V. SIELA IR POMIRTINIS GYVENIMAS 





V.1, SIELOS STRUKTŪRA 


Šešėlis 


Tai - žemiausioji sielos dalis, tapatinama su saulės šviesoje matomu šešėliu. Dažniausiai tautų sielos 
sampratos Čia įžiūri gan šiurkščią, žemutinę sielos dalį, kurią galima paveikti maginiais veiksmais arba 
jai padedant gauti kokius nors ženklus. 

Lietuvių tradicijoje į šešėlį kreiptas ganėtinas dėmesys, tai atspindi palyginti ankstyvi šaltiniai. 
Jeronimas Prahiškis, lankęsis Lietuvoje 1401-1404 m., pasakoja, kaip lietuvių žyniai pranašaudavę 


ligonių likimą: 


Artimieji klausdavo juos, ar nemirs ligoniai. Žyniai eidavo naktį prie ugnies, o rytą klau- 
siantiems atsakydavo matę prie šventosios ugnies sergančiojo šešėlį, kuris sušilęs rodė 
mirties arba gyvybės ženklus: išgysiantis ligonis stovi veidu į ugnį, o jeigu atsigręžęs į ją 
nugara, vadinasi, mirs! (E. Ulčinaitės vert.). 


' Kraštas ir žmonės. Lietuvos geografiniai ir etnografiniai aprašymai (XIV-XIX a.). V.,. 1988. p. 44. 

Nuo laidotuvių laužo kylantys dūmai nesyk aiškinami kaip tam tikras mirusiojo vėlės pėdsakas, ne- 
tapatintinas su pačia vėle, tačiau su kažkuria jos dalimi susijęs. Prancūzas Žiliberas de Lanua mini 
panašius kuršių spėjimus 1413-1414 m. Kuršiai, degindami mirusįjį, stebėdavo dūmų kryptį, tikėdami, 
kad dūmai, kylantys į viršų, reikš, jog siela išgelbėta. Dūmai, krypstantys į šoną, parodys, jog siela pra- 
žuvusi.* Tokie lietuvių būrimai minimi XVIII a. - specialūs žyniai Žvakonys ar Dūmonys (Szwakones... 
Dumones) iš žvakės skleidžiamų dūmų sprendė, ar ligonis mirs, ar pasveiks.? Mirties metu šešėlis ar jo 
elgesys perduoda žyniams tam tikrą informaciją; šiuo aspektu į bendrą tokių spėjimų lauką įeitų ir, 
matyt, kiek patikimas Teodoro Narbuto liudijimas: 


Jie manė, kad tuoj pat po laidotuvių ir žmogaus palaikų pagerbimo jo vėlė kaip šešėlis, turin- 
tis tokią pat išvaizdą ir aprengtas drabužiais, su kuriais ir buvo palaidotas, praeina pro krivio 
arba paties krivių krivaičio namus, apsireikšdama jam... žyniai galėdavo išklausinėti vėlę, ko 
dar trūksta jos išganymui, ir nurodydavo kelią į amžinosios laimės vietą“ (R. Jaso vert.). 


Šiuo atveju išties matome greičiau vėlę", tačiau simptomiškas jos įvardijimas „šešėliu“, po kurio išsyk kal- 
bama apie jo perteiktą informaciją gyviesiems. Religinė šešėlio funkcija yra bemaž nepastebima, jis susijęs 
su įvairiais spėjimais, magija. Tačiau spėjimų ar būrimų iš šešėlio tradicija, minėta dar XIV a. pradžioje, 
išsilaiko labai ilgai, Iki pat mūsų amžiaus žinoma daugybė spėjimų iš šešėlio - Kūčių ir su mirtimi susi- 
jusiuose papročiuose. Kūčių vakarienės metu stebimi ant sienų krintantys šešėliai ir manoma, kad kitų 
Kūčių nesulauks tas, kieno šešėlis yra be galvos, neaiškus, visai mažas, panašus į stulpą (kaklas su galva 
vienodo storumo su liemeniu), arba jeigu šešėlio visai nesimato; kieno šešėlis ilgesnis (aiškesnis), tas ilgiau 
išgyvens“, kitais metais mirs tas, kurio šešėlis Kūčių vakarienės metu panašus į karstą", jeigu šešėlis „be 
kaklo““*, jei matyti du šešėliai", jei galva šešėlyje skiriasi nuo liemens, žmogus gyvens, jei susilieja - mirs. 
Laidotuvių metu, prie numirėlio degant žvakei, siūloma žvilgtelėti į savo šešėlį: jei šešėlis bus be galvos, 
tai greitai mirsi." Istoriniams liudijimams iš XV a. pradžios bei vėlesniems galbūt atliepia ir kiti tikėjimai: 


2  Mannhardt W. Letto-Preussische Gėtterlehre. Riga, 1936, p. 175. 

3 Ten pat, p. 550. Plg. p. 556. 

* Narbutas T. Lietuvių tautos istorija // Lietuvių mitologija. V., 1992, t. I, p. 313. 

> Tačiau aišku, kad ir vėlės išėjimas buvo žynių kontroliuojamas ar bent regimas (plg. Tulissones vel Ligaschones regimą mirusiųjų 
iškeliavimą bei gal su šiuo liudijimu gretintiną gana didelį sakmių apie dvasregius paplitimą būtent Mažojoje Lietuvoje). 

$ Balys J. Mirtis ir laidotuvės. Lietuvių liaudies tradicijos. Silver Spring. Md.. 1981, Nr. 176. p. 26. plg. Nr. 177, p. 26-27, plg. 
Mūsų tautosaka. K., 1930, t. 1, p. 130. 

* Mūsų tautosaka... T. 1, Nr. 77. p. 130. 

8 Ten pat. Nr. 78, p. 130. 

* Ten pat. Nr. 80. 

0 Ten pat. Nr. 81. 

"Balys J. Min. veik.. Nr. 256, p. 33. 

kai kunigas išklausęs ligonį eina iš kambario laukan ir yra gesinamos žvakės, reikia stebėti, kaip sklaidysis 
užgesintų žvakių dūmai: jei eis į duris (paskui kunigą) - tai ligonis mirs, jei į viršų (kerčią, sklaidysis prie 
stalo) - tai pasveiks.' Ligoniui laukiant kunigo, jeigu žvakes užpūtus dūmai eina link ligonio - tai žymi 
mirtį, jei tolyn - žmogus išgis", arba jei žvakės dūmai kils tiesiai į viršų, tai reikš, jog ligonis eis tiesiai į 
dangų“ - šis motyvas visiškai atspindi kuršių įsitikinimą, tik tarsi miniatiūrizuotai, vietoj laužo - žvakė. 

Tokių pačių spėjimų, tik ne tokią jų įvairovę ir gausą, turi kitos indoeuropiečių tautos. Pietų slavai 
išlaikę tik „fundamentaliausią“ spėjimą - mirs tas iš namiškių, kurio šešėlio Kalėdų vakare ant sienos ne- 
simato, slovakams artėjančios mirties ženklas - jei Kūčių metu žmogus meta du šešėlius; bulgarai šiuos 
spėjimus orientuoja į kitą virsmo laikotarpį - jų manymu, šiemet mirs tas žmogus, kurio šešėlis Joninių 
dieną neturi galvos; vokiečių prietaras tiesiog sako, kad tas, kurio šešėlis be galvos, ar tas, kuris visiškai 
neturi šešėlio, mirs; čia galima paminėti ir atitinkamą žydų paprotį: rabinai Rambanas, Rakanatas, Bechai 
ir kiti rašo, jog septintąją atitinkamos šventės naktį žydai išeina į mėnulio šviesą; tas, kurio šešėlis be gal- 
vos, šiais metais turės mirti, jei šešėlio visai nesimato, tas žmogus mirs, dar negrįžęs iš šventės." 

Kartais iš tokių prietarų ir būrimų galima spėti, kad šešėlis siejasi su pačia siela ir šešėlį meta ji 
pati,“ kartais manoma, kad šešėlis yra integrali sielos dalis ir jos nykimas, trikimas rodo artėjančią 
mirtį. Įdomu, kad šiai galiai jau nykstant ar net visiškai išnykus (šešėliui pasitraukus), žmogus dar gali 
kurį laiką gyventi, tik jau neabejotinai pasmerktas greitai mirčiai. Atrodytų, siela, prieš nutraukdama 
ryšį su kūnu, pirmiausia praranda šešėlį - jis suyra pirmasis iš kitų sielos dalių, čia jo nykimas - prasi- 
dėjusios sielos dezintegracijos ženklas. 

Šešėlis gali būti laikomas tapačiu žmogaus atvaizdui, tarkime, veidrodyje, Todėl žinomas Lietuvoje 
paprotys liepia, žmogui mirus, uždengti veidrodį. J. Negeleinas, paminėjęs, kad šio papročio laikosi 
vokiečiai, prancūzai, žydai, lietuviai, pietų slavai, Orknio salų gyventojai, priduria, jog taip elgiamasi 
tikint, kad mirusysis negali atsispindėti veidrodyje - taip atsiras du mirusieji ir antrasis (atvaizdas 
veidrodyje) lemia greitą kieno nors mirtį." Ši prielaida tikėtina, tačiau greta jos galėtume prisiminti ir 
spiritistinėse - okultinėse praktikose, burtuose vartojamus veidrądžius, veidrodėlius - mirusieji, šiaip 
neregimi ar matomi ne visiems, veidrodžiuose gali pasirodyti lengviau." 

Kai kurie lietuvių pasakymai gal sietųsi su mūsų minima sielos dalimi, plg.: „Jie vaikščioja kaip 
šešėlis ir daro sau daug noprosnų nerimasčių“, arba posakius, kuriais išreiškiama nuvargusio, arti mir- 
ties esančio žmogaus būklė: „Kaip šešėlis (silpnas), mažai bepagaliu“, „Žmogus menkas, išdžiūvęs kaip 


12 Ten pat, Nr. 281, p. 35. Plg. Nr. 283. 

13 Ten pat, Nr. 282, p. 35. 

4 Ten pat, Nr. 284, p. 35. 

5 Negelein J. von. Bild, Spiegel und Schatten im Volksglauben // Archiv fūr Religionswissenschaft. Bd. 5, Leipzig, 1902. p. 1-37. 

16 Žr. ten pat pateiktą prielaidą: kadangi siela yra galvoje. vadinasi, jei šešėlyje nėra galvos, siela išėjusi. 

"/ Ten pat, p. 22. 

18 Be to, veidrodis pats yra „ano pasaulio“ šifras, nes anapus „viskas apsiverčia“, dešinė virsta kaire. viršus — apačia ir pan., žr. 
Beresnevičius G. Dausos. V.. 1990, p. 164-172. 

šešėlis“, „Po ligos taip susibaigė, liko tik šešėlis“ ir pan." Suprantama, kad šie posakiai minėtais atve- 
jais vartojami kaip metaforos, tačiau juos kadaise galėjo paveikti ir „mirusiojo šešėlio“ vaizdinys. 

Šią sielos dalį upanišados bei sankhjos filosofija tapatina su žeme, ji priklauso pasauliui. Tai ma- 
tome ir iš Irano arijų sielos sampratos - pirmoji sielos dalis gyvybė ar gyvastis gali būti kūne dar 
tada, kai suvokimas ir protas drauge su siela jau atsiskyrę nuo kūno (tą matome ir šešėlio atsiskyrimo 
atveju). Irano arijai įsitikinę, kad ši sielos dalis taip susijusi su kūno fiziologija, kad suyra drauge su 
juo. Atrodo, kad su šešėlio suirimu, sunaikinimu problemų nebūta: jis pats ima „atstoti“ nuo žmogaus 
atėjus laikui, ir nėra duomenų, rodančių, kad jis kokiu nors būdu tęstų savo egzistenciją. Jeigu žmogus 
miršta „normaliai“, šešėlio atsiskyrimas yra savaime suprantamas dalykas. Tačiau šešėlis kartais gali 
būti atimamas maginių praktikų metu (nors indoeuropiečių tautose tokių atvejų maža) arba jį gali pa- 
grobti pikti demonai. Makedonijoje tikima, kad piktosios dvasios, navės, gali pagrobti gimdyvės šešėlį 
ir toli nunešti; tuo metu gimdyvė mirs.?? Matome, kad šešėlis ar jo reikšmė išryškėja būtent perėjimų 
iš vienos būklės į kitą metu - Kūčių, Kalėdų papročiuose, baigiantis seniesiems metams ir prasidedant 
naujiems, Joninių metu (vasaros apogėjus ir kartu gyvybinių jėgų sekimo, antrosios metų pusės pra- 
džia), gimdymo metu, t. y. „pervedant“ kūdikį į šį pasaulį. Galima spėti, jog manyta, kad žmogus tokiais 
laikotarpiais yra ypač pažeidžiamas arba kad ribinėse situacijose išryškėja šiaip jau paslėpti dalykai. 


Sveikata (dvasia?) 


Sveikata - tai antroji sielos dalis, esanti žmoguje nuolat, tačiau išgąsčio, ūmaus susijaudinimo metu 
ji gali palikti kūną. Tai gali atsitikti ir žiovaujant ar čiaudint - tuomet ši sielos dalis šiek tiek išlekia 
laukan. Paprotys tokiais atvejais reikalauja pasakyti „į sveikatą“, o sakmės liudija, kas gali atsitikti, 
to nepadarius: velnias gali nusinešti sučiaudėjusio sielą. Taip gali nutikti jaunajai per vestuves." Yra 
prietaras, pabrėžiantis būtinybę vestuvių naktį sučiaudėjusiai jaunajai pasakyti „į sveikatą“.? Tokie 
tikėjimai išplaukia iš ypatingo velnio vaidmens vestuvių metu.“ Vienas velnias samprotauja: 


Aš nueisiu vestuvėsna ir atsisėsiu stuburan. Ir, ...kai jaunikis ar jaunoji nusičiaudės, tai man 
jo sveikata klius - nuo jo sveikatą atimsiu, nes jiems tada niekas nepasakys „į sveikatą.“ 


19 Lietuvių kalbos žodynas. V., 1986, t. 14, p. 680. 

20 Basanavičius J. Trakų ir lietuvių mitologijos smulkmenos. V.. 1921, p. 26. 

4 LPA 3284. 

22 Mickevičius J. Žemaičių vestuvės // Mūsų tautosaka. K., 1933, t. 7, p. 115. 

23 Vėlius N. Chtoniškasis lietuvių mitologijos pasaulis. Folklorinio velnio analizė. V.. 1987, p. 153. 
4 Lietuvių tautosaka. V., 1967. t. 4, p. 501. 

Ir vėl matome ypatingus sielos tykančius pavojus perėjimų, virsmų laikotarpiu. Suprantama, mir- 
ties metu pavojai didžiausi. Velnias, tykodamas mirštančio pikto pono vėlės, palaukia, kol mirštantysis 
sukosės, o tada jau pripuola, trenkia geležiniu kūju jam į kaktą, „dūšia“ iššoka laukan, ir velniai ją 
pagriebę nusineša.“ Trenkiama kakton, be abejo, tikintis, kad taip bus „išmušta“ mirštančiojo siela, 
tačiau tam reikalui velnias tyko, kol mirusysis sukosės.** 

Lietuviai kaip ir kitos tautos manė, kad gyvybinės sielos veiklos pagrindas - kvėpavimas ir savo 
ruožtu juo reiškiasi tam tikra sielos galia. Netekęs šios galios, kūnas miršta, taip gali atsitikti ir sveika- 
tai išlėkus laukan čiaudulio metu ar sergant, kai kvėpavimas darosi sunkus, su pertrūkiais - žmogus 
pamažu „netenka sveikatos“. Čia prisimintini kai kurie posakiai, plg.: „Anas prie sveikatai (dar sti- 
prus)“, „Nėra persenęs, ale jau ne prie sveikatos“, „Atėmė anas man jaunystoj sveikatą, ir be čėso reiks 
po žemyna palįst“, „Jau ano svieto žmogus - nebėr sveikatės, nei akių, nei nieko“ ir pan.?? Sveikata yra 
sinonimiška gyvasčiai, A. J. Greimas atkreipia dėmesį į tai, kad lietuvių pasakoje slibiną nugalėsiantis 
jaunuolis pirmiausia siekia sužinoti, kur šiojo sveikata ar gyvastis, ir taip jį įveikia. Pasak A. J. Greimo, 


Sveikatos sąvoka palyginti gana aiški. Žinome, pavyzdžiui, kad kuriam žmogui sučiaudė- 
jus, ir niekam jam „ant sveikatos“ nepasakius, jo „dūšia“ atitenka velniui. Reikia manyti, 
kad čiaudant žmogaus „dvasė“ lekia iš plaučių laukan, ir ją galima sulaikyti tik primenant 
jos esmę ir vardą. Kaip ten bebūtų, jo tik „dūšia“ pereina velnio žinion, jis praranda „svei- 
katą“, bet nuo to jis anaiptol nemiršta. Tas pats atsitinka ir su trimis juodomis varnomis - 
kerėtojomis, kurios tyko einantį per kiemą poną, kad galėtų, jam sučiaudėjus, pasakyti 
„ant sveikatos!“: tada jos galės jį pakerėti.* 


Išties „praradęs sveikatą“ žmogus nebūtinai išsyk miršta, tačiau, kaip jau matėme, sveikatos pateki- 
mas velnio valdžion dažniausiai reiškia mirtį. Bet kokiu atveju sveikatos sąsaja su kvėpavimu neabe- 
jotina. Indoeuropiečių ir kitų tautų psichologijos kvėpavimą laikę esmine sielos galia. Graikų psyche 
ir reiškia „kvėpavimą“, lot. animus kildinama iš tokių žodžių kaip gr. anemos - „vėjas“, „oras“, slavų 
sielą žyminčios sąvokos taip pat siejamos su „kvėpavimu“, „dvelksmu“ (duch-, duša). Galimas daly- 
kas, prūsų dusi ir latvių duša??, ir neabejotinai lietuvių dausia - „siela“, „vėlė“? kilusios iš daus-, dvas-, 
„kvapą“, „kvėpavimą“ nusakančių žodžių*!, vadinasi, vienas iš žodžių, kuriais įvardijama mirusiojo 


2 LMD I 324 (3). 

2 Dar vienas paliudijimas, jog velniui į žmogų „įlįsti“ yra sunku —- krikščionybėje — yra žmogaus kūno pašvęstumas Kristaus 
kūniškume. „In carne meo videbo Salvatorem meum“, - sakė Bonaventūras. - „savo kūne regiu savo Išganytojo kūną.“ 

2 Lietuvių kalbos žodynas... T. 14, p. 295-297. 

2 Greimas A. J. Tautos atminties beieškant. Vilnius-Chicago, 1990, p. 156-157. 

23 Tonopos B. H. NMpyccknA a3bik. CnoBapb. A-A. Mockaa, 1975, p. 394. 

30 Būga K. Rinktiniai raštai. V., 1958, t. 1, p. 553. 

31 Ten pat. p. 544. Plg. Mažiulis V. Prūsų kalbos etimologijos žodynas. V.. 1988. t. 1, p. 242. 


258 


siela, neabejotinai siejamas su kvėpavimu. Pats jau minėtas linkėjimas „į sveikatą“ tikriausiai turėtų 
būti suprantamas kaip sielos „integralumo“, „pilnumo“ palinkėjimas. Tai plaukia ir iš prūsų kails - 
„sveikas“, „būk sveikas“, kildinamo iš ide. kai- - „vienintelis“, plg. sen. indų kevala** Tai, regis, tos 
pačios prigimties žodžiai kaip ir lietuvių kailis, kevalas, reiškiantys vientisą kiautą, apvalkalą, saugantį 
viduje esantį turinį. Tasai „apvalkalas“ išsaugo žmogų gyvą net tada, kai siela laikinai išėjusi. Tai nu- 
tinka sapno metu. Tuomet „dūšia“ išeina iš kūno, o „dvasia“ lieka, nes žmogus miegodamas vis dėlto 
kvėpuoja - vadinasi, dvasia tebėra jame.“ A. J. Greimas sveikatą sieja su plaučiais*'; kaip kvėpavimo 
prigimties fenomenui, tai natūralu. 

Kalbėdami apie šią sielos galią, galime prisiminti vieną lietuvių tradicijos elementą - religinį dė- 
mesį žalčiams. Lietuviai namuose laikydavo tiek žalčių, kiek būdavo ir žmonių. Manyta, kad žalčiai 
naktį išlenda iš savo landų ir leidžia kvapą ant miegančio žmogaus. Taip žaltys pastiprina savo glo- 
bojamą žmogų, suteikia jam gyvasNes iš žemės, sveikatos, jėgų, drąsos, išminties. Jei toks žaltys būtų 
užmuštas, jo žuvimas reikštų neišvengiamą mirtį to žmogaus, kurį jis maitino savo kvapu.?* Vienas 
žmogus apie savo laikomą žaltį sako: „Jeigu aš to žalčio nustočiau - negyvenčiau.“** Žmonės tikėdavę, 
jog žaltį išnešus iš namų ir jį laikantis žmogus turės iš tų namų išeiti, o jei iš namų išsikrausto žaltys, 
tai reiškia, jog kas nors iš jų mirs.?? Su panašiais dalykais, kai žalčio išnešimas iš namų buvo supran- 
tamas kaip baisi nelaimė, o žalčio amuleto atėmimas sukėlė vaikui sunkią ligą, susidūrė tėvai jėzuitai 
dar XVII a. pradžioje.?* Galimas dalykas, kad lietuviai žalčius laikydavo ne vien iš kažkokių nenugalimų 
sentimentų šliužams - jie galėjo turėti gana svarią „energinių laidininkų“ funkciją. 

Reikia pažymėti, kad terminas „sveikata“ neretai gali būti keičiamas „žado“ ar „amo“ sąvokomis, 
plg. „neteko amo“, „prarado žadą“, kurios vartojamos ūmaus išgąsčio, sutrikimo būsenoms įvardyti. 

Šią sielos dalį skiria ir kitos indoeuropiečių tautos. Irano arijai čia įžiūri tas pačias fiziologines funkci- 
jas, „gyvastį“, kuri po žmogaus mirties įsilieja į vėją, atitinkamai savo „orinei“ prigimčiai. Taitirja upani- 
šada antrojoje vietoje deda „orą“, „vėją“, „įkvėpimą“; dažniausiai šiuo atveju minima prana, kvėpavimas, 
siejantis visus žmogaus organus, kaip kad vėjas - kosmosą (Čhandogja upanišada IV 3, 3). Prana, kvėpavi- 
mas, kaip ir lietuvių „dvasia“, budi ir sielai išėjus (pvz., sapnuojant), palaikydama kūne gyvastį. Jau matė- 
me, kad graikų ir lotynų kalbose pats sielą reiškiantis žodis etimologizuojamas kaip „oras“, „kvėpavimas“ 
ir pan. Skandinavų „Edoje“ pasakojama, kad dievai kvėpavimą žmogui suteikia kaip atskirą dovaną. Ir 
lietuvių sakmėje tariama, jog, nulipdęs žmogų, Dievas „ant dešinio kelio priklaupęs, ir kvėpė į žmogų 


32 Tonopos B. H. flpycckmA A3bIK. CnoBapb. H-K. MockBa, 1980, p. 136-142. 

3 Buumncknū M. AKTpONONOormuecKas xXapakTepKCTHMKAa XMyAWHOS // Mūsų tautosaka. K., 1935, t. 10, p. 144. 

* Greimas A. J. Min. veik., p. 158. 

3 Kibort J. Istoty mityczne // Wisla, 1904, t. 18, p. 524. 

3 Slaviūnas Z. Liaudies papročiai ir mitiniai įvaizdžiai Mažvydo raštuose // Senoji lietuviška knyga. V., 1947, p. 190. 
* Ten pat, p. 191. 

38 Lebedys J. Lietuvių kalba XVII-XVIII a. viešajame gyvenime. V., 1976, p. 205, plg. p. 199. 

savo dvasią““, tačiau tai, matyt, biblinio pasakojimo reminiscencija. Tačiau įdomu, kad Dievas įkvepia gy- 
vybę ir ožkai, kurią nulipdęs velnias niekaip negalėjo jos prikelti“ - tai nekrikščioniškas motyvas, tačiau 
neaišku, ar jis atsiranda pasakotojui užsimiršus, ar tai archajinis elementas. Pastaruoju atveju galėtume 
manyti, kad ir lietuvių Dievas turbūt „įpūtęs“ žmogui dvasią, bet kol kas pagrindo taip teigti neturime.“ 

Be kitų indoeuropietiškų paralelių, lietuvių sveikata turi atitikmenį ugrofinų sielos sampratos an- 
trajame dėmenyje. Suomių ar mansių haltia ir yra „sveikata“. 


Šmėkla, lukštas 


Tam tikra mirusiųjų dalis tautosakoje rodosi būtent šiuo pavidalu, dažniausiai - sakmėse. Paprastai 
tokie mirusieji rodosi netoli kapinių ar palaidojimo vietų. Šis pavidalas susijęs su kūnu ir gali rodytis 
tik netoli tos vietos, kur jis užkastas. Tai blyškios spalvos perregimas, dažniausiai antropomorfinis pa- 
vidalas, kurį matantieji apibūdina kaip šešėlį“, kaip garą“, rūką“, jis „permatomas lyg voratinklis“, 
mėginant jį sučiupti, rankos dažniausiai nuslysta oru, bet kartais tokių pavidalų substancija apibūdina- 
ma taip: tarsi vata“, minkšta kaip vilna“ ir pan. Tokios pamėklės dažniausiai matomos per laidotuves, 
kurį laiką po jų. Išskirtiniais atvejais, kai žmogus mirė ne savo mirtimi, nusižudė ar buvo nužudytas, 
šmėkla rodosi kur kas ilgiau, ir tokių šmėklų ypač baiminamasi. Tačiau dažniausiai jų veikimo diapa- 
zonas palyginti siauras, šmėkla susieta su palaidotu kūnu, kartais su to konkretaus mirusio žmogaus 
kadaise mėgtomis vietomis bei asmenimis (namais, asmeniniais daiktais, gyvuliais, turtais, giminėmis, 
vaikais), arba priešingai - su tomis vietomis, kur žmogus nusižudė, buvo nužudytas ar daug kentėjo 
(pakaruokliai vaidenasi ten, kur jų pasikarta, kaliniai - buvusiame kalėjime, užplakti baudžiauninkai - 
egzekucijos vietoje ir pan.) - taigi su tomis vietomis, su kuriomis esama stipraus emocinio ryšio. Teigia- 
mas ar neigiamas šis ryšys - nesvarbu. Dažniausiai tokios šmėklos ekalbios, neatsako į žmonių pasvei- 
kinimus, išsisuka nuo jų, pasprunka, greitai išnyksta. Dažnai jos, rodos, žmonių išvis nemato - arba jos 


39 Balys J. Lietuvių liaudies sakmės. K.. 1940, Nr. 34, p. 13. plg. Nr. 141, p. 49: Nr. 144. p. 51 irkt. 
40 Ten pat. Nr. 149. p. 53. 

Reikėtų nepamiršti, kad ši sakmė „įpūtimo“ vaizdiniu parodo Dievo pranašumą prieš velnią. nesugebėjusį prikelti savo 

nulipdyto gyvulio. Kituose sakmės variantuose Dievas prikelia ožką (ar vilką) kitokiu būdu. 

42 Basanavičius J. Iš gyvenimo lietuviškų vėlių bei velnių. Chicago. 1903. Nr. 3, 4. 5, p. 61: Nr. 6, p. 68; Nr. 26, p. 103; plg. 
Balys J. Lietuvių liaudies pasaulėjauta tikėjimų ir papročių šviesoje. Čikaga, 1966, p. 85. 

“ Basanavičius J. Min. veik., Nr. 7. p. 62. 

“ Balys J. Min. veik.. p. 85. 

4 Basanavičius J. Min. veik., Nr. 8, p. 62. 

*6 Ten pat. Nr. 2, p. 60. 

+ Balys J. Min. veik.. p. 85. 

egzistuoja kitoje dimensijoje, arba tėra fantomai, lukštai, su mirusiuoju ir tolesniu jo likimu neturintys 
nieko bendra. Ši sielos dalis, kaip ir sveikata bei šešėlis, į pomirtinį pasaulį nekeliauja, o lieka žemėje ir 
po kurio laiko suyra. Galbūt tokių šmėklų ar lukštų likučiai ir būtų kai kur matomos žaltvykslės, tuo la- 
biau kad jos dažniausiai matomos netoli kapinių ar toje vietoje, kur lobių ieškotojai kasdami randa tik 
kaulus. Gausybė sakmių, kuriose kalbama apie tokias šmėklas, lukštus, neturėtų būti lengva ranka sie- 
jama būtent su mirusiųjų pasauliu“* - reikia nagrinėti kiekvieną paskirą atvejį. Dažniausiai šmėklos - 
tai atgailaujančios vėlės, dar susijusios su savo trečiąja dalimi, t. y. nusimetusios kūniškąjį, „sveikatos“ 
ir „šešėlio“ apvalkalus, tačiau tebeturinčios „šmėkliškąjį“ kūną. Tais atvejais, kai žmogus šį trečiąjį 
apvalkalą nusimeta lengvai, tas apvalkalas pasilieka žemėje iš tiesų „tuščias“ ir iki suirdamas klaidžioja 
vėjyje. Trečią dieną po mirties šis pavidalas iškyla iš kapo, plg.: „Kai žmogus numiršta, tai trečioje die- 
noje išeina iš kapo jo dvasia“, „Kalba, kad iš naujo kapo išeinąs žmogaus paveikslas, kai kas pasakoja jį 
net matęs“ .** Sakoma, kad tai balkšvas žmogaus pavidalas, judantis vėjelio dvelksmo kryptimi, žmogus 
pavėduoja skepetaite, ir iš kapo iškilęs siluetas juda oru ir šio menko vėjelio kreipiamas.?* 

Vis dėlto akivaizdu, kad šis pavidalas su mirusiuoju ir tolesniu jo likimu neturi nieko bendra, net 
matantieji jo nebijo, matyt, suvokdami, kad tai išties tik „išnara“ ar lukštas, ir drįsta, tarkime, priėję 
pavėduoti. Kita vertus, kartais galima pastebėti ir baimę, plg.: „Kajp lukšta bijokis, kad welnias ne 
iszejtu isz wandens““!, tačiau išties tai tik mirusiojo paliktas apvalkalas. Kartais žmogus, esantis arti 
mirties, taip ir apibūdinamas, pvz.: „Mūs tėvas jau ilgai nebus, visai kaip lukštelis.“*? 

Šios sielos dalies samprata ilgainiui kito graikų kultūroje. Homero laikais psyche - bedvasis šešėlis, 
gyvenantis ne kitaip nei gyvojo atvaizdas veidrodyje. Achajai žinojo, kad psyche - ne savarankiška siela, 
ji gali grįžti tik ten, kur tebėra kūnas.“ Graikai jau painiojo senosioms tautoms žinomas sielos dalis, ei- 
dolon - „šešėlis“ suprantamas jau beveik kaip psyche sinonimas, o pastaroji samprata jau suplakama su 
antrąja sielos dalimi, ir psyche aiškinama kaip oro prigimties, kvėpavimo fenomenas.** Irano arijai čia 
mato baodah - „gebėjimą jausti“; žodis giminiškas sen. indų bodha („budėjimas“) ir, matyt, liet. žodžiui 
būdas. Po mirties šis baodah ar būdas nekeliauja į pomirtinį pasaulį, o susilieja su gamtos elementais ir 
čia vėl pradeda naują gyvenimą. 


* Ypač LPK 3527. 3542, 3543, 3547, 3555, 3556, 3557, 3558, 3590 ir kt. 
* Balys J. Mirtis ir laidotuvės... Nr. 863-864, p. 95. 

*0 Remiamasi N. Vėliaus užrašyta sakme. 

31 Tautosakos darbai. K.. 1937. t. 3, p. 109. 

22 Lietuvių kalbos žodynas. V., 1966. t. 7, p. 680. 

3 Rohde E. Min. veik.. p. 12. 23. 

3 Ten pat, p. 6-7. 

Antrininkas 


Tai judantis šešėlis, fantomas, kuris pasirodo žmonėms, pranašaudamas savo savininko mirtį. Lietu- 
vių tikėjimuose šią sielos dalį sunku įvardyti. „Antrininkas“ - tik „techninis“ terminas, lietuviai šio 
fenomeno, suprantama, taip nevadino. Pastaroji sielos dalis yra ganėtinai akcidentali ir ypač subtili, 
galbūt dėl toji gana anksti supinama su kitomis sielos dalimis, bent jau religijų istorijoje taip dažnai 
atsitinka. 

Vis dėlto lietuvių tautosakoje panašių fenomenų pėdsakų dar esama. Štai prieš vaikelio mirtį ma- 
tomas jo vaiduoklis, persekiojamas šunų“, o žmonės mano, jog tai vaikelio Mirtis. Tačiau mergaitės 
mirtis pasirodo balto kokių dvylikos metų vaiko pavidalu“, kūdikio mirtis - kaip mažas baltutis kū- 
dikėlis*7 - taigi žmogaus Mirtis tarsi būtų regima jo paties pavidalu. Kitais atvejais mirties akimirką 
tiesiog „kažkas“ šmėkšteli. Taip žmogus mato kažką „baltą stovint čia už durų“. Iš kito galo stubos 
ateina kitas asmuo ir sako, kad jo pati mirė Tokie pasirodymai skirtini nuo visai kitos prigimties 
pasirodymų, kur jau aiškiai sutinkama Mirtis ar Giltinė. Tikriausiai kažkada vokta, kad tokiais atvejais 
susiduriama su fantomu - antrininku, tik vėliau, apmiršus senuosius tikėjimus, šis antrininkas, pasiro- 
dęs prieš žmogaus mirtį, imtas tapatinti su pačia Mirtimi. 

Galimas dalykas, kad čia kadaise būta, pvz., „mėtros“ ar „mono“. Lietuvių mėtra reiškia „vaiduo- 
klį“, „šmėklą“ ir kildinama iš „šen bei ten blaškytis, nerimti", plg. slovėnų matoga, čekų matoha - „vai- 
duoklis“, lenkų matocha, matoga - „baidyklės““? - šiame įžiūrėtinas ne tik glaudus ryšys su „matyti“ 
(liet. matrus ir pan.), bet ir su „mėtytis““, plg. ide. mej - „keistis“, galima gretinti ir Mitra - mėtra. Iš 
pastarosios ide. šaknies kildintinas monas - „vaiduoklis“, „klaidinanti dvasia“, „miražas“! Mėtra ar 
monu ši sielos dalis galėjo būti vadinama dėl jai paprastai priskiriamo didelio judrumo ir todėl, kad 
ją galima matyti tik labai trumpai, prabėgomis““, tarsi šmėkštelėjimą; be to, visiškai tikėtina, kad šios 
sielos dalies tapatinimui su Mirtimi turėjo įtakos ir išorinis sąskambis. 

Toks judantis šešėlis - antrininkas žinomas ir skandinavams - vienas iš „Edos“ herojų, Helgis, 
nujaučia artėjančią mirtį, nes jo dvasios - antrininkai aplankė jo draugą. Irano arijai šią sielos dalį 
vaizduojasi labai neapibrėžtai, suprasdami ją kaip tam tikrą pavidalą, kurio dėka atpažįstamas žemėje 
pasirodantis mirusysis, tačiau nekrokulte ši sielos dalis jokios reikšmės neturi. Indai šią sielos dalį, 


* Balys J. Dvasios ir žmonės, Lietuvių liaudies sakmės. Bloomington, 1951. Nr. 4, p. 12. 

36 Ten pat, Nr. 5, p. 12; Basanavičius J. Min. veik., Nr. 15, p. 44. 

* Basanavičius J. Min. veik., Nr. 13, p. 43. 

5 Balys J. Min. veik., Nr. 3, p. 11-12. 

39 Jegers B. Baltische Etymologien // Commentationes Balticae. Jahrbuch des Baltischen Forschungsinstituts. Bd. 4/5. 1956/1957. 
Bonn. 1958, p. 87. 

60 Ten pat. p. 87. 

6! Fraenkel E. Litauisches etymologisches Wėrterbuch. Heidelberg-CGėttingen. 1962, p. 464. 

62 Lietuvių kalbos žodynas. V.. 1970. t. 8, p. 122. 

vidžnianamaja, palieka reikštis sapne - ji viena subtiliausių sielos dalių ir todėl daugelyje mitinių mo- 
kymų greitai išnyksta.“ 

Ar ši sielos dalis sietina su dvasiomis - palydovais, sunku pasakyti, tikriausiai kai kuriose sistemo- 
se „antrininkai“ tiesiog susilieja su žmogaus demonais - globėjais, kitose - tebeišlieka jų skirtis. 


Vėlė 


Tai ta sielos dalis, kuri, palikdama kūną jo mirties akimirką, persikelia į mirusiųjų kraštą. Ji gali atrodyti ir 
kaip neantropomorfinių bruožų būtybė, ypač skyrimosi nuo kūno metu, kai „išlekia“ laukan. Matyt, su šia 
sielos dalimi reikėtų sieti ir atvejus, kai iš miegančio ar mirštančio žmogaus burnos išlekia jo siela vabalėlio, 
plaštakės, bitės ar paukštelio pavidalu.“ Vėliau - jei žmogus tik miegojo - ji gali grįžti, ir žmogus pasakoja, ką 
sapnavęs. Kūnas tuo metu lieka vietoje. „Kai žmogus sapnuoja, siela išeina iš kūno ir klaidžioja po tas vietas, 
apie kurias sapnuoja.“ Tai labai paplitęs motyvas, Europoje užrašytas jau VIII a“, tačiau žinomas, supran- 
tama, nuo daug senesnių laikų. Lietuviai tokią išėjusią sielą kartais regi pelytės pavidalu“'arba kaip vabalėlį, 
bitelę, plaštakę, paukštelį.** Tokie laikini sielos virtimai gyvūnėliais priskirtini visumai vaizdinių apie už 
kūno ribų esančią sielą“*; kai kurie autoriai iš tokių vaizdinių kildina mokymą apie sielų keliavimą." Vėliau, 
po išsiskyrimo su kūnu, šios išlėkusios sielos egzistuoja antropomorfiniais pavidalais, bet nesunkiai gali 
keisti formą." Lietuvių tikėjimuose pomirtinio gyvenimo kraštas, Dausos, neretai siejamas su paukščiais", 
o bitelė, išlekianti iš miegančio žmogaus burnos, primena daugeliui tautų būdingą pomirtinio gyvenimo 
ir bičių sąsają. Čia pažymėtina lietuvių sakmė apie raganas, kurios į amžinai žalią šalį žiemą žirniauti lekia 
būtent ant avilių. Jos atlekia į tokią vietą, kur žiemos metu auga gėlės“, kur žiemos metu „buvusi vasara““, 


83 „Antrininko“ idėja galėtų būti kildinama iš kai kurių psichinių fenomenų. pvz.. „apsipažinimo“, vieno ar kito asmens artėjimo 
nuojautų ir pan. bu 

4 LPK 3520. 

8 LTR 42 (68). 

6 Balys J. Min. veik.. p. 7. 

67 Basanavičius J. Min. veik., Nr. 10, 11, p. 63-64; 64-66. Plg. Balys J. Min. veik., Nr. 18, p. 19. 

68 LTR 42 (68), Balys J. Min. veik., Nr. 17, p. 18. Slančiauskas M. Šiaurės Lietuvos sakmės ir anekdotai. V., 1975. p. 202. 

69 Frazer J. G. Le rameau d'or. T. 2. Les meurtres rituels. Perils et transmigrations de I'ame. Paris, 1908, p. 441-488. 
plg. Frazer J. G. Mensch. Gott und Unsterblichkeit. Leipzig. 1932, p. 308-310. 

70 Schroeder L. Von Arische Religion. Altarische Himmelsgott das Hėchste Gutenwesen. Leipzig, 1923. Bd. 1, p. 75. 

" BuumHuckui Il. Min. veik.. p. 144. 

"2 Būga K. Min. veik., p. 553-554. 

73. LPK 3652. 

“4 LTR 344 (725). 

5 LTR 42 (61). 

kur „žirniais nusėtas visas laukas“““ ir t. t., šitai rodo, jog tai galįs būti tas pats žiemojantiems paukščiams 
ir mirusiesiems bendras kraštas, kur „visada šilta“ ir „žiemos nėra“ /? Taigi siela, išėjusi iš kūno, į pomirti- 
nį pasaulį keliauja paukštelio ar greitai judančio, šmirinėjančio gyvūnėlio pavidalu (pelė, bitelė, plaštakė). 
Tai galbūt nuoroda į tikėjimą sielų keliavimu (apie tai toliau), tačiau kartu čia įžvelgiamos ir pastangos 
pavaizduoti sielos laisvę, mobilumą ir pan. Be to, tokie gyvūnėliai kaip bitelė labai susiję su šviesiu dan- 
giškojo Dievo vaizdiniu", kaip, beje, ir paukščiai.'* Galbūt siela, vaizduojama paukščio pavidalu, vėlesniais 
laikais tampa tiesiog poetine metafora ir nebūtinai priimama pažodžiui. Tyrinėtojai kartais linksta šį 
sielos - paukščio įvaizdį suprasti kiek perkeltine prasme, pažymėdami, kad siela, nupasakojama kaip iš- 
trūkęs laisvėn, į sodą lekiantis paukštis - labai tinkamas vaizdinys sielos kelionei pas Dievą pavaizduoti? 
Daugelyje sakmių bei tikėjimų mirusiojo vėlė, esanti jau aname pasaulyje, suprantama antropomorfiškai. 
Tai, žinoma, nereiškia, kad tam tikru laiku, matyt, tikėjimo metempsichoze laikotarpiu, šis sielos - paukš- 
čio (drugelio, vabzdžio) vaizdinys negalėjo būti suprantamas tiesiogiai. Galimas dalykas, liaudies mene 
aptinkami ant Pasaulio medžio tupintys paukščiai būtent ir vaizduoja mirusiųjų vėles aname pasaulyje; 
tačiau tokie vaizdiniai metaforomis galėjo virsti dar ikikrikščioniškoje pasaulėžiūroje. 

Žmogaus branduolio, esmės tąsa gyvūno pavidalu yra nepaprastai archajiška idėja. M. Eliadės 
teigimu, 


pirmykščiai medžiotojai buvo įsitikinę žmonių ir žvėrių panašumu, ir pastariesiems pri- 
skirdavo antgamtines galias. Tikėta, kad žmogus gali pavirsti žvėrimi ir atvirkščiai, jog mi- 
rusiųjų sielos gali įeiti į žvėris, ir galiausiai, kad egzistuoja ryšys tarp konkretaus žmogaus 
ir konkretaus žvėries.*! 


Matyt, iš šio „žvėries globėjo“ atsiranda žmogų globojantys demonai, kurie kai kurių tautų mitologi- 
jose tebeišlaiko zoomorfinius pavidalus (ugrofinų ūrt - lapė ar kregždutė ir pan.). Pats senasis žmogus 
savęs neišskiria iš supančios aplinkos: žvėrys ir žmonės priklauso tam pačiam hierarchiniam lygme- 
niui, - yra lapės, lokiai, žmonės, elniai, - ir nė viena rūšis nėra „savaime“ pranašesnė už kitą, nebent 
vieni dėl savo ragų ir nagų stipresni už kitus, kiti - greitakojai. Tai laikotarpis, kurį tebeprisimenančios 
pasakos nusako keliais nepaprastai taikliais žodžiais: tai buvo laikai, kai „žmonės ir žvėrys kalbėjo vie- 
na kalba“. Išties vadinamosiose „gyvulinėse“ pasakose - ar nebus jos vienos seniausių - kalbama apie 
žmogaus ir kiškio ar lapės, vilko ar meškos dialogą, pyktį, draugystę, bendrai išgyvenamus nuotykius. 


76 LTR 619 (156). 

"7 Būga K. Min. veik.. p. 553. 

"8 Vėlius N. Senovės baltų pasaulėžiūra. V.. 1983. p. 114-115. 

“8 Ten pat, p. 95 irt. 

80 Schimmel A. Seelenvogel // Die Religion in Geschichte und Gegenwart. 3 Aufl. Bd. 5. Tūbingen. 1986. p. 1638. 
8' Eliade M. Historia wierzen i idei religijnych. Warszawa, 1988, t. 1. p. 7. 

Pirmykščių medžiotojų dievybė, hipotetiškai įvardijama Žvėrių viešpačiu ar Žvėrių valdovu, glo- 
bojo ir žmones, ir žvėris - jai visi buvo lygūs; pagrindinės šios dievybės funkcijos buvo rūpinimasis, 
kad viena rūšis neišnaikintų kitos, taip pat - atgimimo laidavimas, paprastai - iš žvėries ar žmogaus 
kaulų.?2 Žvėrių viešpats gyveno arba girios tankmėje, arba „kažkur netoli“ ir nuolatos matė, ką daro ir 
kaip elgiasi jo valdiniai. 

Lietuvių pasakose ir ypač sakmėse išliko gausybė tokių archajinių tikėjimų nuoskalų. Žmogus gali 
virsti augalu ar žvėrimi“ - paprastai jį paverčia laiku neatpažintas seneliu pasivertęs Dievas, bausda- 
mas už įžeidimą ar šykštumą. Lietuvių sakmėse toks pavertimas suprantamas jau kaip bausmė, tačiau 
visiškai tikėtina, kad anapus Dievo senelio vaizdinio matome tą patį Žvėrių viešpatį, globojusį žmones 
ir žvėris, globojusį jų atgimimą, perėjimą iš vienų į kitus; ne veltui lietuvių sakmėse matome Dievą 
senelį beganant savo bandą, dažniausiai - tai avelės, kurios pasirodo esančios mirusiųjų sielos. Lietu- 
vių etiologinės sakmės, nupasakodamos vieno ar kito gyvūno atsiradimą, teigia, jog tasai atsirado iš 
žmogaus; t. y. šitokios idėjos šaknijasi tokioje epochoje, kurioje žmogaus virtimas žvėrimi ar bent jau 
principinė tokio virtimo galimybė buvo visiškai tikėtinas dalykas. 

Lietuvių tautosakoje gausu pasakojimų apie žvėrių ar gyvulių pavidalo mirusiuosius, priklausan- 
čius velnio viešpatijai?*: net sukrikščionintame pragare, kur knibžda dėl primityvios ikonografijos įta- 
kos privisusių tų velniukų pavidalų ir po katilais liepsnoja ugnis, velnio pagriebti pikti ponai užmiršta- 
mi „pamerkti“ į tuos čia pat kunkuliuojančius katilus: jie, paversti arkliais, vežioja sunkius krovinius, 
kelmus, rąstus ir pan. Akivaizdžiai matome, kad žmogaus virtimo gyvuliu ar žvėrimi idėja buvo tokia 
stipri, kad nepaprastai sunkiai nyko net krikščionybės laikais. 

Žvėrimis žmonės virsta tiek šiame, tiek kitame pasaulyje; praktiškai virstama į visas Lietuvoje 
žinomas faunos rūšis: į šunis, karves, kiaules, avis, ožkas, gaidžius, antis, žąsis, žalčius, gyvates, varles, 
rupūžės, briedžius, vilkus, arklius, lokius, šeškus, gandrus, vieversius, lakštingalas, nykštukus, kregž- 
des... Kartais tokiam virtimui tarpininkauja Dievas, tačiau piktieji žmonės po mirties bemaž automa- 
tiškai virsta žvėrimis, o geresnieji ar tragiško likimo žmonės - paukščiais. 

Kadaise toks likimas, matyt, laukė kiekvieno žmogaus, dėl virtimo žvėrimi nesisielota, tai būdavo 
tiesiog savaime suprantamas, dėsningas dar vienas metempsichozės rato pasisukimas, o juo keliavo 
visi - žmonės ir žvėrys. Tuo metu paskiros sielos sampratos galėjo ir nebūti, kaip ir tokio opaus kaip 
vėliau mirties suvokimo: žmogus ne mirdavo, o pereidavo į kitą kūną, mirtis ir gimimas sutapdavo. 
Galbūt vienos genties žmonės atgimdavo toteminiais tos genties žvėrimis - pvz., lokiais ar varnais, - ir 
jų tokia gentis nemedžiodavo, laikydama toteminių gyvūnų rūšį savotišku „pomirtiniu pasauliu“, pro- 
tėvių rezervatu; tokie gyvūnai būdavo gerbiami, jiems aukojama, o vėliau - ir persikeliama į jų kūnus, 
kad vėliau, matyt, vėl iš naujo būtų atgimstama toje konkrečioje gentyje. 


82 Ten pat. 
83 Toliau remiamasi medžiaga, išdėstyta kn. Beresnevičius G. Dausos. Todėl kiekvieno atskiro liudijimo šaltinio nenurodinėsime. 
84 Žr. Vėlius N. Chtoniškasis... P. 162 ir t. 

Tačiau sėslėjant, atsirandant gyvulininkystės ir žemdirbystės užuomazgoms, yrant Žvėrių vieš- 
paties kultui ir jo vietą užimant deivėms ir dangaus dievams, atgimimas žvėrimi tapo atavistine idėja 
ir ėmė nebevilioti. Matyt, nuo šio laikotarpio virtimas žvėrimi imtas suvokti kaip neigiamas dalykas 
ir vėliau buvo sutapatintas su blogų, piktų mirusiųjų lemtimi (ši mintis išlikusi lietuvių tautosakoje). 
Iš girių lėtai ir atsargiai lendantys medžiotojai pagaliau pamatė dangaus palapinę, ir vis didesni žydri 
plotai atsirasdavo virš jų galvų, išdeginus mišką (lydiminė žemdirbystė). Nuolat gimdanti Deivė mo- 
tina ar Žemė motina - ir Dangaus Dievas; deivė, iš naujo gimdanti dirvon įleistą mirusį grūdą ir lygiai 
taip pat - jos įsčiosna patalpintą mirusį žmogų - ir dangus, tolimas, kupinas šviesos, aukštas ir paslap- 
tingas: šias abi sritis, abiejų svarbiausiųjų dievybių erdves, ėmė jungti paukščiai - šie palengva imti 
tapatinti su mirusiųjų vėlėmis, su protėviais. 

Būtent šiuo laikotarpiu besišaknijantys įvaizdžiai ir turėjo lemti sielos - paukščio įvaizdį. 

LJ 


V.2. MIRUSIOJO KELIONĖ 
IR BŪKLĖS 


Lietuvių tautosakoje paukščių žiemojimo vieta ir mirusiųjų kraštas sutampa - tai Dausos, amžinai žaliuo- 
janti amžinos vasaros šalis, į kurią ir paukščiai, ir mirusieji keliauja tuo pačiu keliu - Paukščių Taku. Iš 
žmogaus burnos išsprūdęs paukštelis tarsi primena, kur ir kaip keliauti išsirengė siela. Vėliau paukščiai 
ir mirusiųjų vėlės atskiriami, tačiau lieka kadainykščio jų bendrumo atmintis - be bendro kelio ir gyve- 
namosios vietos, galima priminti ir tai, jog Kūčių naktį atskriejusios protėvių vėlės prie židinio pabarsty- 
tuose pelenuose palieka paukščių kojų pėdsakus. Lieka ir dangiškojo pomirtinio pasaulio įvaizdis. Į jį arba 
skriejama „dangaus viduriu“ ant žirgų, arba kopiama aukštu krištoliniu ar stikliniu kalnu. 

Mirusiojo ar miegančiojo siela gali pasirodyti ir žvėrelio (pelytės) pavidalu, bet dažniausiai tai 
paukštelis ar bitelė. Atrodo, kad ir pati sielos samprata susiformuoja būtent šiuo laikotarpiu: tada, kai 
mirusieji, ištisas epochas tapatinti su žvėrimis ir vėliau - su paukščiais, galiausiai atskiriami nuo pas- 
tarųjų, - bet atskiriami būtent vartojant paukščių įvaizdį, kuris, anksčiau turėjęs tiesioginę ir pažodinę 
reikšmę (paukštis - protėvis), vėliau tampa veikiau simboliu ar metafora ir nurodo jau ne konkretų 

paukštį, į kurį persikūnija mirusysis, o to mirusiojo esmę ir savimonę išlaikančią vėlę, tiesa, pasirodan- 
čią paukštelio pavidalu. Šis pavidalas vėlesniais laikais galėjo kiek ir trukdyti, matyt, vyko kažkoks fizi- 
nis protėvio „nupaukštinimas“, pasibaigęs, suprantama, ne senajai religijai neprieinama nematerialios 
sielos - dvasios samprata, o „subtilesniu“ bitelės, plaštakės vaizdiniu. 

Lietuvių liaudies mene randamas vadinamojo Pasaulio medžio vaizdinys: ant jo šakų vaizduojami 
sutūpę stilizuoti paukščiai gali būti gretinami su lietuvių pasakų rojuje ar jo prieigose augančiu medžiu 
ir ant jo paukštelių pavidalu čiulbančiais mirusiaisiais. Šitokį danguje esantį medį randame ir šama- 
nistinėse kultūrose; ant jo šakų paukščių lizduose auga būsimųjų šamanų sielos, kurias vėliau paukštis 
nuneša į žemę.** Ant tokio medžio šakų gali tupėti devyni paukščiai, pats jis siejamas su reinkarnacijos, 
atgimimo idėja.** Šiuo aspektu įsidėmėtinas vyriausiojo lietuvių žynio Lizdeikos radimas erelio lizde, 
pakartojantis šamano gimimo motyvą.“ 

Trumpai tariant, nemirtingosids lietuvių sielos įvaizdžio šaknys slypi protėvių - paukščių vaizdi- 
nyje; be to, nemirtingoji siela gretintina su kitų pasaulio tautų religijoms žinoma sapno siela: tai siela, 
galinti palikti miegantį žmogų ir drauge - ta pati, kuri atsiskiria nuo kūno mirties akimirką. 

Nors kartais sakoma, kad siela galutinai atsiskiria nuo kūno 24 valandoms po mirties praėjus““, 
vis dėlto dažniau tikima ją atsiskiriant išsyk (išsyk atsiskiria bent jau to konkretaus mirusiojo savi- 
monę išlaikanti sielos dalis). Nevienodai tautosakoje suprantamas pats atsiskyrimo pobūdis - lengvai 
ar sunkiai siela nuo kūno atsiskiria ir kiek ilgai tai trunka. Jei žmogus numiršta ir vėl atgyja, ir vėl 
miršta, manoma, jog tai „dūšia“ kūnui dėkoja, kad gerai užsilaikė, kad jai sunku su kūnu atsimeilinti, 
nes abu gerai sutiko ir pan.“?, ir atvirkščiai - rami mirtis reiškia, kad mirusysis aname gyvenime bus 
laimingas.*? Nebūtinai čia reikėtų įžiūrėti nevienodo archajiškumo tikėjimus: veikiausiai vienas ar 
kitas įmanomas aiškinimas būdavo pasirenkamas pagal aplinkybes. Kai kur tokie aiškinimai yra gana 
sudėtingi, plg.: 


Kuris sunkiai miršta, tai sako, kad dūšiai sunku su kūnu atsimeilinti - buvo didelė tavorš- 
čystė. Tai yra gerai, jeigu taip miršta mažiukas; o jeigu sunkiai miršta suaugęs, kuris yra 
buvęs blogu žmogum, tai sako: dūšia iš kūno bijos išeit, nes bijos velnių.?! 


Labai vertingos lietuvių sakmės, pasakojančios apie ką tik nuo kūno atsiskyrusios sielos potyrius.?? 


8 Findeisen H. Schamanentum. Stuttgart, 1957, p. 112. 

86 Ten pat, p. 116. 

87 Plačiau žr. Beresnevičius G. Gediminas ir Lizdeika // Miestelėnai. V., 1992, p. 85-92. 
88 Balys J. Mirtis ir laidotuvės... Nr. 349, p. 41. 

8 Ten pat. Nr. 329, 330, p. 39; plg. Nr. 333, p. 40. 

“9 Ten pat, Nr. 331. p. 39; Nr. 332, p. 39-40. 

** Ten pat. Nr. 330, p. 39. 

2 LPK 3506. 

Siela, Dievo pasiųsta savo kūno pasižiūrėti?* ar tiesiog atsiskyrusi po ligos (numirusi)**, ar žmogui iš- 
gėrus vandens“, arba „tarsi numirus““*, pamato po savimi „tokį bjaurybę bedrybsantį“, t. y. savo kūną, 
tačiau jo neatpažįsta“", arba, kitais atvejais, baisisi, tačiau iki paskutinės akimirkos negeba iš naujo 
susilieti su juo. Siela pastebi, kad ji gali kalbėti, vaikščioti, tačiau jos niekas negirdi ir nemato. Visos 
pastangos atkreipti į save aplinkinių dėmesį lieka bergždžios, plg.: 


Viens žmogus vis mislįdavęs ir mislidavęs, kaip tie žmonės miršta, kaip ta dūšia atsiskiria 
nuo kūno. Taip jis vieną kartą buvęs toks negalingas: pavakary įėjęs į gryčią ir atsigulęs į 
lovą. Jam lovoj begulint, suėmęs toks blogumas - jis apsalęs, nebejutęs. Po to jis ir atsibun- 
dąs lyg iš miego, kad jam jokio blogumo nebesą, ir, atsikėlęs iš lovos, nuėjęs ir atsisėdęs šalia 
pečiaus. Šit po valandos jėjusi jo pati į gryčią, priėjus prie lovos ir ėmus rėkti, verkti: „Širdy- 
tė mano numirė, širdytė“... Šis greitai atsistojęs nuo pečiaus, priėjęs prie jos ir sakąs: „Ko tu 
verki - štai aš!“ Pati į jį nė žiūrėti nežiūrinti, tik verkianti ir verkianti prie jo lovos pristojus, 
ir gana! Ir šis žiūrįs, kad toj lovoj kažin kas drybsąs toj lovoj kaip stuobrys padribęs... Įeina ir 
jo vaikai iš lauko, ir tie visi rėkę šaukę: „Tėtytė mūsų numirė, tėtytė!“, o šis katram vienam 
sakąs: „Ko jūs verkiat - štai aš!“ „Bet niekas į jį nė žiūrėt nežiūrįs, nesiklausąs, ką jis sako, tai 
jis nuėjęs pas savo kaimyną, radęs daržinėj besiliuobiantį, tą kalbinąs, ir tas jam nieko nesa- 
kąs, ir nuo to einąs į šalį, taip, kad, rodos, jo nebebūtų ant tos pasaulės... Atsisukęs parėjęs 
į savo namus, randąs nabašniką bemazgojant: aprėdę su drabužiais, paguldę ant lentų, visi 
suklaupę poterius kalbą, ir jis atsiklaupęs, sukalbėjęs su jais drauge. Padavę į sodžių žinią: 
suėję iš sodžiaus, susėdę giedą, ir šis giedąs su visais. Budėtojams daliją alų, o jam neduodą, 
bet jis ir nenorįs, kitiem duoda valgyt, jam ne, bet jis ir nenorįs. Budėję, budėję kokias tris 
dienas, ir taisąsi leist į kapus - ir jis kartu. Nulydėję ant kapų, atvožę grabą, einanti jo pati 
atsisveikinti, „sudiev“ sakyti: pabučiavus, einąs ir jis. Vos tik pabučiavęs - ir pasijutęs grabe 
begulįs! Pakėlęs akis, žiūrįs, kad apie jį palydovai apstoję begiedą, jo pati ir vaikai beverkią, 
begarbstą... Jis tuoj atsisėdęs ir iš grabo išlipęs ir parėjęs kartu su savo palydovais namo. Tai 
taip jis pamatęs, kaip atsiskiria dūšia nuo kūno.?* 


Atsiskyrusi nuo kūno, siela išlaiko to konkretaus žmogaus savimonę - jis suvokia save, mato savo arti- 
muosius, juos girdi, bando atkreipti jų dėmesį ir sielvartauja, kai tai nepavyksta, Įdomus sielos požiūris 


ai 
— 


Basanavičius Į. Min. veik., Nr. 10, p. 23. 

* Ten pat. Nr. 9, p. 62-63. 

9 Balys J. Dvasios ir žmonės... Nr. 19, p. 19-20; Slančiauskas M. Min. veik.. Nr. 361, p. 210. Tokio „atsigėrimo“ aiškinimą žr. 
Vėlius N. Chtoniškasis... P. 169. 

96 Balys J. Min. veik., Nr. 22, p. 21-23. Plg. Slančiauskas M. Min. veik.. Nr. 360, p. 209-210. 

97 Basanavičius J. Min. veik., Nr. 10, p. 23; Slančiauskas M. Min. veik., Nr. 361. p. 210. 

98 Basanavičius J. Min. veik.. Nr. 9, p. 62-63. 

į savo kūną - šis apibūdinamas kaip kažkas bjauraus, kaip stuobrys. Siela pastebi, kad ji nebenori nei 
valgyti, nei gerti, apskritai jos kontaktai su materialiu pasauliu nutrūkę. Šiokį tokį materialumą siela 
vis dėlto išlaiko - ji gali vaikščioti, kalbėti, tačiau toks materialumas negretintinas su žemiškuoju. Su 
gyvaisiais mirusiojo vėlė negali bendrauti, nors ji juos mato ir girdi, šie jos nepastebi. 

Žmogui „nustipus, jo dvėselė, arba dūšia, einanti kur tenai į aukštybes laimingiau gyventi“, - tei- 
gia Simonas Daukantas?* „Dūšia“ taikoma tiek mirusiojo vėlei nusakyti, tiek ir sapno sielai įvardyti, 
plg. žemaičio išsitarimą: „Kur sapnas, ten ir dūšia.“'? Lietuviai apskritai tiki, kad tuomet, kai žmogus 
sapnuoja, jo siela išeina iš kūno ir klaidžioja po tas vietas, apie kurias sapnuoja.!! Toks sielos išėjimo iš 
kūno sapno metu motyvas būdingas ne tik izoliuotoms, bet ir Europos tautoms. Dar VIII a. Paulius Dia- 
konas pasakoja (Historia Langobardorum 3, 34) apie karalių Guntramą Burgundietį, kuris sykį medžioklė- 
je užmigo po medžiu. Jo palydovas pastebėjo, kad iš užmigusio karaliaus burnos išlindo maža gyvatėlė 
ir, pašmirinėjusi aplink, grįžo atgal Atsibudęs karalius palydovui papasakojo savo sapną, kurio įvykiai 
sutapo su gyvatėlės, išlindusios iš karaliaus burnos, patirtais nuotykiais. Tokių ir panašių sielos išėjimo 
iš kūno sapnuojant motyvų užrašyta įvairiais laikais.!** Tai, kad siela gali palikti kūną balandžio pavida- 
lu, išlėkdama pro burną, ir vėl sugrįžti, buvo žinoma ir viduramžiais - taip pasakota apie vienuolius ir 
atsiskyrėlius.!*? Jau kalbėjome apie lietuvių sakmes, mininčias iš miegančio žmogaus burnos išeinančią 
„dūšią“ (bitelės ar pelės pavidalu), ir pabudusio žmogaus pasakojimus apie savo sapno įvykius, kurie 
yra lygiai tokie patys kaip to gyvūnėlio, t. y. jo siela išgyveno. 

Taip pat ir mirusio žmogaus vėlė gali pasirodyti bitelės pavidalu. Tarkime, mirusios motinos vėlė, 
pasivertusi bitele, atvyksta pas savo sūnų šiam miegant, pro nosies skylutę įlenda vidun ir sapne pra- 
neša jam apie savo mirtį.!“* Mirusio žmogaus vėlė gali pasirodyti balta peteliške!“ ar tiesiog peteliške, 
plaštake.!“ Plaštake mirusiojo sielą kartais vaizduojasi ir latviai'?, kurie kaip ir lietuviai tiki, kad sapnuo- 
jant išlėkusi siela gali atrodyti ir kaip pelė, gyvatėlė.'** K. Straubergs manymu, sielos prisiimti plaštakės, 
paukštelio vaizdiniai sietini su gan vėlyvu dangaus kaip pomirtinio gyvenimo vietos įvaizdžiu (arba su 
sielos kelione į kažkur toli esančią mirusiųjų karalystę). O savo ruožtu sielos pasirodymas gyvatėle ar pe- 
lyte veikiausiai reiškia šios versijos artumą archajinei chtoniškosios pasaulėžiūros sistemai.!? 


“9 Daukantas S. Rinktiniai raštai. V., 1976, t. 1, p. 497. 
100 BuuiancekuK I. Min. veik.. p. 144. 

'0! LTR 42 (68). 

102 Žr. Straubergs K. Min. veik., p. 218-220. 

'03 Ten pat. p. 219-220. 

'04 Balys J. Mintis ir laidotuvės... Nr. 366, p. 42. 
'05 Ten pat, Nr. 881, p. 96: plg. Nr. 954, p. 102. 
106 Ten pat. Nr. 882-885, p. 96. 

'07 Straubergs K. Min. veik., p. 212. 

108 Ten pat, p. 220. 

109 Ten pat. 

Nuo kūno atsiskyrusi siela su peteliške, gyvate, bet dažniausiai paukščiu tapatinta dar senovės 
Egipte; galbūt dėl tokio vaizdinio įtakos atsirado ir jasmenintos vėlės - sparnuotosios erinijos, harpi- 
jos, valkirijos.!!? 

Tai, kad žmogaus siela sapnuojant palieka kūną, matyt, įgalina jos bendravimą su mirusiaisiais 
sapno metu. Vėlės dažniausiai ir reiškiasi per sapnus.!"' Mirusiųjų vėlės pasirodo sapne ko nors prašy- 
damos: duoti elgetoms, užpirkti mišias, pastatyti kryžių, pernešti ugniavietę - didžiausia nuodėmė tai 
atsakyti."'? Mirusieji sapnuose dažniausiai rodosi savo artimiesiems kuo nors skųsdamiesi.!" Jų prašy- 
mus išpildžius, daugiau nebesisapnuoja. 

Mirusiųjų net prašoma apsireikšti sapne, pvz., mirusios motinėlės vaikai maldauja: „Kad ji įsisap- 
nuotų / Nor per ramų miegelį / Ir per dimną sapnelį. / Kad ji paaiškintų, / Mūsų motinėlė, / Ko nuog 
mūs / Jaunų reikalauja, / Tai mes pasirūpintum / Dėl savo motinėlės...“!* Kartais sakoma, jog „dūšios“ 
po mirties tol vaidenasi per sapną, kol jos tebėra skaistykloje, kai iš skaistyklos išeina - nebesirodo."'5 
Šioje sakmėje ryški krikščionybės įtaka, tačiau galimas dalykas, kad ir senojoje lietuvių religijoje mi- 
rusieji, galutinai įsikūrę pomirtiniame pasaulyje, nebesugrįždavo. Taip pat krikščionybės įtaka žymi ir 
sakmėje, teigiančioje, jog kai „vaidinas per sapnus, vis tai aniuolai prie gyvųjų ateidami vaidinas per 
sapnus: pasirodo, į tą dūšią pasiversdami, tai šio, tai to prašinėja'."** 

Per sapnus mirusieji perduoda ir tam tikrą informaciją. Skenduolis visuomet kaimynams prisisap- 
nuoja, kaip ir kodėl jis nusiskandino."" Tie, kuriems dažnai sapne pasirodo mirę tėvai, giminaičiai, duo- 
dantys tarnybą ar šaukiantys pas save, žino, kad turės greitai mirti." Tačiau dvasioms uždrausta žmonėms 
sakyti apie pomirtinį gyvenimą (per sapnus), jos žmonėms pareiškia tik tiek, kiek joms yra leista.'“ 

Mirusieji sapnuose lanko ir latvius. Jie ateina savo pavidalu ir pokalbio metu stovi šalia miegančio- 
jo - pokalbio niekas negirdi, ir mirusieji, kad jų nepastebėtų, greitai išnyksta." Jie pasakoja viską, tik 
ne tai, kaip yra danguje, teikia naudingų patarimų, tačiau palyginimais, metaforiškai.'*' 

Kiek galima spręsti, miegančio žmogaus sielai iš dalies atitrūkus nuo kūno, ji pakankamai dema- 
terializuojasi, kad galėtų kalbėti su mirusiųjų vėlėmis. Dažniausjai toks bendravimas galimas su mi- 


"o Schimmel A. Min. veik.. p. 1638. 

"* Balys J. Min. veik., Nr. 6. p. 42. 

“2 Buuunuckua M. Min. veik.. p. 145. 

"13 Balys J. Min. veik., Nr. 894, p. 97; Nr. 895-898, p. 98. 

'4 Tauta ir žodis. K., 1927, t. 4, p. 290-291. 

"5 Basanavičius J. Min. veik.. Nr. 21, p. 26; plg. Nr. 28. p. 27; Nr. 29, p. 27-28; plg. Balys J. Min. veik., Nr. 342, p. 40. 
"16 Basanavičius J. Min. veik.. Nr. 24, p. 27. 

"V Balys J. Min. veik., Nr. 900, p. 98. 

"8 Ten pat. Nr. 901. p. 98; plg. Basanavičius J. Min. veik., Nr. 2, p. 41: Nr. 6, p. 42. 
"8 Balys J. Min. veik., Nr. 902, p. 90. 

'20 Straubergs K. Min. veik., p. 211. 

' Ten pat. 

rusiaisiais, esančiais skaistykloje, o su mirusiaisiais, esančiais danguje, bendraujama kur kas rečiau. 
Pikti, blogi mirusieji, pasilikę žemėje ar patekę pragaran, - pernelyg materialūs ir sugrubę, kad galėtų 
„ieiti“ į sapnus ir bendrauti su gyvaisiais. Tad žemės pasaulyje vienokio ar kitokio kontakto ieškantys 
mirusieji (ypač kūniškais pavidalais), matyt, suprastini kaip ganėtinai neigiami personažai, susiję su 
piktosiomis jėgomis, 

Be to, miegančiųjų ir mirusiųjų bendravimą įgalina ir tai, kad miegančio žmogaus siela ir mirusiojo 
vėlė - tas pats fenomenas, ta pati „dūšia“. Lietuvių mitologiniuose vaizdiniuose miego ir mirties sąvokos 
labai artimos, pirmasis mirusysis Sovijus „pomirtinius“ potyrius išgyvena būtent miego metu, t. y. savąja 
sapno siela, kuri kartu yra ir nemirtingoji siela. Europinėje tradicijoje „sapnas“ ar „miegas“ ir mirtis 
nuo seno labai artimi vaizdiniai, pakanka prisiminti vien jau nuo vėlyvojo paleolito randamus palaidotus 
mirusiuosius „miego“ ar „embriono“ pozomis, o dar Homeras, kalbėdamas apie mirusiųjų vėles Hade, 
negalėjo rasti geresnės metaforos: „atsiskyrus vėlė kaip sapnas kokis plazdena“ (Odisėja XI, 223). 

Indų sistemose penktoji sielos dalis yra anandamaja, nepriklausanti nuo ko nors kito (kūno, pojū- 
čių, objektų) ir todėl nemirtinga - taip moko Brihadaranjaka upanišada (Br. IV 3, 7-8; IV 5, 15). Tokią 
nepriklausomybę lietuviai, matyt, stengėsi išreikšti per paukštelio ar bitelės pavidalus. Irano arijai, 
kaip pamename, čia įžiūri dvi sielas: pačią sielą - urvan ir dvasinį žmogaus pradą - daena, su kuriuo po 
mirties vienijasi urvan. Daena, šviesi, skaisti dangiška esybė, etimologiškai gali būti siejama su lietuvių 
diena, nors menkai tikėtina, kad ir lietuvių tradicijoje būtų galima rasti bent kiek patikimiau paliudytą 
dvasinį žmogaus pradą. Vis dėlto lietuviai turi įdomių šiuo požiūriu posakių, plg.: „Ar begyva? - Ne, 
diena mano, jau mirė“, „Oi dienužė, pakol aš paprasiu!“, „O kad tave diena!“, „Jauna mergele, balta 
dienele, ko gailiai verki?“, „Neverk, mergelė, neverk, dienelė!“!?2 

Ugrofinų įvaizdžiai, kaip jau buvo galima pastebėti, kartais stebėtinai sutampa su lietuvių ir kitų 
indoeuropiečių sielos sampratos vaizdiniais. Penktąją sielos dalį ugrofinai nusako kaip žvirblį ar kregž- 
dutę, kartais - šešiakoję lapę primenančią esybę, vadinamą Ūrt. Ji palieka žmogų jo mirties akimirką ir 
persikelia į mirusiųjų kraštą. Ūrt susijusi su žmogų globojančia dvasia, saugančia visas penkias sielos 
dalis, tai tam tikras genijus - globėjas, iš esmės sutampantis su pačia žmogaus asmenybe. Ūrt turi visus 
konkrečiam žmogui būdingus požymius. Galimas dalykas, Ūrt derėtų gretinti su lietuvių „vardu“. Ūrt, 
ugrofinų manymu, visada skrieja virš žmogaus (galbūt todėl toks dažnas paukščio, peteliškės vaiz- 
dinys). Ir Ūrt, ir lietuvių „vardas“ gali būti tos pačios prigimties kaip ir romėnų genijus - saugotojas, 
Sokrato demonas, krikščioniškasis Angelo sargo motyvas. 

Reikia pažymėti, kad lietuvių „siela“ paprastai vartojama apibūdinti žmogaus psichinių fenomenų 
visumai. O mirusiam žmogui „sielos“ terminas taikomas daug rečiau, mirusysis tapatinamas su „vėle“, ne- 
kintančia žmogaus dalimi, išliekančia po mirties ir išlaikančia svarbiausius žmogaus asmenybės bruožus. 

Akivaizdu, kad senovės lietuviai sielą laikė daugialype; tačiau ši samprata toli gražu nenaikino 
ir negožė sielos, kaip vienalyčio fenomeno, vaizdinio. Mūsų mažiausiai kūno atžvilgiu, kalbant apie 


122 Lietuvių kalbos žodynas. V., 1969, t. 2. p. 506. 

„sielą ir kūną“, siela suvokiama kaip integralus fenomenas, kurio santykis su kūnu gali būti atskiro 
pasamprotavimo tema, 


Sielos vieta kūne 


Dažniausiai siela įsivaizduojama esanti kūne, plg.: „Akys (tiktai) kaktoje, dūšia kūne.“! Tačiau sielos 
buvimo kūne vietą aiškiai ir nevienareikšmiškai nusakyti nėra paprasta. 

Nesunkiai atsekamas ryšys tarp sielos ir plaučių bei kepenų.!*“* Kepenys, vienas svarbiausių žmo- 
gaus gyvybinės veiklos centrų, bei su kvėpavimu susiję plaučiai su siela siejami dažnoje tradicijoje. 
Gana netikėtai lietuviai sieja ir „dūšią“ bei liežuvį.'5 

Vis dėlto dažniausiai siela siejama su širdimi. Įdomus tokio sielos tapatinimo su širdimi atvejis, į 
kurį atkreipė dėmesį N. Vėlius.'?* Mirštančiam piktam ponui velnias išplėšia širdį per burną, matyt, tuo 
būdu pasigriebdamas ir mirusiojo vėlę.'?? Kartais smulkiojoje tautosakoje „dūšia“ ir „širdis“ vartoja- 
mos sinonimiškai.'28 Lietuviai sako: „Pako! dūšia kūne, patol širdėj viltis.“'?? Kaip minėta, velnias pikto 
žmogaus širdį, tapatinamą su vėle, ar „dūšia“, išplėšia per burną. Lietuviai tiki, kad tuo pačiu būdu, 
per burną, siela iš tiesų išeina mirties akimirką“““, arba kitu atveju, kad „dūšia“ iš kūno išeina per du 
paskutinius atodūsius: pirmuoju iš krūtinės, antruoju iš gerklės."! Su tokiais tikėjimais gretintini tokie 
pasakymai: „Negaliu pasikrutyt, širdis per gerklę lipa (labai bloga)“, „Bebėgdama jau taip pailsau, ka 
širdis par gerklę lipa“, „Pavargęs, da išgerk - širdis pro kaklą išlips.“232 

Įstabus retas tikėjimas, kad mirusiojo „dūšia“ išeina per kojos kulną ir po to jau eina į dangų ar į 
pragarą.“3 Tačiau ir čia esama atitikmenų, nurodančių, kad „dūšios“ ir širdies kelias - vienodas. Labai 
išsigandus sakoma: „Man širdis lig kulnų nudribo.“"* Čia galima prisiminti pėdos semantiką ir jos są- 
sają su reinkarnacijos procesu. V. Šafranskis (Szafrariski) teigia: 


123 Tauta ir žodis... T. 4, p. 509. 

"24 Greimas J. Min. veik., p. 158. 

125 Lebedys J. Smulkioji lietuvių tautosaka. XVII-XVIII a. V.. 1956, p. 208-209. 
'26 Vėlius N. Chtoniškasis... P. 199. 

'2 Basanavičius J. Min. veik., Nr. 39, p. 272. 

128 Lebedys J. Min. veik.. p. 200-201. 

'2? Lietuvių kalbos žodynas... T. 14, p. 859. 

30 Balys J. Min. veik., Nr. 363, p. 42. 

"3! Ten pat. Nr. 337, p. 40. 

'32 Lietuvių kalbos žodynas... T. 14, p. 851, 884, 886. 
'33 Balys J. Min. veik., Nr. 338, p. 40. 

'34 Lietuvių kalbos žodynas... T. 14, p. 877; plg. p. 883. 

Keltų pasaulyje pėda ant akmens turėjo svarbų vaidmenį genties didvyrio reinkarnacijos 
procese. Naujo karaliaus intronizacija keltuose vykdavo ant mirusio karaliaus kapo. Sosto 
įpėdinis turėjo pastatyti koją ant akmenyje iškalto mirusiojo karaliaus pėdos pėdsako, kad 
tuo būdu galėtų būti pripažintas karališkosios dinastijos įpėdiniu.! 


Galimas dalykas, bent jau ypatingais atvejais pėduotieji akmenys turėjo panašias funkcijas ir lietuvių 
tikėjime: „dūšios“ išėjimo per kulną motyvas galbūt tai ir nurodo. 

Akivaizdu, kad širdies ir sielos raiškos būdai lietuvių psichologijoje panašūs. Be to, širdis (siela) 
tam tikru laiku, matyt, buvo tapatinama su kvėpavimu, tai liudija tikėjimai, jog „dūšia“ iš kūno išeina 
būtent per burną, be to, priešpaskutinis atodūsis, einąs iš krūtinės, matyt, taip pat sietinas su širdimi. 
Tad atsekame sielos, siejamos su kvėpavimu ir širdimi, vaizdinį. Tokios sielos sąsajos su kūnu (širdimi) 
tikriausiai yra ypač archajiškos. E.8. Teiloras (Tylor) ir V. Vundtas (Wundt), pirmieji nagrinėję civiliza- 
cijos nepaveiktų tautų sielos vaizdinius, greta šešėlinės sielos vaizdinio išskyrė būtent tokią, su kvė- 
pavimu ir širdimi susijusią, sielą - su tam tikromis išlygomis tokią interpretaciją priima ir šiuolaikinis 
mokslas. 

Galimas dalykas, tokie vaizdiniai skleisdamiesi tapo atsparos tašku vėlesniam daugianarės sie- 
los sampratos formavimuisi. Pažymėtina, kad šešėlinės ir su kvėpavimu bei širdimi susijusios sielos 
vaizdiniai apskritai būdingi pirmykštėms tautoms, o indoeuropiečių tautų kultūrose sielos įvaizdis 
išplėstas labiau. 


Sielos substancialumas 


Sielos, ar bent jau mirusiųjų vėlės, turi svorį ir, jeigu jų susirenka daugiau, svoris gerai juntamas. Štai 
viena lietuvių sakmė: 


Ūkininkas G. iš Varų (Rusnės parapija, Šilokarčemos pavietas), savo liguistą vaikelį pasiė- 
mes, leidos su valtele per vandenį šieno pažiūrėti. Laimingai perplaukęs ir šieną apžvel- 
gęs, pluoštelį į valtelės galą įdėjęs, vaikelį uždėjęs, yrėsi atgal. Iki vidurio vandens užėjus, 
pradėjo valtelė grimzti ir sunkiai yrėsi; jis sušuko savo pagalbininkui: „Tu tik irkis, matai - 
valtelė grimzta!“ - ir taip juodu, kiek tik pajėgdami, turėjo varytis. Prieš krantą valtelė į 
vandenį jau taip įsispaudė, kad vanduo jau per briaunas į vidų plūdo! Išsigandęs dėl tuščios 


135 Szafranski W. Zwyczaje, obrzędy i symbole religijne w dawnej Europie // Zwyczaje. obrzędy i symbole religijne. Warszawa, 
1978. p. 369. 
136 Hultkrantz A. Seele // Die Religion in Geschichte... P 1634. 

valtelės grimzdimo, tėvas, vaikelį sugriebęs, iššoko laukan ant kranto - vaikelis tame akies 
mirksnyje savo dvaselę išleido. Valtelė todėl grimzdo, jog tūkstančiai numirusiųjų prie 
mirštančiojo vaikelio ant jos buvę."? 


Artėjant prie pomirtinio pasaulio erdvės, laivelis tarsi savaime grimzta ir lietuvių dainoje.“* Tikriau- 
siai tai archajinis ir ganėtinai paplitęs indoeuropiečių tikėjimas. Lukianas Mirusiųjų pašnekesiuose, 
X skyriuje pateikia Charono skundą dėl mirusiųjų vėlių, pernelyg slegiančių jo luotą, dėl to šisai grimz- 
tąs. Prokopijus iš Cezarėjos, pasakodamas apie bretonų laivininkus, kurie vėlių prisėdusias laives pluk- 
do į Britaniją, pamini, kad tie laivai, nors atrodydavo tušti, būdavo tiek pripildyti mirusiųjų dvasių, kad 
grimzdavo į vandenį iki pat kraštų (De bello gothico, IV, 20)."* 

Paprastai „vėlių svorio“ motyvas akivaizdžiausiai pasirodo keliaujant vandeniu; tikėtina, kad ana- 
pus šių graikų, keltų, lietuvių vaizdinių slypi kažkoks bendras indoeuropiečių protautės mitologinis 
motyvas, tačiau šiuo metu jį atsekti galimybių nėra. Vis dėlto viena vėlė vargu ar gali sverti daug, 
sveria jų pulkai. Tik ypatingais atvejais vėl susiduriame su vėlių, tik jau demonizuotų, svoriu - būtent 
kai kalbama apie slogučius. Tačiau šiuo atveju svoris - neišvengiamas inkubo atributas; mirusiojo vėlė, 
prisiimdama inkubo funkcijas, drauge su jomis prisiima ir svorį. 

Šiaip paskira vėlė ar „dūšia“ niekada neturi ženklesnio svorio; jos ir atrodo kaip maži, menki da- 
lykėliai. Kai kurios lietuvių pasakos pragaro katiluose verdančias mirusiųjų „dūšias“ apibūdina kaip 
muses!*, spirgus!*!, grūdus", kamuoliukus“?, kartais jos atrodo kaip derva.“* Taigi tai kūniški daiktai, 
tačiau pabrėžtinai smulkūs. Pragaro vaizdiniai dažniausiai kūniški, kaip kūniškos ir lietuvių pasakų 
pragaro kančios. Tačiau tai - jau paskutinė kūniškumo riba - sielos įvardijamos kaip labai smulkūs 
daikteliai, o didžiojoje atitinkamų pasakų dalyje jos, lyg ieškant subtilesnių vaizdinių paskutinėms, 
ribinėms materijos formoms nusakyti, įvardijamos kaip katiluose verdančios putos.'“ Į šį kontekstą gal 
gali įsiterpti ir pasakoje „Eglė žalčių karalienė“ aptinkamas pasirodymas „pieno puta“ ir „kraujo puta“, 
nors genetiškai tokių įvaizdžių šaknys driekiasi giliau.“ B 

Tai, kad mirusiojo „dūšia“ įsivaizduojama ganėtinai maža (gali tilpti puodelin), liudija ir paprotys, 
žmogui mirus, pastatyti ant stalo švęsto vandens puodelį, kad „dūšia“, išėjusi iš kūno, išsimaudytų ir 


"37 Basanavičius J. Min. veik., Nr. 11. p. 56-57. 

3 Beresnevičius G. Op. cit.. p. 100-101. 

38 Ten pat. p. 100, 98-101. 

40 LTR 687 (23). 

41 LTR 368 (289). 

2 LTR 462 (217). 

'43 LTR 462 (292). 

"4 LTR 262 (197). 

145 LTR 42 (31), 272 (47), 724 (29)... LMD I 300 (14), 1 494 (15), I 1000 (675). 

146 Beresnevičius G. Pirmadievių lemtis // Šiaurės Atėnai. 1993 02 19, Nr. 7 (152). p. 1. 

„čysta“ eitų dangun.!? Kitur sakoma, kad „dūšia“ - maža „lyg trijų metų kūdikėlis“.** Panašiai apie sie- 
14 mano latviai - galvijo siela įsivaizduojama tokia maža, kad ją galima nešti rankose."“? Tiek žmogaus, 
tiek gyvulio sielos, kai kurių tautų nuomone, apskritai pasirodo kaip kūno miniatiūros.“ 

Galima pastebėti, kad siela, nors ir ganėtinai artimai susijusi su kūnu, tačiau už jo ribų sielos „kū- 
niškumas“, „materialumas“ menkas. Net kalbant apie pragarą, kur dėl krikščionybės įtakos kūniškumui 
pabrėžti sielai taikomi materialūs vaizdiniai, jie išties atrenkami iš pačių materijos pakraščių (putos). 

Regis, senovės lietuvių nuomone, dvasinis pradas žmoguje slypi imanentiškai: skleistis jis iš dalies - 
gali sapnuose, nors neaiškiai ir miglotai. Po mirties šis dvasinis pradas, nutraukęs ryšį su kūnu, galutinai 
pereina į tą patį sapnuose jau šiek tiek nujaustą matmenį, kuriame tebeišlieka tam tikras „materialu- 
mas“, bet pernelyg subtilus, kad iš jo erdvės dar būtų įmanomas kontaktas su žemiškuoju materialumu. 

Sielos (vėlės), kaip pelės, bitės ir pan., vaizdiniai tikriausiai buvo vieni archajiškiausių, susifor- 
mavusių dar tikėjimo metempsichHoze laikotarpiu. Nors tokia siela išlaiko identitetą su sapnuojančiu 
asmeniu, jos savimonė - pasvaigusi, ji pasaulį ir save nesyk vaizduojasi gan iškreiptai (nes iš miego 
pabudusi). Toks archajinis vaizdinys lietuvių pasaulėžiūroje išliko tik kaip tam tikrų sielos potyrių ir 
savybių, įgyjamų miegant, iliustracija. Pelės ar bitelės pavidalo sielos samprata (ypač antruoju atveju) 
susiliejo su vėlesniaisiais vėlės vaizdiniais ir koegzistavo su ilgainiui įsivyravusia antropomorfinio pa- 
vidalo mirusiųjų samprata. 

Jau su tikėjimu metempsichoze susiję sielos, kaip smulkaus judraus gyvūnėlio, vaizdiniai patyrė žy- 
mią sielą dematerializuojančią intenciją. Senosios kultūros sunkiai vaizdavosi transcendentinį pasaulį: 
gryno dvasiškumo, bekūnės idealybės vaizdiniai buvo joms svetimi. Į transcendenciją buvo projektuo- 
jami materialūs vaizdiniai: lietuvių, kaip ir kitų senųjų tautų, dievai - materialūs ir reljefiški. Nuostabu, 
kad sielos vaizdinio atveju toks reljefiškumas pastebimai menksta: transcendentinio, dvasinio pasaulio 
nuojauta lėmė tai, kad sielos, kaip tam tikros materialybės, vaizdiniai aiškiai artėjo prie paties medžia- 
giško pasaulio paribio, ypatingą sielos subtilumą mėginta išreikšti sielą atitinkančius vaizdinius „smulki- 
nant“, „mažinant“. Sielos substanciją tuo būdu siekta kiek galima labiau priartinti prie menamo „grynos 
dvasios“ vaizdinio, tačiau, regis, atitinkamų „nematerialios substancijos“ vaizdinių senovės lietuviams 
būdingoje vaizdinių visumoje nebuvo. Artimiausi šios „grynos dvasios“ sampratai buvo su kvėpavimu 
susiję bei sapno sielos vaizdiniai, kurie ir tapo lietuvių sielos sampratos pagrindu („dūšia“, „dvasia“, plg. 
anksčiau konstatuotą sapno sielos ir nemirtingosios sielos sampratos gretinimą). 


'* Balys J. Min. veik., Nr. 15, p. 17-18. 

“8 Ten pat. Nr. 16. p. 18. 

“9 Straubergs K. Min. veik., p. 220. 

150 Szafranski W. Pradzieje religii w Polsce. Warszawa, 1979, p. 52. 

